
AN INGUIRY 


INTO THE NATURE AND CAUSES 
OF THE WEALTH OF NATIONS 


Books I-III 


ĮŽANGA IR VEIKALO PLANAS 


Kiekvienos šalies metų darbas yra tas aruodas, ku- 
ris pirmiausia aprūpina ją visais būtinais ir patogumus 
teikiančiais reikmenimis, jos per metus suvartojamais, 
tr kurį visada sudaro tiesioginiai to darbo produktai ar- 
ba tai, kas už juos perkama iš kitų šalių. 

Todėl priklausomai nuo to, ar tų produktų arba už 
Juos pirktų gaminių kiekis yra labiau proporcingas juos 
vartojančių žmonių skaičiui, ar mažiau, šalis bus geriau 
arba blogiau apsirūpinusi visais Jai prieinamais būtinais 
reikmenimis ir patogumais. 

Tačiau šį santykį kiekvienoje šalyje visada reguliuo- 
Ja dvi skirtingos aplinkybės: pirma, meistriškumas, įgu- 
dimas ir nuovokumas, su kuriais darbas apskritai yra 
atliekamas, ir, antra, naudingą darbą dirbančiųjų skai- 
čiaus santykis su skaičiumi tų, kurie nedirba. Kad ir 
kokie būtų bet kurios šalies dirvožemis, klimatas ar te- 
ritorijos dydis, jos metinio apsirūpinimo gausumas ar 
skurdumas visada priklausys nuo tų dviejų aplinkybių. 

Be to, to apsirūpinimo gausumas arba skurdumas, at- 
rodo, labiau priklauso nuo pirmosios negu nuo antrosios 
iš paminėtų aplinkybių. Laukinėse medžiotojų ir žvejų 
tautelėse kiekvienas pajėgus dirbti individas daugiau ar 
mažiau dirba naudingą darbą ir stengiasi pagal savo iš- 
gales parūpinti gyvenimui būtinų bei patogumus teikian- 

čių daiktų sau ir tiems savo šeimoje arba gentyje, kurie 
yra nusenę, per jauni arba per silpni medžioti ir žvejoti. 
Tačiau tokios tautos yra taip neregėtai skurdžios, jog vien 
dėl to joms dažnai tenka susimažinti (arba bent jau ma- 
nyti, kad būtina susimažinti) iki pakeliamo žmonių skai- 
čiaus nužudant kūdikius, senius ir ligonius arba palie- 
kant juos likimo valiai - žūti iš alkio arba tapti laukinių 
žvėrių aukomis. O civilizuotose ir klestinčiose tautose, 
priešingai, nors daugybė žmonių išvis nedirba ir, beje, 
suvartoja dešimt, o dažnai ir šimtą kartų daugiau dar- 
bo negu didžioji dalis tų, kurie dirba, viso visuomenės 
darbo produktas vis tiek yra toks didelis, kad dažniau- 
siai visi turi visko pakankamai, ir darbininkas, tebūnie 
Jis ir patį prasčiausią darbą dirbantis ir vargingiausias, 
Jei tik yra taupus ir darbštus, naudosis didesniu kiekiu 
būtinų ir patogumus teikiančių daiktų, negu jų gali tu- 
rėti bet kuris laukinis. 

Tokios pažangos priežastis - darbo gamybinė galia 
tr ta tvarka, kuria darbo produktai natūraliai pasiskirsto 
įvairiems visuomenės narių sluoksniams ir grupėms - 
yra šio tyrimo pirmosios knygos objektas. 

Kad ir su kokiu meistriškumu, įgudimu ir nuovoku- 
mu būtų atliekamas darbas bet kurioje šalyje, jos metinės 
producijos gausumas ar skurdumas visąlaik priklausys 
nuo santykio tarp žmonių, dirbančių tais metais naudin- 
gzą darbą, skaičiaus ir skaičiaus tų, kurie jo nedirba. Nau- 
dingų ir produktyvių darbuotojų skaičius, kaip toliau ma- 
tysime, visada yra proporcingas sukauptam kapitalui, 
panaudojamam jiems įdarbinti, ir priklauso nuo konkre- 
taus būdo, kaip tas kapitalas yra naudojamas. Todėl ant- 
roji knyga tyrinėja kapitalo prigimtį, būdus, kuriais jis pa- 
laipsniui buvo sukauptas, ir skirtingus priklausomai nuo 
skirtingų jo panaudojimo būdų darbo, kuriam jis suda- 
ro sąlygas, kiekius. 

Darbo meistriškumo, įgudimo ir nuovokumo srityje 
gerokai pažengusios tautos naudojo ir nukreipė darbą la- 
bai skirtingomis kryptimis, ir tos kryptys nebuvo vieno- 
dai dosnios pagal pagaminto produkto kiekius. Vienų ša- 
lių politika nepaprastai paskatino žemdirbystės plėtotę, o 
kitų šalių - miestų pramonės vystymąsi. Vargu ar kuri 
tauta vienodai ir nešališkai rūpinosi visomis šakomis. 
Nuo pat Romos imperijos žlugimo Europos politika buvo 
palankesnė amatams, manufaktūroms ir prekybai, mies- 
tų ūkiui negu žemdirbystei, kaimo ūkiui. Aplinkybės, dėl 
kurių tokia politika atsirado ir buvo įgyvendinama, aiš- 
kinamos trečiojoje knygoje. 

Nors tos skirtingos kryptys iš pradžių, kaip galima 
manyti, radosi veikiant žmonių privatiems interesams 
tr jų atskirų grupių prietarams, visai nepaisant ir nesi- 
stengiant numatyti tokio pasirinkimo pasekmių bendra- 
Jai visuomenės gerovei, jos sukūrė sąlygas atsirasti la- 
bai skirtingoms politinės ekonomijos teorijoms; vienos 
iš jų pabrėžia tos gamybos, kuri sutelkta miestuose, 
svarbą, kitos - žemės ūkio. Tos teorijos padarė nemažą 
poveikį ne tik mokslo žmonėms, bet ir valdovų bei ne- 
priklausomų valstybių viešiesiems veiksmams. Ketvirto- 
Joje knygoje aš ir stengiausi kiek galėdamas nuodugniau 
tr tiksliau paaiškinti tas skirtingas teorijas ir svarbiau- 
sias pasekmes, kurias jos sukėlė įvairiais laikotarpiais 
įvairiose šalyse. 

Pirmųjų keturių knygų tikslas yra paaiškinti, iš ko 
susideda didelės žmonių bendruomenės pajamos arba 
kokia yra tų šaltinių, kurie įvairiais amžiais aprūpina 
įvairias tautas jų kasmet suvartojamomis gėrybėmis, pri- 
gimtis. Penktoji, paskutinė, knyga nagrinėja valdovo ar- 
ba valstybės pajamas. Šioje knygoje aš siekiau parody- 
ti, pirma, kokios valdovo arba visuomenės išlaidos yra 
neišvengiamos, kurios iš tų išlaidų turi būti padengtos 
bendrais visos visuomenės įnašais ir kurios - tik vie- 

nos jos dalies ar vien individualių jos narių; antra, ko- 
kie yra tie įvairūs būdai, kuriais visa visuomenė priver- 
čiama dalyvauti savo įnašais padengiant visos visuome- 
nės vardu daromas išlaidas, ir kokie yra kiekvieno iš 
tų būdų privalumai bei trūkumai; ir, pagaliau, trečia, 
kokie motyvai ir kokios priežastys skatina beveik visas 
šiuolaikines vyriausybes užstatyti dalį savo įplaukų, ki- 
taip tariant - skolintis, ir kokios yra tų skolų pasekmės 
visuomenės realiajam turtui, jos žemės ir darbo meti- 
niam produktui. 


Pirma knyga 


APIE DARBO GAMYBINĖS 
GALIOS DIDĖJIMO PRIEŽASTIS 
IR APIE TVARKĄ, KURIA DARBO 

PRODUKTAI NATŪRALIAI 

PASISKIRSTO ĮVAIRIEMS 

VISUOMENĖS SLUOKSNIAMS 


I skyrius 
APIE DARBO PASIDALIJIMĄ 


Didžiausias darbo gamybinės galios padidėjimas ir 
didžioji dalis meistriškumo, įgudimo ir nuovokumo, su 
kuriais imamasi kurio nors darbo arba jis atliekamas, 
yra, kaip galima spręsti, darbo pasidalijimo pasekmė. 

Darbo pasidalijimo pasekmes visoje visuomenės 
veikloje lengviau suvokti aiškinantis, kaip jis sutvar- 
kytas kai kuriose manufaktūrose. Paprastai manoma, 
kad jis ryškiausias mažiausiose iš jų; ne todėl, matyt, 
kad mažose jis tikrai yra ryškesnis negu didesnėse, bet 
tose manufaktūrose, kurių paskirtis yra tenkinti ma- 
žas nedaugelio žmonių reikmes, bendras darbininkų 
skaičius neišvengiamai yra mažas, ir atliekantys skir- 
tingas darbo rūšis gali būti sutelkti vienoje dirbtuvėje 
ir visi kartu stebimi prižiūrėtojo. Priešingai, didelėse 
manufaktūrose, kurių paskirtis yra tenkinti dideles dau- 
gumos žmonių reikmes, kiekvienai skirtingai darbo rū- 
šiai reikia tiek daug darbininkų, kad neįmanoma su- 
telkti jų visų vienoje dirbtuvėje. Dažniausiai matysime, 

kad vienu metu joje dirba tik vienos rūšies darbinin- 
kai. Ir nors kaip tik tokiose manufaktūrose darbas iš 
tikrųjų gali būti padalytas į kur kas daugiau dalių ne- 
gu smulkesnėse, jo pasidalijimas čia nėra toks akivaiz- 
dus ir todėl mažiau pastebimas. 

Pasitelkime kaip pavyzdį itin smulkią manufaktūrą, 
bet tokią, kur darbo pasidalijimas labai dažnai yra kri- 
tęs į akis, - segtukų gamybą; šio verslo (kurį darbo pa- 
sidalijimas pavertė atskiru amatu) visai nesimokęs ir 
nesusipažinęs su naudojamais įtaisais (kuriuos sukurti 
tikriausiai paskatino tas pats darbo pasidalijimas) dar- 
bininkas, matyt, sunkiai įstengtų, pasitelkęs visą savo 
uolumą, padaryti vieną segtuką per dieną ir jau tikrai 
niekad nepadarytų daugiau kaip dvidešimt. Bet gami- 
nant juos tokiu būdu, koks naudojamas dabar, ne tik 
visas darbas tapo savarankišku amatu, bet ir buvo pa- 
dalytas į atskiras rūšis, kurių didžioji dalis pačios vir- 
to tarsi atskirais amatais. Vienas žmogus traukia vie- 
lą, kitas ją ištiesina, trečias sukarpo, ketvirtas užaštrina 
smaigalį, penktas suploja ją tame gale, kur bus užmau- 
ta galvutė; galvutei padaryti reikia dar dviejų ar trijų 
atskirų veiksmų; uždėti ją - atskiras darbas, nuvalyti 
segtuką —- dar vienas; atskira darbo rūšis yra netgi su- 
vynioti juos į popierių; taigi tas sudėtingas darbas - pa- 
daryti segtuką - yra suskirstytas maždaug į aštuonio- 
lika skirtingų operacijų, kurias dalyje manufaktūrų at- 
lieka vis kiti žmonės, nors yra ir tokių, kuriose tas pats 
žmogus kartais atlieka dvi arba tris iš jų. Aš esu ma- 
tes vieną iš tokių mažų manufaktūrų, kurioje dirbo vien 
vyrai ir kai kurie iš jų atlikdavo paeiliui dvi arba tris 
skirtingas operacijas. Ir nors jie buvo visiški skurdžiai 
ir todėl visi teturėjo tik būtiniausius įtaisus, labai pa- 
sistengę jie galėjo visi kartu pagaminti maždaug dvyli- 
ka svarų segtukų per dieną. Vieną svarą sudaro ne ma- 
žiau kaip keturi tūkstančiai vidutinio dydžio segtukų. 
Taigi ta dešimtis vyrų kartu galėjo pagaminti daugiau 

kaip keturiasdešimt aštuonis tūkstančius segtukų per 
dieną. Jeigu kiekvienas pagamindavo vieną dešimtąją 
dalį tų keturiasdešimt aštuonių tūkstančių segtukų, ga- 
lima sakyti, kad vienas asmuo pagamindavo keturis 
tūkstančius aštuonis šimtus segtukų per dieną. Tačiau 
Jeigu jie dirbtų atskirai ir nepriklausomai vienas nuo 
kito ir nė vienas nebūtų mokęsis šito specialaus ama- 
to, jie tikrai nepadarytų nė po dvidešimt segtukų, gal- 
būt net nė vieno segtuko per dieną; kitaip tariant, jie 
tikrai nepagamintų vienos du šimtai keturiasdešimto- 
sios dalies ir galbūt netgi vienos keturi tūkstančiai aš- 
tuonišimtosios dalies to, ką jie dabar sugeba padaryti 
dėl to, kad tinkamai paskirstytos ir suderintos skirtin- 
gos operacijos. 

Ir bet kuriame kitame amate ar manufaktūroje dar- 
bo pasidalijimo pasekmės yra panašios į tas, kokios yra 
šioje mažoje dirbtuvėje, nors, beje, daugelyje iš jų dar- 
bas negali būti nei padalytas į tiek daug smulkesnių 
veiksmų, nei suskirstytas į tokias paprastas operacijas. 
Tačiau darbo pasidalijimas, kai tik jį galima įgyvendinti, 
kiekvienoje veikloje sukels atitinkamą darbo gamybinės 
galios padidėjimą. Įvairių verslų ir darbo rūšių atsisky- 
rimas, kaip atrodo, ir yra tos pažangos pasekmė. Savo 
ruožtu tas atsiskyrimas ryškiausias tose šalyse, kuriose 
pramonės mastai ir jos lygis labiausiai pažengę; kas pri- 
mityvioje visuomenėje yra vieno žmogaus darbas, tas 
išsivysčiusioje visuomenėje bus jau kelių žmonių veikla. 
Kiekvienoje pažengusioje visuomenėje ūkininkas yra 1 tik 
ūkininkas, manufaktūrininkas yra tik manufaktūrinin- 
kas. Taip pat ir darbas, reikalingas pagaminti bet ku- 
riam gatavam gaminiui, beveik visada yra padalytas 
daugybei rankų. Kiek daug skirtingų darbo rūšių yra 
kiekvienoje linų ir vilnos pramonės šakoje, pradedant li- 
nų bei vilnos augintojais ir baigiant lininio audeklo ba- 
lintojais ir lygintojais arba gelumbės dažytojais ir apre- 
tuotojais! Tiesa, dėl žemės ūkio prigimties čia negali 

būti tiek daug darbo porūšių ir juolab tiek visiškai sava- 
rankiškų darbo rūšių, kiek jų yra manufaktūrose. Ne- 
įmanoma atskirti gyvulių augintojo darbo nuo grūdų 
auginimo darbo taip griežtai, kaip dailidės darbas visur 
skiriasi nuo kalvio. Verpėjas ir audėjas beveik visada 
yra skirtingi asmenys, tačiau artojas, akėtojas, sėjėjas ir 
javų kirtėjas dažniausiai yra tas pats asmuo. Kadangi 
kiekvienas tų darbų yra atliekamas skirtingu metų lai- 
ku, vienas žmogus negali nuolat dirbti kurį nors vieną 
iš jų. Visiškai ir negrįžtamai atskirti skirtingas Žemės 
ūkio darbo rūšis negalima, todėl šioje veiklos srityje 
darbo gamybinė galia ne visada didėja taip sparčiai, 
kaip ji didėja pramonėje. Tiesa, labiausiai pasiturinčios 
tautos apskritai pralenkia kaimynus žemdirbystėje, kaip 
ir pramonėje; bet jos paprastai labiau pirmauja pastaro- 
joje srityje, o ne pirmojoje. Jų žemės apskritai geriau 
įdirbamos, ir, skirdamos joms daugiau darbo ir išlaidų, 
tos tautos iš tokio paties dydžio ir natūralaus derlingu- 
mo žemės ploto gauna daugiau produkcijos. Tačiau tas 
pirmavimas gamybos apimtimi retai yra daug didesnis, 
o ne proporcingas pirmavimui darbo ir išlaidų kiekiu. 
Žemės ūkyje turtingos šalies darbas ne visada daug na- 
šesnis už skurdžios šalies darbą; bent jau jis nėra tiek 
daug našesnis, kaip paprastai yra manufaktūrose. Todėl 
turtingos šalies javai, būdami tokios pat kokybės, ne vi- 
sada rinkoje bus pigesni nei skurdžios šalies javai. To- 
kios pat kokybės javai Lenkijoje yra tokie pat pigūs 
kaip ir Prancūzijoje, nors pastaroji pranoksta Lenkiją 
gerove ir gamybos išsivystymu. Prancūzijoje javai jų 
auginimo regionuose yra visiškai tokie pat geri kaip ja- 
vai Anglijoje ir kone kasmet jų kaina yra beveik tokia 
pati, nors, matyt, gerove ir gamybos pažanga Prancūzija 
atsilieka nuo Anglijos. Tačiau javų laukai Anglijoje įdir- 
bami geriau nei Prancūzijoje, o javų laukai Prancūzijo- 
je, kaip pasakojama, įdirbami daug geriau nei Lenkijoje. 

Bet nors skurdi šalis, kad ir atsiliekanti žemdirbystės 
lygiu, savo javų pigumu ir kokybe tam tikru mastu gali 
varžytis su turtingomis, ji negali nė galvoti apie tokią 
konkurenciją manufaktūrose, bent jau tose, kurios ati- 
tinka turtingos šalies dirvožemį, klimatą ir geografinę 
padėtį. Prancūzijos šilkas yra geresnis ir pigesnis nei 
Anglijos, kadangi Anglijos klimatas nėra toks tinkamas 
šilko gamybai kaip Prancūzijos, bent jau esant dabarti- 
niams dideliems muitains įvežamai šilko žaliavai. Ta- 
čiau Anglijos metalo dirbiniai ir neapdoroti vilnoniai au- 
deklai yra nepalyginti pranašesni už gaminamus Pran- 
cūzijoje ir, atsižvelgiant į kokybę, daug pigesni. Pasako- 
jama, kad Lenkijoje išvis vargu ar yra kokių nors ma- 
nufaktūrų, išskyrus keletą paprastesnių naminių, be 
kurių jokia šalis negali išsiversti. 

Tokį ženklų darbo kiekio, kurį dėl darbo pasidalijimo 
gali atlikti toks pat žmonių skaičius, padidėjimą lemia 
trys skirtingos aplinkybės: pirma, didėjantis kiekvieno 
individualaus darbininko įgudimas; antra, tai, kad sutau- 
pomas laikas, kuris paprastai prarandamas keičiant vie- 
ną darbo rūšį kita; ir, pagaliau, tai, kad išrandama dau- 
gybė mašinų, kurios palengvina ir paspartina darbą ir 
vieną žmogų įgalina atlikti daugelio žmonių darbą. 

Pirma, didesnis darbininko įgudimas dėsningai padi- 
dina jo atliekamo darbo kiekį; o darbo pasidalijimas, 
kiekvieno žmogaus veiklą susiaurindamas iki vienos pa- 
prastos operacijos ir padarydamas ją vienintele to žmo- 
gaus viso gyvenimo veiklos rūšimi, dėsningai labai smar- 
kiai padidina tokio darbininko miklumą. Jei paprastas 
kalvis, kuris, nors įpratęs darbuotis kūju, niekad nėra 
gaminęs vinių, kokiu nors atveju būtų priverstas juos 
daryti, esu tikras, kad jis vargiai įstengtų pagaminti du 
ar tris šimtus vinių per dieną, ir tuos pačius labai pras- 
tus. Kalvis, kuris įpratęs gaminti vinis, bet kuriam tai 
nėra vienintelis ar pagrindinis darbas, retai padarys, 

nors ir labiausiai stengdamasis, daugiau nei aštuonis 
šimtus ar tūkstantį vinių per dieną. Aš esu matęs kele- 
tą vaikinų, jaunesnių nei dvidešimties metų, kurie nie- 
kada nebuvo dirbę kito darbo, tik gaminę vinis, ir kurie, 
kai pasistengdavo, kiekvienas galėdavo pagaminti net iki 
dviejų tūkstančių trijų šimtų vinių per dieną. Tačiau pa- 
gaminti vinį anaiptol nėra paprasta operacija. Tas pats 
žmogus pučia dumples, įkuria arba prireikus kursto ug- 
nį, įkaitina geležį ir kaldina kiekvieną vinies dalį; dary- 
damas galvutę, jis dar turi pakeisti įrankius. Skirtingos 
operacijos, į kurias suskaidytas segtuko ar metalinės sa- 
gos gaminimas, visos yra daug paprastesnės, ir to žmo- 
gaus, kuris visą gyvenimą tik jas ir atlikdavo, įgudimas 
yra daug didesnis. Kai kurių tų dirbinių gaminimo ope- 
racijų sparta yra didesnė, nei žmonės, niekada jų nema- 
tę, galėtų įsivaizduoti esant įmanoma išmokti žmonių 
rankoms. 

Antra, pranašumas, laimimas sutaupant laiką, ku- 
ris paprastai prarandamas pereinant nuo vienos darbo 
rūšies prie kitos, yra daug didesnis, nei iš pirmo žvilgs- 
nio būtume linkę manyti. Neįmanoma greitai pereiti 
nuo vienos darbo rūšies prie kitos, atliekamos kitoje 
vietoje ir visiškai kitokiais įrankiais. Kaimo audėjas, tu- 
rintis mažą ūkį, priverstas prarasti nemažai laiko per- 
eidamas nuo staklių prie lauko darbų ir nuo šių - vėl 
prie staklių. Kai dvi veiklos rūšys gali būti atliekamos 
vienoje dirbtuvėje, laiko neabejotinai prarandama daug 
mažiau. Tačiau net ir šiuo atveju praradimas gana 
ženklus. Žmogus truputį atsipalaiduoja keisdamas veik- 
los rūšį. Pradėdamas naują darbą, jis iš pradžių retai 
būna labai atsidėjęs ir dėmesingas; jo širdis, kaip jie 
sako, nelinksta prie to darbo, ir kurį laiką jis veikiau 
dairosi į šalis nei rimtai darbuojasi. Tas įprotis atsi- 
palaiduoti, nusiteikti lengvabūdiškai, kurį natūraliai ar 
veikiau dėsningai įgyja kiekvienas kaimo darbininkas, 


16 


I. Apie darbo pasidalijimą 


priverstas kas pusvalandį keisti darbus ir įrankius ir 
visą gyvenimą beveik kiekvieną dieną darbuotis dvide- 
šimčia skirtingų būdų, padaro jį nerangų ir tingų, ne- 
besugebantį energingai veikti net pačiais būtiniausiais 
atvejais. Todėl nepriklausomai nuo jo neišlavintų įgū- 
džių jau vien ši priežastis visada neišvengiamai ir žen- 
kliai sumažina darbo kiekį, kurį jis galėtų atlikti. 
Pagaliau, trečia, kiekvienas turėtų suvokti, kaip 
smarkiai palengvinamas ir paspartinamas darbas nau- 
dojant tinkamas mašinas. Nereikia nė pavyzdžių. Todėl 
aš tik pažymėsiu, kad išrasti visas tas mašinas, kurios 
taip palengvina ir paspartina darbą, iš pradžių, kaip ga- 
lima manyti, paskatino darbo pasidalijimas. Žmonės daug 
greičiau atranda lengvesnių ir parankesnių būdų kokiam 
nors tikslui pasiekti, kai visas jų dėmesys sutelktas į 
tą vienintelį dalyką, negu tuomet, kai jis išsklaidytas 
daugybei įvairiausių dalykų. Tačiau dėl darbo pasidali- 
jimo visas kiekvieno žmogaus dėmesys natūraliai sutel- 
kiamas į kokį nors vieną labai paprastą dalyką. Tad na- 
tūralu tikėtis, jog vienas ar kitas iš dirbančių kiekvieną 
konkretų darbą netrukus suras lengvesnių ir parankes- 
nių būdų tam konkrečiam darbui atlikti, kur tik to dar- 
bo pobūdis leidžia daryti tokius patobulinimus. Didelė da- 
lis mašinų, naudojamų tose manufaktūrose, kuriose dar- 
bas labiausiai padalytas, iš pradžių buvo išrastos paprastų 
darbininkų, kurie, atlikdami po vieną labai paprastą ope- 
raciją, natūraliai nukreipdavo savo mintis į lengvesnių 
ir parankesnių to darbo atlikimo būdų paieškas. Kas daž- 
niau yra lankęsis tokiose manufaktūrose, tas nesyk bus 
matęs labai sumanias mašinas, tokių darbininkų išras- 
tas palengvinti ir paspartinti jų atliekamai konkrečiai dar- 
bo daliai. Pirmosiose garo mašinose berniukas turėda- 
vo nuolat tai atidaryti, tai uždaryti jungtį tarp katilo ir 
cilindro priklausomai nuo to, ar stūmoklis kyla, ar lei- 
džiasi. Vienas iš tokių berniukų, mėgstantis žaisti su 

draugais, pastebėjo, kad, tą jungtį atidarančio vožtuvo 
rankeną pririšus virvele prie kitos mašinos dalies, vož- 
tuvas atsidarinės ir užsidarinės be jo pagalbos, o jis bus 
laisvas ir galės prisidėti prie žaidimų draugų. Taigi vie- 
nas iš didžiausių tos mašinos patobulinimų nuo pat jos 
sukūrimo buvo berniuko, norėjusio sutaupyti savo dar- 
bą, išradimas. 

Tačiau anaiptol ne visus mašinų patobulinimus pa- 
daro tie žmonės, kurie jomis naudojasi. Daugelį tokių 
patobulinimų padarė mašinų gamintojai, kai mašinų ga- 
myba tapo atskiru verslu; o dalį patobulinimų padarė 
žmonės, vadinami filosofais arba teoretikais, kurių dar- 
bas yra ne ką nors gaminti, bet viską stebėti ir kurie 
dėl to dažnai sugeba sudėti į viena tolimiausių ir visiš- 
kai nepanašių dalykų galias. Vykstant visuomenės pa- 
žangai, filosofija arba kontempliavimas tampa, kaip ir 
kiekviena kita veiklos sritis, pagrindine arba vieninte- 
le tam tikros piliečių grupės veiklos rūšimi. Kaip ir 
kiekviena kita veikla, ši taip pat pasidalija į daugybę 
skirtingų rūšių, kurių kiekvienos imasi atskira filoso- 
fų grupė ar klasė; ir šis veiklos pasidalijimas filosofi- 
joje, lygiai kaip ir kiekvienoje kitoje veiklos srityje, to- 
bulina įgūdžius ir taupo laiką. Kiekvienas individas 
tampa geresniu savo konkrečios srities žinovu, apskri- 
tai atliekama daugiau darbo ir dėl to ženkliai pagau- 
sinamos mokslo žinios. 

Tas įstabus visų skirtingų veiklų produkcijos gausė- 
jimas, sukeltas darbo pasidalijimo, ir lemia gerai valdo- 
moje visuomenėje tą visuotinį pasiturimą gyvenimą, ku- 
ris pasiekia žemiausius žmonių sluoksnius. Kiekvienas 
darbuotojas čia turi galimybę atiduoti didelį savo darbo 
kiekį, viršijantį jo paties poreikius; ir kadangi kiekvienas 
kitas darbuotojas yra lygiai tokioje pačioje padėtyje, jis 
turi galimybę didelį kiekį savo pagamintų prekių išmai- 
nyti į didelį kiekį kitų darbuotojų pagamintų prekių ar- 

ba, kas yra tas pat, į tų prekių kainą. Jis parūpina ki- 
tiems tai, ko jiems reikia, o šie pateikia jam lygiai taip 
pat gausiai tai, kas jam reikalinga, ir šitaip bendra gau- 
sa pasklinda po visus skirtingus visuomenės sluoksnius. 

Atidžiau pasižiūrėkite, kuo apsirūpinęs pats papras- 
čiausias amatininkas ar samdomas padienis darbininkas 
civilizuotoje ir klestinčioje šalyje, ir suvoksite, kad skai- 
čius žmonių, kurių triūso dalies, nors tik mažos dalies, 
prireikė parūpinant tam amatininkui ar samdomam dar- 
bininkui visa tai, kas reikalinga jo darbui, viršija bet ko- 
kius skaičiavimus. Pavyzdžiui, vilnonis apsiaustas, ku- 
rį dėvi padienis darbininkas, kad ir koks paprastas ir 
šiurkštus jis atrodytų, yra didelės daugybės darbininkų 
bendro darbo produktas. Aviganis, vilnos rūšiuotojas, 
vilnos šukuotojas ar tiesintojas, dažytojas, karšėjas, 
verpėjas, audėjas, vėlėjas, apretuotojas ir daugelis ki- 
tų turėjo sudėti draugėn savo skirtingus amatus, kad 
iki galo pagamintų net tokį neišmoningą gaminį. Kokia 
daugybė pirklių ir vežėjų, greta jau minėtų meistrų, 
turėjo imtis pervežti medžiagas iš vieno tų darbininkų 
kitam, nes šie dažnai gyvena labai atokiose šalies vie- 
tose! Kokia daugybė laivų statytojų, jūrininkų, burių 
gamintojų, virvių sukėjų turėjo dirbti, kad suvežtų į 
vietą įvairias dažytojui reikalingas medžiagas, kurios 
dažnai gabenamos iš tolimiausių pasaulio kampelių! O 
kiek visokiausių amatų prireikia norint pagaminti įran- 
kius netgi primityviausiam iš tų samdomųjų darbinin- 
kų. Jau nekalbu apie tokias sudėtingas mašinas, kaip 
burinis laivas, vilnų karštuvai ar net audimo staklės, - 
pažvelkime tik į tą darbų įvairove, kuri būtina norint 
sukurti tokį paprastą įrankį, kaip žirklės vilnai kirpti, 
kuriomis aviganis kerpa avis. Joms pagaminti savo 
skirtingus amatus sujungė kalnakasys, rūdos lydymo 
krosnies mūrytojas, medienos pardavėjas, lydymo kros- 
niai reikalingos medžio anglies degėjas, plytų gaminto- 


19 


PIRMA KNYGA 


*„- -— 


vis, kalvis. Tokiu pat būdu ėmęsi tyrinėti visus skirtin- 
gus to darbininko aprangos ir namų apyvokos daiktus, 
šiurkštaus lino marškinius, dengiančius jo kūną, kojų 
apavą, lovą, kurioje jis miega, ir visas įvairias jos da- 
lis, viryklę, ant kurios jis ruošia sau valgį, anglį, nau- 
dojamą tam tikslui, kasamą iš žemės gelmių ir galbūt 
atgabentą jam ilgu jūros ir sausumos keliu, ir visus ki- 
tus jo virtuvės reikmenis, visus jo stalo rykus, peilius 
ir šakutes, degto molio arba alavines lėkštes, į kurias 
jis įsideda ir kuriose pjausto savo valgius, įvairius žmo- 
nes, gaminusius jam duoną ir alų, stiklo langą, pro kurį 
įeina šiluma ir šviesa ir kuris sulaiko vėją ir lietų, ir 
visas žinias ir meistriškumą, reikalingą pagaminti ši- 
tam puikiam ir vykusiam išradimui, be kurio ši šiaurinė 
pasaulio dalis vargiai turėtų tokį patogų gyvenimą, 
drauge su įrankiais, naudotais visos tuos įvairius išto- 
bulintus daiktus gaminusių meistrų, - jei, sakau, paty- 
rinėsime visus tuos daiktus ir pagalvosime, kokia dar- 
bų įvairovė kiekvienam iš jų buvo pasitelkta, suvoksi- 
me, kad be daugelio tūkstančių meistrų pagalbos ir ben- 
dradarbiavimo net pats vargingiausias civilizuotos šalies 
žmogus negalėtų būti aprūpintas visu tuo, kuo jis pa- 
prastai naudojasi ir ką mes klaidingai įsivaizduojame 
esant įgyjama lengvai ir paprastai. Tiesa, palyginti su 
kur kas prašmatnesne didžiūnų prabanga, jo buitis, be 
abejo, atrodys itin paprasta ir kukli; tačiau iš tiesų vieno 
ar kito Europos valdovo buitis, matyt, ne visada taip 
smarkiai pranoksta darbštaus ir taupaus valstiečio buitį, 
kaip pastarojo buitis pranoksta daugelio Afrikos karalių, 
dešimčių tūkstančių nuogų laukinių absoliučių viešpa- 
čių, buitį. 

APIE PRINCIPĄ, 
SUKELIANTĮ DARBO PASIDALIJIMĄ 


Tas darbo pasidalijimas, dėl kurio atsiranda tiek pra- 
našumų, nėra žmogaus išminties, numatančios visuo- 
tinę gerovę, kuri tampa įmanoma dėl darbo pasidaliji- 
mo, ir siekiančios jos, vaisius. Jis yra vieno žmonių pri- 
gimtinio polinkio, orientuoto visai ne į tokio plataus 
masto tikslą, dėsninga, nors labai lėtai ir tik palaips- 
niui pasireiškianti pasekmė, - polinkio keistis, mainy- 
ti vieną daiktą į kitą. 

Kad ir kas savo esme būtų šis polinkis - ar vienas 
iš tų pirmapradžių žmonių prigimties principų, apie ku- 
riuos nieko daugiau negalima paaiškinti, ar, kas labiau 
tikėtina, objektyvus sugebėjimų mąstyti ir kalbėti re- 
zultatas, - tai nėra šio mūsų tyrimo objektas. Tas po- 
linkis yra bendras visiems žmonėms, o jokie kiti gy- 
vūnai jo neturi, lygiai kaip neturi ir kitokių polinkių 
susitarti. Kartais gali atrodyti, kad vieną zuikį besive- 
Jantys du kurtai veikia tam tikru būdu derindami pa- 
stangas. Kiekvienas veja jį bendramedžioklio pusėn ar- 
ba stengiasi užkirsti kelią, kai zuikis pasuka jo pusėn. 
Bet tai nėra kokio nors susiderinimo rezultatas, o tik 
atsitiktinis jų abiejų įšėlimo dėl vieno objekto tuo mo- 
mentu sutapimas. Niekas niekada nėra mates, kad šuo 
sąžiningai ir sąmoningai išmainytų vieną kaulą į kitą 
su kitu šunimi. Niekada niekas nėra matęs gyvūno, 

gestais ir jam būdingais garsais rodančio kitam, kad ši- 
tai — mano, 0 tai - tavo, aš noriu duoti šitai mainais 
už tai. Kai gyvūnas nori ką nors gauti iš žmogaus ar 
iš kito gyvūno, jis neturi kitų įtikinėjimo priemonių, 
kaip tik laimėti prielankumą tų, kurių malonė tam rei- 
kalinga. Šunytis meilinasi savo motinai, spanielis ima- 
si tūkstančio būdų, kad patrauktų pietaujančio šeimi- 
ninko dėmesį, kai nori, kad ir jį pašertų. Kartais to- 
kius pačius būdus naudoja ir žrnogus savo brolių atžvil- 
giu, - kai jis neturi jokių kitų priemonių palenkti juos 
veikti pagal jo sumanymus, jis stengiasi laimėti jų ge- 
rą valią visaip rodydamas paslaugumą ir meilikauda- 
mas. Bet jis neturi laiko taip elgtis kiekvienu atveju. 
Civilizuotoje visuomenėje žmogui visą laiką reikia di- 
delės daugybės žmonių bendradarbiavimo ir pagalbos, 
tačiau jam vargiai užtenka viso gyvenimo įgyti tik ke- 
leto asmenų prielankumui. Beveik visų kitų gyvūnų 
rūšių individai, kai tik subręsta, yra visiškai savaran- 
kiški ir natūraliai niekad nepasigenda kokios nors ki- 
tos gyvos būtybės pagalbos. O žmogus beveik nuolat rei- 
kalingas savo gentainių paramos, tik jam beprasmiška 
tikėtis jos vien kaip malonės. Jis kur kas greičiau lai- 
mės tada, kai galės pakreipti jų savanaudiškumą savo 
naudai ir parodyti, kad jiems patiems bus naudinga da- 
ryti tai, ko jam reikia. Kai kas nors siūlo kitam dviša- 
lį sandorį, jis kaip tik taip ir elgiasi. Duok man tai, ko 
aš noriu, ir aš tau duosiu tai, ko tu nori, - tokia yra 
kiekvieno panašaus sandorio prasmė; kaip tik šiuo bū- 
du mes vienas iš kito gauname daugumą tų gerų pa- 
slaugų, kurios mums taip reikalingos. Ne mėsininko, 
ne aludario ir ne kepėjo malonė leidžia mums tikėtis 
užtarnautų pietų, o jų pačių rūpinimasis savais intere- 
sais. Mes apeliuojame ne į jų žmoniškumą, 0 į jų egoiZz- 
mą, ir niekada nekalbame apie savo reikmes, bet kal- 
bame tiktai apie jų naudą. Išskyrus elgetas, niekas ne- 

bando priklausyti beveik vien tik nuo tėvynainių ma- 
lonės. Net ir elgeta nepriklauso vien tik nuo jos. Tie- 
sa, kad pasiturinčių žmonių dosnumas parūpina jam vi- 
są pragyvenimą. Bet nors šis principas galiausiai už- 
tikrina jam visus gyvenimui būtinus reikmenis, jis ne- 
gali jų pateikti jam kaip tik tada, kai jų reikia. Ir el- 
geta didžiąją dalį įvairių savo reikmių patenkina tokiu 
pat būdu, kaip ir kiti žmonės, - susitardamas, išmai- 
nydamas, pirkdamas. Už vieno žmogaus duotus pinigus 
jis perkasi maistą. Senus drabužius, kuriuos jam pa- 
dovanojo kitas, jis išsikeičia į kitus senus drabužius, ge- 
riau jam tinkančius, arba į prieglobstį, arba į maistą, 
arba į pinigus, už kuriuos galės nusipirkti maisto, dra- 
bužių ar susimokėti už nakvynę, kai jam to prireiks. 

Lygiai kaip sudarydami sutartį, tiesioginiais mainais 
ar pirkdami mes vienas iš kito gauname didžiąją dalį 
tų abiem pusėms naudingų paslaugų, be kurių negali- 
me apsieiti, taip tas pats polinkis mainikauti sukuria 
pradines sąlygas darbo pasidalijimui. Pavyzdžiui, kurioje 
nors medžiotojų ar piemenų gentyje vienas žmogus daro 
lankus ir strėles lengviau ir sparčiau už kitus. Jis daž- 
nai išmaino juos į gyvulius arba gentainių sumedžiotą 
grobį ir galiausiai įsitikina, kad tokiu būdu gali įsigyti 
daugiau gyvulių ir grobio negu tuo atveju, jeigu pats 
eitų į laukus jų gaudyti. Todėl paisydamas savo paties 
interesų lankų ir strėlių gaminimą jis padaro savo pa- 
grindine veikla, tampa ginklininku. Antras toje genty- 
je pranoksta kitus gamindamas jų mažų būstų ar kil- 
nojamų namelių karkasus ir apdangą. Jam pasidaro 
įprasta, kad tuo jo sugebėjimu naudojasi ir kaimynai, 
kurie atsilygina jam irgi gyvuliais bei grobiu, ir galiau- 
siai tas žmogus nusprendžia, kad jam verta visiškai at- 
sidėti šitai veiklai ir tapti, sakytume, namus statančiu 
dailide. Lygiai tokiu pat būdu trečias tampa kalviu ar- 
ba varkaliu, ketvirtas - šikšniumi arba kailiumi, išdir- 

bančiu kailius ir odas, tą pagrindinę laukinių apdaro 
medžiagą. Taigi tikrumas, kad visą savo darbo produkto 
perviršį, kurio nesuvartoja pats gamintojas, bus gali- 
ma išmainyti į analogiškas kitų žmonių pagamintų pro- 
duktų dalis, kurios patenkins jo reikmes, kiekvieną 
žmogų paskatina atsidėti kuriai nors vienai konkrečiai 
veiklai ir išlavinti bei ištobulinti savo gabumus ar ta- 
lentą šiai konkrečiai veiklos sričiai. 

Skirtingų žmonių įgimtų sugebėjimų skirtumai iš tik- 
rųjų yra daug mažesni, negu mes manome; ir tie labai 
skirtingi talentai, kurie atrodo būdingi subrendusiems 
įvairių profesijų žmonėms, neretai yra ne tiek darbo pa- 
sidalijimo priežastis, kiek jo pasekmė. Skirtumas tarp 
mažiausiai panašių asmenų, pavyzdžiui, tarp filosofo ir 
gatvės nešiko, manytume, atsiranda ne tiek dėl prigim- 
ties, kiek dėl įpročių, papročių ir išsilavinimo. Kai jie abu 
atėjo į šį pasaulį, pirmuosius šešerius ar aštuonerius gy- 
venimo metus jie tikriausiai buvo labai panašūs, ir nei 
jų tėvai, nei žaidimų draugai nebūtų galėję pastebėti jo- 
kių ryškesnių skirtumų. Maždaug tokio amžiaus arba 
kiek vėliau jie įtraukiami į labai skirtingas veiklos rū- 
šis. Tada jų sugebėjimų skirtumai ima ryškėti ir laips- 
niškai didėti, kol galiausiai filosofo tuštybė išvis atsisa- 
kys pripažinti bet kokį panašumą į nešiką. Tačiau jeigu 
nebūtų polinkio mainikauti, vykdyti tiesioginius bei pre- 
kinius mainus, kiekvienas žmogus turėtų pats sau pa- 
rūpinti kiekvieną būtiną ar patogumus teikiantį daly- 
ką, kurio stokoja. Visi turėtų atlikti tas pačias prievo- 
les ir nudirbti tuos pačius darbus, ir negalėtų būti to- 
kių jų darbų skirtumų, kurie vieni patys galėtų sukelti 
bent kiek didesnę sugebėjimų įvairovę. 

Būtent šis polinkis mainikauti, sukuriantis tuos įsta- 
bius skirtingų profesijų žmonių sugebėjimų skirtumus, 
kartu padaro tuos skirtumus naudingus. Daugelis gy- 
vūnų veislių, laikomų esančiomis tos pačios rūšies, iš 

prigimties pasižymi daug ryškesniais sugebėjimų skir- 
tumais negu pasitaikantys tarp žmonių, iki jie perima 
papročius ir įgyja išsilavinimą. Įgimtais sugebėjimais ir 
polinkiais filosofas nesiskiria nuo gatvės nešiko nė per- 
pus tiek, kiek mastifas skiriasi nuo kurto arba kurtas 
nuo spanielio, arba pastarasis nuo aviganio šuns. Tačiau 
šios skirtingos gyvūnų veislės, nors visos yra vienos bio- 
loginės rūšies, vargiai yra naudingos viena kitai. Masti- 
fo jėgos niekaip neparemia kurto greitumas ar spanie- 
lio nuovokumas, ar aviganio paklusnumas. Tie skirtin- 
gi talentai ir sugebėjimai negali būti sutelkti į bendrą 
sankaupą siekiant galios arba dėl polinkio keistis ir mai- 
nyti ir nė trupučio neprisideda prie tos biologinės rūšies 
gyvenimo sąlygų ir patogumų gerinimo. Kiekvienas gy- 
vūnas yra priverstas pats, atskirai ir nepriklausomai, rū- 
pintis savimi ir apsisaugoti ir negauna jokios naudos iš 
tos sugebėjimų įvairovės, kuria gamta apdovanojo jo gen- 
tainius. Priešingai, visiškai nepanašūs žmonių talentai 
naudingi vienas kitam; tų skirtingų sugebėjimų produk- 
tai dėl bendro polinkio mainikauti, vykdyti tiesioginius 
bei prekinius mainus sunešami, taip sakant, į bendrą 
sankaupą, iš kurios kiekvienas žmogus gali įsigyti bet 
kurią kitų žmonių sugebėjimų sukurtą ir jam reikalin- 
gą dalį. 

DARBO PASIDALIJIMĄ 
RIBOJA RINKOS MASTAS 


Kadangi mainymas sukelia darbo pasidalijimą, tai to 
pasidalijimo mastas visada priklausys nuo mainų apim- 
ties arba, kitaip tariant, nuo rinkos masto. Kai rinka la- 
bai maža, niekas neturės paskatos visiškai atsidėti vie- 
nos rūšies veiklai, kad galėtų išmainyti visą savo paties 
darbu sukurto produkto perviršį, kurio pats nesuvarto- 
ja, į tokias kitų žmonių darbo produktų dalis, kurių jam 
prireiktų. 

Yra tokių darbinės veiklos rūšių, netgi pačių papras- 
čiausių, kurių imtis įmanoma tik dideliame mieste. Ne- 
šikas, pavyzdžiui, niekur kitur neras pakankamai veik- 
los ir pragyvenimo. Mažas miestelis jam dažniausiai bus 
per menkas; net paprastas turgaus miestas vargiai yra 
toks didelis, kad teiktų nešikui pastovų užimtumą. Vien- 
kiemiuose ir mažuose kaimeliuose, išblaškytuose tokia- 
me retai apgyventame krašte kaip Škotijos aukštumos, 
kiekvienas ūkininkas turi būti savo šeimai ir mėsinin- 
kas, ir duonkepys, ir aludaris. Čia veltui tikėtumėmės 
aptikti netgi kalvį, dailidę ar mūrininką, gyvenančius 
arčiau nei per dvidešimt mylių nuo kito savo amato „bro- 
lio“ Kai artimiausia sodyba yra už aštuonių ar dešim- 
ties mylių, šeimos priverstos mokėti atlikti aibę darbų, 
kuriems tankiau gyvenamuose kraštuose pasitelktų rei- 
kiamo amato vyrus. Mažne visur kaimo amatininkai turi 

išmanyti visas įvairiausias savo veiklos atmainas, gimi- 
niškas dėl to, kad dirbama su ta pačia medžiaga. Kaimo 
dailidė dirba visus medžio darbus, kaimo kalvis - visus 
geležies darbus. Pirmasis yra ne vien dailidė, bet ir sta- 
lius, ir baldžius, ir net drožėjas, ir račius, ir arklų dir- 
bėjas, ir vežimaičių bei vežimų gamintojas. Kalvio veik- 
los sritys dar įvairesnės. Tolimose Škotijos aukštumų 
vietovėse, esančiose toli nuo pakrančių, visiškai neįma- 
nomas netgi toks amatas, kaip vinių gamintojo. Toks 
meistras, gaminantis tūkstantį vinių per dieną ir dirban- 
tis tris šimtus dienų per metus, kasmet padarytų tris 
šimtus tūkstančių vinių. Bet per metus ten nebūtų įma- 
noma parduoti nė tūkstančio, tai yra vienos dienos dar- 
bo produkto. 

Kadangi dėl laivybos kiekvienai veiklos rūšiai atsive- 
ria platesnė rinka negu gabenant prekes vien sausuma, 
tai pajūryje ir laivybinių upių krantuose kiekvienas ama- 
tas natūraliai ima skaidytis ir tobulėti, ir toji pažanga 
dažnai gana greitai išplinta į krašto gilumą. Dviejų žmo- 
nių vadeliojamas ir aštuonių arklių traukiamas didratis 
vežimas maždaug per šešias savaites nuveža iš Londo- 
no į Edinburgą ir parveža beveik keturias tonas prekių. 
Maždaug per tą patį laiką burlaivis su šešių ar aštuonių 
žmonių įgula sukaria kelią iš Londono į Litą ir atgal, 
neretai gabendamas du šimtus tonų prekių. Vadinasi, še- 
ši arba aštuoni žmonės vandens transportu per tą patį 
laiką gali nugabenti iš Londono į Edinburgą ir pargabenti 
tokį kiekį prekių, kokį pervežtų penkiasdešimt didračių 
vežimų su šimtu vadeliotojų, traukiamų keturių šimtų 
arklių. Taigi tų dviejų šimtų tonų prekių pervežimas pi- 
giausiu sausumos keliu iš Londono į Edinburgą turėtų 
kainuoti tiek, kiek kainuoja išlaikyti tris savaites šimtą 
žmonių ir šerti keturis šimtus arklių, be to, padengti tų 
arklių ir penkiasdešimties didelių vežimų natūralų nu- 
sidėvėjimą. O tokio paties prekių kiekio gabenimas van- 

deniu atsieis tik šešių ar aštuonių vyrų išlaikymą ir dėl 
dviejų šimtų tonų keliamosios galios laivo nusidėvėjimo 
atsirandančias išlaidas, dar pridėjus didesnės rizikos kaš- 
tus, tai yra skirtumą tarp draudimo įmokų prekes ga- 
benant sausuma ir gabenant jas jūra. Vadinasi, jei tarp 
tų dviejų vietovių nebūtų jokio kito susisiekimo, kaip tik 
sausuma, ir dėl to iš vieno miesto į kitą nebūtų gabena- 
mos jokios prekės, išskyrus tas, kurių kainos ir svorio 
santykis yra gana didelis, tai tarp jų galėtų vykti tik ne- 
didelė dabartinės prekybos dalis, taigi ji suteiktų tik ma- 
žą dalį tų paskatų, kurias abu miestai dabar suteikia vie- 
nas kito verslams. Tarp tolimų pasaulio dalių galėtų vykti 
tik menka prekyba arba ji visai nevyktų. Kokios prekės 
galėtų pakelti gabenimo sausuma iš Londono į Kalkutą 
ir atgal išlaidas? Ir net jeigu būtų tokių brangių prekių, 
kurios pakeltų tokias išlaidas, ar jų gabenimas per dau- 
gybės barbarų tautų teritorijas būtų saugus? Vis dėlto 
tarp šių miestų šiuo metu vyksta labai intensyvi preky- 
ba, ir suteikdami vienas kitam rinką jie labai skatina 
vienas kito verslus. 

Kadangi vandens transportas teikia tokių privalumų, 
natūralu, kad pirmieji amatų ir verslo patobulinimai turi 
rastis ten, kur šis transportas atveria visą pasaulį kaip 
rinką kiekvienos darbo rūšies produktams, ir kad šalies 
gilumoje tie patobulinimai visada turėtų paplisti daug 
vėliau. Šalies gilumoje esančios vietovės gali ilgai netu- 
rėti kitos rinkos didelei daliai savo prekių, kaip tik gre- 
timas apylinkes, skiriančias jas nuo pajūrio ir didelių lai- 
vybinių upių. Todėl jų rinkos dydis ilgai yra proporcin- 
gas tų apylinkių turtingumui ir gyventojų tankumui, dėl 
to pažanga tose vietovėse visada vyksta vėliau nei apy- 
linkėse. Mūsiškėse Šiaurės Amerikos kolonijose planta- 
cijos visada šliejosi prie jūros pakrančių arba laivybinių 
upių ir retai kur išsiplėsdavo bent kiek toliau nuo jų. 

Kaip teigia patikimiausi istorijos šaltiniai, pirmosios 
civilizuotos tautos buvo tos, kurios gyveno Viduržemio 

jūros pakrantėse. Ši jūra, neabejotinai didžiausia iš vi- 
sų pasaulyje žinomų įlankų, kadangi joje nebūna potvy- 
nių, taigi ir bangavimo, išskyrus vėjo sukeliamą, dėl savo 
paviršiaus ramumo, taip pat dėl gausybės salų ir kitų 
krantų artumo buvo nepaprastai palanki pirmiesiems lai- 
vybos žingsniams pasaulyje, kai, dar neturėdami kom- 
paso, žmonės bijojo nutolti nuo kranto tiek, kad jo ne- 
bematytų, o dėl laivų statybos amato netobulumo - leis- 
tis į nežabotas vandenyno bangas. Plaukti už Heraklio 
stulpų, tai yra išplaukti iš Gibraltaro sąsiaurio, senovės 
pasaulyje ilgai buvo laikoma įstabiausiu ir pavojingiau- 
siu jūreivystės žygiu. Labai negreitai tai pabandė pada- 
ryti finikiečiai ir kartaginiečiai, geriausi tų senų laikų 
jūrininkai ir laivų statytojai, ir ilgą laiką tai buvo vie- 
nintelės tautos, išdrįsusios tai padaryti. 

Iš visų Viduržemio jūros pakrančių šalių Egiptas, kaip 
atrodo, buvo pirmoji šalis, kurioje egzistavo ir buvo pa- 
siekusios tam tikrą lygį žemdirbystė ir manufaktūros. 
Aukštutinis Egiptas niekur neišsiplečia toliau nei kelias 
mylias nuo Nilo, o Žemutiniame Egipte, kuriame didžioji 
upė išsišakoja į daugelį įvairių atšakų, šios, truputį pri- 
sidėjus žmogaus rankai, buvo, kaip atrodo, tinkamos 
vandens transportui ne tik tarp didelių miestų, bet ir 
tarp visų didesnių kaimų ir netgi iki daugelio sodybų 
apylinkėse, - panašiai kaip dabar Reinas ir Masas Olan- 
dijoje. Tos vidaus laivybos mastai ir prieinamumas bu- 
vo, matyt, viena iš pagrindinių ankstyvosios Egipto pa- 
žangos priežasčių. 

Jau gilioje senovėje žemdirbystė ir manufaktūros, 
kaip atrodo, buvo pažengusios taip pat Bengalijos, Rytų 
Indijos ir kai kuriose rytinėse Kinijos provincijose, nors 
didžioji dalis tos senovės nėra paliudyta tų istorijos vei- 
kalų, kurių patikimumu mes čia, šioje pasaulio dalyje, 
esame tikri. Bengalijoje Gangas ir keletas kitų didelių 
upių sudaro daugybę laivybai tinkamų atšakų, lygiai kaip 
Nilas Egipte. Ir rytinėse Kinijos provincijose didžiosios 

upės išsišakoja ir yra suformavusios gausybę susisie- 
kiančių kanalų, todėl vidaus laivyba čia daug labiau iš- 
plėtota nei Nilu ar Gangu, ar galbūt net jais abiem kar- 
tu sudėjus. Įdomu tai, kad nei senovės egiptiečiai, nei 
indai, nei kinai neskatino užsienio prekybos, - kaip at- 
rodo, klestinčią gerovę jiems teikė ši vidaus laivyba. 

Visa Afrikos vidinė dalis ir visa toji Azijos dalis, kuri 
smarkiai nutolusi į šiaurę nuo Juodosios ir Kaspijos jū- 
rų, senovės Skitija, dabartinė Totorija ir Sibiras, visais 
amžiais, kaip atrodo, buvo tokios pat barbariškos ir ne- 
civilizuotos, kokias jas matome šiandien. Totorijos jūra 
yra užšalęs vandenynas, kuriame negalima jokia laivy- 
ba, ir nors per tą šalį teka keletas didžiausių pasaulio 
upių, jos yra per toli viena nuo kitos, kad leistų prekiauti 
ir susisiekti didžiojoje tos teritorijos dalyje. Afrikoje vi- 
sai nėra tokių didelių vidinių jūrų, kaip Baltijos ir Adri- 
jos jūros Europoje, Viduržemio ir Juodoji jūros Europo- 
je ir Azijoje, Arabijos, Persijos, Indijos, Bengalijos ir Sia- 
mo įlankos Azijoje, kuriomis jūrų prekyba pasiektų to 
didžiulio žemyno vidines dalis; o didžiosios Afrikos upės 
yra per daug toli viena nuo kitos, kad sudarytų sąlygas 
bent kiek didesnei laivybai žemyno gilumoje. Jei tautos 
prekyba vyksta upe, kuri neišsišakoja į daugybę atšakų 
ar kanalų ir kuri įteka į kitą teritoriją prieš pasiekda- 
ma jūrą, ji niekada negali būti labiau išplėtota, nes tau- 
tos, kurioms priklauso ta kita teritorija, visada turi ga- 
limybę trukdyti susisiekimui tarp aukštupio šalies ir jū- 
ros. Laivyba Dunojumi teikia mažai naudos Bavarijos, 
Austrijos ir Vengrijos valstybėms, palyginti su ta, kokia 
ji būtų, jei viena kuri tų valstybių turėtų savo rankose 
visą upės tėkmę iki pat įsiliejimo į Juodąją jūrą. 

Įsitvirtinus darbo pasidalijimui, vieno žmogaus dar- 
bo vaisiai gali patenkinti tik mažą dalį jo paties porei- 
kių. Kur kas daugiau tų poreikių individas patenkina iš- 
keisdamas savo darbo produktų perviršį, kurio jis pats 
nesuvartoja, į tas kitų individų pagamintų produktų da- 
lis, kurių jam reikia. Taigi kiekvienas žmogus gyvena 
mainydamas, arba iš dalies tampa prekiautoju, o pati vi- 
suomenė virsta prekiaujančia visuomene. 

Bet kai darbo pasidalijimas tik ėmė rastis, šis siekis 
mainyti dažnai susidurdavo su daugybe kliūčių ir truk- 
džių. Įsivaizduokime žmogų, kurios nors prekės turintį 
daugiau nei jam pačiam reikia, ir kitą, turintį jos ma- 
žiau nei jam reikia. Todėl pirmasis mielai sutiktų per- 
leisti dalį tos gausybės, o antrasis - įsigyti. Tačiau jei 
atsitiks taip, kad antrasis neturės nieko tokio, ko rei- 
kia pirmajam, jokie mainai tarp jų neįvyks. Mėsininkas 
savo krautuvėje turi daugiau mėsos negu pats gali su- 
vartoti, tad aludaris ir kepėjas norėtų dalį jos įsigyti sau. 
Jie neturi nieko pasiūlyti mainais, išskyrus atitinkamus 
savo amato gaminius, tačiau mėsininkas jau apsirūpinęs 
duona ir alumi, kiek jam tuo metu reikia. Todėl šiuo 
atveju tarp jų jokių mainų negalės būti. Mėsininkas ne- 
galės būti jiems pardavėju, lygiai kaip šie - jo pirkėjais; 
dėl to jie vienas kitam pasidaro mažiau naudingi. Sie- 

kiant išvengti tokių situacijų sukeliamų nepatogumų, 
kiekvienas išmintingas bet kurio meto visuomenės na- 
rys vos tik atsiradus darbo pasidalijimui savaime buvo 
verčiamas stengtis tvarkyti savo reikalus taip, kad, be 
savo paties darbo konkretaus produkto, kiekvienu mo- 
mentu būtų apsirūpinęs reikiamu kiekiu dar vieno ar 
kito gaminio, kurį, jo įsivaizdavimu, retas atsisakytų pri- 
imti mainais už savo darbo produktus. 

Tikėtina, kad daugelis produktų buvo sumanyti ir 
praktiškai naudojami būtent tokiam tikslui. Ankstyvai- 
siais visuomenės amžiais, kiek žinoma, visuotinė preky- 
bos priemonė buvo galvijai; nors jie turėjo būti itin ne- 
patogūs tokiam reikalui, įsitikiname, kad senovės lai- 
kais daiktai dažnai buvo vertinami mainais už juos gau- 
tų galvijų skaičiumi. Diomedo šarvai, sako Homeras, kai- 
navo vos devynis jaučius, o Glauko - visą šimtą jaučių. 
Teigiama, kad Abisinijoje visuotinė prekybos ir mainų 
priemonė buvo druska, kai kuriose Indijos pakrantėse - 
tam tikros kriauklės, Niufaundlande - džiovintos men- 
kės, Virdžinijoje - tabakas, kai kuriose mūsiškėse Vakarų 
Indijos kolonijose - cukrus; netgi šiandien Škotijoje yra 
kaimelis, kuriame, kaip man pasakojo, darbininkas nere- 
tai nešasi į kepėjo krautuvėlę ar pas aludarį vinių vietoj 
pinigų. 

Siaip ar taip, galiausiai visose šalyse žmonės neįvei- 
kiamų priežasčių buvo priversti šiuo atžvilgiu atiduoti 
pirmenybę metalams. Metalus ne tik galima saugoti pa- 
tiriant mažiausius nuostolius, palyginti su bet kokiu ki- 
tu produktu (vargiai rastume sunkiau sunykstantį daik- 
tą), juos taip pat sėkmingai ir be jokių nuostolių galima 
dalyti į dalis, kurias lengva vėl sulydyti; tai savybė, ku- 
rios neturi joks kitas tiek pat ilgai tveriantis produk- 
tas ir kuri labiau už bet kurią kitą savybę padaro juos 
tinkamus būti prekybos ir apyvartos priemone. Jei žmo- 
gui, sakykime, prireikė nusipirkti druskos, o mainais 

jis teturi galvijų, jis būtų priverstas pirkti druskos tiek, 
kiek vertas jautis arba avis. Retai kada jis galėtų įsigyti 
mažiau, nes tai, ką jis duotų mainais, retai galėtų būti 
padalyta į dalis be nuostolių; dėl tos pačios priežasties 
norėdamas pirkti daugiau druskos jis privalėtų pirkti jos 
dvigubai arba trigubai didesnį kiekį - tai yra vertą dvie- 
jų ar trijų jaučių arba dviejų ar trijų avių. Jei, priešin- 
gai, vietoj jaučių ar avių jis mainais gali duoti metalų, 
tai jis lengvai galės atseikėti metalo tiek, kiek reikia už 
jo tą kartą norimą prekės kiekį. 

Įvairios tautos šiam tikslui naudojo skirtingus meta- 
lus. Senovės Spartos piliečių visuotinė prekybos priemo- 
nė buvo geležis, senovės romėnų - varis, visų turtingų 
ir prekiaujančių tautų - auksas ir sidabras. 

Iš pradžių, kaip atrodo, tie metalai tam tikslui buvo 
naudojami tiesiog strypeliais, be jokių įspaudų, ir mone- 
tos nebuvo kalamos. Kaip teigia Plinijus!, remdamasis 
senovės istoriku Timaju, iki Servijaus Tulijaus laikų ro- 
mėnai neturėjo monetų ir naudojo nežymėtus vario 
strypelius pirkti viskam, ko jiems reikėjo. Taigi tie pa- 
prasti strypeliai tuo metu atliko pinigų vaidmenį. 

Metalų naudojimas tokiu neapdorotu pavidalu suda- 
rė du didelius nepatogumus: pirma, tekdavo juos sverti 
ir, antra, tikrinti jų grynumą. Turint reikalą su brangiai- 
siais metalais, kur ir nedidelis kiekio skirtumas reiškia 
didelį vertės pasikeitimą, netgi pats svėrimas, kad būtų 
reikiamai tikslus, reikalauja mažų mažiausiai labai tiks- 
lių svarelių ir svarstyklių. Ypač tikslumo reikėdavo sve- 
riant auksą. Ne tokiems brangiems metalams, kur ne- 
didelė paklaida turėjo menkesnes pasekmes, be abejo- 
nės, pakako mažesnio preciziškumo. Bet akivaizdu, koks 
būdavo vargas, jei kiekvienąsyk, kai vargšas žmogus su- 
manydavo pirkti ar parduoti fartingo vertės prekių, jis tu- 


1 Plin., Hist. Nat., lib. 33, cap. 3. 

rėdavo pasverti tą fartingą. Metalo grynumo nustatymas 
yra dar sudėtingesnė ir dar labiau varginanti operacija, 
nes jokios pagrįstos išvados čia negalima padaryti, kol to 
metalo dalis nebus išlydyta tigliuje naudojant reikiamus 
tirpiklius. Tačiau iki atsirandant monetų formos pini- 
gams žmonės buvo priversti atlikinėti šias varginančias 
ir sudėtingas operacijas, antraip jie bet kada galėjo būti 
smarkiai apgauti ir apmulkinti, ir vietoj svaro gryno si- 
dabro arba gryno vario galėjo mainais už savo prekes 
gauti sufalsifikuotą paprasčiausių ir pigiausių medžiagų 
lydinį, kuris tik savo išvaizda panėšėtų į tuos metalus. 
Siekiant užkirsti kelią tokiems piktnaudžiavimams, pa- 
lengvinti mainus ir šitaip skatinti visas amatų ir preky- 
bos šakas, visose labiau pažengusiose šalyse buvo nu- 
spręsta, kad būtina valdžios spaudu patvirtinti atitinka- 
mus tų ypatingųjų metalų kiekius, kurie tose šalyse buvo 
visuotinai naudojami prekėms įsigyti. Šitaip atsirado kal- 
dinti pinigai ir atitinkamos valdžios įstaigos - kalyklos; 
abi institucijos yra lygiai tokios pačios prigimties kaip ir 
tos, kurios tikrina matų ir saikų teisingumą ir ženklina 
gelumbę bei drobę. Visų jų paskirtis buvo valdžios spaudu 
patvirtinti tų skirtingų prekių, tiekiamų į rinką, kiekį ir 
vienodą kokybę. 

Pirmųjų tokio pobūdžio valdžios spaudų, įspaustų 
cirkuliuojančiuose metaluose, paskirtis daugeliu atvejų, 
atrodo, buvo patvirtinti tai, ką buvo sunkiausia ir svar- 
biausia patvirtinti, - metalo kokybę, jo grynumą; šie 
spaudai priminė grynumo ženklą, prabą, šiuo metu 
įspaudžiamą sidabro dirbiniuose ir strypeliuose, arba is- 
panišką ženklą, kuriuo kartkartėmis žymimi aukso lie- 
jiniai, - šie ženklai įspaudžiami tik vienoje pusėje, ne- 
uždengia viso paviršiaus, patvirtina metalo grynumą, 
bet ne jo svorį. Abraomas atsveria Efronui keturis šim- 
tus šekelių sidabro, kuriuos sutiko sumokėti už Mach- 
pelos lauką. Pasakyta, kad šekeliai yra pirklio naudoja- 

mi pinigai, tačiau šis priimdamas juos sveria, o ne skai- 
čiuoja, lygiai kaip šiandien elgiamasi su aukso liejiniais 
ir sidabro strypeliais. Senųjų Anglijos karalių saksų pa- 
jamos, kaip teigiama, būdavo surenkamos ne pinigais, 
bet natūra, tai yra visokių rūšių maisto produktais bei 
kitais reikmenimis. Paprotį mokėti tas pajamas pinigais 
įvedė Vilhelmas Užkariautojas. Tačiau iždas tuos pini- 
gus dar ilgai rinkdavo sverdamas, o ne skaičiuodamas. 

Tiksliai pasverti tokius pinigus buvo sunku ir nepa- 
togu, dėl to ir kilo reikalas atsirasti monetoms, kurių 
spaudas, visiškai uždengiantis abi metalo gabalėlio pu- 
ses, o kartais ir jo briaunas, turėjo patvirtinti ne tik to 
metalo grynumą, bet ir svorį. Todėl tokios monetos bū- 
davo skaičiuojamos, lygiai kaip ir šiandien, nesivarginant 
jas sverti. 

Tų monetų nominalai iš pradžių, kaip atrodo, nuro- 
dydavo jose esančio metalo svorį arba kiekį. Servijaus 
Tulijaus, kuris pirmasis Romoje ėmė kaldinti monetas, 
laikais romėnų aso, arba pondo, moneta buvo nukaldin- 
ta iš vieno romėniško svaro gero vario. Svaras buvo da- 
lijamas visai taip pat, kaip mūsiškis Trojos svaras, - į 
dvylika uncijų, kurių kiekviena buvo iš tikros uncijos ge- 
ro vario. Anglų svarą sterlingų Eduardo I laikais suda- 
rė vienas Tauerio svaras nustatyto grynumo sidabro. 
Tauerio svaras, kiek žinoma, buvo šiek tiek didesnis už 
romėnų svarą ir truputį mažesnis už Trojos svarą. Pas- 
tarąjį Anglijos monetų kalyklose 18-aisiais valdymo me- 
tais įvedė Henrikas VIII. Prancūzų livrą Karolio Didžiojo 
laikais sudarė Trojos svaras nustatyto grynumo sidab- 
ro. Trua mugė Šampanėje tais laikais buvo lankoma visų 
Europos tautų, ir tokios garsios prekyvietės svoriai ir 
matai buvo plačiai žinomi ir pripažįstami. Škotijos pini- 
gų svarą nuo Aleksandro Pirmojo iki Roberto Bruce'o 
laikų sudarė svaras tokio pat svorio ir grynumo sidab- 
ro, kaip ir anglų svarą sterlingų. Anglų, prancūzų ir škotų 

pensai iš pradžių ir svėrė tikrą sidabro pensą, tai yra dvi- 
dešimtąją dalį uncijos arba vieną du šimtai keturiasde- 
šimtąją dalį svaro. Taip pat ir šilingas, kaip galima spręs- 
ti, iš pradžių buvo svorio vienetas. „Kai kviečiai kainuoja 
dvylika šilingų už kvarterį, - sakoma viename sename 
Henriko III teisyne, - tada vieną fartingą kainuojantis 
duonos kepaliukas turi sverti vienuolika šilingų ir ke- 
turis pensus.“ Tačiau šilingo ir penso ar, kita vertus, 
šilingo ir svaro santykis, kaip atrodo, nebuvo toks pa- 
stovus ir vienodas, kaip penso ir svaro. Pirmosios Pran- 
cūzijos karalių dinastijos laikais prancūzų su, tai yra ši- 
lingas, įvairiais atvejais, kaip atrodo, susidėdavo tai iš 
penkių, tai iš dvylikos, dvidešimties ir net keturiasde- 
šimties pensų. Senovės saksų šilingą vienu metu suda- 
rė tiktai penki pensai, ir galimas daiktas, kad ir saksų 
šilingo turinys kaitaliojosi taip pat kaip ir jų kaimynų, 
senovės frankų. Prancūzijoje nuo Karolio Didžiojo lai- 
kų ir Anglijoje nuo Vilhelmo Užkariautojo laikų svaro, 
šilingo ir penso santykis jau, regis, nekito ir buvo toks 
pat kaip dabar, nors kiekvieno jų vertė buvo labai skir- 
tinga. Taip yra todėl, kad kiekvienoje pasaulio šalyje, esu 
tikras, dėl valdovų ir valstybių gobšumo bei nesąžinin- 
gumo, piktnaudžiavimo valdinių pasitikėjimu palaipsniui 
buvo mažinamas metalo, iš kurio iš pradžių buvo kaldi- 
namos jų monetos, kiekis. Romėnų asas vėlesniais res- 
publikos amžiais buvo sumažintas iki vienos dvidešimt 
ketvirtosios jo pradinės vertės ir, užuot svėręs vieną 
svarą, galiausiai tesvėrė pusę uncijos. Anglų svaras ir 
pensas dabar teturi trečdalį, škotų svaras ir pensas - 
maždaug trisdešimt šeštąją dalį, o prancūzų svaras ir 
pensas — apie vieną šešiasdešimt šeštąją dalį savo pra- 
dinės vertės. Tokiomis operacijomis jas vykdę valdovai 
ir valstybės įstengdavo regimai grąžinti skolas ir įvyk- 
dyti įsipareigojimus su mažesniu sidabro kiekiu nei iš 
tikrųjų būtų reikėję. Bet tai tikrai tebuvo regimybė, nes 

nuo jų kreditorių faktiškai būdavo nusukama dalis jiems 
sumokėtinos sumos. Tokioje valstybėje ir visi kiti sko- 
lininkai gaudavo šią privilegiją ir galėjo mokėti tokią pa- 
čią nominalią naujų ir nuvertintų pinigų sumą, nors ir 
būtų pasiskolinę senais pinigais. Taigi tokie veiksmai vi- 
sada būdavo naudingi skolininkui ir žlugdydavo skolin- 
toją, ir kartais sukeldavo didesnį ir gilesnį kurio nors 
asmens turtinės padėties perversmą, negu būtų galėjęs 
sukelti koks nors didžiulis visuotinis kataklizmas. 

Tad šitokiu būdu pinigai tapo visuotine visų civilizuo- 
tų tautų prekybos priemone, kuriai tarpininkaujant vi- 
sokiausios prekės galėjo būti perkamos, parduodamos 
arba mainomos vienos į kitas. 

Dabar aš imsiuosi tyrinėti, kokių taisyklių laikosi 
žmonės įsigydami prekes už pinigus ar mainais į kitas 
prekes. Tos taisyklės lemia tai, kas galėtų būti vadina- 
ma santykine arba mainomąja prekių verte. 

Reikia pažymėti, kad sąvoka VERTĖ turi dvi skirtin- 
gas reikšmes - kartais ji nusako kurio nors konkretaus 
objekto naudingumą, o kitais kartais - galią įsigyti ki- 
tas prekes, kurią to objekto turėjimas suteikia žmogui. 
Pirmoji galėtų būti vadinama „verte vartojant“, antro- 
ji - „verte mainant“. Didžiausią vertę vartojant turin- 
tys daiktai neretai turi mažą vertę mainant arba išvis 
jos neturi; priešingai, turintys itin didelę vertę mainant 
dažnai turi menką vertę vartojant arba išvis jos netu- 
ri. Nėra nieko naudingesnio už vandenį, bet vargiai ką 
nors už jį įsigytum ir kažin, ar ką gautum mainais už 
jį. Deimantas, priešingai, vargiai turi vertę vartojant, 
bet mainais už jį dažnai galima gauti labai didelį kie- 
kį kitų prekių. 

Siekdamas ištirti principus, kurie reguliuoja prekių 
mainomąją verte, aš bandysiu parodyti: 

pirma, kas yra tikrasis tos mainomosios vertės ma- 
tas; kitaip tariant, kas sudaro realiąją prekių kainą; 

antra, iš ko susideda ta realioji kaina arba kokios yra 
jos dalys; 

ir, pagaliau, kokios yra tos įvairios aplinkybės, dėl ku- 
rių kai kurios arba visos kainos dalys kartais pakyla 
aukščiau, o kartais nukrinta žemiau jų natūralaus ar 
įprastinio lygio; arba, kitaip tariant, kokios priežastys 
kartais sutrukdo prekių rinkos kainai, tai yra jų faktinei 
kainai, būti visiškai tokiai pat, kokia yra jų natūrali kai- 
na - pavadinkime ją taip. 

Tolesniuose trijuose skyriuose aš pabandysiu paaiš- 
kinti — taip išsamiai ir vaizdžiai, kaip tik sugebėsiu - 
šiuos tris dalykus, todėl dabar turiu prašyti skaitytoją 
kantrybės ir atidumo: kantrybės - kad galėtų sekti de- 
tales, kurios galbūt kur ne kur pasirodys bereikalingai 
varginančios, atidumo - kad pajėgtų suprasti tai, kas gal- 
būt ir po išsamaus paaiškinimo, kurį aš įstengsiu pateik- 
ti, gali atrodyti nors kiek neaišku. Aš visada esu linkęs 
rizikuoti pasirodyti nuobodus, idant būčiau tikras, kad 
būsiu iki galo suprastas; bet net ir tada, jei dėsiu visas 
pastangas būti iki galo suprastas, tam tikrų neaiškumų 
gali likti, kai dėstai dalyką, kuris savo prigimtimi yra 
labai abstraktus. 

APIE REALIĄJĄ IR NOMINALIĄJĄ 
PREKIŲ KAINĄ, ARBA APIE JŲ KAINĄ, 
MATUOJAMĄ DARBU, IR JŲ PINIGINĘ KAINĄ 


Kiekvienas žmogus yra turtingas ar vargšas priklau- 
somai nuo to, kiek jis įstengia naudotis žmogaus gyve- 
nimui būtinais reikmenimis, patogumais ir pramogomis. 
Tačiau kai darbo pasidalijimas įleido šaknis, pats žmo- 
gus savo darbu gali apsirūpinti tik labai maža dalimi vi- 
sų tų gėrybių. Daug didesnę jų dalį jis turi gauti iš kitų 
žmonių darbo, taigi žmogus bus turtingas ar vargšas pri- 
klausomai nuo to, kokiu to darbo kiekiu jis galės dispo- 
nuoti, kitaip sakant, kiek jo galės nusipirkti. Todėl ku- 
rios nors prekės vertė žmogui, kuris neketina jos 
naudoti ar vartoti, bet rengiasi išmainyti ją į kitas pre- 
kes, yra lygi tam darbo kiekiui, kurį toji prekė leidžia 
jam nusipirkti arba juo disponuoti. Vadinasi, tikrasis visų 
prekių mainomosios vertės matas yra darbas. 

Reali bet kurio daikto kaina, tai, kiek bet kuris daik- 
tas realiai kainuoja žmogui, kuris nori jį įsigyti, yra triū- 
sas ir rūpesčiai siekiant jį įsigyti. Tą daiktą įsigijusiam 
1r norinčiam parduoti ar į ką nors išmainyti žmogui daik- 
tas iš tikrųjų bus vertas triūso ir rūpesčių, kurių jam 
padeda išvengti ir kuriuos jis gali palikti kitiems žmo- 
nėms. Kas perkama už pinigus ar už prekes, yra perka- 
ma už darbą lygiai taip pat kaip ir tai, ką pelnome savo 
triūsu. Tie pinigai arba tos prekės iš tiesų leidžia mums 
išvengti to triūso. Jie turi vertę tam tikro darbo kiekio, 

kurį mes išmainome į tai, kas, kaip tuo metu manoma, 
turi tokio pat kiekio vertę. Darbas buvo pirmoji kaina, 
pirmieji pirkimo pinigai, mokami už visus daiktus. Ne 
už auksą ir ne už sidabrą iš pradžių buvo įsigyjamas vi- 
sas pasaulio turtas, bet už darbą; ir to turto vertė tiems, 
kurie jį turi ir nori iškeisti į kokius nors naujus gami- 
nius, yra visiškai lygi tam darbo kiekiui, kurį tas turtas 
jo savininkus įgalina nusipirkti ar juo disponuoti. 

Turtas, kaip sako p. Hobbesas, yra galia. Tačiau as- 
muo, įsigyjantis ar paveldintis turtus, nebūtinai įgyja ar 
paveldi kokią nors politinę galią - civilinę ar karinę. Ga- 
limas daiktas, kad jo turtas įgalins jį įgyti tiek vieną, 
tiek antrą, bet pats turto turėjimas nebūtinai savaime 
suteiks savininkui politinę galią. Iškart ir tiesiogiai tur- 
to turėjimas savininkui suteikia vieną galią - pekamąją 
galią, galimybę disponuoti visu darbu, visais darbo pro- 
duktais, tuo metu esančiais rinkoje. Tas turtas gali bū- 
ti didesnis ar mažesnis, bet jis bus visiškai proporcin- 
gas tos perkamosios galios mastui, ar, kitaip sakant, kitų 
žmonių darbo arba, kas yra tas pat, kitų žmonių darbo 
produktų kiekiui, kurį turto savininkas gali įsigyti arba 
juo disponuoti. Bet kurio daikto mainomoji vertė visa- 
da turi būti visiškai lygi tos galios, kurią tas daiktas su- 
teikia jo savininkui, mastui. 

Betgi nors darbas yra tikrasis visų prekių mainomo- 
sios vertės matas, jis nėra tai, kuo paprastai išreiškia- 
ma prekių vertė. Labai dažnai yra sunku nustatyti dvie- 
jų skirtingų darbo kiekių santykį. Šį santykį ne visada 
lemia vien dviem skirtingoms darbo rūšims sugaišta- 
mas laikas. Reikia taip pat atsižvelgti į darbo sunkumo 
ir sudėtingumo skirtumus. Vienos valandos sunkus 
triūsas gali apimti daugiau darbo negu dvi nesunkios 
veiklos valandos, tokio amato, kuriam išmokti reikia 
dešimties metų darbo, viena darbo valanda - daugiau 
negu vienas mėnuo kurios nors paprastos ir nesudėtin- 

gos veiklos. Tačiau nelengva rasti kokį nors tikslų dar- 
bo sunkumo ir sudėtingumo matą. O mainant skirtin- 
gų darbo rūšių skirtingus produktus vieną į kitą, pa- 
prastai į tai atsižvelgiama. Tačiau atsižvelgiama ne 
taikant kokį nors tikslų matą, bet judant ir derantis 
rinkoje, kur ir susiklosto apytikrė lygybė, kurios, tegul 
ir netikslios, visiškai pakanka kasdienio gyvenimo rei- 
kalams tvarkyti. 

Be to, kiekviena prekė dažniau mainoma į kitą pre- 
kę, bet ne į darbą, taigi ir lyginama su ja. Todėl natūra- 
liau jos mainomąją vertę išreikšti kurios nors kitos pre- 
kės kiekiu, bet ne jai pagaminti reikalingo darbo kiekiu. 
Be to, daugumai žmonių lengviau suvokti konkrečios 
prekės kiekį nei darbo kiekį. Pirmasis yra aiškus ir ap- 
čiuopiamas dalykas, antrasis - abstrakti sąvoka, kuri, 
nors ją ir galima padaryti pakankamai suprantamą, 
anaiptol nėra nei natūrali, nei akivaizdi. 

Tačiau kai tiesioginiai mainai sunyksta ir įprasta pre- 
kybos priemone tampa pinigai, bet kuri konkreti prekė 
dažniau mainoma į pinigus negu į kokią nors kitą pre- 
ke. Mėsininkas retai neša savo jautieną ar avieną ke- 
pėjui ar aludariui, kad iškeistų ją į duoną ar alų; užuot 
taip daręs, jis gabena mėsą į turgų, kur išmaino ją į pi- 
nigus, ir po to tuos pinigus keičia į duoną ir alų. Tas 
pinigų kiekis, kurį jis gauna už mėsą, lemia duonos ir 
alaus kiekį, kurį jis po to gali įsigyti. Dėl to mėsinin- 
kui daug natūraliau ir aiškiau jautienos ar avienos vertę 
išreikšti pinigų kiekiu, tai yra preke, kurią jis duoda 
mainais už duoną ir alų, negu duonos ir alaus kiekiu, 
tai yra prekėmis, kurias jis gali gauti mainais tik tar- 
pininkaujant kitai prekei; kur kas paprasčiau pasakyti, 
kad jo mėsa verta trijų ar keturių pensų už svarą, ne- 
gu kad ji verta trijų ar keturių svarų duonos arba trijų 
ar keturių kvortų alaus. Taigi darome išvadą, kad kiek- 
vienos prekės mainomoji vertė dažniau išreiškiama pi- 


41 


PIRMA KNYGA 


nigų kiekiu negu darbo kiekiu arba kurios nors kitos 
už ją mainais gaunamos prekės kiekiu. 

Bet aukso ir sidabro, kaip ir bet kurios kitos prekės, 
vertė kinta, jie vienąsyk brangesni, kitąsyk - pigesni, 
kartais lengviau, kartais sunkiau jų įsigyti. Darbo kie- 
kis, kurį tam tikras aukso arba sidabro kiekis gali nu- 
pirkti arba juo disponuoti, arba prekių kiekis, kurį mai- 
nais už juos galima gauti, visada priklauso nuo to, 
turtingos ar skurdžios yra jų kasyklos, eksploatuojamos 
tų mainų metu. Turtingų kasyklų atradimas Amerikoje 
XVI amžiuje sumažino aukso ir sidabro vertę Europoje 
maždaug trečdaliu. Kadangi reikėjo mažiau darbo tiems 
metalams pristatyti iš kasyklos į rinką, tai joje atsiradę 
jie įgalindavo pirkti mažiau darbo ar disponuoti juo; ir 
šis jų vertės dydžio perversmas, nors ir buvo didžiausias, 
anaiptol nebuvo vienintelis, istorijos paliudytas. Bet kaip 
kiekio matas, - analogiškai natūraliai pėdai, sieksniui 
ar saujai, kurių kiekybinė išraiška nuolat keičiasi ir ku- 
rie dėl to negali būti tikslus kitų daiktų kiekio matas, - 
prekė, kurios pačios vertė kinta, niekada negali būti tiks- 
lus kitų prekių vertės matas. Galima teigti, kad vienodi 
darbo kiekiai visada ir visur pačiam darbuotojui turi to- 
kią pačią vertę. Būdamas normalios sveikatos, fizinės ir 
dvasinės būklės, pasižymėdamas įprastu meistriškumu 
ir įgudimu, jis visada turės atiduoti vienodus savo ra- 
mybės, laisvės ir laimės kiekius. Jo mokama kaina vi- 
sada turi būti tokia pati, kad ir koks būtų už tai gauna- 
mų prekių kiekis. Tų prekių jis, žinoma, pirks vienąsyk 
daugiau, kitąsyk mažiau; bet keisis tų prekių vertė, o 
ne darbo, už kurį jis jas perka, vertė. Visais laikais ir 
visur brangu yra tai, kas sunkiai pasiekiama arba kam 
įsigyti reikia daug darbo, o pigu yra tai, kas įsigyjama 
lengvai arba įdėjus mažai darbo. Todėl vien tik darbas, 
kurio vertė niekad nesikeičia, yra tas galutinis ir tikra- 
sis matas, kuriuo visada ir visur galima išmatuoti visų 

prekių vertę ir jas tarpusavyje palyginti. Tai ir yra rea- 
lioji prekių kaina, o pinigai tėra jų nominalioji kaina. 

Tačiau nors lygūs darbo kiekiai visada turi tokią pa- 
čią vertę darbuotojui, jį samdančiam asmeniui lygūs dar- 
bo kiekiai gali kartais turėti didesnę, kartais mažesnę 
vertę. Samdantysis vienąsyk perka darbą už didesnį, o 
kitąsyk —- už mažesnį prekių kiekį, dėl to jam darbo vertė 
atrodo kintanti taip pat, kaip ir visų kitų prekių. Vienu 
atveju darbas jam pasirodo esąs brangus, kitu atveju - 
pigus. Tačiau iš tikrųjų brangesnės arba pigesnės yra pre- 
kės, bet ne darbas. 

Taigi šia bendrąja prasme galima sakyti, kad darbas, 
kaip visos prekės, turi realiąją ir nominaliąją kainą. Jo 
realioji kaina, galima teigti, išreiškiama būtinų ir pato- 
gumus teikiančių prekių kiekiu, kurį galima už jį gau- 
ti, 0 jo nominalioji kaina - pinigais. Ar darbuotojas yra 
turtingas, ar vargšas, ar jam atlyginama gerai, ar pras- 
tai, priklauso nuo realiosios, bet ne nuo nominaliosios 
jo darbo kainos. 

Skirtumas tarp prekių ir darbo realiosios bei nomi- 
naliosios kainos yra ne vien teorinio svarstymo dalykas. 
Jis kartais gali turėti ir didelę praktinę reikšmę. Tokia 
pati realioji kaina visada turi tokią pačią vertę, bet dėl 
aukso ir sidabro vertės pokyčių tokia pati nominalioji kai- 
na kartais turi gana skirtingą vertę. Todėl kai dvaras 
parduodamas pasiliekant nuolatinę rentą (manant, kad 
toji renta visada turės tokią pačią vertę), šeimai, kurios 
labui renta išsaugoma, labai svarbu, kad ši nebūtų api- 
brėžta kaip tam tikra pinigų suma. Tokiu atveju rentos 
vertė priklausys nuo dviejų skirtingų veiksnių: pirma, 
nuo to, koks aukso arba sidabro kiekis įvairiu metu bus 
vienodo nominalo monetose, ir, antra, nuo to, kokią ver- 
te auksas ir sidabras turės įvairiu metu. 

Valdovai ir nepriklausomos valstybės ne sykį būda- 
vo linkę manyti, kad jiems reikia laikinai sumažinti gry- 

no brangiojo metalo kiekį jų monetose; bet labai retai 
jie manydavo, kad dera tą kiekį padidinti. Todėl, aš ma- 
nau, visų tautų monetose brangiųjų metalų kiekis be- 
veik visada mažėjo ir vargu ar kada buvo didinamas. Tad 
tokie pakitimai beveik visada mažina piniginės rentos 
vertę. 

Kasyklų atradimas Amerikoje sumažino aukso ir si- 
dabro vertę Europoje. Tas mažėjimas, kaip visuotinai 
manoma, nors aš neturiu jokių tikrų įrodymų, laipsniš- 
kai tebevyksta toliau ir tikriausiai dar ilgai tęsis. Darant 
tokią prielaidą galima spręsti, jog tokie pokyčiai greičiau 
mažins negu didins piniginės rentos vertę, net ir tuo at- 
veju, jei bus sulygta, kad renta bus mokama ne nusta- 
tytu kiekiu apibrėžto nominalo metalinių pinigų (pavyz- 
džiui, tiek ir tiek svarų sterlingų), bet nustatytu kiekiu 
atitinkamo standarto aukso ar sidabro uncijų. 

Tos rentos, kurios buvo nustatytos kaip tam tikras 
grūdų kiekis, išsaugojo savo vertę daug geriau negu tos, 
kurios buvo sulygtos pinigais, net jei monetų nominalai 
nebuvo keičiami. 18-aisiais Elžbietos valdymo metais bu- 
vo nustatyta, kad universitetų kolegijų nuomos sutar- 
tyse trečioji rentos dalis turi būti nurodoma grūdais, ku- 
rie pristatomi natūra arba pinigais pagal einamąsias 
grūdų kainas artimiausiose grūdų rinkose. Nors pinigai, 
gaunami iš šios grūdų rentos, iš pradžių turėjo sudaryti 
tik trečdalį visos rentos, šiuo metu, kaip teigia dakta- 
ras Blackstone'as, jų suma yra beveik dvigubai didesnė 
už tą, kuri turėjo sudaryti du rentos trečdalius. Senoji 
piniginė universitetų renta, pagal šituos apskaičiavimus, 
krito iki ketvirtadalio jos pradinės vertės; tai yra ji da- 
bar verta ne ką daugiau kaip ketvirtadalio grūdų, kurių 
ji buvo verta anksčiau. Bet nuo Pilypo ir Marijos valdy- 
mo laikų anglų monetų nominalai beveik arba išvis ne- 
pasikeitė, ir tas pats svarų, šilingų ir pensų kiekis turi 
beveik tą patį gryno sidabro kiekį. Vadinasi, minėtasis 

universitetų kolegijų piniginės rentos nuvertėjimas ki- 
lo vien dėl sidabro vertės sumažėjimo. 

Kai sidabro vertės kritimas sutampa su jo kiekio to 
paties nominalo monetose sumažėjimu, nuostoliai daž- 
niausiai būna dar didesni. Škotijoje, kur monetų nomi- 
nalai buvo keičiami daug daugiau negu kada nors An- 
glijoje, arba Prancūzijoje, kur nominalai buvo keičiami 
dar daugiau negu Škotijoje, kai kurios itin senos ren- 
tos, iš pradžių buvusios nemenkos vertės, šitokiu būdu 
sunyko beveik iki nieko. 

Senais laikais vienodi darbo kiekiai dažniau galėjo 
būti perkami už vienodą grūdų, sudariusių darbuotojo 
pragyvenimo šaltinį, kiekį negu už vienodus aukso ir 
sidabro - ir, matyt, bet kurių kitų prekių - kiekius. Taigi 
vienodi grūdų kiekiai anais laikais turėjo daugmaž to- 
kią pačią realiąją vertę arba įgalindavo jų savininką nu- 
pirkti daugmaž tokį patį kitų žmonių darbo kiekį arba 
juo disponuoti. Noriu pasakyti, kad jie labiau išsaugo- 
davo tokią pačią vertę negu vienodi bet kurios kitos pre- 
kės kiekiai; mat net ir vienodų grūdų kiekių vertė ne- 
išlikdavo visiškai tokia pati. Darbuotojo pragyvenimas, 
tai yra realioji jo darbo kaina, kaip aš netrukus pasi- 
stengsiu įrodyti, įvairiomis sąlygomis yra labai įvairi; ji 
didesnė vis labiau klestinčiose visuomenėse nei tose, ku- 
rios stovi vietoje, o tose, kurios stovi vietoje, didesnė nei 
tose, kurios smunka. Tačiau bet kuri kita prekė kiek- 
vienu konkrečiu metu įgalins pirkti didesnį arba mažesnį 
darbo kiekį, proporcingą pragyvenimo reikmenų kiekiui, 
kurį ji įgalina tuo metu įsigyti. Todėl grūdais nustatyta 
renta kinta tik priklausomai nuo darbo kiekio, kurį kon- 
kretus grūdų kiekis leidžia nupirkti. O bet kuria kita 
preke nustatyta renta kinta priklausomai ne tik nuo dar- 
bo kiekio, kurį apibrėžtas grūdų kiekis įgalina nupirkti, 
bet ir nuo grūdų kiekio, kurį galima nupirkti už apibrėžtą 
tos prekės kiekį. 

Tačiau reikia pažymėti ir tai, kad nors realioji grū- 
dinės rentos vertė šimtmečiams slenkant kinta mažiau 
negu piniginės rentos realioji vertė, pamečiui ji kinta 
daug daugiau. Piniginė darbo kaina, kaip aš netrukus 
pasistengsiu parodyti, nesvyruoja pamečiui kartu su grū- 
dų pinigine kaina, bet, kaip atrodo, visada prisiderina ne 
prie laikinosios ar atsitiktinės, bet prie vidutinės arba 
įprastinės pragyvenimo kainos. Vidutinė arba įprastinė 
grūdų kaina savo ruožtu priklauso (tą aš irgi pasisteng- 
siu netrukus parodyti) nuo sidabro vertės, nuo kasyklų, 
kurios tiekia rinkai tą metalą, turtingumo ar skurdu- 
mo, arba nuo darbo kiekio, kurį reikia įdėti, o todėl — 
nuo grūdų kiekio, kurį tenka suvartoti, kad tas apibrėž- 
tas sidabro kiekis būtų pateiktas iš kasyklų į rinką. O 
sidabro vertė, nors per šimtmečius ji gerokai kinta, re- 
tai bent kiek ženkliau keičiasi pamečiui, dažniausiai iš- 
lieka tokia pati pusę šimtmečio ar net ir visą šimtmetį. 
Todėl įprastinė arba vidutinė piniginė grūdų kaina ilgą 
laiką gali likti tokia pati arba beveik tokia pati, o kartu 
tokia pati išliks ir piniginė darbo kaina, bent jau darant 
prielaidą, kad visuomenė visais kitais aspektais gyvens 
visai arba beveik tokiomis pačiomis sąlygomis. O laiki- 
noji arba atsitiktinė grūdų kaina neretai per vienerius 
metus gali net padvigubėti arba keistis, pavyzdžiui, nuo 
dvidešimt penkių iki penkiasdešimties šilingų už kvar- 
terį. Tačiau jei grūdų kaina yra penkiasdešimt šilingų, 
tai ne tik nominalioji, bet ir realioji grūdinės rentos kai- 
na padidės dvigubai, palyginti su buvusiąja, arba leis dis- 
ponuoti dvigubai didesniu darbo arba daugumos kitų pre- 
kių kiekiu; piniginė darbo kaina, o kartu su ja ir 
daugumos kitų prekių kainos visų tų svyravimų metu 
keisis ta pačia tvarka. 

Taigi akivaizdu, kad darbas yra vienintelis universa- 
lus ir vienintelis tikslus vertės matas, kitaip sakant — 
vienintelis standartas, kurį pasitelkę galime palyginti 

įvairių prekių vertes visais laikais ir visur. Tai reiškia, 
kad mes negalime įvairiais šimtmečiais išmatuoti rea- 
liosios įvairių prekių vertės sidabro kiekiu, kuris duo- 
damas už jas. Ir negalime to padaryti įvairiais metais 
grūdų kiekiu. O darbo kiekiu galime su didžiausiu tiks- 
lumu išmatuoti ją ir įvairiais šimtmečiais, ir metai po 
metų. Imant šimtmečius, grūdai yra geresnis matas nei 
sidabras, kadangi įvairiais šimtmečiais vienodi grūdų kie- 
kiai tiksliau atitiks tokį patį darbo, kuriuo jie leidžia dis- 
ponuoti, kiekį negu vienodi sidabro kiekiai. Imant pa- 
mečiui, bus priešingai - sidabras bus geresnis matas už 
grūdus, nes vienodi jo kiekiai tiksliau atitiks tokį patį 
darbo, kuriuo jie leidžia disponuoti, kiekį. 

Tačiau nors realiosios ir nominaliosios kainų skyri- 
mas turi reikšmę nustatant amžinąją rentą ir net ilga- 
laikę nuomą, perkant ir parduodant, tuose labiausiai pa- 
plitusiuose ir įprastuose žmonių gyvenimo sandoriuose, 
jis nėra reikšmingas. 

Tuo pačiu metu ir toje pačioje vietoje visų prekių re- 
alioji ir nominalioji kainos yra visiškai proporcingos vie- 
na kitai. Priklausomai nuo to, daugiau ar mažiau pini- 
gų jūs gausite už kokią nors prekę, tarkime, Londono 
turguje, daugiau arba mažiau darbo tuo metu ir toje vie- 
toje įstengsite už juos nusipirkti ar juo disponuoti. To- 
dėl tuo pačiu metu ir toje pačioje vietoje pinigai yra tiks- 
lus realiosios visų prekių mainomosios vertės matas. 
Tačiau jie yra toks matas tiktai tuo pačiu metu ir toje 
pačioje vietoje. 

Nors atokiose vietose nėra nusistovėjusio santykio 
tarp prekių realiosios ir piniginės kainos, tačiau iš vie- 
nos vietos į kitą jas gabenantis pirklys atsižvelgia ne į 
ką nors kita, bet tik į tų prekių piniginę kainą, tai yra 
į skirtumą tarp sidabro kiekio, už kurį jis jas nuperka, 
ir to kiekio, už kurį jis tikisi jas parduoti. Pusė uncijos 
sidabro Kantono mieste Kinijoje gali leisti disponuoti di- 

desniu tiek darbo, tiek būtinų ir patogumus teikiančių 
reikmenų kiekiu negu visa uncija Londone. Todėl pre- 
kė, kuri Kantone parduodama už pusę uncijos sidabro, 
gali būti realiai brangesnė arba svarbesnė ten ją turin- 
čiam žmogui, negu Londone už unciją parduodama pre- 
kė verta žmogui, turinčiam ją Londone. Bet jei Londo- 
no pirklys už pusę uncijos sidabro gali nusipirkti Kantone 
prekę, kurią jis paskui parduos Londone už unciją, jis 
gaus šimtą procentų uždarbio - lygiai tiek pat kaip ir 
tuo atveju, jei Londone uncija sidabro turėtų tokią pa- 
čią vertę, kokią ji turi Kantone. Jam visiškai nesvarbu, 
kad pusė uncijos sidabro Kantone jam leistų disponuoti 
didesniu darbo kiekiu arba įsigyti daugiau būtinų pre- 
kių ir patogumų negu visa uncija Londone. Uncija Lon- 
done visada leis jam įsigyti dvigubai daugiau tų prekių, 
kurių jis čia gautų už pusę uncijos, ir kaip tik šito pirk- 
lys ir siekia. 

Kadangi, kaip matome, būtent nominalioji, arba pi- 
niginė, prekių kaina galiausiai lemia visų pirkimų bei 
pardavimų išmintingumą arba neišmintingumą ir šitaip 
reguliuoja mažne visus kasdienio gyvenimo sandorius, 
kuriuose svarbu kaina, tai nereikėtų stebėtis, kad jai 
būdavo skiriama nepalyginti daugiau dėmesio negu re- 
aliajai kainai. 

Tačiau tokiame veikale kaip šis pravartu kartais pa- 
lyginti skirtingas kurios nors prekės realiąsias vertes 
skirtingu laiku ir skirtingose vietose, kitaip tariant - 
skirtingą disponavimo kitų žmonių darbu laipsnį, kurį 
toji prekė įvairiomis aplinkybėmis suteikia savininkui. 
Šiuo atveju turime palyginti ne tiek skirtingus sidabro 
kiekius, už kuriuos ta prekė paprastai parduodama, bet 
skirtingus darbo kiekius, kuriuos už tą sidabrą būtų ga- 
lima įsigyti. Tačiau esamos darbo kainos skirtingu lai- 
ku ir skirtingose vietose vargiai gali būti bent kiek tiks- 
liau žinomos. O grūdų kainos, nors vos keliose vietose 

nuolat registruojamos, apskritai žinomos geriau ir jas 
dažniau minėdavo istorikai bei kiti rašto žmonės. To- 
dėl apskritai būsime priversti tenkintis jomis — ne to- 
dėl, kad jų santykis visada toks pat kaip esamų darbo 
kainų, bet todėl, kad paprastai jis šiam santykiui arti- 
miausias. Netrukus aš turėsiu progą pateikti keletą to- 
kių palyginimų. 

Pramonei plėtojantis, prekiaujančioms tautoms da- 
rėsi naudinga kaldinti pinigus iš keiių skirtingų meta- 
lų: aukso - stambesniems mokėjimams, sidabro - vidu- 
tinio dydžio pirkiniams, vario ar kokio kito paprasto 
metalo - dar mažesnėms sumoms. Tačiau jos visada 
vieną iš šių metalų laikė tinkamesniu vertės matu nei 
kitus du; pirmenybė, kaip galima manyti, paprastai bū- 
davo teikiama tam metalui, kurį jos pirmąjį panaudo- 
jo kaip prekybos priemonę. Kartą ėmusios jį naudoti 
kaip standartą, - nesant kitokių pinigų kitaip ir nega- 
lėjo būti, - tos tautos ir toliau taip elgėsi net tokiai bū- 
tinybei išnykus. 

Teigiama, kad iš pradžių romėnai neturėjo kitokių pi- 
nigų, išskyrus varinius, ir kad jie pirmąsyk ėmėsi kal- 
dinti sidabro monetas likus penkeriems metams iki pir- 
mojo punų karo!. Todėl šioje respublikoje varis, kaip 
galima spręsti, taip ir liko vertės matas. Romoje visi ap- 
skaičiavimai buvo daromi ir viso nekilnojamojo turto 
vertė buvo apskaičiuojama asais arba sestercijais. Asas 
visada buvo vario monetos pavadinimas. Žodis sestertius 
reiškia du su puse asų. Taigi nors sestercijus nuo pat 
pradžių buvo sidabro moneta, jo vertė buvo nusakoma 
variu. Daug pinigų skolingas žmogus Romoje buvo api- 
būdinamas kaip turintis daug kitų žmonių vario. 

Šiaurinės tautos, įsitvirtinusios ant Romos imperijos 
griuvėsių, atrodo, turėjo sidabro pinigus nuo pat įsikū- 


1 Pliny, lib. XXXIII, c. 3. 

rimo pradžios ir dar keletą šimtmečių vėliau nenaudojo 
nei aukso, nei vario monetų. Saksų laikais Anglijoje taip 
pat buvo sidabro monetos; iki pat Eduardo III laikų čia 
buvo kaldinama labai mažai aukso monetų ir iki pat Di- 
džiosios Britanijos karaliaus Jokūbo I laikų nebuvo va- 
rio monetų. Todėl Anglijoje ir - mano manymu, dėl tų 
„pačių priežasčių - visose kitose šiuolaikinės Europos ša- 
lyse paprastai visi apskaičiavimai daromi ir visų prekių 
bei nekilnojamojo turto vertė apskaičiuojama sidabru; 
ir kai norime nusakyti kurio nors asmens turtą, beveik 
visada jį nurodome ne ginėjomis, bet svarais sterlingų, 
kurių, mūsų manymu, jis būtų vertas. 

Iš pradžių, manau, visose šalyse teisėta mokėjimo 
priemonė buvo tik to metalo, kuris buvo išskiriamas kaip 
standartinis vertės matas, monetos. Dar ilgai po to, kai 
Anglijoje buvo pradėtos kaldinti aukso monetos, auksas 
nebuvo laikomas teisėta mokėjimo priemone. Aukso ir 
sidabro pinigų vertės santykis nebuvo nustatytas jokiu 
valdžios įstatymu ar kaip kitaip paskelbtas, jam buvo leis- 
ta susiklostyti rinkoje. Jei skolininkas siūlydavo sumo- 
kėti auksu, skolintojas galėdavo visiškai atsisakyti to- 
kio mokėjimo arba priimti jį pagal tokį aukso įvertinimą, 
dėl kokio juodu su skolininku susitartų. Varis dabar nėra 
teisėta mokėjimo priemonė, išskyrus atvejus, kai reikia 
duoti grąžą sumokėjus smulkiomis sidabro monetomis. 
Tokiomis aplinkybėmis skirtumas tarp standartu laiko- 
mo metalo ir to, kuris nėra standartas, nėra vien nomi- 
nalus skirtumas. 

Laikui bėgant, kai žmonės pamažu įprato naudoti 
įvairių metalų monetas, o dėl to ir geriau žinojo jų ati- 
tinkamų verčių santykius, daugumoje šalių, mano įsiti- 
kinimu, buvo nuspręsta įtvirtinti tuos santykius ir val- 
džios įstatymu paskelbti, kad, pavyzdžiui, tokio svorio ir 
prabos ginėja turi būti keičiama į dvidešimt vieną šilin- 
gą arba laikoma teisėta tokio dydžio skolos sumokėjimo 

priemone. Taip susiklosčius ir šitaip nustatytiems mo- 
netų verčių santykiams išsilaikant, skirtumas tarp stan- 
dartu laikomo metalo ir to, kuris nėra standartas, yra 
daugmaž tik nominalus skirtumas. 

Bet kai šis nustatytas santykis pasikeičia, minėtasis 
skirtumas vėl tampa, arba bent jau taip atrodo, ne vien 
nominalus. Jei, pavyzdžiui, nustatytoji ginėjos vertė su- 
mažinama iki dvidešimties arba padidinama iki dvidešimt 
dviejų šilingų, o visos sąskaitos pateikiamos ir beveik 
visi skoliniai įsipareigojimai apskaičiuojami sidabro pi- 
nigais, tai didžioji mokėjimų dalis ir vienu, ir kitu atve- 
ju bus atliekama tokiu pačiu kaip ir anksčiau sidabro pi- 
nigų kiekiu; bet aukso pinigų tiems mokėjimams tada 
reikės labai skirtingo kiekio: pirmuoju atveju - daugiau, 
antruoju atveju - mažiau. Paaiškės, kad sidabro vertė 
pastovesnė nei aukso. Sidabras čia bus aukso vertės ma- 
tas, o auksas šiuo atveju nebus sidabro vertės matas. 
Aukso vertė atrodys priklausoma nuo sidabro kiekio, ku- 
rį būtų galima gauti mainais už jį, bet sidabro vertė ne- 
priklausys nuo aukso kiekio, į kurį jį galima iškeisti. Ta- 
čiau kalbamasis skirtumas bus atsiradęs vien dėl įpročio 
pateikti sąskaitas ir išreikšti visas dideles ir mažas su- 
mas daugiausia sidabro, bet ne aukso pinigais. Vienas 
iš p. Drummondo dvidešimt penkių arba penkiasdešim- 
ties ginėjų vekselių po minėtųjų pakeitimų vis tiek bū- 
tų apmokamas dvidešimt penkiomis arba penkiasdešim- 
čia ginėjų, lygiai kaip ir anksčiau. Toks pat vekselis, 
pakeitus ginėjos ir šilingo santykį, būtų apmokamas to- 
kiu pačiu kaip ir anksčiau aukso kiekiu, bet visiškai skir- 
tingais sidabro kiekiais. Apmokant tokį vekselį aukso 
vertė būtų pastovesnė nei sidabro. Čia auksas būtų si- 
dabro vertės matas, o sidabras nebūtų aukso vertės ma- 
tas. Jei įprotis pateikti sąskaitas, išrašyti vekselius ir nu- 
rodyti kitus piniginius įsipareigojimus aukso pinigais 
taptų visuotinis, tada auksas, o ne sidabras būtų laiko- 

mas tuo ypatingu metalu, kuris naudotinas kaip vertės 
standartas arba matas. 

Realiame gyvenime, kai išlaikomas tam tikras oficia- 
liai nustatytas skirtingų metalų, iš kurių kaldinamos mo- 
netos, verčių santykis, visų monetų vertę lemia bran- 
giausio metalo vertė. Dvylika varinių pensų yra pusė 
svaro vario, ir ne pačios geriausios kokybės, kuris ne- 
būdamas moneta retai bus vertas septynių pensų sidab- 
ru. Bet kai oficialiai nustatyta avylika tokių pensų keis- 
ti į šilingą, rinkoje tie pensai laikomi vertais šilingo, ir 
bet kada už juos šilingą galima gauti. Net prieš pasta- 
rąją aukso monetų reformą Didžiojoje Britanijoje auk- 
sas, bent jau ta jo dalis, kuri cirkuliavo Londone ir jo 
apylinkėse, apskritai buvo mažiau nuvertintas, palygin- 
ti su jo standartiniu svoriu, negu didesnioji sidabro da- 
lis. Dvidešimt vienas susidėvėjęs ir sudilęs šilingas bu- 
vo laikomas lygiaverčiu ginėjai, kuri, tiesa, irgi buvo 
susidėvėjusi ir sudilusi, bet retai taip smarkiai. Pasta- 
rieji potvarkiai priartino auksines monetas prie jų stan- 
dartinio svorio tiek, kiek tik įmanoma priartinti kurio- 
je nors šalyje cirkuliuojančias monetas; ir potvarkis, kad 
viešosiose įstaigose auksą galima priimti tik pagal svorį 
ir niekaip kitaip, tikriausiai palaikys šią naujovę, bent 
jau kol tos tvarkos bus iš tikrųjų laikomasi. Sidabro mo- 
netos tebėra susidėvėjusios ir nuvertėjusios, kaip ir prieš 
aukso monetų reformą. Bet rinkoje dvidešimt vienas ši- 
lingas tų nuvertėjusių sidabro monetų vis dar laikomas 
vertu ginėjos - tos nepriekaištingos aukso monetos. 

Aukso monetų reforma akivaizdžiai padidino sidabro 
monetų, kurias galima iškeisti į auksines, vertę. 

Anglijos monetų kalykloje iš vieno svaro aukso nu- 
kaldinama keturiasdešimt keturios su puse ginėjų, ku- 
rios sudaro, kai viena ginėja lygi dvidešimt vienam ši- 
lingui, keturiasdešimt šešis svarus keturiolika šilingų 
ir šešis pensus. Taigi uncija tokių aukso monetų verta 

3 svarų 17 šilingų 10!+ pensų sidabru. Anglijoje už mo- 
netų nukaldinimą nereikia mokėti jokios rinkliavos nei 
senjoražo, todėl asmuo, atnešęs į kalyklą svarą ar unci- 
ją standartinio aukso lydinio, gauna tą patį svarą ar un- 
ciją aukso monetomis be jokių nuoskaitų. Todėl trys sva- 
rai septyniolika šilingų ir dešimt su puse pensų už unciją 
Anglijoje laikoma aukso kaina monetomis arba aukso 
monetų kiekiu, kurį kalykla duoda mainais už standar- 
tinį auksu lydinį. 

Prieš aukso monetų reformą standartinio aukso ly- 
dinio kaina rinkoje daugelį metų buvo didesnė nei 3 sva- 
rai 18 šilingų, kartais siekdavo 3 svarus 19 šilingų ir daž- 
nai 4 svarus už unciją; reikia manyti, kad toji suma 
susidėvėjusiomis ir nuvertėjusiomis aukso monetomis 
retai kada iš tikrųjų turėdavo daugiau nei unciją stan- 
dartinio aukso. Pertvarkius aukso monetas, standarti- 
nio aukso lydinio rinkos kaina retai kada viršija 3 sva- 
rus 17 šilingų 7 pensus už unciją. Iki aukso monetų 
reformos rinkos kaina visada būdavo daugiau ar mažiau 
didesnė už nukaldintų monetų kainą. Po reformos rin- 
kos kaina nuolat būdavo mažesnė už nukaldintų mone- 
tų kainą. Pati rinkos kaina nesikeičia dėl to, ar moka- 
ma aukso, ar sidabro monetomis. Vadinasi, pastaroji 
aukso monetų reforma padidino ne tik aukso monetos 
vertę, bet ir sidabro monetos vertę aukso lydinio ir tik- 
riausiai visų kitų prekių atžvilgiu; tiesa, didžiosios kitų 
prekių dalies kainas veikia tokia daugybė kitų priežas- 
čių, kad aukso arba sidabro monetų vertės padidėjimas 
jų atžvilgiu gali nebūti labai ryškus ar pastebimas. 

Anglijos monetų kalykloje iš vieno svaro standarti- 
nio sidabro lydinio nukaldinami šešiasdešimt du šilingai, 
kurie sudaro vieną svarą standartinio sidabro. Todėl sa- 
koma, kad penki šilingai ir du pensai už unciją yra si- 
dabro monetų kaina Anglijoje arba tas sidabro monetų 
kiekis, kurį kalykla duoda už standartinį sidabro lydinį. 

Prieš pertvarkant aukso monetas, standartinio sidabro 
lydinio rinkos kaina įvairiais atvejais buvo penki šilin- 
gai ir keturi pensai, penki šilingai ir septyni pensai ir 
labai dažnai penki šilingai ir aštuoni pensai už unciją. 
Labiausiai įprasta kaina, atrodo, buvo penki šilingai ir 
septyni pensai. Pertvarkius aukso monetas, standarti- 
nio sidabro lydinio rinkos kaina kartais nukrisdavo iki 
penkių šilingų ir trijų pensų, penkių šilingų ir keturių 
pensų bei penkių šilingų ir penkių pensų už unciją ir var- 
giai kada viršydavo pastarąją. Nors sidabro lydinio rin- 
kos kaina po aukso monetų reformos gerokai sumažė- 
j0, ji vis tiek smuko mažiau negu sidabro monetų kaina. 

Nustatant įvairių metalų Anglijos monetų santykį, 
variui priskiriama daug didesnė vertė nei jo tikroji ver- 
tė, o sidabrui - šiek tiek mažesnė. Europos rinkoje un- 
cija gryno aukso Prancūzijos ir Olandijos monetomis kei- 
čiama į maždaug keturiolika uncijų gryno sidabro. 
Anglijos monetomis ji keičiama maždaug į penkiolika un- 
cijų, tai yra į daugiau sidabro, negu yra verta pagal Eu- 
ropoje nusistovėjusį vertinimą. Bet lygiai kaip vario stry- 
pelių kainos nepadidina, netgi Anglijoje, didelė varinių 
Anglijos monetų kaina, taip ir sidabro lydinio kainos ne- 
sumažina maža sidabrinių Anglijos monetų kaina. Sidab- 
ras lydiniais vis dar išlaiko tinkamą santykį su auksu; 
ir dėl tos pačios priežasties varis strypeliais išlaiko tin- 
kamą santykį su sidabru. 

Po sidabro monetų reformos valdant karaliui Wilhel- 
mui III sidabro lydinio kaina vis dar tebebuvo truputį 
didesnė nei sidabro monetų. Ponas Locke'as tos didelės 
kainos priežastimi paskelbė leidimą eksportuoti sidabro 
lydinius kartu draudžiant eksportuoti sidabro monetas. 
Dėl leidimo eksportuoti, sakė jis, sidabro lydinių paklau- 
sa buvo didesnė nei sidabro monetų. Tačiau žmonių, ku- 
riems reikia sidabro monetų prekėms pirkti ir parduoti 
vidaus rinkoje, yra daugiau nei tokių, kuriems reikia si- 

dabro lydinių eksportavimui ar kitokiam naudojimui. Da- 
bar egzistuoja analogiškas leidimas eksportuoti aukso ly- 
dinius ir draudimas eksportuoti aukso monetas, ir vis 
dėlto aukso lydinio kaina krito žemiau aukso monetų kai- 
nos. Tačiau anuo metu anglų monetų sidabras, kaip ir 
dabar, aukso atžvilgiu buvo nuvertintas, ir visų monetų 
realiąją vertę tada, kaip ir dabar, reguliavo aukso mo- 
neta (kuri tuo metu taip pat buvo laikoma nereikalinga 
reformos). Kadangi anuomet sidabro monetų reforma ne- 
sumažino sidabro lydinio kainos monetinio sidabro at- 
žvilgiu, tai nelabai tikėtina, kad analogiška reforma da- 
bar tai padarys. 

Jei sidabro moneta labiau atitiktų savo standartinį 
svorį kaip auksas, tada tikėtina, kad ginėja esant dabar- 
tiniam santykiui būtų keičiama į daugiau sidabro mo- 
netomis, nei už ją galima nusipirkti sidabro lydinių. Ta- 
da visą standartinį svorį turinčią sidabro monetą būtų 
verta išlydyti, siekiant pirmiausia parduoti lydinį už auk- 
so monetas ir po to gautą auksą iškeisti į sidabro mo- 
netas, kurias vėl būtų galima lydyti. Vienintelis būdas 
išvengti tokio nepatogumo būtų, matyt, šiek tiek pakeisti 
dabartinį jų santykį. 

Tas nepatogumas, ko gero, būtų mažesnis, jei sidab- 
ras monetomis būtų vertinamas tiek pat daugiau negu 
jo tikrasis santykis su auksu, kiek dabar jis vertinamas 
mažiau, su sąlyga, kad kartu įstatymo būtų nustatyta, 
jog sidabras negali būti teisėta sumos, didesnės nei grą- 
ža iš ginėjos, mokėjimo priemonė, lygiai kaip vario mo- 
neta nėra teisėta sumos, didesnės nei šilingas, mokėji- 
mo priemonė. Šiuo atveju joks kreditorius nebūtų 
apgaudinėjamas dėl didelio monetinio sidabro įvertini- 
mo, lygiai kaip dabar joks kreditorius negali būti apgau- 
dinėjamas dėl aukšto vario įvertinimo. Dėl tokios tai- 
syklės nukentėtų tik bankininkai. Kai juos apipuola 
panikuojantys indėlininkai, bankininkai kartais bando 

laimėti laiko išmokėdami pinigus šešių pensų moneto- 
mis, o ši taisyklė neleistų jiems naudotis tokiu negar- 
bingu būdu neatidėliotinai išmokėti pinigus. Esant tokiai 
tvarkai, jie būtų priversti savo saugyklose visada laiky- 
ti daugiau grynųjų nei dabar; nors tai, žinoma, jiems bū- 
tų didelis nepatogumas, bet jų kreditoriams tai suteik- 
tų deramą saugumą. 

Trys svarai septyniolika šilingų ir dešimt su puse 
pensų (monetinio aukso kaina) tikrai neturi, net mūsų 
dabartinėse nepriekaištingose aukso monetose, daugiau 
nei uncijos standartinio aukso, todėl galima manyti, kad 
už juos nenupirksi ir daugiau standartinio aukso lydi- 
nio pavidalu. Bet monetinis auksas yra patogesnis už 
auksą lydiniais, ir nors Anglijoje kaldinti monetas ne- 
draudžiama, į monetų kalyklą pristatytas aukso lydinys 
vargu ar sugrįš jo savininkui anksčiau nei po kelių sa- 
vaičių. Turint galvoje dabartinę kalyklų spartą, auksas 
gali negrįžti net keletą mėnesių. Toks delsimas tolygus 
nedidelei rinkliavai ir monetiniam auksui suteikia šiek 
tiek didesnę vertę nei tokiam pat kiekiui aukso lydi- 
niais. Jei anglų monetų sidabras būtų vertinamas pa- 
gal jo tikrąjį santykį su auksu, sidabro lydinių kaina, 
reikia manyti, kristų žemiau monetinio sidabro kainos 
net ir nereformavus sidabro monetų; juk dabartinių su- 
sidėvėjusių ir sudilusių sidabro monetų vertę apibrėžia 
nepriekaištingos aukso monetos, į kurią jos gali būti iš- 
keistos, vertė. 

Nedidelis senjoražas ar rinkliava už aukso ar sidab- 
ro Monetų nukaldinimą, matyt, juolab padidintų tų me: 
talų monetų pavidalu vertingumą, palyginti su tokiu pat 
jų kiekiu lydinio pavidalu. Šiuo atveju monetų nukal- 
dinimas monetinio metalo vertę padidina tos nedidelės 
rinkliavos dydžiu, lygiai kaip tam tikras pagražinimas 
padidina lėkštės vertę to pagražinimo kainos dydžiu. 
Monetos pranašumas lydinio atžvilgiu apsaugo ją nuo 

išlydymo ir neskatina išvežti į kitas šalis. Jei dėl kokių 
nors ypatingų valstybinių aplinkybių prireiktų monetas 
eksportuoti, didžioji jų dalis netrukus savaime grįžtų at- 
gal. Užsienyje jas būtų galima parduoti tik pagal jų svorį 
kaip lydinius. O namie už jas galima nusipirkti daugiau, 
nei jos sveria. Taigi apsimokėtų pargabenti jas atgal į 
jų šalį. Prancūzijoje monetų kaldinimui nustatytas maž- 
daug aštuonių procentų senjoražas, ir pasakojama, kad 
kai prancūzų monetos yra išvežamos, jos savaime su- 
grįžta namo. 

Aukso ir sidabro lydinių rinkos kainų atsitiktiniai svy- 
ravimai kyla dėl tų pačių priežasčių, kaip ir analogiški 
visų kitų prekių kainų svyravimai. Dažnai tų metalų ne- 
tenkama dėl įvairių nelaimių jūroje ir žemėje, jie nuo- 
lat sunaudojami paauksavimams ir padengimams, apva- 
dams ir siuvinėjimui, monetos ir paauksavimai dyla, 
todėl šalys, neturinčios nuosavų kasyklų, turi nuolat tų 
metalų įsivežti, kad atkurtų prarastus ir sunaudotus. 
Kaip ir visi prekiautojai, importuotojai, manytume, sten- 
giasi kiek sugeba, kad jų kartkartėmis įvežamas kiekis 
būtų toks, kokia, jų vertinimu, tuo momentu yra paklau- 
sa. Tačiau kad ir kokie atidūs jie būtų, jiems kartais pa- 
sitaiko įvežti per daug, o kartais - per mažai. Kai jie įve- 
ža daugiau lydinių nei reikėtų, užuot ėmęsi rizikos ir 
rūpesčių juos vėl išvežti, jie kartais siekia parduoti jų 
dalį už šiek tiek mažesnę nei įprastinę ar vidutinę kai- 
ną. O kai, kita vertus, jie įveža mažiau nei reikėjo, jie 
gauna šiek tiek daugiau nei minėtą kainą. Bet jei auk- 
so arba sidabro lydinio rinkos kaina dėl visų šių atsitik- 
tinių svyravimų kelerius metus iš eilės nuolat mažiau 
ar daugiau viršytų monetinio metalo kainą arba būtų 
mažiau ar daugiau už ją mažesnė, turėtume būti tikri, 
kad ta nuolat išliekanti didesnė arba mažesnė kaina yra 
susijusi su pačia monetų būkle, dėl kurios tuo metu tam 
tikras monetų kiekis įgyja didesnę arba mažesnę vertę 

negu tikslus lydinio kiekis, kuris turi sudaryti tokį mo- 
netų kiekį. Pasekmės pastovumas ir tvarumas liudija ati- 
tinkamą pačios priežasties pastovumą ir tvarumą. 

Bet kurios konkrečios šalies pinigai bet kuriuo kon- 
krečiu metu ir bet kurioje vietoje yra daugiau ar ma- 
žiau tikslus vertės matas, lygiai kaip apyvartoje esanti 
moneta daugiau ar mažiau atitinka savo standartą arba 
turi daugmaž būtent tokį gryno aukso arba gryno sidab- 
ro kiekį, kokį ji privalo turėti. Jei, pavyzdžiui, Anglijoje 
keturiasdešimt keturios su puse ginėjų turėtų lygiai sva- 
rą standartinio aukso, tai yra vienuolika uncijų gryno 
aukso ir vieną unciją priemaišų, tai Anglijos auksinė mo- 
neta būtų toks tikslus realiosios prekių vertės bet ku- 
riuo metu ir bet kurioje vietoje matas, kiek tik leidžia 
tų dalykų prigimtis. Tačiau jeigu dėl sudilimo ir susidė- 
vėjimo tos keturiasdešimt keturios su puse ginėjų ap- 
skritai turi mažiau nei svarą gryno aukso (įvairių mo- 
netų svoris sumažėja labai nevienodai), vertės matas 
darosi toks pat nepatikimas, kokie apskritai yra visi svo- 
riai ir matai. Kadangi monetos retai visiškai atitinka 
standartą, tai pirklys priderina savo prekių kainas, kiek 
gali, ne prie tų svorių ir matų, kurie privalo būti, bet 
prie tokių, kokius iš savo patirties jis nustato vidutiniš- 
kai iš tikrųjų esant. Dėl tokių monetų neatitikimų pre- 
kių kaina turi būti analogiškai suderinta ne su gryno 
aukso ar sidabro kiekiu, kuris turi būti monetoje, bet 
su tuo kiekiu, kuris vidutiniškai, kaip nustatoma re- 
miantis patirtimi, iš tikrųjų joje yra. 

Reikia pažymėti, kad prekių pinigine kaina aš visa- 
da laikau tą gryno aukso arba sidabro kiekį, už kurį jos 
yra parduodamos, visai neatsižvelgdamas į monetų pa- 
vadinimą. Pavyzdžiui, šešis šilingus ir aštuonis pensus 
Eduardo I laikais aš laikau tokia pačia pinigine kaina, 
kaip šiandien svaras sterlingų, nes būtent tiek gryno si- 
dabro, kaip galima spręsti, juos tada sudarė. 

Ankstyvojoje ir neišsivysčiusioje visuomenėje, dar 
prieš prasidedant sankaupų kaupimui ir žemės pasisa- 
vinimui, santykis tarp darbo kiekių, reikalingų įsigyti 
įvairiems daiktams, buvo, kaip galima spręsti, vieninte- 
lė aplinkybė, lemianti kokią nors jų mainymo vieno į kitą 
taisyklę. Jei, pavyzdžiui, medžiotojų tautai paprastai rei- 
kia dvigubai daugiau darbo sumedžioti bebrui nei nudobti 
elniui, tai vienas bebras natūraliai bus keičiamas į du 
elnius (arba bus jų vertas). Natūralu, kad tai, kas pa- 
prastai yra dviejų dienų arba dviejų valandų darbo pro- 
duktas, turėtų būti verta dvigubai daugiau negu tai, kas 
paprastai yra vienos dienos arba vienos valandos darbo 
produktas. 

Jei viena darbo rūšis būtų sunkesnė nei kita, tada 
natūraliai būtų atsižvelgiama į tą didesnį sunkumą; tuo- 
met vienos valandos tokio darbo produktas dažnai būtų 
keičiamas į dviejų valandų kitokio darbo produktą. 

Arba jei vienai darbo rūšiai reikalingas nepaprastas 
įgudimas ir sumanumas, tai pripažinimas, kurio žmonės 
sulaukia už tokius sugebėjimus, natūraliai suteikia jų 
darbo produktui vertę, didesnę už tą, kuri susidarytų pri- 
klausomai nuo laiko, reikalingo jam pagaminti. Tokie 
sugebėjimai retai įgyjami kitaip nei ilgai praktikuojan- 
tis, tad ir didesnė tokio darbo produkto vertė dažnai yra 

ne kas kita, kaip pagrįstas atlyginimas už laiką ir dar- 
bą, kuriuos reikėjo skirti tokiems sugebėjimams įgyti. 
Išsivysčiusioje visuomenėje tokio pobūdžio priedai už 
sunkesnį darbą arba už didesnį meistriškumą paprastai 
įskaičiuojami į darbo užmokestį; kažkas panašaus tik- 
riausiai buvo daroma ir ankstyviausiu, necivilizuotu jos 
raidos laikotarpiu. 

Tokiomis sąlygomis visas darbo produktas priklau- 
so darbininkui, o darbo kiekis, paprastai sunaudojamas 
įsigyti ar pasigaminti kokiai nors prekei, yra vieninte- 
lė aplinkybė, galinti nustatyti tą darbo kiekį, kurį jis 
apskritai turėtų įpirkti, gauti mainais ar kuriuo galėtų 
disponuoti. 

Kai tik paskirų asmenų rankose atsirado sankaupų, 
vienas kitas natūraliai ėmė jas panaudoti įdarbindami 
darbščius žmones, kuriuos jie aprūpindavo medžiagomis 
bei pragyvenimu, kad gautų pelno parduodami jų dar- 
bą, tai yra tai, ką jų darbas prideda prie medžiagų ver- 
tės. Gatavus gaminius iškeitus į pinigus, darbą ar kitas 
prekes, kai kas iš to, kas lieka viršaus sumokėjus už me- 
džiagas ir atlyginimus darbininkams, turi atitekti kaip 
pelnas įmonininkui, kuris imdamasis šitokio sumanymo 
rizikuoja savo sankaupomis. Todėl ta vertė, kurią dar- 
bininkai prideda prie medžiagų, šiuo atveju pasidalija į 
dvi dalis, kurių viena sudaro jų atlyginimus, o kita - jų 
darbdavio pelną iš visų jo įdėtų sankaupų, panaudotų 
medžiagoms ir atlyginimams. Darbdavys neturėtų jokio 
intereso samdyti darbininkus, jei nesitikėtų pardavęs jų 
darbą gauti kažkiek daugiau nei pakaktų sankaupoms 
susigrąžinti; ir jis neturėtų jokio intereso panaudoti dau- 
giau sankaupų, 0 ne mažiau, jeigu jo pelnas nebūtų pro- 
porcingas tų sankaupų dydžiui. 

Gali pasirodyti, kad sankaupų pelnas yra tik kitoks 
atlyginimo už ypatingą darbo rūšį - priežiūros ir vado- 
vavimo darbą - pavadinimas. Tačiau pelnas yra visiškai 
kas kita, jis kinta pagal kitokius principus ir nėra pro- 

porcingas to numanomo priežiūros ir vadovavimo darbo 
kiekiui, sunkumui ar sumanumui. Pelnas visiškai pri- 
klauso nuo naudojamų sankaupų vertės ir būna dides- 
nis arba mažesnis proporcingai tų sankaupų dydžiui. Tar- 
kime, pavyzdžiui, kad kurioje nors konkrečioje vietoje, 
kur įprastinis gamybinių sankaupų pelnas yra dešimt pro- 
centų, veikia dvi manufaktūros, kurių kiekvienoje dir- 
ba dvidešimt darbininkų, samdomų už penkiolika svarų 
per metus kiekvienas, tai yra iš viso kiekvienoje manu- 
faktūroje sumokama po tris šimtus svarų per metus. Taip 
pat tarkime, kad per metus perdirbamos žaliavos vienoje 
manufaktūroje kainuoja tik septynis šimtus svarų, o la- 
biau apdorotos medžiagos kitoje manufaktūroje kainuo- 
ja septynis tūkstančius. Šiuo atveju vienoje manufaktū- 
roje per metus sunaudojamas kapitalas sudarys tik vieną 
tūkstantį svarų, o sunaudojamas kitoje sieks septynis 
tūkstančius tris šimtus svarų. Todėl esant dešimties pro- 
centų normai įmonininkas pirmojoje manufaktūroje ti- 
kėsis tik maždaug šimto svarų metinio pelno, o antra- 
sis lauks maždaug septynių šimtų trisdešimties svarų. 
Tačiau nors jų pelnas bus labai skirtingas, jų priežiūros 
ir vadovavimo darbas gali būti visiškai ar beveik toks 
pat. Daugelyje didelių įmonių beveik visas tokios rūšies 
darbas pavedamas kokiam nors vyriausiajam tarnauto- 
jui. Jo atlyginimas deramai išreiškia to priežiūros ir va- 
dovavimo darbo vertę. Nors nustatant jo atlyginimą pa- 
prastai atsižvelgiama ne vien į jo darbą ir žinias, bet ir 
į jam reiškiamą pasitikėjimą, tačiau tas atlyginimas nie- 
kada nėra apibrėžtai proporcingas kapitalui, kurio tvar- 
jis beveik visai išlaisvinamas nuo darbo, vis tiek tikisi, 
kad gausimas pelnas turėtų būti proporcingas jo kapita- 
lui. Todėl sankaupų pelnas sudaro prekių kainos dalį, 
visiškai skirtingą nuo atlyginimo už darbą ir nulemia- 
mą visiškai kitokių principų. 

Tokiomis aplinkybėmis ne visada darbininkui priklau- 
so visas darbo produktas. Daugeliu atvejų jis turi jį da- 
lytis su jį įdarbinusiu sankaupų savininku. Darbo kie- 
kis, paprastai sunaudojamas įsigyti ar pasigaminti 
kokiam nors produktui, taip pat nėra vienintelė aplin- 
kybė, nuo kurios priklauso tas darbo kiekis, kurį už jį 
paprastai turėtų būti galima nusipirkti, juo disponuoti 
ar į jį iškeisti. Akivaizdu, kad papildomas kiekis turi būti 
gaunamas kaip sankaupų, panaudotų avansuoti atlygi- 
nimams ir parūpinti darbo medžiagoms, pelnas. 

Kai tik visa kurios nors šalies žemė tapo privačia nuo- 
savybe, žemės savininkai, kaip ir visi kiti žmonės, mie- 
lai ėmė pjauti kur nesėję ir reikalauti rentos net už jos 
gamtinius vaisius. Miškų medžiai, pievų žolė ir visi gam- 
tiniai žemės vaisiai, kurie, kai žemė buvo bendruome- 
ninė, atsiėjo darbininkui tik pastangas jų pasirinkti, da- 
bar net ir jam įgijo papildomą kainą. Dabar darbininkas 
turi mokėti už leidimą juos rinkti, ir jis turi atiduoti že- 
mės savininkui dalį to, ką savo darbu surenka ar pasi- 
gamina. Toji dalis arba, kas yra tas pat, tos dalies kai- 
na yra žemės renta, ir ji sudaro trečiąją sudedamąją 
didžiosios prekių dalies kainos dalį. 

Turime pažymėti, kad visų skirtingų kainos dalių re- 
alioji vertė yra matuojama darbo kiekiu, kurį kiekvie- 
na tų dalių gali nupirkti arba kuriuo ji gali disponuoti. 
Darbu matuojama ne tik tos kainos dalies, kurią įkūni- 
ja darbas, vertė, bet ir tos dalies, kuri virsta renta, bei 
tos dalies, kuri virsta pelnu. 

Kiekvienoje visuomenėje kiekvienos prekės kaina ga- 
liausiai susiskaido į vieną arba kitą, arba į visas šias tris 
dalis, ir kiekvienoje pažengusioje visuomenėje visos šios 
trys dalys yra didžiosios prekių dalies didesni ar mažes- 
ni sudedamieji elementai. 

Pavyzdžiui, javų kainos viena dalis eina rentai žemės 
savininkui sumokėti, iš kitos dalies mokamas atlygini- 

mas arba suteikiamas pragyvenimas darbininkams ir dar- 
biniams galvijams, kurie reikalingi auginant javus, ir tre- 
čia dalis yra ūkininko pelnas. Tos trys dalys, kaip atro- 
do, iškart arba galiausiai ir sudaro visą javų kainą. 
Ketvirtoji dalis, kaip, matyt, galima būtų manyti, reika- 
linga atkurti ūkininko sankaupoms arba kompensuoti jo 
darbinių galvijų ir kitų ūkio padargų nusidėvėjimui. Ta- 
čiau reikia turėti galvoje, kad bet kurios ūkininkavimo 
priemonės, tarkime, kad ir darbinio arklio, kaina irgi su- 
sideda iš tų pačių trijų dalių: rentos už žemę, kurioje 
jis buvo auginamas, darbo, sunaudoto jam prižiūrėti ir 
auginti, ir ūkininko, kuris avansavo šios žemės rentą ir 
atlyginimą už tą darbą, pelno. Todėl nors javų kaina at- 
lygins arklio kainą ir jo išlaikymą, visa kaina vis tiek 
susiskaido, iškart ar galiausiai, į tas pačias tris dalis — 
rentą, darbo užmokestį ir pelną. 

Nustatydami miltų ar rupiai maltų javų kainą, prie 
javų kainos dar turime pridėti malūnininko pelną ir jo 
tarnų atlyginimus, nustatydami duonos kainą - kepėjo 
pelną ir jo tarnų atlyginimus; ir į abiejų prekių kainas 
turi įeiti darbas, susijęs su javų vežimu iš ūkininko so- 
dybos į malūną ir iš malūnininko pas kepėją, drauge su 
pelnu tų, kurie avansuoja atlyginimus už šį darbą. 

Linų kaina dalijasi į tas pačias tris dalis, kaip ir ja- 
vų. Nustatydami drobės kainą prie jos dar turime pri- 
dėti linų šukuotojo, verpėjo, audėjo, balintojo ir t. t. dar- 
bą kartu su jų darbdavių pelnu. 

Kuo daugiau apdirbama kuri nors konkreti prekė, tuo 
didesnė darosi ta tos prekės kainos dalis, kuri skaidosi 
į darbo užmokestį ir pelną, palyginti su ta dalimi, kuri 
virsta renta. Plėtojantis perdirbimui, ne tik didėja pel- 
nų skaičius, bet ir kiekvienas paskesnis pelnas yra di- 
desnis už ankstesnįjį, kadangi kapitalas, iš kurio jis su- 
sidaro, visada turi būti didesnis. Pavyzdžiui, kapitalas, 
įdarbinantis audėjus, turi būti didesnis už kapitalą, įdar- 

binantį verpėjus, kadangi jis ne tik pakeičia tą kapitalą 
drauge su jo duodamu pelnu, bet, greta to, dar moka at- 
lyginimus audėjams, o pelnas visada turi būti proporcin- 
gas kapitalui. 

Tačiau labiausiai pažengusiose visuomenėse visada 
yra keletas prekių, kurių kaina skaidosi tik į dvi dalis — 
darbo užmokestį ir sankaupų pelną; ir yra dar mažes- 
nis skaičius prekių, kurių kaina išvis susideda tik iš dar- 
bo užmokesčio. Pavyzdžiui, jūroje sužvejotų žuvų kainos 
viena dalis eina atlyginti žvejams už darbą, o kita dalis 
yra žvejybai panaudoto kapitalo pelnas. Renta čia retai 
bus kainos dalis, nors kartais būna, netrukus aš tai pa- 
rodysiu. Kitaip yra, bent jau didžiojoje Europos dalyje, 
su žvejyba upėse. Lašišų žvejybos atveju mokama ren- 
ta, ir ši renta, nors jos negalėtume vadinti žemės ren- 
ta, sudaro dalį lašišų kainos, lygiai kaip atlyginimai ir 
pelnas. Kai kuriose Škotijos vietose vienas kitas varguo- 
lis verčiasi tuo, kad jūros pakrantėje renka tuos mažus 
įvairiaspalvius akmenėlius, plačiau žinomus škotiškų glu- 
dinukų vardu. Kaina, kurią akmens šlifuotojas sumoka 
už juos, visa susideda vien iš atlyginimo už darbą; į ją 
neįeina nei renta, nei pelnas. 

Tačiau bet kurios prekės visa kaina galiausiai turi su- 
siskaidyti į vieną arba kitą, arba į visas šias tris dalis, 
nes jei kokia nors jos dalis liktų, sumokėjus žemės ren- 
tą ir viso darbo, įdėto auginant, perdirbant ir gabenant 
preke į rinką, kainą, ji turi būti kieno nors pelnas. 

Kadangi kiekvienos konkrečios prekės atskirai kai- 
na arba mainomoji vertė susiskaido į vieną arba kitą, 
arba į visas tris dalis, tai ir visų prekių, kurios drau- 
ge sudaro visą metinį kiekvienos šalies darbo produk- 
tą, kaip visumos kaina turi skaidytis į tas pačias tris 
dalis ir pasiskirstyti tarp skirtingų šalies gyventojų 
kaip jų darbo užmokestis, jų sankaupų pelnas arba jų 
žemės renta. Toji visuma, kuri kiekvienos visuomenės 

darbu yra surenkama arba pagaminama per metus, ar- 
ba, kas yra tas pat, tos visumos kaina šitokiu būdu iš 
pradžių pasiskirsto tarp kai kurių skirtingų jos narių. 
Atlyginimai, pelnas ir renta yra trys pirminiai visų pa- 
jamų, kartu ir visos mainomosios vertės šaltiniai. Vi- 
sos kitos pajamos galiausiai kyla iš kurios nors tų pir- 
minių pajamų rūšies. 

Kas gauna pajamas iš kokio nors nuosavo šaltinio, 
gauna jas iš savo darbo, savo sankaupų arba savo žemės. 
Pajamos, gaunamos iš darbo, vadinamos darbo užmokes- 
čiu. Kai asmuo gauna jas iš sankaupų, kurias valdo ar- 
ba naudoja, jos vadinamos pelnu. Kai pajamas iš sankau- 
pų gauna asmuo, kuris pats jų nenaudoja, bet skolina 
kitam, jos vadinamos palūkanomis arba pinigų nauda. 
Tai atlyginimas, skolininko mokamas skolintojui už pel- 
ną, kurį jis turi galimybę sukurti naudodamas tuos pi- 
nigus. Dalis to pelno natūraliai priklauso skolininkui, 
kuris imasi rizikos ir užsikrauna su tų pinigų panaudo- 
jimu susijusius rūpesčius, o kita dalis - skolintojui, ku- 
ris jam suteikia galimybę sukurti tą pelną. Palūkanos 
už pinigus visada yra išvestinės pajamos, kurios, jei nė- 
ra mokamos iš pelno, sukurto naudojant tuos pinigus, 
turi būti mokamos iš kokio kito šaltinio, nebent skoli- 
ninkas yra švaistūnas, imantis antrą paskolą mokėti pa- 
lūkanoms už pirmąją. Pajamos, gaunamos vien iš žemės, 
vadinamos renta ir priklauso žemės savininkui. Ūkininko 
pajamos susidaro iš dalies iš jo darbo ir iš dalies iš jo 
sankaupų. Jam žemė yra vienintelė priemonė, įgalinanti 
jį uždirbti savo darbo užmokestį ir gauti pelną iš san- 
kaupų. Visi mokesčiai ir visos pajamos, kildintinos iš mo- 
kesčių, - visos algos, pensijos ir visokiausių rūšių anui- 
tetai, — galiausiai gaunamos iš vieno ar kito tų trijų 
pirminių pajamų šaltinių ir sumokamos tiesiogiai ar per 
tarpines grandis iš darbo užmokesčio, sankaupų pelno 
arba žemės rentos. 

Kai tos trys skirtingos pajamų rūšys priklauso skir- 
tingiems asmenims, jas atskirti lengva; tačiau kai jos pri- 
klauso tam pačiam asmeniui, jos retkarčiais painiojamos 
viena su kita, bent jau kasdienėje kalboje. 

Bajoras, kuris pats dirba dalį jam priklausančios že- 
mės, padengęs žemės dirbimo išlaidas turi gauti ir že- 
mės savininko rentą, ir ūkininko pelną. Tačiau jis lin- 
kęs visas savo pajamas vadinti pelnu ir dėl to supainioja 
rentą su pelnu, bent jau kasdienėje kalboje. Tokia pati 
yra didžiosios dalies mūsų atkilėlių Šiaurės Amerikoje 
ir Vakarų Indijoje situacija. Dauguma jų dirba nuosavą 
žemę, ir todėl mes retai girdime apie jų ūkių rentą, už- 
tat dažnai —- apie jų pelną. 

Paprasti ūkininkai retai samdo prižiūrėtoją, kuris 
tvarkytų bendrą ūkio veiklą. Jie apskritai daug dirba pa- 
tys, aria, akėja ir t. t. Todėl tai, kas lieka iš derliaus 
sumokėjus rentą, turi ne tik atkurti jų sankaupas, su- 
naudotas dirbant žemę, kartu su įprastiniu tų sankau- 
pų pelnu, bet ir sumokėti darbo užmokestį, priklausan- 
tį jiems kaip darbininkams ir kaip prižiūrėtojams. Tačiau 
tai, kas lieka sumokėjus rentą ir atkūrus sankaupas, va- 
dinama pelnu. Dalį to likučio, be abejonės, sudaro dar- 
bo užmokestis. Niekam jo nesumokėjus, jis neišvengia- 
mai liks ūkininkui. Vadinasi, darbo užmokestis šiuo 
atveju supainiojamas su pelnu. 

Savarankiškas gamintojas, kuris turi pakankamai 
sankaupų medžiagoms pirkti ir pragyventi, kol prista- 
tys savo gaminius į rinką, turėtų gauti tiek šeiminin- 
kui dirbančio padienio darbininko darbo užmokestį, tiek 
pelną, kurį uždirba tas šeimininkas pardavęs padienio 
darbininko gaminius. Tačiau visos jo įplaukos paprastai 
vadinamos pelnu, tad ir šiuo atveju darbo užmokestis pai- 
niojamas su pelnu. 

Daržininkas, kuris pats įdirba nuosavą daržą, savo as- 
menyje jungia tris skirtingus veikėjus —- žemės savinin- 

ką, ūkininką ir samdomą darbininką. Todėl jo produk- 
cija turi teikti jam pirmojo rentą, antrojo pelną ir tre- 
čiojo darbo užmokestį. Bet viskas paprastai laikoma jo 
darbo pajamomis. Šiuo atveju ir renta, ir pelnas supai- 
niojami su darbo užmokesčiu. 

Kadangi civilizuotoje šalyje yra labai nedaug prekių, 
kurių mainomoji vertė susidaro vien iš darbo, o į kur 
kas didesnio prekių skaičiaus mainomąją vertę įeina ren- 
ta ir pelnas, tai metinis tokios šalies darbo produktas 
visada bus pakankamas nupirkti daug didesniam darbo 
kiekiui nei tas, kuris buvo panaudotas užauginti, paga- 
minti ir pristatyti tam produktui į rinką, arba tuo kie- 
kiu disponuoti. Jei visuomenė kasmet panaudotų visą 
darbą, kurį ji kasmet gali nupirkti, tas darbo kiekis kas- 
met labai padidėtų, dėl to kiekvienų paskesnių metų pro- 
duktas būtų daug didesnės vertės nei praėjusių metų. 
Tačiau nėra tokios šalies, kurioje visas metinis produk- 
tas būtų panaudojamas dirbantiesiems išlaikyti. Visur di- 
delę produkto dalį suvartoja dykinėjantys žmonės, tad 
priklausomai nuo skirtingų proporcijų, kuriomis produk- 
tas kasmet pasiskirsto tarp šių dviejų skirtingų žmonių 
grupių, jo įprastinė arba vidutinė vertė turės per metus 
arba padidėti, arba sumažėti, arba likti nepakitusi. 

APIE PREKIŲ NATŪRALIĄJĄ 
IR RINKOS KAINĄ 


Kiekvienoje visuomenėje ar vietovėje yra įprastinė 
arba vidutinė tiek darbo užmokesčio, tiek pelno norma 
kiekvienoje skirtingoje darbo ir sankaupų naudojimo sri- 
tyje. Ši norma nusistovi natūraliai, priklausomai, kaip 
netrukus parodysiu, iš dalies nuo bendrų tos visuome- 
nės aplinkybių, jos turtingumo ar skurdo, jos gerėjan- 
čių, stabilių ar blogėjančių sąlygų, o iš dalies nuo savi- 
tos kiekvienos veiklos prigimties. 

Analogiškai kiekvienoje visuomenėje ar vietovėje yra 
įprastinė arba vidutinė rentos norma, kuri taip pat pri- 
klauso, kaip netrukus parodysiu, iš dalies nuo bendrų 
visuomenės ar vietovės, kurioje yra ta žemė, aplinky- 
bių ir iš dalies nuo natūralaus ar pagerinto žemės der- 
lingumo. 

Tos įprastinės arba vidutinės normos gali būti vadi- 
namos natūraliomis darbo užmokesčio, pelno ir rentos 
normomis tuo Metu ir toje vietoje, kur jos visuotinai pa- 
plitusios. 

Kai kurios nors prekės kaina yra ne didesnė ir ne 
mažesnė negu ta, kurios pakanka sumokėti žemės ren- 
tai, darbo užmokesčiui ir sankaupų, panaudotų užaugin- 
ti, pagaminti ir pristatyti prekei į rinką, pelnui pagal jų 
natūralias normas, tada prekė yra parduodama kaina, 
kurią galima būtų vadinti jos natūraliąja kaina. 

Prekė tada parduodama tiksliai už tiek, kiek ji ver- 
ta, tai yra už tiek, kiek ji iš tikrųjų kainuoja asmeniui, 
pristačiusiam ją į rinką; mat nors kasdienėje kalboje tai, 
kas vadinama kurios nors prekės gamybos išlaidomis, 
neapima to asmens, kuris imasi vėl ją parduoti, pelno, 
bet jei jis parduoda ją kaina, nesuteikiančia jam įprasti- 
nės tose vietose pelno normos, jis aiškiai patirs nuosto- 
lių prekiaudamas, o panaudodamas savo sankaupas ko- 
kiu nors kitu būdu jis būtų gavęs pelno. Be to, jo pelnas 
yra jo pajamos, jo tikrosios pragyvenimo lėšos. Juk kol 
jis pagamina ir pristato prekes į rinką, jis avansuoja dar- 
bo užmokestį savo darbininkams arba jų pragyvenimą, 
taigi lygiai taip pat jis avansuoja ir savo pragyvenimą, 0 
šis apskritai atitinka pelną, kurio jis pagrįstai gali tikė- 
tis pardavęs savo prekes. Todėl jei prekės neduos jam 
to pelno, jos neatlygins to, kiek, kaip pagrįstai galima 
sakyti, jos jam iš tikrųjų kainavo. 

Todėl nors kaina, paliekanti tam asmeniui tokį pel- 
ną, ne visada yra mažiausia, už kurią prekiautojas gali 
kartais parduoti savo prekes, ji yra mažiausia, už kurią 
jis bus pasirengęs parduoti jas bet kuriuo tinkamu me- 
tu; bent jau ten, kur yra visiška laisvė arba kur jis gali 
keisti savo veiklos rūšį taip dažnai, kaip panorėtų. 

Faktinė kaina, už kurią prekė paprastai yra parduo- 
dama, vadinama jos rinkos kaina. Ji gali būti tiek dides- 
nė, tiek mažesnė, tiek visiškai tokia pati, kaip jos natū- 
ralioji kaina. 

Kiekvienos atskiros prekės rinkos kaina nusistovi pa- 
gal santykį tarp faktiškai į rinką pristatyto kiekio ir pa- 
klausos, reiškiamos tų žmonių, kurie pasirengę mokėti 
prekės natūraliąją kainą, tai yra visą rentos, darbo ir 
pelno vertę, kuri turi būti sumokėta, kad ta prekė būtų 
pristatyta į rinką. Tokius žmones galima vadinti veiks- 
mingosios paklausos reiškėjais, o jų reiškiamą paklau- 
są - veiksmingąja paklausa, kadangi jos užtenka, kad 

prekė būtų pristatyta į rinką. Ji skiriasi nuo absoliučios 
paklausos. Apie labai vargingą žmogų galima tam tikra 
prasme pasakyti, kad jis turi paklausą karietai su šeše- 
tu žirgų - jis gali norėti ją turėti; bet tokia paklausa nėra 
veiksmingoji paklausa, nes ta prekė niekada nebus pri- 
statyta į rinką tokiai paklausai patenkinti. 

Kai kurios nors į rinką pateiktos prekės kiekis yra 
mažesnis už veiksmingąją paklausą, visiems pirkėjams, 
pasirengusiems mokėti visą rentos, darbo užmokesčio ir 
pelno vertę, kuri turi būti sumokėta, kad ši prekė būtų 
pristatyta į rinką, nebus pateiktas toks kiekis, kokio jie 
nori. Užuot negavę jos visiškai, kai kurie pirkėjai bus 
pasiruošę mokėti daugiau. Tuojau pat tarp jų rasis kon- 
kurencija, ir rinkos kaina daugiau ar mažiau pakils virš 
natūraliosios kainos priklausomai nuo to, ar stygiaus 
mastas arba konkuruojančiųjų turtas ir nežabota praban- 
ga sužadins didesnį, ar mažesnį konkuravimo veržiumą. 
Toks pat stygius tarp vienodą turtą ir prabangą turin- 
čių besivaržančiųjų apskritai sukels daugiau ar mažiau 
energingą konkurenciją priklausomai nuo to, ar jiems 
labai, ar nelabai svarbu tą preke įsigyti. Taip atsiranda 
nenormaliai didelės būtiniausių reikmenų kainos mies- 
tų blokados ar bado metu. 

Kai į rinką pateiktas kiekis viršija veiksmingąją pa- 
klausą, jo neįmanoma parduoti asmenims, pasirengu- 
siems sumokėti visą rentos, darbo užmokesčio ir pelno 
vertę, kuri turi būti sumokėta, kad tokia prekė būtų pri- 
statyta į rinką. Dalis tų prekių turi būti parduota tiems 
asmenims, kurie pasirengę mokėti mažiau, ir ta mažes- 
nė kaina, kurią jie duoda už prekę, sumažins visų tų pre- 
kių kainą. Rinkos kaina nukris daugiau ar mažiau že- 
miau natūraliosios kainos priklausomai nuo to, didesnę 
ar mažesnę pardavėjų konkurenciją sukels perviršio 
mastas, arba nuo to, daugiau ar mažiau jiems svarbu at- 
sikratyti tos prekės. Įvežtų greitai gendančių prekių, pa- 

vyzdžiui, apelsinų, perviršis sukels daug didesnę konku- 
renciją nei tokio pat dydžio įvežtų ilgalaikio naudojimo 
prekių, pavyzdžiui, senos geležies perviršis. 

Kai į rinką pateiktas kiekis yra būtent toks, kokio 
reikia veiksmingajai paklausai patenkinti, ir ne dides- 
nis, rinkos kaina natūraliai tampa arba visiškai tokia pa- 
ti, arba labai artima natūraliajai kainai. Tada visą turi- 
mą kiekį galima parduoti už tą kainą ir negalima 
parduoti už didesnę. Skirtingų prekiautojų konkurenci- 
ja priverčia juos visus pripažinti tokią kainą, bet never- 
čia sutikti su mažesne. 

Kiekvienos į rinką pateiktos prekės kiekis natūraliai 
prisitaiko prie veiksmingosios paklausos. Visi tie, kurie 
naudoja savo žemę, darbą ir sankaupas tam, kad pateik- 
tų į rinką kurią nors prekę, yra suinteresuoti, kad tas 
kiekis niekada neviršytų veiksmingosios paklausos; o vi- 
si kiti žmonės yra suinteresuoti, kad tas kiekis niekada 
nebūtų mažesnis už tą paklausą. 

Jei kuriuo nors metu tas kiekis viršija veiksmingą- 
ją paklausą, kai kurios tos prekės kainos sudedamosios 
dalys bus sumokėtos mažesnės nei jų natūrali norma. 
Jei tai bus renta, žemės savininkų interesas nedelsiant 
paskatins juos atsiimti dalį davo žemės; jei tai bus dar- 
bo užmokestis ar pelnas, vienu atveju darbininkų inte- 
resas, o kitu - jų darbdavio interesas paakins juos atsi- 
imti dalį savo darbo ar sankaupų iš tos veiklos srities. 
Į rinką pateikiamas kiekis netrukus bus ne didesnis nei 
pakankamas patenkinti veiksmingajai paklausai. Visos 
skirtingos prekės kainos sudedamosios dalys pakils iki 
jų natūralios normos, o visa kaina - iki natūraliosios 
kainos. 

Jei, priešingai, į rinką pateiktas kiekis tam tikru me- 
tu bus mažesnis už veiksmingąją paklausą, kai kurios 
prekės kainos sudedamosios dalys turės pakilti virš sa- 
vo natūralios normos. Jei tai bus renta, visų žemės sa- 

vininkų interesas natūraliai paskatins juos parengti dau- 
giau žemės tai prekei auginti; jei tai bus darbo užmo- 
kestis ar pelnas, visų darbininkų ir verslininkų intere- 
sas netrukus pastūmės juos įdėti daugiau darbo ir 
sankaupų tai prekei pagaminti ir pateikti į rinką. [ją 
pristatytas kiekis netrukus bus pakankamas patenkinti 
veiksmingajai paklausai. Visos skirtingos prekės kainos 
sudedamosios dalys po kiek laiko smuks ir priartės prie 
savo natūralios normos, o visa kaina —- prie natūralio- 
sios kainos. 

Vadinasi, natūralioji kaina yra, taip sakant, centrinė 
kaina, kurios link nuolat gravituoja visų prekių kainos. 
Įvairūs atsitiktinumai gali kartais išlaikyti jas gerokai 
didesnes už centrine kainą, o kartais versti būti mažes- 
nes už ją. Tačiau kad ir kokios būtų kliūtys, trukdan- 
čios joms atsidurti tame ramybės ir tęstinumo centre, 
jos nuolatos krypsta jo pusėn. 

Bendras darbo kiekis, per metus sunaudotas tam, 
kad kokia nors prekė būtų pateikta į rinką, šitokiu bū- 
du natūraliai prisiderina prie veiksmingosios paklausos. 
Jis natūraliai siekia pateikti į ją tiksliai tokį kiekį, ko- 
kio pakaktų patenkinti tai paklausai, bet ne daugiau. 

Tačiau kai kuriose veiklos rūšyse toks pat darbo kie- 
kis skirtingais metais sukurs labai nevienodus prekių 
kiekius, o kitose veiklos rūšyse jis sukurs visada tiek 
pat arba beveik tiek pat. Žemės ūkyje toks pat darbi- 
ninkų skaičius skirtingais metais pagamins labai nevie- 
nodus javų, vyno, aliejaus, apynių ir t. t kiekius. Tačiau 
toks pat verpėjų ir audėjų skaičius kiekvienais metais 
pagamins tokį patį arba beveik tokį patį lininių ir vilno- 
nių audinių kiekį. Tik vidutinis kurios nors darbinės 
veiklos rūšies produkcijos kiekis visais atžvilgiais gali ati- 
tikti veiksmingąją paklausą, ir kadangi faktinis tos pro- 
dukcijos kiekis dažnai yra daug didesnis ir dažnai - daug 
mažesnis už jos vidutinį kiekį, į rinką pateiktų prekių 

kiekis vienąsyk gerokai viršys veiksmingąją paklausą, 
kitąsyk gerokai atsiliks nuo jos. Todėl net jei ta paklausa 
visąlaik būtų tokia pati, tų gaminių rinkos kaina visada 
bus linkusi smarkiai svyruoti, kartkartėmis nukris ge- 
rokai žemiau ir kartkartėmis pakils gerokai aukščiau jų 
natūraliosios kainos. Kitos darbinės veiklos rūšys, kur 
vienodo darbo kiekio produkcija visada yra tokia pati ar 
beveik tokia pati, gali tiksliau prisitaikyti prie veiksmin- 
gosios paklausos. Todėl kol ta paklausa lieka tokia pati, 
tų prekių rinkos kaina taip pat bus linkusi nesikeisti ir 
būti arba visiškai tapati, arba kiek galima artima natū- 
raliajai kainai. Kiekvieno žmogaus patirtis paliudys, kad 
lininio ar vilnonio audeklo kaina nesvyruoja nei taip daž- 
nai, nei taip smarkiai, kaip javų kaina. Vienų rūšių pre- 
kių kainos svyruoja tik keičiantis paklausai, o kitų rū- 
šių prekių kainos svyruoja ne tik kintant paklausai, bet 
ir kur kas labiau bei dažniau keičiantis į rinką pateikia- 
mam kiekiui, kuris turi patenkinti tą paklausą. 
Atsitiktiniai ar laikini bet kurios prekės rinkos kainos 
svyravimai daugiausia paveikia tas jos kainos dalis, ku- 
rios tenka darbo užmokesčiui ir pelnui. Svyravimai ma- 
žiau veikia tą dalį, kuri atskyla kaip renta. Pinigais nu- 
statytos rentos svyravimai nė kiek neveikia nei jos 
normos, nei jos vertės. Jei rentą sudaro apibrėžta neper- 
dirbtos produkcijos dalis arba apibrėžtas tos produkcijos 
kiekis, tai rentos metinę vertę neabejotinai lemia visi tos 
neperdirbtos produkcijos rinkos kainos atsitiktiniai ir lai- 
kini svyravimai; bet tie svyravimai retai paveiks jos me- 
tinę normą. Tardamiesi dėl nuomos sąlygų, žemės savi- 
ninkai ir ūkininkai stengiasi, kiek leidžia jų supratimas, 
priderinti tą normą ne prie laikinos ir atsitiktinės, bet 
prie vidutinės ir įprastinės produkcijos kainos. 
Minėtieji svyravimai veikia tiek darbo užmokesčio ar- 
ba pelno vertę, tiek normą priklausomai nuo to, ar rin- 
ka persotinta, ar joje nepakanka prekių arba darbo; ki- 

taip tariant, ar joje per daug jau atlikto darbo, ar dar- 
bo, kurį dar reikia atlikti. Nacionalinis gedulas pakelia 
juodo audeklo (kurio rinkoje tokiais atvejais beveik nie- 
kada nebūna pakankamai) kainą ir padidina pelną tų pir- 
klių, kurie turi bent kiek didesnį jo kiekį. Tas padidėji- 
mas nedaro jokio poveikio audėjų darbo užmokesčiui. 
Rinkoje trūksta prekių, ne darbo, tai yra ji stokoja jau 
atlikto darbo, o ne darbo, kurį dar reikia atlikti. Rinka 
tada padidina padienių siuvėjų darbo užmokestį. Šiuo at- 
veju rinka stokoja darbo. Joje yra veiksminga didesnio 
darbo kiekio, didesnio nei realiai galimas atliktino dar- 
bo kiekio paklausa. Rinka sumažina margintų šilkų ir 
vilnonių audinių kainą ir šitaip sumažina pirklių, tuo 
metu turinčių bent kiek didesnį jų kiekį, pelną. Ji taip 
pat sumažina samdomų žmonių, gaminančių tokias pre- 
kes, kurių visa paklausa nuslūgsta šešiems mėnesiams, 
darbo užmokestį galbūt kokius dvylika mėnesių. Šiuo at- 
veju rinkoje susidaro per daug ir prekių, ir darbo. 

Bet nors kiekvienos atskiros prekės rinkos kaina ši- 
taip nuolat gravituoja, jei galima taip sakyti, natūralio- 
sios kainos link, kartais ypatingi įvykiai, kartais gamti- 
nės priežastys, o kartais ypatingi valdžios potvarkiai gali 
ilgą laiką išlaikyti daugelio prekių rinkos kainą gerokai 
didesnę už jų natūraliąją kainą. 

Kai padidėjus veiksmingajai paklausai kurios nors 
prekės rinkos kaina pakyla gerokai aukščiau natūralio- 
sios kainos, tie, kurie naudoja savo sankaupas tam, kad 
aprūpintų rinką šia preke, apskritai yra linkę kruopš- 
čiai slėpti tokį pokytį. Jei tai būtų visuotinai žinoma, jų 
didelis pelnas sugundytų tiek daug naujų varžovų panau- 
doti savo sankaupas tokiu pat būdu, kad, visiškai paten- 
kinus veiksmingąją paklausą, rinkos kaina netrukus su- 
mažėtų iki natūraliosios kainos ir, ko gero, kurį laiką 
net būtų mažesnė už ją. Jei rinka yra smarkiai nutolu- 
si nuo tiekėjų gyvenamosios vietos, šie kartais įstengia 

išlaikyti paslaptį ištisus kelerius metus ir tiek pat laiko 
gauti nenormaliai didelį pelną be jokių naujų varžovų. 
Tačiau, reikia pripažinti, tokio pobūdžio paslaptys retai 
gali būti ilgai išlaikomos, taigi ir padidėjęs pelnas gyvuoja 
ne ką ilgiau už jas. 

Gamybos paslaptis galima išlaikyti ilgiau nei preky- 
bos. Dažytojas, kuris atrado būdą pasigaminti kokią nors 
spalvą iš medžiagų, kurios kainuoja tik pusę visuotinai 
tam naudojamų medžiagų kainos, gali gerai tvarkyda- 
masis naudotis savo atradimo privalumais visą gyveni- 
mą ir netgi perduoti tai kaip palikimą palikuonims. Jo 
neįprastai didelės pajamos atsiranda dėl didelės kainos, 
mokamos už jo asmeninį darbą. Jas iš tikrųjų sudaro di- 
delis užmokestis už tokį darbą. Bet kadangi šios paja- 
mos gaunamos už kiekvieną to dažytojo sankaupų dalį 
ir, taip skaičiuojant, bendra jų suma yra proporcinga san- 
kaupoms, tai jos paprastai laikomos neįprastai dideliu 
sankaupų pelnu. 

Tokie rinkos kainos padidėjimai akivaizdžiai yra ypa- 
tingų įvykių pasekmės, tačiau tokie įvykiai kartais gali 
tęstis daugelį metų. 

Yra gamtinių produktų, kuriems reikia tokios ypa- 
tingos dirvos ir geografinės padėties, jog visos didelės ša- 
lies žemės, tinkamos jiems gaminti, gali nepakakti tam, 
kad būtų patenkinta visa veiksmingoji paklausa. Todėl 
visas į rinką pateiktas kiekis gali būti realizuotas tiems, 
kurie pasirengę duoti daugiau negu tiek, kiek pakanka 
sumokėti rentai už žemę, kurios vaisius jie yra, užmo- 
kesčiui už darbą ir pelnui už sankaupas, sunaudotus pa- 
gaminti tiems produktams ir pristatyti į rinką, pagal tų 
dalių natūralias normas. Tokios prekės ištisus šimtme- 
čius gali būti parduodamos tokia didesne kaina, ir ta jos 
dalis, kurią sudaro žemės renta, šiuo atveju ir bus toji, 
kuri sumokama didesnė nei jos natūrali norma. Renta 
už žemę, kurioje uždera tokie ypatingi ir vertinami vai- 

siai, kaip, pavyzdžiui, renta už kai kuriuos itin tinkamos 
žemės ir padėties Prancūzijos vynuogynus, nėra bent 
kiek proporcinga kitos tokios pat derlingos ir taip pat 
gerai dirbamos kaimyninės žemės rentai. Priešingai, už- 
mokestis už darbą ir pelnas už sankaupas, sunaudotus 
pateikti tokioms prekėms į rinką, retai nebūna natūra- 
liai proporcingi atlyginimams už darbą ir sankaupas, su- 
naudotus kitose veiklos rūšyse šioje vietovėje. 

Tokie rinkos kainos padidėjimai akivaizdžiai yra pa- 
sekmė gamtinių priežasčių, kurios gali kliudyti kada 
nors visiškai patenkinti veiksmingąją paklausą ir todėl 
gali veikti amžinai. 

Individui ar prekybos bendrovei suteikta monopolija 
turi tokį patį poveikį, kaip prekybos ar gamybos paslap- 
tis. Monopolininkai, niekada iki galo nepatenkindami 
veiksmingosios paklausos ir šitaip laikydami rinką nuo- 
lat neprisotintą, savo prekes parduoda gerokai didesne 
nei natūralioji kaina ir pakelia savo atlyginimus darbo 
užmokesčio ar pelno pavidalu kur kas aukščiau jų na- 
tūralios normos. 

Kiekvienu atveju monopolinė kaina yra didžiausia, 
kokią galima gauti. Priešingai, natūralioji kaina, arba 
laisvos konkurencijos kaina, yra mažiausia, su kuria dar 
galima sutikti, tiesą sakant, ne kiekvienu atskiru atve- 
ju, tačiau bet kurį ilgesnį laikotarpį. Pirmoji kiekvienu 
konkrečiu atveju yra didžiausia, kokią tik galima iš- 
spausti iš pirkėjų arba kokią, kaip manoma, jie sutiks 
mokėti; antroji yra mažiausia, su kuria pardavėjai ap- 
skritai dar gali sutikti ir kartu įstengti tęsti savo verslą. 

Tokią pačią tendenciją, nors ir mažesniu mastu, turi 
išimtinės amatininkų korporacijų privilegijos, amato mo- 
kymo nuostatai ir visi tie įstatymai, kurie konkrečiose 
veiklos šakose apriboja konkurenciją mažesniu konku- 
rentų skaičiumi, negu jų būtų priešingu atveju. Visi to- 
kie suvaržymai yra stambesnės monopolijos atmaina, ir 


76 


VII. Apie prekių natūraliąją ir rinkos kainą 


dažnai jie gali ištisus amžius išlaikyti didesnę tam tikrų 
veiklos rūšių atskirų prekių rinkos kainą nei jų natūra- 
lioji kaina, o jų gamybai reikalingo darbo užmokestį ir 
sankaupų pelną - didesnį už jų natūralią normą. 

Tokie rinkos kainos padidėjimai gali tęstis taip ilgai, 
kiek gyvuos valdžios potvarkiai, sudarantys jiems gali- 
mybę. 

Nors atskiros prekės rinkos kaina gali ilgai laikytis 
aukštesnė, ji retai gali ilgai laikytis žemesnė už savo na- 
tūraliąją kainą. Nesvarbu, kuri jos dalis būtų mokama 
mažesnė už natūralią normą, tie asmenys, kurių inte- 
resus tai paveiktų, nedelsiant pajustų praradimą ir ne- 
gaišuodami atsiimtų iš tos prekės gamybos tiek žemės, 
darbo ar sankaupų, kad į rinką pateikiamas kiekis grei- 
tai nebebūtų didesnis nei pakankamas patenkinti veiks- 
mingajai paklausai. Todėl prekės rinkos kaina greitai pa- 
kiltų iki natūraliosios kainos. Bent jau tikrai taip būtų 
esant visiškai laisvei. 

Tie patys amato mokymo nuostatai ir kiti amatinin- 
kų korporacijų įstatymai, kurie, kai manufaktūra kles- 
ti, įgalina dirbantį žmogų pakelti savo darbo užmokestį 
gerokai aukščiau natūralios normos, kartais, kai manu- 
faktūra ima smukti, priverčia jį susitaikyti su jo kritimu 
gerokai žemiau jos. Mat vienu atveju įstatymai daugelį 
žmonių nušalina nuo to amatininko veiklos, antruoju at- 
veju jie iš jo paties atima galimybę imtis kurios nors ki- 
tos iš daugelio veiklos rūšių. Tačiau tokios taisyklės kur 
kas dažniau ne ilgam sumažina darbininko darbo užmo- 
kestį žemiau natūralios normos, bet ilgam jį padidina virš 
jos. Tos taisyklės vienu atveju gali veikti daug šimtme- 
čių, o kitu - ne ilgiau, nei gyvens tie ar kiti amatininkai, 
kurie ėmėsi verslo jo klestėjimo metu. Kai jų nebebus, 
skaičius tų, kurie išmoksta amato po jų, natūraliai ati- 
tiks veiksmingąją paklausą. Valdžia turėtų taikyti didelę 
prievartą, kaip buvo Indostane ar senovės Egipte (kur 

kiekvienas žmogus pagal religijos principą turėjo perimti 
tėvo amatą ir būdavo laikomas padariusiu siaubingiau- 
sią šventvagystę, jei imdavosi kito amato), kad galėtų 
kurioje nors veiklos šakoje kelioms kartoms sumažinti 
darbo užmokestį arba sankaupų pelną žemiau jų natū- 
ralios normos. 

Tai ir viskas, ką, manau, būtina šiuo metu pažymė- 
ti, kalbant apie prekių rinkos kainos nukrypimus, atsi- 
tiktinius ar pastovius, nuo natūraliosios kainos. 

Pati natūralioji kaina kinta drauge su kiekvienos jos 
sudedamosios dalies, darbo užmokesčio, pelno ir rentos, 
natūralia norma; kiekvienoje visuomenėje ši norma ski- 
riasi priklausomai nuo aplinkybių ir tų visuomenių tur- 
tingumo ar skurdo, jų gerėjančių, nekintančių ar blogė- 
jančių sąlygų. Keturiuose tolesniuose skyriuose aš 
pasistengsiu paaiškinti - taip išsamiai ir suprantamai, 
kaip sugebu - tų skirtumų priežastis. 

Pirma, aš pasistengsiu paaiškinti, kokios aplinkybės 
natūraliai lemia darbo užmokesčio normą ir kaip tas ap- 
linkybes veikia visuomenės turtingumas ir skurdas, jos 
gerėjanti, nekintanti ar blogėjanti būklė. 

Antra, aš pasistengsiu parodyti, kokios aplinkybės na- 
tūraliai lemia pelno normą ir kaip tas aplinkybes veikia 
analogiški visuomenės būklės skirtumai. 

Nors piniginis darbo užmokestis ir piniginis pelnas 
įvairiose darbo ir sankaupų naudojimo srityse labai ski- 
riasi, tačiau, kaip atrodo, paprastai yra tam tikra pro- 
porcija tiek tarp piniginių užmokesčių už darbą visose 
skirtingose darbo naudojimo srityse, tiek tarp piniginio 
pelno visose skirtingose sankaupų naudojimo srityse. To- 
ji proporcija, kaip netrukus pamatysime, iš dalies pri- 
klauso nuo tų skirtingų veiklos rūšių prigimties, o iš da- 
lies nuo skirtingų visuomenės įstatymų ir politikos, 
veikiančių tose srityse. Tačiau nors ta proporcija dau- 
geliu atžvilgių ir priklauso nuo įstatymų ir politikos, ji, 

kaip atrodo, mažai tėra veikiama visuomenės turtingu- 
mo ar skurdo, taip pat jos kylančios, nekintančios ar 
smunkančios būklės ir išlieka tokia pati ar beveik tokia 
pati visose tose skirtingose būklėse. Trečia, aš pasisteng- 
siu paaiškinti visas įvairias aplinkybes, kurios formuoja 
tą proporciją. 

Pagaliau, ketvirta, aš pasistengsiu parodyti, kokios 
aplinkybės nustato žemės rentą ir kurios iš jų padidina 
arba sumažina visų įvairiausių žemės ūkio produktų +ea- 
liąją kainą. 


VIII skyrius 
APIE DARBO UŽMOKESTĮ 


Darbo produktas sudaro natūralų atlyginimą arba už- 
mokestį už darbą. 

Pirmykštėje bendruomenėje, iki žemės pasisavinimo 
ir sankaupų sutelkimo, visas darbo produktas priklauso 
darbininkui. Nėra nei žemvaldžio, nei šeimininko, su 
kuriais jis dalytųsi jį. 

Jei tokia padėtis tęstųsi, darbo užmokestis didėtų kar- 
tu su visais tais jo gamybinių galių patobulinimais, ku- 
riuos sukelia darbo pasidalijimas. Palaipsniui visi daik- 
tai darytųsi pigesni. Jiems pagaminti reikėtų mažiau 
darbo, ir kadangi vienodo darbo kiekio pagamintos pre- 
kės tokioje visuomenėje natūraliai būtų mainomos vie- 
na į kitą, jas taip pat būtų galima įsigyti už mažesnį darbo 
produktų kiekį. 

Bet nors visi daiktai iš tikrųjų pasidarytų pigesni, 
daug daiktų galbūt atrodytų brangesni nei anksčiau, ar- 
ba būtų mainomi į didesnį kitų prekių kiekį. Tarkime, 
pavyzdžiui, kad didžiosios dalies veiklos rūšių darbo ga- 
mybinė galia padidėjo dešimt kartų, tai yra vienos die- 
nos darbas sukurs dešimt kartų didesnį kiekį nei sukur- 
davo anksčiau; bet kurios nors atskiros veiklos rūšies 
darbo gamybinė galia padidėjo tik dukart, tai yra dienos 
darbas sukuria tik du kartus didesnį kiekį nei sukurda- 
vo anksčiau. Mainant tos didžiosios dalies veiklos rūšių 

dienos darbo produktą į šios atskiros veiklos rūšies die- 
nos darbo produktą, dešimt kartų didesnis už pradinį pir- 
mųjų darbo kiekis įpirks tik dvigubai didesnį pastarosios 
darbo kiekį. Taigi koks nors konkretus tos šakos pro- 
dukto kiekis, sakykime, svaras, dabar atrodys esąs pen- 
kiskart brangesnis nei anksčiau, nors iš tikrųjų jis bus 
perpus pigesnis. Nors jam nupirkti reikia penkiskart 
daugiau kitų prekių, bet tereikia pusės darbo kiekio jam 
nusipirkti arba pagaminti. Vadinasi, jį įsigyti bus perpus 
lengviau nei anksčiau. 

Tačiau tokia pirmykštė būklė, kai darbininkas nau- 
dojasi visu savo paties darbo produktu, negalėjo tęstis 
po to, kai atsirado pirmosios žemės pasisavinimo ir san- 
kaupų kaupimo apraiškos. Todėl ji baigėsi daug anks- 
čiau, negu buvo padaryti esminiai darbo gamybinių ga- 
lių patobulinimai, ir būtų netikslinga toliau analizuoti, 
kokių pasekmių ji galėjo turėti darbo atlyginimui arba 
užmokesčiui. 

Kai tik žemė tampa privačia nuosavybe, žemės savi- 
ninkas reikalauja dalies beveik visų produktų, kuriuos 
darbininkas gali joje užauginti ar surinkti. Žemvaldžio 
renta yra pirmasis atskaitymas iš žemei dirbti sunau- 
doto darbo produkto. 

Retai būna, kad žemę dirbantis žmogus turėtų ištek- 
lių pragyventi, kol nuims derlių. Pragyvenimas jam pa- 
prastai avansuojamas iš šeimininko sankaupų, tai yra 
iš to ūkininko, kuris samdo jį ir kuris neturėtų jokio 
intereso įdarbinti jį, jei negautų dalies jo darbo produk- 
to arba jei jo sankaupos negrįžtų su pelnu. Tas pelnas 
yra antrasis atskaitymas iš žemei dirbti sunaudoto dar- 
bo produkto. 

Analogiškas pelno atskaitymas būdingas beveik vi- 
soms kitoms darbo rūšims. Didžiajai daliai visų amatų 
ir manufaktūrų darbininkų reikalingas šeimininkas, 
kuris avansuotų jiems darbo medžiagas, darbo užmo- 

kestį ir pragyvenimą, kol darbas bus baigtas. Jis yra jų 
darbo produkto, tai yra tos vertės, kurią darbas pride- 
da prie apdorojamų medžiagų, dalininkas, ir ta dalis yra 
jo pelnas. 

Tiesa, kartais pasitaiko, jog pavienis savarankiškas 
gamintojas turi pakankamai sankaupų, kad nusipirktų 
darbo medžiagų ir pragyventų, kol jį užbaigs. Jis yra kar- 
tu ir šeimininkas, ir darbininkas ir naudojasi visu savo 
darbo produktu, tai yra visa verte, kurią darbas prideda 
prie apdorojamų medžiagų. Toji vertė apima tai, kas pa- 
prastai yra dvi skirtingos pajamų rūšys, priklausančios 
dviem skirtingiems asmenims, - sankaupų pelnas ir dar- 
bo užmokestis. 

Tačiau tokie atvejai nėra dažni, ir visur Europoje vie- 
nam savarankiškam gamintojui tenka dvidešimt darbi- 
ninkų, dirbančių šeimininkui; ir visur darbo užmokes- 
čiu laikoma tai, kas jis paprastai yra, kai darbininkas 
yra vienas asmuo, o sankaupų, kurios įdarbina darbinin- 
ką, savininkas yra kitas. 

Koks yra įprastinis darbo užmokestis, visur priklau- 
so nuo sutarties, paprastai sudaromos tarp tų dviejų ša- 
lių, kurių interesai nieku gyvu nėra tokie patys. Darbi- 
ninkai nori gauti kiek galima daugiau, šeimininkas - 
mokėti kiek galima mažiau. Pirmieji linkę vienytis siek- 
dami padidinti darbo užmokestį, antrieji - siekdami jį 
sumažinti. 

Bet nesunku numatyti, kuri iš dviejų šalių visais 
įprastais atvejais turėtų pranašumą ginče ir priverstų ki- 
tą sutikti su jos sąlygomis. Šeimininkų yra mažiau, to- 
dėl jiems kur kas lengviau susivienyti; be to, įstatymas 
pripažįsta jų sąlygas ar bent jų nedraudžia, o darbinin- 
kų sąjungas draudžia. Mes neturime jokių parlamento 
aktų prieš sąjungas, siekiančias mažinti darbo kainą, bet 
turime daug aktų prieš sąjungas, siekiančias pakelti ją. 
Kilus tokiems konfliktams šeimininkai gali ištverti daug 

ilgiau. Žemės savininkas, ūkininkas, manufaktūros šei- 
mininkas arba pirklys, kad ir nesamdydami nė vieno 
žmogaus, apskritai gali gyventi metus ar dvejus iš san- 
kaupų, kurias jau turi sukaupę. Daugelis darbininkų ne- 
galėtų pragyventi nė savaitės, vienas kitas ištvertų mė- 
nesį ir vargiai kuris išgyventų metus neįsidarbinęs. Ilgą 
laikotarpį darbininkai gali būti taip pat reikalingi savo 
šeimininkui, kaip šeimininkas - darbininkams; tačiau 
tas reikalingumas nėra toks neatidėliotinas. 

Sakoma, kad retai girdime apie šeimininkų sąjungas, 
užtat dažnai girdime apie darbininkų sąjungas. Bet jei 
kas nors šiuo atveju įsivaizduoja, kad šeimininkai retai 
vienijasi, nepažįsta nei pasaulio, nei šitų reikalų. Šei- 
mininkai visur ir visada sudaro nebylią, tačiau pastovią 
ir vieningą sąjungą, kurios tikslas —- nekelti darbo už- 
mokesčio virš esamos jo normos. Pažeisti šią sąjungą vi- 
sur yra itin smerktinas veiksmas, pelnantis šeimininkui 
kaimynų ir kitų šeimininkų panieką. Iš tiesų retai gir- 
dime apie tokią sąjungą, kadangi ji yra įprastas ir, gali- 
ma sakyti, natūralus dalykas, apie kurį niekas niekada 
negirdi. Šeimininkai taip pat kartais specialiai susitaria 
sumažinti darbo užmokestį netgi žemiau natūralios nor- 
mos. Tai visada daroma visiškai tyliai ir paslapčiomis iki 
pat vykdymo momento, ir kai darbininkai nesipriešin- 
dami susitaiko su tuo, kaip kartais jie elgiasi, nors ir 
žiauriai nukenčia, jų kiti žmonės niekada neišgirsta. Ta- 
čiau tokiems susivienijimams dažnai pasipriešina gyny- 
binis darbininkų susivienijimas, jie taip pat kartais be 
jokio išprovokavimo susivienija, savo ruožtu siekdami 
padidinti darbo kainą. Jų įprastiniai argumentai kartais 
yra didelės maisto kainos, kartais - didžiulis pelnas, kurį 
šeimininkas gauna iš jų darbo. Bet ar jų susivienijimai 
būtų gynybiniai, ar puolamieji, apie juos visada plačiai 
girdėti. Siekdami greitai išspręsti klausimą, jie visada 
sukelia garsiausią triukšmą ir kartais griebiasi itin su- 

krečiančios prievartos ir žiaurumų. Jie yra neteke vil- 
ties ir elgiasi kaip bepročiai ir nieko nepaisantys despe- 
ratiški žmonės, kuriems belieka arba badauti, arba pri- 
grasinti savo šeimininkus tuojau pat sutikti su jų 
reikalavimais. Tokiais atvejais šeimininkai taip pat 
triukšmauja kitoje pusėje ir nepaliauja garsiai šauktis 
civilinio magistrato pagalbos, reikalauja griežtai taikyti 
tuos įstatymus, kurie taip negailestingai buvo priimti 
prieš tarnų, darbininkų iv padienių samdinių susivieni- 
jimus. Todėl darbininkai labai retai gauna kokios nors 
naudos iš tų stichiškų susivienijimų prievartos; tie su- 
sivienijimai, iš dalies dėl civilinio magistrato įsikišimo, 
iš dalies dėl pranašesnio šeimininkų tvirtumo, iš dalies 
dėl to, jog didžioji darbininkų dalis turi pasiduoti, kad 
išgyventų, apskritai nieko nepasiekia, o jų vadovai nu- 
baudžiami ar sužlugdomi. 

Tačiau nors ginčuose su savo darbininkais šeiminin- 
kai apskritai negali neturėti pranašumo, egzistuoja ir 
tam tikra norma, žemiau kurios, kaip atrodo, neįmano- 
ma sumažinti bent kiek ilgesniam laikui įprastinio dar- 
bo užmokesčio, netgi žemiausių darbo rūšių. 

Žmogus visada turi gyventi iš savo darbo, ir jo darbo 
užmokesčio turi pakakti bent jau jam išlaikyti. Užmo- 
kestis dažniausiai turi būti net šiek tiek didesnis, ant- 
raip žmogus neįstengtų išlaikyti šeimos, ir tokių darbi- 
ninkų gentis negalėtų ilgai gyvuoti, pasibaigtų su 
pirmąja karta. Šiuo klausimu, kaip atrodo, ponas Can- 
tillonas mano, kad žemiausio lygio paprasti darbininkai 
visur turi uždirbti dukart tiek, kiek reikia jų pačių pra- 
gyvenimui, kad dviese įstengtų užauginti du vaikus; ka- 
dangi žmona privalo rūpintis vaikais, jos darbas laiko- 
mas pakankamu tik jai pačiai pragyventi. Bet, kaip yra 
apskaičiuota, pusė gimusių vaikų miršta nespėję suaugti. 
Todėl vargingiausių darbininkų pora, remiantis tokiais 
apskaičiavimais, privalo stengtis auginti mažiausiai ke- 

turis vaikus, kad du iš jų turėtų vienodas galimybes iš- 
gyventi ir suaugti. Tačiau būtinas keturių vaikų išlai- 
kymas, kaip manoma, gali beveik prilygti vieno suau- 
gusio vyro išlaikymui. Pajėgaus vergo darbas, kaip toliau 
aiškina minėtas autorius, pagal apskaičiavimus vertas 
dukart tiek, kiek jo išlaikymas; todėl, mano autorius, 
ir prasčiausio darbininko darbas negali būti vertas ma- 
žiau negu pajėgaus vergo darbas. Taigi, atrodo, nekyla 
abejonių, kad norint išlaikyti šeimą vyro ir žmonos dar- 
bas kartu sudėjus, netgi paprastas žemiausios rūšies dar- 
bas, turi įgalinti uždirbti šiek tiek daugiau, negu būti- 
nai reikia jiems patiems pragyventi; tačiau kokia dalimi 
daugiau, ar anksčiau paminėtąja, ar kokia nors kitokia, 
aš nesiimsiu spręsti. 

Tačiau yra tam tikrų aplinkybių, kurios suteikia dar- 
bininkams pranašumą ir įgalina juos pakelti darbo už- 
mokestį gerokai virš tokios normos - be abejonės, ma- 
žiausios, dar suderinamos su žmoniškumu. 

Kai kurioje nors šalyje tų, kurie gyvena iš darbo už- 
mokesčio - įvairių darbininkų, padienių samdinių, tar- 
nų, - paklausa didėja, kai kasmet įdarbinama daugiau, 
negu buvo įdarbinta ankstesniais metais, darbininkams 
nėra jokios priežasties vienytis siekiant pakelti darbo už- 
mokestį. Dėl darbo rankų stygiaus atsiranda konkuren- 
cija tarp šeimininkų, kurių kiekvienas savo siūloma kai- 
na nori nurungti kitą, kad gautų darbininką, ir šitaip 
savo valia sulaužo natūralų šeimininkų susivienijimą ne- 
didinti darbo užmokesčio. 

Savaime suprantama, kad tų, kurie gyvena iš darbo 
užmokesčio, paklausa gali didėti tik proporcingai toms 
lėšoms, kurios skiriamos mokėti atlyginimams. Tos lė- 
šos yra dviejų rūšių: pirma, pajamos, viršijančios tas, ku- 
rios būtinos pragyvenimui, ir, antra, sankaupos, virši- 
jančios tas, kurios būtinos, kad garantuotų darbą jų 
šeimininkams. 

Kai žemės savininkas, rentininkas ar pinigingas žmo- 
gus turi daugiau pajamų nei, jo nuomone, jam pakaktų 
išlaikyti savo šeimai, jis visą tą perviršį ar dalį jo skiria 
tam, kad išlaikytų vieną ar daugiau namų tarnų. Padi- 
dinkite tas pajamas, ir jis natūraliai padidins tokių tar- 
nų skaičių. 

Kai savarankiškas amatininkas, sakykime, audėjas ar 
batsiuvys, sutelkia daugiau sankaupų, negu pakaktų nu- 
pirkti medžiagoms jo paties darbui ir išlaikyti save, kol 
parduos gaminį, jis natūraliai už tą perviršį samdo vie- 
ną ar du pameistrius, siekdamas gauti pelno iš jų dar- 
bo. Padidinkite tą perviršį, ir jis natūraliai padidins sa- 
vo pameistrių skaičių. 

Vadinasi, tų, kurie gyvena iš darbo užmokesčio, pa- 
klausa neišvengiamai didėja didėjant pajamoms ir san- 
kaupoms kiekvienoje šalyje ir tikriausiai be šito negali 
didėti. Pajamų ir sankaupų padidėjimas yra nacionali- 
nio turto padidėjimas. Todėl tų, kurie gyvena iš darbo 
užmokesčio, paklausa natūraliai didėja didėjant naciona- 
liniam turtui ir tikriausiai be šito negali didėti. 

Darbo užmokesčio kilimą sukelia ne esamas nacio- 
nalinio turto didumas, bet jo nenutrūkstamas didėjimas. 
Todėl didžiausias darbo užmokestis yra ne turtingiausio- 
se, bet labiausiai klestinčiose šalyse, tai yra tose, kurios 
turtėja sparčiausiai. Anglija šiais laikais, be abejo, yra 
daug turtingesnė šalis nei bet kuri Šiaurės Amerikos da- 
lis. Tačiau darbo užmokestis Šiaurės Amerikoje yra daug 
didesnis negu bet kur Anglijoje. Niujorko provincijoje pa- 
prasti darbininkai uždirba! per dieną tris šilingus ir še- 
šis pensus jų pinigais, kas sudaro du šilingus sidabru; 
laivų dailidės gauna dešimt šilingų ir šešis pensus jų pi- 
nigais ir pintą romo, vertą šešių pensų sidabru, visa tai 


1 Tai buvo rašoma 1773 m., prieš prasidedant paskesniems 
neramumams. 

sudaro šešis šilingus ir šešis pensus sidabru; namų dai- 
lidės ir mūrininkai gauna šešis šilingus jų pinigais, kas 
sudaro keturis šilingus ir šešis pensus sidabru; siuvėjų 
pameistriai gauna penkis šilingus jų pinigais, kas suda- 
ro maždaug du šilingus ir dešimt pensų sidabru. Visos 
šios kainos yra didesnės nei kainos Londone, ir, kaip kal- 
bama, tokie pat dideli kaip Niujorke atlyginimai yra ir 
kitose kolonijose. Maisto kainos Šiaurės Amerikoje vi- 
sur daug mažesnės negu Anglijoje. Maisto trūkumo ten 
niekada nėra buvę. Sunkiausiais laikotarpiais jie visa- 
da ištekdavo sau prasimaitinti, nors gaudavo mažiau iš- 
vežti. Todėl jei piniginė darbo kaina yra didesnė nei bet 
kur metropolijoje, reali jo kaina, realus būtinų pragy- 
venimo reikmenų ir patogumų kiekis, kurį jis suteikia 
darbininkui, juolab turi būti didesnis. 

Bet nors Šiaurės Amerika dar nėra tokia turtinga kaip 
Anglija, ji kur kas labiau klesti ir daug sparčiau toliau 
turtėja. Pats svarbiausias bet kurios šalies klestėjimo 
ženklas yra jos gyventojų skaičiaus didėjimas. Manoma, 
kad Didžiojoje Britanijoje ir daugumoje kitų Europos ša- 
lių gyventojų skaičius negali padvigubėti greičiau nei per 
penkis šimtus metų. Nustatyta, kad britų kolonijose 
Šiaurės Amerikoje jis padidėja dvigubai kas dvidešimt 
ar dvidešimt penkeri metai. Šiais laikais tą didėjimą le- 
mia iš esmės jau ne tebesitęsiantis naujų gyventojų at- 
sikėlimas, bet didelis jų dauginimasis. Pasakojama, kad 
tie, kurie sulaukia senatvės, dažnai regi nuo penkias- 
dešimties iki šimto, o kartais ir daug daugiau savo pali- 
kuonių. Darbas ten taip gerai atlyginamas, kad vaikų 
gausa šeimoje, užuot buvusi našta, tėvams yra pasitu- 
rėjimo ir sėkmės šaltinis. Skaičiuojama, kad kiekvieno 
vaiko, iki jis gali palikti namus, darbas duoda tėvams 
šimtą svarų grynos naudos. Jauna našlė su keturiais ar 
penkiais vaikais, kuri paprastų ar vargingesnių žmonių 
sluoksniuose Europoje turėtų menką galimybę gauti an- 

trą vyrą, ten dažnai merginama kaip su dideliu kraičiu. 
Jos vaikų vertė yra didžiausias stimulas vedyboms. To- 
dėl neturėtume stebėtis, kodėl žmonės Šiaurės Ameri- 
koje apskritai veda labai jauni. Ir, nepaisant didelio prie- 
augio, atsirandančio dėl ankstyvų vedybų, ten, Šiaurės 
Amerikoje, nuolat skundžiamasi darbo rankų trūkumu. 
Darbininkų paklausa, lėšos, skirtos jiems išlaikyti, vis 
dar, kaip atrodo, didėja greičiau, negu randama darbi- 
ninkų, kuriuos būtų gaiima įdarbinti. 

Todėl nors šalies turtas būtų labai didelis, jeigu ji il- 
gai nesivystė, neturėtume tikėtis aptikti joje didelį dar- 
bo užmokestį. Lėšos, skirtos atlyginimams mokėti, jos 
gyventojų pajamos bei sankaupos gali būti pačios didžiau- 
sios; bet jei jos kelis šimtmečius buvo tokio pat arba be- 
veik tokio pat dydžio, kasmet įdarbinamų darbininkų 
skaičius galėdavo nesunkiai patenkinti ir netgi daugiau 
negu patenkinti jų poreikį kitais metais. Čia vargiai ga- 
lėtų būti koks nors darbo rankų trūkumas, ir šeiminin- 
kai nebūtų priversti siūlydami atlyginimus konkuruoti 
vieni su kitais dėl darbininkų. Priešingai, šiuo atveju dar- 
bo rankų natūraliai pagausėtų daugiau, negu jų galima 
įdarbinti. Būtų nuolatinis darbo stygius, ir darbininkai 
būtų priversti konkuruoti vienas su kitu, kad gautų dar- 
bą. Jei tokioje šalyje darbo užmokestis kada nors ir bu- 
vo didesnis nei pakankamas, kad išlaikytų darbininką ir 
suteiktų jam galimybę išmaitinti šeimą, darbininkų kon- 
kurencija ir šeimininkų interesas greitai sumažintų jį 
iki mažiausios normos, dar suderinamos su žmonišku- 
mu. Kinija ilgai buvo viena iš turtingiausių, tai yra vie- 
na iš derlingiausių, geriausiai dirbamų, darbščiausių ir 
tankiausiai gyvenamų šalių pasaulyje. Tačiau, kaip at- 
rodo, ji ilgai nesivystė. Marco Polo, kuris lankėsi joje 
daugiau nei prieš penkis šimtus metų, aprašė jos žemės 
dirbimą, darbštumą ir gyventojų tankumą beveik tokiais 
pačiais apibūdinimais, kaip ir mūsų laikų keliautojai. To- 

ji šalis, matyt, dar gerokai anksčiau nei Marco Polo lai- 
kais pasiekė tą visišką turtingumą, kurį jos įstatymų ir 
institucijų pobūdis leido pasiekti. Visų keliautojų pasa- 
kojimai, daugeliu kitų aspektų vienas kitam prieštarau- 
jantys, sutaria dėl mažo darbo užmokesčio ir sunkumų, 
kurie Kinijoje slegia darbininką, norintį išmaitinti šei- 
mą. Jei visą dieną kasdamas žemę jis gali gauti tiek, kad 
pakaks vakare nusipirkti nedidelį kiekį ryžių, jis yra pa- 
tenkintas. Amatininkų sąlygos yra dar blogesnės, jei tik 
tai įmanoma. Užuot pasyviai laukę savo dirbtuvėse ap- 
silankant pirkėjų, kaip yra Europoje, jie nuolat bėgioja 
po gatves su savo amato įrankiais, siūlydami savo pa- 
slaugas, it maldaudami įdarbinti. Žemesniųjų sluoksnių 
Kinijos žmonių skurdas gerokai pralenkia skurdą var- 
gingiausiose Europos šalyse. Kantono apylinkėse, kaip 
visi pasakoja, daug šimtų, daug tūkstančių šeimų netu- 
ri jokio būsto ir nuolat gyvena mažuose žvejybos laivuose 
upėse ir kanaluose. Jie maitinasi taip prastai, kad no- 
riai išgriebia bjauriausias atmatas, kurias išmeta už bor- 
to koks nors Europos laivas. Visokia dvėseliena, pavyz- 
džiui, pastipęs šuo ar katė, nors pusiau suirusi ir 
dvokianti, jiems yra tinkama kaip pats sveikiausias mais- 
tas kitų šalių žmonėms. Paskata vedyboms Kinijoje yra 
ne vaikų naudingumas, bet laisvė juos sunaikinti. Visuo- 
se didžiuosiuose miestuose keletas jų kasnakt palieka- 
mi gatvėse ar paskandinami vandenyje kaip šunyčiai. 
Netgi kalbama, kad šio siaubingo darbo atlikimas yra pri- 
pažįstamas verslu, iš kurio kai kurie žmonės užsidirba 
pragyvenimui. 

Tačiau Kinija, nors tikrai nesivystanti, kaip atrodo, 
nesmunka žemyn. Gyventojai nepaliko jos miestų. Ka- 
daise pradėta dirbti žemė niekur nėra apleista. Vadina- 
si, tebėra atliekama tiek pat ar maždaug tiek pat meti- 
nio darbo ir neturėjo bent kiek daugiau sumažėti lėšų, 
skirtų tam darbui išlaikyti. Todėl žemiausioji darbinin- 

kų klasė, nepaisant jos vargingo egzistavimo, vienaip ar 
kitaip verčiasi ir pratęsia savo gentį tiek, kad išliktų 
įprastinis jų skaičius. 

Bet kitaip būtų šalyje, kur darbui išlaikyti skirtos lė- 
šos ženkliai mažėtų. Tarnų ir darbininkų paklausa viso- 
se įvairiose įdarbinimo srityse kasmet būtų mažesnė nei 
prieš metus. Daugelis žmonių, užaugusių aukštesniosio- 
se klasėse, nebegalėdami rasti darbo savame versle, uo- 
liai imtų ieškoti veiklos žemiausioje klasėje. Žemiausio- 
ji klasė būtų pertekusi ne tik jos pačios darbininkų, bet 
dar ir ateinančių iš visų kitų klasių, ir konkurencija joje 
dėl įdarbinimo būtų tokia didelė, kad sumažintų darbo 
užmokestį iki paties vargingiausio ir skurdžiausio dar- 
bininko pragyvenimo lygio. Daugelis nesugebėtų rasti 
darbo net tokiomis rūsčiomis sąlygomis ir arba badau- 
tų, arba būtų pastūmėti ieškoti pragyvenimo elgetaujant 
ar griebtis netgi dar didesnių kraštutinumų. Beregint 
toje klasėje įsiviešpatautų skurdas, badas ir mirtingu- 
mas ir iš ten plistų į aukštesniąsias klases, kol gyven- 
tojų skaičius šalyje sumažėtų iki tokio, koks nesunkiai 
išsilaikytų iš likusių šalyje pajamų ir sankaupų ir iš- 
vengtų tironijos ar nelaimių, sunaikinusių kitą jų dalį. 
Tokia, ko gero, yra dabartinė būklė Bengalijoje ir kai 
kuriose kitose anglų kolonijose Rytų Indijoje. Galime 
būti tikri, kad derlingoje šalyje, kurioje anksčiau smar- 
kiai sumažėjo gyventojų ir todėl pragyventi nebūtų sun- 
ku, tačiau kurioje, nepaisant šito, kasmet iš bado mirš- 
ta trys ar keturi šimtai tūkstančių žmonių, lėšos, 
skirtos išlaikyti beturčiams dirbantiesiems, sparčiai 
nyksta. Skirtumą tarp britų pagrindinių teisės aktų, 
saugančių ir valdančių Šiaurės Ameriką, dvasios ir tų 
principų, kuriais vadovaujasi prekybos bendrovės, en- 
giančios Rytų Indiją ir negailestingai šeimininkaujančios 
joje, turbūt geriausiai gali parodyti skirtinga tų šalių 
padėtis. 

Vadinasi, dosnus atlyginimas už darbą yra tiek natū- 
rali didėjančio tautos turto pasekmė, tiek jo požymis. Ki- 
ta vertus, skurdus darbo varguolių egzistavimas yra na- 
tūralus požymis, kad reikalai nejuda, o jų badmiriavimas 
rodo, kad reikalai sparčiai eina prastyn. 

Didžiojoje Britanijoje darbo užmokestis, kaip atrodo, 
šiuo metu yra akivaizdžiai didesnis už tą, kurio būtinai 
reikėtų, kad darbininkas išmaitintų šeimą. Kad tuo įsi- 
tikintume, nebūtina imtis kokių nors varginančių ar abe- 
jotinų skaičiavimų, kuriais nustatytume mažiausią su- 
mą, už kurią dar įmanoma tai padaryti. Yra gausybė 
akivaizdžių požymių, liudijančių, kad niekur šioje šaly- 
je darbo užmokestis nėra susietas su mažiausia norma, 
suderinama su paprastu žmoniškumu. 

Pirma, beveik visose Didžiosios Britanijos dalyse da- 
romas skirtumas tarp vasaros ir žiemos darbo užmokes- 
čio, netgi žemiausių darbo rūšių. Vasaros atlyginimai vi- 
sada didesni. Bet dėl papildomų išlaidų kurui šeimos 
išlaikymas žiemą brangesnis. Vadinasi, jei darbo užmo- 
kestis didžiausias, kai pragyvenimo išlaidos yra mažiau- 
sios, tai akivaizdu, kad jis nepriklauso nuo to, kas yra 
būtina toms išlaidoms padengti, bet priklauso nuo dar- 
bo kiekio ir jo numanomos vertės. Tiesa, galima teigti, 
jog darbininkas turi atidėti dalį vasaros darbo užmokes- 
čio, kad galėtų padengti savo žiemos išlaidas, ir jog ap- 
skritai metų darbo užmokestis neviršija to, kuris būti- 
nas išlaikyti šeimai visus metus. Tačiau su vergu ar kuo 
nors kitu, kieno egzistavimas visiškai priklauso nuo mū- 
sų, nebūtų šitaip elgiamasi. Jo kasdienis išlaikymas bū- 
tų proporcingas jo dienos reikmėms. 

Antra, darbo užmokestis Didžiojoje Britanijoje nesvy- 
ruoja kartu su maisto kainomis. Pastarosios visur kei- 
čiasi nelygu metai, dažnai ir kas mėnesį. Tačiau dauge- 
lyje vietovių piniginė darbo kaina lieka visiškai tokia pati 
kartais net ištisus pusšimtį metų. Taigi jei tose vieto- 

vėse darbo varguoliai gali išlaikyti šeimas brangymečio 
metais, jiems jau nėra sunku vidutinės gausos laikais 
ir tikras perteklius - neįprasto pigumo metais. Didelių 
maisto kainų šį dešimtmetį daugelyje karalystės dalių 
nelydėjo ženklesnis piniginės darbo kainos pakilimas. 
Tiesa, kai kur ji padidėjo, bet, matyt, veikiau dėl to, kad 
padidėjo darbo paklausa, o ne dėl to, kad pakilo maisto 
kainos. 

Trečia, kaip maisto kainos kasmet kinta labiau, ne- 
gu keičiasi darbo užmokestis, taip, kita vertus, ir darbo 
užmokestis įvairiose vietovėse skiriasi daugiau negu 
maisto kainos. Duonos ir mėsos kainos paprastai yra to- 
kios pačios ar beveik tokios pačios didesnėje jungtinės 
karalystės dalyje. Parduodami mažmenomis, - o būtent 
taip darbo varguoliai perka visus daiktus, - duona, mė- 
sa ir dauguma kitų dalykų paprastai didžiuosiuose mies- 
tuose yra tokie pat pigūs kaip ir atokesnėse šalies vie- 
tovėse ar pigesni - dėl priežasčių, kurias netrukus 
turėsiu progą paaiškinti. Tačiau darbo užmokestis dide- 
liame mieste ir jo apylinkėse dažnai yra ketvirtadaliu 
ar penktadaliu, taigi dvidešimt ar dvidešimt penkiais pro- 
centais didesnis nei už kelių mylių. Londone ir jo apy- 
linkėse įprasta darbo kaina gali būti laikoma aštuonio- 
lika pensų per dieną. Už kelių mylių ji krenta iki 
keturiolikos ir penkiolikos pensų. Darbo kaina Edinbur- 
ge ir jo apylinkėse galima laikyti dešimt pensų. Už ke- 
lių mylių ji krenta iki aštuonių pensų, tai įprasta papras- 
to darbo kaina didesnėje Škotijos žemumų dalyje, kur 
ji įvairuoja gerokai mažiau nei Anglijoje. Tokie dideli 
kainų skirtumai, kurie, kaip atrodo, ne visada yra pa- 
kankami, kad priverstų žmogų persikelti iš vienos pa- 
rapijos į kitą, tikrai paskatintų pačias griozdiškiausias 
prekes pervežti ne tik iš vienos parapijos į kitą, bet iš 
vieno karalystės galo į kitą, beveik iš vieno pasaulio kraš- 
to į kitą ir netrukus sumažintų tuos skirtumus iki bend- 

ro lygio. Po viso to, kas buvo pasakyta apie žmogaus pr1- 
gimties lengvabūdiškumą ir permainingumą, iš patirties 
tampa aišku, kad iš visų rūšių krovinių žmogus yra sun- 
kiausiai kilnojamas. Taigi jei darbo varguoliai gali išlai- 
kyti šeimas tose karalystės dalyse, kur darbo kaina ma- 
žiausia, jie turi išvis nejausti jokių nepriteklių ten, kur 
ji didžiausia. 

Ketvirta, darbo kainų skirtumai ne tik neatitinka vie- 
tos ir laiko atžvilgiu maisto kainų skirtumų, bet dažnai 
yra visai priešingi. 

Grūdai, tas pagrindinis paprastų žmonių maistas, Ško- 
tijoje brangesni nei Anglijoje, iš kurios Škotija beveik 
kasmet gauna labai didelius jų kiekius. Tačiau Anglijos 
javai Škotijoje, tai yra šalyje, į kurią jie įvežami, turi 
būti parduodami brangiau negu Anglijoje, tai yra šaly- 
je, iš kurios jie atkeliauja; ir atsižvelgiant į jų kokybę 
Škotijoje jie negali būti parduodami brangiau negu ško- 
tiški javai, kurie konkuruoja su jais toje pačioje rinko- 
je. Grūdų kokybė daugiausia priklauso nuo miltų, tai yra 
maisto, kiekio, kuris iš jų gaunamas malūne, ir šiuo at- 
žvilgiu anglų grūdai smarkiai pranoksta škotiškus, to- 
dėl nors dažnai iš pažiūros, tai yra atsižvelgiant į jų tū- 
rį, yra brangesni, iš tikrųjų, atsižvelgiant į jų kokybę ar 
netgi svorį, paprastai yra pigesni. O darbo kaina, prie- 
šingai, Anglijoje brangesnė nei Škotijoje. Vadinasi, jei 
darbo varguoliai gali išlaikyti savo šeimas vienoje jung- 
tinės karalystės dalyje, kitoje jie turi išvis nejausti jo- 
kių nepriteklių. Škotijoje didžiausią ir geriausią paprastų 
žmonių maisto dalį sudaro avižinė košė, ir jų maistas 
yra daug prastesnis negu to paties sluoksnio jų kaimy- 
nų Anglijoje. Tačiau šis mitybos skirtumas yra ne jų dar- 
bo užmokesčio skirtumo priežastis, bet pasekmė, nors 
dėl keisto nesusipratimo dažnai esu girdėjęs jį nurodant 
kaip priežastį. Ne todėl vienas žmogus yra turtingas, o 
jo kaimynas vargšas, kad pirmasis važinėja karieta, o 

antrasis vaikšto pėsčias, bet pirmasis važinėja karieta 
todėl, kad yra turtingas, o antrasis vaikšto pėsčias to- 
dėl, kad yra vargšas. 

Visą praėjusį šimtmetį, imant pamečiui, grūdai abie- 
jose jungtinės karalystės dalyse buvo brangesni negu šį 
šimtmetį. Tai tikras faktas, kuriuo niekaip negalima rim- 
tai suabejoti; Škotijos atveju tai įrodyta dar įtikinamiau, 
jei tik tai įmanoma, negu Anglijos. Škotijoje tai patvir- 
tina metinių visų rūšių grūdų kainų vertinimų duome- 
nys, šie vertinimai atliekami prisiekus, pagal faktinę pa- 
dėtį rinkose kiekvienoje Škotijos grafystėje. Jei tokiam 
tiesioginiam įrodymui patvirtinti reikėtų kokio nors pa- 
pildomo paliudijimo, aš pažymėčiau, kad analogiškai bu- 
vo Prancūzijoje ir, matyt, daugumoje kitų Europos vie- 
tų. Prancūzijos atveju yra aiškiausi įrodymai. Tačiau 
nors yra tikra, kad abiejose jungtinės karalystės dalyse 
grūdai praėjusį šimtmetį buvo šiek tiek brangesni nei 
šį, lygiai taip pat tikra ir tai, kad darbas buvo daug pi- 
gesnis. Todėl jei jau tada darbo varguoliai įstengė išmai- 
tinti šeimas, dabar jiems tai turėtų būti kur kas leng- 
viau. Praėjusį šimtmetį labiausiai paplitęs paprasto darbo 
dienos užmokestis didesnėje Škotijos dalyje buvo šeši 
pensai vasarą ir penki pensai žiemą. Beveik tokia pati 
kaina, trys šilingai per savaitę, ir dabar tebėra moka- 
ma kai kuriose Škotijos aukštumų ir Vakarų salų vie- 
tose. Daugumoje šalies žemumų vietų dabar populiariau- 
sias paprasto darbo dienos užmokestis yra aštuoni pen- 
sai, dešimt pensų, kartais ir šilingas palei Edinburgą, su 
Anglija besiribojančiose grafystėse - matyt, būtent dėl 
tokios kaimynystės, ir kai kuriose kitose vietose, kur 
pastaruoju metu gerokai padidėjo darbo paklausa, - pa- 
lei Glazgą, Karoną, Airšyrą ir t. t. Anglijoje žemės ūkio, 
manufaktūrų ir prekybos pažanga prasidėjo kur kas 
anksčiau nei Škotijoje. Darbo paklausa, o todėl ir jo kai- 
na dėl tos pažangos neišvengiamai pakilo. Atitinkamai 

ir darbo užmokestis praėjusį šimtmetį, kaip ir šį, Angli- 
joje buvo didesnis nei Škotijoje. Nuo to laiko jis dar ge- 
rokai pakilo, nors, žinoma, dėl išaugusios atlyginimų 
įvairovės skirtingose vietose pasidarė sunkiau nustaty- 
ti, kiek jis padidėjo. 1614 metais kareivio pėstininko at- 
lyginimas buvo toks pat kaip dabar, aštuoni pensai per 
dieną. Kai jis buvo nustatytas pirmą kartą, jis natūra- 
liai priklausė nuo įprastinio paprastų darbininkų darbo 
užmokesčio, nes būtent iš to sluoksnio buvo renkami ka- 
reiviai. Lordas vyriausiasis teisėjas Halesas, rašęs Ka- 
rolio II laikais, yra apskaičiavęs, kad šešių asmenų dar- 
bininko šeimos, susidedančios iš tėvo ir motinos, dviejų 
vaikų, pajėgiančių ką nors dirbti, ir dviejų nepajėgių dirb- 
ti vaikų, išlaidos yra dešimt šilingų per savaitę, arba dvi- 
dešimt šeši svarai per metus. Jei savo darbu jie tiek už- 
dirbti negali, turi prisidurti, mano teisėjas Halesas, el- 
getaudami arba vagiliaudami. Kaip galima spręsti, tą 
dalyką jis ištyrinėjo labai kruopščiai“. 1688 metais p. Gre- 
gory Kingas, kurio politinės aritmetikos meistriškumą 
taip išgyrė daktaras Davenantas, apskaičiavo, kad įpras- 
tinės darbininkų ir samdinių pajamos buvo penkiolika 
svarų šeimai, kurią jis laikė susidedančia vidutiniškai iš 
trijų su puse asmenų. Taigi jo apskaičiavimai, nors pa- 
žiūrėti visai kitokie, savo pagrindu labai glaudžiai sieja- 
si su tais, kuriuos pateikė teisėjas Halesas. Abu mano, 
kad tokių šeimų savaitės išlaidos yra maždaug dvidešimt 
pensų vienam žmogui. Tiek tokių šeimų piniginės paja- 
mos, tiek išlaidos nuo to laiko gerokai padidėjo dides- 
nėje jungtinės karalystės dalyje - vienur daugiau, kitur 
mažiau, nors vargu ar kur nors taip smarkiai, kaip tei- 
gia pastaruoju metu viešai paskelbti kai kurie perdėti 
dabartinio darbo užmokesčio apskaičiavimai. Reikia pa- 


2 Žr. jo vargšų išlaikymo projektą kn.: Burns, History of the 
Poor-laws. 

žymėti, kad niekur neįmanoma labai tiksliai nustatyti 
darbo kainos, nes dažnai toje pačioje vietoje tuo pačiu 
metu ir už tokį patį darbą mokama skirtinga kaina - ne 
tik dėl skirtingų darbininkų sugebėjimų, bet ir priklau- 
somai nuo šeimininkų nuolaidumo ar kietumo. Kai darbo 
užmokesčio nereguliuoja įstatymas, viskas, ką galima 
nustatyti, - tai koks atlyginimas yra labiausiai paplitęs; 
patirtis, regis, rodo, jog įstatymai niekada negali dera- 
mai apibrėžti darbo užmokesčio, nors dažnai to siekia. 

Realusis atlyginimas už darbą, realus būtinų pragy- 
venimo reikmenų ir patogumų kiekis, kurį už atlygini- 
mą galima įsigyti, šiame šimtmetyje padidėjo, matyt, dar 
daugiau negu jo piniginė kaina. Ne vien grūdai kiek at- 
pigo, bet ir daugelis kitų dalykų, kuriais darbštūs var- 
guoliai skaniai ir sveikai paįvairina savo maistą, tapo 
kur kas pigesni. Pavyzdžiui, bulvės didesnėje karalystės 
dalyje dabar nekainuoja nė pusės tiek, kiek jos kainavo 
prieš trisdešimt ar keturiasdešimt metų. Tą patį galima 
pasakyti apie griežčius, morkas, kopūstus; anksčiau že- 
mė šioms daržovėms auginti buvo įdirbama kastuvu, o 
dabar visur žemė joms įdirbama plūgu. Atpigo ir visos 
sodų bei daržų gėrybės. Praėjusį šimtmetį didesnioji Di- 
džiojoje Britanijoje suvartojamų obuolių ir svogūnų da- 
lis būdavo įvežama iš Flandrijos. Didelė pažanga šiurkščių 
lininių ir vilnonių audeklų manufaktūrose teikia darbi- 
ninkams pigesnius ir geresnius rūbus, o paprastesnių 
metalų apdirbimo pažanga - pigesnius ir geresnius amato 
įrankius, taip pat parankesnius bei patogesnius namų 
apyvokos daiktus. Tiesa, muilas, druska, žvakės, oda ir 
fermentuoti gėrimai tapo gerokai brangesni, iš esmės dėl 
jiems nustatytų mokesčių. Bet šitų prekių, kurios dar- 
bo varguoliams nėra būtiniausios, kiekis toks nedidelis, 
kad jų kainų padidėjimas nenusveria daugybės kitų daik- 
tų kainų sumažėjimo. Įprastiniai skundai, kad praban- 
ga sklinda net į žemiausius gyventojų sluoksnius ir kad 

darbo varguoliai dabar jau nepasitenkins tokiu pat mais- 
tu, rūbais ir būstu, kokie jiems tiko ankstesniais laikais, 
gali mus įtikinti, jog padidėjo ne vien piniginė darbo kai- 
na, bet ir jo realusis atlyginimas. 

Ar šį žemesniųjų gyventojų sluoksnių gyvenimo 54- 
lygų pagerėjimą reikėtų laikyti visuomenės pasiekimu, 
ar jos rūpesčiu? Atsakymas iš pirmo žvilgsnio atrodytų 
visai paprastas. Įvairūs samdiniai, darbininkai ir amati- 
ninkai sudaro didžiausią kiekvienos didelės politinės vi- 
suomenės dalį. Tai, kas pagerina sąlygas didžiajai daliai, 
niekad negali būti laikoma rūpesčiu visiems. Jokia vi- 
suomenė, kurios didžioji dalis yra vargšai ir skurdžiai, 
tikrai negali būti klestinti ir laiminga. Be to, tai ir yra 
teisingumas - tie, kurie maitina, aprengia visą žmonių 
bendriją ir įrengia jai būstus, turi gauti tokią savo pa- 
čių darbo produkto dalį, kad patys būtų tinkamai paval- 
gę, apsirengę ir turėtų pastogę. 

Nors skurdas, be abejo, atgraso nuo vedybų, bet vi- 
siškai neužkerta joms kelio. Jis, kaip atrodo, netgi yra 
palankus vaisingumui. Badmiriaujanti Škotijos aukštu- 
mų moteris pagimdo daugiau nei dvidešimt vaikų, o iš- 
lepinta rafinuota ponia dažnai neįstengia pagimdyti nė 
vieno ir paprastai išsenka pagimdžiusi du ar tris. Tarp 
žemesnės padėties moterų nevaisingumas, toks dažnas 
tarp aukštuomenės moterų, yra labai retas. Prabanga 
tikriausiai pakursto dailiosios lyties malonumų aistrą, 
bet, atrodo, visada susilpnina, o dažnai ir visiškai sunai- 
kina vaisingumo galias. 

Tačiau nors skurdas nenuslopina žmonių vaisingumo, 
jis yra nepaprastai nepalankus vaikų auginimui. Švel- 
nus augalėlis paleidžiamas gyventi, bet tokioje šaltoje dir- 
voje ir tokiame atšiauriame klimate jis greitai vysta ir 
miršta. Man nesyk pasakojo, kad Škotijos aukštumose 
dvidešimt vaikų pagimdžiusiai motinai dažnai nelieka gy- 
vų nė dviejų. Keletas patyrusių karininkų patikino ma- 

ne, jog iš pulko kareivių vaikų jie ne tik negalėtų suda- 
ryti pulko, bet pritrūktų net būgnininkų ir fleitininkų. 
Tačiau niekur nepamatysi daugiau mažų vaikų negu prie 
kareivinių. Kaip atrodo, labai nedaug jų sulaukia tryli- 
kos ar keturiolikos metų amžiaus. Kai kuriose vietovė- 
se pusė gimusių vaikų miršta nesulaukę ketverių me- 
tų, daugelyje vietų - nesulaukę septynerių ir beveik 
visur - nesulaukę devynerių ar dešimties metų. Tačiau 
šis didžiulis mirtingumas pasitaiko daugiausia tarp pa- 
prastų žmonių vaikų; tie žmonės neįstengia prižiūrėti jų 
su tokiu pat dėmesiu kaip aukštesniųjų sluoksnių šei- 
mos. Nors jų santuokos apskritai yra vaisingesnės nei 
aukštuomenės žmonių, užauga mažesnė jų vaikų dalis. 
Dar didesnis nei paprastų Žmonių šeimose yra mirtin- 
gumas pamestinukų prieglaudose ir vaikų, auginamų pa- 
rapijų labdaros namuose. 

Visos gyvūnų rūšys natūraliai dauginasi proporcingai 
esamiems egzistavimo ištekliams, ir nė viena negali dau- 
gintis virš tos ribos. Tačiau civilizuotoje visuomenėje tik 
žemesniuosiuose gyventojų sluoksniuose egzistavimo 
skurdumas nustato tolesnio žmonių giminės dauginimosi 
ribas, ir ne kaip kitaip, o sunaikindamas didelę dalį vai- 
kų, kurie gimsta iš tų žmonių vaisingų santuokų. 

Dosnus atlyginimas už darbą, įgalinantis tuos žmo- 
nes geriau pasirūpinti savo vaikais ir daugiau jų užau- 
ginti, natūraliai turi tendenciją tas ribas išplėsti. Taip 
pat dera pažymėti, jog tai vyksta kiek įmanoma propor- 
cingai darbo paklausai. Jei ši paklausa nuolat didėja, at- 
lyginimas už darbą neišvengiamai turi taip skatinti dar- 
bininkų vedybas ir dauginimąsi, kad įgalintų juos 
patenkinti tą nepaliaujamai didėjančią paklausą nepa- 
liaujamai didėjančiu gyventojų skaičiumi. Jei kuriuo 
nors metu atlyginimas būtų mažesnis nei reikalingas to- 
kiam tikslui, darbo rankų trūkumas beregint jį pakel- 
tų, o jei atlyginimas kuriuo nors metu būtų didesnis, 

pernelyg didelis darbininkų dauginimasis netrukus su- 
mažintų jį iki būtinos normos. Rinka pirmuoju atveju 
taip stokotų darbo ir taip būtų jo perpildyta antruoju, 
kad beregint priverstų darbo kainą grįžti prie tos tik- 
rosios normos, kuri reikalinga esamomis tos visuome- 
nės aplinkybėmis. Būtent šitaip žmonių paklausa, lygiai 
kaip bet kurių kitų reikmenų paklausa, tvirtai reguliuoja 
žmonių gamybą: paspartina ją, kai ji vyksta per lėtai, 
ir pristabdo, kai plėtojasi per greitai. Būtent ši paklau- 
sa reguliuoja ir lemia gyventojų skaičiaus kitimą viso- 
se skirtingose pasaulio šalyse, Šiaurės Amerikoje, Eu- 
ropoje ir Kinijoje; ji sukelia spartų gyventojų skaičiaus 
augimą pirmojoje, lėtą ir laipsnišką antrojoje ir visišką 
jo pastovumą trečiojoje. 

Sakoma, kad vergo darbingumo praradimas kainuo- 
ja šeimininkui, o laisvo samdinio - jam pačiam. Tačiau 
pastarojo darbingumo praradimas iš tikrųjų taip pat kai- 
nuoja jo šeimininkui, kaip ir pirmojo. Įvairiausiems pa- 
meistriams ir tarnams mokamas darbo užmokestis turi 
būti tokio dydžio, kad įgalintų juos poruotis ir tęsti pa- 
meistrių ir tarnų giminę, derinantis prie didėjančios, ma- 
žėjančios arba nekintančios jų paklausos visuomenėje. 
Tačiau nors laisvo samdinio darbingumo praradimas taip 
pat kainuoja jo šeimininkui, kaip ir vergo, apskritai jis 
kainuoja jam daug mažiau nei vergo atveju. Lėšas, skir- 
tas pakeisti arba, jei galima taip pasakyti, remontuoti 
besidėvinčiam vergui, paprastai tvarko nerūpestingas šei- 
mininkas arba neatidus prievaizdas. O lėšas, turinčias 
atlikti tą pačią funkciją laisvo žmogaus atžvilgiu, tvar- 
ko pats laisvas žmogus. Paprastai vyraujanti turtingųjų 
ūkyje netvarka natūraliai įsigali tvarkantis pirmuoju bū- 
du, o tvarkantis antruoju būdu natūraliai įsigali griež- 
tas varguolių taupumas 1r šykštus skrupulingumas. Kai 
taip skirtingai tvarkomasi, tam pačiam tikslui pasiekti 
prireikia labai skirtingo dydžio išlaidų. Taigi, mano įsi- 

tikinimu, visų amžių ir tautų patirtis rodo, kad laisvų 
žmonių atliekamas darbas apskritai yra pigesnis negu 
vergų atliekamas darbas. Šitai nustatyta netgi Bostone, 
Niujorke ir Filadelfijoje, kur paprasto darbo užmokes- 
tis yra toks didelis. 

Vadinasi, dosnus atlyginimas už darbą, pats būdamas 
augančio turto pasekmė, kartu yra didėjančio gyvento- 
jų skaičiaus priežastis. Skųstis dėl jo tolygu aimanuoti 
dėl didžiausios visų žmonių gerovės neišvengiamos pa- 
sekmės ir priežasties. 

Turbūt verta pažymėti, kad darbo varguolių, to di- 
džiojo žmonių visuomenės sluoksnio, gyvenimo sąlygos, 
kaip atrodo, yra geriausios ir palankiausios tada, kai vi- 
suomenė progresuoja, vis labiau turtėja, o ne tada, kai 
ji jau tapo pakankamai turtinga. Kai visuomenės būklė 
stabili, jos yra sunkios, o kai visuomenė smunka, užgu- 
la skurdas. Kylanti visuomenė iš tikrųjų yra optimisti- 
nė ir širdinga visoms skirtingoms klasėms. Stabilios būk- 
lės visuomenė yra nyki, smunkanti - melancholiška. 

Skatindamas gyventojų skaičiaus didėjimą, dosnus 
atlyginimas už darbą lygiai taip pat skatina paprastų 
žmonių darbštumą. Darbo užmokestis yra paskatinimas 
už darbštumą, kuris, kaip bet kuri žmogiškoji savybė, 
sustiprėja proporcingai gaunamoms paskatoms. Pragy- 
venimo reikmenų gausa stiprina fizines darbininko jė- 
gas, o maloni viltis, kad jo gyvenimo sąlygos gerės ir 
savo dienas jis galbūt užbaigs be vargo ir nepriteklių, 
skatina jį visiškai atiduoti tas jėgas. Todėl kur darbo 
užmokestis didelis, ten darbininkai visada bus daug ak- 
tyvesni, darbštesni ir nuovokesni nei ten, kur jis ma- 
žas, - pavyzdžiui, Anglijoje, palyginti su Škotija, arba di- 
delių miestų kaimynystėje, palyginti su tolimomis 
vietovėmis provincijoje. Tiesa, kai kurie darbininkai, 
galėdami per keturias dienas užsidirbti pragyvenimą vi- 
sai savaitei, kitas tris dykinės. Tačiau to nieku būdu ne- 

pasakysi apie didžiąją jų dalį. Priešingai, darbininkai, 
kai jiems dosniai mokama nuo išdirbio, yra labai grei- 
ti persidirbti ir šitaip per keletą metų sugriauti sveikatą 
ir kūną. Manoma, kad dailidė Londone ir kai kuriose 
kitose vietose savo didžiausio pajėgumo neišlaiko ilgiau 
nei aštuonerius metus. Panašiai atsitinka ir daugelyje 
kitų veiklos rūšių, kur darbininkai gauna vienetinį dar- 
bo užmokestį, kaip paprastai yra manufaktūrose ir netgi 
kaimo darbuose, ir visur, kur tik darbo užmokestis yra 
didesnis už įprastinį. Beveik kiekvienai amatininkų gru- 
pei būdinga kokia nors specifinė negalia, atsirandanti 
dėl per ilgo prisitaikymo prie jų darbo ypatybių. Žymus 
italų gydytojas Ramuzzini yra parašęs atskirą knygą 
apie tokias ligas. Mes nelaikome kareivių darbščiausiais 
žmonėmis iš mūsų visų. Tačiau kai kareiviams būdavo 
skiriami kokie nors darbai ir dosniai mokama nuo iš- 
dirbio, jų karininkams ne sykį tekdavo susitarti su 
darbdaviu, kad kareiviams nebūtų leista uždirbti dau- 
giau nei tam tikrą sumą per dieną, mokant pagal nu- 
statytą įkainį. Kol tokios sąlygos nebuvo, tarpusavio 
lenktyniavimas ir didesnio uždarbio troškimas dažnai 
pastūmėdavo juos persidirbti ir dirbant ne pagal jėgas 
pakenkti sveikatai. Pernelyg įtemptas darbas keturias 
dienas per savaitę dažnai ir yra tikroji dykinėjimo tas 
likusias tris dienas, dėl kurio tiek daug ir taip garsiai 
skundžiamasi, priežastis. Daugumai žmonių po įtempto 
protinio ar fizinio darbo, trukusio keletą dienų, kyla na- 
tūralus troškimas atsipalaiduoti, kuriam beveik neįma- 
noma atsispirti, nebent verčia jėga ar stipri būtinybė. 
Tai yra natūralus poreikis, reikalaujantis patenkinti jį 
kokiu nors poilsiu, kartais vien tik pertrauka, o kartais 
dar ir prasiblaškymu ir žaidimu. Jei to nedaroma, pa- 
sekmės neretai yra pavojingos, kartais net mirtinos, ir 
anksčiau ar vėliau jos beveik visada sukelia specifinę 
tam amatui būdingą negalią. Jei šeimininkai visada įsi- 

klausytų į tai, ką sako sveikas protas ir žmoniškumas, 
jiems dažnai tektų pristabdyti, o ne kurstyti daugelio 
savo darbininkų uolumą. Aš esu tikras, jog nepriklau- 
somai nuo veiklos rūšies, jei žmogus dirba taip saikin- 
gai, kad yra pajėgus dirbti be perstojo, jis ne tik kuo 1l- 
giausiai išsaugo savo sveikatą, bet ir per metus padaro 
didžiausią darbo kiekį. 

Tikinama, kad pigiaisiais metais darbininkai apskri- 
tai labiau dykinėja, o brangymečiu yra darbštesni negu 
paprastai. Iš to daroma išvada, kad sotus gyvenimas at- 
palaiduoja, o skurdas skatina darbštumą. Išties nekyla 
abejonių, kad truputį didesnė nei įprastinė gausa kai ku- 
riuos darbininkus paskatina dykinėti; bet vargiai tikėti- 
na, kad toks poveikis būtų daromas didžiajai jų daliai, 
tai yra kad žmonės apskritai dirbtų geriau tada, kai yra 
prastai maitinami, negu tada, kai gerai maitinami; ta- 
da, kai yra prislėgti, negu tada, kai gerai nusiteikę; ta- 
da, kai dažnai negaluoja, negu tada, kai apskritai yra ge- 
ros sveikatos. Reikia pažymėti, kad brangymečio metai 
paprastiems žmonėms yra ligų ir mirtingumo metai, ir 
tai negali nesumažinti jų darbo produktų kiekio. 

Gausos metais samdiniai dažnai palieka savo šeimi- 
ninkus ir imasi savarankiškai užsitikrinti pragyvenimą. 
Tačiau maisto pigumas, padidindamas samdomiems dar- 
bininkams išlaikyti skiriamus išteklius, paskatina šeimi- 
ninkus, ypač ūkininkus, daugiau jų įdarbinti. Tokiomis 
sąlygomis ūkininkai tikisi gauti daugiau pelno iš savo 
javų išlaikydami iš jų dar keletą darbingų samdinių, 
užuot pigiai tuos javus pardavę rinkoje. Samdinių pa- 
klausa pakyla, o tų, kurie siūlosi patenkinti tą paklau- 
są, skaičius sumažėja. Todėl pigiais metais darbo kaina 
dažnai pakyla. 

Nepriteklių metais pragyvenimo sunkumai ir netik- 
rumas visus tokius žmones priverčia siekti grįžti tarnau- 
ti. Tačiau didelės maisto kainos, sumažindamos samdi- 

niams išlaikyti skiriamus išteklius, paskatina šeiminin- 
kus veikiau mažinti nei didinti samdinių skaičių. Be to, 
brangymečiu vargingi savarankiški amatininkai dažnai 
suvartoja tas mažas sankaupas, už kurias jie paprastai 
nusipirkdavo darbui reikalingų medžiagų, ir, kad pragy- 
ventų, būna priversti samdytis pameistriais. Įsidarbinti 
siekia daugiau žmonių, nei galima nesunkiai įdarbinti; 
daugelis sutinka su prastesnėmis nei įprastinės sąlygo- 
mis, tad brangymečio metu samdinių ir pameistrių dar- 
bo užmokestis dažnai sumažėja. 

Vadinasi, visų rūšių šeimininkai dažnai sudaro geres- 
nius sau sandorius su samdiniais brangymečio, o ne pi- 
gių kainų metais, ir samdiniai būna nuolankesni ir la- 
biau priklausomi veikiau pirmuoju nei antruoju atveju. 
Tad natūraliai brangymetį jie laiko palankesniu verslui. 
Be to, žemvaldžiai ir ūkininkai, dvi didžiausios šeimi- 
ninkų klasės, turi dar vieną priežastį teikti pirmenybę 
brangymečiui. Vienų renta ir kitų pelnas labai smarkiai 
priklauso nuo maisto kainų. Tačiau nėra didesnės ne- 
sąmonės kaip įsivaizduoti, kad žmonės apskritai dirbs 
mažiau, kai jie dirbs sau, nei tada, kai dirbs kitiems. Var- 
gingas savarankiškas amatininkas paprastai yra darbš- 
tesnis net už pameistrį, gaunantį vienetinį atlyginimą. 
Pirmajam atitenka visas jo darbo produktas, antrasis da- 
lijasi jį su šeimininku. Pirmasis, dirbdamas vienas ir sa- 
varankiškai, yra mažiau linkęs pasiduoti blogos draugi- 
jos pagundoms, kurios didelėse manufaktūrose taip 
dažnai sužlugdo antrųjų dorovę. Juolab didesnis yra sa- 
varankiško amatininko pranašumas prieš tuos samdi- 
nius, kurie samdomi pamėnesiui ar pamečiui ir kurių 
darbo užmokestis bei išlaikymas yra toks pat nepriklau- 
somai nuo to, ar jie padaro daug, ar mažai. Todėl yra 
tendencija, kad pigiais metais savarankiškų amatininkų 
pagausėja, palyginti su įvairiausiais pameistriais ir sam- 
diniais, o brangymečiu jų dalis sumažėja. 

Labai išsimokslinęs ir įžvalgus prancūzų autorius 
p. Messance'as, mokesčių rinkėjas Sent Etjeno rinkimų 
apygardoje, bando parodyti, jog varguoliai padaro dau- 
giau darbo pigiaisiais metais nei brangymečiu, lyginda- 
mas tomis skirtingomis aplinkybėmis pagamintų prekių 
kiekį ir vertę trijose skirtingose manufaktūrose: šiurkš- 
čios vilnos audinių Elbefe, lininių audinių ir šilkinių au- 
dinių, kurios abi yra išsimėčiusios po visą Ruano apy- 
linkę. Iš jo pateikių duomenų, kurie paimti iš viešųjų 
įstaigų registrų, matyti, jog visose trijose manufaktū- 
rose pagamintų prekių kiekis ir vertė apskritai buvo di- 
desni pigiaisiais metais nei brangymečiu; ir tas kiekis 
bei vertė visada būdavo patys didžiausi pačiais pigiau- 
siais metais ir patys mažiausi pačiais brangiausiais me- 
tais. Visos trys manufaktūros, kaip galima spresti, bu- 
vo labai stabilios, tai yra nors jų gamybos apimtis galėjo, 
nelygu metai, truputį skirtis, apskritai jos nei smuko, 
nei plėtėsi. 

Lino audinių manufaktūra Škotijoje ir šiurkščios vil- 
nos audinių manufaktūra Jorkšyro Vakarų raidinge yra 
besiplečiančios manufaktūros, gamyba jose, nors šiek 
tiek svyruoja, apskritai didėja ir kiekio, ir vertės atžvil- 
giu. Tačiau išnagrinėjęs paskelbtas jų metines gamybos 
ataskaitas aš negalėjau nustatyti, kad jos pokyčiai būtų 
pastebimai susiję su tų ar kitų metų pigumu arba bran- 
gumu. 1740-aisiais, didelio nederliaus metais, abiejose 
manufaktūrose, kaip matyti, gamyba labai ženkliai su- 
mažėjo. Tačiau 1756-aisiais, kitais tokio pat nederliaus 
metais, Škotijos manufaktūra išsiplėtė daugiau nei pa- 
prastai. Tiesa, Jorkšyre manufaktūra sumažino gamybą, 
jos apimtis nepakilo iki to lygio, koks buvo 1755-aisiais 
ir iki pat 1766 metų, kai buvo panaikintas Amerikos žy- 
minio mokesčio įstatymas. Tais ir paskesniais metais 
manufaktūra smarkiai viršijo kada nors anksčiau pasiek- 
tą lygį 1r nuo tada tebesiplėtojo toliau. 


104 


VIII. Apie darbo užmokestį 


Visų didžiųjų manufaktūrų, parduodančių produkci- 
ją tolimose rinkose, gaminamos produkcijos apimtis ne- 
išvengiamai priklauso ne tiek nuo brangių ar pigių me- 
tų tose šalyse, kur jos veikia, kiek nuo aplinkybių, 
darančių įtaką paklausai tose šalyse, kur ta produkcija 
vartojama, taigi nuo taikos ar karo, nuo konkuruojan- 
čių manufaktūrų klestėjimo ar smukimo ir nuo gero ar 
blogo jų pagrindinių klientų nusiteikimo. Be to, didelė 
papildomo darbo, tikriausiai atliekamo pigiaisiais metais, 
dalis neatsispindi manufaktūrų viešuosiuose registruo- 
se. Samdiniai vyrai, kurie palieka savo šeimininkus, tam- 
pa savarankiškais darbininkais. Moterys grįžta pas tė- 
vus ir, kaip įprasta, verpia siūlus, kad parūpintų drabužių 
sau ir savo šeimoms. Net savarankiški darbininkai ne 
visada dirba, kad parduotų savo gaminius atviroje rin- 
koje, bet nusamdomi kaimynų gaminti daiktus šeimos 
poreikiams patenkinti. Todėl jų darbo produktai dažnai 
neįrašomi į tuos viešuosius registrus, kurių įrašai kar- 
tais taip parodomai pagarsinami ir iš kurių mūsų pir- 
kliai ir manufaktūrininkai dažnai bergždžiai stengtųsi 
spręsti apie didelių imperijų klestėjimą ar smukimą. 

Nors darbo kainos kitimas ne tik nesutampa su mais- 
to kainų kitimu, bet dažnai yra visiškai priešingas, mes 
neturėtume remdamiesi tokia išvada įsivaizduoti, kad 
maisto kaina neturi jokios įtakos darbo kainai. Pinigi- 
nė darbo kaina neišvengiamai priklauso nuo dviejų ap- 
linkybių: darbo paklausos ir būtinųjų pragyvenimo reik- 
menų ir patogumų kainos. Darbo paklausa priklausomai 
nuo to, ar ji didėja, ar nekinta, ar mažėja, tai yra ar rei- 
kalauja didėjančio, ar nekintančio, ar mažėjančio gyven- 
tojų skaičiaus, nulemia būtinųjų pragyvenimo reikme- 
nų ir patogumų, kurie turi būti suteikti darbininkui, 
kiekį; o piniginė darbo kaina priklauso nuo tos sumos, 
kuri būtina nupirkti tokiam kiekiui. Todėl nors pinigi- 
nė darbo kaina kartais yra didelė ten, kur maisto kai- 

nos mažos, ji būtų dar didesnė paklausai nekintant, jei 
maisto kainos būtų didelės. 

Dėl to, kad darbo paklausa padidėja netikėtos ir ne- 
įprastos gausos metais ir sumažėja netikėto ir neįpras- 
to nepritekliaus metais, piniginė darbo kaina kartais kyla 
pirmuoju atveju ir smunka antruoju. 

Netikėtos ir neįprastos gausos metais daugelio pra- 
monės darbdavių rankose yra lėšų, pakankamų išlaiky- 
ti ir aprūpinti darbu didesniam darbščių žmonių skaičiui, 
negu jų buvo įdarbinta ankstesniais metais, bet tokį ne- 
įprastai didelį jų skaičių ne visuomet pavyksta rasti. To- 
dėl tie šeimininkai, kurie nori daugiau darbininkų, kon- 
kuruoja siūlomomis kainomis vieni su kitais, siekdami 
jų gauti, o tai kartais pakelia tiek realiąją, tiek piniginę 
darbininkų darbo kainą. 

Priešingai atsitinka netikėto ir neįprasto nepritek- 
liaus metais. Lėšos, skirtos žmonėms įdarbinti versle, 
tada yra mažesnės negu ankstesniais metais. Nemažai 
žmonių išmetama iš darbo ir konkuruoja tarpusavyje dėl 
darbo vietų, o tai kartais sumažina tiek realiąją, tiek pi- 
niginę darbo kainą. 1740 m., nepaprasto nepritekliaus 
metais, daugelis žmonių geidė dirbti vien už išlaikymą. 
Paskesniais derlingesniais metais buvo kur kas sunkiau 
gauti darbininkų ir tarnų. 

Nederlingų metų nepriteklius, saumažindamas darbo 
paklausą, mažina jo kainą, o didelės maisto kainos ją di- 
dina. Priešingai, derlingų metų gausa, didindama paklau- 
są, didina darbo kainą, o maisto pigumas linkęs ją ma- 
žinti. Maisto kainoms įprastai keičiantis, šie du priešingi 
atvejai, kaip atrodo, atsveria vienas kitą, ir, matyt, iš 
dalies dėl to darbo užmokestis visur yra pastovesnis ir 
mažiau kinta negu maisto kainos. 

Darbo užmokesčio padidėjimas neišvengiamai padidi- 
na daugelio prekių kainą, padidindamas tą jos dalį, ku- 
rią sudaro darbo užmokestis, ir dėl to mažina jų varto- 

jimą šalyje ir užsienyje. Tačiau ta pati priežastis, kuri 
pakelia darbo užmokestį ir padidina sankaupas, didina 
ir darbo gamybinę galią ir lemia tai, kad mažesnis įdėto 
gyvojo darbo kiekis pagamina didesnį darbo produktų 
kiekį. Sankaupų savininkas, samdantis daug darbinin- 
kų, būtinai stengiasi savo paties labui taip deramai pa- 
dalyti ir paskirstyti žmones į darbo vietas, kad jie pada- 
rytų didžiausią įmanomą darbo kiekį. Dėl tos pačios 
priežasties jis stengiasi parūpinti jiems geriausius me- 
chanizmus, apie kokius tik jis ar darbininkai gali pagal- 
voti. Tai, kas vyksta tarp atskiros dirbtuvės darbininkų, 
dėl tų pačių priežasčių vyksta ir tarp visos visuomenės 
narių. Kuo ji didesnė, tuo labiau žmonės joje natūraliai 
pasidalija į skirtingas klases ir grupes pagal darbo veik- 
los rūšį. Daugiau galvų stengiasi išrasti tinkamesnius 
mechanizmus kiekvienai darbinei veiklai, dėl to padidė- 
ja tikimybė, kad tokie mechanizmai bus sukurti. Todėl 
yra daugybė gaminių, kuriems pagaminti dėl tokių pa- 
tobulinimų reikia daug mažiau darbo nei anksčiau, ir šis 
darbo kiekio sumažėjimas daugiau nei kompensuoja dar- 
bo kainos padidėjimą. 

Sankaupų pelnas padidėja ar sumažėja dėl tų pačių 
priežasčių, dėl kurių didėja arba mažėja darbo užmokes- 
tis, gausėja arba nyksta visuomenės turtas; tačiau tos 
priežastys šiuos du dalykus veikia labai skirtingai. 

Kai didėja sankaupos, didinančios darbo užmokestį, 
pelnas paprastai mažėja. Jei daugelis turtingų pirklių sa- 
vo sankaupas įdeda į tą patį verslą, jų tarpusavio kon- 
kurencija savaime ima mažinti jų pelną; ir kai sankau- 
pų pagausėja visuose tam tikros visuomenės versluose, 
minėta konkurencija visuose juose sukels tokias pačias 
pasekmes. 

Kaip jau pažymėjome, nėra paprasta tiksliai nusta- 
tyti, kokie yra vidutiniai atlyginimai netgi konkrečioje 
vietovėje konkrečiu metu. Net ir tokiu atveju dažniau- 
siai pavyksta nustatyti tik labiausiai paplitusius atlygi- 
nimų dydžius. Bet net ir šitai retai įmanoma padaryti 
sankaupų pelno atžvilgiu. Pelnas yra toks nepastovus, 
kad vienu ar kitu verslu užsiimantis žmogus ne visada 
galės jums pasakyti, koks yra jo vidutinis metinis pel- 
nas. Pelną veikia ne tik kiekvienas jo amato prekių kai- 
nų pokytis, bet ir jo konkurentų bei pirkėjų sėkmės ir 
nesėkmės, ir dar tūkstančiai kitų netikėtumų, kurie iš- 
tinka prekes, kai jos gabenamos jūra ar sausuma ar net- 
gi kai saugomos sandėlyje. Taigi pelnas kaskart vis ki- 

toks ne tik nelygu metai, bet nelygu diena ir kone va- 
landa. Dar sunkiau būtų tiksliai nustatyti skirtingų ver- 
slų vidutinį pelną visoje didelėje karalystėje, ir visai ne- 
įmanoma bent kiek tiksliau įvertinti, koks jis galėjo būti 
anksčiau, įvairiu metu praeityje. 

Tačiau nors neįmanoma bent kiek tiksliau nustatyti 
dabartinį ar buvusį vidutinį sankaupų pelną, tam tikrą jo 
vaizdą galime susidaryti iš palūkanų už pinigus. Galima 
laikyti taisykle, kad jei tik pinigais sudaromas sandoris 
yra labai pelningas, už naudojimąsi pinigais bus daug ir 
sumokėta; 0 jei piniginis sandoris duos mažiau pelno, tai 
paprastai mažiau bus mokama ir už naudojimąsi jais. Va- 
dinasi, matydami įprastą palūkanų dydį rinkoje keičian- 
tis, galime būti tikri, jog kartu kinta ir normalus sankau- 
pų pelnas - smunka, kai palūkanos mažėja, ir kyla, kai 
jos didėja. Taigi palūkanų dydžiai leidžia susidaryti tam 
tikrą nuomonę apie pelno dydį. 

37-aisiais Henriko VIII valdymo metais palūkanos, vir- 
šijančios dešimt procentų, buvo paskelbtos neteisėtomis. 
Galima spėti, kad ligi tol neretai būdavo imama daugiau. 
Valdant Eduardui VI iš religinio uolumo buvo uždraustos 
bet kokios palūkanos. Tačiau toks draudimas, kaip ir kiti 
panašūs, amžininkų teigimu, tikslo nepasiekė ir veikiau 
išplėtė nei sumažino pragaištingą lupikavimą. Henri- 
ko VIII įstatymą sugrąžino 13-aisiais Elžbietos valdymo 
metais išleisto įstatymo 8-asis skirsnis, ir dešimt procen- 
tų toliau buvo teisėta palūkanų norma iki pat 21-ųjų Jo- 
kūbo I valdymo metų, kai ji buvo apribota aštuoniais pro- 
centais. Netrukus po restauracijos ji buvo sumažinta iki 
šešių procentų, o karalienė Ona 12-aisiais savo valdymo 
metais ją sumažino iki penkių procentų. Visi šie teisiniai 
reglamentavimai, kaip atrodo, buvo daromi labai pama- 
tuotai. Jie, matyt, atsižvelgdavo į rinkoje susiklosčiusią 
palūkanų normą, už kurią pasitikėjimo verti žmonės pa- 
prastai skolindavosi, o ne nustatydavo ją iš anksto. Pra- 


109 


PIRMA KNYGA 


dedant karalienės Onos laikais, penki procentai, regis, 
buvo veikiau daugiau nei mažiau už rinkos palūkanų 
normą. Prieš pastarąjį karą vyriausybė skolinosi už tris 
procentus, o pasitikėjimo verti žmonės sostinėje ir dau- 
gelyje kitų karalystės vietų mokėjo tris su puse, keturis, 
keturis su puse procento. 

Nuo Henriko VIII laikų šalies turtas ir pajamos 
nuolat didėjo, ir tas didėjimas, kaip atrodo, veikiau pa- 
laipsniui spartėjo nei lėtėjo. Turtas ir pajamos ne šiaip 
gausėjo, bet gausėjo vis sparčiau ir sparčiau. Darbo už- 
mokestis tuo laikotarpiu visąlaik kilo, o daugumoje 
įvairių verslo ir manufaktūrų šakų sankaupų duodamas 
pelnas mažėjo. 

Paprastai didesniame mieste reikia daugiau sankau- 
pų negu kaime, norint užsiimti kokiu nors verslu. Di- 
delės sankaupos ir turtingi konkurentai paprastai suma- 
žina kiekvienos verslo šakos pelno normą mieste, 
palyginti su pelnu kaime. Tačiau darbo užmokestis pa- 
prastai mieste didesnis nei kaime. Klestinčiame mieste 
dideles sankaupas, skirtas verslui, turintys žmonės ne- 
gali rasti tiek darbininkų, kiek jiems reikia, ir todėl var- 
žosi tarpusavyje, siekdami nusisamdyti tiek, kiek įsten- 
gia, dėl to darbo užmokestis kyla, o sankaupų pelnas 
mažėja. Atokiose šalies vietose dažnai nėra tiek sankau- 
pų, kad pakaktų nusamdyti visiems žmonėms, kurie dėl 
to varžosi tarpusavyje siūlydamiesi parsisamdyti, o tai 
mažina darbo užmokestį ir didina sankaupų pelną. 

Škotijoje teisiškai nustatyta palūkanų norma tokia 
pati kaip Anglijoje, bet rinkos norma didesnė. Didžiau- 
sią pasitikėjimą turintys žmonės čia retai skolinasi už 
mažiau kaip penkis procentus. Net privatūs bankinin- 
kai Edinburge moka keturis procentus už savo vekse- 
lius, kuriuos apmokėti, visus ar dalį, gali būti pareika- 
lauta bet kuriuo metu. Privatūs bankininkai Londone 
išvis nemoka palūkanų už pas juos padėtus pinigus. Ško- 

tijoje maža verslų, kuriais nebūtų galima užsiimti turint 
mažesnes sankaupas nei Anglijoje. Todėl įprastinė pel- 
no norma turėtų būti šiek tiek didesnė. Darbo užmokes- 
tis Škotijoje, kaip jau esame pažymėję, mažesnis nei An- 
glijoje. Be to, ši šalis ne tik daug skurdesnė, bet ir sąlygų 
gerėjimas joje, nors jis akivaizdžiai vyksta, yra, kaip at- 
rodo, lėtesnis ir atsilieka. 

Prancūzijoje šiame šimtmetyje teisiškai nustatyta pa- 
lūkanų norma ne visada būdavo rinkos normos reguliuo- 
jama!. 1720 m. palūkanos buvo sumažintos nuo dvide- 
šimtosios iki penkiasdešimtosios penso dalies, tai yra nuo 
penkių iki dviejų procentų. 1724 m. jas pakėlė iki tris- 
dešimtosios penso dalies, tai yra trijų su puse procentų. 
1725 m. jas darsyk pakėlė iki dvidešimtosios penso da- 
lies, arba penkių procentų. 1766 m. p. Laverdy administ- 
racija jas sumažino iki dvidešimt penktosios penso da- 
lies, tai yra keturių procentų. Abatas Terray po to pakėlė 
jas iki senosios penkių procentų normos. Numanomas 
daugelio šių staigių palūkanų normos sumažinimų tiks- 
las buvo paruošti dirvą valdžios įsiskolinimui mažinti; ret- 
karčiais tas tikslas būdavo pasiekiamas. Mūsų laikais 
Prancūzija, matyt, nėra tokia turtinga kaip Anglija; ir 
nors teisiškai nustatyta palūkanų norma Prancūzijoje 
dažnai būdavo mažesnė nei Anglijoje, rinkoje susiklos- 
tanti norma paprastai būdavo didesnė; mat tenai, kaip 
ir kitose šalyse, gyventojai turi keletą labai saugių ir 
lengvų būdų apeiti įstatymą. Kaip mane patikino britų 
pirkliai, turėję verslą abiejose šalyse, pelnas iš preky- 
bos Prancūzijoje didesnis nei Anglijoje; todėl nekyla abe- 
jonių, kad daugelis Britanijos valdinių pasirenka naudoti 
savo kapitalą šalyje, kur prekyba niekinama, o ne to- 
kioje, kur ji didžiai gerbiama. Darbo užmokestis Pran- 
cūzijoje mažesnis nei Anglijoje. Kai vykstate iš Škotijos 


1 Žr. Denisart, Article Taux des Interets, tom. iii, p. 18. 

į Angliją, pastebite abiejų šalių paprastų žmonių apsiren- 
gimo ir išvaizdos skirtumus, kurie pakankamai parodo 
jų gyvenimo sąlygų skirtumus. Kontrastas yra dar di- 
desnis, kai grįžtate iš Prancūzijos. Nors Prancūzija ne- 
abejotinai turtingesnė šalis nei Škotija, nepanašu, kad 
ji žengtų į priekį taip sparčiai. Toje šalyje gyvuoja ir netgi 
labai paplitusi nuomonė, kad ji regresuoja; tokią nuo- 
monę, net ir Prancūzijos atžvilgiu, vertinu kaip nepa- 
grįstą, ir jau tikriausiai niekas nesusidarys tokios nuo- 
monės apie Škotiją, jei mato šalį dabar ir yra ją matęs 
prieš dvidešimt ar trisdešimt metų. 

Kita vertus, Olandija, atsižvelgiant į jos teritorijos ir 
gyventojų skaičiaus proporcijas, yra turtingesnė už An- 
gliją. Jos vyriausybė skolinasi už du procentus, o priva- 
tūs verti pasitikėjimo asmenys - už tris. Teigiama, kad 
darbo užmokestis Olandijoje didesnis nei Anglijoje, ir ge- 
rai žinoma, kad olandai prekiaudami gauna mažesnį pel- 
ną negu visi kiti Europoje. Kai kurie žmonės teigia, kad 
Olandijos prekyba smunka, ir galbūt tikrai taip yra su 
kai kuriomis jos šakomis. Bet tie požymiai pakankamai 
aiškiai rodo, jog bendro smukimo nėra. Kai pelnas su- 
mažėja, pirkliai labai greiti skųstis, jog prekyba smun- 
ka; tačiau pelno sumažėjimas yra natūrali prekybos kles- 
tėjimo pasekmė arba įrodymas, kad į ją dabar įdėta 
daugiau sankaupų nei anksčiau. Pastarojo karo metu 
olandai perėmė iš prancūzų visą prekių gabenimą, dide- 
lė jo dalis jiems ir dabar priklauso. Stambi dalis Pran- 
cūzijos ir Anglijos skolos vekselių yra jų nuosavybė (tei- 
giama, kad jie turi apie keturiasdešimt milijonų Anglijos 
skolos, bet šis skaičius, įtariu, gerokai perdėtas), jie sko- 
lina dideles sumas privatiems asmenims šalyse, kurio- 
se palūkanų norma didesnė nei jų pačių šalyje, - šios 
aplinkybės įtikinamai rodo jų sankaupų perteklių, tai yra 
kad jos padidėjo daugiau, nei jie gali jų panaudoti gau- 
dami deramą pelną iš savo verslo savo pačių šalyje; ta- 

čiau šios aplinkybės nerodo, kad verslas smuko. Priva- 
taus asmens kapitalas, nors įgytas iš kurio nors verslo, 
gali viršyti tą kiekį, kurį tame versle žmogus gali pa- 
naudoti, bet verslas ir toliau plėsis; lygiai taip pat gali 
būti ir su didelės tautos kapitalu. 

Mūsiškėse Šiaurės Amerikos ir Vakarų Indijos kolo- 
nijose ne tik darbo užmokestis, bet ir palūkanos, o dėl 
to ir sankaupų pelnas yra didesni nei Anglijoje. Ir tei- 
siškai nustatyta, ir rinkoje susidariusi palūkanų norma, 
nelygu kolonija, siekia nuo šešių iki aštuonių procentų. 
Bet didelis darbo užmokestis ir didelis sankaupų pelnas 
yra dalykai, kurie, matyt, retai kada būna kartu, nebent 
ypatingomis naujųjų kolonijų aplinkybėmis. Nauja ko- 
lonija visada turi kurį laiką patirti didesnę sankaupų sto- 
ką, atsižvelgiant į jos teritorijos dydį, ir žmonių stoką, 
atsižvelgiant į jos sankaupas, negu dauguma kitų šalių. 
Jose yra daugiau žemės nei sankaupų jai įdirbti. Todėl 
tai, ką jos turi, naudojama dirbti tik derlingiausiems ir 
patogiausiems plotams, išsidėsčiusiems netoli jūros kran- 
to arba abipus laivybinių upių. Tokios žemės dažnai ir 
perkamos už kainą, mažesnę netgi už jų natūralaus der- 
liaus vertę. Joms pirkti ir pagerinti panaudotos sankau- 
pos turi duoti labai didelį pelną, taigi leidžia mokėti la- 
bai dideles palūkanas. Spartus sankaupų kaupimas 
verčiantis tokia pelninga veikla įgalina savininką didin- 
ti samdomų darbo rankų skaičių greičiau, nei jis gali jų 
rasti naujoje vietoje. Todėl tiems, kuriuos jis įstengia 
surasti, dosniai atlygina. Kolonijai plečiantis sankaupų 
pelnas palaipsniui mažėja. Kai jau visos derlingiausios 
1r patogiausiose vietose esančios žemės yra užimtos, pra- 
stesnių derlingumo ir padėties atžvilgiu žemių dirbimas 
duoda mažesnį pelną, tad už į jas įdėtas sankaupas įsten- 
giama mokėti mažesnes palūkanas. Todėl daugumoje 
mūsų kolonijų teisiškai nustatyta ir rinkoje susidaranti 
palūkanų norma per šį šimtmetį gerokai sumažėjo. Tur- 

tui, pažangai ir gyventojų skaičiui išaugus, palūkanos 
smuko žemyn. Darbo užmokestis nesmunka kartu su 
pelnu. Didėjant sankaupoms, darbo paklausa didėja, kad 
ir koks būtų sankaupų pelnas; pelnui sumažėjus, san- 
kaupos ne tik gali augti toliau, bet gali augti sparčiau 
nei prieš tai. Tai pasakytina ir apie darbščias tautas, ku- 
rios kaupia vis didesnį turtą, ir apie darbščius asmenis. 
Stambios sankaupos, nors ir duodančios mažą pelną, pa- 
prastai didėja sparčiau nei smulkios sankaupos, duodan- 
čios didelį pelną. Kaip sako priežodis, pinigai daro pini- 
gus. Kai jūs jau truputį jų turite, gauti daugiau dažnai 
nesunku. Sunkiausia įgyti tą „truputį“. Tą ryšį tarp san- 
kaupų didėjimo ir pramonės plėtros, tai yra naudingo 
darbo paklausos didėjimo, iš dalies jau paaiškinome, bet 
nuodugniau aptarsime toliau, nagrinėdami sankaupų 
kaupimą. 

Naujos teritorijos įsigijimas ar naujų verslo šakų vys- 
tymasis retsykiais gali padidinti sankaupų duodamą pel- 
ną, o kartu ir palūkanų normą, net jei šalis sparčiai įgyja 
vis naujus turtus. Kai sankaupos šalyje nėra pakanka- 
mos, kad būtų galima imtis visų verslų, kurie dėl tokio 
praturtėjimo atsiveria įvairiems žmonėms, tarp kurių 
tie verslai pasiskirsto, tos sankaupos tada panaudojamos 
pelningiausioms verslo šakoms. Dalis to, kas anksčiau 
buvo įdėta į kitas veiklos rūšis, dabar nedelsiant atsii- 
mama iš tų verslų ir nukreipiama į naujus bei pelnin- 
gesnius. Todėl visose tose senose šakose konkurencija 
sumažėja. Rinka tampa mažiau prisotinta daugelio įvai- 
rių prekių. Tų prekių kainos neišvengiamai šiek tiek pa- 
kyla ir duoda didesnį pelną jomis prekiaujantiems, ir šie 
dėl to dabar gali skolintis už didesnes palūkanas. Pasi- 
baigus pastarajam karui, kurį laiką ne tik pasitikėjimo 
verti privatūs asmenys, bet ir kai kurios didžiausios Lon- 
dono bendrovės paprastai skolinosi už penkis procentus, 
nors anksčiau buvo įpratusios mokėti ne daugiau kaip 

keturis ar keturis su puse procentų. Tai iš esmės gali- 
ma paaiškinti mūsų naujų teritorijų įsigijimu Šiaurės 
Amerikoje ir Vakarų Indijoje, dėl ko smarkiai išsiplėtė 
ir teritorija, ir prekyba, o ne visuomenės kapitalo san- 
kaupų sumažėjimu. Toks didelis verslo išsiplėtimas, kai 
reikėjo išsiversti su senomis sankaupomis, neišvengia- 
mai turėjo sumažinti jų kiekį daugelyje šakų, kuriose 
konkurencijai dėl to apsilpus pelnai turėjo padidėti. To- 
liau aš turėsiu progą išvardyti priežastis, kurios mane 
skatina manyti, jog Didžiosios Britanijos kapitalo san- 
kaupos nesumažėjo netgi patyrus milžiniškas pastarojo 
karo išlaidas. 

Tačiau visuomenės kapitalo sankaupų, arba pramo- 
nės palaikymui skirtų lėšų, sumažėjimas, mažindamas 
darbo užmokestį, didina sankaupų duodamą pelną ir dėl 
to - palūkanas už pinigus. Kai darbo užmokestis suma- 
žėja, visuomenėje likusių sankaupų savininkai įstengia 
pateikti rinkai savo prekes patirdami mažesnes nei anks- 
čiau išlaidas, o kadangi rinkai aprūpinti dabar pasitelkia- 
ma mažiau sankaupų nei anksčiau, tai gali jas pardavi- 
nėti brangiau. Jų prekės jiems atsieina mažiau, o gauna 
jie užjas daugiau. Kadangi dėl šių dviejų priežasčių pa- 
didėja jų pelnas, jie išgali mokėti dideles palūkanas. Di- 
deli turtai, taip greitai ir taip lengvai įgyti Bengalijoje ir 
kitose britų įsikūrimo Rytų Indijoje vietose, mums pa- 
tvirtina, kad tuose apleistuose kraštuose darbo užmokes- 
tis yra labai mažas, todėl sankaupų pelnas labai didelis. 
Atitinkamai didelės ir palūkanos už pinigus. Bengalijoje 
pinigai dažnai ūkininkams skolinami už keturiasdešimt, 
penkiasdešimt ir šešiasdešimt procentų, ir jie įkeičia bū- 
simą derlių. Tokias palūkanas pajėgiantis atlaikyti pel- 
nas turėtų praryti beveik visą žemės savininko gaunamą 
nuomą, lygiai kaip tokios nenormalios lupikiškos palūka- 
nos savo ruožtu turėtų suryti didžiąją dalį to pelno. Prieš 
suyrant Romos respublikai tokios lupikiškos palūkanos, 

kaip atrodo, buvo įprastas dalykas provincijose, žlugdo- 
mose prokonsulų administravimo. Dorybingasis Brutas 
skolindavo Kipre pinigus už keturiasdešimt aštuonis pro- 
centus, tą žinome iš Cicerono laiškų. 

Šalyje, kuri įgijo visą įmanomą turtą, kokį tik jos dir- 
vožemio ir klimato prigimtis bei jos padėtis kitų šalių 
atžvilgiu leido įgyti, ir kuri dėl to nebežengia į priekį ir 
nesmunka atgal, tiek darbo užmokestis, tiek sankaupų 
pelnas tikriausiai būtų labai maži. Jeigu šalies gyvento- 
jų skaičius būtų ne mažesnis už tą, kurį jos teritorija 
gali išlaikyti arba jos sankaupos gali įdarbinti, konku- 
rencija dėl įsidarbinimo neišvengiamai būtų tokia stip- 
ri, kad sumažintų darbo užmokestį iki vos pakankamo 
išlaikyti reikiamam darbininkų skaičiui, ir tas skaičius, 
kadangi šalis jau jų nestokotų, niekad nebegalėtų padi- 
dėti. Šalyje, kuri visiškai nestokotų sankaupų, būtinų 
visiems jai reikalingiems verslams, kiekvienoje verslo 
šakoje būtų panaudojama tiek sankaupų, kiek to verslo 
prigimtis 17 mastai leistų. Todėl visur būtų stipri kon- 
kurencija, ir dėl to įprastinis pelnas būtų kiek įmano- 
ma mažas. 

Tačiau tikriausiai dar jokia šalis nepasiekė tokio gau- 
sos masto. Kinija atrodo ilgai nesikeičianti ir, matyt, jau 
seniai įgijo visus turtus, kurie atitinka jos įstatymų ir 
institucijų pobūdį. Bet tie turtai gali būti mažesni už 
tuos, kuriuos šalies žemė, klimatas ir padėtis galėtų teik- 
ti esant kitokiems įstatymams ir institucijoms. Šalis, ku- 
ri ignoruoja ar niekina prekybą su užsieniu ir įsileidžia 
užsienio šalių laivus tik į vieną ar du savo uostus, ne- 
pajėgs taip išplėtoti savo verslų, kaip galėtų esant kito- 
kiems įstatymams ir institucijoms. Be to, šalyje, kurio- 
je, skirtingai nuo turtingųjų arba didelių kapitalų 
savininkų, užsitikrinusių beveik visišką saugumą, var- 
gingieji arba smulkių kapitalų savininkai visai nesijau- 
čia saugūs ir, prisidengus teisingumu, bet kada gali bū- 

ti žemesniųjų mandarinų apiplėšti ir nuskurdinti, viso- 
se įvairiose verslo šakose panaudojamų sankaupų apim- 
tis niekada nebus lygi tai apimčiai, kuri atitiktų to ver- 
slo pobūdį ir mastą. Vargingųjų priespauda kiekvienoje 
verslo šakoje neišvengiamai sukurs turtingųjų monopolį, 
ir šie, užgrobę visą tą verslą, sugebės gauti labai didelį 
pelną. Kalbama, kad Kinijoje nusistovėjusi palūkanų nor- 
ma yra dvylika procentų, ir įprastinis sankaupų pelnas 
turi būti pakankamas, kad tokias dideles palūkanas bū- 
tų įmanoma mokėti. 

Įstatymo netobulumas kartais gali gerokai padidinti 
palūkanų normą, palyginti su ta, kurios reikalautų ša- 
lies sąlygos, jos turtingumas ar skurdas. Kai įstatymas 
nepriverčia vykdyti sutartis, jis pastato skolininkus į to- 
kią pačią padėtį, kokioje geriau tvarkomose šalyse yra 
atsidūrę bankrutuojantys ar abejotino patikimumo žmo- 
nės. Netikrumas dėl pinigų susigrąžinimo verčia skolin- 
toją reikalauti tokių pačių lupikiškų palūkanų, kokių pa- 
prastai reikalaujama iš bankrutuojančiųjų. Barbarų 
tautose, kurios užplūdo vakarines Romos imperijos pro- 
vincijas, sutarčių vykdymas daugelį amžių priklausė nuo 
susitariančiųjų sąžiningumo. Jų karalių teismai retai į 
tai kišdavosi. Matyt, iš dalies būtent dėl šios priežasties 
tais senais laikais būdavo didelės palūkanų normos. 

Kai įstatymas visiškai draudžia palūkanas, jis jų ne- 
panaikina. Daugelis žmonių priversti skolintis, bet nie- 
kas neskolins be tokio atlyginimo už naudojimąsi jo pi- 
nigais, kuris atitiktų ne tik tą naudą, kurią tie pinigai 
gali duoti, bet ir įstatymo apėjimo sunkumus bei pavo- 
jų. Didelės palūkanos musulmonų tautose yra, kaip tei- 
gia p. Montesguieu, ne dėl jų skurdo, bet iš dalies bū- 
tent dėl šios priežasties, o iš dalies dėl sunkumų atgauti 
pinigus. 

Mažiausia įprastinė pelno norma visada turi būti šiek 
tiek didesnė už tą, kurios pakaktų padengti atsitikti- 

niams nuostoliams, kurių visuomet pasitaiko naudojant 
sankaupas. Būtent tas perviršis ir yra tikrasis arba gry- 
nasis pelnas. Tai, kas vadinama bendruoju pelnu, daž- 
nai apima ne tik šį perviršį, bet ir tai, kas laikoma to- 
kiems nenumatytiems nuostoliams padengti. Palūkanos, 
kurias skolininkas įstengia mokėti, yra proporcingos 
vien tam grynajam pelnui. 

Vadinasi, mažiausia įprastinė palūkanų norma turi 
būti šiek tiek didesnė nei pakankama padengti tiems at- 
sitiktiniams nuostoliams, kurių patiriama skolinant pi- 
nigus net ir didžiausio apdairumo atveju. Jei ji tokia ne- 
būtų, vieninteliai motyvai skolinti būtų labdara arba 
draugystė. 

Šalyje, kuri jau įgijo visus savo turtus ir kurios kiek- 
vienoje verslo šakoje panaudojama tiek sankaupų, kiek 
tik jų įmanoma panaudoti, įprastinė grynojo pelno nor- 
ma būtų labai maža, dėl to įprastinė rinkos palūkanų nor- 
ma, susiklostanti pagal grynąjį pelną, būtų tokia maža, 
kad niekas, išskyrus pačius turtingiausius žmones, ne- 
galėtų gyventi iš palūkanų už savo pinigus. Visi mažų 
ar vidutinių turtų savininkai būtų priversti patys rūpin- 
tis savo sankaupų panaudojimu. Tada beveik kiekvienas 
žmogus turėtų būti verslininkas arba užsiimti kokiu nors 
amatu. Olandijos provincija, kaip atrodo, ir artėja prie 
tokios būklės. Ten netgi nemadinga nebūti verslo žmo- 
gumi. Būtinybė beveik kiekvieną žmogų verčia taip elg- 
tis, o susiklostanti praktika formuoja madą. Kaip juo- 
kinga nesirengti taip, kaip rengiasi kiti žmonės, taip tam 
tikru mastu juokinga ir neužsiimti tuo, kuo užsiima ki- 
ti. Kaip civilinės profesijos žmogus jaučiasi nejaukiai ka- 
riuomenės stovyklavietėje ar kareivinėse ir netgi bijo bū- 
ti pažemintas, taip dykinėjantis žmogus pasijunta tarp 
verslininkų. 

Didžiausia įprastinė pelno norma gali būti tokia, kad 
daugumos prekių kainoje suryja visa tai, kas turėtų su- 

daryti žemės nuomą, ir palieka tik tai, ko pakanka su- 
mokėti už darbą, reikalingą toms prekėms pagaminti ir 
pateikti į rinką, mokant už darbą mažiausią įmanomą 
atlygį, vien palaikant darbininko egzistavimą. Darbinin- 
kas privalo būti vienaip ar kitaip pamaitintas, kol jis lai- 
komas darbe, tačiau žemės savininkui ne visada gali būti 
atlyginama. Pelnas iš prekybos, kurią Bengalijoje vyk- 
do Rytų Indijos bendrovės tarnautojai, yra, ko gero, ne- 
toli šios normos. 

Įprastinės palūkanų rinkos normos santykis su 
įprastine grynojo pelno norma neišvengiamai kinta pel- 
nui didėjant arba mažėjant. Didžiojoje Britanijoje dvigu- 
bos palūkanų normos dydžio pelną pirkliai vadina geru, 
saikingu, pagrįstu; mano manymu, visi tie apibūdini- 
mai reiškia ne ką kita, kaip įprastinį ir normalų pel- 
ną. Jei šalyje įprastinė grynojo pelno norma yra aštuo- 
ni ar dešimt procentų, pagrįsta būtų pusę to pelno 
skirti palūkanoms mokėti, kai verslas vykdomas už 
skolintus pinigus. Sankaupomis rizikuoja skolininkas, 
kuris, kaip įprasta, už jas įkeičia turtą skolintojui; to- 
dėl keturi ar penki procentai daugumoje verslų galėtų 
būti tiek pakankamas pelnas, atsižvelgiant į tokio įkei- 
timo riziką, tiek patenkinamas atlyginimas už rūpes- 
čius paleidžiant sankaupas suktis versle. Tačiau santy- 
kis tarp palūkanų ir grynojo pelno gali būti visai kitoks 
tose šalyse, kur įprastinė pelno norma gerokai mažes- 
nė arba gerokai didesnė. Jei ji gerokai mažesnė, pusės 
jo, ko gero, nebus įmanoma skirti palūkanoms mokė- 
ti, bet gali būti įmanoma skirti daugiau nei pusę, jei ji 
gerokai didesnė. 

Greitai turtėjančiose šalyse maža pelno norma dau- 
gelio prekių kainose gali atsverti didelį darbo užmokes- 
tį ir įgalinti tas šalis parduoti taip pat pigiai, kaip ir jų 
mažiau klestinčios kaimynės, kuriose darbo užmokestis 
gali būti mažesnis. 

Iš tikrųjų didelis pelnas turi tendenciją didinti darbo 
kainą daug labiau nei dideli atlyginimai. Jei, pavyzdžiui, 
lininių audinių manufaktūroje įvairių darbininkų - linų 
šukuotojų, verpėjų, audėjų ir t. t. - padieniai atlygini- 
mai būtų pakelti dviem pensais, tai lininio audeklo vie- 
neto kainą reikėtų padidinti tik tokiu dvipensių skaičiu- 
mi, kiek žmonių dirbo jį gamindami, padaugintu iš jų 
dirbtų dienų skaičiaus. Ta prekės kainos dalis, kuri virs- 
ta atlyginimu, per visas manufaktūros pakopas išaugtų 
tik aritmetiškai proporcingai atlyginimo padidėjimui. Ta- 
čiau jei tų darbininkų visų skirtingų darbdavių pelnas 
būtų padidintas penkiais procentais, tada ta kainos da- 
lis, kurią sudaro pelnas, visose manufaktūros pakopose 
didėtų geometrine progresija to pelno didėjimo atžvilgiu. 
Linų šukuotojų darbdavys parduodamas savo linus rei- 
kalautų papildomų penkių procentų nuo visos savo dar- 
bininkams suteiktų medžiagų ir išmokėtų atlyginimų 
vertės. Verpėjų darbdavys reikalautų papildomų penkių 
procentų tiek nuo sumokėtos už paruoštus linus kainos, 
tiek nuo verpėjams išmokėto atlyginimo. Audėjų darb- 
davys taip pat reikalautų penkių procentų ir nuo sumo- 
kėtos už linų verpalus sumos, ir nuo audėjams išmokė- 
to atlyginimo. Prekių kainos didėjimą atlyginimo 
didėjimas veikia tokiu pat būdu, kaip paprastos palūka- 
nos veikia skolos didėjimą. O pelno didėjimas veikia kaip 
sudėtinės palūkanos. Mūsų pirkliai ir manufaktūrų šei- 
mininkai vis skundžiasi dėl blogo didelių atlyginimų po- 
veikio, nes jie kelia kainas ir šitaip mažina jų prekių apy- 
vartą šalyje ir užsienyje. Jie nieko nekalba apie blogas 
didelio pelno pasekmes. Apie jų pačių gautos naudos pra- 
gaištingas pasekmes jie nutyli. Jie skundžiasi tik dėl kitų 
žmonių gaunamos naudos neigiamų pasekmių. 

APIE DARBO UŽMOKESTĮ IR PELNĄ 
SKIRTINGOSE DARBO IR SANKAUPŲ 
PANAUDOJIMO SRITYSE 


Visi darbo ir sankaupų panaudojimo įvairiose srityse 
privalumai ir trūkumai toje pačioje vietovėje turi būti 
visiškai vienodi arba nuolat krypstantys į vienodumą. Jei 
toje pačioje vietovėje jų panaudojimas kurioje nors sri- 
tyje akivaizdžiai duotų daugiau arba mažiau naudos ne- 
gu kitose, tiek daug žmonių spiestųsi į tą sritį pirmuoju 
atveju ir tiek daug jų mestų veiklą antruoju atveju, kad 
jos privalumai greitai grįžtų prie kitose srityse esančio 
lygio. Šitaip būtų bent jau tokioje visuomenėje, kur pro- 
cesams leidžiama vykti natūraliai, kur yra visiška lais- 
vė ir kur kiekvienas žmogus laisvas tiek pasirinkti už- 
siėmimą, kurį jis laiko tinkamu, tiek keisti jį taip dažnai, 
kaip jam atrodo reikalinga. Kiekvieno žmogaus intere- 
sas paskatins jį ieškoti privalumų teikiančios veiklos sri- 
ties ir vengti jų neteikiančios. 

Iš tikrųjų piniginis darbo užmokestis ir pelnas visur 
Europoje labai skiriasi priklausomai nuo darbo ir san- 
kaupų panaudojimo srities. Tačiau šis skirtumas iš da- 
lies atsiranda dėl tam tikrų pačios veiklos aplinkybių, 
kurios realiai arba bent jau žmonių vaizduotėje lemia 
mažesnę piniginę naudą vienose srityse ir kompensuo- 
ja tai didele pinigine nauda kitose, o iš dalies taip yra 
dėl Europos politikos, kuri niekur nesuteikia procesams 
visiškos laisvės. 

Gilesnis tų aplinkybių ir tokios politikos tyrinėjimas 
dalija šį skyrių į dvi dalis. 


Pirma dalis 
Nelygybės, atsirandančios 
dėl pačios veiklos pobūdžio 


Tokios penkios svarbiausios aplinkybės, kaip aš ga- 
lėjau pastebėti, nulemia mažą piniginę naudą vienose 
veiklos srityse ir kompensuoja ją didele nauda kitose: 
pirma, pačios veiklos priimtinumas arba nepriimtinumas; 
antra, ar lengva ir pigu, ar sunku ir brangu jos išmok- 
ti; trečia, užimtumo joje pastovumas arba nepastovumas; 
ketvirta, mažas arba didelis pasitikėjimas, teikiamas ta 
veikla užsiimantiesiems; ir, penkta, sėkmės joje tikimybė 
arba negalimumas. 

Pirma, darbo užmokestis skirsis priklausomai nuo 
veiklos lengvumo ar sunkumo, švarumo ar nešvarumo, 
garbingumo ar negarbingumo. Antai daugumoje vietovių 
siuvėjas per metus uždirba mažiau nei audėjas. Siuvėjo 
darbas yra daug lengvesnis. Audėjas uždirba mažiau nei 
kalvis; jo darbas ne visada lengvesnis, užtat daug švares- 
nis. Kalvis, nors jis amatininkas, retai per dvylika valan- 
dų uždirba tiek, kiek angliakasys, kuris tėra paprastas 
darbininkas, per aštuonias. Kalvio darbas anaiptol nėra 
toks purvinas, jis mažiau pavojingas, atliekamas dienos 
metu ir žemės paviršiuje. Pagarba sudaro didelę dalį vi- 
sų garbingų profesijų atlyginimo. Piniginio atlygio požiū- 
riu, atsižvelgiant į visas aplinkybes, tos profesijos papras- 
tai yra nepakankamai atlyginamos, ir tai aš netrukus 
pasistengsiu parodyti. Panieka turi priešingų pasekmių. 
Mėsininko amatas yra brutalus ir niekinamas verslas, 
bet daugelyje vietų jis kur kas pelningesnis nei daugu- 
ma įprastinių verslų. Labiausiai atstumiantis iš visų ama- 

tų - viešųjų egzekucijų budelio - yra apmokamas, jei at- 
sižvelgsime į atliekamo darbo kiekį, geriau nei bet ku- 
ris kitas paprastas amatas. 

Medžioklė ir žvejyba, svarbiausios pirmykštės visuo- 
menės žmonių veiklos rūšys, jai vystantis tapo tinka- 
miausiomis pramogomis, taigi kuo anksčiau žmonės už- 
siėmė verčiami būtinumo, tuo dabar užsiima dėl 
malonumo. Todėl pažengusioje visuomenėje tik labai var- 
gingi žmonės užsiima kaip amatu tuo, kas kitiems yra 
laisvalaikio dalykas. Tokie yra žvejai nuo pat Teokrito 
laikų'. Brakonieriai visur Didžiojoje Britanijoje yra di- 
deli skurdžiai. Šalyse, kur griežti įstatymai užkerta ke- 
lią brakonieriavimui, licenciją turinčio medžiotojo padėtis 
yra ne ką geresnė. Natūralus potraukis tokiai veiklai le- 
mia tai, kad ja užsiima daugiau žmonių nei galėtų iš jos 
pragyventi, todėl jų darbo vaisiai, palyginti su darbo kie- 
kiu, visada rinkoje yra pernelyg pigūs, kad įstengtų su- 
teikti tiems darbininkams ką nors daugiau nei vien kuk- 
liausią pragyvenimą. 

Nepriimtinumas ir panieka veikia sankaupų pelną ly- 
giai taip pat, kaip darbo užmokestį. Nakvynės namų ar 
smuklės laikytojas, kuris niekad nėra savo paties namų 
šeimininkas ir kuriam nuolat kelia grėsmę bet kurio gir- 
tuoklio brutalumas, turi nei labai priimtiną, nei itin pa- 
tikimą verslą. Bet vargiai rastume kokį įprastą verslą, 
kuriame mažos sankaupos duotų tokį didelį pelną. 

Antra, darbo užmokestis svyruoja priklausomai nuo 
to, ar lengva ir pigu, ar sunku ir brangu išmokti verslo. 

Kai pastatoma kokia nors brangi mašina, tikimasi, 
kad ja atliekamas sudėtingas darbas sugrąžins, kol ji vi- 
siškai susidėvės, jai išleistą kapitalą su bent įprastiniu 
pelnu. Žmogus, kuris įdėjęs daug darbo ir sugaišęs daug 
laiko išmoko vieną iš tų amatų, kurie reikalauja nepa- 


1 Žr. Idyllium, xxi. 

prastų įgūdžių ir meistriškumo, gali būti palygintas su 
tokia mašina. Tikimasi, kad darbas, kurio jis išmoksta, 
be įprastinio užmokesčio už paprastą darbą, padengs jam 
visas jo mokymosi išlaidas ir duos bent jau įprastinį pel- 
ną, kokį duotų tokio dydžio kapitalas. Ir tai turi įvykti 
per deramą laiko tarpą, atsižvelgiant į labai neapibrėž- 
tą žmogaus gyvenimo trukmę, lygiai kaip atsižvelgiama 
į gerokai apibrėžtesnį mašinos darbo laikotarpį. 

Šiuo principu ir yra grindžiami skirtumai tarp kvali- 
fikuoto darbo ir paprasto darbo užmokesčio. 

Europoje nuostata tokia, kad visų mechanikų, ama- 
tininkų ir manufaktūrų darbininkų darbas laikomas kva- 
lifikuotu darbu, o visas kaimo darbininkų darbas laiko- 
mas paprastu darbu. Matyt, manoma, kad pirmasis yra 
malonesnės ir subtilesnės prigimties nei antrasis. Kai 
kuriais atvejais taip, matyt, ir yra; tačiau daugeliu at- 
vejų yra visiškai priešingai, ir tai aš netrukus pasisteng- 
siu įrodyti. Taigi, pagal Europos įstatymus ir papročius, 
norint gauti teisę dirbti pirmosios rūšies darbą, pirmiau- 
sia privalu mokytis šio amato, nors to reikalavimo griež- 
tumas įvairiose vietose nevienodas. Antrosios rūšies dar- 
bas yra laisvas ir prieinamas kiekvienam. Kol mokinystė 
tesiasi, visas mokinio darbas priklauso meistrui. Tuo lai- 
kotarpiu daugeliu atvejų mokinį turi išlaikyti tėvai ar- 
ba giminaičiai, ir beveik visais atvejais jie turi parūpin- 
ti jam drabužius. Paprastai meistrui už amato mokymą 
duodama ir šiek tiek pinigų. Kas negali sumokėti, at- 
seikėja savo laiko, tai yra lieka susaistytas ilgesnį nei 
įprastą penkerių metų laikotarpį; ši sąlyga, kuri dėl 
įprasto mokinių dykinėjimo ne visada teikia kokių nors 
privalumų meistrui, mokiniui visada yra nuostolinga. O 
kaimo darbuose, priešingai, samdinys sunkesniųjų savo 
amato veiksmų mokosi kartu dirbdamas paprastesnius 
darbus, ir jo paties darbas išlaiko jį visose skirtingose 
jo veiklos pakopose. Todėl natūralu, kad Europoje me- 

chanikų, amatininkų ir manufaktūrų darbininkų darbo 
užmokestis turi būti šiek tiek didesnis nei paprastų dar- 
bininkų. Taip ir yra, ir jų didesni uždarbiai lemia, kad 
daugumoje vietų jie laikomi aukštesnės padėties žmo- 
nėmis. Tačiau tas pranašumas apskritai yra labai men- 
kas; mokyto darbininko vidutinis dienos ar savaitės at- 
lyginimas labiau paplitusiose manufaktūrose, pavyzdžiui, 
lygaus lininio ar vilnonio audeklo, daugumoje vietų vos 
šiek tiek didesnis už paprastų darbininkų atlyginimą. Tie- 
sa, jų užimtumas pastovesnis ir vienodesnis, todėl jų visų 
metų uždarbis turėtų būti kiek didesnis. Tačiau gana aki- 
vaizdu, jog tas uždarbis nebus didesnis už tokį, kurio pa- 
kanka padengti didesnėms jų mokymosi išlaidoms. 

Menų ir laisvųjų profesijų mokymasis dar ilgesnis ir 
brangesnis. Todėl tapytojų ir skulptorių, teisininkų ir gy- 
dytojų piniginis atlyginimas privalo būti daug dosnesnis; 
toks jis ir yra. 

Amato mokymosi lengvumas ar sunkumas, kaip at- 
rodo, labai mažai teveikia tam amatui panaudojamų san- 
kaupų pelną. Visi skirtingi būdai, kuriais didžiuosiuose 
miestuose galima panaudoti sankaupas, iš tikrųjų atro- 
do beveik vienodai lengvai ar vienodai sunkiai išmoks- 
tami. Viena kuri užsienio ar vidaus verslo šaka negali 
būti daug sudėtingesnė už kurią nors kitą. 

Trečia, įvairių darbinės veiklos rūšių darbo užmokes- 
tis skiriasi priklausomai nuo darbo pastovumo ar nepa- 
stovumo. 

Vienuose versluose užimtumas daug pastovesnis nei 
kituose. Daugumoje manufaktūrų mokytas darbininkas 
gali būti visai tikras dėl darbo kone kiekvieną metų die- 
ną, kai tik jis pats pajėgus dirbti. Mūrininkas ar staty- 
bininkas, priešingai, negali dirbti nei spaudžiant šalčiui, 
nei siaučiant vėjui, be to, jo užimtumas visada priklau- 
so nuo jo klientų atsitiktinių užsakymų. Todėl jam ten- 
ka pabūti ir be užsakymų. Vadinasi, tai, ką jis uždirba, 

kai turi darbo, turi ne tik išlaikyti jį ir nesant darbo, 
bet ir šiek tiek atlyginti už tą nerimą ir baimę, kuriuos 
kartais sukelia tokios priklausomos padėties suvokimas. 
Todėl apskaičiuotas vidutinis daugumos manufaktūrų 
darbininkų atlyginimas beveik lygus paprastų darbinin- 
kų dienos uždarbiui, o mūrininkų ir statybininkų darbo 
užmokestis paprastai yra pusantro karto ar net dvigu- 
bai didesnis. Kur paprasti darbininkai uždirba keturis ar 
penkis šilingus per savaitę, mūrininkai ir statybininkai 
dažnai gauna septynis ar aštuonis; ten, kur pirmieji už- 
dirba šešis, pastarieji gauna devynis ar dešimt; o kur pir- 
mieji gauna devynis ar dešimt, kaip yra Londone, ant- 
rieji paprastai gaus penkiolika ar aštuoniolika. Bet, kaip 
atrodo, jokio kito kvalifikuoto darbo nėra taip lengva iš- 
mokti kaip mūrininko ar statybininko darbo. Kalbama, 
kad Londone nešikai vasarą įsidarbina statybininkais. 
Taigi didelis tų darbininkų darbo užmokestis ne tiek yra 
atlygis už jų meistriškumą, bet veikiau kompensuoja jų 
užimtumo nepastovumą. 

Namą įrengiantis dailidė, atrodytų, verčiasi dailesniu 
1r kūrybiškesniu amatu nei mūrininkas. Bet daugumo- 
je vietų, nors ne visur, jo dienos atlyginimas yra šiek 
tiek mažesnis. Nors jo darbas labai priklauso nuo atsi- 
tiktinių klientų užsakymų, bet vis dėlto nevisiškai, ir 
orai negali jo pertraukinėti. 

Jei paprastai pastovų užimtumą teikiantys amatai ku- 
rioje nors vietovėje tuo pastovumu nepasižymi, meist- 
rų darbo užmokestis visada gerokai viršija įprastinį jo 
santykį su paprasto darbo užmokesčiu. Londone įpras- 
ta, kad beveik visi pameistriai gali būti šeimininkų pa- 
samdyti ir atleisti kas dieną arba kas savaitę, lygiai kaip 
kitose vietose padieniai darbininkai. Todėl žemiausios 
kvalifikacijos amatininkai, siuvėjų pameistriai ten uždir- 
ba pusę kronos per dieną, nors paprasto darbo užmokes- 
tis būtų tik aštuoniolika pensų. Mažuose miesteliuose 

ir kaimuose siuvėjų pameistrių atlyginimas dažnai net 
nesiekia paprastų darbininkų atlyginimo; tačiau Londo- 
ne tie siuvėjai dažnai ištisas savaites neturi darbo, ypač 
vasarą. 

Kai prie užimtumo nepastovumo prisideda to darbo 
sunkumas, nepriimtinumas ir nešvarumas, dėl to kar- 
tais net paties paprasčiausio darbo atlyginimas būna di- 
desnis už paties nagingiausio meistro atlyginimą. Mano- 
ma, kad nuo išdirbio atlyginamas angiiakasys Niukas- 
lyje paprastai uždirba dukart, o daugelyje Škotijos vietų 
ir maždaug triskart daugiau, palyginti su paprasto dar- 
bo užmokesčiu. Jo didelį atlyginimą lemia jo darbo sun- 
kumas, nepriimtinumas ir nešvarumas. Angliakasio už- 
i1mtumas, bent jau daugeliu atvejų, gali būti toks pasto- 
vus, kaip jis pats norėtų. Londono anglies krovikų darbas 
savo sunkumu, nešvarumu ir nepriimtinumu beveik pri- 
lygsta angliakasių darbui, o dėl to, kad anglį gabenan- 
tys laivai neišvengiamai atplaukia nereguliariai, daugu- 
mos jų užimtumas yra labai nepastovus. Todėl jei an- 
gliakasiai paprastai uždirba dukart ir triskart daugiau 
nei paprasti darbininkai, neturėtų atrodyti nepagrįsta tai, 
kad anglies krovikai kartais turi uždirbti keturis ir penkis 
kartus daugiau. Prieš kelerius metus ištyrus jų padėtį 
nustatyta, kad, sprendžiant iš tuometinių jų darbo įkai- 
nių, jie galėjo uždirbti nuo šešių iki dešimties šilingų per 
dieną. Šeši šilingai yra maždaug keturiskart daugiau už 
paprasto darbo atlyginimą Londone, o mažiausiu įpras- 
tiniu kiekvienos profesijos atlyginimu visada derėtų lai- 
kyti daugumos gaunamą darbo užmokestį. Toks atlygi- 
nimas gali pasirodyti nepamatuotai didelis, bet jei tik jis 
viršytų tą atlygį, kuris yra pakankamas, kad kompen- 
suotų visas nepriimtinas verslo aplinkybes, šiame ver- 
sle, neturinčiame jokių ypatingų privalumų, kaipmat at- 
sirastų gausybė konkurentų ir greitai sumažintų jį iki 
mažesnės normos. 

Jokiame versle darbininkų užimtumo pastovumas ar 
nepastovumas negali turėti įtakos įprastiniam sankau- 
pų pelnui. Ar sankaupos yra nuolat naudojamos, ar ne, 
priklauso ne nuo verslo, bet nuo verslininko. 

Ketvirta, darbo užmokestis skiriasi priklausomai nuo 
to, ar labai, ar menkai pasitikima meistrais. 

Auksakalių ir juvelyrų atlyginimai visur yra didesni 
nei daugelio kitų meistrų ne tik tada, kai pastarieji sa- 
vo išradingumu jiems prilygsta, bet ir kai gerokai juos 
pranoksta, ir būtent dėl to, kad jiems patikimi brangie- 
ji metalai ir brangakmeniai. 

Mes patikime savo sveikatą gydytojui, savo turtą, o 
kartais gyvenimą ir reputaciją - teisininkui ir advoka- 
tui. Toks pasitikėjimas negali būti teikiamas menkos ar 
žemos padėties žmonėms. Todėl jų atlyginimas turi bū- 
ti toks, kad leistų jiems įgyti tokio pasitikėjimo reika- 
laujamą padėtį visuomenėje. Jų išsimokslinimui įgyti 
reikalingi ilgi metai ir didelės išlaidos kartu su minėtą- 
ja aplinkybe neišvengiamai dar pakelia jų darbo kainą. 

Kai žmogus savo versle naudoja vien nuosavas san- 
kaupas, čia nėra jokio pasitikėjimo, ir pasitikėjimas, ku- 
rio jis gali laukti iš kitų žmonių, priklauso ne nuo jo ver- 
slo pobūdžio, bet nuo žmonių nuomonės apie jo turtą, 
padorumą ir apdairumą. Todėl skirtingos pelno normos 
skirtingose verslo šakose negali atsirasti dėl skirtingo 
pasitikėjimo verslininkais. 

Penkta, darbo užmokestis įvairiuose versluose skiria- 
si priklausomai nuo sėkmės viename ar kitame versle 
tikimybės. 

Tikimybė, kad kuris nors asmuo ras vietą versle, ku- 
rio jis mokosi, įvairiose šakose labai skirtinga. Daugu- 
moje mechaninių verslų sėkmė beveik garantuota, už- 
tat ji labai netikra laisvųjų profesijų atveju. Jei pasiųsite 
savo sūnų mokytis amato pas batsiuvį, vargu ar reikė- 
tų abejoti, kad jis išmoks pagaminti batų porą; tačiau 
jei išsiųsite jį studijuoti teisę, tikimybė, kad jis tiek pa- 

sieks, jog galės iš tos profesijos pragyventi, yra lygi vie- 
nai dvidešimtajai. Šioje visiškai teisingoje loterijoje tie, 
kurie ištraukia laimingą bilietą, turi gauti viską, ką pra- 
randa ištraukusieji tuščią bilietą. Jei kurioje nors pro- 
fesijoje dvidešimt pralošia ir vienas laimi, tai tas vienas 
turi laimėti viską, ką būtų gavę tie dvidešimt nelaimė- 
jusiųjų. Advokatas, kuris galbūt artėdamas prie keturias- 
dešimties metų amžiaus pradeda šiek tiek uždirbti iš sa- 
vo profesijos, turi gauti atlygį ne tik už jo paties taip 
ilgai trukusį ir tokį brangų išsimokslinimą, bet ir už tuos 
daugiau kaip dvidešimt kitų, kurie veikiausiai jau nie- 
kada toje profesijoje neprasimuš. Nors advokatų hono- 
rarai gali kartais atrodyti pernelyg dosnūs, jų tikrasis 
atlygis niekada toks nėra. Bet kurioje vietovėje paskai- 
čiuokite, kiek įvairūs kurios nors paprastos profesijos 
meistrai - pavyzdžiui, batsiuviai ar audėjai - per metus 
apytikriai gauna ir kiek per metus apytikriai išleidžia, 
1r įsitikinsite, kad pirmoji suma paprastai didesnė už ant- 
rąją. Bet padarykite tokius pat apskaičiavimus visų ad- 
vokatų ir teisės studentų visose teisės mokyklose atve- 
ju ir įsitikinsite, kad jų metinės pajamos sudaro tik 
nedidelę dalį jų metinių išlaidų, net jei pirmąsias įver- 
tintumėte kaip dideles, o antrąsias - kaip mažas. Taigi 
teisininko profesijoje loterija anaiptol nėra visiškai tei- 
singa loterija, ir pati profesija, panašiai kaip daugelis kitų 
laisvų ir garbingų profesijų, piniginių pajamų atžvilgiu 
yra akivaizdžiai nepakankamai atlyginama. 

Tačiau tos profesijos išlaiko savo lygį kitų veiklos 
rūšių atžvilgiu, ir, nepaisant minėtų atgrasinimų, visos 
nesavanaudės ir laisvos sielos linksta spiestis į jas. Dvi 
skirtingos priežastys skatina teikti pirmenybę toms pro- 
fesijoms. Pirma, troškimas įgyti reputaciją, kurią sutei- 
kia didesnis profesinis meistriškumas, ir, antra, kiek- 
vienam žmogui daugiau ar mažiau būdingas prigimtinis 
tikėjimas ne tik savo sugebėjimais, bet ir jam skirta 


sėkme. 

Išsiveržti į priekį profesijoje, kurioje tik vienas kitas 
pasiekia vidutinį lygį, yra ryškiausias genijaus arba dide- 
lio talento požymis. Tokie išskirtiniai gabumai sukelia vi- 
suomenės žavėjimąsi, kuris visada yra dalis šių žmonių 
atlyginimo, didesnė arba mažesnė priklausomai nuo to 
žavėjimosi laipsnio. Jis sudaro apčiuopiamą gydytojo atly- 
ginimo dalį, ko gero, dar didesnę dalį teisininko atlygini- 
mo, 0 poezijoje ir filosofijoje - beveik visą atlyginimą. 

Yra keletas labai malonių ir puikių talentų, kurių tu- 
rėtojais reiškiamas tam tikras susižavėjimas, tačiau nau- 
dojimasis jais dėl uždarbio pagrįstai ar dėl prietarų yra 
laikomas viešu parsidavinėjimu. Todėl tų, kurie savo ta- 
lentą naudoja tokiu būdu, piniginis atlygis turi būti pa- 
kankamas ne tik atlyginti talentui įgyti sunaudotą laiką, 
darbą ir išlaidas, bet ir už panieką, kurios nusipelnoma, 
kai tokie talentai padaromi pragyvenimo šaltiniu. Nere- 
gėtai dideli aktorių, operos solistų, šokėjų ir kitų atlygiai 
remiasi dviem principais: tų talentų retumu ir grožiu ir 
panieka dėl jų naudojimo tokiu būdu. Iš pirmo žvilgsnio 
gali atrodyti absurdiška, kad mes niekiname tuos asme- 
nis ir vis dėlto atlyginame jų talentus su išlaidžiausiu 
dosnumu. Bet darydami viena mes neišvengiamai turi- 
me daryti ir antra. Jei staiga viešoji nuomonė ar nusista- 
tymas tokių profesijų atžvilgiu pasikeistų, jų piniginis at- 
lyginimas greitai sumažėtų. Tokios veiklos siektų imtis 
daugiau žmonių, ir konkurencija bežiūrint sumažintų 
darbo kainą. Nors tokie talentai nėra kasdieniai, jie 
anaiptol nėra tokie reti, kaip manoma. Daugelis žmonių 
turi puikių gabumų, bet jiems nepriimtina jais naudotis; 
ir dar daugiau įstengtų tokius sugebėjimus įgyti, jei kas 
nors padarytų juos garbingus. 

Arogantiškas savo gebėjimų pervertinimas, būdingas 
didžiajai žmonių daliai, yra sena yda, visų amžių filoso- 
fų ir moralistų pastebėta. Mažesnio dėmesio sulaukė ab- 
surdiška žmonių prielaida, kad jų laukia sėkmė. Bet ši 

savybė, ko gero, yra dar labiau paplitusi. Šiandien ne- 
rastume žmogaus, kuris, būdamas pakenčiamos sveika- 
tos ir nuotaikos, visai neturėtų tos savybės. Kiekvienas 
žmogus daugiau ar mažiau pervertina sėkmės galimy- 
bę, dauguma žmonių nepakankamai įvertina nesėkmės 
galimybe, ir vargiai sutiksime žmogų, kuris, būdamas 
pakenčiamos sveikatos ir nuotaikos, laikytų nesėkmės 
galimybę didesne nei derėtų. 

Kad sėkmės galimybė paprastai pervertinama, gali- 
me matyti iš visuotinio loterijų paplitimo. Pasaulyje nie- 
kada nebuvo ir niekada nebus visiškai teisingos loteri- 
jos, tai yra tokios, kad visi laimėjimai padengtų visus 
nuostolius, nes tada jos sumanytojas nieko iš jos neuž- 
dirbtų. Valstybinių loterijų bilietai iš tikrųjų nėra verti 
tos kainos, kurią už juos sumoka pradiniai jų pirkėjai, 
ir vis dėlto jie visur pardavinėjami su dvidešimties, tris- 
dešimties, kartais keturiasdešimties procentų antkainiu. 
Vienintelė tokios didelės paklausos priežastis yra bergž- 
džia viltis laimėti kurį nors iš didžiųjų prizų. Blaiviausi 
žmonės retai pagalvoja, jog kvaila mokėti mažą sumą 
už galimybę laimėti dešimt ar dvidešimt tūkstančių sva- 
rų, nors jie žino, kad net ir toji maža suma yra, ko ge- 
ro, dvidešimčia ar trisdešimčia procentų didesnė už tos 
galimybės vertę. Loterijos, kurios nė vienas iš laimėji- 
mų neviršija dvidešimties svarų ir kuri kitais požiūriais 
yra daug artimesnė visiškai teisingai loterijai nei įpras- 
tinės valstybinės loterijos, bilietų paklausa nebus tokia 
pati. Norėdami turėti daugiau šansų laimėti kurį nors 
iš didžiųjų prizų, kai kurie žmonės perka po keletą bi- 
lietų, kiti - po nedaug daugelio loterijų bilietų. Tačiau 
nėra tikresnio matematikos teiginio už tą, kad kuo dau- 
giau bilietų rizikuojate įsigyti, tuo didesnė tikimybė, jog 
pralošite. Įsigykite visus loterijos bilietus - ir garantuo- 
tai pralošite; ir kuo daugiau turite bilietų, tuo didesnė 
garantija, kad pralošite. 

Tai, kad tikimybė pralošti dažnai nepakankamai 
įvertinama ir retas įvertina ją taip, kaip reikėtų, gali- 
me sužinoti iš labai saikingo draudikų pelno. Norint ap- 
drausti verslą nuo gaisro ar gabenimo jūra rizikos, 
įprastinė įmoka turi būti pakankama, kad padengtų 
įprastinius nuostolius, apmokėtų vadybos išlaidas ir duo- 
tų tokį patį pelną, kokį duotų tokio dydžio kapitalas, 
įdėtas į kokį nors įprastinį verslą. Asmuo, sumokantis 
ne daugiau kaip tokią įmok4, akivaizdžiai sumoka tik 
realiąją rizikos vertę, t. y. mažiausią kainą, už kurią jis 
pagrįstai gali tikėtis apsidrausti nuo rizikos. Tačiau 
nors daug žmonių šiek tiek užsidirbo iš draudimo, tik 
nedaugelis iš jo pralobo; ir vien iš to, man regis, pakan- 
kamai aišku, kad vidutinis pelno ir nuostolių balansas 
šiame versle nėra nė kiek palankesnis nei kituose pa- 
plitusiuose versluose, iš kurių daug žmonių sukaupė di- 
delius turtus. Ir nors draudimo įmokos paprastai yra 
saikingos, daugelis žmonių pernelyg ignoruoja riziką, 
kad pasirūpintų mokėti už ją. Jei imtume visą karalys- 
te, tai vidutiniškai devyniolika namų iš dvidešimties, o 
gal net devyniasdešimt devyni iš šimto nėra apdrausti 
nuo gaisro. Rizika jūroje kelia daugiau nerimo dides- 
niam žmonių skaičiui, todėl apdraustų laivų santykis su 
neapdraustais yra daug didesnis. Tačiau daugelis bet 
kokiu oru ir netgi karo metu plaukioja be jokio drau- 
dimo. Kartais tai galbūt daroma ne dėl neapdairumo. 
Kai didelė bendrovė ar net vienas stambus pirklys tu- 
ri jūroje dvidešimt ar trisdešimt laivų, jie gali, taip sa- 
kant, pasergėti vienas kitą. Šitaip sutaupytos įmokos 
gali būti didesnės nei nuostoliai, kuriuos jie patirtų 
įprastai klostantis aplinkybėms. Tačiau draudimo igno- 
ravimas laivų, lygiai kaip ir namų atveju dažniausiai 
yra ne tokių subtilių apskaičiavimų rezultatas, bet be- 
atodairiško nerūpestingumo ir pasipūtėliško rizikos nie- 
kinimo pasekmė. 

Rizikos niekinimas ir lengvabūdiškas tikėjimas sėk- 
me nė vienu gyvenimo laikotarpiu nėra toks ryškus 
kaip tame amžiaus tarpsnyje, kai jaunuolis renkasi 
profesiją. Kaip menkai nesėkmės baimė pajėgia atsver- 
ti sėkmės viltį, ypač akivaizdu, kai palygini paprastų 
žmonių ryžtą tapti kareiviais arba plaukti į jūrą su 
aukštuomenės žmonių siekimu imtis vadinamųjų lais- 
vųjų profesijų. 

Ko gali netekti paprastas kareivis, yra visiškai aiš- 
ku. Bet nepaisydami pavojaus jauni savanoriai niekada 
neužsirašo į kareivius taip noriai, kaip prasidėjus nau- 
jam karui; ir nors jie vargiai turi galimybę pakilti tar- 
nyboje, savo jaunatviškose svajonėse jie mato tūkstan- 
čius progų pelnyti garbę ir pasižymėti, kurių niekada 
nebus. Tos romantiškos viltys ir yra visa jų kraujo kai- 
na. Tų jaunuolių uždarbis yra mažesnis nei paprastų dar- 
bininkų, o kasdienės jų tarnybos vargai daug didesni. 

Jūros loterija anaiptol nėra tokia neperspektyvi kaip 
armijos. Padoraus darbininko ar amatininko sūnus daž- 
nai išplaukia į jūrą su tėvo sutikimu, bet jei jis užsirašo 
į kareivius, taip visada būna be tėvo žinios. Kiti žmonės 
mato tam tikrą galimybę, kad jis gali ką nors pasiekti 
tarnaudamas jūroje; bet niekas, išskyrus patį jaunuolį, 
nemato galimybių, kad jis gali ką nors pasiekti tarnau- 
damas armijoje. Garsiu admirolu publika žavisi mažiau 
nei garsiu generolu, ir didžiausi pasiekimai tarnaujant 
jūroje žada kur kas mažesnius turtus ir šlovę nei tokie 
pat pasiekimai sausumoje. Toks pat skirtumas yra ir tarp 
visų žemesnių tarnybos jūroje ir sausumoje pakopų. Pa- 
gal rangų taisykles laivyno kapitonas tolygus armijos pul- 
kininkui, tačiau pagal visuotinį vertinimą pirmasis ant- 
rajam neprilygsta. Šioje loterijoje stambių laimėjimų yra 
nedaug, užtat smulkių gausiau. Todėl paprasti jūreiviai 
dažniau šiek tiek užsidirba ir pakyla tarnyboje nei pa- 
prasti kareiviai; tokių pasiekimų viltis ir yra tai, kas iš 

esmės kalba to amato naudai. Nors jūreivių meistrišku- 
mas ir įgūdžiai gerokai pranoksta analogiškas amatinin- 
kų savybes ir nors visas jų gyvenimas susideda iš sun- 
kumų ir pavojų, bet, nepaisant to meistriškumo ir 
įgūdžių, visų tų sunkumų ir pavojų, kol jie lieka paprasti 
jūreiviai, jie vargiai gauna už tai ką nors daugiau nei 
malonumą patirti tuos sunkumus ir įveikti tuos pavo- 
jus. Jų atlyginimai nėra didesni už paprastų uosto dar- 
bininkų atlyginimus, pagal kuriuos ir nustatomas jūrei- 
vių darbo užmokestis. Kadangi jie nuolat keliauja iš 
uosto į uostą, visų skirtingų Didžiosios Britanijos uostų 
jūreivių Mėnesiniai atlyginimai yra daug vienodesni nei 
bet kurių kitų samdomų darbininkų tuose uostose; at- 
lyginimai uoste, iš kurio ir į kurį plaukia daugiausia lai- 
vų, tai yra Londone, lemia atlyginimus visuose kituose 
uostuose. Londone daugumos įvairių kategorijų darbi- 
ninkų atlyginimai yra maždaug dukart didesni nei Edin- 
burge. Tačiau tie jūreiviai, kurie plaukia iš Londono, re- 
tai uždirba per mėnesį trimis ar keturiais šilingais 
daugiau negu tie, kurie plaukia iš Lito uosto, o dažnai 
skirtumas yra ir mažesnis. Taikos metu prekybiniame 
laivyne Londono kaina yra nuo ginėjos iki maždaug dvi- 
dešimt septynių šilingų už kalendorinį mėnesį. Papras- 
tas darbininkas Londone, per savaitę gaunantis devynis 
ar dešimt šilingų, per kalendorinį mėnesį gali uždirbti 
nuo keturiasdešimties iki keturiasdešimt penkių šilin- 
gų. Tiesa, be algos, jūreivis dar gauna maistą. Tačiau 
maisto vertė tikriausiai neviršija skirtumo tarp jūreivio 
atlyginimo ir to, kurį gauna paprastas darbininkas; ir 
nors kartais gali viršyti, perviršis jūreiviui nebus gry- 
nas uždarbis, kadangi jis tuo maistu negali dalytis su žmo- 
na ir šeimyna, kurią turi išlaikyti iš savo atlyginimo. 
Nuotykingo gyvenimo pavojai ir stebuklingi išsigel- 
bėjimai, užuot atbauginę jaunus žmones, dažnai, regis, 
daro jiems tą amatą dar patrauklesnį. Žemesniuosiuose 

visuomenės sluoksniuose rūpestinga motina dažnai bijo 
leisti savo sūnų į mokyklą uostamiestyje nuogąstauda- 
ma, kad laivų vaizdas ir jūreivių pasakojimai bei nuoty- 
kiai suvilios vaiką plaukti į jūrą. Tolimesnėje ateityje 
slypintys pavojai, kurių galima tikėtis išvengti pasitel- 
kus drąsą bei atidumą, nėra mums nepriimtina perspek- 
tyva ir nedidina jokios veiklos rūšies darbo užmokesčio. 
Kitaip yra su tais amatais, kur drąsa ir atidumas nieko 
negali padėti. Amatų, kurie žinomi kaip labai kenksmin- 
gi sveikatai, darbo užmokestis visada yra labai didelis. 
Kenksmingumas yra nepriimtįinumo atmaina, tad ir jo 
įtaka darbo užmokesčiui turi būti vertinama pagal tą ben- 
dresnį veiksnį. 

Kad ir kaip būtų naudojamos sankaupos, įprastinė pel- 
no norma daugiau ar mažiau skiriasi priklausomai nuo 
grąžos patikimumo ar nepatikimumo. Sankaupų grąža 
paprastai yra patikimesnė vidaus prekyboje nei prekiau- 
jant su užsieniu, ir vienose užsienio prekybos srityse ji 
patikimesnė nei kitose; pavyzdžiui, prekiaujant su Šiau- 
rės Amerika ji patikimesnė nei prekiaujant su Jamai- 
ka. Įprastinė pelno norma visada daugiau ar mažiau kyla 
didėjant rizikai. Tačiau, kaip atrodo, ji nedidėja propor- 
cingai rizikai, tiek, kad ją visiškai kompensuotų. Ban- 
krotai dažniausi pavojingiausiuose versluose. Pats pavo- 
jingiausias iš visų verslų, kontrabanda, nors sėkmės 
atveju yra ir pats pelningiausias, kartu yra garantuotas 
kelias į bankrotą. Čia, matyt, kaip ir visais kitais atve- 
jais, veikia lengvabūdiškas tikėjimas sėkme, kuris į tuos 
pavojingus amatus suvilioja tiek daug nuotykių ieško- 
tojų, kad tarpusavio konkurencija nusmukdo jų pelną ir 
jis tampa mažesnis už tą, kokio reikėtų kompensuoti ri- 
zikai. Kad rizika būtų visiškai kompensuota, įprastinė 
grąža, viršydama įprastinį sankaupų pelną, turi ne tik 
padengti visus nenumatytus nuostolius, bet ir teikti nuo- 
tykių ieškotojams pelno perviršį, savo pobūdžiu analo- 

gišką draudikų pelnui. Tačiau jei įprastinė grąža būtų 
pakankama visam tam, bankrotai šiuose versluose ne- 
būtų dažnesni nei kituose. 

Vadinasi, iš visų tų penkių aplinkybių, kurios lemia 
darbo užmokesčio skirtumus, tik dvi veikia sankaupų 
pelną: verslo priimtinumas arba nepriimtinumas ir ja- 
me slypinti rizika arba saugumas. Priimtinumo arba ne- 
priimtinumo atžvilgiu pasakytina, kad tarp daugumos 
įvairių sankaupų naudojimo sričių beveik nėra arba 1š- 
vis nėra jokio skirtumo; užtat priklausomai nuo šio po- 
žymio labai įvairuoja darbo atlyginimas, ir nors įprasti- 
nis sankaupų pelnas rizikai augant didėja, neatrodytų, 
kad tai vyksta proporcingai rizikos augimui. Iš viso to 
išplauktų išvada, kad toje pačioje bendruomenėje ar vie- 
tovėje vidutinė ir įprastinė pelno normos skirtingose san- 
kaupų panaudojimo srityse turėtų būti vienodesnės ne- 
gu įvairių darbo rūšių piniginis atlyginimas. Taip ir yra. 
Skirtumas tarp paprasto darbininko darbo užmokesčio 
ir to, ką gauna gerai įsitaisęs teisininkas ar gydytojas, 
akivaizdžiai yra daug didesnis negu skirtumas tarp įpras- 
tinio pelno bet kuriose dviejose veiklos srityse. Be to, 
regimas pelno skirtumas dviejose veiklos srityse papras- 
tai yra apgaulingas, atsirandantis dėl to, kad ne visada 
skiriame tai, kas laikytina darbo užmokesčiu, nuo to, kas 
laikytina pelnu. 

Vaistininkų pelnas jau tapęs priežodžiu, vartojamu 
neįprastam pelningumui nusakyti. Bet tas didžiulis taria- 
mas pelnas dažnai tėra tik pagrįstas darbo užmokestis. 
Vaistininko pasirengimas yra kur kas subtilesnis ir su- 
dėtingesnis nei bet kurio amatininko, ir jam teikiamas 
pasitikėjimas yra kur kas svaresnis. Vargšams jis visais 
atvejais yra gydytojas, turtingiesiems - kai negalavimas 
ar grėsmė nėra dideli. Todėl jo atlyginimas turi atitikti 
jo kvalifikaciją ir pasitikėjimą juo, ir tas atlyginimas su- 
sidaro iš kainų, kuriomis jis parduoda savo vaistus. Bet 

visi vaistai, kuriuos dideliame prekybiniame mieste per 
metus parduoda gausiai lankoma vaistinė, jam, matyt, 
nekainuos daugiau nei trisdešimt ar keturiasdešimt sva- 
rų. Ir nors jis parduos juos už tris ar keturis šimtus, tai 
yra su tūkstančiu procentų pelno, tai dažnai bus ne dau- 
giau kaip deramas jo darbo atlyginimas, įvertintas vie- 
ninteliu jam įmanomu būdu - įskaičiuojant į jo vaistų 
kainą. Didžioji dalis tariamo pelno yra realusis darbo už- 
mokestis, užmaskuotas pelno pavidalu. 

Mažame uostamiestyje mažos maisto krautuvėlės sa- 
vininkas gauna keturiasdešimt ar penkiasdešimt procen- 
tų nuo savo šimto svarų vertės sankaupų, o stambesnis 
pirklys didmenininkas ten pat vargiai uždirbs aštuonis 
ar dešimt procentų nuo savo dešimties tūkstančių sva- 
rų vertės sankaupų. Krautuvininko verslas yra būtinas 
miesto gyventojų patogumui, o maži rinkos mastai gali 
neleisti panaudoti šiame versle didesnį kapitalą. Tačiau 
žmogus turi ne tik pragyventi iš savo verslo, bet ir gy- 
venti pagal savo kvalifikaciją, reikalingą tokiam verslui. 
Jis turi ne tik turėti nedidelį kapitalą, bet ir mokėti skai- 
tyti, rašyti ir skaičiuoti, be to, privalo pakenčiamai nu- 
simanyti apie, ko gero, penkiasdešimt ar šešiasdešimt 
skirtingų savo prekių rūšių, jų kainas, savybes bei rin- 
kas, kuriose jas galima įsigyti pigiausiai. Trumpai ta- 
riant, jis privalo žinoti viską, kas būtina stambiam pir- 
kliui, kuriuo tapti niekas, išskyrus pakankamo kapitalo 
stoką, jam netrukdo. Trisdešimt ar keturiasdešimt sva- 
rų per metus negali būti laikoma per dideliu atlyginimu 
už tokio kvalifikuoto asmens darbą. Atimkite tai iš ta- 
riamai didelio jo kapitalo pelno, ir liks, ko gero, ne ką 
daugiau nei įprastinis sankaupų pelnas. Taigi ir šiuo at- 
veju didžioji tariamo pelno dalis yra realusis darbo už- 
mokestis. 

Skirtumas tarp tariamo pelno mažmeninėje ir didme- 
ninėje prekyboje yra daug mažesnis sostinėje negu ma- 

žuose miestuose ir kaimuose. Kur prekybai maisto pre- 
kėmis galima panaudoti dešimt tūkstančių svarų, krau- 
tuvininko darbo užmokestis sudarys vos pastebimą to- 
kių didelių sankaupų pelno priedą. Todėl tokiu atveju 
tariamas turtingesnio mažmenininko pelnas yra artimes- 
nis pirklio didmenininko pelno lygiui. Būtent dėl šių ap- 
linkybių sostinės krautuvėse parduodamos prekės pa- 
prastai yra tokios pat pigios, o dažnai ir gerokai pigesnės 
nei mažuose miestuose ir kaimuose. Bakalėjos prekės, 
pavyzdžiui, paprastai yra daug pigesnės, duona ir mėsa 
mėsininko krautuvėje dažnai nė kiek ne brangesnės. At- 
gabenti bakalėjos prekes į didelį miestą nekainuoja dau- 
giau nei atgabenti jas į kaimą, tačiau gerokai brangiau 
kainuoja atgabenti javus ir galvijus, nes didžiąją jų dalį 
tenka atsivežti iš gana toli. Taigi bakalėjos prekių savi- 
kaina yra tokia pati abiejose vietose, tačiau jos bus pi- 
giausios ten, kur už jas gaunamas mažiausias pelnas. 
Duonos ir mėsos savikaina dideliame mieste yra dides- 
nė nei kaime, ir nors pelnas yra mažesnis, tos prekės 
ne visada mieste yra pigesnės, tačiau dažnai yra tokios 
pat pigios. Tokių prekių, kaip duona ir mėsa, savikainą 
didina ta pati priežastis, kuri mažina tariamą pelną. Di- 
delė rinka, leisdama panaudoti didesnes sankaupas, ma- 
žina tariamą pelną, tačiau, reikalaudama tiekti prekes 
iš tolimesnių vietovių, didina savikainą. Šitoks vieno su- 
mažinimas ir kitos padidinimas, kaip atrodo, daugeliu at- 
vejų vienas kitą beveik subalansuoja, ir, matyt, dėl to, 
nors javų ir galvijų kainos paprastai įvairiose karalys- 
tės vietose labai skiriasi, duonos ir mėsos kainos yra ap- 
skritai labai panašios daugumoje šalies vietovių. 

Nors tiek didmeninėje, tiek mažmeninėje prekyboje 
sankaupų pelnas paprastai sostinėje mažesnis nei mažuo- 
se miestuose ar kaime, dideli turtai nesyk sukaupiami 
pradėjus mažą verslą sostinėje ir tik labai retai kitur. Ma- 
žuose miestuose ir kaimuose dėl rinkos menkumo ne vi- 

sada įmanoma plėsti verslą didėjant sankaupoms. Todėl 
nors tokiose vietovėse atskiro asmens gaunamo pelno 
norma gali būti labai didelė, bendra pelno suma arba dy- 
dis niekada nebus labai didelis. O dėl to nebus didelis ir 
metinis to asmens sankaupų prieaugis. Dideliuose mies- 
tuose, priešingai, sankaupoms didėjant prekybą galima 
plėsti, o pasitikėjimas taupiu ir klestinčiu žmogumi au- 
ga daug sparčiau nei jo sankaupos. Jo prekyba plečiasi 
proporcingai tiek sankaupų, tiek pasitikėjimo mastui, jo 
pelnas didėja proporcingai jo prekybos mastui, o jo me- 
tinės sankaupos auga proporcingai jo gaunamo pelno dy- 
džiui. Tačiau retai tepasitaiko, kad net ir dideliuose mies- 
tuose didelis turtas, sukauptas iš kurio nors įprasto, nuo 
seno egzistuojančio, gerai žinomo verslo būtų vien dau- 
gelio metų darbštumo, taupumo ir apdairumo rezultatas. 
Iš tikrųjų ten dažnai staiga praturtėjama iš veiklos, va- 
dinamos spekuliavimo verslu. Spekuliuojantis pirklys 
neužsiima kuriuo nors vienu įprastu, nuo seno egzistuo- 
jančiu ar gerai žinomu verslu. Vienais metais jis yra grū- 
dų pirklys, kitais - vyno, trečiais - cukraus, tabako ar ar- 
batos pirklys. Jis imasi bet kurio verslo, jei numato, kad 
šis bus pelningesnis nei paprastai, ir meta tą verslą, kai 
tik numato, kad jo pelnas grįš prie kitų verslų lygio. To- 
dėl to pirklio pelnas ir nuostoliai niekaip nepalyginami 
su pelnu ir nuostoliais bet kuriame iš seniai egzistuojan- 
čių ir gerai žinomų verslų. Drąsiai rizikuojantis kartais 
iš dviejų ar trijų sėkmingų spekuliacijų gali susikrauti 
didelį turtą, bet lygiai taip pat gali jį prarasti per du ar 
tris nesėkmingus sandorius. Šiuo verslu niekur kitur, 
kaip tik dideliuose miestuose, neužsiimsi. Tik ten, kur 
labai išplėtota prekyba ir ryšiai, gali rastis žinios ir nuo- 
vokumas, būtini tokiai veiklai. 

Nors anksčiau išvardytos penkios aplinkybės lemia 
ženklią darbo užmokesčio ir sankaupų pelno nelygybę, 
jos nesukuria jokios nelygybės, jei imsime jų panaudo- 

jimo skirtingose srityse privalumų ir trūkumų, realių ar 
įsivaizduojamą, visumą. Tų aplinkybių prigimtis tokia, 
kad jos kompensuoja nedidelį piniginį uždarbį vienose 
srityse ir atsveria didelį uždarbį kitose. 

Tačiau tam, kad įvairių verslų privalumų ir trūku- 
mų visuma išsaugotų tą lygybe, būtini trys dalykai net 
ir ten, kur yra visiška laisvė. Pirma, verslai turi būt ge- 
rai žinomi ir seniai egzistuojantys tame krašte; antra, 
jų būklė turi būti jiems įprasta, kitaip tariant - natūra- 
li; trečia, jie turi būti vienintelė arba pagrindinė tų žmo- 
nių, kurie jais užsiima, veikla. 

Pirma, ši lygybė gali būti tik tuose versluose, kurie 
tame krašte yra gerai žinomi ir seniai egzistuoja. 

Kai visos kitos aplinkybės vienodos, darbo užmokes- 
tis paprastai yra didesnis naujuose versluose nei senuo- 
se. Kai naujokas bando įkurti naują manufaktūrą, jis iš 
pradžių turi prisivilioti darbininkus iš kitų verslų dides- 
niais atlyginimais, negu jie uždirba iš nuosavo verslo ar 
negu derėtų mokėti pagal jų darbo pobūdį, ir turi praei- 
ti nemažai laiko, kol jis išdrįs sumažinti atlyginimus iki 
įprastinio lygio. Manufaktūros, kurių produkcijos pa- 
klausa priklauso tik nuo mados ir užgaidų, nuolat kei- 
čiasi ir retai veikia taip ilgai, kad būtų laikomos seniai 
egzistuojančiomis. Priešingai, tos, kurių produkcijos pa- 
klausą lemia įpratimas ar būtinumas, mažiau kinta, ir 
ta pati forma ar audinys gali būti paklausūs ištisus šimt- 
mečius. Todėl darbo užmokestis veikiau bus didesnis pir- 
mosiose manufaktūrose nei antrosiose. Pirmojo tipo ma- 
nufaktūros daugiausia paplitusios Birmingame, antrojo 
tipo - Šefilde, ir darbo užmokestis tose dviejose skirtin- 
gose vietovėse, kaip teigiama, atitinka tą dviejų manu- 
faktūrų tipų pobūdžio skirtumą. 

Naujos manufaktūros įkūrimas, naujos prekybos ša- 
kos pradėjimas, naujų metodų įdiegimas žemės ūkyje vi- 
sada yra nepatikimas dalykas, spekuliavimas, iš kurio 

sumanytojas tikisi nepaprasto pelno. Tas pelnas kartais 
būna labai didelis, o kartais - ko gero, dar dažniau —- 
būna visiškai priešingai; bet apskritai jis nėra kaip nors 
proporcingas kitų senų verslų pelnui tose apylinkėse. 
Jei sumanymas pavyksta, pelnas iš pradžių yra labai di- 
delis. Kai tas verslas ar verslo būdas įsitvirtina ir tampa 
gerai žinomas, konkurencija sumažina pelną iki kitų 
verslų lygio. 

Antra, ta skirtingų verslų, į kuriuos įdedamas dar- 
bas ir sankaupos, privalumų ir trūkumų visumos lygy- 
bė gali pasireikšti tik tada, kai jų būklė yra įprasta, ki- 
taip tariant - natūrali. 

Beveik visų skirtingų darbo rūšių paklausa kartais 
yra didesnė, o kartais mažesnė nei paprastai. Pirmuoju 
atveju konkrečios darbo rūšies privalumai padidėja, pa- 
lyginti su įprastiniu lygiu, antruoju atveju sumažėja. Kai- 
miečių darbo paklausa šienapjūtės ir javapjūtės metu di- 
desnė nei kitu metų laiku; kartu su paklausa pakyla ir 
atlyginimas. Karo metu, kai keturiasdešimt ar penkias- 
dešimt tūkstančių jūreivių priversti iš prekybinio laivy- 
no pereiti į karaliaus tarnybą, jūreivių paklausa preky- 
bos laivuose neišvengiamai didėja drauge su jų stygiumi, 
ir dėl to jų atlyginimai pakyla nuo ginėjos ir dvidešimt 
septynių šilingų iki trijų svarų ir keturiasdešimties ši- 
lingų per mėnesį. Smunkančioje manufaktūroje, priešin- 
gai, daugelis darbininkų, užuot metę savo senąjį ama- 
tą, pasitenkina mažesniu darbo užmokesčiu negu tas, 
kuris kitomis aplinkybėmis atitiktų jų darbo pobūdį. 

Sankaupų pelnas kinta keičiantis prekių, kurių pre- 
kybai jos naudojamos, kainoms. Kai kurios nors prekės 
kaina pakyla aukščiau įprastinio ar vidutinio lygio, bent 
dalies sankaupų, naudojamų toms prekėms pateikti į rin- 
ką, pelnas pakyla aukščiau jo įprastinio lygio, o kainoms 
krintant nusmunka žemiau jo. Visų prekių kainos nėra 
pastovios, bet kai kurių svyruoja daugiau nei kitų. Visų 

žmonių darbu sukuriamų prekių atveju metinę darbinės 
veiklos apimtį neišvengiamai reguliuoja metinė paklau- 
sa, todėl vidutinis metinis produkcijos kiekis yra, kiek 
tai įmanoma, lygus vidutiniam metiniam vartojimui. 
Kaip jau buvo pažymėta, kai kuriose veiklos srityse tas 
pats darbo kiekis visada pagamins tokį patį arba beveik 
tokį patį prekių kiekį. Pavyzdžiui, linų ar vilnos manu- 
faktūrose toks pat darbo rankų skaičius kasmet paga- 
mins beveik tokį patį lininio ar vilnonio audeklo kiekį. 
Todėl tokių prekių rinkos kainos pokyčiai gali atsirasti 
tik dėl kai kurių atsitiktinių paklausos pokyčių. Nacio- 
nalinis gedulas padidina juodo audeklo kainą. Bet kadan- 
gi daugumos rūšių paprasto lininio ar vilnonio audeklo 
paklausa yra labai vienoda, tokia pati yra ir jų kaina. 
Tačiau yra ir tokių veiklos rūšių, kur toks pats darbo 
kiekis ne visada pagamins tokį patį prekių kiekį. Pa- 
vyzdžiui, toks pats darbo kiekis įvairiais metais paga- 
mins labai skirtingus javų, vyno, kanapių, cukraus, ta- 
bako ir kt. kiekius. Todėl tokių prekių kainos įvairuos 
priklausomai ne tik nuo paklausos pokyčių, bet ir nuo 
daug didesnių ir dažnesnių jų kiekio pokyčių, dėl to jos 
nepaprastai svyruos. Bet kartu su prekių kainomis ne- 
išvengiamai turi svyruoti ir dalies prekiautojų pelnas. 
Spekuliuojančio pirklio veikla iš esmės ir sutelkta į tas 
prekes. Jis siekia prisipirkti jų, kai numato, kad jų kai- 
nos gali kilti, ir parduoda jas, kai jos gali kristi. 

Trečia, ta skirtingų verslų, į kuriuos įdedamas dar- 
bas ir sankaupos, privalumų ir trūkumų visumos lygy- 
bė gali pasireikšti tik tuose versluose, kurie yra vienin- 
telė arba pagrindinė jais užsiimančių žmonių veikla. 

Kai žmogus pragyvena iš vienos rūšies veiklos, ne- 
atimančios didesnės dalies jo laiko, laisvalaikiu jis daž- 
nai bus linkęs dirbti kitą darbą už mažesnį atlyginimą 
nei tas, kuris kitomis aplinkybėmis priderėtų pagal to 
darbo pobūdį. 

Daugelyje Škotijos vietų dar tebėra kategorija žmo- 
nių, vadinamų koteriais arba kotedžeriais, nors prieš ke- 
lerius metus jų buvo gerokai daugiau nei dabar. Tai tarsi 
žemvaldžių ir ūkininkų atsarginiai samdiniai. Įprastinis 
atlyginimas, kurį jie gauna iš savo šeimininkų, yra tro- 
ba, nedidelis daržas, ganykla karvei išlaikyti ir galbūt 
akras ar du prastos ariamos žemės. Kai šeimininkui pri- 
reikia jų darbo, jis papildomai duoda jiems du pekus avi- 
žų kruopų per savaitę, vertus maždaug šešiolikos pen- 
sų sidabru. Didžiąją metų dalį šeimininkui tų žmonių 
darbo neprireikia ar mažai tereikia, o darbas savame 
sklypelyje neatima viso jų laiko. Kai tokių samdinių buvo 
daugiau nei dabar, jie, kaip pasakojama, sutikdavę ati- 
duoti savo atliekamą laiką bet kam už labai mažą atly- 
ginimą ir dirbdavę už mažesnį darbo užmokestį nei kiti 
samdiniai. Senais laikais, kaip atrodo, tokie žmonės bu- 
vo įprastas dalykas visoje Europoje. Menkai dirbamuo- 
se ir retai apgyventuose kraštuose didžioji žemvaldžių 
ir ūkininkų dalis kitaip negalėdavo pasitelkti didesnio 
darbo rankų skaičiaus, reikalingo tam tikrais metų lai- 
kais. Tokių samdinių padienis ar savaitinis atlyginimas, 
kurį jie kartais gaudavo iš savo šeimininkų, akivaizdžiai 
nebuvo visa jų darbo kaina. Nemenką jo dalį sudaryda- 
vo mažas jų žemės sklypelis. Tačiau tas padienis ar sa- 
vaitinis atlyginimas, kaip atrodo, daugelio tyrinėtojų buvo 
laikomas visu atlyginimu; tie tyrinėtojai rinko duome- 
nis apie darbo kainą ir pragyvenimo kainą senais laikais 
ir su malonumu parodė, kad abi buvo nuostabiai mažos. 

Tokio darbo produktai dažnai į rinką patenka piges- 
ni nei šiaip jau turėtų būti pagal to darbo pobūdį. Dau- 
gelyje Škotijos vietų kojinės mezgamos gerokai pigiau, 
nei jos kainuoja kitur išaustos staklėmis. Jas mezga tar- 
nai ir samdiniai, kurie pagrindinį pragyvenimą pelnosi 
kita veikla. Į Litą kasmet atvežama daugiau nei tūks- 
tantis porų Šetlando kojinių, jų kaina yra nuo penkių 

iki septynių pensų už porą. Kaip mane patikino, Lervi- 
ke, mažame pagrindiniame Šetlando salų mieste, dešimt 
pensų per dieną yra įprastinė paprasto darbo kaina. To- 
se salose kietai suverptų vilnonių siūlų kojines žmonės 
mezga už ginėją ar daugiau už porą. 

Linų verpimu Škotijoje, kaip ir kojinių mezgimu, už- 
siima samdinės, kurios daugiausia samdomos kitiems 
darbams. Kas stengiasi pragyventi iš kurio nors vieno 
tų darbų, tas užsidirba tik labai vargingam egzistavimui. 
Daugumoje Škotijos vietų gera laikoma tokia verpėja, 
kuri sugeba uždirbti dvidešimt pensų per savaitę. 

Turtingose šalyse rinka paprastai taip išsiplėtojusi, 
kad bet kurio verslo žmonės gali užsiimti vien juo ir pa- 
naudoti jam visas sankaupas. Tokie atvejai, kai žmonės 
gyvena iš vienos veiklos ir kartu turi nedidelės naudos 
iš kitų, dažniausiai pasitaiko skurdžiose šalyse. Bet yra 
vienas tokios pat rūšies atvejis, kurį galima aptikti vie- 
nos labai turtingos šalies sostinėje. Manau, kad nėra Eu- 
ropoje didelio miesto, kuriame namo nuoma būtų bran- 
gesnė nei Londone, ir kartu nežinau nė vienos sostinės, 
kurioje butą su baldais galima išsinuomoti taip pigiai. 
Butai Londone yra ne tik gerokai pigesni nei Paryžiuje, 
jie yra gerokai pigesni nei tokios pat kokybės butai Edin- 
burge; o keisčiausia gali pasirodyti tai, kad namų nuomos 
brangumas ir yra butų pigumo priežastis. Namų nuomos 
brangumą Londone lemia ne tik tos priežastys, dėl ku- 
rių jie brangūs visose sostinėse, - darbo brangumas, vi- 
sų statybinių medžiagų brangumas, nes jos turi būti at- 
gabentos iš labai toli, ir ypač žemės nuomos brangumas, 
nes čia kiekvienas žemės savininkas elgiasi kaip mono- 
polininkas ir dažnai už vieną akrą prastos žemės mies- 
te ima didesnę nuomą, negu būtų galima gauti už šim- 
tą akrų geriausios žemės kaimo vietovėje; namų nuoma 
Londone pabrangsta iš dalies ir dėl savito žmonių gyve- 
nimo stiliaus ir įpročių, kurie kiekvieną šeimos galvą įpa- 

reigoja išsinuomoti visą atskirą namą. Anglijoje gyvena- 
muoju namu laikoma visa tai, kas yra po vienu stogu. 
Prancūzijoje, Škotijoje ir daugelyje kitų Europos vietų 
gyvenamasis namas dažnai reiškia ne ką kita, kaip atski- 
rą namo aukštą. Londone verslo žmogus jaučia pareigą 
nuomotis visą namą toje miesto dalyje, kur gyvena jo 
klientai. Jo parduotuvė ar dirbtuvės yra pirmajame aukš- 
te, ojis ir jo šeima miega pačiame viršutiniame; ir tada 
jis siekia padengti dalį savo namo nuomos išlaidų išnuo- 
modamas gyventojams du viduriniuosius aukštus. Jis ti- 
kisi išmaitinti šeimą iš savo verslo, ne iš subnuominin- 
kų. O Paryžiuje ar Edinburge butus nuomojantys žmonės 
paprastai neturi kito pragyvenimo šaltinio; buto ar kam- 
bario nuoma ten turi ne tik apmokėti viso namo nuomą, 
bet ir padengti visas tos šeimos išlaidas. 


Antra dalis 
Dėl Europos politikos 
atsiradusios nelygybės 


Tokios tad yra skirtingų verslų, į kuriuos įdedamas 
darbas ir sankaupos, privalumų ir trūkumų visumos 
nelygybės, kurias sukelia kurio nors iš trijų anksčiau 
minėtų požymių nukrypimai net ir esant visiškai lais- 
vei. Tačiau dėl Europos politikos, nesuteikiančios rei- 
kalams visiškos laisvės, atsiranda ir kitų, dar svarbes- 
nių nelygybių. 

Ji tai padaro iš esmės trimis būdais. Pirma, kai ku- 
riuose versluose apribodama konkurenciją mažesniu sub- 
jektų skaičiumi, negu būtų pasirengusių tuo verslu už- 
siimti; antra, padidindama ją kituose versluose, palyginti 
su ta, kuri susiklostytų natūraliai; ir, trečia, kliudyda- 
ma darbui ir sankaupoms laisvai judėti tiek iš vieno ver- 
slo į kitą, tiek iš vienos vietos į kitą. 

Pirma, Europos politika sukuria labai svarbią įvairių 
verslų, į kuriuos įdedamas darbas ir sankaupos, priva- 
lumų ir trūkumų visumos nelygybę, kai kuriuose ver- 
sluose apribodama konkurenciją mažesniu subjektų skai- 
čiumi, negu būtų pasirengusių tuo verslu užsiimti. 

Pagrindinė priemonė, naudojama šiam tikslui, yra iš- 
imtinės cechų privilegijos. 

Į cechą susivienijusio verslo išimtinė privilegija ne- 
išvengiamai suvaržo konkurenciją tame mieste, kur jis 
veikia, palikdama tame versle tik tuos, kuriems suteik- 
ta teisė juo užsiimti. Norint gauti tokią teisę, būtina są- 
lyga paprastai yra būti deramos kvalifikacijos meistro 
mokiniu tame mieste. Cecho nuostatai kartais apibrė- 
žia, kiek mokinių leidžiama turėti meistrui, ir beveik vi- 
sada nustato, kiek metų mokinys privalo tarnauti. Šių 
abiejų reikalavimų tikslas yra apriboti konkurenciją 
daug mažesniu žmonių skaičiumi, nei būtų pasirengu- 
sių tuo verslu užsiimti. Mokinių skaičiaus apribojimas 
suvaržo konkurenciją tiesiogiai. Ilga mokinystės truk- 
mė suvaržo konkurenciją daugiau netiesiogiai, didinda- 
ma mokymosi išlaidas, bet taip pat veiksmingai. 

Šefilde meistras galąstojas pagal jų cecho nuostatus 
negali vienu metu turėti daugiau kaip vieną mokinį. 
Norfolke ir Norviče meistras audėjas negali turėti dau- 
giau kaip du mokinius, priešingu atveju gresia penkių 
svarų per mėnesį bauda karaliaus naudai. Niekur An- 
glijoje ar Anglijos kolonijose meistras kepurininkas ne- 
gali turėti daugiau kaip du mokinius, už tai jam gresia 
penkių svarų per mėnesį bauda, kurios pusė eina kara- 
liaus naudai ir pusė tam, kuris apskųs meistrą teismui. 
Abi šios taisyklės, nors jas patvirtino karalystės viešoji 
teisė, yra akivaizdžiai padiktuotos tos pačios korporaci- 
nės dvasios, kuria remiasi ir Šefildo nuostatai. Šilko ver- 
pėjai Londone vargiai teišbuvo susijungę į cechą metus 
ir jau išleido nuostatus, neleidžiančius meistrui turėti 

vienu metu daugiau kaip du mokinius. Prireikė atskiro 
parlamento akto šitiems nuostatams anuliuoti. 

Seniau, kaip atrodo, visoje Europoje buvo nustatytas 
septynerių metų mokymosi terminas daugumoje į cechus 
susivienijusių verslų. Visi tie cechai senovėje buvo va- 
dinami universitetais, - tai iš tikrųjų yra tikslus loty- 
niškas bet kokio susivienijimo pavadinimas. Kalvių uni- 
versitetas, siuvėjų universitetas ir t. t. yra nuolat senųjų 
miestų ankstyvosiose chartijose vartojami pavadinimai. 
Kai buvo įkurti tie ypatingi susivienijimai, kurie dabar 
1r vadinami universitetais, terminas, kiek metų priva- 
loma mokytis norint gauti laisvųjų menų magistro laips- 
nį, kaip atrodo, akivaizdžiai buvo perimtas iš paprastų 
amatų, kurie įkūrė teisiškai įformintus susivienijimus 
gerokai anksčiau. Lygiai kaip reikėjo septynerius me- 
tus dirbti pas reikiamos kvalifikacijos meistrą norint pel- 
nyti meistro vardą ir pačiam mokyti kurio nors papras- 
to amato, taip buvo būtina septynerius metus studijuoti 
vadovaujamam reikiamos kvalifikacijos magistro norint 
tapti laisvųjų menų magistru, mokytoju ar daktaru (se- 
niau tai buvo sinonimai) ir pačiam turėti studentų arba 
mokinių (iš pradžių tai irgi buvo sinonimai) ir vadovau- 
ti jų studijoms. 

5-aisiais Elžbietos valdymo metais išleisti vadinamieji 
Mokinystės nuostatai nustatė, kad joks asmuo negali 
verstis kokiu nors verslu ar amatu, tuo metu egzistavu- 
siais Anglijoje, pirma mažiausiai septynerius metus jo 
nesimokes; taigi tai, kas iki tol buvo daugelio atskirų su- 
sivienijimų nuostatai, Anglijoje tapo visuotiniu viešu 
įstatymu visiems verslams, praktikuojamiems prekybi- 
niuose miestuose. Nors tų nuostatų žodžiai yra labai 
bendri ir atrodo akivaizdžiai taikomi visai karalystei, 
juos interpretuojant jų galiojimas buvo apribotas preky- 
biniais miestais, o kaimuose vienam asmeniui buvo lei- 
džiama užsiimti keletu skirtingų verslų, nors ir nesimo- 

kius kiekvieno iš jų septynerius metus, kai tie verslai 
reikalingi kaimo gyventojų patogumui, o žmonių nėra 
tiek, kad kiekvienas galėtų atsidėti tik vienam konkre- 
čiam verslui. 

Skrupulingai interpretuojant nuostatų žodžius, jų ga- 
liojimas buvo apribotas tais verslais, kurie Anglijoje bu- 
vo atsiradę iki 5-ųjų Elžbietos valdymo metų, ir jie nie- 
kad nebuvo taikomi tiems verslams, kurie ėmė rastis 
vėliau. Dėl tokio apribojimo atsirado tam tikrų skirtu- 
mų, kurie, laikomi politikos taisyklėmis, atrodo tokie 
kvaili, kokius tik įmanoma įsivaizduoti. Pavyzdžiui, bu- 
vo nustatyta, jog karietų meistras negali nei pats dary- 
ti ratų karietoms, nei pasamdyti tam kvalifikuoto dar- 
bininko, bet privalo pirkti juos iš račiaus; pastarasis 
verslas egzistavo Anglijoje ir iki 5-ųjų Elžbietos valdy- 
mo metų. Tačiau račius, nors ir nebuvęs karietų meist- 
ro mokiniu, gali gaminti karietas ir pats, ir pasamdęs 
tam kvalifikuotus darbininkus; mat karietų meistro ver- 
slo nuostatai neapima, nes jų paskelbimo metu tokio 
amato Anglijoje nebuvo. Daugelio Mančesterio, Birmin- 
gamo ir Vulverhamptono manufaktūrų nuostatai neap- 
1ma, nes tokių manufaktūrų iki 5-ųjų Elžbietos valdy- 
mo metų Anglijoje nebuvo. 

Prancūzijoje mokinystės trukmė įvairiuose miestuo- 
se ir įvairiuose versluose skirtinga. Paryžiuje daugeliu 
atvejų reikalaujama penkerių metų, tačiau pirma, nei 
asmuo bus pripažintas kurio nors amato meistru, jis dau- 
geliu atvejų dar turi atitarnauti penkerius metus pa- 
meistriu. Tuo laikotarpiu jis vadinamas savo meistro 
bendrininku ir pati tarnyba vadinama bendrininkyste. 

Škotijoje nėra bendro įstatymo, kuris visuotinai re- 
guliuotų mokinystės trukmę. Skirtinguose cechuose tas 
laikas skirtingas. Kur jis ilgas, dalį jo paprastai galima 
išpirkti sumokant nedidelį mokestį. Be to, daugelyje 
miestų už labai mažą mokestį galima išsipirkti kurio 


148 


X. Apie darbo užmokestį ir pelną 


nors cecho teikiamas laisves. Lininio ir kanapinio au- 
deklo audėjai, pagrindiniai šalies manufaktūrininkai, taip 
pat visi kiti juos aptarnaujantys amatininkai, račiai, ri- 
čių gamintojai ir kt., gali užsiimti savo verslu bet ku- 
riame mieste be jokio mokesčio. Visuose savavaldžiuo- 
se miestuose visi asmenys gali pardavinėti mėsą bet 
kurią leistiną savaitės dieną. Įprasta mokinystės truk- 
mė Škotijoje yra treji metai, tai galioja net kai kuriems 
labai subtiliems verslams; ir apskritai aš nežinau kitos 
šalies Europoje, kurioje cechų įstatymai būtų taip ma- 
žai varžantys. 

Kiekvieno žmogaus nuosavybės teisė į savo darbą yra 
labiausiai gerbtina ir neliečiama, nes ji yra pirmykštis 
visos kitos nuosavybės pagrindas. Vargingo žmogaus pa- 
veldėtas turtas yra jo rankų jėga ir įgūdžiai; kliudyti jam 
pasinaudoti savo rankų stiprumu ir įgūdžiais tokiu bū- 
du, kokį jis mano esant tinkamą, nedarant žalos kaimy- 
nui yra tiesioginis jo labiausiai gerbiamos nuosavybės pa- 
žeidimas. Tai ryškiausias kišimasis ir į to darbininko, 
ir į linkusių jį nusamdyti žmonių teisėtą laisvę. Vienam 
taip sutrukdoma daryti tai, ką jis mano esant tinkama 
daryti, kitiems sutrukdoma samdyti tuos, kuriuos jie 
mano esant tinkamus samdyti. Ar žmogus tinkamas 
samdyti, neabejotinai turi būti patikėta spręsti patiems 
darbdaviams, kurie tuo labiausiai suinteresuoti. Perdė- 
tas įstatymo leidėjo rūpinimasis, kad jie nenusamdytų 
netinkamo žmogaus, yra akivaizdžiai nepagrįstas ir prie- 
vartinis. 

Ilgai trunkančios mokinystės nustatymas negali ga- 
rantuoti, kad dažnai nebus pardavinėjami prastos koky- 
bės gaminiai. Kai taip nutinka, paprastai tai yra sukčia- 
vimo, bet ne nesugebėjimo rezultatas; net ir ilgiausia 
mokinystė neapsaugos nuo sukčiavimo. Norint apsisau- 
goti nuo tokio piktnaudžiavimo reikalingi visai kitokie 
įstatymai. Sidabro praba, įspausta ant indo, spaudai ant 

lino ar vilnos audeklo suteikia pirkėjui daug didesnę ga- 
rantiją nei bet kokie mokinystės nuostatai. Pirkėjas pa- 
prastai žiūri į juos, jis niekad nemano, jog verta domė- 
tis, ar meistras tikrai septynerius metus išbuvo mokiniu. 

Ilga mokinystė visai neskatina jaunų žmonių darbš- 
tumo. Pameistrys, kuriam mokama už atliktą darbą, 
veikiausiai bus darbštus, nes jis gauna naudos būdamas 
darbštus. O mokinys veikiausiai dykinės, beveik visa- 
da taip ir yra, kadangi jis neturi jokio akivaizdaus in- 
tereso elgtis kitaip. Dirbant nekvalifikuotą darbą, visas 
darbo džiaugsmas susideda vien iš darbo užmokesčio. 
Tie, kurie greičiausiai atsiduria tokioje padėtyje, kad 
gali patirti tą džiaugsmą, greičiausiai pajus jo skonį ir 
anksti įpras būti darbštūs. Jaunuolis natūraliai ima dy- 
gėtis darbu, kai ilgą laiką negauna iš jo jokios naudos. 
Berniukams, kurie eina mokytis amato iš visuomenės 
išlaikomų prieglaudų, tokių metų tenka daugiau nei 
įprasta, ir jie paprastai tampa dideliais dykūnais ir nie- 
kam tikusiais. 

Senovėje mokinystės išvis nebuvo. Abipusės meist- 
ro ir mokinio pareigos dabar sudaro nemenką kiekvie- 
no šiuolaikinio įstatymų sąvado straipsnį. Romos teisė 
nieko apie tai neužsimena. Aš nežinau jokio graikų ar 
lotynų kalbų žodžio (manau, galiu drįsti patikinti, kad 
tokio ir nėra), kuris apibūdintų sąvoką, mūsų dabar sie- 
jamą su žodžiu „mokinys“, tai yra tarnas, privalantis nu- 
statytą metų skaičių dirbti tam tikrą darbą meistro la- 
bui, su sąlyga, kad meistras mokys jį savo amato. 

Ilga mokinystė yra visiškai nereikalinga. Daug su- 
dėtingesnės už paprastus amatus profesijos, tokios kaip 
sieninių ir kišeninių laikrodžių gaminimas, neturi jokių 
paslapčių, kurių reikėtų mokytis ilgus metus. Žinoma, 
išrasti tiems puikiems mechanizmams ir netgi kai ku- 
riems jiems gaminti reikalingiems įrankiams reikėjo gi- 
laus proto ir daugelio metų, ir tai pagrįstai turėtų būti 

laikoma viena iš sėkmingiausių žmogaus išradingumo 
pastangų. Bet kai ir tie mechanizmai, ir įrankiai jiems 
gaminti jau buvo išrasti ir gerai perprasti, norint tin- 
kamiausiu būdu paaiškinti jaunam žmogui, kaip naudo- 
tis įrankiais ir kaip surinkti tokį mechanizmą, tikrai ne- 
turėtų prireikti daugiau nei kelių savaičių pamokų; 
galbūt pakaktų ir keleto dienų. Paprastų mechaninių 
amatų atveju tų keleto dienų tikrai turėtų pakakti. Ži- 
nora, rankų įgūdžiai, net ir paprasto amato, negali at- 
sirasti be didelės praktikos ir patirties. Tačiau jaunuo- 
lis praktikuosis su daug didesniu stropumu ir atida, jei 
nuo pat pradžių dirbs kaip pameistrys, jeigu jam bus mo- 
kama už tą nedidelį darbą, kurį jis jau gali padaryti, ir 
jis pats mokės už medžiagas, kurias gali sugadinti dėl 
negrabumo ir nepatyrimo. Jo mokymas šitokiu būdu 
dažniausiai būtų vaisingesnis ir visada ne toks mono- 
toniškas ir brangus. Tiesa, pats meistras dėl to patirtų 
nuostolių. Jis netektų viso mokinių darbo užmokesčio, 
kurį dabar per septynerius metus sutaupo. Galiausiai 
galbūt ir pats mokinys kai ką prarastų. Jei amato būtų 
taip lengva išmokti, jis turėtų daugiau konkurentų, ir 
jo uždarbis, kai jis jau taptų tikru meistru, būtų daug 
mažesnis nei dabar. Tas konkurencijos padidėjimas su- 
mažintų ir šeimininkų pelną, ir meistrų atlyginimą. Ver- 
slai, amatai, menai - visi kai ką prarastų. Tačiau lai- 
mėtų visuomenė, nes visų gamintojų darbas dėl to 
rinkoje būtų daug pigesnis. 

Siekiant apsisaugoti nuo tokio kainų, o dėl to ir dar- 
bo užmokesčio bei pelno sumažėjimo, apriboti laisvą kon- 
kurenciją, kuri tikrai sukeltų tokį reiškinį, ir buvo su- 
kurti tie visi cechai bei didžioji dalis cechų įstatymų. 
Norint įkurti cechą, daugelyje Europos vietų seniau ne- 
reikėdavo jokios kitos valdžios, vien to miesto, kuriame 
jis kūrėsi, tarybos. Tiesa, Anglijoje tam reikalui reikė- 
davo karaliaus chartijos. Tačiau šia karaliaus preroga- 

tyva, kaip atrodo, veikiau buvo siekiama gauti pinigų iš 
valdinio nei apsaugoti visų laisvę nuo tokių grobikiškų 
monopolijų. Sumokėjus rinkliavą karaliui, tokia charti- 
ja, kaip atrodo, be jokių kliūčių būdavo suteikiama; o 
kai kurios nors srities verslininkai ar amatininkai su- 
manydavo veikti kaip cechas be tokios chartijos, tokie 
pavainikiai cechai, kaip jie buvo vadinami, ne visada dėl 
to būdavo panaikinami, juos tik įpareigodavo kasmet 
mokėti rinkliavą karaliui už leidimą naudotis uzurpuo- 
tomis privilegijomis!. Tiesioginė visų cechų ir jų nuosta- 
tų, kuriuos, jų manymu, reikėjo įtvirtinti, kad jie galė- 
tų tvarkyti savo reikalus, priežiūra priklausė to miesto 
tarybai, ir juos drausminti paprastai imdavosi ne kara- 
lius, bet didesni susivienijimai, kurių tie cechai buvo tik 
dalys arba nariai. 

Miestų tarybų valdžia buvo visiškai pirklių ir amati- 
ninkų rankose, ir kiekviena jų grupė neslėpė suintere- 
suotumo apsaugoti rinką nuo tos grupės gaminių per- 
tekliaus, kaip jie paprastai sakydavo, o iš tikrųjų tai 
reiškė, kad rinkoje nuolat būdavo palaikomas jų stygius. 
Kiekviena verslo grupė stengėsi sukurti šiam tikslui pa- 
lankias taisykles ir, jei tik būdavo leidžiama taip elg- 
tis, būdavo nusiteikusi sutikti, kad ir kiekviena kita gru- 
pė turėtų taip daryti. Tiesa, dėl tokių taisyklių 
kiekviena grupė būdavo įpareigojama pirkti jai reika- 
lingas prekes iš kitų to miesto grupių ir mokėti bran- 
giau nei reikėtų mokėti kitomis aplinkybėmis. Tačiau 
kaip atlygis jiems buvo suteikiama galimybė parduoti 
savąsias prekes lygiai tiek pat brangiau, todėl viskas bū- 
davo, kaip jie sakydavo, kiek paritus, tiek pastačius; taigi 
įvairių amatų grupių tarpusavio sandoriuose tame mies- 
te nė viena grupė dėl tokių taisyklių nieko neprarasda- 
vo. Tačiau sandoriuose su kaimu jie visi smarkiai išloš- 


1 Žr. Madox, Firma Burgi, p. 26, etc. 

davo, o būtent pastarieji sandoriai ir sudaro visą pre- 
kybą, iš kurios laikosi ir turtėja kiekvienas miestas. 

Kiekvienas miestas visus maisto produktus ir visas 
medžiagas savo pramonei gauna iš kaimo. Jis už tai su- 
moka iš esmės dviem būdais: pirma, grąžindamas kai- 
mui dalį tų medžiagų jau apdorotų ir perdirbtų, - šiuo at- 
veju jų kaina būna padidėjusi darbininkų atlyginimo ir jų 
šeimininkų ar tiesioginių samdytojų pelno dydžiu; antra, 
siųsdamas jam žaliavas ar gatavus gaminius, atvežtus į 
miestą iš kitų šalių arba iš tolimesnių tos pačios šalies 
vietovių, - šiuo atveju tų prekių pradinė kaina taip pat 
būna padidėjusi vežėjų ar jūrininkų atlyginimų ir juos 
samdžiusių pirklių pelno dydžiu. Tai, kas laimima iš pir- 
mosios iš šių dviejų prekybos šakų, yra manufaktūrų 
miestui teikiama nauda; tai, kas gaunama iš antrosios ša- 
kos, yra jo vidaus ir užsienio prekybos teikiama nauda. 
Darbininkų atlyginimai ir įvairių jų darbdavių pelnas su- 
daro tai, kas laimima iš viso per abi šakas. Vadinasi, vi- 
sos taisyklės, kuriomis siekiama padidinti tuos atlygini- 
mus ir pelnus aukščiau to lygio, kuris būtų nesant tokių 
taisyklių, kartu siekia įgalinti miestą už mažesnį jo darbo 
kiekį nupirkti didesnio kaimo darbo kiekio produkciją. 
Jos suteikia to miesto pirkliams ir amatininkams prana- 
šumą prieš kaimo žemės savininkus, ūkininkus ir sam- 
dinius ir sugriauna tą natūralią lygybe, kuri antraip vy- 
rautų jų tarpusavio prekyboje. Visas metinis visuomenės 
darbo produktas padalijamas toms dviem žmonių gru- 
pėms. Dėl minėtų taisyklių miesto gyventojams atiten- 
ka didesnė to produkto dalis, nei atitektų nesant tų tai- 
syklių, ir mažiau tenka kaimo gyventojams. 

Kaina, kurią miestas iš tikrųjų sumoka už kasmet at- 
sigabenamą maistą ir medžiagas, yra manufaktūrų gami- 
nių ir kitų prekių kiekis, išvežamas iš jo. Kuo brangiau 
pastarieji parduodami, tuo pigiau pirmieji perkami. Mies- 
to darbas tampa naudingesnis, kaimo darbas - mažiau 
naudingas. 

Kad darbinė veikla miestuose visur Europoje yra nau- 
dingesnė už tą, kuri vyksta kaime, galima įsitikinti be jo- 
kių įmantrių skaičiavimų, pakanka vieno paprasto ir aki- 
vaizdaus pavyzdžio. Kiekvienoje Europos šalyje rasime 
mažiausiai šimtą žmonių, kurie, pradėję nuo nedidelio 
masto veiklos, sukaupė didelius turtus iš prekybos ir ma- 
nufaktūrų, šakų, kurios pagrįstai priskiriamos miestams, 
ir vieną, kuris pasiekė to paties versdamasis kuriuo nors 
iš paprastai kaimui priskiriamų verslų, augindainas ža- 
liavinę produkciją, dirbdamas ir gerindamas savo žemę. 
Taigi vienoje situacijoje triūsas atlyginamas geriau, darbo 
užmokestis ir sankaupų pelnas akivaizdžiai yra didesni 
negu kitoje. Tačiau ir sankaupos, ir darbas natūraliai sie- 
kia paties naudingiausio panaudojimo. Todėl jie natūra- 
liai, kiek tik gali, traukia į miestus ir palieka kaimą. 

Miesto gyventojai, susitelkę į vieną vietą, gali nesun- 
kiai burtis. Šen ir ten miestuose susivienija net men- 
kiausi verslai, o jei kur nors jie lieka nesusivieniję, tarp 
jų paprastai viešpatauja korporacinė dvasia, pavydas sve- 
timiesiems, nenoras priimti mokinius ar perteikti ama- 
to paslaptis ir dažnai pastūmėja juos sudarant savano- 
riškas organizacijas ar susitarimus užkirsti kelią tai 
laisvai konkurencijai, kurios jie negali uždrausti nuosta- 
tais. Lengviausiai šitaip susitariama versluose, kuriems 
pakanka nedaug žmonių. Pusės tuzino vilnos šukuoto- 
jų, ko gero, pakanka, kad galėtų dirbti tūkstantis ver- 
pėjų ir audėjų. Susitardami nepriimti mokinių, jie ne tik 
gali padidinti savo užimtumą, bet ir visą verslo šaką pa- 
daryti priklausomą nuo jų nelyginant vergus bei pakel- 
ti savo darbo kainą aukščiau to lygio, kuris būtų dera- 
mas pagal jų darbo pobūdį. 

Kaimo gyventojai, pasklidę toli vienas nuo kito, ne- 
gali taip lengvai susitarti. Jie ne tik niekad neturėjo jo- 
kių susivienijimų, bet ir jų vienijimosi dvasia niekada 
nebuvo stipri. Niekada nebuvo manoma, kad norint ūki- 

ninkauti reikia pabūti mokiniu, nors ūkininkavimas yra 
pagrindinis kaimo verslas. Tačiau, be vadinamųjų dai- 
liųjų amatų ir laisvųjų profesijų, tikriausiai nėra jokio 
kito verslo, kuriam reikia tokios žinių ir patirties įvai- 
rovės. Nesuskaičiuojami tomai, parašyti apie šią veiklą 
visomis kalbomis, turėtų mus įtikinti, kad išmintingiau- 
sios ir labiausiai apsišvietusios tautos niekada ūkinin- 
kavimo nelaikė labai lengvai perprantamu. Ir veltui ban- 
dytume iš visų tų tomų susirinkti žinių apie įvairius ir 
sudėtingus ūkininkavimo veiksmus, kuriuos atlieka net 
paprastas valstietis, kad ir kaip paniekinamai kai kurie 
perdėm niekingi tų tomų autoriai kartais bandytų apie 
juos kalbėti. Ir priešingai, vargiai rastume kokį papras- 
tą mechaninį amatą, kurio visų veiksmų nebūtų galima 
taip išsamiai ir konkrečiai paaiškinti vos kelių puslapių 
knygelėje, kaip tai įmanoma padaryti žodžiais ir juos 
iliustruojančiais piešiniais. Prancūzų mokslų akademi- 
jos dabar publikuojamoje menų istorijoje kai kurie me- 
nai būtent taip ir aiškinami. Be to, veiksmų, kurie turi 
būti vis kitokie priklausomai nuo orų kaitos, lygiai kaip 
ir nuo daugelio kitų atsitiktinių dalykų, reguliavimas rei- 
kalauja nepalyginti daugiau savarankiškų sprendimų ir 
apgalvojimo nei tokių veiksmų, kurie visada yra tokie 
patys arba beveik tokie patys. 

Ne tik ūkininkavimo menas, bendras visos ūkio veik- 
los tvarkymas, bet ir daugelis smulkesnių kaimo darbo 
atmainų reikalauja daugiau žinių ir patirties negu didžoji 
mechaninių amatų dalis. Žalvario ir geležies dirbinius ga- 
minantis žmogus dirba su įrankiais ir medžiagomis, ku- 
rių savybės visada tokios pačios ar beveik tokios pačios. 
O žmogus, kuris arklių ar jaučių pora aria dirvą, dirba 
su įrankiais, kurių sveikata, jėga ir nuotaikos skirtingo- 
se situacijose yra labai nevienodos. Ir medžiagų, kurias 
jis apdoroja, būklė yra tokia pat kintama kaip ir įrankių, 
su kuriais jis dirba, todėl darbas su tokiomis medžiago- 

mis ir tokiais įrankiais reikalauja didelio nuovokumo ir 
dėmesio. Paprastas artojas, nors visur laikomas kvailu- 
mo ir tamsumo pavyzdžiu, retai stokoja tokio nuovoku- 
mo ir dėmesio. Žinoma, jis mažiau pratęs bendrauti su 
žmonėmis negu mieste gyvenantis mechanikas. Jo bal- 
sas ir kalba šiurkštesni ir sunkiau suprantami tiems, ku- 
rie prie jų nepratę. Tačiau kadangi jis įpratęs atsižvelg- 
ti į didesnę objektų įvairovę, supratingumu jis paprastai 
gerokai pranoksta tą, kurio visas dėmesys nuo ryto iki 
vakaro paprastai sutelktas į vieną ar dvi labai paprastas 
operacijas. Kaip smarkiai žemesniųjų sluoksnių kaimo 
žmonės pranoksta gyvenančius mieste, žinoma kiekvie- 
nam, kuriam verslo reikalais ar iš smalsumo teko kal- 
bėtis su abiem. Kalbama, kad dėl to Kinijoje ir Indosta- 
ne kaimo samdinių padėtis ir atlyginimai yra aukštesni 
nei daugumos amatininkų ir manufaktūrų darbininkų. 
Šitaip tikriausiai būtų visur, jei tam netrukdytų cechų 
įstatymai ir korporacinė dvasia. 

Tas pranašumas, kurį visur Europoje miestų darbinė 
veikla turi prieš kaimo darbą, atsiranda ne vien tik dėl 
cechų ir jų įstatymų. Jį palaiko daugelis kitokių taisyk- 
lių. Didelės rinkliavos už užsienio gaminius ir visas už- 
sieniečių pirklių įvežamas prekes taip pat prie to prisi- 
deda. Cechų įstatymai leidžia miestų gyventojams kelti 
kainas nesibaiminant, kad laisvoje konkurencijoje juos 
įveiks jų pačių tėvynainiai. O kitos taisyklės lygiai taip 
pat apsaugo juos nuo užsieniečių konkurencijos. Abiejų 
veiksnių pakeltą kainą visur galiausiai sumoka žemės sa- 
vininkai, ūkininkai ir kaimo samdiniai, retai tesiprieši- 
nantys tokių monopolijų kūrimuisi. Jie paprastai nėra nei 
linkę, nei pasirengę kurti panašias sąjungas, o pirklių ir 
manufaktūrininkų triukšmingi sofistiniai tuščiažodžiavi- 
mai nesunkiai įteigia jiems, kad privatus visuomenės da- 
lies, be to - ne pačios svarbiausios dalies interesas yra 
bendras visų interesas. 

Didžiojoje Britanijoje, kaip atrodo, miestų darbinės 
veiklos pranašumas prieš kaimo darbą anksčiau buvo 
didesnis nei šiais laikais. Darbo užmokestis kaime la- 
biau priartėjo prie darbo užmokesčio manufaktūrose, o 
žemės ūkyje panaudojamų sankaupų pelnas - prie pre- 
kyboje ir manufaktūrose panaudojamų sankaupų pelno, 
negu, kaip teigiama, buvo praėjusiame šimtmetyje ar 
šio amžiaus pradžioje. Toks pokytis galėtų būti laiko- 
mas būtina, nors labai pavėluota stipraus postūmio 
miesto verslams pasekme. Miestuose sutelktos sankau- 
pos ilgainiui pasidarė tokios didelės, kad jos jau nebega- 
lėjo duoti ankstesnio pelno tose verslo šakose, kuriose 
buvo naudojamos. Tos šakos, kaip ir visos kitos, turi sa- 
vo ribas; minėtas sankaupų didėjimas, sustiprindamas 
konkurenciją, neišvengiamai mažina pelną. Pelno mažė- 
jimas mieste nukreipia sankaupas į kaimą, kur, sukur- 
damas naują kaimo darbo paklausą, neišvengiamai padi- 
dina darbo užmokestį. Vėliau sankaupos pasklinda, jei 
taip galima pasakyti, po žemės paviršių ir, naudojamos 
žemės ūkyje, iš dalies grąžinamos kaimui, kurio sąskai- 
ta daugiausia iš pradžių ir buvo mieste sukauptos. Ne- 
trukus aš pasistengsiu parodyti, kad visur Europoje di- 
džiausi patobulinimai kaime radosi dėl tokių iš pradžių 
miestuose sukauptų sankaupų plūstelėjimų; kartu pa- 
bandysiu parodyti, kad nors kai kurios šalys šitaip pa- 
siekė nemenką gausos lygį, šis kelias neišvengiamai yra 
lėtas, neužtikrintas, trikdomas gausybės atsitiktinių 
veiksnių, visais atžvilgiais prieštaraujantis gamtos ir 
proto tvarkai. Tai lemiančius interesus, prasimanymus, 
įstatymus ir papročius aš pasistengsiu kaip galima išsa- 
miau ir konkrečiau paaiškinti šio tyrimo trečiojoje ir 
ketvirtojoje knygose. 

Vieno amato žmonės nedažnai susiburia kartu net pa- 
silinksminti ar pramogauti, bet susitikus jų pokalbis bai- 
giasi sąmokslu prieš visuomenę arba kokiu nors suma- 

nymu pakelti kainas. Žinoma, jokiu įstatymu, kuris pats 
arba jo įgyvendinimas nepažeistų laisvės ir teisingumo, 
neįmanoma užkirsti kelio tokiems susitikimams. Tačiau 
nors įstatymas negali trukdyti to paties amato žmonėms 
kartais susirinkti draugėn, jis neturi remti tokių susi- 
rinkimų, juolab padaryti jų privalomų. 

Potvarkis, įpareigojantis visus vieno amato žmones, 
gyvenančius kuriame nors mieste, įrašyti savo vardus ir 
adresus į viešą registrą, paremia tokius susirinkimus. Jis 
susieja asmenis, kurie antraip gal niekad nežinotų vie- 
nas apie kitą, ir kiekvienam to amato žmogui suteikia ži- 
nių apie tai, kur rasti visus kitus to amato žmones. 

Potvarkis, kuris įgalina vieno amato žmones apmo- 
kestinti pačius save, kad galėtų paremti savo vargšus, 
ligonius, našles ir našlaičius, suteikdamas jiems teisę 
tvarkyti bendrą reikalą, tokius susirinkimus padaro 
būtinus. 

Cecho įsteigimas ne tik paverčia susirinkimus priva- 
lomais, bet ir daugumos nutarimus padaro privalomus 
visiems. Laisvųjų amatininkų veiksmingas susitarimas 
negali būti priimtas kitaip, kaip tik vienbalsiai, ir jis gali 
tverti tik tol, kol nė vienas nepersigalvojo. Cecho dau- 
guma gali priimti nuostatus ir numatyti tam tikras sank- 
cijas, kurios apribos konkurenciją veiksmingiau ir ilgesnį 
laiką nei bet kuris savanoriškas susitarimas. 

Įrodinėjimas, kad cechai reikalingi geresniam verslo 
valdymui, neturi jokio pagrindo. Iš tikrųjų ir veiksmin- 
gai meistrą drausminantis veiksnys yra ne cechas, bet 
jo klientai. Baimė netekti jų užsakymų - štai kas sulai- 
ko jį nuo sukčiavimo ir verčia vengti aplaidumo. Privi- 
legijuotas cechas neišvengiamai susilpnina tokio draus- 
minimo jėgą. Šiuo atveju tam tikru amatu turi verstis 
nustatytas meistrų skaičius, nesvarbu, ar jie dirba ge- 
rai, ar blogai. Kaip tik dėl to daugelyje cechus įsteigu- 
sių didelių miestų neįmanoma surasti jokio pakenčiamo 

meistro, net kai kurių būtiniausių amatų. Norėdami, 
kad jūsų užsakymas būtų pakenčiamai įvykdytas, turė- 
site ieškoti meistrų priemiesčiuose, kur jie, neturėda- 
mi jokių išimtinių privilegijų, turi pasikliauti vien savo 
reputacija, tiktai paskui jums teks užsakymą kokiu nors 
būdu kontrabanda parsigabenti į miestą. 

Šitaip Europos politika, kai kuriuose versluose apri- 
bodama konkurenciją mažesniu subjektų skaičiumi, nei 
būtų norinčių jais užsiimti, sukuria labai ženklią įvai- 
rių verslų, į kuriuos įdedamas darbas ir sankaupos, pri- 
valumų ir trūkumų visumos nelygybę. 

Antra, Europos politika, kai kuriuose versluose pa- 
didindama konkurenciją, palyginti su jos natūraliu lygiu, 
sukuria priešingo pobūdžio įvairių verslų, į kuriuos įde- 
damas darbas ir sankaupos, privalumų ir trūkumų vi- 
sumos nelygybę. 

Buvo laikoma labai svarbiu dalyku, kad tam tikrų 
profesijų išmoktų atitinkamas jaunuolių skaičius, dėl to 
kartais visuomenė, o kartais privatūs dievobaimingi stei- 
gėjai įkurdavo šiam tikslui daug pensionų, stipendijų, 
pašalpų, bendrabučių ir kt., ir šitai pritraukdavo daug 
daugiau jaunų žmonių į tuos amatus, nei kitomis aplin- 
kybėmis būtų norėję jų mokytis. Manau, kad visose 
krikščioniškose šalyse šitaip yra apmokamas didžiosios 
dalies bažnyčios tarnų mokymas. Retas iš jų mokosi 
vien savo lėšomis. Todėl tiems, kurie patys moka už 
mokslą, ilgas, monotoniškas ir brangus mokymasis ne 
visada užtikrina tinkamą atlygį, kai bažnyčia sunkiai su- 
talpina tuos, kurie, siekdami įsidarbinti, linkę sutikti su 
daug mažesniu atlyginimu, negu turėtų gauti pagal sa- 
vo išsimokslinimą; šitaip vargingesniųjų konkurencija 
atima uždarbį iš turtingųjų. Be abejo, nedera lyginti vi- 
karą ar kapelioną su paprasto amato meistru. Bet vika- 
ro ar kapeliono atlyginimas yra to paties pobūdžio kaip 
ir meistro darbo užmokestis. Visi trys atlyginami už savo 

darbą pagal sutartį, kurią jiems gali tekti sudaryti su sa- 
vo vyresnybe. Iki keturioliktojo amžiaus vidurio penkios 
markės (tai yra tiek sidabro, kiek šių dienų mūsų pini- 
gais sudarytų dešimt svarų) Anglijoje buvo įprastinis vi- 
karo arba pastovią algą gaunančio parapijos kunigo atly- 
ginimas, - šitai buvo nustatyta kelių skirtingų bažnyčios 
susirinkimų dekretais. Tuo pačiu metu buvo skelbiama, 
kad keturi pensai per dieną, tai yra tiek sidabro, kiek šių 
dienų mūsų pinigais sudarytų šilingą, yra meistro mūri- 
ninko atlyginimas, o trys pensai per dieną, lygūs šių die- 
nų devyniems pensams, - mūrininko pameistrio atlygi- 
nimas“. Taigi abiejų šių samdomų žmonių atlyginimai, jei 
tarsime, kad jie dirbo nepertraukiamai, buvo gerokai di- 
desni nei vikaro. Meistro mūrininko atlyginimas būtų 
visiškai lygus vikaro atlyginimui, jei jis neturėtų darbo 
trečdalį metų. 12-aisiais karalienės Onos valdymo metais 
išleisto įstatymo 12-asis straipsnis skelbia, kad „siekiant 
pakankamai aprūpinti vikarus ir juos paskatinti, kadangi 
kai kuriose vietovėse parapijos yra skurdžios, vyskupas 
įgalinamas skirti, parašydamas savo ranka ir uždėdamas 
savo antspaudą, tam tikrą pakankamą stipendiją ar pa- 
šalpą, neviršijančią penkiasdešimties svarų ir ne mažes- 
nę kaip dvidešimt svarų per metus“. Keturiasdešimt 
svarų per metus šiandien laikoma labai geru vikaro at- 
lyginimu, ir, nepaisant minėto parlamento akto, dauge- 
lyje parapijų jis yra mažesnis nei dvidešimt svarų per 
metus. Londone rasime batsiuvių pameistrių, uždirban- 
čių keturiasdešimt svarų per metus, ir retas bet kurios 
profesijos amatininkas toje metropolijoje neuždirba dau- 
giau kaip dvidešimt svarų. Pastaroji suma išties neviršija 
tos, kurią dažnai uždirba paprasti samdomi darbininkai 
daugelyje šalies parapijų. Kada tik būdavo bandoma įsta- 
tymu sureguliuoti meistrų atlyginimus, visada būdavo 


2 Žr. Statute of Labourers, 25 Ed. III. 

siekiama veikiau juos sumažinti nei padidinti. Kita ver- 
tus, daugsyk įstatymais būdavo bandoma padidinti vikarų 
atlyginimą ir bažnyčios orumo labui įpareigoti parapijų 
rektorius suteikti vikarams daugiau nei vien apgailėtiną 
pragyvenimą, su kuriuo jie patys linkę susitaikyti. Ir 
abiem atvejais įstatymai, kaip galima spręsti, būdavo vie- 
nodai neveiksmingi ir niekada negalėdavo nei pakelti vi- 
karų atlyginimo, nei sumažinti darbininkų darbo užmo- 
kesčio iki tokio lygio, kokio siekdavo; mat įstatymams 
niekada nepavykdavo sutrukdyti vieniems dėl skurdžios 
padėties ir konkurentų gausumo tenkintis mažesnėmis 
nei įstatymų nustatytos pajamomis, o kitiems gauti dau- 
giau dėl konkurencijos tarp tų, kurie tikėdavosi pelnyti 
naudos ar malonumų pastaruosius pasamdydami. 

Didelės beneficijos ir kitos bažnytinės privilegijos pa- 
laiko bažnyčios garbę, nepaisant to, kad dalis jos žemes- 
niųjų tarnų vos pragyvena. Net ir pastariesiems, gau- 
nantiems menkiausią piniginį atlyginimą, tam tikras 
atlygis yra pagarba, rodoma šiai profesijai. Anglijoje, taip 
pat visuose Romos katalikų kraštuose bažnyčios tarnų 
gaunama nauda iš tikrųjų yra daug didesnė nei reikė- 
tų. Škotijos, Ženevos ir kai kurių kitų protestantų baž- 
nyčių pavyzdys turėtų mus įtikinti, kad kai išsimoksli- 
nimas, reikalingas tokiai gerbiamai profesijai, įgyjamas 
taip lengvai, viltis gauti kad ir kur kas kuklesnes bene- 
ficijas pritrauks į įšventintųjų luomą pakankamą skai- 
čių išsilavinusių, prakilnių ir gerbiamų žmonių. 

Jei tokia pat dalis žmonių mokytųsi visuomenės lė- 
šomis ir profesijų, kur nėra pastovių pajamų, pavyzdžiui, 
teisės ar medicinos, konkurencija netrukus taip sustip- 
rėtų, kad smarkiai sumažintų jų piniginius uždarbius. 
Ir tada žmonėms atrodytų, kad neverta leisti savo sū- 
nus mokytis tų profesijų savo lėšomis. Jos būtų ištisai 
paliktos tiems, kurie mokytųsi lėšomis, gautomis iš vie- 
šųjų labdaros įstaigų, ir kurių skaičius bei poreikiai iš 

esmės verstų juos pasitenkinti labai menku atlygiu, o 
tai sukeltų šiandien gerbiamų teisės ir medicinos profe- 
sijų visišką degradavimą. 

Tos neklestinčios žmonių, kurie visuotinai vadinami 
rašto žmonėmis, genties padėtis yra labai panaši į tą, ku- 
rioje tikriausiai atsidurtų teisininkai ir gydytojai, jei su- 
sįdarytų minėtosios aplinkybės. Visur Europoje didžioji 
jų dalis išsimokslino bažnyčios tarnybai, tačiau įvairios 
priežastys sutrukdė jiems įžengti į įšventintųjų luomą. 
Dažniausiai jie išsimokslino visuomenės lėšomis, ir jų 
skaičius visur yra toks didelis, kad paprastai sumažina 
jų darbo kainą iki itin vargano atlygio. 

Iki spaudos išradimo rašto žmogus galėjo panaudoti 
savo talentą vieninteliu būdu - būdamas bendruomenės 
ar privačiu mokytoju, arba perduodamas kitiems žmo- 
nėms įdomias arba naudingas žinias, kurias pats buvo 
įgijęs; tai ir dabar tebėra garbingesnis, naudingesnis ir 
apskritai net pelningesnis užsiėmimas negu rašyti kny- 
gas knygų pardavėjui, kas pasidarė įmanoma išradus 
spaudą. Laikas ir mokymasis, talentas, žinios ir atsida- 
vimas, būtini norint tapti gerbiamu mokslų mokytoju, 
yra ne menkesni nei tie, kurių reikia žymiausiems 
praktikuojantiems teisininkams ir gydytojams. Tačiau 
įprastinis žymaus mokytojo atlyginimas toli gražu nepri- 
lygsta teisininko ar gydytojo atlyginimui, kadangi apstu 
pirmąją profesiją įgijusių skurstančių žmonių, išsimoks- 
linusių visuomenės lėšomis, o tarp kitų dviejų profesijų 
žmonių yra labai nedaug tokių, kurie mokėsi ne savo 
lėšomis. Bet įprastinis bendruomenės ir privačių moky- 
tojų atlyginimas, kad ir koks jis atrodytų mažas, neabe- 
jotinai būtų dar mažesnis, jei nebūtų išstumti iš rinkos 
tie dar skurdesni rašto žmonės, kurie rašo vien dėl 
duonos. Iki spaudos išradimo žodžiai „studentas“ ir „el- 
geta“, regis, buvo beveik sinonimai. Įvairūs to meto uni- 
versitetų vadovai, kaip atrodo, dažnai duodavo savo stu- 
dentams leidimus elgetauti. 

Ankstesniais laikais, kol dar nebuvo tokios rūšies lab- 
daros formų, skirtų išmokyti nepasiturinčius žmones 
mokslingų profesijų, žymių mokytojų atlyginimai, kaip 
galima spręsti, buvo kur kas solidesni. Isokratas savo 
vadinamojoje kalboje prieš sofistus kaltina savo meto mo- 
kytojus nenuoseklumu. „Savo auklėtiniams jie duoda iš- 
kilmingiausius pažadus, - sako jis, - ir skelbia mokysią 
juos būti išmintingus, būti laimingus ir būti teisingus, 
ir už tokią svarbią paslaugą jie sulygsta varganą ketu- 
rių ar penkių minų atlyginimą. Tie, kurie moko išmin- 
ties, — tęsia jis, - patys be išlygų turi būti išmintingi; 
tačiau jei koks nors žmogus parduotų tokį dalyką už to- 
kią kainą, jis būtų apkaltintas darąs akivaizdžiausią kvai- 
lystę.“ Isokratas tikrai čia neketino išpūsti atlyginimo, 
o mes galime būti tikri, kad jis nebuvo mažesnis, nei 
teigia autorius. Keturios minos buvo lygios trylikai sva- 
rų šešiems šilingams ir aštuoniems pensams; penkios 
minos buvo lygios šešiolikai svarų trylikai šilingų ir ke- 
turiems pensams. Taigi tuo metu žymiausiems Atėnų 
mokytojams paprastai turėjo būti mokama suma, ne ma- 
žesnė už didžiausią iš tų sumų. Pats Isokratas reikala- 
vo dešimties minų, tai yra trisdešimt trijų svarų šešių 
šilingų ir aštuonių pensų iš kiekvieno mokinio. Teigia- 
ma, kad kai jis mokė Atėnuose, turėjo apie šimtą moki- 
nių. Kaip suprantu, tai skaičius mokinių, kuriuos jis mo- 
kė vienu metu, arba kurie lankė, kaip jis pats pasakytų, 
vieną jo paskaitų kursą, ir tas skaičius nėra stulbinan- 
tis, turint galvoje tokį didelį miestą ir tokį garsų mo- 
kytoją, kuris, be to, mokė paties madingiausio iš visų 
dalykų - retorikos. Taigi už kiekvieną paskaitų kursą 
jis turėdavo gauti apie tūkstantį minų, arba 3333 sva- 
rus 6 šilingus ir 8 pensus. Tūkstantis minų, kaip kitoje 
vietoje teigia Plutarchas, buvo jo didaktron, tai yra įpras- 
tinė mokymo kaina. Daugelis kitų žymių tų laikų mo- 
kytojų sukaupė, kaip atrodo, didžiulius turtus. Gorgijas 

Delfų šventyklai įteikė dovaną - savo paties statulą iš 
gryno aukso. Manau, jog neturėtume manyti ją buvus 
natūralaus dydžio. Gorgijo gyvenimo būdą, kaip ir Hipi- 
jo bei Protagoro, kitų dviejų žymių tų laikų mokytojų, 
Platonas apibūdina kaip prabangų ir net pretenzingą. Pa- 
sakojama, kad ir paties Platono gyvenimui nestigo di- 
dybės. Aristotelis, pabuvęs Aleksandro auklėtoju ir dos- 
niausiai atlygintas, kaip buvo visuotinai pripažinta, tiek 
paties Aleksandro, tiek jo tėvo Filipo, manė, kad vis dėlto 
verta grįžti į Atėnus ir vėl mokyti savo mokykloje. Tais 
laikais mokslų mokytojų tikriausiai nebuvo tiek daug, 
kiek jų radosi po vieno ar dviejų šimtmečių, kai konku- 
rencija, regis, šiek tiek sumažino tiek jų darbo kainą, 
tiek žavėjimąsi jų asmenybėmis. Tačiau žymiausi iš jų, 
kaip galima spręsti, visada sulaukdavo daug didesnio pri- 
pažinimo, negu bet kuri iš analogiškų profesijų dabarti- 
niais laikais. Atėniečiai pasiuntė akademiką Karneadą 
ir stoiką Diogeną su iškilminga misija į Romą, ir nors 
vėliau jų miestas neteko turėtos didybės, jis tebebuvo 
nepriklausoma ir gerbiama respublika. Beje, Karneadas 
buvo kilęs iš Babilonijos, ir kadangi niekada nebuvo žmo- 
nių, labiau už atėniečius nepasitikinčių svetimšaliais, sie- 
kiančiais Atėnuose viešųjų pareigų, tai jų pagarba jam 
turėjo būti tikrai didelė. 

Apskritai tokia nelygybė, ko gero, veikiau yra priva- 
lumas nei žala visuomenei. Ji gali šiek tiek sumenkinti 
bendruomenės mokytojo profesiją, tačiau rašto mokymo 
pigumas tikrai yra privalumas, smarkiai persveriantis 
šį nedidelį nepatogumą. Visuomenė iš to galėtų laimėti 
dar daugiau naudos, jei tų mokyklų ir kolegijų, kuriose 
lavinasi jaunimas, struktūra būtų labiau apgalvota nei 
yra dabar didžiojoje Europos dalyje. 

Trečia, Europos politika, varžydama laisvą darbo ir 
sankaupų judėjimą iš vieno verslo į kitą ir iš vienos vietos 

į kitą, kai kuriais atvejais sukuria labai trikdančią įvai- 
rių verslų, į kuriuos įdedamas darbas ir sankaupos, pri- 
valumų ir trūkumų visumos nelygybę. 

Mokinystės nuostatai stabdo laisvą darbo judėjimą iš 
vieno verslo į kitą netgi toje pačioje vietovėje. Išimti- 
nės cechų privilegijos stabdo laisvą darbo judėjimą iš vie- 
nos vietos į kitą netgi tame pačiame amate. 

Dažnai atsitinka taip, kad vienoje manufaktūroje dar- 
bininkai gauna didelį darbo užmokestį, o kitoje jie pri- 
versti tenkintis užtikrinančiu vien varganą egzistavimą. 
Ta pirmoji yra besiplečianti, taigi jai nuolat reikia nau- 
jų darbo rankų; antroji smunka, ir joje nuolat didėja ran- 
kų perteklius. Tokios dvi manufaktūros kartais gali bū- 
ti viename mieste ir kartais artimoje kaimynystėje, bet 
jos negalės nė kiek pagelbėti viena kitai. Mokinystės nuo- 
statai gali užkirsti tam kelią pirmuoju atveju, ir tie nuo- 
statai bei cecho privilegijos - antruoju atveju. Betgi dau- 
gelyje skirtingų manufaktūrų operacijos yra tokios 
panašios, kad darbininkai galėtų laisvai keisti amatą, jei 
jiems netrukdytų tie absurdiški įstatymai. Pavyzdžiui, 
lygaus lino ir lygaus šilko audimas yra beveik visiškai 
toks pat. Truputį skiriasi lygios vilnos audimas, tačiau 
skirtumas yra toks nežymus, kad lininio ar šilkinio au- 
deklo audėjas vos per kelias dienas galėtų pasidaryti pa- 
kenčiamu darbininku. Taigi jei kuri nors iš šių pagrin- 
dinių manufaktūrų imtų smukti, jos darbininkai galėtų 
susirasti darbą vienoje iš kitų dviejų, kurios padėtis bū- 
tų palankesnė, ir jų atlyginimai nei pakiltų pernelyg 
aukštai klestinčioje manufaktūroje, nei kristų pernelyg 
žemai smunkančioje manufaktūroje. Tiesa, Anglijoje li- 
nų manufaktūros dėl jų ypatingų nuostatų yra atviros 
kiekvienam; bet kadangi jos nelabai paplitusios didesnėje 
šalies dalyje, jos negali suteikti visuotinio prieglobsčio 
kitų smunkančių manufaktūrų darbininkams, kurie vi- 

sur, kur tik veikia mokinystės nuostatai, neturi kitos 
išeities, kaip tik prašyti parapijos globos arba dirbti pa- 
prastais samdiniais, o tam jie dėl savo įpročių yra pasi- 
ruošę daug blogiau negu darbui bet kurioje manufaktū- 
roje, bent kiek panašioje į jų buvusiąją. Todėl jie 
paprastai renkasi parapijos globą. 

Kas trukdo darbui laisvai judėti iš vieno verslo į ki- 
tą, tas lygiai taip pat trukdo judėti ir sankaupoms; san- 
kaupų kiekis, kurį būtų galima panaudoti kurioje nors 
verslo šakoje, labai priklauso nuo to, kiek darbo gali būti 
joje panaudota. Tačiau cechų įstatymai mažiau trukdo 
laisvam sankaupų judėjimui iš vienos vietos į kitą nei 
darbo judėjimui. Turtingam pirkliui visur yra daug leng- 
viau įgyti teisę prekiauti cechų mieste, negu vargingam 
amatininkui gauti teisę jame dirbti. 

Cechų įstatymų sudarytos kliūtys laisvam darbo ju- 
dėjimui, mano įsitikinimu, būdingos visiems Europos 
kraštams. O kliūtys, kurias sukuria vargšų įstatymai, 
yra, kiek man žinoma, Anglijos ypatybė. Kliūtis sudaro 
sunkumai, su kuriais susiduria skurstantis žmogus, no- 
rintis apsigyventi arba net norintis gauti leidimą dirbti 
kitur, o ne toje parapijoje, kuriai jis priklauso. Cechų 
įstatymai stabdo tik amatininkų ir manufaktūrų darbi- 
ninkų laisvą judėjimą. Apsigyvenimo sunkumai trukdo 
judėti net ir paprastam darbui. Verta kiek plačiau ap- 
žvelgti šitos netvarkos, ko gero, didžiausios Anglijos po- 
litikoje, atsiradimą, plėtojimąsi ir dabartinę padėtį. 

Kai sunaikinus vienuolynus vargšai neteko tų religi- 
nių namų globos, po kelių kitų nesėkmingų bandymų 
jiems padėti 43-iaisiais Elžbietos valdymo metais išleis- 
to įstatymo 2-uoju straipsniu buvo nustatyta, kad kiek- 
viena parapija privalo rūpintis savo vargšais ir kad kas- 
met turi būti skiriami vargšų rūpintojai, kurie drauge 
su bažnyčios seniūnais turi surinkti tam tikslui reikia- 
mą sumą kaip parapinį mokestį. 

Šiuo įstatymu pareiga rūpintis savo vargšais buvo ne- 
atsiejamai priskirta kiekvienai parapijai. Todėl pasida- 
rė gana svarbu, ką kiekvienoje parapijoje reikia laikyti 
vargšu. Šį klausimą po įvairių traktavimų galiausiai 1š- 
sprendė 13-aisiais ir 14-aisiais Karolio II valdymo me- 
tais išleisti įstatymai, kurie nustatė, kad asmuo, ketu- 
riasdešimt dienų netrukdomai gyvenęs kurioje nors 
parapijoje, įgyja teisę įsikurti toje parapijoje; tačiau tų 
keturiasdešimties dienų laikotarpiu yra teisėta dviejų tai- 
kos teisėjų sprendimu, pasiskundus bažnyčios seniūnui 
arba vargšų rūpintojui, perkelti bet kurį naują gyvento- 
ją į tą parapiją, kurioje jis paskutiniu metu teisėtai gy- 
veno, išskyrus tuos atvejus, jei jis išsinuomojo būstą už 
dešimt svarų per metus arba gali pateikti, teisėjų nuo- 
mone, pakankamą garantiją, kad neapsunkins parapijos, 
kurioje dabar gyvena. 

Teigiama, kad įsigaliojus tokiam įstatymui atsirado 
sukčiavimų; parapijų tarnautojai kartais papirkdavo sa- 
vuosius vargšus, kad šie slaptai iškeliautų į kitą parapi- 
ją ir išbuvę slėpdamiesi keturiasdešimt dienų gautų tei- 
sę ten apsigyventi, ir taip palengvintų naštą tai parapijai, 
kuriai iki tol priklausė. Todėl pirmaisiais Jokūbo II val- 
dymo metais išleistas įstatymas nustatė, jog keturias- 
dešimties dienų netrukdomas kurio nors asmens gyve- 
nimas parapijoje, būtinas norint gauti teisę ten įsikurti, 
turi būti skaičiuojamas tik nuo to laiko, kai tas asmuo 
raštu pateikė pažymą apie savo gyvenamąją vietą ir šei- 
mos dydį vienam iš tos parapijos, į kurią atsikėlė gyventi, 
bažnyčios seniūnų ar rūpintojų. 

Bet parapijos tarnautojai, kaip atrodo, ne visada bū- 
žvilgiu ir dažnai pro pirštus žiūrėdavo į tokius įsibrovi- 
mus, gavę pažymą nesiimdavo jokių reikalingų veiksmų. 
Kadangi buvo manoma, kad kiekvienas parapijos narys 
yra suinteresuotas vengti naštos, kurią užkrauna tokie 

įsibrovėliai, tai 3-iaisiais Vilhelmo III valdymo metais iš- 
leistas įstatymas nustatė, jog keturiasdešimties dienų 
gyvenimas turi būti skaičiuojamas tik nuo tos raštiškos 
pažymos paskelbimo sekmadienį bažnyčioje iškart po pa- 
maldų. 

„Šiaip ar taip, - sako daktaras Burnas, - leidimas įsi- 
kurti tokiu būdu, išgyvenus keturiasdešimt dienų po raš- 
tiškos pažymos paskelbimo, retai yra duodamas; ir tie 
teisės aktai sukurti ne tiek tam, kad suteiktų galimybę 
apsigyventi asmenims, slapta atvykusiems į parapiją, 
kiek siekiant išvengti jų apsigyvenimo, nes pateikti pa- 
žymą tolygu paraginti parapiją iškeldinti. Bet jei to as- 
mens padėtis tokia, kad kyla abejonių, reikia jį iškeldinti 
ar ne, jo pažymos pateikimas privers parapiją arba leis- 
ti jam nevaržomai įsikurti iškentus tas keturiasdešimt 
dienų, arba jį iškeldinant priimti teisinį sprendimą.“ 

Taigi dėl tų įstatymų vargšams pasidarė praktiškai 
beveik neįmanoma apsigyventi senuoju būdu, išgyvenus 
keturiasdešimt dienų. Bet kad neatrodytų, jog jie visiš- 
kai užkirto kelią paprastiems vienos parapijos žmonėms 
saugiai apsigyventi kitoje, jie nurodė keturis kitus bū- 
dus, kuriais buvo galima apsigyventi nepateikus ir ne- 
paskelbus jokios pažymos. Pirmasis - būti apmokestin- 
tam parapijos mokesčiu ir jį mokėti, antrasis - būti 
išrinktam metams į kurias nors pareigas parapijoje ir 
metus jas eiti, trečiasis - mokytis amato parapijoje, ket- 
virtasis - būti pasamdytam metams ir ištarnauti visus 
metus be pertraukos. 

Pirmaisiais dviem būdais niekas negalėdavo gauti lei- 
dimo apsigyventi viešai nepritarus visiems parapijie- 
čiams, kurie puikiai suvokė, kokios gali būti pasekmės 
priėmus vien iš savo darbo pragyvenantį atvykėlį, jei jis 
bus apmokestintas parapijos mokesčiu arba išrinktas į 
parapijos komitetą. 

Nė vienas vedęs žmogus negalėdavo gauti leidimo ap- 
sigyventi kuriuo nors iš dviejų pastarųjų būdų. Mokinys 
labai retai būna vedes, ir įstatymai aiškiai nustatė, kad 
metams pasamdytas vedęs darbininkas negali gauti lei- 
dimo apsigyventi. Svarbiausias leidimo apsigyventi par- 
sisamdžius padarinys buvo tas, kad iš esmės buvo išgy- 
vendintas senas paprotys samdyti metams, - tai 
anksčiau Anglijoje buvo taip įprasta, kad net šiandien, jei 
nesusitarta dėl kokio nors konkretaus termino, įstaty- 
mas traktuoja, jog kiekvienas darbininkas samdomas 
metams. Tačiau šeimininkai ne visada yra linkę suteik- 
ti savo darbininkams teisę apsigyventi samdydami juos 
metams; ir darbininkai ne visada nori būti taip samdo- 
mi, kadangi kiekviena paskutinė gyvenamoji vieta panai- 
kina visas ankstesniąsias ir dėl to jie gali prarasti savo 
pradinę gyvenamąją vietą gimtinėje, kur gyvena jų tėvai 
1r giminės. 

Akivaizdu, kad joks savarankiškas meistras, ar jis bū- 
tų samdomas darbininkas, ar amatininkas, negalėtų gau- 
ti leidimo apsigyventi mokinystės ar tarnystės būdu. To- 
dėl kai toks asmuo persikeldavo su savo amatu į naują 
parapiją, jis turėdavo būti iškeldintas, kad ir koks svei- 
kas ir darbštus būtų buvęs, vien bažnyčios seniūno ar rū- 
pintojo užgaida, nebent būdavo išsinuomojęs būstą už de- 
šimt svarų per metus, kas visai neįmanoma žmogui, 
pragyvenančiam vien iš savo darbo, arba galėdavo pa- 
teikti tokią garantiją, kad neapsunkins parapijos, kuri 
dviem taikos teisėjams atrodydavo pakankama. Tiesa, 
kokią garantiją jis turi pateikti, palikta spręsti tiems tei- 
sėjams, bet jie negali reikalauti mažiau nei trisdešimties 
svarų, nes yra nustatyta, kad net nusipirkęs nekilnoja- 
mąjį turtą, kurio vertė mažesnė nei trisdešimt svarų, as- 
muo neįgyja teisės apsigyventi, nes to nepakanka, kad jis 
neapsunkintų parapijos. Bet tai yra tokia garantija, ko- 

kią vargu ar gali pateikti žmogus, gyvenantis iš savo dar- 
bo, o dažnai reikalaujama daug didesnių garantijų. 

Siekiant tam tikru mastu atkurti tą laisvą darbo ju- 
dėjimą, kurį tie įvairūs įstatymai beveik visiškai už- 
gniaužė, buvo griebtasi pažymėjimų. 8-aisiais ir 9-aisiais 
karaliaus Vilhelmo III valdymo metais buvo nustatyta, 
kad jei asmuo pateikia parapijos, kurioje jis pastaruoju 
metu teisėtai gyveno, pažymėjimą, pasirašytą bažnyčios 
seniūno ir vargšų rūpintojo, ir gauna dviejų taikos teisė- 
jų leidimą, bet kuri kita parapija privalo jį priimti; ir kad 
jis negali būti iškeldintas vien dėl to, jog gali tapti ben- 
druomenės išlaikytiniu, bet tik tuo atveju, jei jis iš tik- 
rųjų tapo jos išlaikytiniu, ir kad tada pažymėjimą jam iš- 
davusi parapija privalo padengti ir jo išlaikymo, ir jo 
iškeldinimo išlaidas. Ir siekiant suteikti patikimiausias 
garantijas tai parapijai, į kurią persikelia toks pažymė- 
jimą gavęs žmogus, tas pats įstatymas nustatė, kad jis 
negali gauti leidimo apsigyventi jokiu kitu būdu, kaip tik 
išsinuomojęs būstą už dešimt svarų per metus arba vie- 
nerius metus be užmokesčio atlikęs tam tikras pareigas 
parapijoje; kitaip tariant, to leidimo jis negaus nei patei- 
kęs pažymą, nei ėmęs tarnauti, nei tapęs mokiniu, nei 
mokėdamas parapijos mokestį. 12-aisiais karalienės Onos 
valdymo metais išleistas įstatymas (I dalis, 18 straipsnis) 
papildomai nustatė, kad nei tokį pažymėjimą turinčio as- 
mens samdiniai, nei jo mokiniai negali gauti leidimo ap- 
sigyventi toje parapijoje, kurioje jis gyvena pateikęs to- 
kį pažymėjimą. 

Iš toliau pateikiamo daktaro Burno labai išmintingo 
pastebėjimo galime sužinoti, kiek ši naujovė atkūrė lais- 
vą darbo judėjimą, kurį ankstesnieji įstatymai buvo be- 
veik visiškai užgniaužę. „Akivaizdu, - sako jis, - kad yra 
įvairių rimtų priežasčių reikalauti pažymėjimų iš asme- 
nų, atvykstančių kur nors apsigyventi, būtent: asmenys, 

atvykstantys su tokiu pažymėjimu, negali gauti leidimo 
apsigyventi nei tapę mokiniais, nei tarnaudami, nei pa- 
teikę pažymą, nei mokėdami parapijos mokestį; ir jie ne- 
gali įkurdinti nei mokinių, nei samdinių; ir jeigu jiems 
prireiks globos, tikrai žinoma, kur juos iškeldinti, o pa- 
rapijai bus sumokėta už iškeldinimą bei išlaikymą, kol 
tai įvyks; ir jeigu jie susirgs ir negalės būti iškeldinti, pa- 
žymėjimą išdavusi parapija turės juos išlaikyti, - taigi nė 
vienas iš jų negali būti be pažymėjimo. Tos pačios prie- 
žastys skatins parapijas neišduoti pažymėjimų įprastais 
atvejais, nes visada bus didesnė tikimybė, kad pažymė- 
jimus gavę asmenys bus grąžinti atgal, ir blogesnės būk- 
lės.“ Atrodo, iš šio pastebėjimo galima padaryti išvadą, 
kad parapija visada turi reikalauti pažymėjimo iš vargin- 
gų žmonių, kurie atvyksta į ją gyventi, ir turėtų labai re- 
tai teišduoti pažymėjimus tiems, kurie nori iš jos išvyk- 
ti. „Su tais pažymėjimais susijusi tam tikra neteisybė, - 
teigia tas pats labai išsilavinęs autorius savo „Vargšų 
įstatymų istorijoje“, - nes parapijos tarnautojui suteikia- 
ma galia faktiškai įkalinti žmogų visam gyvenimui, kad 
1r kaip bloga jam būtų likti toje vietoje, kurioje jam te- 
ko nelaimė įgyti vadinamąją teisę apsigyventi, ar kad ir 
kokių privalumų jis galėtų tikėtis, jei gyventų kitur.“ 

Nors pažymėjime nėra jokių gero elgesio paliudijimų 
ir patvirtinama tik tai, kad asmuo priklauso tai parapi- 
jai, kuriai jis iš tikrųjų priklauso, išduoti jį ar neišduoti 
visiškai palikta parapijos tarnautojų nuožiūrai. Sykį, pa- 
sakoja daktaras Burnas, buvo pateiktas teismo reikala- 
vimas priversti bažnyčios seniūnus ir vargšų rūpintojus 
pasirašyti pažymėjimą; tačiau Karaliaus suolo teismas 
atmetė prašymą kaip labai keistą sumanymą. 

Ta labai nevienoda darbo kaina, kurią dažnai mato- 
me Anglijoje viena nuo kitos ne itin nutolusiose vieto- 
vėse, tikriausiai ir atsiranda dėl kliūčių, apsigyvenimo 

įstatymų sudaromų vargingiems žmonėms, kurie be pa- 
žymėjimų galėtų perkelti savąjį veiklumą iš vienos pa- 
rapijos į kitą. Žinia, nevedęs žmogus, būdamas sveikas 
ir darbštus, retsykiais gali gyventi nebyliu aplinkinių su- 
tikimu ir be pažymėjimo; tačiau vyras su Žmona ir šei- 
ma, jei pabandytų daryti taip pat, iš daugumos parapijų 
neabejotinai būtų iškeldintas, o jei nevedęs žmogus vė- 
liau vestų, jis dažniausiai irgi būtų iškeldintas. Vadina- 
si, rankų stygius vienoje parapijoje ne visada gali būti 
sumažintas dėl jų pertekliaus kitoje, kaip nuolat vyksta 
Škotijoje ir, esu tikras, visose kitose šalyse, kuriose nė- 
ra taip sunku apsigyventi. Nors tokiose šalyse darbo už- 
mokestis didelių miestų kaimynystėje arba kur kitur, 
kur susidaro didesnė nei įprasta darbo paklausa, gali būti 
truputį didesnis ir palaipsniui mažėja tolstant nuo tokių 
vietų, kol visai susilygina su įprastu šalyje lygiu, tačiau 
niekur nerasime tokių netikėtų ir nepaaiškinamų dar- 
bo užmokesčio skirtumų gretimose vietovėse, kokius 
kartais matome Anglijoje, kur dažnai vargingam žmo- 
gui sunkiau peržengti dirbtinę parapijos sieną nei įveikti 
jūros įlanką ar aukštų kalnų grandinę, gamtos sukur- 
tas ribas, kurios kartais skiria labai skirtingus darbo už- 
mokesčio lygius kitose šalyse. 

Iškeldinti žmogų, kuris nepadarė jokio nusižengimo, 
iš parapijos, kurioje jis sumanė apsigyventi, yra akivaiz- 
dus prigimtinės laisvės ir teisingumo pažeidimas. Tačiau 
paprasti Anglijos žmonės, taip budriai saugantys savo lais- 
vę, bet, panašiai kaip paprasti žmonės daugelyje kitų ša- 
lių, niekada teisingai nesuvokę, iš ko ta laisvė susideda, 
dabar jau daugiau kaip šimtmetį kenčia tokią priespau- 
dą be jokio palengvinimo. Nors mąstantys žmonės kart- 
kartėmis skųsdavosi apsigyvenimo įstatymais kaip visuo- 
meniniu blogiu, tačiau tie įstatymai niekad nebuvo 
bendro visuomenės nepasitenkinimo objektas, kaip, pa- 

vyzdžiui, bendrieji suėmimo orderiai, kurie neabejotinai 
buvo piktnaudžiavimas, tačiau tikrai nesukėlė tokios vi- 
suotinės priespaudos. Drįstu teigti, kad Anglijoje vargiai 
sutiksime žmogų, sulaukusį keturiasdešimties metų, ku- 
ris kada nors savo gyvenime nebūtų pasijutęs negailes- 
tingai tironizuojamas tų nevykusiai sumanytų apsigyve- 
nimo įstatymų. 

Baigsiu šį ilgą skyrių pažymėdamas, kad nors seniau 
būdavo įprasta nustatyti atlyginimus, iš pradžių bendrais 
įstatymais, privalomais visoje karalystėje, vėliau atski- 
rais taikos teisėjų įsakymais kiekvienoje konkrečioje gra- 
fystėje, abu šie būdai dabar visiškai nebenaudojami. 
„Daugiau kaip keturių šimtų metų patirtis parodė, - sa- 
ko daktaras Burnas, - kad atėjo laikas atsisakyti visų 
pastangų nustatyti griežtomis taisyklėmis tai, kas dėl pa- 
čios prigimties negali būti smulkiai reglamentuojama; 
juk jei visi tokį patį darbą dirbantys žmonės gautų tokį 
patį atlyginimą, nebūtų jokio lenktyniavimo ir jokios erd- 
vės darbštumui ir išradingumui.“ 

Tačiau atskiri parlamento teisės aktai kartais dar te- 
bebando reguliuoti atlyginimus konkrečiuose versluose 
ir konkrečiose vietovėse. Antai 8-aisiais Jurgio III val- 
dymo metais priimtas įstatymas draudžia, grasindamas 
didelėmis baudomis, visiems šeimininkams siuvėjams 
Londone ir penkios mylios aplink jį mokėti, o jų sam- 
domiems meistrams imti daugiau nei du šilingus septy- 
nis su puse pensų per dieną, išskyrus visuotinio gedulo 
atvejus. Kai tik įstatymų leidėjai imasi reguliuoti skir- 
tumus tarp šeimininkų ir jų samdomų meistrų, jų pata- 
rėjais visada būna šeimininkai. Todėl kai teisės aktas 
yra išleidžiamas samdomų meistrų naudai, jis visada yra 
teisingas ir nešališkas; bet kartais būna kitaip, kai jis 
išleidžiamas šeimininkų naudai. Antai įstatymas, kuris 
įpareigoja šeimininkus daugelyje skirtingų verslų atly- 

ginti savo meistrams pinigais, bet ne prekėmis, yra vi- 
siškai teisingas ir nešališkas. Jis šeimininkams nesuda- 
ro jokių sunkumų. Jis tik įpareigoja juos sumokėti pi- 
nigais tą vertę, kurią jie rengėsi sumokėti prekėmis, tik 
ne visada iš tikrųjų sumokėdavo. Šis įstatymas yra sam- 
domų darbininkų naudai; tačiau 8-aisiais Jurgio III val- 
dymo metais priimtas įstatymas yra šeimininkų naudai. 
Kai šeimininkai susivienija siekdami sumažinti samdo- 
mų meistrų atlyginimą, jie tarpusavyje pasižada arba su- 
sitaria, numatydami ir baudas, nemokėti daugiau nei 
tam tikro dydžio darbo užmokestį. Jei analogišką prie- 
šingo turinio susitarimą sudarytų samdomi darbininkai, 
tai yra sutartų, numatydami ir atitinkamas baudas, ne- 
sutikti su šeimininkų nustatytu atlyginimu, įstatymas 
juos nubaustų labai žiauriai; bet jei įstatymas veiktų ne- 
šališkai, jis taip pat turėtų elgtis ir su šeimininkais. Ta- 
čiau 8-aisiais Jurgio III valdymo metais priimtas įstaty- 
mas numato tokias taisykles, kokias šeimininkai dažnai 
ir siekia įgyvendinti savo sąmokslais. Samdomų darbi- 
ninkų skundas, kad įstatymas gabiausius ir darbščiau- 
sius stato į vieną gretą su paprastais darbininkais, yra, 
atrodo, visiškai pagrįstas. 

Ir ankstesniais laikais buvo įprasta stengtis reguliuoti 
pirklių ir kitų tarpininkų pelną nustatant tiek maisto, 
tiek kitų prekių kainų lygius. Nustatyta duonos kaina 
yra, kiek man žinoma, vienintelis ankstesnės praktikos 
palikimas. Kur yra privilegijuota gildija, ten turbūt de- 
ra reguliuoti būtiniausių reikmenų kainą. Bet kur to nė- 
ra, konkurencija kainas sureguliuos geriau nei jų nu- 
statymas. 31-aisiais karaliaus Jurgio II valdymo metais 
įvestas duonos kainos nustatymo būdas negalėjo būti įgy- 
vendintas Škotijoje, nes tas įstatymas turėjo trūkumą: 


+ - 


o tokios pareigybės Škotijoje nėra. Šis trūkumas nebu- 

vo ištaisytas iki pat trečiųjų Jurgio III valdymo metų. 
Dėl to, kad nebuvo nustatyta duonos kaina, jokių žymes- 
nių nepatogumų nekilo, o jos nustatymas keliose vieto- 
se nedavė jokios žymesnės naudos. Kita vertus, daugu- 
moje Škotijos miestų yra kepėjų cechai, kurie teigia 
turintys išimtinių privilegijų, tačiau tų privilegijų nėra 
griežtai paisoma. 

Santykis tarp skirtingų tiek darbo užmokesčio, tiek 
pelno normų skirtingose darbo ir sankaupų panaudoji- 
mo srityse, regis, kaip jau buvo pažymėta, nėra bent 
kiek stipriau veikiamas visuomenės turtingumo ar skur- 
do, pažangos, stabilumo ar smukimo. Nors dideli visuo- 
menės gerovės pokyčiai daro poveikį tiek atlyginimų, 
tiek pelno bendram lygiui, galiausiai turi paveikti juos 
vienodai visose veiklos srityse. Todėl jų santykis turi likti 
toks pat, ir panašios revoliucijos bent jau tam tikrą lai- 
ko tarpą negali jų pakeisti. 


175 


XI skyrius 
APIE ŽEMĖS RENTĄ 


Renta, kuri laikoma kaina, mokama už naudojimąsi 
žeme, savaime yra didžiausia, kokią nuomininkas įsten- 
gia mokėti esamomis ūkininkavimo aplinkybėmis. De- 
rindamas nuomos sąlygas, žemės savininkas stengiasi 
nepalikti jam didesnės pagamintos produkcijos dalies nei 
ta, kuri yra pakankama, kad jis susigrąžintų sankaupas, 
iš kurių apsirūpina sėkla, sumoka samdiniams, perka ir 
išlaiko galvijus ir kitus ūkio reikmenis, taip pat gauna 
toje apylinkėje įprastą pelną iš ūkyje naudojamų sankau- 
pų. Tai, suprantama, yra mažiausia dalis, kokia nuomi- 
ninkas gali pasitenkinti nepatirdamas nuostolių, ir že- 
mės savininkas retai kada yra pasiruošęs palikti jam 
bent kiek daugiau. Visą tą pagamintos produkcijos ar, 
kas yra tas pat, tos produkcijos kainos dalį, kuri viršija 
nuomininkui tenkančią dalį, žemės savininkas natūra- 
liai siekia pasilikti sau kaip savo žemės rentą, kuri, ži- 
noma, yra didžiausia, kokią tik nuomininkas įstengia 
mokėti esamomis ūkininkavimo aplinkybėmis. Tiesa, 
kartkartėmis žemės savininko dosnumas, o dažniau 
neišmanymas lemia, kad jis sutinka su kiek mažesne su- 
ma; lygiai taip pat kartkartėmis, nors daug rečiau, nuo- 
mininko neapdairumas priverčia jį mokėti šiek tiek dau- 
giau, tai yra susitaikyti su šiek tiek mažesniu nei įprastas 
tose apylinkėse pelnu iš ūkyje naudojamų sankaupų. Ta- 

čiau ta dalis vis tiek turi būti laikoma natūralia žemės 
renta, tai yra renta, už kurią toji žemė paprastai dau- 
geliu atvejų turėtų būti išnuomota. 

Žemės renta, kaip galima manyti, dažnai yra ne kas 
kita, kaip deramas pelnas arba palūkanos už sankaupas, 
kurias žemės savininkas įdėjo į jos gerinimą. Be abejo, 
iš dalies kai kuriais atvejais taip gali būti, bet vargu ar 
kada daugiau nei iš dalies. Žemės savininkas reikalauja 
rentos net už nepagerintą žemę, ir numanomos palūka- 
nos arba pelnas iš jai pagerinti skirtų sankaupų papras- 
tai yra priedas prie tos pradinės rentos. Be to, tiems pa- 
gerinimams ne visada naudojamos žemės savininko 
sankaupos, kartais jiems skiriamos nuomininko sankau- 
pos. Tačiau kai ateina laikas nuomą atnaujinti, žemės 
savininkas paprastai reikalauja atitinkamai padidinti nuo- 
mą, tarsi pats būtų pagerinęs tą žemę. 

Jis kartais reikalauja rentos už tai, ko išvis neįma- 
noma pagerinti žmogaus darbu. Yra tokia jūros dumblių 
rūšis, rusvieji dumbliai, kuriuos sudeginus gaunama šar- 
minė druska, naudojama gaminant stiklą, muilą ir dar 
kai kuriems tikslams. Jie auga keliose Didžiosios Brita- 
nijos vietose, daugiausia Škotijoje, vien ant uolų, kurios 
yra potvynių juostoje ir užtvindomos dukart per parą, 
taigi jų derlingumo žmogaus triūsas niekada nėra padi- 
dines. Tačiau savininkas, kurio žemė siekia jūros kran- 
tą su tokiais augalais, reikalauja rentos už tas uolas taip 
pat, kaip už savo javų laukus. 

Šetlando salas supanti jūra yra turtingesnė nei pa- 
prastai žuvies, kuri duoda didžiausią pragyvenimo lėšų 
dalį tų salų gyventojams. Bet norėdami naudotis vande- 
nų turtais jie privalo turėti būstą pakrantės žemėse. 
Žemės savininko imama nuoma yra proporcinga ne pa- 
jamoms, kurias ūkininkas gali gauti iš žemės, bet pa- 
jamoms, kurias jis gali gauti iš žemės ir vandenų. Ji iš 
dalies mokama jūros žuvimi; tos salos yra viena iš tų 
retų vietų, kur renta sudaro dalį žuvies kainos. 

Vadinasi, žemės renta, kaip kaina, mokama už nau- 
dojimąsi žeme, natūraliai yra monopolinė kaina. Ji vi- 
siškai nėra proporcinga tam, ką žemės savininkas yra 
išleidęs žemei pagerinti arba ką jis įstengia pasiimti; ji 
proporcinga tam, ką ūkininkas įstengia už ją duoti. 

Į rinką gali būti pateiktos tik tokios žemės produktų 
rūšys, kurių įprastinė kaina yra pakankama, kad būtų 
susigrąžintos sankaupos, sunaudotos tai produkcijai ten 
pateikti, įskaitant ir įprastinį pelną. Jei įprastinė kaina 
didesnė už tokią, perviršis natūraliai atiteks žemės ren- 
tai. Jei kaina nebuvo didesnė, nors prekės buvo tiekia- 
mos rinkai, ji nesudarys galimybių mokėti rentą žemės 
savininkui. Ar kaina bus, ar nebus didesnė, priklausys 
nuo paklausos. 

Kai kurių žemės ūkio produkcijos rūšių paklausa vi- 
sada turi būti tokia, kad būtų galima gauti didesnę kai- 
ną nei reikalinga joms pateikti į rinką; ir yra tokių pro- 
dukcijos rūšių, kurių paklausa arba gali, arba negali 
užtikrinti tokią didesnę kainą. Pirmuoju atveju visada 
žemės savininkas gali gauti rentą. Antruoju atveju renta 
kartais galima, o kartais negalima, nelygu aplinkybės. 

Taigi turime pažymėti, kad renta įeina į prekių kai- 
nos sudėtį kitokiu būdu nei darbo užmokestis ir pelnas. 
Didelis ar mažas darbo užmokestis ir pelnas yra didelių 
arba mažų kainų priežastis; didelė arba maža renta yra 
jų pasekmė. Prekės kaina yra didelė ar maža dėl to, jog 
reikia sumokėti didelį arba mažą darbo užmokestį ir pel- 
ną, kad konkreti prekė patektų į rinką. O ar bus moka- 
ma didelė renta, ar maža renta, ar išvis jokios rentos, 
priklauso nuo to, ar tos prekės kaina bus didelė, ar ma- 
ža, ar gerokai didesnė, ar truputį didesnė, ar nė kiek 
ne didesnė nei pakankama sumokėti tam darbo užmo- 
kesčiui ir pelnui. 

Šis skyrius suskirstytas į tris dalis, kuriose atskirai 
bus aptariama, pirma, tos žemės ūkio produkcijos rūšys, 

kurios visada teikia rentą; antra, tos, kurios kartais tei- 
kia rentą, o kartais jos neteikia; ir, trečia, skirtingais 
žemdirbystės pažangos laikotarpiais natūraliai vykstan- 
tys tų dviejų skirtingų žaliavinės produkcijos rūšių san- 
tykinės vertės — tiek viena kitos atžvilgiu, tiek pagamin- 
tų prekių atžvilgiu - pokyčiai. 


Pirma dalis 
Apie žemės ūkio produkciją, 
kuri visada teikia rentą 


Kadangi žmonės, kaip ir kiti gyvūnai, natūraliai dau- 
ginasi proporcingai turimiems pragyvenimo reikmenims, 
maistas visada turi didesnę ar mažesnę paklausą. Už 
maistą visada galima įsigyti didesnį ar mažesnį darbo kie- 
kį arba juo disponuoti, ir visada rasis kas nors, kas no- 
rės ką nors daryti, kad to maisto gautų. Žinoma, darbo 
kiekis, kurį už maistą galima nupirkti, ne visada lygus 
darbo kiekiui, kurį jis gali išlaikyti kuo taupiausiai tvar- 
kantis, nes už darbą kartais mokamas didelis užmokes- 
tis. Bet už jį visada galima nupirkti tokį darbo kiekį, kokį 
jis gali išlaikyti tose apylinkėse tai darbo rūšiai įprastu 
lygiu. 

Tačiau beveik visomis aplinkybėmis žemė teikia di- 
desnį maisto kiekį nei tas, kurio pakanka dosniausiai iš- 
laikyti visam darbui, reikalingam, kad tas maistas būtų 
pateiktas rinkai. Ir tas perviršis visada yra didesnis nei 
pakankamas susigrąžinti sankaupoms, kurios buvo išeik- 
votos panaudoti tam darbui, įskaitant ir pelną. Taigi vi- 
sada kai kas dar lieka žemės savininko rentai. 

Retai gyvenami viržynai Norvegijoje ir Škotijoje tei- 
kia tam tikrą pašarą galvijams, kurių pienas ir prieaug- 
lis visada yra daugiau nei pakankami ne tik tam, kad 
išlaikytų visą jiems prižiūrėti reikalingą darbą ir duotų 

įprastinį pelną ūkininkui ar tos avių arba galvijų ban- 
dos savininkui, bet ir teiktų nedidelę rentą žemės savi- 
ninkui. Ganyklai gerėjant renta didėja. Tada tiek pat že- 
mės ne tik išlaiko didesnį galvijų skaičių, bet ir, auginant 
juos mažesniame plote, jiems prižiūrėti ir melžti reikia 
mažiau darbo. Žemės savininkas laimi dėl abiejų aplin- 
kybių —- dėl produkcijos padidėjimo ir dėl darbo, kuris 
išlaikomas iš tos produkcijos, kiekio sumažėjimo. 

Žemės rentos dydis priklauso ne tik nuo žemės der- 
lingumo, kad ir kas joje būtų auginama, bet ir nuo jos 
padėties, kad ir koks būtų jos derlingumas. Žemė mies- 
to kaimynystėje duoda didesnę rentą nei lygiai tokio pa- 
ties derlingumo žemė toli provincijoje. Nors joms dirbti 
gali būti reikalingas toks pat darbo kiekis, tačiau visa- 
da brangiau kainuos pristatyti produkciją į rinką iš toli- 
mojo žemės sklypo. Taigi toji žemė iš savo produkcijos 
turi išlaikyti didesnį darbo kiekį; ir tada perviršis, iš ku- 
rio randasi ir ūkininko pelnas, ir žemės savininko ren- 
ta, neišvengiamai bus mažesnis. Tačiau tolimose šalies 
vietovėse pelno norma, kaip jau įrodėme, paprastai yra 
didesnė nei didelio miesto kaimynystėje. Vadinasi, že- 
mės savininkui turės atitekti mažesnioji to sumažėju- 
sio perviršio dalis. 

Geri keliai, kanalai, laivybinės upės sumažina gabe- 
nimo išlaidas ir priartina tolimas šalies dalis prie mies- 
tų kaimynystėje esančių ūkių lygio. Šia prasme keliai, 
kanalai ir upės yra geriausi iš visų patobulinimų. Jie ska- 
tina žemdirbystę tolimose vietovėse, kurios visada su- 
daro didžiąją šalies dalį. Keliai, kanalai ir upės teikia 
naudos miestams, panaikindami juos supančių ūkių mo- 
nopoliją. Jie duoda naudos net ir priemiesčių ūkiams. 
Nors dėl kelių, kanalų ir upių senoje rinkoje atsiranda 
konkuruojančių prekių, jie atveria daug naujų rinkų tų 
ūkių produkcijai. Be to, monopolija yra didelis geros va- 
dybos priešas; gera vadyba negali išplisti niekaip kitaip, 

kaip tik vykstant laisvai ir visuotinei konkurencijai, kuri 
priverčia kiekvieną griebtis jos savigynos tikslais. Ne 
daugiau kaip prieš penkiasdešimt metų kai kurios Lon- 
dono kaimynystėje esančios grafystės kreipėsi į parla- 
mentą, priešindamosi kelių į tolimesnes grafystes tie- 
simui. Tos tolimosios grafystės, įtikinėjo jos, galės 
pardavinėti savo šieną ir javus Londono rinkoje pigiau 
nei jos pačios ir šitaip sumažins jų rentas ir sužlugdys 
jų ūkius. Tačiau nuo to laiko jų rentos padidėjo, o jų 
ūkiai sustiprėjo. 

Vidutinio derlingumo javų laukas gamina daug dau- 
giau maisto žmonėms nei geriausia tokio pat dydžio ga- 
nykla. Nors jam dirbti reikia daug daugiau darbo, bet 
perviršis, kuris lieka pasilikus sėklą ir sumokėjus už visą 
tą darbą, yra tiek pat didesnis. Todėl jei mėsos svaras 
niekada negalėjo kainuoti daugiau nei duonos svaras, šis 
didesnis perviršis visur turėtų didesnę vertę ir sudary- 
tų daugiau lėšų tiek ūkininko pelnui, tiek žemės savi- 
ninko rentai. Atrodo, taip visur ir būdavo pačioje žem- 
dirbystės pradžioje. 

Tačiau šių dviejų skirtingų maisto rūšių, duonos ir 
mėsos, santykinės vertės skirtingais žemės ūkio raidos 
laikotarpiais yra skirtingos. Pačioje pradžioje nesukul- 
tūrintos dykynės, tada sudariusios didžiąją šalies dalį, vi- 
sos buvo paliekamos galvijams. Mėsos buvo daugiau nei 
duonos, ir todėl duona buvo tas maistas, dėl kurio vyko 
didžiausia konkurencija ir kuris dėl to įgydavo didžiau- 
sią kainą. Ulloa pasakoja, kad prie Buenos Airių prieš 
keturiasdešimt ar penkiasdešimt metų įprastinė jaučio, 
išsirinkto iš dviejų ar trijų šimtų jaučių bandos, kaina 
buvo keturi realai, tai yra dvidešimt vienas su puse pen- 
sų sidabru. Jis nieko nesako apie duonos kainą, tikriau- 
siai todėl, kad nieko ypatinga čia nepastebėjo. Jautis ten 
kainuoja, sako jis, ne ką daugiau nei darbas jį pagauti. 
Tačiau javų niekur negalima išauginti neįdėjus gerokai 

darbo, tad ir šalyje, išsidriekusioje išilgai La Platos upės, 
kuri tuo metu buvo tiesioginis kelias iš Europos į Poto- 
si sidabro kasyklas, piniginė darbo kaina negalėjo būti 
labai maža. Kitaip yra tuomet, kai žemė dirbama didžio- 
joje šalies dalyje. Tada jau duonos darosi daugiau nei mė- 
sos. Konkurencija pakeičia savo objektą, ir mėsos kai- 
na tampa didesnė už duonos kainą. 

Plečiantis ūkiams ir į nedirbamas žemes, nesukultū- 
rintų dykrų nebepakanka patenkinti mėsos paklausai. 
Didelė dalis dirbamų žemių taip pat turi būti skiriama 
auginti ir penėti gyvuliams, kurių kaina turi būti pakan- 
kama sumokėti ne tik už jų priežiūrai reikalingą darbą, 
bet ir rentą, ir pelną, kuriuos žemės savininkas ir ūki- 
ninkas galėtų gauti iš tos dirbamos žemės. Visai nedir- 
bamuose viržynuose užauginti galvijai rinkoje yra par- 
duodami, proporcingai jų svoriui ir kokybei, už tą pačią 
kainą kaip ir tie, kurie buvo užauginti gerai įdirbtose 
žemėse. Tų viržynų savininkai iš to gauna pelną ir pa- 
didina savo žemės rentą proporcingai galvijų kainai. Ne 
daugiau kaip prieš šimtmetį daugelyje Škotijos kalnuo- 
tų vietovių mėsa buvo tokia pat pigi kaip avižinė duona 
ar net pigesnė. Unija atvėrė Anglijos rinką tų vietovių 
galvijams. Dabar jų įprastinė kaina yra maždaug triskart 
didesnė nei šio šimtmečio pradžioje, o kartu patrigubė- 
jo ar net keturgubai išaugo ir daugelio kalnuotų vieto- 
vių žemės renta. Šiais laikais beveik visur Didžiojoje Bri- 
tanijoje svaras geriausios mėsos paprastai kainuoja 
daugiau nei du svarai geriausios baltos duonos; derlin- 
gais metais mėsa kartais kainuoja tiek, kiek trys ar ke- 
turi svarai duonos. 

Taigi vykstant žemdirbystės pažangai nedirbamų ga- 
nyklų teikiama renta ir pelnas tam tikru mastu tampa 
reguliuojami dirbamų žemių teikiamos rentos ir pelno, 
0 šie savo ruožtu — rentos ir pelno, gaunamų auginant 
javus. Javai yra kasmet gaunamas derlius. Mėsa - tai 

derlius, kuriam užaugti reikia ketverių ar penkerių me- 
tų. Todėl jei akras žemės vienos maisto rūšies pagamins 
daug mažiau nei kitos, mažesnį kiekį turės kompensuoti 
didesnė kaina. Jei tas mažesnis kiekis bus kompensuo- 
tas su kaupu, daugiau javų laukų bus paversta ganyklo- 
mis; o jei jis nebus kompensuotas, dalis ganyklų vėl bus 
paimta javams auginti. 

Tačiau reikia žinoti, kad ši rentos ir pelno, gauna- 
mų iš ganyklų ir gaunamų iš javų, kitaip tariant - iš že- 
mės, kurios tiesioginis produktas yra pašaras gyvuliams, 
ir žemės, kurios tiesioginis produktas yra maistas žmo- 
nėms, lygybė susidaro tik didžiojoje didelės šalies dirba- 
mų žemių dalyje. Kai kuriose vietose yra visiškai kitaip, 
ganyklos teikia daug didesnę rentą ir pelną nei javai. 

Antai didelio miesto pašonėje pieno ir arklių pašaro 
paklausa kartu su didele mėsos kaina dažnai pakelia 
šieno kainą virš to lygio, kurį būtų galima vadinti jos 
natūraliu santykiu su javų kaina. Tačiau akivaizdu, kad 
šis vietinis privalumas negali būti perkeltas į tolimes- 
nes žemes. 

Dėl ypatingų aplinkybių kai kurios šalys yra taip gau- 
siai apgyventos, kad visa teritorija, kaip ir tos žemės di- 
delio miesto pašonėje, yra nepakankama pagaminti ša- 
lies žmonių pragyvenimui reikalingą šieną ir javus. 
Todėl tokių šalių žemėse daugiausia auginama žolė, ta 
didesnės apimties prekė, kurios negalima taip papras- 
tai gabenti dideliais atstumais; o javai, daugumos tos ša- 
lies žmonių maistas, daugiausia atsivežami iš kaimyni- 
nių šalių. Tokioje padėtyje dabar yra Olandija, o romėnų 
klestėjimo laikais taip buvo didelėje senovės Italijos da- 
lyje. Kaip pasakoja Ciceronas, Katonas Vyresnysis saky- 
davęs, kad privačiame ūkyje pirmasis ir pelningiausias 
dalykas yra sočiai šerti galvijus, antrasis yra šerti pa- 
kenčiamai, trečiasis - šerti prastai. Arti žemę, anot jo, 
yra ketvirtoje vietoje pagal pelningumą ir naudą. Tie- 

sa, nuo žemės dirbimo toje senovės Italijos dalyje, kuri 
yra Romos kaimynystėje, buvo atgrasoma paskirstant ja- 
vus žmonėms veltui arba už labai nedidelę kainą. Tie 
javai buvo atgabenami iš užkariautų provincijų, kurių 
keletas vietoj mokesčių privalėjo tiekti respublikai de- 
šimtąją dalį savo produkto nustatyta kaina, maždaug še- 
ši pensai už peką. Maža kaina, kuria tie javai būdavo 
paskirstomi žmonėms, neišvengiamai smukdė kainą tų 
grūdų, kuriuos būtų buvę galima atsigabenti iš Lacijaus, 
senovės Romos teritorijos, ir turėjo atgrasinti nuo jų au- 
ginimo šalyje. 

Be to, atviroje šalyje, kurios pagrindinė produkcija 
yra grūdai, gerai aptverta ganykla dažnai duos didesnę 
rentą nei bet kuris javų laukas šalia jos. Ji labai patogi 
išlaikyti gyvuliams, kuriais dirbama grūdus auginanti že- 
mė, ir jos didelė renta šiuo atveju yra mokama ne nuo 
jos pačios produkcijos vertės, bet greičiau nuo javų lau- 
ko, kurį ji įgalina dirbti, duodamos produkcijos vertės. 
Renta veikiausiai sumažės, jei gretimos žemės bus vi- 
siškai aptvertos. Dabartinė didelė aptvertų žemių renta 
Škotijoje, kaip atrodo, priklauso nuo to, kad tokių že- 
mių reta, ir tikriausiai ji egzistuos ne ilgiau nei tokia 
padėtis. Ganyklą aptverti naudingiau nei javų lauką. Ap- 
tvaras sutaupo galvijų saugojimo darbą, be to, jie geriau 
tunka, kai nėra trikdomi piemens ar jo šunų. 

Bet kur tokių vietinių privalumų nėra, javų ar kitų 
paplitusių augalinių kultūrų, vartojamų žmonių maistui, 
teikiama renta ir pelnas natūraliai turi reguliuoti ganyk- 
lų teikiamą rentą ir pelną, jei šios tinkamos augalinėms 
kultūroms. 

Kultūrinių žolių, ropių, morkų, kopūstų ir kitų nau- 
dingų augalų kultivavimas, leidžiantis iššerti iš tokio pa- 
ties dydžio žemės ploto didesnį galvijų skaičių nei šeriant 
juos natūralia žole, reikia tikėtis, turėtų šiek tiek su- 
mažinti natūralų mėsos brangumą pažengusios žemdir- 


184 


XI. Apie žemės rentą 


bystės šalyje, palyginti su duonos kaina. Kaip galima 
spręsti, taip ir įvyko; yra pagrindo manyti, kad bent jau 
Londono rinkoje mėsos kaina, palyginti su duonos kai- 
na, šiais laikais yra gerokai mažesnė nei buvo praėju- 
sio šimtmečio pradžioje. 

„Princo Henriko gyvenimo“ (Life of Prince Henry) 
priede daktaras Birchas pateikė mums mėsos kainas, ku- 
rias paprastai mokėdavęs tas princas. Ten sakoma, kad 
keturi ketvirčiai jaučio, svėrusio šešis šimtus svarų, pa- 
prastai jam kainuodavę devynis svarus dešimt šilingų ar 
maždaug tiek, tai yra trisdešimt vieną šilingą ir aštuo- 
nis pensus už šimtą svarų svorio. Princas Henrikas mi- 
rė 1612 metų lapkričio 6 dieną, devynioliktaisiais savo 
gyvenimo metais. 

1764 metų kovo mėnesį buvo atliktas parlamento ty- 
rimas siekiant išsiaiškinti didelių to meto maisto kainų 
priežastis. Greta kitų duomenų, tada buvo pateiktas ir 
Virdžinijos pirklio liudijimas, kad 1763 metų kovo mė- 
nesį jis aprūpino provizija savo laivus mokėdamas dvi- 
dešimt keturis ar dvidešimt penkis šilingus už jautienos 
centnerį, ir tai jis laikė įprastine kaina; o tais brangy- 
mečio metais jis gavęs mokėti už tokį patį svorį ir ko- 
kybę dvidešimt septynis šilingus. Tačiau ši didelė 1764 
metų kaina yra keturiais šilingais ir aštuoniais pensais 
mažesnė nei įprastinė kaina, kurią mokėdavo princas 
Henrikas; ir tai buvo, reikia pažymėti, geros jautienos, 
tinkamos sūdyti tolimoms kelionėms, kaina. 

Princo Henriko mokėta kaina sudaro 3*/5 pensų už 
svarą skerdienos, neskirstant jos į prastas ir rinktines 
dalis; esant tokiai skerdienos kainai, rinktiniai gabalai 
mažmenomis turėjo būti parduodami ne mažesne kaip 
415 ar 5 pensų už svarą kaina. 

Tame 1764 metų parlamento tyrime liudytojai teigė, 
jog geriausios jautienos rinktinių gabalų kaina vartoto- 
jui buvo 4 ir 4!/) pensų už svarą; prasti gabalai apskritai 

kainavę nuo septynių fartingų iki 2'/> ir 23/4 pensų; ir tai, 
sakė jie, buvo apskritai puse penso brangiau, negu to- 
kie patys gabalai paprastai būdavo parduodami kovo mė- 
nesį. Tačiau net ši didelė kaina yra gerokai mažesnė už 
tą, kurią pagrįstai galėtume manyti buvus princo Hen- 
riko laikais. 

Praėjusio šimtmečio pirmuosius dvylika metų geriau- 
sių kviečių vidutinė kaina Vindzoro turguje buvo 1 sva- 
ras 18 šilingų 3'/6 pensų už kvarterį, susidedantį iš de- 
vynių Vinčesterio bušelių. 

Tačiau dvylika metų prieš 1764-uosius, įskaitant ir 
juos, geriausių kviečių tokio pat saiko kaina tame pa- 
čiame turguje buvo du svarai vienas šilingas ir 9 su pu- 
se pensų. 

Todėl, kaip atrodo, praėjusio šimtmečio pirmuosius 
dvylika metų kviečiai buvo gerokai pigesni, o mėsa ge- 
rokai brangesnė nei dvylika metų prieš 1764-uosius, 
įskaitant ir juos. 

Visose didelėse šalyse didžioji dirbamų žemių dalis 
skiriama arba žmonių maistui, arba galvijų pašarui au- 
ginti. Tų žemių renta ir pelnas lemia visų kitų dirbamų 
žemių rentą ir pelną. Jei kuri nors iš kitų produkcijos 
rūšių ima teikti mažesnę rentą ar pelną, žemė netru- 
kus užsėjama javais arba paverčiama ganyklomis; o jei 
kuri rūšis ima teikti daugiau, dalis javų laukų ar ganyk- 
lų netrukus skiriama tai produkcijos rūšiai gaminti. 

Žinoma, tos produkcijos rūšys, kurios reikalauja di- 
desnių pradinių išlaidų žemei gerinti arba didesnių kas- 
metinių išlaidų jai dirbti, kad žemė būtų joms tinkama, 
kaip atrodo, apskritai teikia pirmuoju atveju didesnę ren- 
tą, antruoju atveju didesnį pelną nei javai arba ganyk- 
los. Tačiau tas pranašumas retai kada bus didesnis ne- 
gu deramos palūkanos, tai yra deramas tų didesnių 
išlaidų atlyginimas. 

Apynių sklypo, sodo, daržo atveju tiek žemės savinin- 
ko renta, tiek ūkininko pelnas paprastai yra didesni nei 
javų lauko ar ganyklos atveju. Tačiau paruošti žemę to- 
kiai paskirčiai reikia daugiau išlaidų. Todėl žemės savi- 
ninkui ir priklauso didesnė renta. Be to, tokios žemės 
reikalauja dėmesingesnio ir sumanesnio ūkininkavimo. 
Todėl ūkininkui ir priklauso didesnis pelnas. Be to, der- 
lius, bent jau auginant vaisius ir apynius, nelygu me- 
tai, labai nevienodas. Todėl tos produkcijos kaina turi 
ne tik padengti atsitiktinius nuostolius, bet ir apimti tai, 
ką vadintume draudimo pelnu. Daržininkų ir sodininkų 
materialinė padėtis, paprastai sunki ir visada kukli, tu- 
rėtų mus įtikinti, kad jų įstabus išradingumas papras- 
tai nėra per daug apmokamas. Jų pasigėrėtinu menu tiek 
daug turtingų žmonių užsiima dėl pramogos, kad tie, ku- 
rie daro tai dėl pelno, nedaug tegali gauti naudos, nes 
žmonės, kurie natūraliai turėtų būti geriausi jų klien- 
tai, patys apsirūpina tais vertingaisiais sodininkų ir dar- 
žininkų vaisiais. 

Nauda, kurią žemės savininkas gauna iš tokių pato- 
bulinimų, kaip atrodo, niekada nebūdavo didesnė nei rei- 
kalinga padengti pradinėms išlaidoms, susijusioms su 
tais patobulinimais. Senovės ūkiuose, greta vynuogynų, 
daržas prie namų, kaip atrodo, buvo ta ūkio dalis, kuri 
turėjo teikti vertingiausią produkciją. Tačiau Demokri- 
tas, rašęs apie žemės ūkį prieš du tūkstančius metų ir 
amžininkų laikytas vienu iš geriausių jo žinovų, laikėsi 
nuomonės, kad nėra išmintinga apsitverti daržą. Pelnas, 
sakė jis, nepadengs akmenų sienos išlaidų, o lietaus ir 
žiemos audrų ardomas plytas (manau, jis kalbėjo apie 
saulėje išdegtas plytas) nuolat reikės taisyti. Kolumela, 
kuris perteikia šituos Demokrito teiginius, jų neneigia, 
bet pasiūlo labai ekonomišką aptvėrimo būdą - apsodinti 
gervuogių ir erškėtrožių krūmais, kurie, pasak jo, kaip 
jis žinąs iš patyrimo, yra patvarus ir neįveikiamas ap- 

tvaras, nors tai, atrodo, nebuvo visuotinai žinoma De- 
mokrito laikais. Paladijus pritaria Kolumelos nuomonei, 
kurią prieš tai jau buvo pateikęs Varonas. Šių senovės 
laikų žemdirbystės tobulintojų nuomone, daržo produk- 
cija, atrodo, nedaug teviršijo tai, kas buvo pakankama 
padengti intensyvesnio žemės dirbimo ir drėkinimo iš- 
laidoms, nes seniau, kaip ir dabar, buvo manoma, kad 
šalyse taip arti saulės būtina turėti savo žinioje vandens 
srovę, kurią būtų galima nukreipti prie kiekvienos dar- 
žo ežios. Didžiojoje Europos dalyje šiais laikais manoma, 
kad daržas nenusipelnė geresnio aptvaro nei toks, kokį 
pasiūlė Kolumela. Didžiojoje Britanijoje ir kai kuriose 
kitose šiaurės šalyse lepesni vaisiai išvis negali prinok- 
ti kitaip, kaip tik pastačius sieną. Todėl jų kaina tose 
šalyse turi būti tokia, kad padengtų išlaidas, susijusias 
su viso to, be ko jų negalima išauginti, pastatymu ir iš- 
laikymu. Sodo siena dažnai juosia daržą, taigi šis nau- 
dojasi tokiu puikiu aptvaru, už kurį jo paties produkcija 
tik retai įstengtų sumokėti. 

Senovėje, kaip ir šiais laikais, tai, kad tinkamai pa- 
sodinti ir išpuoselėti vynuogynai yra vertingiausia ūkio 
dalis, visose vyno šalyse buvo laikoma neabejotina žem- 
dirbystės tiesa. Tačiau iš Kolumelos žinome, kad seno- 
vės Italijos valstiečiai ginčijosi, ar naudinga užveisti nau- 
ją vynuogyną. Kolumela, kaip tikras visų ypatingesnių 
žemdirbystės rūšių gerbėjas, pasisako už naujus vynuo- 
gynus ir stengiasi parodyti palygindamas pelną ir išlaidas, 
kad tai pati naudingiausia ūkininkavimo kryptis. Tačiau 
tokie naujų sumanymų pelno ir išlaidų palyginimai yra 
labai apgaulingi, ypač žemės ūkyje. Jei iš tikrųjų naujų 
vynuogynų nauda visuotinai būtų tokia didelė, kokią ją 
galint būti įsivaizdavo Kolumela, nebūtų reikėję ginčytis. 
Skirtingos nuomonės šiuo klausimu vyno šalyse dažnai 
reiškiamos ir šiandien. Tiesą sakant, tų šalių agrarinin- 
kai, intensyvios žemdirbystės šalininkai ir rėmėjai, ap- 

skritai atrodo linkę kartu su Kolumela pasisakyti už vy- 
nuogynus. Prancūzijoje senųjų vynuogynų savininkų pa- 
stangos sutrukdyti sodinti naujus, regis, palaiko tokią 
nuomonę ir liudija, jog tie, kas turi patirties, suvokia, 
kad tokia žemdirbystės kryptis šiuo metu šioje šalyje yra 
pelningesnė už kitas. Tačiau kartu, regis, tai rodo ir ki- 
tokią nuomonę, - kad šis didesnis pelnas negali gyvuoti 
ilgiau nei įstatymai, kurie dabar suvaržo laisvą vynuogi- 
ninkystę. 1751 m. vynuogynų savininkai pasiekė, kad 
buvo išleistas tarybos įsakymas, draudžiantis tiek sodinti 
naujus vynuogynus, tiek atnaujinti senuosius, kurių dir- 
bimas dvejus metus buvo nutrauktas, be atskiro kara- 
liaus leidimo, kuris galėjo būti duotas tiktai provincijos 
intendantui pateikus informaciją, patvirtinančią, jog jis 
ištyręs Žemę ir ši tikrai netinkanti jokiai kitai kultūrai. 
Dingstis tokiam įsakymui buvo javų laukų ir ganyklų sty- 
gius ir vynuogynų perteklius. Bet jei perteklius būtų bu- 
vęs realus, jis pats, be jokių tarybos įsakymų, būtų veiks- 
mingai sustabdęs naujų vynuogynų veisimą, šios žemės 
ūkio šakos pelną sumažindamas žemiau jo natūralaus 
santykio su javų ir ganyklų teikiamu pelnu. Dėl tariamo 
javų stygiaus, atsiradusio daugėjant vynuogynų, javų lau- 
kai Prancūzijoje niekur taip intensyviai nedirbami, kaip 
vyno gamybos provincijose, kur jiems yra pati tinka- 
miausia žemė, - Burgundijoje, Gijenoje ir Aukštutinia- 
me Langedoke. Gausybė rankų, auginančių vieną kultū- 
rą, neišvengiamai paskatina ir kitos kultūros kultivavi- 
mą, nes sudaro gatavą rinką jos produkcijai. Tų, kurie 
įstengia mokėti už tą produkciją, skaičiaus mažinimas 
yra, be jokios abejonės, pats beviltiškiausias būdas ska- 
tinti javų auginimą. Tai tolygu politikai, kuri skatintų 
žemės ūkį darydama kliūtis plėtotis manufaktūroms. 
Todėl nors tokių produkcijos rūšių, kurios reikalau- 
ja arba didesnių pradinių išlaidų, kad būtų paruošta dir- 
va joms auginti, arba didesnių kasmetinių žemės dirbi- 

mo išlaidų, teikiama renta ir pelnas dažnai žymiai vir- 
šija rentą ir pelną, gaunamus iš javų ar ganyklų, bet 
jei jie tik padengia tas papildomas išlaidas, tai iš tikrų- 
jų priklauso nuo rentos ir pelno auginant populiariau- 
sias kultūras. 

Žinia, kartais atsitinka taip, jog žemės plotas, tinka- 
mas kuriai nors konkrečiai kultūrai auginti, yra per ma- 
žas, kad patenkintų esamą paklausą. Tada visa produk- 
cija gali būti parduota tiems, kurie linkę duoti už ją 
daugiau nei tiek, kiek pakaktų sumokėti visai rentai, at- 
lyginimams ir pelnui, būtiniems jai išauginti ir prista- 
tyti į rinką, pagal jų natūralią normą, tai yra tokią nor- 
mą, pagal kurią renta, atlyginimai ir pelnas yra mokami 
didžiojoje kitos dirbamos žemės dalyje. Ta perviršinė kai- 
nos dalis, liekanti sumokėjus visas žemės dirbimo ir ge- 
rinimo išlaidas, šiuo atveju, ir tik šiuo atveju, neturėtų 
būti susieta jokiu santykiu su analogišku perviršiu, gau- 
namu auginant javus ar laikant ganyklas, tačiau galėtų 
viršyti tą perviršį bet kuriuo mastu; ir didžioji to per- 
viršio dalis natūraliai atitektų žemės savininkui. 

Antai įprastas ir natūralus santykis tarp rentos ir pel- 
no, gaunamų gaminant vyną ir gaunamų auginant ja- 
vus ir laikant galvijus, iš tiesų galioja tik tiems vynuo- 
gynams, kuriuose auginamos ne kokios ypatingos, bet 
tiesiog geros įprastos vynuogės, kokias galima auginti 
beveik visur lengvoje, žvyringoje ar smėlėtoje dirvoje, 
ir kurių vynas neišsiskiria niekuo, tik stiprumu ir nau- 
dingumu sveikatai. Tik su tokiais vynuogynais gali būti 
lyginamos įprastos šalies žemės, bet jų negalima lyginti 
su ypatingų savybių vynuogynais. 

Dirvožemio skirtumai vynuogių savybes paveikia la- 
biau nei visų kitų vaisių. Iš kai kurių dirvų jos gauna 
tokį skonį, kokio, manoma, negali suteikti jokie jų au- 
ginimo ar žemės dirbimo ypatumai. Tas skonis, tikras 
ar įsivaizduojamas, kartais būdingas tik keletui vynuo- 

gynų; kartais juo pasižymi didžioji nedidelės apylinkės 
dalis, o kartais ir nemaža didelės provincijos dalis. Rin- 
kai pateiktas visas tokio vyno kiekis yra nepakankamas, 
kad patenkintų esamą paklausą arba paklausą tų žmo- 
nių, kurie linkę mokėti visą rentą, pelną ir atlyginimus, 
būtinus tam vynui pagaminti ir pateikti į rinką, pagal 
įprastinę normą, tai yra tokią, pagal kurią renta, pel- 
nas ir atlyginimai mokami paprastuose vynuogynuose. 
Vadinasi, visas kiekis gali būti parduotas tiems, kurie 
nori mokėti daugiau, o dėl to kaina neišvengiamai pasi- 
daro didesnė už paprasto vyno kainą. Šis skirtumas bus 
didesnis arba mažesnis priklausomai nuo to, kokią stip- 
rią konkurenciją tarp pirkėjų sukels to vyno madingu- 
mas ir retumas. Kad ir koks būtų skirtumas, didžioji jo 
dalis taps žemės savininko renta. Mat nors tokie vynuo- 
gynai paprastai įdirbami rūpestingiau nei dauguma ki- 
tų, didelė vyno kaina, kaip galima spręsti, yra ne tiek 
tos rūpestingos priežiūros pasekmė, kiek priežastis. Ga- 
minant tokią vertingą produkciją dėl nerūpestingumo 
patirti nuostoliai būna tokie dideli, kad net labiausiai ap- 
sileidusius priverčia susirūpinti. Todėl ir nedidelės da- 
lies tos didesnės kainos pakanka sumokėti už papildo- 
mą darbą, įdėtą į tų vynuogynų priežiūrą, ir pelną už 
papildomas sankaupas, panaudotas tam darbui atlikti. 
Su tokiais ypatingais vynuogynais galima palyginti 
Vakarų Indijoje įsikūrusių europiečių turimas cukraus 
plantacijas. Jų visa produkcija yra nepakankama realiai 
paklausai Europoje patenkinti ir todėl gali būti parduo- 
ta tiems, kurie linkę mokėti daugiau nei pakaktų sumo- 
kėti visai rentai, pelnui ir atlyginimams, reikalingiems 
tai produkcijai išauginti ir pateikti į rinką, pagal tokią 
normą, pagal kurią renta, pelnas ir atlyginimai moka- 
mi bet kurios kitos produkcijos atveju. Kochinchinos ge- 
riausias baltasis cukrus paprastai parduodamas po tris 
piastrus už kvintalą, mūsų pinigais - už trylika šilingų 

ir šešis pensus, kaip pasakoja p. Poivre!, labai kruopš- 
tus tos šalies žemės ūkio tyrinėtojas. Tai, kas ten vadi- 
nama kvintalu, sveria nuo šimto penkiasdešimties iki 
dviejų šimtų Paryžiaus svarų, tai yra vidutiniškai šimtą 
septyniasdešimt penkis Paryžiaus svarus; taigi angliško 
centnerio kaina sumažėja iki maždaug aštuonių šilingų 
sidabru, tai yra nesiekia net ketvirtadalio to, kiek pa- 
prastai mokama už rudąjį arba muskavada nerafinuotą 
cukrų, importuojamą iš mūsiškių kolonijų, ir sudaro ma- 
žiau nei šeštadalį to, kiek mokama už rafinuotą baltąjį 
cukrų. Kochinchinoje didžioji dirbamų žemių dalis skir- 
ta javams ir ryžiams, pagrindiniam žmonių maistui, au- 
ginti. Tarp javų, ryžių ir cukraus kainų ten veikiausiai 
yra natūralus santykis, tai yra toks, koks natūraliai su- 
sidaro tarp skirtingų kultūrų didžiojoje dirbamų žemių 
dalyje ir koks atlygina, kiek įmanoma tai tiksliai apskai- 
čiuoti, žemės savininkui ir ūkininkui pagal tai, kokios 
buvo įprastinės pradinės žemės paruošimo išlaidos ir jos 
dirbimo metinės išlaidos. Tačiau mūsiškėse cukrų augi- 
nančiose kolonijose cukraus kaina nėra proporcinga ry- 
žių ar javų plotų produkcijos kainai Europoje ar Ameri- 
koje. Paprastai sakoma, jog cukraus augintojas tikisi, 
kad romas ir melasa turi padengti visas jo ūkio išlaidas 
ir kad cukrus turi būti jo grynasis pelnas. Jei tai tiesa, 
nors aš nesiimčiau šito tvirtinti, panašiai būtų, jei javų 
augintojas tikėtųsi padengti savo ūkio išlaidas pelais ir 
šiaudais, o grūdai turėtų būti jo grynasis pelnas. Mato- 
me, kaip dažnai Londono ir kitų prekybinių miestų pir- 
klių bendrijos perka nenaudojamas žemes mūsiškėse 
cukraus kolonijose, tikėdamosi jas įdirbti ir kultivuoti 
pasitelkusios samdytus valdytojus ir įgaliotinius, nepai- 
sydamos didžiulių nuotolių ir negarantuotos grąžos dėl 
prastos teisėtvarkos tuose kraštuose. Niekas tokiu bū- 


1 Voyages d'un Philosophe. 

du nebandys įdirbti ir kultivuoti derlingiausių žemių Ško- 
tijoje, Airijoje arba Šiaurės Amerikos grūdų rajonuose, 
nors dėl griežtesnės teisėtvarkos tuose kraštuose gali- 
ma tikėtis daug normalesnės grąžos. 

Virdžinijoje ir Merilande pirmenybė teikiama tabako 
auginimui, kaip pelningesniam nei javų auginimas. Ta- 
baką galima auginti didžiojoje Europos dalyje, tačiau be- 
veik visur Europoje jis tapo pagrindiniu apmokestinimo 
objektu, o surinkti mokestį iš kiekvieno atskiro šalies 
ūkio, kur tas augalas gali būti auginamas, kaip manoma, 
būtų sunkiau, negu rinkti jį muitinėje tabaką importuo- 
jant. Būtent dėl to auginti tabaką didžiojoje Europos da- 
lyje buvo absurdiškai uždrausta, o tai neišvengiamai su- 
teikia tam tikrą monopoliją toms šalims, kuriose tai 
leidžiama; kadangi Virdžinija ir Merilandas augina dau- 
giausiai tabako, tuodu kraštai iš esmės ir dalijasi, nors 
turėdami keletą konkurentų, tos monopolijos teikiamą 
naudą. Tačiau tabako auginimas, kaip atrodo, nėra toks 
naudingas kaip cukraus. Aš niekad nesu girdėjęs apie ko- 
kią nors tabako plantaciją, kuri buvo užveista ir dirbama 
naudojant Didžiojoje Britanijoje gyvenančių pirklių kapi- 
talą, ir mūsiškės tabaką auginančios kolonijos neatsiun- 
čia pas mus į metropoliją tokių turtingų plantatorių, ko- 
kius dažnai matome atvykstant iš mūsiškių cukrų 
auginančių salų. Nors dėl to, kad tose kolonijose pirme- 
nybė teikiama tabako, o ne javų auginimui, atrodytų, jog 
reali tabako paklausa Europoje nėra visiškai patenkina- 
ma, ji tikriausiai patenkinama geriau nei cukraus pa- 
klausa; 1r nors dabartinė tabako kaina tikriausiai yra di- 
desnė nei pakankama sumokėti visai rentai, pelnui ir 
atlyginimams, reikalingiems tai produkcijai išauginti ir 
pristatyti į rinką, pagal tokią normą, pagal kurią renta, 
pelnas ir atlyginimai mokami auginant javus, toji kaina 
neturėtų būti tiek didesnė, kiek yra didesnė dabartinė 
cukraus kaina. Todėl mūsiškiai tabako augintojai jau yra 

išsakę tokį patį būgštavimą dėl tabako pertekliaus, ko- 
kį senųjų vynuogynų savininkai Prancūzijoje išsakė dėl 
vyno pertekliaus. Susirinkę draugėn jie priėmė sprendi- 
mą apriboti tabako auginimą iki šešių tūkstančių stiebų, 
iš kurių, kaip manoma, būtų gaunama tūkstantis svarų 
tabako kiekvienam negrui nuo šešiolikos iki šešiasde- 
šimties metų amžiaus. Tabako augintojai apskaičiavo, 
kad toks negras, be šito skirto tabako kiekio, dar gali au- 
ginti keturis akrus kukurūzų. Siekdami neperkrauti rin- 
kos pasiūla, jie kartais, derlingais metais, kaip mums 
pasakoja daktaras Douglasas* (įtariu, kad jis buvo klai- 
dingai informuotas), sudegina tam tikrą kiekį tabako, 
skirto kiekvienam negrui, lygiai kaip olandai, pasakoja- 
ma, daro su prieskoniais. Jei dabartinei tabako kainai 
palaikyti reikalingi tokie drastiški būdai, šios kultūros 
pranašumas javų atžvilgiu, jei tik jis dar tebėra, tikriau- 
siai nebus ilgalaikis. 

Šitokiu būdu tos dirbamos žemės, kurios produkcija 
yra žmonių maistas, renta reguliuoja didžiosios dalies ki- 
tų dirbamų žemių rentą. Jokia atskira produkcijos rū- 
šis negali ilgai teikti mažesnę rentą, nes žemė negaiš- 
tant bus skirta kitai kultūrai auginti. Ir jei kuri nors 
kultūra apskritai duoda didesnę rentą, taip yra todėl, kad 
jai auginti tinkamos žemės plotas yra per mažas paten- 
kinti realiajai paklausai. 

Europoje pagrindinė žemdirbystės kultūra, vartoja- 
ma tiesiogiai žmonių maistui, yra javai. Todėl, išskyrus 
ypatingas aplinkybes, javų žemių renta Europoje regu- 
liuoja visų kitų dirbamų žemių rentą. Britanijai never- 
ta pavydėti nei Prancūzijos vynuogynams, nei Italijos 
alyvmedžių sodams. Išskyrus ypatingas aplinkybes, pas- 
tarųjų žemės renta priklauso nuo javų sklypų žemės ren- 
tos, ojavams auginti skirtų žemių derlingumas Britani- 


Ž Douglas, Summary, vol. ii, p. 372, 373. 

joje nedaug mažesnis už javų plotų derlingumą tose dvie- 
jose šalyse. 

Jei kurioje nors šalyje paplitęs ir mėgstamas žmonių 
augalinis maistas būtų gaunamas iš augalo, kurio daugu- 
moje paprastos žemės, esant tokiai pačiai ar labai pana- 
šiai žemdirbystės kultūrai, užauginama daug daugiau, 
nei derlingiausiose žemėse užauginama javų, tuomet že- 
mės savininko renta, tai yra tas maisto kiekio perviršis, 
kuris jam liktų sumokėjus ūkininkui už darbą ir atkūrus 
sankaupas kartu su įprastiniu pelnu, neišvengiamai bū- 
tų daug didesnė. Kad ir kokia būtų darbo užmokesčio 
norma, įprasta toje šalyje darbo jėgai išlaikyti, šis dides- 
nis perviršis visada leistų išlaikyti daugiau darbo ir todėl 
įgalintų žemės savininką nupirkti didesnį jo kiekį arba 
juo disponuoti. Jo rentos realioji vertė, jo reali galia ir 
valdžia, jo galimybės naudotis pragyvenimo reikmenimis 
ir patogumais, kuriuos kitų žmonių darbas galėtų jam 
suteikti, neišvengiamai būtų didesnės. 

Ryžių laukas užaugina daug daugiau maisto nei der- 
lingiausias javų laukas. Teigiama, kad per metus iš vie- 
no akro gaunami du derliai, nuo trisdešimties iki šešias- 
dešimties bušelių kiekvienas. Taigi nors dirbti ryžių 
laukui reikia daugiau darbo, padengus visą jo išlaikymą 
lieka daug didesnis perviršis. Todėl tose ryžius auginan- 
čiose šalyse, kur ryžiai yra įprastas ir mėgstamas auga- 
linis žmonių maistas ir kur jų augintojai daugiausia jais 
ir maitinasi, žemės savininkui priklausys didesnė to per- 
viršio dalis nei javus auginančiose šalyse. Karolinoje, kur 
augintojai, kaip ir kitose britų kolonijose, paprastai yra 
kartu ir ūkininkai, ir žemės savininkai ir kur renta dėl 
to susimaišiusi su pelnu, ryžių auginimas laikomas pel- 
ningesniu nei javų, nors ten laukai duoda tik vieną der- 
lių per metus ir ryžiai dėl vyraujančių europietiškų pa- 
pročių ten nėra įprastas ir mėgstamas augalinis žmonių 
maistas. 

Geras ryžių laukas yra pelkėtas visais metų laikais, 
o vienu išjų išvis užtvindytas vandeniu. Jis netinka nei 
javams auginti, nei ganyklai, nei vynuogynui, nei iš es- 
mės jokiai kitai žmogui naudingai augalinei kultūrai; o 
žemės, tinkamos toms visoms kultūroms, yra netinka- 
mos ryžiams. Todėl net ryžius auginančiose šalyse ry- 
žių lauko renta negali reguliuoti kitų dirbamų žemių ren- 
tos, nes šios niekada negali būti naudojamos ryžiams 
auginti. 

Bulvių laukas užaugina ne mažesnį maisto kiekį nei 
ryžių laukas ir daug didesnį nei kviečių laukas. Dvylika 
tūkstančių svarų bulvių iš akro žemės nėra didesnis der- 
lius nei du tūkstančiai svarų kviečių. Žinoma, maistas, 
tai yra sotus maistas, kurį gali teikti tos dvi kultūros, 
nėra proporcingas jų svoriui, kadangi bulvės yra labai 
vandeningos. Bet tarę, kad pusę šio šakniavaisio svorio 
sudaro vanduo, o tai labai didelė prielaida, vis tiek gau- 
sime, jog bulvių akras duos šešis tūkstančius svarų so- 
taus maisto, triskart daugiau nei duoda akras kviečių. 
Bulvių akrui įdirbti reikia mažiau išlaidų nei kviečių ak- 
rui; išlaidos dėl pūdymo, kuris paprastai būtinas prieš 
sėjant kviečius, viršija išlaidas apkaupimui ir kitokiems 
papildomiems darbams, kurių visada prireikia bulvėms. 
Jei kada nors šitie šakniavaisiai kur nors Europoje tap- 
tų, kaip ryžiai kai kuriose ryžius auginančiose šalyse, 
įprastu ir mėgstamu žmonių augaliniu maistu ir užim- 
tų tokius pat dirbamos žemės plotus, kokius dabar už- 
ima kviečiai ir kitos javų rūšys, vartojamos žmonių mais- 
tui, tada toks pat dirbamos žemės plotas išlaikytų daug 
didesnį žmonių skaičių ir, samdiniams mintant daugiau- 
sia bulvėmis, liktų didesnis perviršis po to, kai būtų at- 
kurtos visos sankaupos, sunaudotos auginant bulves, ir 
sumokėta už visą tam reikalingą darbą. Didesnė to per- 
viršio dalis taip pat priklausytų žemės savininkui. Gy- 

ventojų skaičius padidėtų, ir renta būtų gerokai dides- 
nė nei dabar. 

Bulvėms tinkama žemė tinka ir beveik kiekvienai ki- 
tai naudingai kultūrai. Jei joms būtų skirta tokia pati 
dirbamų žemių dalis, kokia dabar tenka javams, jos ly- 
giai taip pat reguliuotų didesnės dalies kitų dirbamų že- 
mių rentą. 

Kai kuriose Lankašyro vietose manoma, kaip man 
pasakojo, jog avižinė duona yra sotesnis maistas dirban- 
tiems žmonėms nei kvietinė duona, ir tokius pat teigi- 
nius dažnai esu girdėjęs Škotijoje. Bet aš truputį abejo- 
ju jų pagrįstumu. Paprasti žmonės Škotijoje, mintantys 
avižine duona, apskritai nėra nei tokie stiprūs, nei to- 
kie dailūs kaip to paties luomo žmonės Anglijoje, min- 
tantys kvietine duona. Nei jie dirba itin gerai, nei jie 
puikiai atrodo; ir kadangi tarp abiejų šalių aukštuome- 
nės žmonių nėra tokio skirtumo, patirtis rodytų, jog pa- 
prastų žmonių maistas Škotijoje nėra toks tinkamas 
žmogaus organizmui, kaip jų luomo kaimynų maistas 
Anglijoje. Tačiau, atrodo, kitaip yra su bulvėmis. Kelei- 
vių ir prekių nešikai, anglių krovikai Londone, taip pat 
tos nelaimingos moterys, kurios gyvena iš prostitucijos, 
ko gero, stipriausi vyrai ir gražiausios moterys britų val- 
dose, daugiausia, kaip kalbama, yra iš žemiausių Airi- 
jos žmonių sluoksnių, kurie paprastai maitinasi tais šak- 
niavaisiais. Joks maistas negalėtų įtikinamiau įrodyti 
savo maistinės kokybės, tai yra ypatingo tinkamumo 
žmogaus organizmo sveikatai. 

Bulves sunku išlaikyti visus metus, ir neįmanoma jas 
sandėliuoti kaip javus dvejus ar trejus metus iš eilės. 
Baimė, kad jas bus neįmanoma suspėti parduoti pirma, 
nei jos supus, atgraso nuo jų auginimo ir yra, matyt, pa- 
grindinė kliūtis joms kada nors tapti kaip duonai pagrin- 
diniu visų skirtingų žmonių sluoksnių augaliniu maistu 
kurioje nors iš didžiųjų šalių. 

Antra dalis 
Apie žemės ūkio produkciją, 
kuri kartais teikia rentą ir kartais - ne 


Žmonių maistas, kaip atrodo, yra vienintelė žemdir- 
bystės produkcija, kuri visada ir neišvengiamai teikia vie- 
nokią ar kitokią rentą žemės savininkui. Kitos produk- 
cijos rūšys kartais ją teikia, kartais ne priklausomai nuo 
įvairių aplinkybių. 

Be maisto, kitos dvi didžiosios žmonijos reikmės yra 
drabužiai ir būstas. 

Pirmykštė nedirbama žemė įstengia teikti medžiagas 
drabužiams ir būstui daug didesniam žmonių skaičiui nei 
gali jų išmaitinti. Įdirbta ji kartais gali išmaitinti dides- 
nį žmonių skaičių nei aprūpinti minėtomis medžiagomis, 
bent jau tokio pavidalo, kokio žmonėms jų reikia ir jie 
yra pasirengę už jas mokėti. Todėl vienu atveju tokių 
medžiagų yra perteklius, ir dėl to jos turi mažą vertę 
arba išvis yra bevertės. Kitu atveju dažnai yra jų sty- 
gius, kuris neišvengiamai didina jų vertę. Pirmuoju at- 
veju didelė jų dalis yra pašalinama kaip bevertė, o tos 
dalies, kuri sunaudojama, kaina laikoma lygia vien dar- 
bui ir išlaidoms, susijusioms su tų medžiagų pritaikymu 
naudoti, ir todėl negali teikti jokios rentos žemės savi- 
ninkui. Antruoju atveju visos tos medžiagos yra panau- 
dojamos, ir dažnai paklausa yra didesnė už turimą kie- 
kį. Visada yra žmonių, linkusių mokėti už tas medžiagas 
daugiau nei pakaktų atlyginti jų pateikimo rinkai išlai- 
doms. Todėl tokių žmonių siūloma kaina visada užtik- 
rins ir tam tikrą rentą žemės savininkui. 

Pradinė drabužių medžiaga buvo didesniųjų žvėrių 
odos. Todėl medžiotojų ir piemenų tautose, kurių mais- 
tas daugiausia yra tų gyvūnų mėsa, kiekvienas maistu 
apsirūpinantis žmogus kartu apsirūpina medžiagomis di- 
desniam drabužių kiekiui, nei pats gali dėvėti. Jei nėra 


198 


XI. Apie žemės rentą 


užsienio prekybos, didžioji tokių medžiagų dalis bus iš- 
mesta lauk kaip bevertis daiktas. Šitaip tikriausiai buvo 
Šiaurės Amerikos medžiotojų tautose iki atrandant jų 
kraštą europiečiams, su kuriais dabar jie maino savo per- 
teklinius kailius į antklodes, šautuvus ir brendį, o tai su- 
teikia kailiams tam tikrą verte. Dabar, kai visas žinomas 
pasaulis prekiauja, manau, net ir barbariškiausios tau- 
tos, įteisinusios žemės nuosavybę, vykdo panašaus pobū- 
džio užsienio prekybą ir tarp savo turtingesnių kaimynų 
randa paklausą visoms drabužiams tinkamoms medžia- 
goms, kurias teikia jų žemės ir kurios negali būti nei ap- 
dorotos, nei suvartotos namie, ir dėl tos paklausos tų me- 
džiagų kaina tampa didesnė už jų nugabenimo tiems 
turtingiesiems kaimynams išlaidas. Vadinasi, kaina tada 
teikia rentą žemės savininkui. Kai didžioji dalis Škotijos 
aukštumų galvijų būdavo suvartojama vietoje, jų odų 
eksportas sudarė svariausią tos šalies prekybos dalį, ir 
mainais gautos prekės šiek tiek padidindavo rentą už tas 
aukštumų žemes. Anglijos vilna, kuri senovėje negalėjo 
būti nei sunaudota, nei perdirbta šalyje, rado rinką tuo- 
met turtingesnėje ir darbštesnėje Flandrijoje, ir jos kaina 
šiek tiek pridėdavo prie rentos už žemę, kurioje ji buvo 
pagaminta. Šalyse, kurių ūkis nėra labiau išsivystęs nei 
tada Anglijoje ar Škotijos aukštumose dabar ir kurios ne- 
vykdo jokios užsienio prekybos, būtų toks akivaizdus 
medžiagų drabužiams perteklius, kad didžioji jų dalis bū- 
tų išmesta kaip bevertė ir jokia jų dalis neduotų rentos 
žemės savininkui. 

Medžiagos būstui ne visada gali būti gabenamos taip 
toli, kaip medžiagos drabužiams, ir ne taip lengvai tam- 
pa užsienio prekybos objektu. Kai jas gaminančioje ša- 
lyje atsiranda jų perteklius, dažniau atsitinka taip, kad 
net dabartiniame prekiaujančiame pasaulyje jos neturi 
jokios vertės žemės savininkui. Gera akmenų laužykla 
Londono pašonėje teiks neblogą rentą. Daugelyje Ško- 

tijos ir Velso vietovių ji neduos jokios rentos. Tankiai 
apgyventoje intensyvaus ūkio šalyje statybai tinkama 
mediena turi didelę vertę ir žemė, kurioje ji auga, duo- 
da nemenką rentą. Tačiau daugelyje Šiaurės Amerikos 
vietovių žemės savininkas būtų itin dėkingas žmogui, ku- 
ris išsivežtų daugumą jo brandžių medžių. Kai kuriose 
Škotijos aukštumų vietose, kur nėra sausumos ir van- 
dens kelių, žievė yra vienintelė medžio dalis, kuri gali 
būti pristatyta į rinką. Pati mediena paliekama pūti ant 
žemės. Kai yra toks būsto medžiagų perteklius, sunau- 
dotos dalies vertę sudaro tik darbas ir jų pritaikymo nau- 
doti išlaidos. Jos neduos jokios rentos žemės savininkui, 
kuris paprastai leidžia naudotis jomis kiekvienam, kas 
tik pasivargina to paprašyti. Tačiau turtingesniųjų tau- 
tų paklausa kartais suteikia jam galimybę gauti rentą 
už tokią žemę. Kai pradėta grįsti Londono gatves, kai 
kurių plikų uolų Škotijos pajūryje savininkai ėmė gauti 
rentą, ko niekad anksčiau nebuvo. Norvegijos ir Balti- 
jos pajūrio miškai rinką, kurios jie neturi savo šalyje, 
randa daugelyje Didžiosios Britanijos vietų ir todėl duo- 
da savininkams tam tikrą rentą. 

Šalys yra apgyventos ne proporcingai tam žmonių 
skaičiui, kurį jų pagaminama produkcija gali aprengti ir 
suteikti būstą, bet proporcingai tam skaičiui, kurį ji ga- 
li išmaitinti. Kai maisto yra, nesunku rasti būtinus dra- 
bužius ir būstą. Bet jei šių yra pakankamai, dažnai gali 
būti sunku rasti maisto. Net kai kuriose britų dominijų 
vietovėse tai, kas vadinama namu, gali būti pastatyta per 
vieno žmogaus darbo dieną. Paprasčiausi drabužiai, gy- 
vulių ir žvėrių odos, jau reikalauja šiek tiek daugiau dar- 
bo joms apdoroti ir paruošti naudotis. Bet ir čia darbo 
neprireikia daug. Laukinių ir barbarų tautose šimtoji ar 
tik šiek tiek didesnė nei šimtoji visų metų darbo dalis 
bus pakankama, kad jie apsirūpintų tokiais drabužiais 

ir tokiu būstu, kurie patenkintų daugumą žmonių. Visų 
kitų devyniasdešimt devynių dalių dažnai vos pakanka 
apsirūpinti maistu. 

Bet kai dėl žemės dirbimo ir pagerinimo vienos šei- 
mos darbas gali parūpinti maisto dviem, pusės visuome- 
nės darbo ima pakakti, kad maisto turėtų visi. Vadina- 
si, kita pusė ar bent didžioji jos dalis gali parūpinti kitus 
dalykus arba tenkinti kitas žmonių reikmes ir užgaidas. 
Didžiosios tų reikmių ir užgaidų dalies pagrindiniai ob- 
jektai yra drabužiai ir būstas, baldai ir tai, kas vadina- 
ma namų apyvokos daiktais. Turtingas žmogus nesuvar- 
toja daugiau maisto nei jo skurdžius kaimynas. Kokybe 
tas maistas gali labai skirtis, ir norint parinkti bei pa- 
ruošti maistą turtingam žmogui gali prireikti daugiau dar- 
bo ir pasirengimo, bet kiekis abiem atvejais bus beveik 
toks pat. Tačiau palyginkite pirmojo erdvius rūmus ir 
didžiules drabužių spintas su antrojo lūšna ir keletu skar- 
malų ir pamatysite, kad skirtumas tarp jų drabužių, būs- 
tų ir baldų kiekybės yra beveik toks pat didžiulis, kaip 
ir tarp jų kokybės. Kiekvieno žmogaus maisto troškimą 
riboja nedidelė jo skrandžio talpa, tačiau pastatų, dra- 
bužių, namų apyvokos daiktų, patogumų ir puošnumo 
troškimas, atrodo, neturi nei ribų, nei kitokių užtvarų. 
Todėl tie žmonės, kurių žinioje yra daugiau maisto, nei 
jie patys gali suvartoti, visada siekia iškeisti tą perviršį 
ar, kas yra tas pat, jo kainą į tos kitos rūšies malonu- 
mus. Tai, kas viršija tą ribotą troškimą, yra atiduoda- 
ma už tų troškimų, kurių neįmanoma iki galo realizuo- 
ti, nes jie atrodo esantys visiškai beribiai, patenkinimą. 
Skurdžiai, siekdami gauti maisto, stengiasi patenkinti 
tas turtingųjų užgaidas, o kad apsirūpinimas maistu būtų 
tikresnis, jie rungiasi vienas su kitu savo darbo pigumu 
ir kokybe. Didėjant maisto kiekiui, tai yra gerėjant že- 
mių dirbimui ir jų kokybei, didėja darbininkų skaičius; 
o kadangi jų darbinės veiklos prigimtis leidžia labai de- 

taliai pasidalyti darbą, medžiagų kiekis, kurį jie gali ap- 
doroti, didėja sparčiau nei jų pačių skaičius. Todėl didė- 
ja kiekvienos medžiagų rūšies, kurią išradingi žmonės 
gali panaudoti dėl jos naudingumo ar kaip tinkamą puo- 
šybai statydami namus, siūdami drabužius, gamindami 
baldus ir namų apyvokos daiktus, iškasenų ir minera- 
lų, glūdinčių žemės gelmėse, brangiųjų metalų ir bran- 
gakmenių paklausa. 

Taigi maistas ne tik yra pradinis rentos šaltinis, bet 
ir kiekvienos kitos žemės užaugintos produkcijos rūšies, 
kuri vėliau ima duoti rentą, toji renta virstanti vertės 
dalis susidaro didėjant maistą gaminančio darbo galioms 
dėl žemės gerinimo ir jos dirbimo. 

Tačiau tos kitos žemės užauginamos produkcijos rū- 
šys, kurios vėliau įstengia duoti rentą, įstengia tai ne 
visada. Netgi pažengusiose, gerai savo žemes įdirbančio- 
se šalyse tokios produkcijos paklausa ne visada yra to- 
kia, kad lemtų didesnę kainą nei toji, kuri yra pakan- 
kama sumokėti už darbą ir susigrąžinti su įprastiniu 
pelnu sankaupoms, kurias būtina panaudoti, kad ta pro- 
dukcija būtų pateikta į rinką. Ar ta paklausa yra tokia, 
ar ne tokia, priklauso nuo įvairių aplinkybių. 

Pavyzdžiui, įstengs ar ne anglių kasykla duoti kokią 
nors rentą, priklauso iš dalies nuo jos klodų turtingu- 
mo ir iš dalies nuo jos geografinės padėties. 

Bet kurios rūšies kasyklą galima vadinti turtinga ar- 
ba skurdžia priklausomai nuo to, ar mineralų kiekis, ku- 
rį galima paimti iš jos naudojant tam tikrą darbo kiekį, 
yra didesnis, ar mažesnis, palyginti su tuo, kurį galima 
išgauti daugumoje kitų tos pačios rūšies kasyklų pasi- 
telkus tokį patį darbo kiekį. 

Kai kurios anglies kasyklos, esančios labai patogioje 
geografinėje padėtyje, negali būti eksploatuojamos dėl 
jų mažo našumo. Išeiga nepadengia išlaidų. Jos neduo- 
da nei pelno, nei rentos. 

Yra keletas tokių, kurių išeigos vos pakanka sumo- 
kėti už darbą ir padengti jų eksploatacijai panaudotas san- 
kaupas kartu su įprastiniu pelnu. Tokios kasyklos duo- 
da šiokį tokį pelną verslovininkui, tačiau neduoda rentos 
žemės savininkui. Pelningai jas gali eksploatuoti tik že- 
mės savininkas, kuris, būdamas ir verslovininkas, gau- 
na įprastinį pelną iš kapitalo, panaudoto tam verslui. 
Škotijoje daugelis kasyklų eksploatuojamos būtent šitaip 
ir kitaip negali būti eksploatuojamos. Žemės savininkas 
niekam neleis jų eksploatuoti nemokant rentos, o ren- 
tos mokėti niekas nepajėgia. 

Kitos pakankamai turtingos anglių kasyklos toje pa- 
čioje šalyje negali būti eksploatuojamos dėl jų geografi- 
nės padėties. Norint gauti iš tokios kasyklos anglių kie- 
kį, kuris padengtų gavybos išlaidas, gali pakakti 
įprastinio ar net mažesnio darbo kiekio, tačiau retai gy- 
venamoje krašto gilumoje, kur nėra nei gerų kelių, nei 
laivybinių upių, tų anglių parduoti neįmanoma. 

Anglys yra mažiau tinkamas kuras nei malkos; kal- 
bama, kad jos ir žalingesnės sveikatai. Todėl už anglis 
ten, kur jos vartojamos, paprastai turi būti mokama šiek 
tiek mažiau nei už malkas. 

O malkų kaina svyruoja priklausomai nuo žemdirbys- 
tės būklės, beveik visai taip pat ir visiškai dėl tų pačių 
priežasčių, kaip ir galvijų kaina. Tolimoje necivilizuoto- 
je praeityje didžioji kiekvienos šalies dalis buvo apaugusi 
miškais, kurie tuomet žemės savininkui būdavo tikra 
našta, neturinti vertės, ir jis mielai būtų atidavęs juos 
bet kam iškirsti. Žemdirbystei vystantis dalis miškų iš- 
naikinama plečiant dirbamą žemę, dalis sunyksta gausė- 
jant galvijų. Nors galvijų skaičius nedidėja tokia pat pro- 
porcija, kaip auginamų javų kiekis, kuris visiškai 
priklauso nuo žmonių įdedamo triūso, bet ir galvijų gau- 
sėja rūpinantis ir prižiūrint žmogui, kuris derlingais me- 
tais sukaupia daug pašaro, kad išlaikytų juos nederlingais 

metais, kuris ištisus metus parūpina jiems daugiau 
maisto nei teikia nesukultūrinta gamta ir kuris, šalinda- 
mas ir išnaikindamas jų priešus, sudaro jiems sąlygas 
laisvai naudotis visu tuo, ką jiems teikia gamta. Kai gau- 
sioms galvijų bandoms leidžiama bastytis po miškus, jos 
nors ir neišverčia senų medžių, bet neduoda augti atža- 
lynui, dėl to per šimtmetį ar du miškas sunyksta. Medie- 
nos trūkumas tada pakelia jos kainą. Kaina užtikrina ge- 
rą rentą, ir žemės savininkas dažnai įsitikina, kad jis 
vargu ar gali pelningiau panaudoti savo geriausias žemes 
nei augindamas miško medžiagą, kurios duodamo pelno 
didumas dažnai atlygina grąžos vėlavimą. Šiais laikais, 
atrodo, būtent tokia padėtis yra keliose Didžiosios Brita- 
nijos vietose, kur miško auginimo duodamas pelnas pri- 
lygsta pelnui iš javų arba ganyklų. Žemės savininko iš 
miško auginimo gaunama nauda niekur negali viršyti, 
bent jau tam tikrą laiko tarpą, rentos, kurią gali duoti ja- 
vai arba ganyklos; šalies gilumoje, jei toje šalyje gerai iš- 
vystytas žemės ūkis, ši renta dažnai mažai teatsiliks nuo 
javų laukų ir ganyklų teikiamos rentos. Žinoma, gerai iš- 
sivysčiusios šalies pakrantėse, jei kurui nesunku gauti 
anglių, kartais gali būti pigiau atsivežti miško medžiagą 
statyboms iš menkesnės žemdirbystės užsienio šalių nei 
auginti mišką savo krašte. Naujojoje Edinburgo miesto 
dalyje, pastatytoje per pastaruosius kelerius metus, ne- 
rasite, ko gero, nė vieno pagalio iš Škotijos miško. 

Kad ir kokia būtų medienos kaina, jei anglių kaina 
yra tokia, kad kūrenti jomis kainuoja beveik tiek pat, 
kaip kūrenti malkomis, tai galime būti tikri, kad toje 
vietoje tokiomis aplinkybėmis anglių kaina bus tokia di- 
delė, kokia tik gali būti. Šitaip, regis, yra kai kur An- 
glijos gilumoje, ypač Oksfordšyre, kur yra įprasta net pa- 
prastų žmonių židiniuose maišyti kartu anglis ir malkas 
ir kur dėl to šių dviejų kuro rūšių kainos negali būti la- 
bai skirtingos. 

Anglių kaina tose šalyse, kur jų esama, visur yra 
daug mažesnė už šią didžiausią kainą. Jei taip nebūtų, 
anglys neatlaikytų gabenimo tolimais atstumais sausu- 
ma ar vandeniu išlaidų. Būtų įmanoma parduoti tik ne- 
didelį kiekį, ir todėl anglių kasyklų šeimininkams bei sa- 
vininkams būtų naudingiau parduoti didelį kiekį šiek 
tiek didesne kaina nei pati mažiausia kaina, negu par- 
duoti mažai didžiausia kaina. Anglių kaina visose tos apy- 
linkės kasyklose priklausys nuo produktyviausios kasyk- 
los. Tiek savininkas, tiek verslovininkas pamatys, kad 
pirmasis gali gauti didesnę rentą, o antrasis - didesnį pel- 
ną, jei parduos anglis truputį pigiau nei visi jų kaimynai. 
Kaimynai netrukus bus priversti pardavinėti tokia pačia 
kaina, nors iš tikrųjų jie to negali daryti, nes tai visada 
mažina, o kartais ir visiškai panaikina jų rentą ir pelną. 
Kai kurios kasyklos užsidarys, kitos nustos duoti rentą 
17 galės būti eksploatuojamos tik paties savininko. 

Mažiausia kaina, kuria anglis dar galima parduoti il- 
gesnį laiką, yra, kaip ir kitų prekių atveju, tokia kaina, 
kurios pakanka tik sumokėti už darbą ir susigrąžinti san- 
kaupoms, panaudotoms pateikti joms į rinką, su įpras- 
tiniu pelnu. Maždaug tokia paprastai bus anglių, kasa- 
mų kasykloje, iš kurios žemės savininkas negauna rentos 
ir kurią jis turi arba pats eksploatuoti, arba visai jos at- 
sisakyti, kaina. 

Net jei anglys teikia rentą, ji paprastai sudaro ma- 
žesnę anglių kainos dalį negu kitų žemės produktų at- 
veju. Dvaro žemių renta dažniausiai sudaro trečdalį ben- 
drosios produkcijos; paprastai tai yra nekintama ir 
nepriklausoma nuo atsitiktinių derliaus svyravimų ren- 
ta. Anglių kasyklose penktadalis bendrosios produkcijos 
yra labai didelė renta; įprastinė renta yra dešimtadalis, 
bet retai tai bus nekintama renta, dažniau ji priklausys 
nuo atsitiktinių gamybos svyravimų. Tie svyravimai yra 
tokie dideli, kad šalyje, kur trisdešimties metų grynųjų 

pajamų suma laikoma vidutine žemės sklypo įsigijimo 
kaina, gera kaina už anglių kasyklą laikoma dešimties 
metų grynųjų pajamų suma. 

Anglių kasyklos vertė jos savininkui dažnai priklau- 
so tiek nuo jos geografinės padėties, tiek nuo produkty- 
vumo. Metalų rūdos kasyklos kaina labiau priklauso nuo 
jos produktyvumo ir mažiau priklauso nuo jos geografi- 
nės padėties. Paprastieji ir juolab brangieji metalai, jau 
išgauti iš rūdos, yra tokie vertingi, kad gali pakelti ilgo 
gabenimo sausuma ir tolimiausių plukdymų jūra išlai- 
das. Jų rinka neapsiriboja kasyklų kaimynystėje esan- 
čiomis šalimis, ji apima visą pasaulį. Japonijos varis yra 
prekybos objektas Europoje, Ispanijos geležis parduoda- 
ma Čilėje 1r Peru, Peru sidabras randa kelią ne tik į Eu- 
ropą, bet ir iš jos į Kiniją. 

Anglių kaina Vestmorlande ar Šropšyre gali turėti 
menką įtaką anglių kainai Niukaslyje, o jų kaina Liono 
apylinkėse išvis neturės jokios įtakos. Tokių tolimų an- 
glių kasyklų produkcija niekad negali konkuruoti tarpu- 
savyje. Tačiau metalo kasyklų produkcija dažnai gali 
konkuruoti ir paprastai konkuruoja. Todėl paprastųjų, 
o juolab brangiųjų metalų kaina turtingiausiose pasau- 
lio kasyklose neišvengiamai turi daryti įtaką metalų kai- 
noms kitose kasyklose. Vario kaina Japonijoje turi da- 
ryti tam tikrą įtaką jo kainai Europos vario kasyklose. 
Sidabro kaina Peru, tai yra darbo arba kitokių prekių 
kiekis, kurį ten galima už ją įsigyti, turi daryti tam tik- 
rą įtaką sidabro kainai ne tik Europos, bet ir Kinijos si- 
dabro kasyklose. Atradus Peru kasyklas, didžioji dalis 
Europos sidabro kasyklų buvo apleistos. Sidabro vertė 
tiek sumažėjo, kad jų produkcija nebegalėjo padengti ga- 
vybos išlaidų, tai yra atlyginti, įskaitant pelną, išlaidų 
maistui, drabužiams, būstui ir kitiems būtiniems reik- 
menims, suvartotiems jį išgaunant. Šitaip atsitiko ir su 

kasyklomis Kuboje bei Santo Dominge, ir netgi su se- 
nosiomis Peru kasyklomis, kai buvo atrastos naujos Po- 
tosi vietovėje. 

Taigi jei kiekvieno metalo kaina kiekvienoje kasyk- 
loje tam tikru mastu priklauso nuo to metalo kainos šiuo 
metu eksploatuojamoje produktyviausioje pasaulio ka- 
sykloje, tai didžiojoje kasyklų dalyje ji negalės būti bent 
kiek ženkliau didesnė, negu būtina padengti gavybos iš- 
laidoms, ir retai duos labai didele rentą žemės savinin- 
kui. Todėl, kaip atrodo, daugumoje kasyklų renta tesu- 
darys mažą dalį paprastųjų metalų ir dar mažesnę dalį 
brangiųjų metalų kainos. Didžiąją dalį jų kainų sudarys 
darbas ir pelnas. 

Skaičiuojama, kad Kornvalio alavo kasyklų, produk- 
tyviausių iš visų pasaulyje žinomų kasyklų, vidutinė 
renta sudaro šeštadalį bendrosios produkcijos, — taip 
mums praneša garbusis p. Borlace'as, kasyklų direkto- 
riaus pavaduotojas. Kai kurios duoda daugiau, sako jis, 
kai kurios ir tiek neišgali. Renta sudaro šeštadalį ben- 
drosios produkcijos ir labai turtingose švino kasyklose 
Škotijoje. 

Kaip teigia Frezier ir Ulloa, Peru sidabro kasyklų sa- 
vininkas dažnai išsireikalauja iš kasyklą išsinuomojusio 
verslovininko tik tiek, kad šis smulkintų rūdą savininko 
malūne mokėdamas jam įprastinę paslaugos kainą. Iš 
tiesų iki 1736 metų mokestis Ispanijos karaliui sudarė 
vieną penktąją standartinio sidabro svorio, o tai iki tų 
metų galėjo būti laikoma didžiosios dalies Peru sidabro 
kasyklų, produktyviausių iš visų žinomų pasaulyje, rea- 
liąja renta. Jei mokesčio nebūtų buvę, tas penktadalis 
natūraliai priklausytų žemės savininkui, ir tuomet galėtų 
būti eksploatuojama daugybė kasyklų, kurios iki tol ne- 
buvo eksploatuojamos, nes neįstengė mokėti to mokes- 
čio. Manoma, kad alavo kasyklų mokestis Kornvalio her- 
cogui siekia daugiau nei penkis procentus, tai yra vieną 

dvidešimtąją vertės dalį; kad ir kokia būtų hercogo da- 
lis, ji taip pat natūraliai priklausytų kasyklos savinin- 
kui, jei alavas nebūtų apmokestinamas. Bet prie vienos 
dvidešimtosios pridėję vieną šeštąją jūs pamatysite, kad 
bendros vidutinės Kornvalio alavo kasyklų rentos san- 
tykis su bendra vidutine Peru sidabro kasyklų renta yra 
trylika su dvylika. Tačiau Peru sidabro kasyklos šiuo 
metu neįstengia mokėti net ir tos mažos rentos, todėl 
1736 m. sidabro mokestis buvo sumažintas nuo vienos 
penktosios iki vienos dešimtosios. Tiesa, net ir šitoks si- 
dabro mokestis labiau skatina kontrabandą nei vienos 
dvidešimtosios alavo mokestis; ir brangiųjų metalų kon- 
trabanda turėtų būti lengvesnė nei sunkiasvorių prekių. 
Todėl, kaip pasakojama, Ispanijos karaliaus mokestis 
mokamas labai prastai, o Kornvalio hercogo - labai ge- 
rai. Vadinasi, tikėtina, kad produktyviausiose alavo ka- 
syklose renta sudaro didesnę alavo kainos dalį negu pro- 
duktyviausiose pasaulyje sidabro kasyklose. Padengus 
sankaupas, panaudotas eksploatuojant tas skirtingas ka- 
syklas, įskaitant ir įprastinį pelną, savininkui atitenkan- 
tis likutis, atrodo, yra didesnis paprastųjų nei brangiųjų 
metalų gavybos atveju. 

Sidabro kasyklų verslovininkų pelnai Peru taip pat 
nėra labai dideli. Itin garbūs ir gerai informuoti auto- 
riai teigia, kad kai koks nors žmogus Peru ima eksplo- 
atuoti naują kasyklą, į jį visi žiūri kaip į žmogų, kurio 
laukia bankrotas ir žlugimas, dėl to visi jo šalinasi ir ven- 
gia. Kasyklų verslas, atrodo, ten, kaip ir čia, laikomas 
loterija, kurios laimėjimai nepadengia „tuščių“ bilietų, 
nors kai kurių laimėjimų dydis gundo daugelį nuotykių 
ieškotojų eikvoti savo turtą tokiems neperspektyviems 
projektams. 

Tačiau kadangi valdovas žymią dalį savo pajamų gau- 
na iš sidabro kasyklų produkcijos, Peru įstatymai viso- 
kiais būdais skatina atrasti ir eksploatuoti naujas kasyk- 

las. Kas atranda naują kasyklą, turi teisę atsimatuoti 
dviejų šimtų keturiasdešimt šešių pėdų ilgio jo spėjamos 
gyslos kryptimi ir pusės tiek pločio sklypą. Jis tampa ši- 
tos kasyklos dalies savininku ir gali ją eksploatuoti be 
jokio atlyginimo žemės savininkui. Dėl Kornvalio her- 
cogo interesų beveik toks pat įstatymas atsirado ir toje 
senoje hercogystėje. Apleistose ir neaptvertose žemėse 
kiekvienas asmuo, atradęs alavo kasyklą, gali pažymėti 
tam tikro dydžio jos ribas, kurios vadinamos kasyklos 
ribomis. Ribas pažymėjęs asmuo tampa tikruoju kasyk- 
los savininku ir gali pats ją eksploatuoti arba išnuomoti 
kitam be tos žemės savininko sutikimo, tačiau pastara- 
jam turi būti sumokamas labai nedidelis atlygis, kai ka- 
sykla pradedama eksploatuoti. Abiejų įstatymų atveju 
šventos privatinės nuosavybės teisės paaukojamos nu- 
manomiems valstybės pajamų interesams. 

Tokiu pat būdu Peru skatinamas ir naujų aukso ka- 
syklų atradimas bei eksploatavimas; aukso atveju kara- 
liaus mokestis sudaro tiktai dvidešimtąją standartinio 
metalo svorio dalį. Kadaise jis buvo viena penktoji, vė- 
liau - viena dešimtoji, kaip ir sidabrui; tačiau įsitikinta, 
kad eksploatuojant neįmanoma sumokėti net mažiausio 
iš tų dviejų mokesčių. Retai sutiksi žmogų, sako tie pa- 
tys autoriai Frezier ir Ulloa, praturtėjusį iš sidabro ka- 
syklos, bet dar sunkiau rasti praturtėjusį iš aukso kasyk- 
los. Ta minėtoji viena dvidešimtoji dalis, kaip atrodo, yra 
visa renta, mokama daugumoje Čilės ir Peru aukso ka- 
syklų. Žinia, auksą dar patogiau pervežti kontrabanda nei 
sidabrą - ne tik dėl jo didesnės vertės, palyginti su ma- 
se, bet ir dėl jo susidarymo gamtoje ypatumų. Sidabras 
labai retai randamas grynas, jis, kaip ir dauguma kitų 
metalų, paprastai yra mineralizuotas kartu su kokia 
nors kita mase, nuo kurios tokius jo kiekius, kurie pa- 
dengtų išlaidas, įmanoma atskirti tik daug darbo reika- 
laujančia ir monotoniška operacija, kurią įmanoma atlik- 

ti tik tam tikslui įrengtose dirbtuvėse, dėl to lengvai pri- 
einamose karaliaus pareigūnų inspekcijai. O auksas, prie- 
šingai, beveik visada randamas grynas. Kartais jis aptin- 
kamas stambesniais gabalais, ir net jeigu jo mažos ir 
beveik neapčiuopiamos dalelės susimaišiusios su smėliu, 
žeme ar kita pašaline mase, jį galima išskirti labai trum- 
pa ir paprasta operacija, kurią savo namuose gali atlik- 
ti kiekvienas asmuo, turintis šiek tiek gyvsidabrio. Va- 
dinasi, jei karaliaus mokestis už sidabrą mokamas labai 
prastai, tai veikiausiai dar blogiau jis bus mokamas už 
auksą, ir renta turės sudaryti daug mažesnę aukso kai- 
nos dalį nei jos sudaroma sidabro kainos dalis. 

Mažiausia kaina, už kurią galima parduoti brangiuo- 
sius metalus, tai yra mažiausias prekių kiekis, į kurį 
juos galima keisti ilgesnį laiką, nusistovi pagal tuos pa- 
čius principus, kurie reguliuoja mažiausias įprastines vi- 
sų kitų prekių kainas. Tą kainą lemia sankaupos, rei- 
kalingos brangiajam metalui išgauti, maistas, drabužiai 
ir būstas, būtini norint jį iš kasyklos pristatyti į rinką. 
Kaina turi būti bent jau pakankama sugrąžinti toms san- 
kaupoms su įprastiniu pelnu. 

Tačiau didžiausia brangiųjų metalų kaina, kaip atro- 
do, nebūtinai priklauso nuo ko nors kito, išskyrus esa- 
mą tų metalų stygių ar gausumą. Jos nelemia jokių ki- 
tų prekių kainos, kaip anglių kainą lemia medienos 
kaina ir joks anglių trūkumas jų kainos negali pakelti. 
Padidinkite tam tikru mastu aukso stygių, ir mažiausias 
jo gabaliukas gali tapti brangesnis už deimantą ir iškei- 
čiamas į didesnį prekių kiekį. 

Tų metalų paklausa iš dalies susidaro dėl jų naudin- 
gumo, o iš dalies - dėl jų grožio. Brangieji metalai yra, 
ko gero, naudingesni už bet kurį kitą metalą, išskyrus 
geležį. Kadangi jie mažiau pasiduoda rūdims ir apna- 
šoms, juos lengviau išlaikyti švarius, ir dėl to stalo įran- 
kiai ar virtuvės rakandai dažnai būna malonesni, jei pa- 

gaminti iš jų. Sidabrinis arbatinis yra švaresnis nei švi- 
ninis, varinis ar alavinis, ir dėl tos pačios savybės auk- 
sinis arbatinis yra geresnis už sidabrinį. Bet pagrindi- 
nis brangiųjų metalų pranašumas yra grožis, dėl to jie 
ypač tinka drabužių ir baldų papuošimui. Jokie dažai ar 
pigmentai nenuspalvins taip iškilniai kaip auksavimas. 
Jų grožio vertinimą dar sustiprina jų retumas. Daugu- 
mai turtingų žmonių didžiausią džiaugsmą teikia turto 
demonstravimas, kuris, jų požiūriu, niekad nebūna vi- 
siškas, kol jie neparodo turį tų įtikinamų turto ženklų, 
kurių niekas, išskyrus juos, negali turėti. Jų manymu, 
kokio nors daugiau ar mažiau naudingo ar dailaus daik- 
to vertingumas labai padidėja, jei tas daiktas yra retas, 
tai yra reikia labai daug darbo norint surinkti deramą 
jo kiekį, ir niekas, išskyrus juos, tiek darbo neįstengtų 
apmokėti. Jie linkę už tokius daiktus mokėti didesnę 
kainą negu už daug gražesnius ir naudingesnius, bet la- 
biau paplitusius daiktus. Šios naudingumo, grožio ir re- 
tumo savybės yra pradinė priežastis, lemianti tų meta- 
lų didelę kainą, tai yra didelį kiekį kitų prekių, į kurias 
brangieji metalai visur gali būti iškeičiami. Šią vertę jie 
turėjo jau anksčiau ir nepriklausomai nuo jų panaudo- 
jimo monetoms, ji ir buvo ta savybė, kuri lėmė jų pa- 
naudojimą šiam tikslui. Tačiau toks jų panaudojimas, su- 
kurdamas naują paklausą ir sumažindamas kitiems 
tikslams tenkantį kiekį, po to galėjo prisidėti prie jų ver- 
tės palaikymo ar net padidėjimo. 

Brangakmenių paklausa atsiranda vien dėl jų grožio. 
Jie niekam nenaudojami, tik papuošalams, ir jų grožio 
vertingumą smarkiai padidina jų retumas, tai yra sun- 
ki ir brangi jų gavyba. Todėl daugeliu atvejų darbo už- 
mokestis ir pelnas sudaro beveik visą jų kainą. Renta 
įeina į kainą, bet sudaro tik labai mažą dalį, o dažnai ir 
jokios; didesnę rentą išgali mokėti tik pačios produkty- 
viausios kasyklos. Kai juvelyras Tavernier lankėsi Gol- 

kondos ir Viziapuro deimantų kasyklose, jam papasako- 
jo, kad tos šalies valdovas, kurio naudai jos veikė, įsa- 
kęs uždaryti jas visas, išskyrus tas, kuriose randami di- 
džiausi ir gražiausi brangakmeniai. Kitas kasyklas 
eksploatuoti jų savininkui neatrodė verta. 

Kadangi tiek brangiųjų metalų, tiek brangakmenių 
kaina visame pasaulyje priklauso nuo jų kainos produk- 
tyviausiose kasyklose, renta, kurią abiem atvejais kasyk- 
la įstengia duoti savininkui, yra proporcinga ne jos abšo- 
liučiam, bet vadinamajam santykiniam turtingumui, tai 
yra jos pranašumui kitų tos pačios rūšies kasyklų atžvil- 
giu. Jei būtų atrastos naujos kasyklos, kurios būtų tiek 
pranašesnės už Potosi kasyklas, kiek šios yra pranašes- 
nės už Europos kasyklas, tai sidabro vertė tiek nusmuk- 
tų, kad net Potosi kasyklų nebeapsimokėtų eksploatuo- 
ti. Iki atrandant ispanų Vakarų Indiją produktyviausios 
kasyklos Europoje galėjo teikti savininkams tokią dide- 
lę rentą, kokią teikia turtingiausios Peru kasyklos šiuo 
metu. Nors sidabro buvo daug mažiau, jį buvo galima iš- 
keisti į tokį patį kitų prekių kiekį, ir savininko dalis įga- 
lindavo jį nupirkti tokį patį darbo ar prekių kiekį arba 
juo disponuoti. Tiek išgauto sidabro, tiek rentos vertė, jų 
teikiamos pajamos visuomenei ir savininkui tada galėjo 
būti tokios pačios. 

Turtingiausios brangiųjų metalų ar brangakmenių 
kasyklos mažai tegali padidinti pasaulio turtą. Produk- 
cija, kurios vertė iš esmės priklauso nuo jos retumo, ne- 
išvengiamai pinga jos gausėjant. Sidabrinį servizą, ki- 
tas tuščias drabužių ir namų apyvokos daiktų puošmenas 
galima būtų įsigyti už mažesnį darbo kiekį, arba už ma- 
žesnį prekių kiekį; tai ir bus vienintelė nauda, kurią pa- 
saulis gali gauti iš tokio gausumo. 

Kitaip yra su žemdirbystės ūkiais. Jų produkcijos ir 
rentos vertė yra proporcinga ūkio absoliučiam, o ne san- 
tykiniam turtingumui. Žemė, iš kurios gaunamas tam 

tikras maisto, drabužių ir būstų kiekis, visada gali pa- 
maitinti, aprengti ir suteikti pastogę tam tikram žmo- 
nių skaičiui; kad ir kokia būtų žemės savininko dalis, ji 
visuomet suteiks jam proporcingą galimybę disponuoti 
tų žmonių darbu ir tomis prekėmis, kuriomis tas dar- 
bas jį aprūpins. Derlingiausios žemės kaimynystė nesu- 
mažina skurdžiausių žemių vertės. Priešingai, papras- 
tai ją padidina. Derlingų žemių išlaikomas didelis žmonių 
skaičius sukuria rinką daugeliui skurdžių žemių produk- 
cijos rūšių, kurios jos neturėtų tarp žmonių, išlaikomų 
savo pačių produkcijos. 

Visa, kas didina maistą gaminančios žemės derlingu- 
mą, didina ne tik gerinamų žemių vertę, bet prisideda 
ir prie kitų žemių vertės padidėjimo, nes kuria naują jų 
produkcijos paklausą. Tas maisto, kurio dėl žemdirbys- 
tės pažangos daugelis žmonių turi daugiau nei patys ga- 
li suvartoti, gausumas yra svarbiausia brangiųjų meta- 
lų ir brangakmenių, taip pat patogumų ir puošmenų, 
skirtų drabužiams, būstui, namų apyvokos ir asmeni- 
niams reikmenims, paklausos priežastis. Maistas ne tik 
sudaro pagrindinę pasaulio turto dalį; jo gausumas su- 
teikia didžiausią vertės dalį daugeliui kitų turto elemen- 
tų. Vargingi Kubos ir Santo Domingo gyventojai, kai 
juos pirmąsyk atrado ispanai, savo plaukus ir apdarus 
mėgo puošti nedideliais aukso gabalėliais. Atrodo, jie ver- 
tino tuos aukso gabalėlius taip, kaip mes vertintume bet 
kurį nedidelį nugludintą akmenėlį, truputį dailesnį už 
visus kitus, kurį verta pasiimti, bet neverta atsisakyti 
atiduoti kiekvienam paprašiusiajam. Jie atiduodavo tuos 
papuošalus naujiesiems savo svečiams vos jiems papra- 
šius, ir visai neatrodė, kad jie mano duodą svečiams ko- 
kią nors ypatingą dovaną. Juos stebino ispanų aistra gau- 
ti tų papuošalų; ir jiems nė nekilo mintis, kad kažkur 
gali būti šalis, kur daugelis žmonių turi savo žinioje tiek 
daug atliekamo maisto, visada jų taip stokojamo, jog už 

labai mažą šitų blizgančių niekniekių kiekį tie žmonės 
mielai duotų jo tiek, kad pakaktų visai šeimai daugelį 
metų. Jei jie būtų tai suvokę, ispanų aistra nebūtų jų 
stebinusi. 


Trečia dalis 
Apie visada rentą teikiančios produkcijos 
vertės ir kartais ją teikiančios, o kartais ne 
produkcijos vertės santykio kitimą 


Dėl žemės ūkio pažangos ir žemdirbystės tobulėjimo 
didėjantis maisto kiekis neišvengiamai turi didinti kiek- 
vienos žemdirbystės produkcijos rūšies, kuri nėra mais- 
tas ir gali būti naudojama buityje arba papuošalams, pa- 
klausą. Todėl galima tikėtis, kad bendrame pažangos 
procese tų dviejų skirtingų produkcijos rūšių lyginamo- 
ji vertė gali keistis tik vienu būdu. Kartais teikiančios 
rentą, o kartais jos neteikiančios produkcijos vertė tu- 
rėtų nuolat didėti visada rentą teikiančios produkcijos 
vertės atžvilgiu. Plėtojantis dailiesiems amatams ir pra- 
monei, drabužių ir būsto medžiagų, naudingų organinių 
ir Mineralinių iškasenų, brangiųjų metalų ir brangak- 
menių paklausa turėtų vis labiau didėti, visos tos me- 
džiagos turėtų būti keičiamos į vis didesnį maisto kiekį, 
kitaip tariant, pamažu turėtų vis labiau brangti. Kaip tik 
taip ir yra su dauguma paminėtų daiktų daugeliu atve- 
jų, ir būtų su jais visais ir visais atvejais, jei vienu ar 
kitu metu tam tikri atsitiktinumai nepadidintų kai ku- 
rių tų daiktų pasiūlos daugiau nei paklausos. 

„Antai smiltainio karjero vertė neišvengiamai padidės 
vystantis ūkiui ir gausėjant gyventojų aplinkiniame kraš- 
te, ypač jei tai bus vienintelis karjeras tose apylinkėse. 
Tačiau sidabro kasyklos vertė, net jeigu per tūkstantį 
mylių aplink nebus kitos, nebūtinai padidės plėtojantis 

šaliai, kurioje ji veikia. Smiltainio karjero produkcijos 
rinka retai gali siekti toliau nei keletą mylių aplinkui, 
ir paklausa paprastai bus proporcinga to mažo regiono 
ūkio ir gyventojų skaičiaus plėtrai. O sidabro kasyklos 
produkcijos rinka gali aprėpti visą žinomą pasaulį. To- 
dėl kol nesiplėtos viso pasaulio ūkis ir nedidės jo gyven- 
tojų skaičius, sidabro paklausa gali išvis nepadidėti plė- 
tojantis netgi didelei šaliai, kurioje ta kasykla veikia. Net 
jei visas pasaulio ūkis plėtosis, tačiau vykstant tai plėt- 
rai bus atrastos naujos kasyklos, daug turtingesnės už 
visas iki tol žinomas, pasiūla gali taip smarkiai padidė- 
ti, kad, nepaisant neišvengiamo sidabro paklausos išau- 
gimo, reali to metalo kaina gali laipsniškai mažėti, tai 
yra už tam tikrą jo kiekį, pavyzdžiui, vieną svarą, bus 
galima nupirkti kaskart vis mažesnį darbo kiekį arba juo 
disponuoti, arba iškeisti jį kaskart į vis mažesnį grūdų, 
to svarbiausio darbininko pragyvenimo elemento, kiekį. 

Didžioji sidabro rinka yra prekiaujanti ir civilizuota 
pasaulio dalis. 

Jei vykstant visuotinei pažangai paklausa šitoje rin- 
koje padidėtų, bet pasiūla tokia pat proporcija neišaug- 
tų, sidabro vertė grūdų atžvilgiu imtų palaipsniui kilti. 
Tam tikras sidabro kiekis būtų mainomas į vis didesnį 
grūdų kiekį, kitaip tariant, vidutinė piniginė grūdų kai- 
na palaipsniui vis mažėtų. 

Jei, priešingai, dėl kokios nors atsitiktinės priežasties 
pasiūla daugelį metų didėtų didesniu mastu nei paklau- 
sa, tas metalas vis labiau pigtų; kitaip tariant, vidutinė 
piniginė grūdų kaina, nepaisant visos žemdirbystės pa- 
žangos, palaipsniui vis didėtų. 

Tačiau jei, kita vertus, to metalo pasiūla didėtų daug- 
maž tokiu pat mastu kaip paklausa, už jį ir toliau būtų 
galima nupirkti arba gauti mainais daugmaž tokį patį 
grūdų kiekį, ir vidutinė piniginė grūdų kaina, nepaisant 
visos žemdirbystės pažangos, būtų daugmaž tokia pati. 

Šie trys variantai, kaip atrodo, apibūdina visus gali- 
mus įvykių derinius, kurie gali susiklostyti vykstant pa- 
žangai; ir per keturis šimtmečius iki mūsų laikų, jei leis- 
tina spręsti iš to, kas vyko Prancūzijoje ir Didžiojoje 
Britanijoje, kiekvienas iš tų trijų derinių, atrodo, vyra- 
vo Europos rinkoje ir, be to, daugmaž tokia tvarka, ku- 
ria aš čia juos išvardijau. 


Digresija apie sidabro vertės pokyčius 
per pastaruosius keturis šimtmečius 


Pirmasis laikotarpis 


1350 metais ir šiek tiek anksčiau vidutinė kviečių 
kvarterio kaina Anglijoje, kaip atrodo, nebuvo mažesnė 
nei keturios uncijos sidabro, o tai sudaro apie dvidešimt 
šilingų dabartiniais pinigais. Nuo šios kainos grūdai, at- 
rodo, palaipsniui pigo iki dviejų uncijų sidabro, o tai su- 
daro dešimt šilingų dabartiniais pinigais; tokią grūdų kai- 
ną randame šešioliktojo amžiaus pradžioje, ir tiek jie 
kainavo, kaip atrodo, maždaug iki 1570 metų. 

1350 metais, 25-aisiais Eduardo III valdymo metais, 
buvo išleistas vadinamasis Samdinių įstatymas. Jo pre- 
ambulėje skundžiamasi tarnų įžūlumu, nes jie iš savo 
šeimininkų reikalavo didesnių atlyginimų. Todėl įstaty- 
mas nustatė, kad tarnai ir samdiniai ateityje turi ten- 
kintis tokiais atlyginimais ir livrėjomis (tais laikais liv- 
rėja reiškė ne tik drabužius, bet ir išlaikymą), kokius 
jie paprastai gaudavo 20-aisiais karaliaus valdymo me- 
tais ir ketverius metus prieš tai, ir kad dėl to jų išlaiky- 
mui skiriami kviečiai niekur negali būti vertinami dau- 
giau kaip dešimt pensų už bušelį, ir kad šeimininkas 
visada turi teisę pasirinkti, mokėti jiems pinigais ar 
kviečiais. Vadinasi, 25-aisiais karaliaus Eduardo III val- 
dymo metais dešimt pensų už bušelį buvo laikoma gana 

nuosaikia kviečių kaina, jei prireikė specialaus įstaty- 
mo siekiant priversti tarnus priimti juos mainais už 
įprastinį jų išlaikymui teikiamą maistą; tai buvo laiko- 
ma normalia kaina ir dešimt metų anksčiau, 16-aisiais 
karaliaus valdymo metais, tą datą nurodo įstatymas. Ta- 
čiau 16-aisiais Eduardo III valdymo metais dešimt pen- 
sų turėjo pusę Tauerio svorio uncijos sidabro ir buvo ly- 
gūs beveik pusei kronos mūsų dabartiniais pinigais. Todėl 
keturios Tauerio svorio uncijos sidabro, lygiavertės še- 
šiems šilingams aštuoniems pensams tų laikų pinigais 
ir beveik dvidešimčiai šilingų mūsų laikų pinigais, turi 
būti laikoma vidutine aštuonių bušelių kvarterio kvie- 
čių kaina. 

Tas įstatymas tikrai geriau paliudija, kas tais laikais 
buvo laikoma vidutine kviečių kaina, negu paskirų me- 
tų kainos, kurias užrašydavo istorikai ir kiti rašto žmo- 
nės, pažymėdami jų nepaprastą brangumą arba pigumą, 
ir iš kurių sunku susidaryti nuomonę apie tai, kokia ga- 
lėjo būti įprastinė kaina. Be to, yra ir kitų priežasčių ma- 
nyti, kad keturioliktojo amžiaus pradžioje ir kurį laiką 
anksčiau įprastinė kviečių kaina nebuvo mažesnė kaip 
keturios uncijos sidabro už kvarterį ir kad atitinkamos 
buvo kitų javų kainos. 

1309 metais Kenterberio šv. Augustino vienuolyno 
prioras Ralphas de Bornas surengė puotą savo inaugu- 
racijos garbei, ir Williamas Thornas išsaugojo ne tik są- 
skaitą už maistą, bet ir daugelio konkrečių produktų kai- 
nas. Per tą puotą buvo suvartota, pirma, penkiasdešimt 
trys kvarteriai kviečių, kurie kainavo devyniolika sva- 
rų, tai yra septynis šilingus du pensus už kvarterį, kas 
lygų maždaug dvidešimt vienam šilingui šešiems pen- 
sams dabartiniais mūsų pinigais; antra, penkiasdešimt 
aštuoni kvarteriai salyklinių miežių, kurie kainavo sep- 
tyniolika svarų dešimt šilingų, tai yra šešis šilingus už 
kvarterį, kas lygu maždaug aštuoniolikai šilingų dabar- 

tiniais mūsų pinigais; trečia, dvidešimt keturi kvarteriai 
avižų, kurios kainavo keturis svarus, tai yra keturis ši- 
lingus už kvarterį, kas lygu maždaug dvylikai šilingų da- 
bartiniais mūsų pinigais. Miežių ir avižų kainos čia at- 
rodo didesnės nei turėtų būti pagal jų įprastinį santykį 
su kviečių kaina. 

Šios kainos nėra užrašytos kaip itin brangios ar pi- 
gios, bet atsitiktinai paminėtos kaip kainos, faktiškai su- 
mokėtos už didelius kiekius grūdų, suvartotų puotai, ku- 
ri pagarsėjo savo prašmatnumu. 

1262 metais, 51-aisiais Henriko III valdymo metais, 
buvo atgaivintas senasis įstatymas, vadinamasis Duonos 
ir alaus kainų įstatymas, kuris, kaip preambulėje teigė 
karalius, buvo sukurtas jo protėvių, kadaise buvusių Ang- 
lijos karaliais, laikais. Todėl jis veikiausiai yra iš jo se- 
nelio Henriko II laikų, o gal net siekia užkariavimo lai- 
kus. Įstatymas nustatė duonos kainą priklausomai nuo 
to, kokios galėjo būti kviečių kainos, nuo vieno šilingo iki 
dvidešimties šilingų už kvarterį tų laikų pinigais. Tačiau 
paprastai tokie įstatymai vienodai dėmesingai numato vi- 
sus nukrypimus nuo vidutinės kainos, tiek žemyn nuo 
jos, tiek aukštyn. Taigi, remiantis tokia prielaida, tuo 
metu, kai šis įstatymas buvo paskelbtas, vidutine kvie- 
čių kvarterio kaina turėjo būti laikoma dešimt šilingų, 
turinčių šešias Tauerio svorio uncijas sidabro ir lygių 
maždaug trisdešimčiai šilingų dabartiniais mūsų pini- 
gais, ir šitai turėjo tęstis ir 51-aisiais Henriko III valdy- 
mo metais. Todėl nesuklysime manydami, kad vidutinė 
kaina buvo ne mažesnė nei viena trečioji didžiausios kai- 
nos, kurią numatė kaip leistiną duonos kainą minėtasis 
įstatymas, tai yra ne mažesnė kaip šeši šilingai aštuoni 
pensai tų laikų pinigais, turinčiais keturias Tauerio svo- 
rio uncijas sidabro. 

Vadinasi, iš šių įvairių faktų mes, atrodo, turime pa- 
grindą daryti išvadą, kad apie keturioliktojo amžiaus vi- 

durį, taip pat kurį laiką prieš tai vidutinė arba įprastinė 
kviečių kvarterio kaina turėjo būti ne mažesnė nei ke- 
turios Tauerio svorio uncijos sidabro. 

Maždaug nuo keturioliktojo amžiaus vidurio iki še- 
šioliktojo amžiaus pradžios įprastinė arba vidutinė 
kviečių kaina, ligi tol laikyta pagrįsta ir nuosaikia, kaip 
atrodo, palaipsniui nukrito maždaug perpus, taigi ga- 
liausiai ji nukrito iki maždaug dviejų Tauerio svorio un- 
cijų sidabro, lygių maždaug dešimčiai šilingų dabarti- 
niais mūsų pinigais. Tokia kviečių kaina išliko iki 
maždaug 1570 metų. 

Henriko, penktojo Nortumberlando grafo, namų 
knygoje, rašytoje 1512 metais, pateiktos dvi kviečių 
vertės. Vienu atveju apskaičiuotoji vertė yra šeši šilin- 
gai aštuoni pensai už kvarterį, kitu - tiktai penki šilin- 
gai aštuoni pensai. 1512 metais šešis šilingus aštuonis 
pensus sudarė tik dvi Tauerio svorio uncijos sidabro, ir 
jie buvo lygūs maždaug dešimčiai šilingų dabartiniais 
mūsų pinigais. 

Nuo 25-ųjų Eduardo III valdymo metų iki Elžbietos 
valdymo pradžios, daugiau nei dviejų šimtų metų laiko- 
tarpiu, šeši šilingai aštuoni pensai, kaip galima spręsti 
iš kelių skirtingų įstatymų, buvo nuosaiki ir pagrįsta, 
tai yra įprastinė vidutinė kviečių kaina. Tačiau sidabro 
kiekis toje nominalioje pinigų sumoje dėl kai kurių mo- 
netų pakitimų vis mažėjo. Bet iki pat laikotarpio pabai- 
gos sidabro vertės kilimas kompensavo jo kiekio nekin- 
tančioje nominalioje sumoje mažėjimą, todėl įstatymų 
leidėjai nemanė, kad reikėtų atsižvelgti į šią aplinkybę. 

Antai 1436 metais buvo nustatyta, kad kviečius gali- 
ma eksportuoti be leidimo, kai jų kaina yra kritusi iki 
šešių šilingų aštuonių pensų; 1463 metais nustatyta, kad 
importuoti kviečius draudžiama, jei jų kaina nėra dides- 
nė kaip šeši šilingai aštuoni pensai už kvarterį. Įstaty- 
mų leidėjai laikėsi nuomonės, kad kai kviečių kaina yra 

tokia maža, neturi būti jokių trukdymų juos eksportuo- 
ti, bet kai ji darosi didesnė, išmintinga leisti juos impor- 
tuoti. Taigi šeši šilingai aštuoni pensai, turintys maž- 
daug tokį sidabro kiekį, kokį turi trylika šilingų keturi 
pensai dabartiniais mūsų pinigais (trečdaliu mažiau, nei 
tokia pati nominali suma turėjo Eduardo III laikais), tuo 
metu buvo laikoma nuosaikia ir pagrįsta kviečių kaina. 

1554 metais, pirmaisiais ir antraisiais Pilypo ir Ma- 
rijos valdymo metais, ir 1558 metais, pirmaisiais Elžbie- 
tos valdymo metais, kviečių eksportas taip pat būdavo 
draudžiamas, kai jų kvarterio kaina viršydavo šešis ši- 
lingus aštuonis pensus, o tai tada nesudarė nė dviem pen- 
sais daugiau sidabro nei tokia pati nominali suma šian- 
dien. Bet netrukus paaiškėjo, kad apriboti kviečių 
eksportą, kol kaina taip nukris, iš tikrųjų reiškia išvis 
uždrausti juos išvežti. Todėl 1562 metais, 5-aisiais Elž- 
bietos valdymo metais, buvo leista eksportuoti kviečius 
iš kai kurių uostų, jei tik jų kvarterio kaina neviršijo 
dešimties šilingų, turinčių beveik tokį patį sidabro kie- 
kį, kokį tokia nominali suma turi šiandien. Todėl nuro- 
dytoji kaina tuo metu galėjo būti laikoma nuosaikia ir 
pagrįsta kviečių kaina. Ji beveik atitinka tą, kuri mini- 
ma 1512 metų Nortumberlando knygoje. 

Ponas Duprė de St. Mauras ir elegantiškasis „Grūdų 
politikos apybraižos“ (Essai sur la police gėnėrale des 
grains) autorius yra pažymėję, kad Prancūzijoje XV am- 
žiaus pabaigoje ir XVI amžiaus pradžioje vidutinė grūdų 
kaina taip pat buvo mažesnė nei prieš du šimtmečius. 
Jų kaina, atrodo, per tą patį laikotarpį tiek pat nusmu- 
ko ir didesnėje Europos dalyje. 

Sidabro vertės pakilimą grūdų vertės atžvilgiu galė- 
jo lemti vykstant žemdirbystės pažangai išaugusi šio me- 
talo paklausa 1r nesikeičianti pasiūla, arba, jei paklausa 
liko nepakitusi, tai galėjo lemti laipsniškai mažėjanti pa- 
siūla; didžioji tuomet pasaulyje žinomų kasyklų dalis bu- 

vo smarkiai išeikvotos, ir dėl to jų eksploatavimo sąnau- 
dos gerokai padidėjo; arba tai galėjo atsitikti iš dalies dėl 
vienos ir iš dalies dėl antros iš tų aplinkybių. Penkio- 
liktojo šimtmečio pabaigoje ir šešioliktojo šimtmečio pra- 
džioje didžioji Europos dalis priartėjo prie labiau nusi- 
stovėjusios valdymo formos nei vyravusi keletą amžių 
prieš tai. Saugumo padidėjimas natūraliai skatino ūki- 
nę veiklą ir pažangą, o gausėjant turtų natūraliai didė- 
jo brangiųjų metalų, taip pat prabangos dalykų ir papuo- 
šalų paklausa. Didesnės metinės produkcijos apyvartai 
reikalingas didesnis monetų kiekis, o padidėjęs turtin- 
gų žmonių skaičius reikalavo didesnio kiekio sidabro in- 
dų ir kitokių papuošalų. Be to, natūralu manyti, kad di- 
džioji dalis kasyklų, tada aprūpinusių sidabru Europos 
rinką, buvo gerokai išeikvotos ir jų eksploatavimas pa- 
brango. Daugelis iš jų veikė nuo romėnų laikų. 

Tiesa, didžioji dalis rašiusiųjų apie prekių kainas se- 
novės laikais laikosi nuomonės, kad, pradedant užka- 
riavimu, galbūt nuo Julijaus Cezario įsiveržimo ir iki 
pat Amerikos kasyklų atradimo sidabro vertė nuolat 
mažėjo. Tokią nuomonę tie autoriai, atrodo, susidarė iš 
dalies stebėdami grūdų ir kai kurių kitų neapdorotų 
žemės ūkio produktų kainas, o iš dalies dėl paplitusio 
įsitikinimo, jog sidabro vertė mažėja todėl, kad kiekvie- 
noje šalyje gausėjant turto natūraliai didėja ir sidabro 
kiekis. 

Jų atlikti grūdų kainų stebėjimai rodo, kad juos daž- 
nai suklaidindavo trys skirtingos aplinkybės. 

Pirma, senaisiais laikais renta beveik visada būdavo 
mokama natūra - tam tikru kiekiu grūdų, galvijų, nami- 
nių paukščių ir t. t., tačiau kartais nutikdavo taip, jog že- 
mės savininkas sulygdavo, kad jis galės laisvai pasirinkti, 
ko reikalauti iš nuomininko - metinio mokėjimo natū- 
ra ar vietoj to tam tikros sumos pinigais. Toji kaina, pa- 
gal kurią mokėjimas natūra būdavo tokiu susitarimu kei- 

čiamas į tam tikrą pinigų sumą, Škotijoje vadinama kei- 
timo kaina. Kadangi teisė pasirinkti užmokestį produk- 
cija ar pinigais priklauso žemės savininkui, nuomininko 
saugumo dėlei būtina, kad keitimo kaina būtų veikiau 
mažesnė nei didesnė už vidutinę rinkos kainą. Daugelyje 
vietų taip ir yra, ji nedaug teviršija pusę tos kainos. Šis 
paprotys tebėra išlikęs didžiojoje Škotijos dalyje naminių 
paukščių atžvilgiu, o kai kuriose vietovėse - ir galvijų at- 
žvilgiu. Jis, ko gero, būtų išlikęs ir grūdų atžvilgiu, jei 
viešųjų kainų institucija nebūtų užkirtusi tam kelio. Tos 
viešosios kainos yra kainų įstatymo pagrindu daromi 
kiekvienos javų rūšies, diferencijuojamos pagal javų ko- 
kybę, vidutinių kainų metiniai įvertinimai pagal faktines 
rinkos kainas kiekvienoje grafystėje. Toks kainų fiksa- 
vimas teikė pakankamą saugumą nuomininkui, o žemės 
savininkui leido daug patogiau keisti, kaip jie tai vadino, 
grūdų rentą į piniginę rentą pagal kiekvienais metais su- 
siklostančią kainą, o ne pagal kokią nors fiksuotą kainą. 
Tačiau tie autoriai, kurie surinko grūdų kainas senovės 
laikais, atrodo, dažnai tai, kas Škotijoje vadinama keiti- 
mo kaina, klaidingai laikydavo faktine rinkos kaina. 
Fleetwoodas vienu atveju prisipažįsta, kad yra padaręs 
tokią klaidą. Bet kadangi jis rašė savo knygą tam tikru 
tikslu, jis neranda reikalo šitai prisipažinti anksčiau nei 
perrašęs tą keitimo kainą penkiolika kartų. Ta kviečių 
kvarterio kaina yra aštuoni šilingai. Šią sumą 1423 me- 
tais, nuo kurių jis pradeda knygą, sudarė toks pat sidab- 
ro kiekis, kaip šešiolika šilingų dabartiniais mūsų pini- 
gais. Tačiau 1562 metais, kuriais jis baigia savo knygą, 
tą sumą sudarė ne daugiau sidabro nei tokią pačią nomi- 
nalią sumą dabar. 

Antra, autorius klaidino tai, kad kai kurie senieji kai- 
nų įstatymai kartais būdavo tingių perrašinėtojų netvar- 
kingai perrašyti, o kartais galbūt ir pačių įstatymų lei- 
dėjų taip surašyti. 

Senieji kainų įstatymai, kaip galima spręsti, visada 
pradėdavo nuo apibrėžimo, kokia turi būti duonos ir 
alaus kaina, kai kviečių ir miežių kaina yra mažiausia, 
ir toliau palaipsniui nustatydavo, kokia turi būti duonos 
ir alaus kaina, kai tų dviejų javų rūšių kainos palaips- 
niui didėja. Tačiau tų įstatymų perrašinėtojai, matyt, 
dažnai manydavo, kad pakanka perrašyti pirmąsias tris 
ar keturias mažiausias įstatymo nustatytas kainas, ir ši- 
taip sutaupydavo savo darbą nusprendę, mano manymu, 
kad šito užtenka norint parodyti, kokio santykio reikia 
laikytis esant visoms kitoms didesnėms kainoms. 

Antai 51-aisiais Henriko III valdymo metais išleista- 
me duonos ir alaus kainų įstatyme duonos kaina buvo 
reguliuojama atsižvelgiant į skirtingas kviečių kainas - 
nuo vieno šilingo iki dvidešimties šilingų už kvarterį tų 
laikų pinigais. Tačiau rankraščiuose, kuriais remiantis 
buvo išspausdinti visi įvairūs kainų įstatymų leidimai iki 
pono Ruffheado išleistojo, perrašinėtojai nė karto neper- 
rašė to įstatymo toliau dvylikos šilingų kainos. Todėl ke- 
letas autorių, suklaidinti to klaidingo nuorašo, visai na- 
tūraliai padarė išvadą, jog tais laikais vidurkis, tai yra 
įprastinė arba vidutinė kviečių kaina, buvo šeši šilingai, 
lygūs maždaug aštuoniolikai šilingų dabartiniais mūsų 
pinigais. 

Įstatyme dėl gėdos stulpo ir gėdos krėslo, paskelbta- 
me maždaug tuo pačiu metu, alaus kaina reguliuojama 
atsižvelgiant į kiekvieną miežių kainos padidėjimą še- 
šiais pensais, nuo dviejų šilingų iki keturių šilingų už 
kvarterį. Tačiau kad tie keturi šilingai nebuvo laikomi 
didžiausia kaina, iki kurios tais laikais dažnai galėdavo 
pabrangti miežiai, ir kad tos kainos buvo pateiktos tik 
kaip kainų santykio pavyzdys, kurio reikia laikytis nu- 
statant visas kitas didesnes ar mažesnes kainas, mato- 
me iš paskutinių to kainų įstatymo žodžių: „et sic dein- 
ceps crescetur vel diminuetur per sex denarios“. Sakinys 

labai netaisyklingas, tačiau prasmė pakankamai aiški: 
„Taigi alaus kaina turi būti didinama arba mažinama 
kiekvienąkart šešiais pensais padidėjus arba sumažėjus 
miežių kainai.“ Surašydami tą kainų įstatymą patys įsta- 
tymų leidėjai, kaip matyti, buvo tokie pat nerūpestingi 
kaip ir perrašinėtojai, darę kitų panašių aktų nuorašus. 

Senoviniame rankraštyje „Regiam Majestatem“, se- 
name škotų teisyne, yra vienas kainų įstatymas, kuria- 
me duonos kaina reguliuojama atsižvelgiant į visas skir- 
tingas kviečių kainas, nuo dešimties pensų iki trijų 
šilingų už škotų bolį, lygų maždaug pusei anglų kvarte- 
rio. Trys šilingai už škotų bolį tais laikais, kai tas įsta- 
tymas, kaip manome, buvo paskelbtas, buvo lygūs maž- 
daug devyniems šilingams sidabru dabartiniais mūsų 
pinigais. Ponas Ruddimanas, kaip atrodo, tuo remdama- 
sis padarė išvadą, kad trys šilingai buvo pati didžiausia 
kaina, kokią buvo pasiekę kviečiai tais laikais, ir kad de- 
šimt pensų, šilingas ar daugiausia du šilingai buvo įpras- 
tinės kainos. Tačiau įdėmiau skaitant rankraštį darosi 
aišku!, jog visos tos kainos pateiktos tik kaip to santy- 
kio, kurio reikia laikytis nustatant kviečių ir duonos kai- 
nas, pavyzdžiai. Kainų įstatymas baigiasi žodžiais „reli- 
gua judicabis secundum praescripta habendo respectum 
ad pretium bladi“, tai yra „kitais atvejais spręsite rem- 
damiesi tuo, kas parašyta, atsižvelgdami į grūdų kainą“. 

Trečia, autorius, atrodo, suklaidino ir labai maža kai- 
na, kuria kviečiai kartais labai senais laikais būdavo par- 
duodami, ir jie pamanė, kad jeigu jų mažiausia kaina ta- 
da buvo daug mažesnė nei vėliau, tai atitinkamai turėjo 
būti daug mažesnė ir įprastinė kaina. Bet jie galėjo pa- 
stebėti, kad tais senais laikais ir didžiausia kviečių kai- 
na buvo tiek pat didesnė, kiek jų mažiausia kaina buvo 
mažesnė nei kada nors vėliau. Antai Fleetwoodas patei- 


1 Žr. jo pratarmę kn.: Anderson, Diplomata Scotiae. 

kia mums dvi kviečių kvarterio kainas 1270 metais. Vie- 
na yra keturi svarai šešiolika šilingų tų laikų pinigais, 
tai lygu keturiolikai svarų aštuoniems šilingams dabar- 
tiniais pinigais; kita yra šeši svarai aštuoni šilingai, tai 
lygu devyniolikai svarų keturiems šilingams dabartiniais 
mūsų pinigais. Nei vienos iš tokių neregėtai didelių kai- 
nų neaptiksime penkioliktojo amžiaus pabaigoje ar še- 
šioliktojo amžiaus pradžioje. Grūdų kainos visada svy- 
ruoja ir labiausiai kinta tose maištingose ir pakrikusiose 
visuomenėse, kuriose susisiekimo ir prekybos sutriki- 
mai sukliudo gausai vienoje šalies dalyje sumažinti sty- 
gių kitoje jos dalyje. Pakrikusioje Anglijos valstybėje, kai 
ją Maždaug nuo dvyliktojo amžiaus vidurio iki penkio- 
liktojo amžiaus pabaigos valdė Plantagenetai, vienas re- 
gionas galėjo pasižymėti gausa, o kitas, esantis ne per 
toliausiai nuo pirmojo, kur derlių sunaikino nepalankūs 
orai arba kokio kaimyninio barono įsiveržimas, galėjo 
kęsti visus bado baisumus, bet jeigu juos skyrė kokio 
nors priešiško pono žemė, pirmasis regionas neturėjo nė 
mažiausios galimybės padėti antrajam. Tiudorams, ku- 
rie valdė Angliją nuo penkioliktojo amžiaus pabaigos ir 
visą šešioliktąjį šimtmetį, įvedus stiprią valdžią, joks ba- 
ronas nebuvo toks galingas, kad drįstų pažeisti viešąją 
rimtį. 

Šio skyriaus gale skaitytojas ras visas Fleetwoodo su- 
rinktas kviečių kainas nuo 1202 iki 1597 metų imtinai, 
perskaičiuotas dabartiniais pinigais ir suskirstytas laiko 
požiūriu į septynis dvylikos metų laikotarpius. Be to, 
kiekvieno laikotarpio pabaigoje skaitytojas ras jį suda- 
rančių dvylikos metų kainų vidurkį. Iš šito ilgo laiko tar- 
po Fleetwoodui pavyko surinkti tik ne daugiau kaip aš- 
tuoniasdešimties metų kainas, dėl to paskutiniajam 
dvylikos metų laikotarpiui trūksta ketverių metų. To- 
dėl aš pridėjau 1598, 1599, 1600 ir 1601 metų kainas, 
kurias paėmiau iš Itono koledžo sąskaitų. Tai vieninte- 

lis papildymas, kurį padariau. Skaitytojas pamatys, kad 
nuo tryliktojo amžiaus pradžios iki šešioliktojo amžiaus 
vidurio kiekvieno dvylikos metų laikotarpio vidutinė kai- 
na palaipsniui vis mažėja, šešioliktajam amžiui einant į 
pabaigą vidutinė kaina vėl ima didėti. Tiesa, kainos, ku- 
rias įstengė surinkti Fleetwoodas, atrodo, daugiausia yra 
tos, kurios išsiskyrė nepaprastu brangumu arba pigumu, 
ir aš nemanau, kad iš tų kainų galima daryti kokias nors 
labai pagrįstas išvadas. Kita vertus, jeigu jos ką nors ir 
rodo, tai tik patvirtina tą aiškinimą, kurį stengiausi pa- 
teikti. Bet pats Fleetwoodas, man regis, kaip ir daugu- 
ma kitų autorių, tikėjo, kad visą tą laikotarpį sidabro 
vertė dėl didėjančio jo gausumo nuolat mažėjo. Grūdų 
kainos, kurias jis pats surinko, tikrai nepatvirtina tokios 
nuomonės. Tos kainos visiškai patvirtina p. Duprė de St. 
Mauro nuomonę ir tą, kurią aš pats bandžiau įrodyti. Vys- 
kupas Fleetwoodas ir p. Duprė de St. Mauras yra du au- 
toriai, kurie, kaip matyti, su didžiausiu kruopštumu ir 
atsidavimu surinko senųjų laikų daiktų kainas. Truputį 
keista, kad nors jų nuomonės taip smarkiai skiriasi, jų 
pateikiami faktai, bent jau kai kalbama apie grūdų kai- 
nas, taip tiksliai sutampa. 

Ne tiek maža grūdų kaina, kiek mažos kitų žemdir- 
bystės produktų kainos davė pagrindą kai kuriems iš- 
mintingiausiems autoriams padaryti išvadą apie didelę 
sidabro vertę tais tolimos senovės laikais. Pasak jų, grū- 
dai, apdorotas produktas, tais neišvystytos gamybos lai- 
kais buvo brangesni nei didžioji dalis kitų prekių; ma- 
nau, čia norėta pasakyti - brangesni nei didžioji dalis 
neapdorotų prekių, tokių kaip galvijai, naminiai paukš- 
čiai, sumedžiotas ir sužvejotas laimikis ir t. t. Kad tais 
skurdo ir barbarizmo laikais pastarieji buvo santykiškai 
daug pigesni nei kviečiai, yra neabejotina tiesa. Tačiau 
tas pigumas buvo ne didelės sidabro vertės, bet mažos 
tų prekių vertės pasekmė. Taip buvo ne todėl, kad tais 

laikais sidabras galėjo nupirkti arba išreikšti didesnį 
darbo kiekį, bet todėl, kad tos prekės galėjo nupirkti ar- 
ba išreikšti daug mažesnį darbo kiekį nei didesnio gau- 
sumo ir pažangos laikais. Sidabras tikrai turi būti pi- 
gesnis ispanų Amerikoje negu Europoje, šalyje, kurioje 
jis išgaunamas, negu šalyje, į kurią jis atgabenamas, nes 
prisideda jo tolimo gabenimo sausuma ir jūra bei drau- 
dimo išlaidos. Bet, kaip teigia Ulloa, dvidešimt vienas 
su puse pensų sidabru dar ne taip seniai Buenos Airėse 
buvo jaučio, pasirinkto iš trijų ar keturių šimtų galvijų 
kaimenės, kaina. Ponas Byronas rašo, kad Čilės sosti- 
nėje gero žirgo kaina buvo šešiolika šilingų sidabru. Na- 
tūraliai derlingoje šalyje, kurios didžioji dalis yra visiš- 
kai nedirbama, galvijai, naminiai paukščiai, medžioklės 
ir žvejybos laimikis ir t. t. įgyjami įdėjus labai nedidelį 
darbo kiekį, todėl gali nupirkti tik labai mažą darbo kie- 
kį arba juo disponuoti. Labai maža piniginė jų pardavi- 
mo kaina nėra įrodymas, kad reali sidabro vertė ten yra 
labai didelė, ji tik įrodo, kad reali tų prekių vertė yra 
labai maža. 

Visada reikia atsiminti, kad darbas, o ne kokia nors 
konkreti prekė ar prekių rinkinys yra tikrasis tiek si- 
dabro, tiek visų kitų prekių vertės matas. 

Tačiau beveik negyvenamose arba menkai apgyven- 
tose šalyse galvijų, naminių paukščių, medžioklės ir 
žvejybos laimikio ir t. t., kurie yra natūralūs gamtos 
produktai, ji dažnai užaugina didesnius kiekius, nei gy- 
ventojai suvartoja. Tokiomis sąlygomis pasiūla papras- 
tai viršija paklausą. Todėl įvairių būklių visuomenėse, 
įvairiose pažangos pakopose tokios prekės atitiks labai 
skirtingus darbo kiekus arba bus jiems lygiavertės. 

Kiekvienoje visuomenės būklėje, kiekvienoje pažan- 
gos pakopoje grūdai yra žmonių darbo produktas. Tačiau 
vidutinė kiekvienos žmonių darbo rūšies produkcija vi- 
sada daugiau ar mažiau tiksliai atitinka vidutinį suvar- 

tojimą; vidutinė pasiūla atitinka vidutinę paklausą. Be 
to, kiekvienoje konkrečioje pažangos pakopoje išaugin- 
ti vienodam grūdų kiekiui tokioje pačioje dirvoje ir to- 
kiame pačiame klimate reikalingas vidutiniškai maždaug 
vienodas darbo kiekis arba, kas yra tas pat, maždaug vie- 
noda jo kaina, nes nuolatinį darbo gamybinės galios di- 
dėjimą tobulėjant žemdirbystei subalansuoja nuolatinis 
pagrindinės žemės ūkio priemonės - galvijų - kainų ki- 
limas. Todėl į visa tai atsižvelgdami galime daryti išva- 
dą, kad vienodi grūdų kiekiai kiekvienoje skirtingoje vi- 
suomenės būklėje ir kiekvienoje pažangos pakopoje bus 
artimesni vienodiems darbo kiekiams nei vienodi bet ku- 
rių kitų neapdorotų žemės ūkio produktų kiekiai arba 
lygūs jiems. Vadinasi, grūdai, kaip jau buvo pažymėta, 
įvairiose skirtingose gerovės ir pažangos pakopose yra 
tikslesnis vertės matas nei bet kuri kita prekė ar jų rin- 
kinys. Todėl visose tose skirtingose pakopose apie tik- 
rąją sidabro vertę geriau galime spręsti lygindami ją su 
grūdais, negu lygindami ją su kuria nors kita preke ar 
jų rinkiniu. 

Be to, grūdai ar kuris nors kitas įprastas ir mėgsta- 
mas augalinis žmonių maistas kiekvienoje civilizuotoje 
šalyje sudaro pagrindinę darbininko pragyvenimo reik- 
menų dalį. Plėtojantis žemės ūkiui kiekvienos šalies že- 
mė gamina daugiau augalinio nei gyvulinio maisto, ir 
darbininkas visur gyvena daugiausia tuo sveiku maistu, 
kuris yra pigiausias ir gausiausias. Mėsa, išskyrus la- 
biausiai klestinčias šalis, tai yra tas, kuriose darbas ge- 
rai atlyginamas, sudaro tik nežymią darbininko pragyve- 
nimo reikmenų dalį; dar mažesnę dalį sudaro naminiai 
paukščiai, o sumedžioto ar sužvejoto laimikio išvis nėra. 
Prancūzijoje ir netgi Škotijoje, kurioje darbas atlygina- 
mas šiek tiek geriau negu Prancūzijoje, vargingas dar- 
bininkas retai valgo mėsą, išskyrus šventes bei kitas ypa- 
tingas progas. Taigi darbo piniginė kaina labiau priklauso 

nuo vidutinės grūdų, darbininko pragyvenimo reikmens, 
kainos negu nuo mėsos ar kurio kito neapdoroto žemės 
ūkio produkto kainos. Todėl tikroji aukso ir sidabro ver- 
tė, tikrasis darbo, kurį galima už juos įsigyti, kiekis la- 
biau priklauso nuo grūdų kiekio, kurį galima už juos įsi- 
gyti arba juo disponuoti, nei nuo mėsos ar kurio nors kito 
neapdoroto žemės ūkio produkto kiekio. 

Bet šios paviršutiniškos pastabos apie grūdų ir kitų 
prekių kainas tikriausiai nebūtų suklaidinusios tiek 
daug mokytų autorių, jei kartu jie nebūtų pasidavę pa- 
plitusios nuomonės, jog kadangi sidabro kiekis kiekvie- 
noje šalyje jai turtėjant natūraliai didėja, tai jo vertė ma- 
žėja, įtakai. Tačiau ši nuomonė, kaip galima matyti, yra 
visiškai nepagrįsta. 

Brangiųjų metalų kiekis bet kurioje šalyje gali padi- 
dėti dėl dviejų priežasčių: arba, pirma, dėl didėjančio juos 
tiekiančių kasyklų skaičiaus, arba, antra, dėl augančio 
žmonių turto, dėl didėjančio jų metinio darbo produkto. 
Pirmoji priežastis, be abejo, neišvengiamai susijusi su 
brangiųjų metalų vertės mažėjimu, bet antroji - ne. 

Kai atrandamos produktyvesnės kasyklos, į rinką pa- 
teikiama daugiau brangiųjų metalų, o kadangi pragyve- 
nimo ir patogumo reikmenų, į kuriuos jie turi būti iš- 
keisti, kiekis lieka toks pat, koks buvo, tai vienodi 
metalų kiekiai dabar turi būti mainomi į mažesnius pre- 
kių kiekius. Todėl kai brangiųjų metalų kiekis kurioje 
nors šalyje dėl išaugusio kasyklų skaičiaus padidėja, tai 
neišvengiamai sukelia tam tikrą jų vertės sumažėjimą. 

Kai, priešingai, padidėja kurios nors šalies turtas, kai 
palaipsniui vis didėja metinis jos darbo produktas, pri- 
reikia ir vis didesnio monetų skaičiaus, kad vyktų padi- 
dėjusio prekių kiekio apyvarta; tuomet žmonės natūra- 
liai pirks vis daugiau ir daugiau sidabro ir aukso dirbinių, 
kadangi jie įstengs tai daryti, nes turės mainams dau- 
giau prekių. Jų turimų monetų skaičius išaugs, nes tai 
bus būtina; jų turimų sidabro indų kiekis padidės dėl jų 

tuštybės ir noro pasirodyti, tai yra dėl tų pačių priežas- 
čių, dėl kurių, kaip atrodo, gausėja dailių skulptūrų, pa- 
veikslų ir visokių kitokių prabangių ir egzotiškų daly- 
kų. Bet lygiai kaip skulptoriai ir dailininkai gerovės ir 
klestėjimo laikais vargiai gali būti atlyginami blogiau nei 
skurdo ir ūkio sąstingio metais, taip ir auksas su sidab- 
ru negali tada būti mažiau vertinami. 

Kadangi aukso ir sidabro kaina, kai jos nenumuša at- 
sitiktinis produktyvesnių kasyklų atradimas, natūraliai 
kyla didėjant kiekvienos šalies turtui, ji visada natūra- 
liai yra didesnė turtingoje nei skurdžioje šalyje, kad ir 
kokia būtų kasyklų būklė. Kaip ir kitos prekės, auksas 
ir sidabras natūraliai ieško tokios rinkos, kur už juos 
mokama geriausia kaina, o geriausia kaina už bet kurį 
daiktą paprastai mokama toje šalyje, kuri lengviausiai 
tai įstengia. Būtina prisiminti, kad galutinė kaina, mo- 
kama už viską, yra darbas, ir šalyse, kur darbas atlygi- 
namas vienodai gerai, darbo piniginė kaina bus propor- 
cinga darbininko pragyvenimo kainai. Tačiau auksas ir 
sidabras natūraliai bus mainomi į didesnį pragyvenimo 
reikmenų kiekį turtingoje šalyje nei skurdžioje, šalyje, 
kurioje gausu pragyvenimo reikmenų, nei tokioje, ku- 
rioje jų vos pakanka. Jei tokios dvi šalys yra labai toli 
viena nuo kitos, skirtumas gali būti labai didelis, nes 
nors metalai natūraliai persikelia iš blogesnės rinkos į 
geresnę, bet gali būti sunku pergabenti tokius jų kie- 
kius, kad jų kaina abiejose rinkose daugmaž išsilygin- 
tų. Jei šalys yra netoli viena kitos, skirtumas bus ma- 
žesnis ir kartais net vargiai pastebimas, nes šiuo atveju 
juos gabenti nebus sunku. Kinija yra daug turtingesnė 
už bet kurią Europos dalį, ir skirtumas tarp pragyveni- 
mo reikmenų kainos Kinijoje ir Europoje yra labai di- 
delis. Ryžiai Kinijoje yra žymiai pigesni nei kviečiai bet 
kur Europoje. Anglija yra daug turtingesnė šalis nei Ško- 
tija, tačiau skirtumas tarp grūdų piniginės kainos šito- 
se dviejose šalyse yra daug mažesnis, tik vos pastebi- 

mas. Kiekio arba saiko požiūriu Škotijos grūdai apskri- 
tai atrodo gerokai pigesni nei Anglijos, tačiau jų koky- 
bės požiūriu jie tikrai šiek tiek brangesni. Beveik kas- 
met Škotija gauna labai didelius jų kiekius iš Anglijos, 
ir kiekviena prekė paprastai turėtų būti šiek tiek bran- 
gesnė toje šalyje, į kurią ji įvežama, palyginti su ta ša- 
limi, iš kurios ji atvežama. Todėl Anglijos grūdai Škoti- 
joje turi būti brangesni nei Anglijoje, tačiau atsižvelgiant 
į jų kokybę, arba į miltų ar patiekalų, kuriuos galima 
pagaminti iš tų grūdų, kiekį ir gerumą, jie ten papras- 
tai negali būti parduodami brangiau nei škotiški grūdai, 
kurie rinkoje su jais konkuruoja. 

Skirtumas tarp darbo piniginės kainos Kinijoje ir Eu- 
ropoje yra dar didesnis nei tarp pragyvenimo reikmenų 
piniginės kainos, nes Europoje realusis atlyginimas už 
darbą yra didesnis nei Kinijoje, mat didžioji Europos dalis 
daro pažangą, o Kinija, kaip atrodo, stovi vietoje. Pini- 
ginė darbo kaina Škotijoje yra mažesnė nei Anglijoje, 
kadangi realusis atlyginimas už darbą yra daug mažes- 
nis; nors Škotija vystosi didesnės gerovės linkme, ji tai 
daro žymiai lėčiau nei Anglija. Didelė emigracija iš Ško- 
tijos ir maža emigracija iš Anglijos yra pakankamas įro- 
dymas, kad tose dviejose šalyse darbo paklausa yra la- 
bai skirtinga. Reikia atminti, kad santykis tarp realiojo 
atlyginimo už darbą skirtingose šalyse natūraliai priklau- 
so ne nuo jų faktinės gerovės ar skurdo, bet nuo jų ki- 
limo, sąstingio ar smukimo. 

Auksas ir sidabras, natūraliai turintys didžiausią ver- 
tę turtingiausiose tautose, taip pat natūraliai turi ma- 
žiausią vertę skurdžiausiose tautose. Laukiniams žmo- 
nėms, kurie yra skurdžiausi iš visų tautų, tie brangieji 
metalai išvis vargiai turi kokią vertę. 

Dideliuose miestuose grūdai visada brangesni nei ato- 
kiose šalies vietose. Tačiau tai yra ne faktinio sidabro 
pigumo, bet faktinio grūdų brangumo pasekmė. Atgaben- 

ti sidabrą į didelį miestą kainuoja ne mažiau darbo nei 
nugabenti jį į atokias šalies vietas, tačiau gerokai dau- 
giau darbo kainuoja atgabenti į miestą grūdus. 

Kai kuriuose labai turtinguose prekybiniuose kraš- 
tuose, tokiuose kaip Olandija arba Genujos teritorija, 
grūdai brangesni dėl tos pačios priežasties, dėl kurios jie 
brangesni dideliuose miestuose. Tos šalys neužaugina jų 
pakankamai, kad išmaitintų gyventojus. Joms nestinga 
amatininkų ir manufaktūrininkų darbštumo ir meistriš- 
kumo, jos turtingos įvairiausių mašinų, kurios gali pa- 
lengvinti ir paspartinti darbą, laivų ir visų kitų gabeni- 
mo ir prekybos priemonių ir įtaisų, tačiau jos stokoja 
grūdų, kurių kaina, kadangi jie turi būti atvežti iš toli- 
mų kraštų, turi padengti dar ir atgabenimo iš tų kraštų 
išlaidas. Nugabenti sidabrą į Amsterdamą kainuoja ne 
mažiau darbo nei nugabenti jį į Dancigą, bet gerokai dau- 
giau kainuoja nugabenti ten grūdus. Realieji sidabro kaš- 
tai turėtų būti maždaug tokie patys abiejose vietose, ta- 
čiau realieji grūdų kaštai turi būti labai skirtingi. 
Sumažinkite realųjį Olandijos arba Genujos teritorijos 
turtingumą išliekant tam pačiam gyventojų skaičiui, su- 
mažinkite jų galią apsirūpinti prekėmis iš tolimų kraš- 
tų, ir grūdų kaina, užuot kritusi dėl sidabro kiekio tose 
šalyse sumažėjimo, kuris neišvengiamai lydės tokį smu- 
kimą kaip jo priežastis arba pasekmė, pakils iki badme- 
čio lygio. Kai mums reikia svarbiausių pragyvenimo reik- 
menų, mes priversti atsisakyti visų antraeilių dalykų, 
kurių vertė, kylanti gausos ir klestėjimo laikais, kren- 
ta skurdo ir nelaimių metais. Kitaip yra su svarbiausiais 
pragyvenimo reikmenimis. Jų realioji kaina, darbo kie- 
kis, kurį galima už juos nupirkti arba juo disponuoti, 
skurdo ir nelaimių metais pakyla ir smunka pasiturėji- 
mo ir klestėjimo laikotarpiu, kuris visada yra didelės 
gausos laikotarpis, nes antraip negalėtų būti pasiturėji- 
mo ir klestėjimo. Grūdai yra būtinybė, sidabras yra vien 
tik prabanga. 

Vadinasi, kad ir kiek būtų padidėjęs brangiųjų meta- 
lų kiekis, kuris nuo keturioliktojo amžiaus vidurio iki 
šešioliktojo amžiaus vidurio išaugo gausėjant turtui ir 
vykstant ūkio pažangai, tai negalėjo sukelti jų vertės ma- 
žėjimo nei Didžiojoje Britanijoje, nei bet kurioje kitoje 
Europos vietoje. Todėl jeigu tie autoriai, kurie surinko 
daiktų kainas senovės laikais, neturėjo priežasčių dary- 
ti išvadą apie sidabro vertės sumažėjimą tuo laikotar- 
piu stebėdami tiek grūdų, tiek kitų prekių kainas, tai 
dar mažiau priežasčių jie turėjo padaryti tokią išvadą 
remdamiesi numanomu turto ir pažangos augimu. 


Antrasis laikotarpis 


Tačiau kad ir kokios būtų mokytų žmonių nuomonės 
apie sidabro vertės kitimą tuo pirmuoju laikotarpiu, vi- 
sų jų nuomonė apie sidabro vertės kitimą antruoju lai- 
kotarpiu yra vienoda. 

Maždaug nuo 1570 iki 1640 metų, apytikriai septy- 
niasdešimties metų laikotarpiu, sidabro vertės ir grūdų 
vertės santykis kito visiškai priešinga kryptimi. Sidab- 
ro realioji vertė krito, tai yra jis buvo mainomas į ma- 
žesnį darbo kiekį nei anksčiau, o grūdų nominali kaina 
kilo, ir užuot pardavinėjus juos kaip paprastai maždaug 
už dvi sidabro uncijas kvarterį, arba maždaug už dešimt 
šilingų dabartiniais mūsų pinigais, grūdai buvo parduo- 
dami už šešias ir aštuonias sidabro uncijas kvarteris, tai 
yra maždaug už trisdešimt ir keturiasdešimt šilingų da- 
bartiniais mūsų pinigais. 

Turtingų Amerikos kasyklų atradimas, atrodo, buvo 
vienintelė šio sidabro vertės sumažėjimo grūdų vertės 
atžvilgiu priežastis. Šitaip tą reiškinį aiškina visi, ir nie- 
kada nebuvo jokių ginčų nei dėl paties fakto, nei dėl jo 
priežasties. Tuo laikotarpiu didžioji Europos dalis spar- 
čiai plėtojo ir tobulino ūkį, ir sidabro paklausa neišven- 

giamai turėjo didėti. Tačiau pasiūlos didėjimas, atrodo, 
taip smarkiai viršijo paklausos didėjimą, kad šio metalo 
vertė gerokai sumažėjo. Reikia pažymėti, kad Amerikos 
kasyklų atradimas, kaip atrodo, neturėjo stipresnio po- 
veikio daiktų kainoms Anglijoje ir po 1570 metų, nors 
netgi Potosi kasyklos buvo atrastos prieš daugiau nei dvi- 
dešimt metų. 

Nuo 1595 iki 1620 metų imtinai vidutinė devynių bu- 
šelių kvarterio geriausių kviečių kaina Vindzoro turgu- 
je, kaip galima spręsti iš Itono koledžo sąskaitų, buvo 
2 svarai 1 šilingas 6*/15 pensų. Iš tos sumos atmetę trup- 
meną ir atėmę devintadalį, tai yra 4 šilingus 7'/; pensų, 
gausime, kad aštuonių bušelių kvarterio kaina buvo 
1 svaras 16 šilingų 10*/5 pensų. Iš tos sumos vėl atmetę 
trupmeną ir atėmę devintadalį, tai yra 4 šilingus 1!/ pen- 
sų, kad atsižvelgtume į skirtumą tarp geriausių kviečių 
ir vidutinių kviečių kainų, gausime, jog vidutinių kvie- 
čių kaina buvo maždaug 1 svaras 12 šilingų 8*/s pensų, 
tai yra maždaug šešios ir viena trečioji sidabro uncijų. 

Nuo 1621 iki 1636 metų imtinai vidutinė tokio pat 
kiekio geriausių kviečių kaina tame pačiame turguje, 
kaip matyti iš sąskaitų, buvo 2 svarai 10 šilingų; iš šios 
sumos atskaičiavę tiek pat, kaip ir ankstesniame pavyz- 
dyje, gausime, jog vidutinė aštuonių bušelių kvarterio 
vidutinių kviečių kaina buvo 1 svaras 19 šilingų 6 pen- 
sai, tai yra maždaug septynios ir dvi trečiosios sidabro 
uncijų. 


Trečiasis laikotarpis 


Tarp 1630 ir 1640 metų, tai yra maždaug 1636 me- 
tais, Amerikos kasyklų atradimo poveikis, skatinęs si- 
dabro vertės mažėjimą, kaip galima spręsti, pasibaigė, 
ir šio metalo vertė, regis, niekada nenukrito žemiau to 
santykio su grūdų verte, koks buvo maždaug tuo metu. 

Šiame šimtmetyje ji truputį pakilo, ir tas kilimas tik- 
riausiai prasidėjo dar praėjusio šimtmečio pabaigoje. 

Nuo 1637 iki 1700 metų imtinai šešiasdešimt ketve- 
rius praėjusio šimtmečio metus vidutinė devynių buše- 
lių kvarterio geriausių kviečių kaina Vindzoro turguje, 
kaip matyti iš tų pačių sąskaitų, buvo 2 svarai 11 šilin- 
gų ir trečdalis penso, o tai yra tik 1 šilingu ir trečdaliu 
penso brangiau nei šešiolika metų iki tol. Tačiau tuo še- 
šiasdešimt ketverių metų laikotarpiu buvo du įvykiai, ku- 
rie turėjo sukelti daug didesnį kviečių stygių, nei būtų 
galėjusios sukelti orų permainos, ir kurie dėl to, net ir 
nedarant prielaidos apie tolesnį sidabro vertės mažėjimą, 
tikrai prisidėjo prie to labai nedidelio kainos pakilimo. 

Pirmasis iš tų įvykių buvo pilietinis karas, kuris, su- 
trikdydamas žemdirbystę ir kliudydamas prekybai, ne- 
išvengiamai turėjo labiau padidinti grūdų kainas, nei jas 
būtų padidinusios orų permainos. Tokį poveikį karas 
daugiau ar mažiau padarė visoms karalystės prekyvie- 
tėms, tačiau ypač stipriai jis paveikė prekyvietes aplink 
Londoną, kurioms grūdai tiekiami iš tolimiausių vieto- 
vių. Todėl 1648 metais geriausių kviečių kaina Vindzo- 
ro turguje, kaip matyti iš tų pačių sąskaitų, buvo 4 sva- 
rai 5 šilingai, o 1649 metais - 4 svarai už vieną devynių 
bušelių kvarterį. Tuos dvejus metus kviečių kaina vir- 
šijo 2 svarų 10 šilingų kainą (tai vidutinė kaina šešioli- 
kos metų laikotarpiu, iki 1637 metų) 2 svarais 5 šilin- 
gais; vien šis viršijimas, padalytas šešiasdešimt 
ketveriems paskutiniams praėjusio šimtmečio metams, 
beveik paaiškins tą mažą kainos padidėjimą, įvykusį, 
kaip atrodo, per tuos metus. Tačiau tos kainos, nors ir 
didžiausios, jokiu būdu nėra vienintelės didelės kainos, 
buvusios pilietinių karų metais. 

Antrasis įvykis buvo grūdų eksporto priemoka, įves- 
ta 1688 metais. Daugelis žmonių manė, jog tokia prie- 
moka, skatindama žemdirbystę, per ilgesnį laikotarpį gali 

lemti didesnę gausą ir dėl to mažesnes grūdų kainas vi- 
daus rinkoje, negu jos būtų priešingu atveju. Kiek ta 
priemoka tada ar kitu metu galėjo sukelti tokias pasek- 
mes, aš panagrinėsiu vėliau, dabar tik pažymėsiu, kad 
1688-1700 metų laikotarpiu ji neturėjo laiko sukelti to- 
kias pasekmes. Šiuo trumpu laikotarpiu vienintelė to- 
kios priemokos pasekmė turėjo būti ta, kad, skatinda- 
ma kasmet eksportuoti perviršinę produkciją ir šitaip 
sukliudydama vienų metų gausa kompensuoti kitų me- 
tų stygių, ji kėlė kainas vidaus rinkoje. 1693-1699 me- 
tų laikotarpiu Anglijoje vyravusį stygių, nors neabejoti- 
nai iš esmės sukeltą nepalankių orų ir todėl išplitusį 
didelėje Europos dalyje, šiek tiek padidino ir ta priemo- 
ka. Todėl 1699 metais tolesnis grūdų eksportas devynis 
mėnesius buvo uždraustas. 

Minėtuoju laikotarpiu buvo ir trečiasis įvykis, kuris, 
nors negalėjo sukelti grūdų stygiaus nei, matyt, realaus 
sidabro kiekio, paprastai mokamo už grūdus, padidėjimo, 
neišvengiamai turėjo sukelti nominalios jo sumos padi- 
dėjimą. Tas įvykis - tai didžiulis sidabro monetų nuver- 
tėjimas dėl jų apkarpymo ir susidėvėjimo. Ši nelaimė 
prasidėjo valdant Karoliui II ir tęsėsi iki 1695 metų; tais 
metais, kaip galime sužinoti iš p. Lowndeso, apyvartoje 
esanti sidabrinė moneta buvo netekusi vidutiniškai be- 
veik dvidešimt penkių procentų savo standartinės vertės. 
Tačiau nominalią sumą, kuri sudaro kiekvienos prekės 
rinkos kainą, neišvengiamai reguliuoja ne tiek tas sidab- 
ro kiekis, kuris pagal standartą joje turi būti, kiek tas, 
kuris faktiškai, sprendžiant iš patirties, joje yra. Todėl ši 
nominali suma neišvengiamai yra didesnė, kai monetos 
yra smarkiai nuvertėjusios dėl apkarpymo ir susidėvėji- 
mo, negu tada, kai jos artimos standartinei vertei. 

Šiame šimtmetyje sidabro monetų svoris niekada ne- 
buvo tiek mažesnis už jų standartinį svorį kaip dabar. 
Bet jų, nors ir labai sugadintų, vertę palaikė auksinės 

monetos, į kurias jos buvo keičiamos. Mat nors iki pas- 
tarojo monetų perkaldinimo aukso monetos taip pat buvo 
gerokai apgadintos, tačiau mažiau nei sidabro monetos. 
1695 metais, priešingai, sidabro monetų vertės aukso 
monetos jau nebepalaikė; ginėja tada paprastai buvo kei- 
čiama į trisdešimt sudilusių ir apkarpytų sidabrinių šilin- 
gų. Iki pastarojo aukso monetų perkaldinimo luitinio si- 
dabro kaina retai būdavo didesnė nei penki šilingai 
septyni pensai už unciją, 0 tai yra vos penkiais pensais 
daugiau už sidabro monetų kainą. Tačiau 1695 metais 
įprastinė luitinio sidabro kaina buvo šeši šilingai penki 
pensai už unciją“, o tai yra penkiolika pensų daugiau už 
monetų kainą. Todėl net iki pastarojo aukso monetų per- 
kaldinimo ir aukso, ir sidabro monetų vertė, palyginti su 
luitinio sidabro verte, negalėjo būti daugiau kaip aštuo- 
niais procentais mažesnė už jų standartinę vertę. 1695 
metais, priešingai, jų vertė, kaip manoma, buvo beveik 
dvidešimt penkiais procentais mažesnė už standartinę. 
Tačiau šio šimtmečio pradžioje, tai yra iškart po didžio- 
jo perkaldinimo karaliaus Vilhelmo valdymo metais, di- 
džiosios dalies dabar naudojamų sidabro monetų svoris 
dar turėjo būti artimesnis jų standartiniam svoriui nei 
dabar. Be to, šiame šimtmetyje nebuvo jokių didelių na- 
cionalinių nelaimių, tokių kaip pilietinis karas, kurios 
galėtų apsunkinti žemdirbystę arba sutrikdyti šalies vi- 
daus prekybą. Ir nors eksporto priemoka, galiojusi di- 
džiąją šio šimtmečio dalį, turėjo visada šiek tiek padidin- 
ti grūdų kainą, palyginti su ta, kokia ji būtų buvusi esant 
dabartiniam žemdirbystės lygiui, tačiau kadangi visą šį 
šimtmetį ta priemoka turėjo pakankamai laiko sukelti 
gerąsias pasekmes, paprastai jai priskiriamas, paskatinti 
žemdirbystę ir šitaip padidinti grūdų kiekį vidaus rinko- 
je, tai remiantis mano toliau aiškinamos ir nagrinėja- 


Ž Lowndes, Essay on the Silver Coin, p. 68. 

mos sistemos principais galima manyti, kad priemoka iš 
dalies prisidėjo prie šios prekės kainos sumažėjimo, o iš 
dalies - prie jos padidėjimo. Daugelis žmonių laikosi nuo- 
monės, kad ji padarė ir kai ką daugiau. Todėl per šešias- 
dešimt ketverius šio šimtmečio metus devynių bušelių 
kvarterio geriausių kviečių vidutinė kaina Vindzoro tur- 
guje, kaip matyti iš Itono koledžo sąskaitų, buvo 2 sva- 
rai 6732 pensų, tai yra apie dešimt šilingų šeši pensai, ar- 
ba daugiau kaip dvidešimt penkiais procentais mažesnė 
nei praėjusio šimtmečio šešiasdešimt ketverių metų lai- 
kotarpiu ir maždaug 9 šilingais 6 pensais mažesnė nei še- 
šiolikos metų laikotarpiu iki 1636 metų, kai, kaip galima 
manyti, pasireiškė visos turtingų Amerikos kasyklų at- 
radimo pasekmės, ir maždaug vienu šilingų mažesnė nei 
dvidešimt šešerių metų laikotarpiu iki 1620 metų, kol 
dar nepasireiškė visos šio atradimo pasekmės. Remian- 
tis šia apžvalga išeitų, kad vidutinių kviečių vidutinė kai- 
na šio šimtmečio pirmųjų šešiasdešimt ketverių metų 
laikotarpiu buvo maždaug trisdešimt du šilingai už aštuo- 
nių bušelių kvarterį. 

Taigi sidabro vertė šitą šimtmetį, kaip atrodo, tru- 
putį padidėjo, palyginti su grūdų verte, ir tas didėjimas 
tikriausiai prasidėjo dar prieš praėjusio šimtmečio pa- 
baigą. 

1687 metais devynių bušelių kvarterio geriausių kvie- 
čių kaina Vindzoro turguje buvo 1 svaras 5 šilingai 2 pen- 
sai, mažiausia nuo pat 1595 metų. 

1688 metais p. Gregory Kingas, plačiai pagarsėjęs 
šios srities dalykų žinovas, vidutine kviečių kaina, mo- 
kama augintojui, vidutinio derliaus metais laikė 3 šilin- 
gus 6 pensus už bušelį, tai yra dvidešimt aštuonis šilin- 
gus už kvarterį. Augintojo kainą aš laikau tapačia tai, 
kuri kartais vadinama sutartine kaina, tai yra kaina, už 
kurią ūkininkas susitaria kelerius metus iš eilės parduoti 
nustatytą grūdų kiekį pirkliui. Kadangi tokio pobūdžio 

sutartis išlaisvina ūkininką nuo rinkos paieškų išlaidų 
bei rūpesčių, sutartinė kaina paprastai yra mažesnė už 
tą, kurią laikytume vidutine rinkos kaina. Ponas Kin- 
gas nustatė, kad tuo metu įprastinė sutartinė kaina vi- 
dutinio derliaus metais buvo dvidešimt aštuoni šilingai 
už kvarterį. Kol dėl vėliau ištikusių kelerių nepaprastai 
blogų metų kilo grūdų stygius, toji kaina, kaip mane pa- 
tikino, buvo įprastinė sutartinė kaina visais normaliais 
metais. 

1688 metais parlamentas įvedė priemoką už grūdų 
eksportą. Ūkininkaujantys žemės savininkai, kurie tuo- 
met sudarė kur kas didesnę įstatymų leidėjų dalį nei da- 
bar, jautė, kad piniginė grūdų kaina smunka. Ekspor- 
to priemoka buvo skirta dirbtinai pakelti grūdų kainą 
iki to lygio, kurį ji dažnai pasiekdavo Karolio I ir Ka- 
rolio II laikais. Todėl ji turėjo galioti tol, kol kviečiai pa- 
brangs iki keturiasdešimt aštuonių šilingų už kvarterį, 
tai yra jų kaina bus dvidešimčia šilingų arba penkiomis 
septintosiomis didesnė, negu p. Kingo tais metais nusta- 
tyta augintojo kaina vidutinio derliaus metais. Jei tie 
apskaičiavimai verti bent dalies to pripažinimo, kurį jie 
visuotinai pelnė, keturiasdešimt aštuoni šilingai už 
kvarterį buvo kaina, kurios be tokių dirbtinių priemo- 
nių kaip eksporto priemoka tuo laikotarpiu nebuvo ga- 
lima tikėtis, išskyrus tik nepaprasto stygiaus atvejus. 
Tačiau karaliaus Vilhelmo vyriausybė tuo metu nebu- 
vo galutinai įsitvirtinusi. Ji neturėjo galimybių atsispir- 
ti ūkininkaujančių žemės savininkų reikalavimams, nes 
kaip tik tuo metu siekė gauti jų pritarimą pirmą kar- 
tą įvesti kasmetinį žemės mokestį. 

Todėl sidabro vertė grūdų atžvilgiu tikriausiai pakilo 
prieš praėjusio šimtmečio pabaigą ir, atrodo, toliau kilo 
didžiąją šio šimtmečio dalį, nors eksporto priemoka turė- 
jo pristabdyti tą kilimą, neleisti jam būti tokiam ryškiam, 
koks esamomis žemdirbystės sąlygomis jis galėjo būti. 

Derlingais metais eksporto priemoka, nepaprastai pa- 
skatindama eksportą, neišvengiamai pakelia grūdų kai- 
ną, palyginti su ta, kokia tokiais metais būtų buvusi. Ska- 
tinti žemdirbystę palaikant didesnę kainą net pačiais 
derlingiausiais metais ir buvo atvirai skelbiamas šio su- 
manymo tikslas. 

Tiesa, didelio stygiaus metais eksporto priemoka bū- 
davo sustabdoma. Tačiau ir tokiais metais daugeliu at- 
vejų ji darė tam tikrą poveikį kainoms. Labai išplėsda- 
ma eksportą derlingais metais ji neretai sukliudydavo 
vienų metų gausai kompensuoti kitų metų stygių. 

Taigi tiek gausos, tiek stygiaus metais eksporto prie- 
moka pakelia grūdų kainą aukščiau to lygio, kuris na- 
tūraliai būtų esamomis žemdirbystės sąlygomis. Todėl 
jei šio šimtmečio pirmųjų šešiasdešimt ketverių metų 
laikotarpiu vidutinė kaina buvo mažesnė nei per praėju- 
sio šimtmečio paskutinius šešiasdešimt ketverius metus, 
tai esant tokiam pačiam žemdirbystės lygiui ji turėjo būti 
dar mažesnė, jei nebūtų egzistavusi eksporto priemoka. 

Tačiau galima teigti, kad be eksporto priemokos žem- 
dirbystės lygis nebūtų toks pat. Kokios gali būti šios 
priemokos pasekmės mūsų šalies žemės ūkiui, aš paban- 
dysiu išaiškinti vėliau, kai imsiuosi specialiai nagrinėti 
eksporto priemoką. Dabar tik pažymėsiu, kad minėta- 
sis sidabro vertės padidėjimas grūdų vertės atžvilgiu ne- 
buvo vien Anglijos ypatybė. Tuo pačiu metu trys labai 
patikimi, kruopštūs ir darbštūs grūdų kainų rinkėjai, 
p. Duprė de St. Mauras, p. Messance'as ir „Grūdų poli- 
tikos apybraižos“ autorius, jį pastebėjo ir Prancūzijoje, 
ir beveik tokiu pat santykiu. Tačiau iki 1764 metų Pran- 
cūzijoje grūdų eksportą draudė įstatymas, todėl keblo- 
ka tarti, kad beveik vienodas kainos sumažėjimas, vie- 
noje šalyje įvykęs nepaisant šio draudimo, kitoje šalyje 
įvyko dėl ypatingo eksporto skatinimo. 

Matyt, bus teisingiau šį grūdų vidutinės kainos kiti- 
mą laikyti veikiau laipsniško realiosios sidabro vertės ki- 
limo Europos rinkose, o ne realiosios grūdų vertės kri- 
timo pasekme. Kaip jau buvo pažymėta, ilgais laiko 
tarpais grūdai yra tikslesnis vertės matas nei sidabras 
ar, ko gero, bet kuri kita prekė. Kai atradus turtingas 
Amerikos kasyklas kviečių piniginė kaina pašoko tris ke- 
turis kartus, šis pokytis visuotinai buvo aiškinamas ne 
realiosios grūdų vertės padidėjimu, bet realiosios sidab- 
ro vertės sumažėjimu. Todėl tai, kad pirmųjų šešiasde- 
šimt ketverių šio šimtmečio metų laikotarpiu vidutinė 
kviečių kaina nukrito žemiau didžiąją praėjusio šimtme- 
čio dalį buvusio lygio, irgi turėtume sieti ne su realio- 
sios grūdų vertės kritimu, bet su realiosios sidabro ver- 
tės kilimu Europos rinkose. 

Tiesa, didelė grūdų kaina pastarųjų dešimties ar dvy- 
likos metų laikotarpiu sukėlė įtarimą, kad realioji sidab- 
ro vertė Europos rinkose toliau krinta. Tačiau didelė grū- 
dų kaina, regis, yra akivaizdi nepaprastai nepalankių orų 
pasekmė ir todėl turi būti laikoma ne pastoviu, bet lai- 
kinu ir atsitiktiniu reiškiniu. Orai pastaruosius dešimt 
ar dvylika metų buvo nepalankūs didžiojoje Europos da- 
lyje, sumaištis Lenkijoje dar padidino stygių visose ša- 
lyse, kurios nederliaus metais paprastai gaudavo grūdų 
iš tos valstybės rinkos. Nors taip ilgai trunkantys nepa- 
lankūs orai nėra dažnas reiškinys, bet anaiptol nėra ir 
išskirtinis; kas nuodugniau tyrinėjo grūdų kainų istori- 
ją praėjusiais laikais, nesunkiai prisimins keletą kitų to- 
kio pat pobūdžio pavyzdžių. Be to, dešimt nepaprasto sty- 
giaus metų nėra ypatingesnis reiškinys nei dešimt 
nepaprasto derliaus metų. Mažas grūdų kainas 1741- 
1750 metais imtinai puikiausiai galima priešpriešinti di- 
delėms jų kainoms pastaruosius aštuonerius ar dešimt 
metų. Nuo 1741 iki 1750 metų devynių bušelių kvarte- 
rio geriausių kviečių vidutinė kaina Vindzoro turguje, 


241 


PIRMA KNYGA 


kaip matyti iš Itono koledžo sąskaitų, buvo tik 1 svaras 
13 šilingų 9*/5 pensų, tai yra beveik 6 šilingais 3 pensais 
mažesnė už vidutinę grūdų kainą pirmųjų šešiasdešimt 
ketverių šio šimtmečio metų laikotarpiu. Iš tų sąskaitų 
matyti, kad vidutinė aštuonių bušelių kvarterio viduti- 
nių kviečių kaina tuos dešimt metų buvo tik 1 svaras 
6 šilingai 8 pensai. 

Tačiau 1741-1750 metais eksporto priemoka turėjo 
sukliudyti grūdų kainoms vidaus rinkoje smukti taip 
žemai, kaip jos natūraliai būtų smukusios. Per tuos de- 
šimt metų eksportuotas visų rūšių grūdų kiekis, kaip 
matyti iš muitinių knygų, siekė ne mažiau kaip aštuo- 
nis milijonus dvidešimt devynis tūkstančius šimtą pen- 
kiasdešimt šešis kvarterius ir vieną bušelį. Už juos 
išmokėtos eksporto priemokos siekė 1 514 962 svarus 
17 šilingų 4'/> pensų. Neatsitiktinai 1749 metais p. Pel- 
hamas, tuometinis ministras pirmininkas, Bendruome- 
nių rūmuose pažymėjo, kad per praėjusius trejus metus 
buvo išmokėta nepaprastai didelė suma grūdų eksporto 
priemokų. Jis turėjo rimtą pagrindą taip kalbėti, o dar 
geresnis pagrindas būtų buvę paskesnieji metai. Vien 
tais 1750 metais išmokėtos eksporto priemokos sudarė 
ne mažiau kaip 324 176 svarus 10 šilingų 6 pensus“. 
Nėra reikalo aiškinti, kad šis skatinamas eksportas tu- 
rėjo gerokai padidinti grūdų kainą, palyginti su ta, kuri 
būtų buvusi vidaus rinkoje. 

Šio skyriaus pabaigoje įdėtuose prieduose skaityto- 
jas ras detalius tų dešimties metų duomenis, pateiktus 
atskirai nuo kitų. Jis taip pat ten ras detalius ankstes- 
nių dešimties metų duomenis, kurių vidurkis irgi yra 
mažesnis, nors ir mažiau, už bendrąjį šio šimtmečio 
pirmųjų šešiasdešimt ketverių metų vidurkį. Tačiau 
1740 metai buvo neregėto stygiaus metai. Dvidešimt 


3 Žr. Tracts on the Corn Trade, Tract 3. 

metų iki 1750 m. pagrįstai galima priešpriešinti kitiems 
dvidešimčiai metų iki 1770 m. Pirmajame dvidešimtme- 
tyje kainos buvo gerokai žemesnės už bendrąjį šimtme- 
čio vidurkį, nepaisant vienerių ar dvejų brangymečio 
metų; o antrąjį dvidešimtmetį kainos buvo gerokai di- 
desnės už tą vidurkį, nepaisant vienerių ar dvejų pigių 
metų, pavyzdžiui, 1759-ųjų. Tai, kad pirmuoju laikotar- 
piu kainos nebuvo tiek pat mažesnės už bendrąjį vidur- 
kį, kiek jos buvo didesnės antruoju laikotarpiu, tikriau- 
siai turėtume sieti su eksporto priemoka. Šitas pokytis 
akivaizdžiai buvo per staigus, kad nuspręstume jį įvy- 
kus dėl tam tikro sidabro vertės pokyčio, nes sidabro 
vertė visada kinta lėtai ir palaipsniui. Pasekmės staigu- 
mas gali būti siejamas tik su tokia priežastimi, kuri pati 
suveikia staiga, kaip atsitiktinės orų permainos. 

Tiesa, darbo piniginė kaina Didžiojoje Britanijoje šį 
šimtmetį padidėjo. Tačiau tai, atrodo, yra ne tiek sidab- 
ro vertės sumažėjimo Europos rinkose pasekmė, kiek 
darbo paklausos padidėjimo Didžiojoje Britanijoje rezul- 
tatas, nulemtas didžiulio ir beveik visuotinio šalies su- 
klestėjimo. Prancūzijoje, anaiptol ne taip klestinčioje ša- 
lyje, darbo piniginė kaina, kaip pastebėta, nuo praėjusio 
šimtmečio vidurio palaipsniui smuko krintant vidutinei 
grūdų kainai. Tiek praėjusį šimtmetį, tiek šį paprasto 
darbo dienos užmokestis ten, kaip pasakojama, yra ga- 
na vienodas ir sudaro apie dvidešimtąją dalį vidutinės 
kviečių septier kainos (septier yra svorio matas, kurį su- 
daro kiek daugiau nei keturi Vinčesterio bušeliai). Di- 
džiojoje Britanijoje, kaip jau buvo parodyta, realusis dar- 
bo užmokestis, realus būtinų pragyvenimo reikmenų ir 
patogumų kiekis, suteikiamas darbininkui, šį šimtmetį 
ženkliai padidėjo. Darbo piniginės kainos padidėjimas, at- 
rodo, buvo ne sidabro vertės sumažėjimo bendroje Eu- 
ropos rinkoje pasekmė, bet realiosios darbo kainos pa- 
didėjimo Didžiosios Britanijos rinkoje, nulemto itin 
palankių aplinkybių toje šalyje, pasekmė. 

Kurį laiką po Amerikos atradimo sidabras dar buvo 
parduodamas ankstesniąja arba nedaug mažesne už 
ankstesniąją kaina. Sidabro gavybos pelnas kurį laiką 
turėjo būti labai didelis, žymiai viršijantis natūralią nor- 
mą. Tačiau tie, kurie importavo šį metalą į Europą, grei- 
tai turėjo susivokti, kad nebus įmanoma parduoti viso 
importo tokia didele kaina. Sidabras palaipsniui buvo 
mainomas į vis mažesnį ir mažesnį prekių kiekį. Jo kai- 
na palaipsniui ėmė kristi, kol pasiekė natūralų dydį, tai 
yra tokį, kurio pakako sumokėti jų natūralią normą ati- 
tinkantiems darbo užmokesčiui, pelnui, sunaudotoms 
sankaupoms ir žemės rentai - viskam, kas turi būti su- 
mokėta, kad sidabras iš kasyklos būtų pristatytas į rin- 
ką. Daugumoje Peru sidabro kasyklų Ispanijos karaliaus 
mokestis, sudarantis dešimtadalį bendrosios produkcijos, 
praryja visą žemės rentą. Iš pradžių šis mokestis suda- 
rė pusę visos produkcijos, netrukus jis sumažėjo iki treč- 
dalio, paskui iki penktadalio ir pagaliau iki dešimtada- 
lio, koks dabar ir išlieka. Daugumoje Peru sidabro 
kasyklų tas mokestis, atrodo, yra viskas, kas lieka at- 
kūrus verslovininko sankaupas, įskaitant įprastinį jo pel- 
ną; ir, kaip atrodo, visuotinai pripažįstama, kad pelnas, 
kuris anksčiau buvo labai didelis, dabar yra toks mažas, 
koks begali būti, jei siekiama tęsti veiklą. 

Ispanijos karaliaus mokestis buvo sumažintas iki 
penktadalio registruoto sidabro 1504 metais“, likus ke- 
turiasdešimt vieneriems metams iki 1545-ųjų, Potosi ka- 
syklų atradimo metų. Per devyniasdešimt metų, tai yra 
iki 1636 m., tos kasyklos, turtingiausios visoje Ameri- 
koje, turėjo pakankamai laiko sukelti visas savo pasek- 
mes, tai yra tiek sumažinti sidabro vertę Europos rin- 
koje, kiek tik tai įmanoma, bet jos visą laiką mokėjo 
minėtą mokestį Ispanijos karaliui. Devyniasdešimt me- 


4 Solorzano, vol. ii. 

tų yra pakankamas laiko tarpas sumažinti bet kurios 
prekės, kurios gamyba nemonopolizuota, kainą iki na- 
tūralios kainos, tai yra iki mažiausios kainos, už kurią, 
tebemokant specialų mokestį, yra įmanoma ją ilgesnį lai- 
ką toliau pardavinėti. 

Sidabro kaina Europos rinkoje galėjo, matyt, smuk- 
ti ir dar žemiau, ir galėjo prireikti arba sumažinti jo mo- 
kestį ne tik iki dešimtadalio, kaip 1736 metais, bet ir 
iki dvidešimtadalio, kaip buvo padaryta aukso atžvilgiu, 
arba nustoti eksploatuoti daugelį Amerikos kasyklų, ku- 
rios dabar ten veikia. Laipsniškas sidabro paklausos di- 
dėjimas, tai yra laipsniškas Amerikos sidabro kasyklų 
produkcijos rinkos plėtimasis, veikiausiai yra ta priežas- 
tis, kuri neleido, kad taip atsitiktų, ir ne tik palaikė si- 
dabro vertę Europos rinkoje, bet, matyt, net šiek tiek 
ją pakėlė, palyginti su jo verte praėjusio šimtmečio vi- 
duryje. 

Nuo tada, kai buvo atrasta Amerika, jos sidabro ka- 
syklų produkcijos rinka palaipsniui vis plėtėsi ir plėtėsi. 

Pirma, Europos rinka palaipsniui vis labiau plėtėsi. 
Po Amerikos atradimo didžioji Europos dalis labai pažen- 
gė į priekį. Anglija, Olandija, Prancūzija ir Vokietija, net- 
gi Švedija, Danija ir Rusija - visos jos smarkiai išvystė 
žemės ūkį ir manufaktūras. Ir Italija, regis, nežengė at- 
gal. Italijos smukimas vyko dar iki Peru užkariavimo. 
Nuo to laiko ji, atrodo, veikiau šiek tiek atsigavo. Tie- 
sa, manoma, kad Ispanija ir Portugalija žengtelėjo at- 
gal. Tačiau Portugalija tėra mažytė Europos dalelė, o Is- 
panijos kluptelėjimas nėra, ko gero, toks stiprus, kaip 
daugelis įsivaizduoja. Šešioliktojo šimtmečio pradžioje Is- 
panija buvo labai skurdi šalis net palyginti su Prancūzi- 
ja, kuri nuo to laiko labai pažengė į priekį. Plačiai žino- 
ma imperatoriaus Karolio V, daugsyk keliavusio po abi 
šalis, pastaba, kad visko gausu Prancūzijoje ir visko 
trūksta Ispanijoje. Didėjanti Europos žemės ūkio ir ma- 


245 


PIRMA KNYGA 


nufaktūrų produkcija neišvengiamai reikalavo laipsniš- 
kai didinti sidabro monetų kiekį, reikalingą mainams 
vykdyti, o didėjantis turtingų žmonių skaičius neišven- 
giamai turėjo didinti naudojamų sidabrinių indų ir kito- 
kių puošmenų kiekį. 

Antra, pati Amerika yra nauja rinka jos pačios sidabro 
kasyklų produkcijai, ir kadangi jos žemės ūkio ir pramo- 
nės pažanga bei gyventojų skaičiaus didėjimas vyksta 
daug sparčiau nei labiausiai klestinčiose Europos šalyse, 
tai jos paklausa turi augti kur kas sparčiau. Anglų kolo- 
nijos yra visiškai nauja rinka, kuri iš dalies monetoms, 
iš dalies dirbiniams reikalauja nuolat didėjančios sidab- 
ro pasiūlos visame tame didžiuliame kontinente, kuria- 
me anksčiau nebuvo jokios paklausos. Didžioji dalis ispa- 
nų ir portugalų kolonijų taip pat yra visiškai naujos 
rinkos. Naujojoje Granadoje, Jukatane, Paragvajuje ir 
Brazilijoje iki jas atrandant europiečiams gyveno lauki- 
nės tautos, kurios neturėjo nei amatų, nei žemės ūkio. 
Dabar jose visose jau gerokai išplėtotos abi veiklos rū- 
šys. Net Meksika ir Peru, nors jų negalima laikyti visiš- 
kai naujomis rinkomis, tikrai dabar turi labiau išplėto- 
tas rinkas nei kada nors anksčiau. Po visų tų pasklidusių 
stebuklingų pasakojimų apie nuostabią tų šalių būklę se- 
novėje kiekvienas blaiviai samprotauti gebantis žmogus, 
perskaitęs jų atradimo ir užkariavimo istoriją, tikriausiai 
suvoks, kad amatų, žemės ūkio ir prekybos atžvilgiu jų 
gyventojai buvo daug labiau atsilikę nei šiandieniniai 
Ukrainos totoriai. Net peruiečiai, iš tų dviejų tautų la- 
biau civilizuoti, neturėjo jokių kaldintų monetų, nors 
naudojo papuošalams auksą ir sidabrą. Visa jų prekyba 
vyko tiesioginiais mainais, todėl tarp jų beveik nebuvo ir 
darbo pasidalijimo. Dirbantys žemę turėjo pasistatyti na- 
mus, pasigaminti baldus, rūbus, apavą ir žemės dirbimo 
įrankius. Saujelė tarp jų buvusių amatininkų, kaip pasa- 
kojama, buvo išlaikomi valdovo, kilmingųjų, dvasininkų 

ir veikiausiai buvo jų tarnai ar vergai. Visų senovės Mek- 
sikos ir Peru amatų nepakaktų įrengti vienai manufak- 
tūrai Europoje. Ispanų kariuomenės daliniai, retai viršy- 
davę penkis šimtus vyrų ir dažnai nesiekdavę nė pusės 
to skaičiaus, beveik visur susidurdavo su dideliais sun- 
kumais apsirūpindami maistu. Ir šeimų, su kuriomis jie 
susidurdavo beveik visur, kur tik nueidavo tose esą tan- 
kiai apgyventose ir gerai ūkininkaujančiose šalyse, bui- 
tas įtikinamai paliudydavo, jog pasakojimai apie gyventojų 
tankumą ir išvystytą ūkį iš esmės yra pramanyti. Ispa- 
nų kolonijų valdžia daugeliu atžvilgių yra ne tokia palan- 
ki žemės ūkiui, naujovėms ir gyventojams kaip anglų ko- 
lonijose. Bet tos kolonijos, atrodo, visais tais atžvilgiais 
daro pažangą daug sparčiau nei bet kuri Europos valsty- 
bė. Derlingo dirvožemio ir palankaus klimato sąlygomis 
žemės plotų gausumas ir pigumas, visoms naujosioms 
kolonijoms bendra aplinkybė, yra, kaip atrodo, toks di- 
delis pranašumas, kad kompensuoja daugelį pilietinės 
valdžios trūkumų. Frezier, lankęsis Peru 1713 metais, 
aprašo Limą kaip turinčią dvidešimt penkis-dvidešimt 
aštuonis tūkstančius gyventojų. Ulloa, gyvenęs toje ša- 
lyje nuo 1740 iki 1746 metų, teigia ten gyvenant daugiau 
nei penkiasdešimt tūkstančių žmonių. Beveik toks pat 
gyventojų skaičiaus skirtumas yra ir kituose jų pateik- 
tuose kelių didžiausių Čilės ir Peru miestų aprašymuo- 
se; ir kadangi nėra jokio pagrindo suabejoti jų abiejų pa- 
teikiamos informacijos tikslumu, tie duomenys rodo 
augimą, kuris vargu ar atsilieka nuo augimo anglų ko- 
lonijose. Vadinasi, Amerika yra nauja rinka savo pačios 
sidabro kasyklų produkcijai, ir tos produkcijos paklau- 
sa turi didėti sparčiau nei labiausiai klestinčioje Euro- 
pos šalyje. 

Trečia, dar viena rinka Amerikos kasyklų produkci- 
jai yra Rytų Indija; tai rinka, kuri nuo pat tų kasyklų at- 
radimo nuolat paima vis didesnį ir didesnį sidabro kiekį. 

Nuo tada tiesioginė prekyba tarp Amerikos ir Rytų Indi- 
jos gabenant prekes Akapulko laivais kaskart didėja, ir 
dar sparčiau auga netiesioginiai mainai per Europą. Še- 
šioliktajame amžiuje vienintelė Europos tauta, regulia- 
riai prekiavusi su Rytų Indija, buvo portugalai. Paskuti- 
niais to šimtmečio metais į šį monopolį ėmė kėsintis 
olandai ir per kelerius metus išstūmė portugalus iš pa- 
grindinių jų įsikūrimo vietų Indijoje. Didžiąją praėjusio 
šimtmečio dalį šios dvi tautos dalijosi tarpusavyje di- 
džiausią prekybos su Rytų Indija dalį; olandų prekyba 
nuolat augo sparčiau, nei mažėjo portugalų prekyba. 
Praėjusį šimtmetį šiek tiek su Indija prekiavo anglai ir 
prancūzai, tačiau šį šimtmetį prekyba labai išsiplėtė. 
Šiame šimtmetyje su Rytų Indija pradėjo prekiauti ir 
švedai bei danai. Net maskvėnai dabar reguliariai pre- 
kiauja su Kinija gabendami prekes karavanais, kurie 
sausuma per Sibirą ir Totoriją vyksta į Pekiną. Visų šių 
tautų, išskyrus prancūzus, kurių prekybą pastarasis ka- 
ras beveik visai nuslopino, prekyba su Rytų Indija beveik 
be perstojo plėtėsi. Augantis Rytų Indijos prekių varto- 
jimas Europoje yra, kaip atrodo, toks didelis, kad visos 
jos vis labiau įsitraukia į prekybą su ja. Pavyzdžiui, ar- 
bata iki praėjusio šimtmečio vidurio Europoje buvo labai 
retai vartojamas gėrimas. O dabar Rytų Indijos bendro- 
vės į Angliją tėvynainių reikmėms kasmet įvežamos ar- 
batos vertė siekia daugiau kaip pusantro milijono per me- 
tus; ir net šitiek nepakanka, dar nemaži kiekiai nuolat 
įvežami į šalį kontrabanda iš Olandijos uostų, iš Getebor- 
go Švedijoje ir iš Prancūzijos pakrantės - tuo metu, kai 
klestėjo Prancūzijos Rytų Indijos bendrovė. Kinijos por- 
celiano, Molukų prieskonių, Bengalijos audinių ir nesu- 
skaičiuojamos daugybės kitų prekių vartojimas taip pat 
padidėjo beveik tokiu pat mastu. Dėl to ir visų Europos 
laivų, dalyvaujančių prekyboje su Rytų Indija, tonažas 
įvairiu metu praėjusį šimtmetį, ko gero, nebuvo daug di- 

desnis nei anglų Rytų Indijos bendrovės iki pastarojo jos 
laivų skaičiaus sumažėjimo. 

Tačiau Rytų Indijoje, ypač Kinijoje ir Indostane, kai 
europiečiai pradėjo prekiauti su tomis šalimis, brangių- 
jų metalų vertė buvo daug didesnė nei Europoje ir te- 
bėra didesnė. Šalyse, auginančiose ryžius, kurie papras- 
tai duoda du, kartais ir tris derlius per metus ir kurių 
kiekvienas derlius yra gausesnis už bet kurių kitų grū- 
dų derlių, maisto gausumas turi būti daug didesnis nei 
bet kurioje tokio pat dydžio javus auginančioje šalyje. 
Dėl to tokiose šalyse yra daugiau gyventojų. Jose tur- 
tingieji, turėdami mainams didesnį maisto perviršį, ku- 
rio patys nesuvartoja, turi priemonių nusipirkti daug di- 
desnį kitų žmonių darbo kiekį. Todėl Kinijos arba 
Indostano didikų palyda yra, iš visko sprendžiant, daug 
gausesnė ir prabangesnė nei turtingiausių žmonių Eu- 
ropoje. Tas pats maisto perviršis, esantis jų dispozicijo- 
je, įgalina juos atiduoti didesnį jo kiekį mainais už vi- 
sus tuos išimtinius ir retus dalykus, kurių gamta teikia 
tik labai mažus kiekius, tokius kaip brangieji metalai ir 
brangakmeniai, tie pagrindiniai turtingųjų lenktyniavi- 
mo objektai. Todėl nors Indijos rinką aprūpinančios ka- 
syklos yra tokios pat turtingos kaip ir tos, kurios aprū- 
pina Europą, jų teikiama produkcija Indijoje natūraliai 
bus mainoma į didesnį maisto kiekį negu Europoje. Ta- 
čiau atrodo, jog brangiuosius metalus Indijos rinkai tie- 
kiančios kasyklos yra ne tokios turtingos, o tiekiančios 
brangakmenius - gerokai turtingesnės nei Europą ap- 
rūpinančios kasyklos. Todėl Indijoje brangieji metalai 
mainomi į truputį didesnį brangakmenių kiekį ir į daug 
didesnį maisto kiekį nei Europoje. Deimantų, brangiau- 
sių iš visų prabangos dalykų, piniginė kaina Indijoje tu- 
rėtų būti šiek tiek mažesnė, o maisto, svarbiausio iš vi- 
sų pragyvenimo reikmenų, - gerokai mažesnė negu 
Europoje. Tačiau realioji darbo kaina, realus darbinin- 

kui suteikiamas pragyvenimo reikmenų kiekis, kaip jau 
pažymėta, ir Kinijoje, ir Indostane, tose didžiausiose In- 
dijos rinkose, yra mažesnis nei didžiojoje Europos daly- 
je. Ten už darbininko atlyginimą galima įsigyti mažesnį 
maisto kiekį, o kadangi maisto piniginė kaina Indijoje 
daug mažesnė nei Europoje, darbo piniginė kaina ten 
mažesnė dėl dviejų priežasčių: dėl to, kad už ją galima 
įsigyti mažiau maisto, ir dėl to, kad to maisto kaina yra 
mažesnė. Tačiau tokio paties amatų ir pramonės lygio 
šalyse didžiosios dalies gaminių piniginės kainos bus pro- 
porcingos darbo piniginei kainai, ir amatų ir pramonės 
lygis bei mastai Kinijoje ir Indostane, nors yra menkes- 
ni, neatrodo labai atsilikę nuo Europos lygio. Todėl di- 
džiosios dalies gaminių piniginė kaina tose didžiosiose 
imperijose natūraliai bus daug mažesnė nei bet kur Eu- 
ropoje. Be to, didžiojoje Europos dalyje daugumos gami- 
nių realiąsias ir nominaliąsias kainas labai padidina jų 
gabenimo sausuma išlaidos. Reikia įdėti daugiau darbo, 
taigi ir daugiau pinigų norint atgabenti į rinką iš pra- 
džių medžiagas, o po to gatavus gaminius. Kinijoje ir In- 
dostane vidaus laivybos mastai ir įvairovė sutaupo dide- 
lę tokio darbo dalį, taigi ir pinigų dalį ir šitaip sumažina 
ir taip jau mažesnes didžiosios dalies ją gaminių realią- 
sias ir nominaliąsias kainas. Dėl viso to brangieji meta- 
lai yra prekė, kurią visada buvo ir tebėra nepaprastai 
naudinga gabenti iš Europos į Indiją. Vargu ar yra ko- 
kia kita prekė, kuri ten turi geresnę kainą arba kuri, 
atsižvelgiant į darbo ir prekių kiekį, sudarantį jos kai- 
ną Europoje, nupirktų Indijoje didesnį darbo ir prekių 
kiekį arba juo disponuotų. Be to, naudingiau ten gaben- 
ti sidabrą nei auksą, nes Kinijoje ir daugelyje kitų Indi- 
jos rinkų gryno sidabro ir gryno aukso santykis yra tik 
dešimt, daugiausia dvylika su vienu, o Europoje jis yra 
keturiolika arba penkiolika su vienu. Kinijoje ir dauge- 
lyje kitų Indijos rinkų už dešimt arba daugiausia dvyli- 

ka uncijų sidabro galima nupirkti unciją aukso, Euro- 
poje tam reikia keturiolikos arba penkiolikos uncijų. To- 
dėl daugumoje iš Europos į Indiją plaukiančių laivų si- 
dabras paprastai yra vienas iš vertingiausių krovinių. 
Akapulko laivuose, plaukiojančiuose į Manilą, jis yra ver- 
tingiausias krovinys. Taigi naujojo žemyno sidabras, at- 
rodo, yra viena iš pagrindinių prekių, kuria vyksta pre- 
kyba tarp dviejų labiausiai nutolusių senojo žemyno 
dalių, ir iš esmės būtent dėl šios prekybos tos dvi ato- 
kios pasaulio dalys yra susijusios viena su kita. 

Norint aprūpinti tokią plačią rinką, kasmet kasyklų 
pateikiamas sidabro kiekis ne tik turi būti pakankamas 
palaikyti nuolatinį tiek monetų, tiek sidabro gaminių pa- 
klausos visose klestinčiose šalyse augimą; jis dar turi 
kompensuoti nuolatinį sidabro praradimą ir suvartojimą, 
būdingą visoms šalims, kuriose šis metalas yra naudo- 
jamas. 

Nepaliaujamas brangiųjų metalų praradimas dėl mo- 
netų susidėvėjimo, dėl sidabro dirbinių susidėvėjimo ir 
valymo, yra labai žymus, ir kai šių prekių vartojimas 
taip plečiasi, vien tokiam susidėvėjimui kompensuoti rei- 
kia didelių metinių kiekių. Nors šių metalų sunaudoji- 
mas kai kuriems konkretiems gaminiams, matyt, apskri- 
tai nėra didesnis už šį laipsnišką sunaudojimą, vis dėlto 
jis yra daug ženklesnis, nes vyksta labai sparčiai. Vien 
Birmingamo manufaktūrose dirbinių auksavimui bei pa- 
dengimui per metus sunaudojamo aukso ir sidabro, dėl 
to nebesugrąžinamai nustojančių egzistuoti grynu pavi- 
dalu, kiekis siekia, kaip pasakojama, daugiau nei pen- 
kiasdešimt tūkstančių svarų sterlingų. Iš to galime 
spręsti, koks didelis turi būti metinis sunaudojimas įvai- 
riose pasaulio vietose tiek tokiems dirbiniams, kokie ga- 
minami Birmingamo manufaktūrose, tiek grandinėlėms, 
vėriniams, auksiniams ir sidabriniams niekniekiams, 
knygų, baldų auksavimui ir t. t. Nemenkas kiekis kas- 

met taip pat prarandamas gabenant tuos metalus iš vie- 
nos vietos į kitą jūra ar sausuma. Be to, didelėje Azijos 
valdų dalyje gyvuoja beveik visuotinis paprotys slėpti lo- 
bius žemėje, o mirus užkasusiajam lobį dažnai apie slap- 
tavietę niekas nebežino, taigi dėl to prarandami dar di- 
desni brangiųjų metalų kiekiai. 

Į Kadisą ir Lisaboną importuojamas aukso ir sidabro 
kiekis (įskaitant ne tik registruojamą, bet ir tą, kuris, 
kaip manoma, įvežamas kontrabanda) siekia, remiantis 
patikimiausiais apskaičiavimais, apie šešis milijonus ster- 
lingų per metus. 

Pasak p. Meggenso", vidutinis metinis brangiųjų me- 
talų importas į Ispaniją per šešerius metus, t. y. nuo 
1748 iki 1753 metų imtinai, ir į Portugaliją, imant sep- 
tynerių metų vidurkį, t. y. nuo 1747 iki 1753 metų im- 
tinai, siekė 1 101 107 svarus sidabro ir 49 940 svarus 
aukso. Sidabro vertė, skaičiuojant po šešiasdešimt du ši- 
lingus už Trojos svarą, sudarė 3 413 431 svarą 10 šilin- 
gų sidabru. Aukso vertė, skaičiuojant keturiasdešimt ke- 
turias su puse ginėjų už Trojos svarą, sudarė 2 333 446 
svarus 14 šilingų sidabru. Abiejų vertė sudarė 5 746 878 
svarus 8 šilingus sidabru. Autorius mus patikina, kad 
registruoto importo apskaičiavimas yra tikslus. Jis smul- 
kiai nurodo, iš kokių konkrečių vietų buvo atgabentas 
auksas ir sidabras ir koks kiekvieno metalo kiekis bu- 
vo atgabentas iš kiekvienos konkrečios vietos. Be to, jis 
atsižvelgia į tai, kiek metalo, jo nuomone, galėjo būti 
įvežta kontrabanda. Didžiulė šio samanaus pirklio patir- 
tis suteikia jo nuomonei deramą svarumą. 


9 Prierašas leidinyje: Universal Merchant, p. 15-16. Šis prie- 
rašas buvo išspausdintas tik 1756 m., tai yra praėjus trejiems me- 
tams po knygos išleidimo; knygos antras leidimas niekada nebu- 
vo išleistas. Todėl tą prierašą galima rasti tik keliuose egzemplio- 
riuose: jame ištaisytos kelios knygos klaidos. 

Pasak iškalbingo ir kartais gerai informuoto knygos 
„Europiečių įsikūrimo abiejose Indijose filosofinė ir po- 
litinė istorija“ (Philosophical and Political History of the 
Establishment of the Europeans in the two Indies) auto- 
riaus, metinis registruotas aukso ir sidabro importas į 
Ispaniją, imant vienuolikos metų vidurkį, t. y. nuo 1754 
iki 1764 metų imtinai, siekė 13 984 185*/4 piastrų, susi- 
dedančių iš dešimties realų. O atsižvelgiant į tai, kiek 
buvo įvežta kontrabanda, visas metinis importas, jo ma- 
nymu, galėjo siekti septyniolika milijonų piastrų, kurie 
sudarytų, kai piastro vertė lygi 4 šilingams 6 pensams, 
3 825 000 svarų sterlingų. Be to, jis smulkiai nurodo, iš 
kokių konkrečių vietų buvo atgabentas auksas ir sidab- 
ras ir koks kiekvieno metalo kiekis buvo atgabentas iš 
kiekvienos konkrečios vietos. Jis taip pat praneša mums, 
kad jei apie kasmet į Lisaboną iš Brazilijos atvežamo auk- 
so kiekį spręstume iš Portugalijos karaliui sumokėtų mo- 
kesčių, kurie, regis, sudarė penktąją dalį standartinio 
metalo, tai pamatytume, kad jo vertė buvo aštuoniolika 
milijonų kruzadų, arba keturiasdešimt penki milijonai 
prancūzų livrų, lygių maždaug dviem milijonams svarų 
sterlingų. O atsižvelgiant į tai, kiek galėjo būti įvežama 
kontrabanda, sako jis, galima drąsiai pridėti dar aštun- 
tadalį, tai yra 250 000 svarų sterlingų, tad galutinė su- 
ma būtų 2 250 000 svarų sterlingų. Taigi, remiantis šiais 
apskaičiavimais, visas metinis brangiųjų metalų impor- 
tas į Ispaniją ir Portugaliją sudaro apie 6 075 000 svarų 
sterlingų. 

Keletas kitų neabejotinai patikimų, nors likusių ran- 
kraščiuose apskaičiavimų, kaip aš įsitikinau, patvirtina, 
kad visas šis metinis importas lygus vidutiniškai maž- 
daug šešiems milijonams svarų sterlingų, kartais truputį 
daugiau, kartais truputį mažiau. 

Tiesa, brangiųjų metalų importas į Kadisą ir Lisabo- 
ną nesudaro visos metinės Amerikos kasyklų produkci- 

jos. Dalis jos kasmet Akapulko laivais išsiunčiama į Ma- 
nilą, dalį perima kontrabandinė prekyba, vykstanti tarp 
Ispanijos kolonijų ir kai kurių kitų Europos valstybių, 
ir dalis, be abejo, lieka pačioje toje šalyje. Be to, Ameri- 
kos kasyklos jokiu būdu nėra vienintelės aukso ir sidabro 
kasyklos pasaulyje. Tačiau jos smarkiai pralenkia visas 
kitas turtingumu. Visų kitų žinomų kasyklų produkci- 
jos apimtis laikoma menka, palyginti su Amerikos ka- 
syklomis; be to, manoma, kad didžioji jų produkcijos da- 
lis įvežama į Kadisą ir Lisaboną. Bet vien Birmingamas 
su savo metine penkiasdešimties svarų per metus nor- 
ma sunaudoja šimtas dvidešimtąją dalį to šešių milijo- 
nų per metus metinio importo. Vadinasi, visas metinis 
aukso ir sidabro sunaudojimas visose įvairiose pasaulio 
šalyse, kur tie metalai naudojami, matyt, beveik prilygs- 
ta jų metinei gavybai. Likutis gali būti ne didesnis nei 
pakankamas patenkinti augančią visų klestinčių šalių pa- 
klausą. Jis gal net buvo kiek mažesnis už tą paklausą 
ir šiek tiek pakėlė tų metalų kainą Europos rinkose. 

Žalvario ir geležies kiekis, kasmet pateikiamas iš ka- 
syklų į rinką, yra nepalyginti didesnis nei aukso ir si- 
dabro kiekis. Tačiau dėl to mes juk nemanome, kad šių 
paprastųjų metalų gausės ir jie viršys paklausą, tai yra 
bus vis pigesni ir pigesni. Kodėl turėtume manyti, kad 
taip gali būti su brangiaisiais metalais? Tiesa, papras- 
tieji metalai, nors patvaresni, naudojami daug šiurkš- 
čiau, ir dėl mažesnės vertės jų išsaugojimu mažiau rū- 
pinamasi. Tačiau ir brangieji metalai nėra amžinesni nei 
anie, juos taip pat galima pamesti, prarasti ar sudėvėti 
daugybe įvairių būdų. 

Nors visų metalų kaina neišvengia lėtų ir laipsniškų 
pokyčių, pamečiui ji kinta mažiau nei beveik bet kurios 
kitos žemės žaliavinės produkcijos kaina; brangiųjų me- 
talų kaina kinta net dar mažiau nei paprastųjų metalų. 
Sio nepaprasto kainų pastovumo pagrindas yra metalų 
tvarumas. Pernai į rinką pristatyti grūdai bus visiškai 

ar beveik visiškai suvartoti dar gerokai iki šių metų pa- 
baigos. Tačiau dalis geležies, kuri iš kasyklos buvo pri- 
statyta į rinką prieš du ar tris šimtus metų, vis dar gali 
būti naudojama, ir tikriausiai taip bus su dalimi aukso, 
atgabento prieš du ar tris tūkstančius metų. Skirtingi 
grūdų kiekiai, kurie įvairiais metais pateikiami pasau- 
liui suvartoti, visada bus daugmaž proporcingi tų įvai- 
rių metų produkcijos kiekiui. O santykį tarp skirtingų 
geležies kiekių, kurie gali būti naudojami dvejais skir- 
tingais metais, labai mažai paveiks koks nors atsitikti- 
nis skirtumas tarp tų dvejų metų geležies kasyklų pro- 
dukcijos; o aukso kiekių santykį dar mažiau paveiks toks 
aukso kasyklų gavybos apimties skirtumas. Taigi, nors 
didelės dalies metalo kasyklų produkcija pamečiui kin- 
ta galbūt net daugiau nei daugumos javų pasėlių derlius, 
tie pokyčiai pirmosios prekių grupės kainoms nedaro to- 
kio poveikio, kokį jie daro antrosios kainoms. 


Aukso ir sidabro vertės santykio kitimas 


Iki atrandant Amerikos kasyklas gryno aukso vertė 
gryno sidabro atžvilgiu įvairiose Europos monetų kalyk- 
lose buvo reguliuojama santykiu vienas su dešimt ir vie- 
nas su dvylika; kitaip tariant, uncija gryno aukso buvo 
laikoma verta nuo dešimties iki dvylikos uncijų gryno 
sidabro. Maždaug praėjusio amžiaus viduryje šis santy- 
kis jau tapo maždaug vienas su keturiolika ir vienas su 
penkiolika; kitaip tariant, uncija gryno aukso buvo lai- 
koma verta nuo keturiolikos iki penkiolikos uncijų gry- 
no sidabro. Aukso nominali vertė pakilo, tai yra už jį bu- 
vo duodamas didesnis sidabro kiekis. Realioji abiejų 
metalų vertė, tai yra darbo kiekis, kurį jie galėjo nu- 
pirkti, smuko, tačiau sidabro vertė smuko daugiau nei 
aukso. Nors tiek aukso, tiek sidabro kasyklos Ameriko- 
je turtingumu viršijo visas žinomas iki tol, sidabro ka- 

syklų turtingumas, atrodo, proporcingai buvo dar dides- 
nis nei aukso kasyklų. 

Didesni sidabro kiekiai, kasmet iš Europos gabena- 
mi į Indiją, kai kuriose anglų įsikūrimo vietose palaips- 
niui sumažino šio metalo vertę aukso atžvilgiu. Kalku- 
tos monetų kalykloje gryno aukso uncija laikoma verta 
penkiolikos uncijų gryno sidabro, kaip ir Europoje. To- 
je kalykloje auksas galbūt vertinamas per brangiai, jei 
lygintume su jo verte Bengalijos rinkoje. Kinijoje auk- 
so santykis su sidabru tebėra vienas su dešimt arba vie- 
nas su dvylika. Japonijoje, kaip pasakojama, santykis yra 
vienas su aštuoniais. 

Kasmet į Europą atgabenamų aukso ir sidabro kie- 
kių santykis, sprendžiant iš p. Meggenso apskaičiavimų, 
yra vienas su beveik dvidešimt dviem; kitaip tariant, vie- 
nai uncijai aukso yra importuojama kiek daugiau nei dvi- 
dešimt dvi uncijos sidabro. Jis mano, kad didžiulis į Ry- 
tų Indiją išgabenamas sidabro kiekis sumažina Europoje 
liekančių metalų santykį iki vieno su keturiolika ar pen- 
kiolika, tai yra iki jų verčių santykio. Šių metalų ver- 
čių santykis, jo manymu, būtinai turi būti toks pat, koks 
yra jų kiekių santykis, taigi būtų vienas su dvidešimt 
dviem, jei nebūtų to didesnio sidabro išvežimo. 

Tačiau įprastas dviejų prekių verčių santykis nebū- 
tinai yra toks pat, kaip rinkoje esančių jų kiekių santy- 
kis. Jaučio kaina, sudaranti dešimt ginėjų, yra maždaug 
šešiasdešimt kartų didesnė už ėriuko kainą, 3 šilingus 
6 pensus. Tačiau būtų absurdiška iš to daryti išvadą, jog 
apskritai rinkoje yra šešiasdešimt ėriukų vienam jaučiui; 
ir lygiai taip pat absurdiška būtų remiantis tuo, kad už 
aukso unciją praprastai perkama nuo keturiolikos iki 
penkiolikos uncijų sidabro, daryti išvadą, jog rinkoje ap- 
skritai yra tik keturiolika ar penkiolika uncijų sidabro 
vienai uncijai aukso. 

Rinkoje paprastai esančio sidabro kiekio santykis su 
rinkoje esančiu aukso kiekiu, ko gero, yra daug dides- 

nis nei tam tikro aukso kiekio vertės santykis su tokio 
pat sidabro kiekio verte. Bendras į rinką pateiktas pi- 
gios prekės kiekis paprastai yra ne tik didesnis, bet ir 
turi didesnę vertę nei visas brangios prekės kiekis. Ben- 
dras kasmet į rinką pateikiamas duonos kiekis yra ne 
tik didesnis, bet ir turi didesnę vertę negu bendras mė- 
sos kiekis, bendras mėsos kiekis - negu bendras paukš- 
tienos kiekis, o bendras paukštienos kiekis - negu ben- 
dras laukinių paukščių kiekis. Pigios prekės pirkėjų yra 
daug daugiau nei brangios prekės, todėl jos paprastai ga- 
lima parduoti ne tik didesnį kiekį, bet ir didesnę vertę. 
Todėl bendro pigios prekės kiekio santykis su visu bran- 
gios prekės kiekiu turi būti didesnis negu tam tikro bran- 
gios prekės kiekio vertės santykis su tokio pat pigios pre- 
kės kiekio verte. Kai tarpusavyje lyginame brangiuosius 
metalus, sidabras yra pigi prekė, o auksas - brangi. To- 
dėl natūraliai turime tikėtis, kad rinkoje visuomet bus 
ne tik didesnis sidabro nei aukso kiekis, bet ir viso jo 
vertė bus didesnė už viso aukso vertę. Tegu žmogus, tu- 
rinti. bent truputį abiejų metalų, palygina savo sidabrą 
su savo aukso dirbiniais, ir jis veikiausiai pamatys, kad 
pirmojo ne tik kiekis, bet ir bendroji vertė yra didesnė 
už antrojo kiekį ir vertę. Be to, daugelis žmonių turi ne- 
mažai sidabro ir visai neturi aukso dirbinių, o jei ir tu- 
ri, tai paprastai tėra laikrodžių korpusai, uostomojo ta- 
bako dėžutės ir panašūs mažmožiai, kurių bendras kiekis 
retai turi didelę vertę. Tiesa, britų monetose ryškiai do- 
minuoja aukso vertė, bet tai nėra būdinga visoms kitoms 
šalims. Kai kurių šalių monetose tų dviejų metalų ver- 
tė yra beveik vienoda. Škotų monetose iki unijos su Ang- 
lija persvara aukso vertės naudai buvo labai nedidelė, 
tačiau ji buvo“, kaip matyti iš monetų kalyklos sąskai- 


6 Žr. Ruddimano pratarmę Andersono knygoje Diplomata, etc., 
Scotiae. 

tų. Daugelyje šalių vyrauja sidabro monetos. Prancūzi- 
joje šiuo metalu paprastai mokamos didžiausios sumos, 
ir ten sunku gauti daugiau aukso nei būtina nešiotis ki- 
šenėje. Tačiau tas pranašumas bendros vertės atžvilgiu, 
kurį sidabro dirbiniai turi aukso dirbinių atžvilgiu, ne 
tik kompensuoja, bet ir gerokai persveria aukso mone- 
tų dominavimą sidabrinių atžvilgiu, egzistuojantį vos ke- 
liose šalyse. 

Nors viena žodžio prasme sidabras visada buvo ir tik- 
riausiai visada liks žymiai pigesnis už auksą, tačiau ki- 
ta prasme, matyt, galima sakyti, kad esant dabartinei 
Ispanijos rinkos būklei auksas yra šiek tiek pigesnis už 
sidabrą. Apie prekę sakoma, kad ji brangi ar pigi, ne dėl 
jos įprastinės kainos absoliutaus didumo ar mažumo, bet 
dėl to, kad ta kaina daugiau ar mažiau viršija mažiau- 
sią kainą, už kurią dar galima tą prekę tiekti į rinką il- 
gesnį laiką. Ta mažiausioji kaina yra tokia, kuri tik su- 
grąžina su deramu pelnu tas sankaupas, kurios buvo 
panaudotos pateikti tai prekei į rinką. Tai kaina, kuri 
nieko neduoda žemės savininkui; tarp jos sudedamųjų 
dalių nėra rentos, ji skirstosi vien į darbo užmokestį ir 
pelną. Tad esant dabartinei Ispanijos rinkos būklei auk- 
sas tikrai yra arčiau tos mažiausios kainos nei sidabras. 
Ispanijos karaliaus nustatytas aukso mokestis yra tik dvi- 
dešimtoji standartinio metalo dalis, tai yra penki procen- 
tai; o karaliaus sidabro mokestis sudaro dešimtąją jo dalį, 
tai yra dešimt procentų. Šie mokesčiai, kaip jau buvo 
pažymėta, apima visą didžiosios dalies aukso ir sidabro 
kasyklų ispanų Amerikoje rentą, ir aukso atveju ji, be 
abejo, mokama blogiau nei sidabro atveju. Aukso kasyklų 
verslovininkų pelnas, kadangi jie praturtėja rečiau, ap- 
skritai turėtų būti kuklesnis nei sidabro kasyklų verslo- 
vininkų pelnas. Todėl ispanų aukso kaina, teikianti ma- 
žesnę rentą ir mažesnį pelną, Ispanijos rinkoje turėtų 
būti arčiau mažiausios kainos, už kurią jį dar galima jai 

pateikti, negu ispanų sidabro kaina. Kai suskaičiuojamos 
visos išlaidos, atrodo, kad pirmojo metalo visas kiekis 
Ispanijos rinkoje negali būti parduotas taip pelningai, 
kaip visas antrojo kiekis. Tiesa, Portugalijos karaliaus 
nustatytas mokestis už Brazilijos auksą yra toks pat, kaip 
ir ankstesnis Ispanijos karaliaus nustatytas mokestis už 
Meksikos ir Peru sidabrą, tai yra penktoji standartinio 
metalo dalis. Todėl negalime būti tikri, ar visa Ameri- 
kos aukso produkcija patenka į bendrą Europos rinką 
kaina, artimesne tai mažiausiai, už kurią jį dar galima 
jai pateikti, negu visa Amerikos sidabro produkcija. 

Deimantų ir kitų brangakmenių kaina, ko gero, gali 
būti dar arčiau tos mažiausios kainos, už kurią dar ga- 
lima juos pateikti į rinką, negu aukso kaina. 

Nors nelabai tikėtina, kad tam tikros tokio mokes- 
čio, kaip sidabro mokestis, kuris ne tik nustatytas vie- 
nam iš tinkamiausių apmokestinti objektų, grynai pra- 
bangos ir pertekliaus dalykui, bet ir teikia tokias svarbias 
pajamas, dalies būtų atsisakyta, kol jį įmanoma mokė- 
ti, bet tas pats negalėjimas jį mokėti, kuris 1736 metais 
privertė sumažinti jį nuo vienos penktosios iki vienos 
dešimtosios, gali tam tikru metu priversti dar labiau jį 
sumažinti, lygiai kaip privertė sumažinti aukso mokes- 
tį iki vienos dvidešimtosios. Kiekvienas, tyrinėjęs ispa- 
nų Amerikos ar bet kurių kitų sidabro kasyklų padėtį, 
pripažįsta, jog tų kasyklų eksploatavimas pamažu vis 
brangsta, kadangi rūda kasama vis giliau ir vis daugiau 
išlaidų prireikia išsiurbti iš gilumos vandeniui ir tiekti 
grynam orui. 

Šitos priežastys, tolygios sidabro stygiaus didėjimui 
(nes galima sakyti, kad prekė darosi reta, kai gauti tam 
tikrą jos kiekį pasidaro sunkiau ir brangiau), turėtų lai- 
kui bėgant sukelti vieną ar kitą iš tokių trijų pasekmių. 
Išlaidų padidėjimą turi visiškai kompensuoti arba, pir- 
ma, atitinkamas metalo kainos padidėjimas, arba, antra, 

jį turi visiškai kompensuoti atitinkamas sidabro mokes- 
čio sumažinimas, arba, trečia, jis turi būti kompensuo- 
tas iš dalies pirmuoju būdu ir iš dalies antruoju. Ši tre- 
čioji pasekmė yra labai galima. Kaip padidėjo aukso 
kaina sidabro atžvilgiu, nepaisant didelio aukso mokes- 
čio sumažinimo, taip gali padidėti ir sidabro kaina dar- 
bo ir prekių atžvilgiu, nepaisant analogiško sidabro mo- 
kesčio sumažinimo. 

Nors tokie nuoseklūs mokesčio mažinimai gal ir ne- 
sustabdo visiškai sidabro vertės kilimo Europos rinko- 
je, tačiau tikrai jį daugiau ar mažiau pristabdo. Dėl tų 
mokesčio sumažinimų gali būti eksploatuojamos ir tos 
kasyklos, kurios iki tol negalėjo būti eksploatuojamos, 
kadangi neįstengė mokėti senojo mokesčio; ir tada kas- 
met į rinką pateikiamas sidabro kiekis visada turi būti 
šiek tiek didesnis, todėl pateikto kiekio vertė turi būti 
šiek tiek mažesnė nei būtų buvusi priešingu atveju. Su- 
mažinus mokestį 1736 metais, sidabro vertė Europos rin- 
koje, nors šiandien ji gali ir nebūti mažesnė nei iki to 
sumažinimo, yra, ko gero, bent dešimt procentų mažes- 
nė nei būtų buvusi, jei Ispanijos karaliaus dvaras tebe- 
reikalautų senojo mokesčio. 

Pateikti faktai ir argumentai verčia mane tikėti ar- 
ba, tiksliau sakant, įtarti ir spėti (nes geriausia nuomo- 
nė, kurią aš galiu šiuo klausimu susidaryti, vargu ar gali 
būti vadinama įsitikinimu), kad, nepaisant mokesčio su- 
mažinimo, sidabro vertė Europos rinkose šiame šimtme- 
tyje ėmė truputį didėti. Tiesa, tas didėjimas, jei tarsi- 
me jį apskritai vykstant, ligi šiol buvo toks nežymus, jog 
po viso to, kas čia buvo pasakyta, daugelis žmonių, ko 
gero, ne tik nebus tikri, kad jis vyksta, bet net manys, 
kad galbūt yra priešingai, tai yra kad sidabro vertė Eu- 
ropos rinkose ir toliau tebekrenta. 

Tačiau reikia pažymėti, jog kad ir koks būtų metinis 
aukso ir sidabro importas, turėtų būti tam tikras laiko- 

tarpis, kai metinis tų metalų vartojimas būtų lygus jų 
metiniam importui. Jų bendram kiekiui didėjant jų var- 
tojimas turėtų didėti, ir netgi didesniu santykiu. Didė- 
jant kiekiui mažėja vertė. Tada metalai vartojami pla- 
čiau, 0 saugomi mažiau, dėl to jų vartojimas padidėja 
daugiau nei jų kiekis. Todėl po kurio laiko metinis tų 
metalų vartojimas turi pasidaryti lygus metiniam jų im- 
portui, jeigu importas nėra kaskart vis didesnis, o da- 
bartiniu metu, mūsų manymu, taip nėra. 

Jei, metiniam vartojimui prilygus metiniam impor- 
tui, šis imtų palaipsniui mažėti, metinis vartojimas gali 
kurį laiką viršyti metinį importą. Tų metalų kiekis gali 
palaipsniui ir nepastebimai mažėti, o jų vertė palaips- 
niui ir nepastebimai didėti, kol metinis importas vėl taps 
pastovus ir metinis vartojimas palaipsniui ir nepastebi- 
mai prisiderins prie tokio masto, kokį tas metinis im- 
portas galės palaikyti. 


Kodėl manoma, 
kad sidabro vertė tebemažėja 


Europos turtėjimas ir paplitusi nuomonė, kad turtui 
gausėjant brangiųjų metalų kiekis natūraliai didėja, o 
jų vertė kiekiui didėjant mažėja, gali, matyt, daugelį žmo- 
nių įtikinti, jog tų metalų vertė Europos rinkose ir to- 
liau tebekrenta; o tebedidėjančios daugelio neapdorotos 
žemės ūkio produkcijos rūšių kainos gali dar labiau su- 
stiprinti tokį jų įsitikinimą. 

Kad brangiųjų metalų kiekio didėjimas, pastebimas 
bet kurioje šalyje jai turtėjant, nesumažina jų vertės, 
aš jau pasistengiau įrodyti. Auksas ir sidabras natūra- 
liai telkiasi turtingoje šalyje dėl tos pačios priežasties, 
dėl kurios joje gausėja visų įmanomų prabangos ir eg- 
zotiškų dalykų, - ne todėl, kad jie čia pigesni nei skur- 
desnėse šalyse, bet todėl, kad brangesni, tai yra todėl, 

kad už juos čia mokama geresnė kaina. Juos vilioja bū- 
tent didesnė kaina, ir kai tik tas kainos pranašumas 
dingsta, jie iškart nustoja plūsti į tokią šalį. 

Išskyrus javus ir kitus panašius augalus, užaugina- 
mus vien žmogaus triūsu, visa kita neapdorota produk- 
cija, galvijai, naminiai paukščiai, sumedžiotas ir sužve- 
jotas laimikis, naudingosios iškasenos, žemės mineralai 
ir t. t., natūraliai brangsta visuomenei turtėjant ir pro- 
gresuojant, kaip aš jau pasistengiau parodyti. Todėl nors 
tokios prekės mainomos į didesnį sidabro kiekį nei anks- 
čiau, iš to nedarytina išvada, kad sidabras iš tikrųjų pin- 
ga, tai yra bus keičiamas į mažesnį darbo kiekį nei anks- 
čiau, bet darytina išvada, kad tokios prekės iš tikrųjų 
tapo brangesnės, tai yra bus mainomos į didesnį darbo 
kiekį nei anksčiau. Vykstant pažangai kyla ne tik jų no- 
minalioji, bet ir realioji kaina. Jų nominaliosios kainos 
kilimas yra ne sidabro vertės sumažėjimo, bet jų rea- 
liosios vertės padidėjimo pasekmė. 


Skirtingos pažangos pasekmės 
trims skirtingoms neapdorotos 
produkcijos grupėms 


Tas skirtingas neapdorotos produkcijos rūšis galima 
suskirstyti į tris grupes. Pirmoji apima tuos produktus, 
kuriuos žmonių darbinės veiklos galia vargiai gali bent 
kiek pagausinti. Antroji - tuos, kuriuos darbinės veik- 
los galia gali gausinti proporcingai paklausai. Trečioji — 
tuos, kuriuos gaminant žmonių darbinės veiklos efek- 
tyvumas yra ribotas arba negarantuotas. Kylant gero- 
vei ir pažangai realioji pirmųjų kaina gali nepaprastai 
išaugti ir regimai neturi kokių nors apibrėžtų ribų. Ant- 
rųjų realioji kaina, nors gali smarkiai didėti, turi tam 
tikrą ribą, kurios bent kiek ilgesnį laikotarpį negali per- 
žengti. Trečiųjų realioji kaina, nors pasižymi natūralia 

tendencija didėti vykstant pažangai, toje pačioje pažan- 
gos pakopoje gali kartais net sumažėti, kartais likti ne- 
pasikeitusi ir kartais daugiau ar mažiau padidėti priklau- 
somai nuo to, ar dėl įvairių atsitiktinumų žmonių 
pastangos didinti šios rūšies neapdorotos produkcijos kie- 
kį yra daugiau, ar mažiau sėkmingos. 


Pirmoji grupė 


Pirmosios grupės neapdoroti produktai, kurių kaina 
didėja vykstant pažangai, yra tie, kuriuos žmonių dar- 
binės veiklos galia vargiai gali bent kiek pagausinti. Šią 
grupę sudaro tokie dalykai, kurių gamta sukuria tik tam 
tikrus kiekius ir kurių dėl jų labai nepatvarios prigim- 
ties negalima sukaupti per daugelį skirtingų sezonų. To- 
kie yra didžioji dalis retų ir unikalių paukščių ir žuvų, 
daugelis medžiojamų žvėrių, beveik visi laukiniai paukš- 
čiai, ypač paukščiai keliauninkai, taip pat daugelis kitų 
dalykų. Kai turtas ir jį lydinti prabanga gausėja, kartu 
dažniausiai padidėja ir tokių dalykų paklausa, ir jokios 
žmonių darbinės veiklos pastangos nepajėgs labai padi- 
dinti pasiūlos, palyginti su ta, kokia buvo iki paklausos 
padidėjimo. Todėl tokių prekių kiekiui nesikeičiant ar 
beveik nesikeičiant, o konkurencijai jų nusipirkti nuo- 
lat stiprėjant, jų kaina gali nepaprastai išaugti ir regi- 
mai neturi kokių nors apibrėžtų ribų. Jei slankos taptų 
tokios madingos, kad kiekviena būtų parduodama už dvi- 
dešimt ginėjų, jokios žmogaus darbo pastangos negalė- 
tų labai padidinti rinkai pateikiamo jų skaičiaus, paly- 
ginti su dabartiniu. Būtent tuo galima lengvai paaiškinti 
dideles kainas, kurias romėnai savo didybės viršūnėje 
mokėjo už retus paukščius ir žuvis. Tos kainos buvo ne 
mažos sidabro vertės tais laikais pasekmė, bet tų retų 
1r egzotiškų dalykų, kurių žmonių darbinė veikla nega- 
lėjo panorėjus pagausinti, didelės vertės padarinys. Re- 


263 


PIRMA KNYGA 


ali sidabro vertė Romoje kurį laiką prieš respublikos žlu- 
gimą ir po jo buvo didesnė nei dabar didžiojoje Europos 
dalyje. Trys sestercijai, lygūs maždaug šešiems pensams 
sidabru, - tokia buvo kaina, kurią respublika mokėjo už 
vieną modijų arba peką Sicilijos kviečių, tiekiamų kaip 
dešimtinė. Bet ši kaina tikriausiai buvo mažesnė už vi- 
dutinę rinkos kainą, prievolė tiekti kviečius pagal tokį 
įkainį buvo laikoma Sicilijos valstiečių mokesčiu. Todėl 
kai romėnai kartais užsakydavo daugiau grūdų nei kvie- 
čių dešimtinė, jiems tekdavo nusileisti ir už peką to pa- 
pildomo kiekio mokėti keturis sestercijus, tai yra aštuo- 
nis pensus sidabru; ši kaina tikriausiai buvo laikoma 
nuosaikia ir pagrįsta, kitaip tariant, įprastine arba vi- 
dutine sutartine kaina tais laikais; ji lygi maždaug dvi- 
dešimt vienam šilingui už kvarterį. Iki pastarųjų stygiaus 
metų dvidešimt aštuoni šilingai už kvarterį buvo įpras- 
tinė sutartinė kaina už Anglijos kviečius, kurių kokybė 
prastesnė nei Sicilijos ir kurie paprastai Europos rinko- 
se parduodami mažesne kaina. Todėl sidabro vertės tais 
senais laikais santykis su jo verte dabar turėjo būti trys 
su keturiais, tai yra už tris uncijas sidabro tada buvo ga- 
lima pirkti tokį darbo ir prekių kiekį, kokį šiandien nu- 
pirktume už keturias. Todėl kai Plinijaus raštuose skai- 
tome, jog Sėjus' pirko baltą lakštingalą dovanų 
imperatorei Agripinai už šešis tūkstančius sestercijų, ly- 
gių maždaug penkiasdešimčiai svarų dabartiniais mūsų 
pinigais, ir kad Asinijus Celeras“ įsigijo raudonąjį ešerį 
už aštuonis tūkstančius sestercijų, lygių maždaug šešias- 
dešimt šešiems svarams trylikai šilingų keturiems pen- 
sams dabartiniais mūsų pinigais, kad ir kaip smarkiai 
mus stebintų tų kainų neįprastas didumas, vis dėlto jos 
mums atrodo maždaug trečdaliu mažesnės nei buvo iš 


* Lib. X, c. 29. 
Š Lib. IX, c. 17. 

tikrųjų. Tų pirkinių realioji kaina, į ją mainomas dar- 
bo ir pragyvenimo reikmenų kiekis buvo maždaug treč- 
daliu didesnis, nei jų nominali kaina rodo mums šiais 
laikais. Sėjus atidavė už lakštingalą tokį darbo ir pra- 
gyvenimo reikmenų kiekį, kokį mūsų laikais nupirktų 
66 svarai 13 šilingų 4 pensai, o Asinijus Celeras už rau- 
donąjį ešerį atidavė tokį kiekį, kokį nupirktų 88 svarai 
17 šilingų 9'/5 pensų. Priežastis, lėmusi tokias neįpras- 
tai didžiules kainas, buvo ne tiek sidabro gausumas, 
kiek gausumas darbo ir pragyvenimo reikmenų, kuriuos 
savo žinioje turėjo tuodu romėnai ir kurie viršijo jų pa- 
čių reikmes. Jų žinioje esantis sidabro kiekis buvo ge- 
rokai mažesnis už tą, kokį toks pat darbo ir pragyveni- 
mo reikmenų kiekis suteiktų jiems mainais dabartiniais 
laikais. 


Antroji grupė 


Antrosios grupės neapdoroti produktai, kurių kaina 
didėja vykstant pažangai, yra tie, kuriuos žmonių dar- 
bas gali gausinti proporcingai paklausai. Šią grupę su- 
daro tie naudingi augalai ir gyvūnai, kurių nedirbamų 
žemių kraštuose gamta teikia taip gausiai, kad jie be- 
veik ar visai neturi vertės ir todėl vystantis žemdirbys- 
tei turi užleisti vietą tam tikriems pelningesniems pro- 
duktams. Tų produktų kiekis per ilgą ūkio pažangos 
laikotarpį nuolat mažėja, o jų paklausa tuo pat metu 
nuolat didėja. Todėl jų realioji vertė, realus už juos nu- 
perkamo arba disponuojamo darbo kiekis, palaipsniui di- 
dėja, kol galiausiai tampa tokia didelė, kad tuos produk- 
tus gaminti darosi taip pat pelninga, kaip ir bet ką kita, 
ką žmonės savo darbu gali užauginti derlingiausiose ir 
geriausiai įdirbamose žemėse. Tiek pakilusi vertė toliau 
didėti nebegali. Jei taip atsitiktų, daugiau žemės ir dau- 
giau darbo netrukus būtų skirta padidinti jų kiekiui. 

Pavyzdžiui, jei galvijų kaina pasidaro tokia didelė, kad 
yra vienodai pelninga dirbti žemę jų pašarams auginti 
ir dirbti žemę Žmonių maistui auginti, tai toliau galvijų 
kaina nebekils. Jei ji kiltų, netrukus daugiau javų lau- 
kų būtų paversti ganyklomis. Žemdirbystės plėtra, ma- 
žindama natūralių ganyklų plotus, mažina mėsos kiekį, 
kurį šalis natūraliai pasigamina be darbo ar žemdirbys- 
tės, ir didindama skaičių tų, kurie turi grūdus arba, kas 
yra tas pat, grūdų kainą atiduoti mainais už mėsą, didi- 
na jos paklausą. Todėl mėsos kaina ir, vadinasi, galvijų 
kaina turi palaipsniui didėti, kol tampa tokia didelė, kad 
taip pat apsimoka derlingiausias ir geriausiai įdirbamas 
žemes skirti jų pašarui auginti, kaip ir javams auginti. 
Tačiau vykstant ūkio pažangai visada negreit ateina me- 
tas, kai žemdirbystė yra taip išplėtota, kad taip smar- 
kiai pakeltų galvijų kainas; ir kol jos pasieks tą lygį, jei 
tik šalis daro pažangą, galvijų kainos turės nuolat kilti. 
Šen ir ten Europoje tikriausiai yra vietų, kur galvijų kai- 
nos dar nepasiekė tokio lygio. Iki unijos su Anglija jos 
nebuvo pasiekusios tokio lygio ir visoje Škotijoje. Jei ten 
auginamų galvijų rinka būtų apribota vien Škotija, šali- 
mi, kurioje vien galvijams ganyti tinkamos žemės plo- 
tai taip smarkiai viršija plotus, tinkamus kitiems tiks- 
lams, tai tikriausiai jų kaina vargu ar kada pakiltų tiek, 
kad būtų pelninga dirbti žemę jų pašarui auginti. Angli- 
joje galvijų kaina, kaip jau buvo pažymėta, Londono apy- 
linkėse, atrodo, pasiekė tokį lygį praėjusio šimtmečio pra- 
džioje; tačiau daugumoje tolimų grafysčių ji tiek pakilo 
tikriausiai daug vėliau, o kai kuriose iš jų vargu ar iš- 
vis pasiekė tokį lygį. Bet iš visų skirtingų dalykų, suda- 
rančių antrąją neapdorotos produkcijos grupę, galvijai, 
matyt, yra ta prekė, kurios kaina vykstant ūkio pažan- 
gai pirmoji pasiekia tokį lygį. 

Tiesa, kol galvijų kaina nepasiekė tokio lygio, vargu 
ar įmanoma gerai įdirbti didžiąją dalį žemių, netgi tuos 

plotus, kurie tinka labai intensyviam dirbimui. Visuose 
valstiečių ūkiuose, esančiuose per toli nuo miesto, kad 
iš ten galėtų parsigabenti trąšų, tai yra daugumoje kiek- 
vienos didelės šalies ūkių, gerai dirbamos žemės plotas 
turi būti proporcingas trąšų kiekiui, kurį pagamina pats 
ūkis, o šis yra proporcingas ūkyje laikomų galvijų skai- 
čiui. Žemė tręšiama ganant joje gyvulius arba šeriant 
juos tvarte ir iš ten vežant mėšlą į laukus. Tačiau kol 
galvijų kaina nėra pakankama sumokėti ir rentai, ir dir- 
bamos žemės pelnui, ūkininkas negalės jų joje ganyti 
ir dar mažiau pajėgs šerti juos tvarte. Galvijai tvarte 
gali būti šeriami tik gerai įdirbtos ir kultivuojamos že- 
mės produkcija, nes surinkti šykščiai ir išsklidusiai ne- 
dirbamų ir neprižiūrimų žemių produkcijai prireiktų per- 
nelyg daug darbo ir tai būtų per brangu. Todėl jei galvijų 
kaina nėra pakankama apmokėti gerai įdirbtos ir kul- 
tivuojamos žemės produkciją, kai jiems leidžiama joje 
ganytis, ši kaina bus dar labiau nepakankama sumokė- 
ti už tą produkciją, kai ją reikia surinkti įdedant nema- 
žai papildomo darbo ir nugabenti galvijams į tvartą. Taigi 
tokiomis aplinkybėmis pelningai tvarte galima iššerti ne 
daugiau galvijų, nei jų reikia žemei įdirbti. Tačiau tiek 
galvijų niekada neduos tiek mėšlo, kiek jo reikėtų no- 
rint nuolat gerai patręšti visą žemės plotą, kurį jais bū- 
tų galima įdirbti. Nepakankant mėšlo visam ūkiui, jis 
natūraliai bus skirtas tam plotui, kuriame jį galima pa- 
naudoti naudingiausiai arba patogiausiai, - derlingiau- 
siam arba galbūt tam, kuris arčiau sodybos. Todėl tie 
žemės plotai visada bus geros būklės ir tinkami žemdir- 
bystei. O visi kiti, didžioji jų dalis, bus apleisti ir teiks 
vargiai ką daugiau nei skurdžią ganiavą, vos pakanka- 
mą išlaikyti gyvus kelis slampinėjančius pusalkanius gal- 
vijus; nors tokiu atveju ūkis labai stokos galvijų, paly- 
ginti su tuo, kiek jų reikėtų norint įdirbti visą žemę, jis 
dažnai turės per daug galvijų, palyginti su tuo, ką jis fak- 

tiškai pagamina. Kita vertus, dalis tos nedirbamos že- 
mės, šitokiu apgailėtinu būdu per šešerius ar septyne- 
rius metus nuganytos, gali būti suarta, ir tada ji galbūt 
duos vieną ar du skurdžius prastų avižų ar kokių kitų 
paprastų javų derlius. Ir tada visiškai nualinta vėl tu- 
rės būti palikta ir ganoma kaip anksčiau, ir nauja že- 
mių dalis bus suarta, kad lygiai taip pat būtų nualinta 
ir palikta ilsėtis. Tokia buvo bendra tvarkymosi siste- 
ma visose Škotijos žemumose iki unijos. Tie žemės plo- 
tai, kurie nuolat buvo gerai tręšiami ir geros būklės, re- 
tai viršydavo trečdalį ar ketvirtadalį viso ūkio, o kartais 
nesiekdavo nė penktadalio ar šeštadalio. Kita dalis nie- 
kada nebūdavo tręšiama, tačiau tam tikras jos plotas vis 
dėlto nuolat buvo įdirbamas ir alinamas. Akivaizdu, kad 
šitaip tvarkantis net tinkama žemdirbystei žemių dalis 
Škotijoje davė tik nedidelę dalį to, ką ji galėjo duoti. Ta- 
čiau kad ir kokia nepažangi atrodytų tokia sistema, iki 
unijos buvusios mažos galvijų kainos liudijo, jog ji buvo 
beveik neišvengiama. Ir jei, nepaisant didelio galvijų kai- 
nų išaugimo, ši sistema tebevyrauja didelėje šalies da- 
lyje, tai daugelyje vietų taip yra, žinoma, dėl tamsumo 
ir senų įpročių laikymosi, bet daugumoje vietų - dėl ne- 
išvengiamų kliuvinių, kuriuos natūrali įvykių tėkmė su- 
daro nedelsiamam arba greitam naujos sistemos įgyven- 
dinimui: pirma, dėl nuomininkų skurdo, dėl to, kad ligi 
tol jie neturėjo laiko įsigyti tiek galvijų, kad jų pakaktų 
geriau įdirbti žemei, o dabar dėl galvijų kainų padidėji- 
mo, leidžiančio nuomininkams naudingai laikyti dides- 
nę bandą, jiems sunkiau jų įsigyti; antra, dėl to, kad li- 
gi tol jie neturėjo laiko paruošti savo žemę tinkamai 
išlaikyti didesnę galvijų bandą, jeigu jie įstengė jų į5i- 
gyti. Galvijų bandos didinimas ir žemės gerinimas yra 
du procesai, kurie turi vykti drauge, ir nė vienas iš jų 
niekur negali bent kiek daugiau pralenkti kito. Nors šiek 
tiek nepadidinus bandos vargiai įmanoma pagerinti že- 

mę, bet negalima bent kiek daugiau padidinti bandos ki- 
taip, kaip tik ženkliai pagerinant dirvą, nes antraip že- 
mė jos neišmaitins. Šių natūralių kliūčių geresnei sis- 
temai įdiegti negalima pašalinti kitaip, kaip tik daugelio 
metų taupumu ir darbštumu; ir tikriausiai turi praeiti 
pusė šimtmečio ar ir visas šimtmetis, kol palaipsniui 
yranti senoji sistema bus visiškai panaikinta visose skir- 
tingose šalies dalyse. Bet iš visų komercinių privalumų, 
kuriuos laimėjo Škotija iš unijos su Anglija, galvijų kai- 
nos pakilimas, ko gero, yra didžiausias laimėjimas. Jis 
ne tik pakėlė visų aukštumų ūkių vertę, bet tikriausiai 
buvo ir pagrindinis pažangos žemumų žemėse veiksnys. 

Visose naujose kolonijose nenaudojamos žemės plo- 
tai, kurie dar daugelį metų negalėtų būti panaudoti kam 
nors kitam, kaip tik gyvuliams ganyti, greitai leis turė- 
ti jų labai gausiai, o juk bet kurios prekės gausumas na- 
tūraliai lemia jos didelį pigumą. Nors visi Europos ko- 
lonijų Amerikoje galvijai iš pradžių buvo atgabenti iš 
Europos, netrukus jie ten taip pasidaugino ir jų vertė 
tapo tokia maža, kad net arkliai buvo paleisti laisvai bas- 
tytis po miškus, ir nė vienas savininkas nemanė, kad 
verta rūpintis jų neprarasti. Turės praeiti daug laiko nuo 
tų kolonijų įkūrimo, kol taps pelninga šerti gyvulius dir- 
bamos žemės produkcija. Vadinasi, tos pačios priežastys, 
mėšlo poreikis ir disproporcija tarp galvijų, naudojamų 
žemei dirbti, ir tinkamos dirbti žemės veikiausiai sukurs 
ten ūkininkavimo sistemą, visai panašią į tą, kuri vis 
dar gyvuoja daugelyje Škotijos vietų. Ponas Kalmas, šve- 
dų keliautojas, apibūdindamas valstiečių ūkius kai ku- 
riose anglų kolonijose Šiaurės Amerikoje tuo metu, kai 
jis lankėsi ten 1749 metais, pažymi, kad ten jis sunkiai 
beatpažįsta anglų tautos charakterį - tautos, kuri taip 
puikiai įvaldžiusi įvairiausias žemės ūkio šakas. Valstie- 
čiai ten beveik nekaupia mėšlo savo javų laukams, pa- 
sakoja jis; kai vienas žemės sklypas, apsėjamas metai 

po metų, nualinamas, jie išvalo ir įdirba kitą nenaudo- 
jamos žemės sklypą; kai nualinamas šis, pereina prie tre- 
čio. Jų galvijai paleisti į miškus ir kitus nedirbamus plo- 
tus, kuriuose jie badmiriauja, nes išnaikina iki pašaknų 
visas vienmetes žoles, per anksti pavasarį, joms dar ne- 
pražydus ir nesubrandinus sėklų, jas nuėsdami?. Toje 
Šiaurės Amerikos dalyje vienmetės žolės buvo, atrodo, 
geriausios natūralios žolės, ir kai ten įsikūrė europie- 
čiai, žolės augo labai greitai ir užaugdavo iki trijų ar ke- 
turių pėdų aukščio. Žemės sklypas, kuris tuo metu, kai 
jis rašė savo įspūdžius, negalėjo išmaitinti vienos kar- 
vės, anksčiau, kaip jį patikino, išmaitindavo keturias, 
kurių kiekviena duodavo keturis kartus daugiau pieno 
negu dabartinė vienintelė. Ganyklų skurdumas, jo ma- 
nymu, lėmė tų galvijų sumenkimą, jie karta po kartos 
akivaizdžiai išsigimė. Tie galvijai tikriausiai jau buvo pa- 
našūs į tą žemaūgių veislę, kuri buvo išplitusi Škotijoje 
prieš trisdešimt ar keturiasdešimt metų ir kuri dabar 
didžiojoje žemumų dalyje yra gerokai pagerinta ne tiek 
keičiant veislę, nors ir tai buvo daroma kai kuriose vie- 
tose, kiek sočiau šeriant. 

Todėl nors tik gana vėlyvame pažangos etape galvi- 
jai pradeda kainuoti tiek, kad pasidaro pelninga dirbti 
žemę jiems šerti, tačiau iš visų dalykų, sudarančių tą 
antrąją neapdorotos produkcijos grupę, jie, matyt, pir- 
mieji pasiekia tokią kainą, nes kol tai atsitinka, ūkinin- 
kavimo pažanga, matyt, negali būti pasiekusi net tokio 
lygio, kokį ji pasiekė daugelyje Europos vietų. 

Galvijai yra vieni pirmųjų, o elniena tikriausiai bus 
vienas paskutinių tos grupės neapdorotų produktų, ku- 
rie pasiekia tokią kainą. Elnienos kaina Didžiojoje Bri- 
tanijoje, kad ir kokia nepateisinamai didelė ji atrodytų, 
nėra pakankama padengti elnių parko išlaikymo išlai- 


9 Kalm, Travels, vol. i, p. 343, 344. 

doms, tą gerai žino visi, turintys bent kiek elnių augi- 
nimo patirties. Jei būtų kitaip, elnių laikymas greitai tap- 
tų įprastine ūkininkavimo rūšimi, lygiai kaip buvo ta- 
pęs mažų paukščių, vadinamų žurdi, auginimas senovės 
Romos ūkiuose. Varonas ir Kolumela mus tikina, kad 
tai buvusi pelningiausia veikla. Pasakojama, kad kai ku- 
riose Prancūzijos vietovėse paplitęs geltonųjų startų, 
paukščių keliauninkų, kurie atskrenda į šalį sulysę, le- 
sinimas. Jei elniena ir toliau liks madinga, o turtai ir 
prabanga Didžiojoje Britanijoje didės taip, kaip jau kurį 
laiką didėja, tai jos kaina tikriausiai gali pakilti dar 1a- 
biau nei dabar. 

Tarp to ūkininkavimo pažangos laikotarpio, kai to- 
kio būtino dalyko, kaip galvijai, kaina pakyla iki minė- 
to dydžio, ir laikotarpio, kai taip pat labai pakyla tokio 
prabangos dalyko, kaip elniena, kaina, yra ilgas laiko 
tarpsnis, kurio metu daugelis kitų neapdorotos produk- 
cijos rūšių palaipsniui pasiekia savo didžiausią kainą, vie- 
nos anksčiau, kitos vėliau priklausomai nuo įvairių ap- 
linkybių. 

Antai kiekviename ūkyje daržinės ir tvarto atliekos 
leidžia išlaikyti tam tikrą naminių paukščių skaičių. Ka- 
dangi jie minta tuo, kas antraip būtų prarasta, jie yra 
gryna nauda; ir kadangi ūkininkui jie praktiškai nieko 
nekainuoja, jis gali parduoti juos labai pigiai. Beveik vis- 
kas, ką jis gauna, yra gryna nauda, ir vargu ar paukš- 
čių kaina gali tapti tokia maža, kad paakintų nelaikyti 
tiek paukščių. Bet šalyse, kuriose prastai dirbama že- 
mė ir kurios dėl to retai apgyventos, naminių paukščių, 
šitaip be išlaidų auginamų, dažnai visiškai pakanka pa- 
tenkinti visai paklausai. Todėl jie dažnai yra tokie pat 
pigūs kaip mėsa ar bet koks kitas gyvulinės kilmės mais- 
tas. Tačiau bendras paukštienos kiekis, šitaip be išlaidų 
užauginamas ūkyje, visada turi būti daug mažesnis ne- 
gu tame ūkyje užaugintas mėsos kiekis, o turto ir pra- 

bangos laikais tam, kas reta, nors gal ir ne taip naudin- 
ga, visada bus teikiama pirmenybė prieš tai, kas visų var- 
tojama. Todėl dėl ūkio ir žemdirbystės pažangos didė- 
jant turtui ir prabangai naminių paukščių kaina didėja, 
palyginti su mėsos kaina, kol galiausiai tampa tokia di- 
delė, kad apsimoka dirbti žemę jų pašarui. Kai kaina pa- 
siekia tokį lygį, toliau kilti ji nebegali. Jei ji dar kiltų, 
daugiau žemės būtų skirta tam reikalui. Kai kuriose 
Prancūzijos provincijose naminių paukščių auginimas lai- 
komas labai svarbia žemės ūkio šaka ir pakankamai pel- 
ninga, kad paskatintų ūkininką auginti šiam tikslui de- 
ramą kukurūzų ir grikių kiekį. Vidutinis ūkininkas ten 
savo kieme kartais laiko keturis šimtus paukščių. Kol 
kas neatrodo, kad Anglijoje naminių paukščių auginimas 
būtų visuotinai laikomas tokiu svarbiu dalyku. Tačiau 
jie Anglijoje tikrai brangesni nei Prancūzijoje, nes Ang- 
lija nemažai jų įsiveža iš jos. Tas ūkio pažangos laiko- 
tarpis, kai kiekvienas konkretus gyvulinės kilmės mais- 
to produktas yra brangiausias, natūraliai turi būti prieš 
pat tą laikotarpį, kai žemės dirbimas gyvulių pašarui au- 
ginti tampa įprasta praktika. Kurį laiką iki tokiai prak- 
tikai išplintant stygius neišvengiamai pakelia kainą. Kai 
tokia praktika tampa visuotinė, pereinama prie naujų 
šėrimo būdų, kurie įgalina ūkininką tame pačiame že- 
mės plote išauginti gerokai didesnį tos konkrečios gy- 
vulinės kilmės maisto rūšies kiekį. Gausa ne tik verčia 
ūkininką parduoti pigiau, bet dėl tokios pažangos jis ir 
įstengia parduoti pigiau, nes jei neįstengtų, gausa ilgai 
netruktų. Tikriausiai būtent šitaip dobilų, ropių, mor- 
kų, kopūstų ir t. t. įdiegimas prisidėjo prie įprastinės mė- 
sos kainos smukimo Londone žemiau praėjusio šimtme- 
čio pradžioje buvusio lygio. 

Iš pradžių gryna nauda, panašiai kaip naminiai 
paukščiai, buvo laikomos ir kiaulės, kurios randa mais- 
to atmatose ir godžiai suryja daugelį dalykų, kurių ne- 

ėda visi kiti naudingi gyvūnai. Kol šių gyvulių, kurie gali 
būti auginami su mažomis išlaidomis ar visai be jų, skai- 
čius yra visiškai pakankamas patenkinti paklausai, kiau- 
liena patenka į rinką daug žemesne kaina nei bet kuri 
kita skerdiena. Bet kai paklausa viršija pasiūlą, kai pa- 
sidaro būtina auginti pašarus kiaulėms šerti ir nupenė- 
ti, lygiai kaip jis auginamas kitiems gyvuliams šerti ir 
tukinti, kaina neišvengiamai pakyla ir tampa proporcin- 
gai didesnė arba mažesnė už kitų mėsos rūšių kainą pri- 
klausomai nuo to, ar dėl šalies gamtinių sąlygų ir jos 
žemės ūkio būklės kiaules šerti yra brangiau, ar pigiau 
nei šerti kitus gyvulius. Prancūzijoje, pasak p. Buffo- 
no, kiaulienos kaina beveik lygi jautienos kainai. Dau- 
gelyje Didžiosios Britanijos vietų ji šiuo metu truputį 
didesnė. 

Didysis kiaulienos ir paukštienos kainų kilimas Di- 
džiojoje Britanijoje dažnai buvo aiškinamas smulkiųjų 
ūkininkų ir kitų smulkių sklypininkų skaičiaus suma- 
žėjimu, tai yra reiškiniu, kuris visose Europos dalyse tie- 
siogiai paskatino pažangą ir žemdirbystės tobulėjimą, bet 
kartu prisidėjo ir prie greitesnio tų produktų kainų ki- 
limo, nei jos būtų kilusios priešingu atveju. Kaip pati 
skurdžiausia šeima dažnai gali išlaikyti katę ar šunį be 
jokių išlaidų, taip skurdžiausias sklypininkas paprastai 
gali laikyti keletą paukščių arba paršavedę su keliais par- 
šiukais su labai mažomis išlaidomis. Menkos jų pačių vir- 
tuvės atliekos, išrūgos, nugriebtas pienas ir pasukos tei- 
kia tiems gyvuliams dalį pašaro, kitą dalį jie randa 
aplinkiniuose laukuose niekam nepadarydami didesnės 
žalos. Todėl sumažėjus tų smulkių sklypininkų skaičiui 
šios rūšies maisto produktų, gaminamų su mažomis iš- 
laidomis ar visai be jų, kiekis neišvengiamai turėjo ge- 
rokai sumažėti, o jų kaina, vadinasi, turėjo pakilti anks- 
čiau ir greičiau nei būtų pakilusi priešingu atveju. Bet 
vykstant pažangai anksčiau ar vėliau kaina vis tiek tu- 

rėjo pakilti iki aukščiausio jai įmanomo lygio, tai yra iki 
kainos, kuri apmoka darbą ir padengia žemės, teikian- 
čios pašarą tiems gyvuliams, dirbimo išlaidas tokiu pat 
mastu, kokiu darbas ir kitos sąnaudos atlyginamos di- 
desnėje kitais tikslais dirbamos žemės dalyje. 
Pienininkystė, panašiai kaip kiaulių ir naminių paukš- 
čių auginimas, iš pradžių irgi teikia gryną naudą. Ūky- 
je būtinai laikomi galvijai duoda daugiau pieno, negu jo 
reikia penėti prieaugliui arba suvartoja ūkininko šeima, 
be to, daugiausia pieno jie duoda tik tam tikru metų lai- 
ku. Tačiau iš visų žemės ūkio produktų pienas, matyt, 
yra nepatvariausias. Šiltuoju metų laiku, kai jo daugiau- 
sia, jį vargu ar galima išlaikyti ilgiau nei dvidešimt ke- 
turias valandas. Pagamines iš jo šviežią sviestą, ūkinin- 
kas nedidelę jo dalį išlaiko savaitę, pasūdęs sviestą, 
išlaikys jį metus, o pagaminęs iš pieno sūrį, jis daug di- 
desnę dalį gali išlaikyti kelerius metus. Dalis visų tų ga- 
minių skiriama pačiai ūkininko šeimai vartoti. Likutis 
atiduodamas į rinką ir siekiama gauti geriausią įmano- 
mą kainą, kuri vargu ar gali būti tokia maža, kad atim- 
tų ūkininkui norą atiduoti jai tai, ko nesuvartoja jo šei- 
ma. Tiesa, jei kaina labai maža, ūkininkas gali imti 
tvarkyti savo pieno verslą labai aplaidžiai ir nešvariai ir 
vargu ar manys esant verta turėti atskirą patalpą ar pa- 
statą tam reikalui, veikiau pasitenkins savo virtuve, ku- 
rioje pilna dūmų, purvina ir nešvaru, - tokios buvo be- 
veik visos ūkininkų pieninės Škotijoje prieš trisdešimt 
ar keturiasdešimt metų, o daugelis jų tokios yra ir da- 
bar. Tos pačios priežastys, kurios palaipsniui pakėlė mė- 
sos kainą, - paklausos didėjimas ir, kaip šalies pažan- 
gos pasekmė, visai be išlaidų ar su mažomis išlaidomis 
laikomų gyvulių skaičiaus sumažėjimas, - lygiai taip pat 
pakėlė ir pienininkystės produkcijos kainą, kuri natū- 
raliai susijusi su mėsos kaina, tai yra su galvijų šėrimo 
išlaidomis. Kainos padidėjimas leidžia daugiau mokėti už 

darbą, priežiūrą ir švarą. Pieno produktų gamyba tam- 
pa verta ūkininko dėmesio, ir jų kokybė palaipsniui ge- 
rėja. Kaina pagaliau pakyla tiek, kad apsimoka galvijų, 
laikomų vien pienui, pašarui auginti skirti dalį derlin- 
giausios ir geriausiai dirbamos žemės; kai kaina tiek pa- 
kyla, daugiau kilti ji nebegali. Jei ji kiltų, daugiau že- 
mės būtų skirta tam reikalui. Kaina, kaip atrodo, jau 
yra pasiekusi tą aukščiausią lygį didesnėje Anglijos da- 
lyje, kur daug geros žemės paprastai naudojama būtent 
tam. Išskyrus kelių stambesnių miestų apylinkes, šito, 
kaip atrodo, dar niekur nerasime Škotijoje, kur papras- 
ti ūkininkai retai skiria bent kiek daugiau geros žemės 
galvijų, laikomų vien pienininkystei, pašarams auginti. 
Nors tokių galvijų produkcijos kaina per pastaruosius ke- 
lerius metus ženkliai padidėjo, matyt, ji yra per maža, 
kad leistų taip daryti. Tiesa, prastesnė kokybė, palygin- 
ti su Anglijos pieno produktais, visiškai atitinka tą ma- 
žesnę kainą. Bet prasta kokybė tikriausiai yra mažos kai- 
nos pasekmė, o ne priežastis. Net jei kokybė būtų daug 
geresnė, didžioji rinkai tiekiamų produktų dalis, mano 
galva, dabartinėmis šalies sąlygomis negalėtų būti par- 
duota žymiai geresne kaina, o esama kaina tikriausiai 
nepadengia išlaidų žemei ir darbui, reikalingiems norint 
gaminti daug geresnės kokybės pieno produktus. Didžio- 
joje Anglijos dalyje, nepaisant to, kad čia kaina dides- 
nė, pienininkystė nelaikoma pelningesne ūkine veikla 
negu javų auginimas arba galvijų penėjimas, tos dvi pa- 
grindinės žemės ūkio veiklos rūšys. Vadinasi, didžiojoje 
Škotijos dalyje ji nė tiek nebus pelninga. 

Akivaizdu, kad jokioje šalyje visa žemė niekada ne- 
bus dirbama ir gerinama tol, kol kiekvieno produkto, ku- 
rį žmonės savo darbu siekia joje išauginti, kaina nepa- 
kils tiek, kad atlygintų visas visokeriopo žemės gerinimo 
17 dirbimo išlaidas. Norint, kad taip būtų, kiekvieno že- 
mės ūkio produkto kaina turi būti tokia, kad jos pakak- 

tų, pirma, mokėti geros, javams tinkamos žemės rentą, 
nes būtent ji reguliuoja didžiosios dalies kitų dirbamų 
sklypų rentą, ir, antra, atlyginti ūkininko darbą ir išlai- 
das taip, kaip jos paprastai atlyginamos gerose, javams 
tinkamose žemėse; tai yra, kitaip sakant, sugrąžinti 
drauge su įprastiniu pelnu tas sankaupas, kurias ūkinin- 
kas panaudoja. Žinoma, tik tada, kai šitiek padidėja kiek- 
vieno konkretaus produkto kaina, imamasi dirbti ir ge- 
rinti žemę, skirtą pašarui auginti. Kiekvieno gerinimo 
tikslas yra nauda, todėl negali vadintis gerinimu veik- 
la, kuri neišvengiamai baigiasi nuostoliais. Tačiau nuos- 
toliai tikrai bus neišvengiami, jei bus gerinama žemė, 
skirta gaminti produkcijai, kurios kaina niekad nega- 
lės grąžinti išlaidų. Jei visų šalies žemių įdirbimas ir 
gerinimas yra pats didžiausias visuomeninis gėris, o taip 
tikrai yra, tai visų tų įvairių neapdorotos produkcijos 
rūšių kainų kilimas turi būti laikomas didžiausio visuo- 
meninio gėrio būtinu pirmtaku ir palydovu, užuot lai- 
kius jį visuomenės nelaime. 

Be to, tas visų skirtingų neapdorotos produkcijos rū- 
šių nominalių arba piniginių kainų kilimas buvo ne si- 
dabro vertės sumažėjimo, bet jų realiosios vertės padi- 
dėjimo pasekmė. Tos produkcijos rūšys tapo vertos ne 
tik didesnio sidabro kiekio, bet ir didesnio darbo bei pra- 
gyvenimo reikmenų kiekio nei anksčiau. Kadangi pateik- 
ti jas į rinką kainuoja didesnį darbo ir pragyvenimo reik- 
menų kiekį, tai ten patekusios jos išreiškia didesnį kiekį 
arba yra jam ekvivalentiškos. 


Trečioji grupė 
Trečiosios, paskutinės grupės neapdoroti produktai, 
kurių kaina natūraliai kyla vykstant pažangai, yra tie, 
kurių atžvilgiu žmonių pastangų padidinti jų kiekį efek- 
tyvumas yra ribotas arba negarantuotas. Todėl nors šios 

grupės produkcijos rūšių realiosios kainos natūraliai lin- 
kusios kilti vykstant ūkio pažangai, tačiau priklausomai 
nuo to, ar dėl įvairių atsitiktinumų žmonių triūso pa- 
stangos didinti kiekį būna daugiau, ar mažiau sėkmin- 
gos, jos gali kartais net kristi, kartais likti tokios pačios 
labai skirtingais ūkio pažangos laikotarpiais, o kartais 
tuo pačiu laikotarpiu daugiau ar mažiau kilti. 

Yra keletas neapdorotos produkcijos rūšių, kurioms 
gamta lėmė būti kitų rūšių priedais, todėl tokios produk- 
cijos kiekį, kurį gali pagaminti kuri nors šalis, neišven- 
giamai apriboja kitos prekės kiekis. Pavyzdžiui, vilnos 
arba žalių odų kiekį neišvengiamai apriboja toje šalyje 
auginamų stambiųjų ir smulkiųjų galvijų skaičius. O šį 
skaičių savo ruožtu neišvengiamai lemia šalies pažan- 
gos būklė ir jos žemės ūkio pobūdis. 

Tos pačios priežastys, kurios vykstant pažangai pa- 
laipsniui didina mėsos kainą, mūsų manymu, turėtų da- 
ryti tokį patį poveikį ir vilnos bei žalių odų kainoms ir 
pakelti jas maždaug tokiu pačiu santykiu. Taip tikriau- 
siai ir būtų buvę, jei pačioje žemės ūkio pažangos pra- 
džioje šių prekių rinka būtų buvusi apribota tokiais pat 
siaurais rėmais, kaip mėsos rinka. Tačiau tų dviejų rin- 
kų mastai paprastai yra nepaprastai skirtingi. 

Mėsos rinka beveik visur apribota ją gaminančios ša- 
lies sienomis. Tiesa, Airija ir dalis britų Amerikos pre- 
kiauja nemažais sūdyto maisto kiekiais, bet tai, kiek ži- 
nau, yra vienintelės šalys prekiaujančiame pasaulyje, 
kurios tuo užsiima, tai yra kurios eksportuoja į kitas ša- 
lis didesnius mėsos kiekius. 

Vilnos ir žalių odų rinka, priešingai, jau pačioje že- 
mės ūkio pažangos pradžioje retai apsiriboja jas gami- 
nančia šalimi. Šiuos gaminius nesunku gabenti tolimais 
atstumais, vilną be jokio paruošimo, žalias odas tik šiek 
tiek apdorojus; ir kadangi jos yra daugelio gaminių me- 
džiaga, jų paklausą gali sudaryti kitų šalių pramonė, o 
jas gaminančioje šalyje paklausos gali ir nebūti. 

Šalyse, kurių žemės prastai dirbamos ir kurios dėl 
to yra retai apgyventos, vilnos ir odų kaina visada yra 
didesnė, palyginti su galvijų kaina, negu tose šalyse, ku- 
riose ūkis labiau išsivystęs ir gausiau gyventojų, ir dėl 
to mėsos paklausa yra didesnė. Ponas Hume'as pažymi, 
kad saksų laikais vilnos vertės santykis su visos avies 
verte buvo du su penkiais ir kad jis buvo daug didesnis 
nei dabar. Kai kuriose Ispanijos provincijose, kaip ma- 
ne patikino, avys dažnai skerdžiamos vien dėl vilnos ir 
lajaus. Pati skerdiena dažnai paliekama pūti ant žemės 
arba žvėrims ir paukščiams sumaitoti. Šitaip kartais at- 
sitinka net Ispanijoje ir beveik nuolat vyksta Čilėje, prie 
Buenos Airių ir daugelyje kitų ispanų Amerikos vietų, 
kur raguočiai beveik nuolat skerdžiami vien dėl odos ir 
lajaus. Šitaip beveik nuolat būdavo ir Espanjolos saloje, 
kai joje knibždėjo piratų ir kol prancūzų plantacijų (ku- 
rios dabar juosia beveik visą tos salos vakarinę pakran- 
tę) įkūrimas, pažanga ir gyventojų gausėjimas nesutei- 
kė šiokios tokios vertės ispanų auginamiems galvijams; 
ispanams ten tebepriklauso ne tik rytinis pajūris, bet ir 
visa vidinė ir kalnuotoji salos dalis. 

Nors vykstant pažangai ir gausėjant gyventojų viso 
galvijo kaina neišvengiamai kyla, tas kainos kilimas 
skerdienos kainą veikia kur kas labiau nei vilnos ir odos 
kainas. Skerdienos rinka, kurią neišsivysčiusioje visuo- 
menėje visada apriboja tos šalies sienos, vykstant pažan- 
gai ir didėjant šalyje gyventojų skaičiui neišvengiamai 
turi didėti. O vilnos ir odų rinka, net barbarų šalies, daž- 
nai apima visą prekiaujantį pasaulį ir labai retai gali tiek 
padidėti. Vienos atskiros šalies pažanga retai gali smar- 
kiau paveikti viso prekiaujančio pasaulio būklę, ir mi- 
nėtų prekių rinka tokios pažangos atveju gali likti to- 
kia pati ar beveik tokia pati kaip anksčiau. Tačiau ji 
turėtų šiek tiek plėstis, kai dėl atskirų šalių pažangos 
natūraliai keičiasi bendra būklė. Jei manufaktūros, ypač 
tos, kurios naudoja minėtas prekes kaip medžiagą, ša- 

lyje klesti, tada rinka nors gal ir nedaug išsiplės, bet 
bent jau pasislinks daug arčiau auginimo vietų nei anks- 
čiau; ir tų medžiagų kaina gali galiausiai padidėti tokia 
suma, kokią paprastai sudarydavo tų prekių gabenimo į 
tolimas šalis išlaidos. Todėl nors jų kainos gali ir nepa- 
kilti tiek, kiek pakilo mėsos kaina, jos natūraliai turė- 
tų bent kiek padidėti ir jau tikrai neturėtų smukti. 

Tačiau Anglijoje, nepaisant jos vilnos manufaktūrų 
klestėjimo, vilnos kaina nuo Eduardo III laikų krito ga- 
na ženkliai. Yra daugybė autentiškų užrašų, kurie ro- 
do, jog šio valdovo viešpatavimo metais (apie keturiolik- 
tojo šimtmečio vidurį, tai yra apie 1339 metus) nuosaikia 
ir pagrįsta laikyta todo, tai yra dvidešimt aštuonių sva- 
rų, anglų vilnos kaina buvo ne mažiau kaip dešimt ši- 
lingų tų laikų pinigais““, kurie sudarytų, skaičiuojant dvi- 
dešimt pensų už unciją, šešias Tauerio svorio uncijas 
sidabro, lygias maždaug trisdešimčiai šilingų dabartiniais 
mūsų pinigais. Šiais laikais dvidešimt vienas šilingas už 
todą gali būti laikoma gera kaina už labai gerą anglišką 
vilną. Vadinasi, vilnos piniginės kainos Eduardo III lai- 
kais santykis su jos kaina dabartiniu metu yra dešimt 
su septyniais. Jos realiosios kainos viršumas buvo dar 
didesnis. Kvarteris kainavo šešis šilingus aštuonis pen- 
sus, taigi dešimt šilingų tais senais laikais buvo dvyli- 
kos bušelių kviečių kaina. Šiais laikais, kai kvarteris kai- 
nuoja dvidešimt aštuonis šilingus, dvidešimt vienas 
šilingas bus tik šešių bušelių kaina. Vadinasi, realiųjų 
kainų senovėje ir šiais laikais santykis yra dvylika su 
šešiais, tai yra du su vienu. Tais senais laikais už todą 
vilnos būtų buvę galima nusipirkti dvigubai daugiau pra- 
gyvenimo reikmenų nei dabar, vadinasi, ir dvigubai dau- 
giau darbo, jei realusis darbo apmokėjimas abiem laiko- 
tarpiais būtų toks pat. 


10 Žr. Smith, Memoirs of Wool, vol. i, c. 5, 6, 7; vol. ii, c. 176. 

Natūrali įvykių tėkmė niekada nebūtų galėjusi sukel- 
ti tokio ir realiosios, ir nominaliosios vilnos vertės su- 
mažėjimo. Taip įvyko dėl prievartos ir gudravimo: pir- 
ma, dėl visiško vilnos eksporto iš Anglijos uždraudimo; 
antra, dėl leidimo importuoti ją iš Ispanijos be importo 
rinkliavos; trečia, dėl draudimo eksportuoti ją iš Airijos 
į visas šalis, išskyrus Angliją. Dėl visų šių potvarkių an- 
gliškos vilnos rinka, užuot plėtojusis Anglijai vystantis, 
buvo apribota vidaus rinka, kurioje buvo leidžiama kon- 
kuruoti ir kelių kitų šalių vilnai ir kurioje buvo priversta 
konkuruoti Airijos vilna. Kadangi ir Airijos vilnos ma- 
nufaktūros suvaržytos tiek, kiek tik leidžia teisingas ir 
nešališkas reguliavimas, tai airiai gali namie perdirbti 
tik nedidelę savo vilnos dalį, taigi yra priversti daug jos 
išgabenti į Didžiąją Britaniją, vienintelę jiems leidžiamą 
rinką. 

Man nepavyko rasti jokių tokių pat autentiškų užra- 
šų apie žalių odų kainas senovės laikais. Vilna papras- 
tai buvo mokama duoklė karaliui, ir jos vertinimas pri- 
1mant ją kaip duoklę parodo, bent jau tam tikru mastu, 
kokia buvo jos įprastinė kaina. Bet taip, atrodo, nebuvo 
žalių odų atveju. Tačiau Fleetwoodas, remdamasis 1425 
metų atsiskaitymais tarp Bersesterio (Oksfordas) prioro 
ir vieno iš jo kanauninkų, pateikia odų kainą, bent jau 
kokia ji buvo nurodyta tuo konkrečiu atveju, pavyzdžiui: 
penkios jaučio odos už dvylika šilingų; penkios karvių 
odos už septynis šilingus tris pensus; trisdešimt šešios 
dvimečių avių odos už devynis šilingus; šešiolika verše- 
lių odų už du šilingus. 1425 metais dvylika šilingų suda- 
rė maždaug tiek sidabro, kiek dvidešimt keturi šilingai 
dabartiniais mūsų pinigais. Todėl jaučio oda šitaip skai- 
čiuojant buvo verta tiek sidabro, kiek sudaro keturi ir 
keturios penktosios šilingų dabartiniais mūsų pinigais. 
Odos nominali kaina buvo gerokai mažesnė nei dabar. 
Tačiau grūdų kaina tais laikais buvo šeši šilingai aštuo- 

ni pensai už kvarterį, taigi už dvylika šilingų būtų buvę 
galima nupirkti keturiolika ir keturias penktąsias buše- 
lių kviečių, kurie dabartiniais laikais, kai bušelis kainuo- 
ja tris šilingus šešis pensus, kainuotų 51 šilingą 9 pen- 
sus. Vadinasi, už jaučio odą tais laikais buvo galima 
nupirkti tiek grūdų, kiek jų dabar nupirktume už de- 
šimt šilingų tris pensus. Jos realioji vertė buvo lygi de- 
šimčiai šilingų trims pensams dabartiniais mūsų pini- 
gais. Neturėtume manyti, kad tais senais laikais, kai 
galvijai didžiąją žiemos dalį badmiriaudavo, jie buvo la- 
bai stambūs. Šiais laikais jaučio oda, sverianti keturis 
stonus, nelaikoma prasta; tais senovės laikais ji, matyt, 
būtų laikoma labai gera. Bet šiuo momentu (1773 me- 
tų vasarį), kai pusė kronos už stoną, kaip aš suprantu, 
yra įprastinė kaina, tokia oda kainuotų tiktai dešimt ši- 
lingų. Vadinasi, nors jos nominali kaina dabar yra di- 
desnė nei senais laikais, jos reali kaina, realus pragy- 
venimo reikmenų kiekis, kurį už ją galima nupirkti ar 
juo disponuoti, yra veikiau šiek tiek mažesnis. Karvių 
odos kaina, kaip rodo minėtoji ataskaita, sudaro beveik 
įprastinį santykį su jaučių odos kaina. O avių odos kai- 
nos santykis su jaučio odos kaina gerokai didesnis. Tik- 
riausiai jos buvo parduodamos kartu su vilna. Veršių 
odos kaina, palyginti su jaučių, priešingai, buvo gero- 
kai mažesnė. Šalyse, kuriose galvijų kainos yra labai 
mažos, veršiai, kuriuos nenumatoma auginti bandai pa- 
laikyti, paprastai skerdžiami labai jauni; šitaip buvo Ško- 
tijoje prieš dvidešimt ar trisdešimt metų. Taip sutau- 
pomas pienas, kurio veršių kaina nepadengtų. Jų odos 
dėl to mažai kam tinkamos. 

Šiuo metu žalių odų kaina yra gerokai mažesnė nei 
prieš kelerius metus, tikriausiai dėl to, kad buvo panai- 
kinta rinkliava už ruonių odas ir 1769 metais leista ku- 
rį laiką importuoti žalias odas iš Airijos ir iš plantacijų 
be rinkliavų. Imant viso šio šimtmečio vidurkį, jų rea- 

lioji kaina turėtų būti šiek tiek didesnė nei buvo senais 
laikais. Dėl savo pobūdžio ši prekė nėra tokia tinkama 
gabenti į tolimas rinkas kaip vilna. Laikoma ji ima ges- 
ti. Sūdytos odos laikomos prastesnėmis nei šviežios ir 
parduodamos mažesnėmis kainomis. Ši aplinkybė neiš- 
vengiamai turi mažinti žalių odų kainas, jei odos paruoš- 
tos šalyje, kuri jų neišdirba, bet priversta jas eksportuoti, 
ir turi jas didinti, kai odos paruošiamos šalyje, kurioje 
ir išdirbamos. Ši aplinkybė turi mažinti odų kainą bar- 
barų šalyje ir didinti pažengusioje, apdirbamąją pramo- 
nę turinčioje šalyje. Vadinasi, toji aplinkybė turėjo su- 
mažinti kainas senovės laikais ir padidinti jas šiais 
laikais. Be to, mūsų odadirbiams nepasisekė kaip teks- 
tilininkams įtikinti tautą, kad visuomenės gerovės sau- 
gumas priklauso nuo odadirbių manufaktūrų klestėjimo. 
Todėl jie sulaukė kur kas mažiau palankumo. Tiesa, ža- 
lių odų eksportas buvo uždraustas ir paskelbtas nepa- 
geidautinu; tačiau jų importas iš kitų šalių buvo apdė- 
tas rinkliava, ir nors toji rinkliava už iš Airijos bei 
plantacijų gabenamas odas buvo panaikinta (tik ribotam 
penkerių metų laikotarpiui), Airija parduodama savo per- 
teklines odas, tai yra tas, kurias paruošdavo šalyje, ne- 
buvo apribota vien Didžiosios Britanijos rinka. Papras- 
tų galvijų odos pastaruosius kelerius metus buvo tarp 
tų išskirtų prekių, kurias plantacijos galėjo išvežti tik į 
metropoliją; nebuvo iki šiol ribojama šiuo atžvilgiu ir Ai- 
rijos prekyba siekiant paremti Didžiosios Britanijos ma- 
nufaktūras. 

Visos taisyklės, kurios turi tendenciją sumažinti vil- 
nos arba žalių odų kainas žemiau jų natūralaus lygio, 
pažengusioje ir išvystytos žemdirbystės šalyje turi turė- 
ti tendenciją didinti mėsos kainą. Tokioje šalyje augina- 
mų stambiųjų ir smulkiųjų raguočių kaina turėtų būti 
pakankama mokėti rentai ir pelnui, kurių žemės savi- 
ninkas ir ūkininkas tikisi iš pagerintų ir dirbamų žemių. 

Jei taip nėra, jie netrukus nustos juos auginti. Vadina- 
si, kokios kainos dalies negaunama parduodant vilną ir 
odą, tokią turi padengti skerdiena. Kuo mažiau duoda 
pirmoji kaina, tuo daugiau turi duoti antroji. Kaip ši kai- 
na pasiskirsto skirtingoms galvijų dalims, žemės savi- 
ninkui ir ūkininkui nesvarbu, jei tik jie gauna savąsias 
dalis. Todėl pažengusioje išvystytos žemdirbystės šalyje 
tokios taisyklės jų kaip žemės savininkų ir ūkininkų in- 
teresų negali smarkiai paveikti, nors jų kaip vartotojų 
interesai dėl maisto kainų brangimo gali nukentėti. Ta- 
čiau visai kitaip būtų atsilikusioje ir neišvystytos žem- 
dirbystės šalyje, kur didžioji žemių dalis negali būti nau- 
dojama niekam kitam, kaip tik gyvuliams ganyti, ir kur 
vilna bei odos sudaro pagrindinę tų galvijų vertės dalį. 
Šiuo atveju minėtosios taisyklės labai smarkiai paveik- 
tų žemės savininkų ir ūkininkų interesus ir labai ma- 
žai paveiktų jų kaip vartotojų interesus. Vilnos ir odų 
kainų smukimas tada nepadidintų skerdienos kainos, ka- 
dangi vis tiek būtų auginama tiek pat galvijų, nes to- 
kios šalies žemės netinkamos niekam kitam, kaip tik 
galvijams ganyti. Į rinką būtų tiekiamas toks pat mė- 
sos kiekis. Jos paklausa nebūtų didesnė nei anksčiau. 
Todėl mėsos kaina liktų kokia buvusi. Bendra galvijų 
kaina kristų, o kartu smuktų ir renta bei pelnas iš visų 
tų žemių, kurių pagrindinė produkcija yra galvijų augi- 
nimas, tai yra iš didžiosios dalies šalies žemių. Nuolat 
galiojantis draudimas eksportuoti vilną, kuris paprastai, 
tačiau klaidingai priskiriamas Eduardui III, to meto ap- 
linkybėmis būtų buvęs labiausiai žlugdanti taisyklė, ko- 
kią tik galima sugalvoti. Jis ne tik būtų sumažinęs fak- 
tinę didžiosios dalies karalystės žemių vertę, bet ir, 
nusmukdydamas svarbiausių smulkiųjų raguočių rūšių 
kainas, būtų labai sulėtines jų veislių gerinimą. 
Škotijos vilnos kaina gerokai smuko dėl šalies uni- 
jos su Anglija, dėl kurios Škotija prarado didžiąją Euro- 

pos rinką ir buvo apribota siaura Didžiosios Britanijos 
rinka. Škotijos, kuri iš esmės yra avių šalis, pietinių gra- 
fysčių didžiosios dalies žemių vertė būtų labai smarkiai 
dėl to nukentėjusi, jei mėsos kainos padidėjimas nebū- 
tų visiškai padengęs to vilnos kainos kritimo. 

Žmonių darbinės veiklos efektyvumas didinant tiek 
vilnos, tiek žalių odų kiekį turi ribas, nes priklauso nuo 
tos šalies žemės ūkio produkcijos apimties; be to, jis yra 
negarantuotas, nes priklauso ir nuo kitų šalių žemės 
ūkio produkcijos kiekio. Ir priklauso ne tiek nuo tų ša- 
lių pagaminamo kiekio, kiek nuo to, kurio jos neperdir- 
ba, ir nuo suvaržymų, kuriuos jos gali manyti esant ar- 
ba nesant tinkamus nustatyti šios rūšies neapdorotos 
produkcijos eksportui. Šios aplinkybės, būdamos visiš- 
kai nepriklausomos nuo šalies vidaus pramonės, neiš- 
vengiamai daro jos pastangų efektyvumą daugiau ar ma- 
žiau negarantuotą. Todėl gausinant šių rūšių neapdorotą 
produkciją žmonių darbinės veiklos efektyvumas yra ne 
tik ribotas, bet ir negarantuotas. 

Lygiai taip pat jis yra ribotas ir negarantuotas didi- 
nant kitos labai svarbios neapdorotos produkcijos rūšies, 
į rinką pateikiamos žuvies, kiekį. Jį riboja šalies geogra- 
finė padėtis, įvairių šalies regionų artumas ar tolumas 
nuo jūros, jos ežerų ir upių skaičius ir tai, ką būtų gali- 
ma vadinti tų jūrų, ežerų ir upių vaisingumu arba bergž- 
dumu šios neapdorotos produkcijos atžvilgiu. Didėjant gy- 
ventojų skaičiui, nuolat augant šalies žemės ir darbo 
metinei produkcijai, gausėja žuvies pirkėjų, ir tie pirkė- 
jai savo ruožtu turi didesnį kiekį įvairesnių kitų prekių 
arba, kas yra tas pat, didesnio kiekio ir įvairesnių pre- 
kių kainą, kurią mainys į žuvį. Tačiau apskritai neįma- 
noma aprūpinti didelę ir išsiplėtojusią rinką nepanaudo- 
jus daugiau darbo nei reikėtų aprūpinti siaurai ir ribotai 
rinkai. Jei tik tūkstančio tonų žuvies reikalavusi rinka 
ima reikalauti dešimties tūkstančių tonų, tai retai pa- 

vyks ją aprūpinti nepadidinus tam skirto darbo kiekio 
daugiau nei dešimt kartų, palyginti sa anksčiau buvusiu 
pakankamu darbo kiekiu. Paprastai žuvį prireiks žvejo- 
ti atokesnėse vietose, plaukioti didesniais laivais ir nau- 
doti brangesnius įvairiausių rūšių įtaisus. Todėl reali šios 
prekės kaina vykstant pažangai natūraliai kils. Taip, ma- 
no nuomone, daugmaž ir buvo visose šalyse. 

Nors kurios nors vienos dienos žvejybos sėkmė ga- 
li būti labai negarantuota, tačiau, atsižvelgiant į šalies 
geografinę padėtį, bendrą šios darbinės veiklos rūšies 
efektyvumą pateikiant rinkai konkretų žuvies kiekį per 
visus metus ar per kelerius metus galima laikyti pakan- 
kamai apibrėžtu; taip, be abejo, ir yra. Tačiau kadangi 
tas kiekis labiau priklauso nuo šalies geografinės padė- 
ties nei nuo jos turtingumo ir darbinės veiklos lygio ir 
kadangi dėl to įvairiose šalyse tas žuvies kiekis gali bū- 
ti toks pat skirtingais jų pažangos laikotarpiais ir labai 
skirtingas tuo pačiu laikotarpiu, tai jo ryšys su pažan- 
gos lygiu nėra vienareikšmis, ir būtent apie šitokį ne- 
tikrumą aš čia kalbu. 

Didinant iš žemės gelmių iškasamų įvairių mineralų 
ir metalų, ypač brangiųjų, kiekį, žmonių darbinės veik- 
los efektyvumas, kaip atrodo, yra ne tik ribotas, bet ir 
visiškai negarantuotas. 

Brangiųjų metalų kiekis, kurį galima aptikti kurioje 
nors šalyje, nėra ribojamas jokio jos geografinės padė- 
ties veiksnio, tokio kaip tos šalies kasyklų turtingumas 
ar skurdumas. Tų metalų dažnai gausu šalyse, kurios 
išvis neturi kasyklų. Jų kiekis kiekvienoje konkrečioje 
šalyje priklauso, kaip atrodo, nuo dviejų skirtingų ap- 
linkybių: pirma, nuo šalies perkamosios galios, jos pra- 
monės būklės, jos žemės ir darbo metinės produkcijos, 
priklausomai nuo kurių ji gali skirti didesnį ar mažesnį 
darbo ir pragyvenimo reikmenų kiekį tam, kad parūpintų 

iš savo kasyklų ar nusipirktų iš kitų šalių tokių menkai 
reikalingų dalykų, kaip auksas ir sidabras; ir, antra, nuo 
tuo konkrečiu metu prekiaujančiam pasauliui tuos me- 
talus teikiančių kasyklų turtingumo ar skurdumo. Tų 
metalų kiekis šalyse, labiausiai nutolusiose nuo kasyk- 
lų, daugiau ar mažiau priklausys nuo kasyklų turtingu- 
mo ar skurdumo, kadangi tuos metalus lengva ir nebran- 
gu transportuoti, jų apimtis maža, o vertė didelė. Jų 
kiekis Kinijoje ir Indostane turėjo būti daugiau ar ma- 
žiau priklausomas nuo Amerikos kasyklų našumo. 

Kadangi brangiųjų metalų kiekis kurioje nors kon- 
krečioje šalyje priklauso nuo pirmosios iš nurodytųjų ap- 
linkybių (perkamosios galios), tai jų realioji kaina, kaip 
ir visų kitų prabangos ir menkai reikalingų dalykų kai- 
na, reikia manyti, kils augant šalies gerovei ir pažangai 
ir kris randantis joje skurdui ir ūkio nuosmukiui. Ša- 
lys, kurios turi didesnį atliekamą darbo ir pragyvenimo 
reikmenų kiekį, įstengs pirkti tam tikrą tų metalų kie- 
kį už didesnį darbo ir pragyvenimo reikmenų kiekį nei 
tos šalys, kurios tam gali skirti mažiau. 

Kadangi brangiųjų metalų kiekis kurioje nors kon- 
krečioje šalyje priklauso nuo antrosios iš nurodytųjų ap- 
linkybių (prekiaujantį pasaulį aprūpinančių kasyklų tur- 
tingumo ar skurdumo), tai jų realioji kaina, realus darbo 
17 pragyvenimo reikmenų kiekis, kurį galima už juos įsi- 
gyti arba į juos išmainyti, be abejo, smuks daugiau ar 
mažiau proporcingai tų kasyklų turtingumui ir kils pro- 
porcingai jų skurdumui. 

Tačiau kasyklų, kuriuo nors konkrečiu metu aprū- 
pinančių prekiaujantį pasaulį, turtingumas ar skurdumas 
yra aplinkybė, kuri, akivaizdu, gali neturėti jokio ryšio 
su ūkio būkle konkrečioje šalyje. Tiesa, amatams ir pre- 
kybai palaipsniui plėtojantis didesnėje pasaulio dalyje, di- 
desniame plote atliekama naujų kasyklų paieška gali tu- 

rėti truputį geresnes sėkmės galimybes nei apribota 
siaurais rėmais. Tačiau naujų kasyklų atradimas, seno- 
sioms pamažu išsenkant, yra labai negarantuotas daly- 
kas, ir jokia žmonių patirtis bei triūsas čia nieko nelai- 
duos. Visi požymiai, kaip pripažįstama, yra abejotini, ir 
tiktai faktiškas naujos kasyklos atradimas ir sėkmingas 
eksploatavimas gali įrodyti jos vertės realumą ar netgi 
jos egzistavimą. Vykdant šias paieškas, kaip atrodo, nė- 
ra jokių apibrėžtų ribų nei žmonių darbinės veiklos ga- 
limai sėkmei, nei galimam nusivylimui. Galimas daly- 
kas, kad per ateinančius vieną ar du šimtmečius bus 
atrastos turtingesnės nei kada nors iki šiol naujos ka- 
syklos; bet lygiai taip pat gali nutikti, kad turtingiausios 
to meto kasyklos bus skurdesnės nei bet kuri iki Ame- 
rikos kasyklų atradimo eksploatuota kasykla. Ar iš tik- 
rųjų bus vienaip, ar kitaip, neturi didelės reikšmės rea- 
liajai pasaulio gerovei ir klestėjimui, realiajai žmonijos 
žemės ir darbo metinės produkcijos vertei. Be abejo, tos 
produkcijos nominali vertė, aukso ir sidabro kiekis, ku- 
ris gali ją išreikšti arba atitikti, būtų labai skirtingas; 
tačiau jos reali vertė, realus darbo kiekis, kurį ji nupirk- 
tų ar kuriuo disponuotų, būtų visiškai toks pat. Vienas 
šilingas pirmuoju atveju gali atitikti ne daugiau darbo, 
nei vienas pensas antruoju atveju; o vienas pensas ant- 
ruoju atveju gali atitikti tiek darbo, kiek dabar atitinka 
vienas šilingas. Tačiau pirmuoju atveju žmogus, kuris 
kišenėje turi šilingą, nebus nė kiek turtingesnis nei tas, 
kuris dabar turi pensą; o antruoju atveju žmogus, tu- 
rintis pensą, būtų buvęs toks pat turtingas, kaip dabar 
turintis šilingą. Aukso ir sidabro dirbinių pigumas ir gau- 
sumas būtų vienintelė nauda, kurią pasaulis gautų pir- 
muoju atveju, 0 šitų menkai reikalingų niekniekių bran- 
gumas ir retumas būtų vienintelis nepatogumas, ištikęs 
žmones antruoju atveju. 

Digresijos apie sidabro 
vertės pokyčius išvados 


Dauguma autorių, rinkusių duomenis apie daiktų pi- 
nigines kainas senovės laikais, kaip atrodo, mažas grū- 
dų ir apskritai prekių pinigines kainas, kitaip tariant, di- 
dele aukso ir sidabro vertę laikė ne tik tų metalų retumo 
įrodymu, bet ir šalies skurdo ir atsilikimo tais laikais pa- 
liudijimu. Toks požiūris yra susijęs su viena politinės 
ekonomijos sistema, kuri tautos turtą tapatina su auk- 
so ir sidabro gausumu, o tautos skurdą - su jų retumu; 
tą sistemą aš pasistengsiu išsamiai išnagrinėti ir paaiš- 
kinti ketvirtojoje šio tyrimo knygoje. Dabar tik pažymė- 
siu, kad didelė brangiųjų metalų vertė negali būti joks 
konkrečios šalies skurdo ar atsilikimo tuo metu įrody- 
mas. Didelė jų vertė įrodo tik tuo metu prekiaujantį pa- 
saulį aprūpinančių kasyklų neturtingumą. Varginga ša- 
lis, nepajėgianti daug pirkti, neįstengs mokėti už auksą 
ir sidabrą daugiau, nei gali mokėti turtinga šalis; todėl 
tų metalų vertė pirmojoje šalyje nebus didesnė nei ant- 
rojoje. Kinijoje, kuri yra daug turtingesnė už bet kurią 
Europos šalį, brangiųjų metalų vertė yra didesnė nei bet 
kur Europoje. Tiesa, kai buvo atrastos Amerikos kasyk- 
los, Europos turtas labai padidėjo, o aukso ir sidabro ver- 
tė palaipsniui sumažėjo. Tačiau tas jų vertės sumažėji- 
mas įvyko ne dėl realaus Europos turto, jos žemės ir 
darbo metinės produkcijos padidėjimo, bet dėl atsitikti- 
nio turtingesnių nei iki tol buvusios kasyklų atradimo. 
Aukso ir sidabro kiekio padidėjimas Europoje ir jos ma- 
nufaktūrų bei žemės ūkio plėtojimasis yra du reiškiniai, 
kurie nors ir įvyko maždaug tuo pačiu metu, tačiau ki- 
lo dėl labai skirtingų priežasčių ir vargiai siejasi tarpu- 
savyje. Pirmasis radosi visiškai atsitiktinai, čia jokio 
vaidmens nevaidino ir negalėjo vaidinti nei apdairumas, 
nei valdžios politika. Antrasis kilo dėl to, kad suiro 

feodalinė sistema ir susidarė valstybės valdžia, kuri su- 
gebėjo suteikti žmonių darbinei veiklai vienintelį paska- 
tinimą, kokio jai reikėjo, - pakankamą garantiją, kad jie 
galės naudotis savo darbo vaisiais. Lenkija, kur tebėra 
feodalinė sistema, šiandien yra tokia pat vargetų šalis, 
kokia ji buvo iki Amerikos atradimo. Tačiau grūdų pini- 
ginė kaina Lenkijoje išaugo, brangiųjų metalų reali ver- 
tė smuko, kaip ir kitose Europos vietose. Todėl tų me- 
talų kiekis ten turėjo padidėti, kaip ir kitose vietose, ir 
beveik tokiu pat santykiu, palyginti su metine jos žemės 
ir darbo produkcija. Tačiau tų metalų kiekio padidėji- 
mas, atrodo, nepadidino metinės produkcijos, nepatobu- 
lino šalies manufaktūrų ir žemdirbystės, nepagerino jos 
gyventojų gyvenimo sąlygų. Ispanija ir Portugalija, ka- 
syklas valdančios šalys, yra, po Lenkijos, ko gero, dvi la- 
biausiai nuskurdusios Europos šalys. Tačiau brangiųjų 
metalų vertė Ispanijoje ir Portugalijoje turėtų būti ma- 
žesnė nei bet kur kitur Europoje, nes iš tų šalių jie ga- 
benami į kitas Europos dalis, patiriant ne tik gabenimo 
ir draudimo, bet ir kontrabandos išlaidas, kai jų ekspor- 
tas yra uždraustas arba apdėtas rinkliava. Todėl žemės 
ir darbo metinės produkcijos atžvilgiu jų kiekis tose ša- 
lyse turėtų būti didesnis nei bet kur kitur Europoje. Ta- 
čiau tos dvi šalys yra skurdesnės nei didžioji Europos da- 
lis. Nors feodalinė sistema Ispanijoje ir Portugalijoje 
buvo panaikinta, ją pakeitė ne ką geresnė. 

Taigi kaip maža aukso ir sidabro vertė nėra joks tuo 
pasižyminčios šalies turto ir klestėjimo įrodymas, lygiai 
taip pat jų didelė vertė, tai yra maža apskritai visų pre- 
kių ir ypač grūdų piniginė kaina nėra joks jų skurdo ir 
atsilikimo įrodymas. 

Kita vertus, nors maža apskritai visų prekių, o ypač 
grūdų piniginė kaina nėra joks to meto skurdo ir atsili- 
kimo įrodymas, kai kurių konkrečių prekių, tokių kaip 
galvijai, naminiai paukščiai, medžioklės ir žvejybos lai- 

mikis, maža kaina, palyginti su grūdų kaina, yra tvir- 
čiausias šito įrodymas. Maža piniginė jų kaina aiškiai ro- 
do, pirma, didelį tokių prekių gausumą, palyginti su grū- 
dų kiekiu, ir, vadinasi, kad jos užima didelius žemės 
plotus, palyginti su javams skirtu plotu; antra, mažą tos 
žemės vertę javais apsėjamos žemės atžvilgiu ir, vadi- 
nasi, tai, kad toje šalyje didžioji žemės dalis yra nedir- 
bama ir negerinama. Tokia kaina aiškiai parodo, kad 
sankaupų kiekis ir gyventojų skaičius toje šalyje nėra 
pasiekę tokio santykio su teritorijos dydžiu, kokį papras- 
tai pasiekia civilizuotose šalyse, ir kad visuomenė tuo 
metu toje šalyje dar tebėra kūdikystės pakopoje. Iš di- 
delės ar mažos apskritai visų prekių, o ypač grūdų kai- 
nos galime daryti tik išvadą, kad tuo metu prekiaujantį 
pasaulį auksu ir sidabru aprūpinančios kasyklos buvo 
turtingos arba skurdžios, bet ne išvadą, kad šalis buvo 
turtinga ar skurstanti. Tačiau iš kai kurių prekių rūšių 
piniginės kainos didumo ar mažumo kitų prekių kainų 
atžvilgiu galime padaryti išvadą, kurios tikėtinumas be- 
veik prilygsta tikrumui, kad šalis yra turtinga arba var- 
ginga, kad didžioji jos žemių dalis yra įdirbta arba ne- 
įdirbta ir kad ji yra labiau arba mažiau atsilikusi, tai yra 
daugiau arba mažiau civilizuota. 

Bet koks prekių piniginės kainos padidėjimas, sukel- 
tas vien sidabro vertės smukimo, visas prekes paveiktų 
vienodai ir visuotinai pakeltų jų kainą trečdaliu, ketvir- 
tadaliu ar penktadaliu, jei sidabras prarastų atitinkamai 
trečdalį, ketvirtadalį ar penktadalį savo ankstesnės ver- 
tės. Tačiau maisto produktų kainų padidėjimas, tiek daug 
aiškintas ir aptarinėtas, nepaveikia vienodai visų mais- 
to produktų. Imant šio šimtmečio vidurkį, grūdų kaina 
padidėjo daug mažiau nei kai kurių kitų maisto produk- 
tų kainos, - šitai pripažįsta net ir tie, kurie šį padidėji- 
mą sieja su sidabro vertės smukimu. Vadinasi, tų kitų 
maisto produktų kainų kilimas negalėjo rastis vien dėl 

sidabro vertės smukimo. Derėtų atsižvelgti ir į kitas 
priežastis, ir tos, kurias įvardijome anksčiau, matyt, pa- 
kankamai paaiškins tą kai kurių atskirų maisto produktų 
kainų padidėjimą grūdų kainų atžvilgiu ir nesiejant jo 
su tariamu sidarbo vertės smukimu. 

Dėl pačių grūdų kainos, tai ji pirmųjų šešiasdešimt 
ketverių šio šimtmečio metų laikotarpiu ir prieš pasta- 
rąjį nepaprastai blogų orų metą buvo truputį mažesnė 
nei paskutinius šešiasdešimt ketverius praėjusio šimt- 
mečio metus. Šį faktą paliudija ne tik Vindzoro turgaus 
sąskaitos, bet ir oficialūs duomenys apie kainas iš visų 
skirtingų Škotijos grafysčių bei kelių skirtingų Prancū- 
zijos turgaviečių sąskaitos, kurias labai kruopščiai ir ati- 
džiai surinko p. Messance'as ir p. Duprė St. Mauras. Įro- 
dymai yra išsamesni, nei galima būtų tikėtis analizuojant 
tokį dalyką, kurį, natūralu, labai sunku išaiškinti. 

Dėl didelės grūdų kainos pastaruosius dešimt ar dvy- 
lika metų, tai ją visiškai galima paaiškinti prastais orais, 
nepasitelkiant prielaidos apie sidabro vertės smukimą. 
Todėl nuomonė, kad sidabro vertė nuolat smunka, ne- 
atrodo paremta rimtais stebėjimais, ar imtume grūdų 
kainas, ar kitų maisto produktų kainas. 

Matyt, galima teigti, kad toks pat sidabro kiekis da- 
bartiniu metu, netgi atsižvelgiant į visa tai, kas čia bu- 
vo pasakyta, nupirks daug mažesnį kai kurių maisto pro- 
duktų kiekį negu vienu ar kitu praėjusio šimtmečio 
laikotarpiu; o stengdamiesi išsiaiškinti, ar šis pokytis ra- 
dosi dėl tų prekių vertės padidėjimo, ar dėl sidabro ver- 
tės sumažėjimo, tik darytume tuščią ir beprasmį skir- 
tumą, kuris nė kiek nepadėtų žmogui, turinčiam tam 
tikrą sidabro kiekį, su kuriuo jis eina į turgų, tai yra 
turinčiam pastovias pinigines pajamas. Aš tikrai nesiim- 
siu įrodinėti, kad to skirtumo žinojimas padės jam pirk- 
ti pigiau. Tačiau tas skirtumas, kalbant šiuo klausimu, 
nėra visiškai bevertis. 

Jis gali būti naudingas visuomenei kaip aiškus įro- 
dymas, jog šalis klesti. Jei kai kurių maisto produktų 
kainų kilimas vyktų vien dėl sidabro vertės smukimo, 
tai iš šitos aplinkybės galėtume padaryti tik išvadą apie 
Amerikos kasyklų turtingumą. Tikrasis šalies turtas, 
metinė jos žemės ir darbo produkcija, nepaisant šios ap- 
linkybės, gali tiek laipsniškai mažėti, kaip yra Portuga- 
lijoje ir Lenkijoje, tiek laipsniškai didėti, kaip yra dau- 
gelyje kitų Europos vietų. Tačiau jei toks kai kurių 
maisto produktų kainų kilimas vyksta dėl juos auginan- 
čios žemės realiosios vertės didėjimo, dėl jos kylančio 
derlingumo, tai yra dėl to, kad dėl išplitusios pažangos 
ir gero žemės dirbimo didesni žemės plotai pasidarė tin- 
kami javams auginti, tai šis kainų kilimas vyks dėl ap- 
linkybės, kuri kuo aiškiausiai parodo šalies klestėjimą 
ir pažangą. Kiekvienoje didelėje šalyje žemė sudaro di- 
džiausią, svarbiausią ir tvariausią jos turto dalį. Taigi vi- 
suomenei tikrai gali būti naudingas ar bent teikti tam 
tikrą pasitenkinimą toks įtaigus įrodymas, kad didžiau- 
sios, svarbiausios ir tvariausios šalies turto dalies vertė 
didėja. 

Be to, tas skirtumas gali būti naudingas nustatant kai 
kurių samdinių piniginius atlyginimus. Jei minėtasis kai 
kurių maisto produktų rūšių kainų kilimas priklausytų 
nuo sidabro vertės smukimo, jų piniginis atlyginimas, 
jeigu iki tol jis nebuvo pernelyg didelis, neabejotinai tu- 
rėtų būti padidintas proporcingai tam smukimui. Jei jis 
nebūtų padidintas, tų žmonių realus atlyginimas akivaiz- 
džiai tiek pat sumažėtų. Tačiau jei kainų kilimas vyktų 
dėl tų maisto produktų vertės padidėjimo, nulemto padi- 
dėjusio tuos produktus gaminančios žemės derlingumo, 
tada būtų kur kas sudėtingiau spręsti, kiek tą piniginį at- 
lyginimą reikia padidinti ir ar jį išvis reikia didinti. Pa- 
žanga ir žemdirbystės plėtra, neišvengiamai daugiau ar 
mažiau padidinanti visų gyvulinio maisto rūšių kainą, pa- 

lyginti su grūdų kaina, kartu neišvengiamai mažina, ma- 
no įsitikinimu, visų augalinio maisto rūšių kainą. Plėt- 
ra didina gyvulinio maisto kainą, nes didelė dalis jį ga- 
minančios žemės, pasidariusi tinkama javams auginti, 
turi duoti žemės savininkui ir ūkininkui javus auginan- 
čios žemės rentą ir pelną. Plėtra mažina augalinio maisto 
kainą, nes didindama žemės derlingumą didina jo gausu- 
mą. Be to, žemės ūkio pažanga įdiegia daug augalinio 
maisto rūšių, kurios, kadangi reikalauja mažiau žemės 
ir ne daugiau darbo, yra rinkoje daug pigesnės. Tokios 
yra bulvės ir kukurūzai, dar vadinami indėnų javais, dvi 
svarbiausios naujovės, kurias Europos žemės ūkis, o gal 
net apskritai Europa įgijo dėl didžiulės jos prekybos ir lai- 
vybos plėtotės. Be to, daug augalinio maisto rūšių, pri- 
mityvaus žemės ūkio sąlygomis auginamų tik darže ir 
dirbant žemę tik kastuvu, žemdirbystei pažengus perke- 
liamos į įprastus laukus ir auginamos dirbant žemę plū- 
gu: tai ropės, morkos, kopūstai ir kt. Todėl vykstant pa- 
žangai vienų maisto rūšių realioji kaina neišvengiamai 
kyla, o kitų neišvengiamai smunka, ir jau nėra taip 
lengva nustatyti, kiek vienos kainos pakilimą kompen- 
suoja kitos kainos smukimas. Kai realioji mėsos kaina 
jau pasidarė labai didelė (tai, matyt, daugiau nei prieš 
šimtmetį ir atsitiko didelėje Anglijos dalyje su visomis 
šios produkcijos rūšimis, išskyrus tikriausiai kiaulieną), 
bet koks po to galintis įvykti visų kitų gyvulinio maisto 
rūšių kainų padidėjimas nebegali labai paveikti papras- 
tų Žmonių gyvenimo sąlygų. Didelėje Anglijos dalyje 
vargšų gyvenimo sąlygos tikrai negali dar labiau pablo- 
gėti, kai pakyla naminių paukščių, žuvies, laukinių 
paukščių arba elnienos kainos, kadangi tuos žmones 
gelbsti bulvių kainų smukimas. 

Dabartiniu nederliaus laikotarpiu didelė grūdų kai- 
na neabejotinai slegia vargingus žmones. Tačiau viduti- 
nio derliaus metais, kai grūdų kaina yra įprasto, viduti- 

nio lygio, natūralus kitų neapdorotos produkcijos rūšių 
kainų kilimas negali smarkiai paveikti tų žmonių gyve- 
nimo sąlygų. Jie, ko gero, labiau kenčia dėl kai kurių 
gaminių, tokių kaip druska, muilas, išdirbta oda, žvakės, 
salyklas, alus ir t. t., kainos dirbtinio padidėjimo, kurį 
sukelia mokesčiai. 


Pažangos poveikis 
realiajai gaminių kainai 


Tačiau natūrali pažangos pasekmė yra laipsniškas be- 
veik visų gaminių realiosios kainos mažėjimas. Suma- 
žėja, ko gero, visiems jiems be išimties pagaminti rei- 
kalingo darbo realioji kaina. Dėl geresnių įrengimų, 
didesnio įgudimo ir tikslesnio darbo pasidalijimo bei pa- 
skirstymo - visa tai yra natūrali pažangos pasekmė —- 
kiekvienam darbo elementui atlikti prireikia daug ma- 
žiau darbo, ir nors dėl visuomenės klestėjimo realioji dar- 
bo kaina turėtų gerokai pakilti, ženklus darbo kiekio su- 
mažėjimas apskritai daugiau nei kompensuoja kad ir patį 
didžiausią darbo kainos išaugimą. 

Tiesa, yra keletas manufaktūrų, kuriose neišvengia- 
mas neapdorotų medžiagų realiosios kainos padidėjimas 
persvers visą naudą, gaunamą diegiant darbo proceso pa- 
tobulinimus. Dailidės ir staliaus amate, paprastesniuo- 
se baldžių darbuose neišvengiamas medienos realiosios 
kainos padidėjimas, sukeliamas žemdirbystės pažangos, 
persvers visą naudą, kurią galima gauti dėl geresnių įren- 
gimų, didesnio įgudimo ir tikslesnio darbo pasidalijimo 
ir paskirstymo. 

Tačiau visais tais atvejais, kai neapdorotų medžiagų 
realioji kaina visiškai nedidėja arba didėja labai nedaug, 
gaminių kaina mažės labai ženkliai. 

Įspūdingiausiai per šį ir praėjusį šimtmetį sumažėjo 
tų gaminių, kurių medžiaga yra paprastesni metalai, kai- 

na. Gerėlesnį laikrodį praėjusio šimtmečio viduryje bu- 
vo galima nusipirkti už dvidešimt svarų, o dabar tokį vei- 
kiausiai gautume už dvidešimt šilingų. Tuo pačiu laiko- 
tarpiu peilininkų ir raktininkų gaminių, visų mažmožių, 
daromų iš paprastesnių metalų, ir visų tų prekių, ku- 
rios paprastai vadinamos Birmingamo ir Šefildo dirbi- 
niais, kainos irgi labai smarkiai sumažėjo, nors ir ne tiek, 
kiek laikrodžių. Bet tokio sumažėjimo pakako nustebinti 
visų kitų Europos šalių meistrams, kurie daugeliu at- 
vejų pripažįsta, kad neįstengtų pagaminti tokios pat ko- 
kybės dirbinių net už dvigubą ar trigubą kainą. Turbūt 
nėra kitų manufaktūrų, kuriose darbo pasidalijimas ga- 
lėtų būti tęsiamas toliau arba kuriose naudojami įren- 
gimai leistų įdiegti didesnę patobulinimų įvairovę nei to- 
se, kurių naudojama medžiaga yra paprastesni metalai. 

Audinių kainos tuo pačiu laikotarpiu taip ženkliai ne- 
sumažėjo. Priešingai, kaip mane patikino, aukščiausios 
kokybės audinių kaina per šiuos dvidešimt penkerius ar 
trisdešimt metų truputį padidėjo gerėjant kokybei; tai 
atsitiko dėl to, kad, kaip teigiama, gerokai pakilo žalia- 
vos —- ispaniškos vilnos - kaina. Tiesa, teigiama, kad 
Jorkšyro audinių, gaminamų vien iš angliškos vilnos, 
kaina šiame šimtmetyje gerokai krito, palyginti su jų ko- 
kybe. Tačiau kokybė yra toks ginčijamas dalykas, kad 
aš visą tokio pobūdžio informaciją laikau šiek tiek ne- 
patikima. Audinių manufaktūrose darbo pasidalijimas 
dabar yra beveik toks pat, koks buvo prieš šimtą metų, 
nelabai skiriasi ir naudojami įrengimai. Kita vertus, tiek 
darbo pasidalijimas, tiek įrengimai galėjo būti šiek tiek 
patobulinti, dėl to kaina galėjo kiek sumažėti. 

Bet tas sumažėjimas pasirodys esąs daug ryškesnis 
ir akivaizdesnis, jei dabartinę audinių kainą palyginsi- 
me su ta, kuri buvo daug ankstesniais laikais, apie pen- 
kioliktojo amžiaus pabaigą, kai darbas tikriausiai buvo 
mažiau padalytas, o naudojami įrengimai - ne tokie to- 
buli kaip dabar. 

1487 metais, kurie buvo ketvirtieji Henriko VII val- 
dymo metai, buvo nustatyta, kad „kas mažmenomis par- 
duos platųjį jardą ploniausio marginto raudono audeklo 
ar kitokio ploniausio marginto audeklo brangiau nei už 
šešiolika šilingų, turės sumokėti keturiasdešimties šilin- 
gų baudą už kiekvieną taip parduotą jardą“. Vadinasi, 
šešiolika šilingų, kuriuos tada sudarė maždaug toks pat 
sidabro kiekis, kaip dvidešimt penkis šilingus dabarti- 
niais mūsų pinigais, tada buvo laikomi pagrįsta kaina už 
jardą geriausio audeklo; ir kadangi tai buvo išlaidas re- 
guliuojantis įstatymas, tikėtina, kad toks audeklas pa- 
prastai būdavo pardavinėjamas šiek tiek brangiau. Šiais 
laikais didžiausia kaina galima laikyti vieną ginėją. Tai- 
gi net jei audinių kokybę laikysime nepasikeitusia, nors 
dabar ji beveik garantuotai yra daug geresnė, net ir to- 
kiu atveju geriausios kokybės audeklo piniginė kaina, 
atrodo, nuo penkioliktojo amžiaus pabaigos yra gerokai 
sumažėjusi. Bet dar daugiau sumažėjo jo realioji kaina. 
Tada ir dar ilgai vėliau vidutinė kviečių kvarterio kaina 
buvo laikoma lygia šešiems šilingams aštuoniems pen- 
sams. Vadinasi, du kvarteriai ir daugiau nei trys buše- 
liai kviečių kainavo šešiolika šilingų. Jei kviečių kvar- 
terio kaina šiais laikais laikysime dvidešimt aštuonis 
šilingus, aukščiausios kokybės audeklo jardo kaina anais 
laikais turėjo būti lygi mažiausiai trims svarams šešiems 
šilingams šešiems pensams dabartiniais mūsų pinigais. 
Jardą audeklo pirkęs žmogus turėjo atsisakyti tokio dar- 
bo ir pragyvenimo reikmenų kiekio, kokį dabartiniais 
laikais būtų galima įsigyti už šią sumą. 

Paprastų gaminių realiosios kainos sumažėjimas, 
nors ir nemenkas, vis dėlto nebuvo toks didelis kaip 
aukštos kokybės gaminių. 

1463 metais, trečiaisiais Eduardo IV valdymo metais, 
buvo nustatyta, kad „nei ūkio samdinys, nei paprastas 

darbininkas, nei amatininko pameistrys, negyvenantis 
mieste ar miestelyje, neturi siūdintis ar vilkėti drabu- 
žių iš audeklo, kainuojančio daugiau kaip du šilingus už 
platųjį jardą“. Trečiaisiais Eduardo IV valdymo metais 
du šilingus sudarė beveik toks pat sidabro kiekis, koks 
sudaro keturis šilingus dabartiniais mūsų pinigais. Ta- 
čiau Jorkšyro audiniai, kurie dabar pardavinėjami už 
keturis šilingus jardas, yra tikriausiai daug geresni už 
to meto audinius, gamintus dėvėti vargingiausiems pa- 
prastiems samdiniams. Todėl net jų drabužių piniginė 
kaina dabar gali būti, atsižvelgiant į kokybę, šiek tiek 
pigesnė nei buvo tais senais laikais. Realioji kaina ne- 
abejotinai yra daug mažesnė. Tais laikais dešimt pensų 
už bušelį kviečių buvo laikoma nuosaikia ir pagrįsta kai- 
na. Todėl du šilingai buvo dviejų bušelių ir beveik dvi- 
ejų pekų kviečių kaina; tiek kviečių dabar, kai bušelis 
kainuoja tris šilingus šešis pensus, kainuotų aštuonis ši- 
lingus devynis pensus. Už jardą tokio audeklo vargingi 
samdiniai turėdavo atsisakyti galimybės įsigyti tokį pra- 
gyvenimo reikmenų kiekį, kokį šiandien būtų galima įsi- 
gyti už aštuonis šilingus devynis pensus. Toks buvo iš- 
laidas reguliuojantis įstatymas, apribojantis vargšų 
prabangą ir išlaidavimą. Taigi jų drabužiai apskritai bu- 
vo daug brangesni. 

Tas pats įstatymas tam žmonių luomui draudė mū- 
vėti kojines, kurių kaina viršytų keturiolika pensų už 
porą, - dabartiniais mūsų pinigais tai sudarytų maždaug 
dvidešimt aštuonis pensus. Bet tais laikais keturiolika 
pensų buvo vieno bušelio ir beveik dviejų pekų kviečių 
kaina; toks kiekis kviečių šiais laikais kainuotų penkis 
šilingus tris pensus. Mūsų sąlygomis tokią kainą už ko- 
jinių porą skurdžiausio ir žemiausio luomo samdiniui tu- 
rėtume laikyti labai didele. Bet tais laikais samdinys iš 
tikrųjų turėjo mokėti jai ekvivalentišką kainą. 

Eduardo IV laikais kojinių mezgimas niekur Europoje 
tikriausiai dar nebuvo žinomas. Europiečiai kojines da- 
rė iš paprasto audeklo, ir tai galėjo būti viena iš jų bran- 
gumo priežasčių. Pasakojama, kad pirmasis asmuo, ėmęs 
Anglijoje mūvėti kojines, buvo karalienė Elžbieta. Ji gavo 
jas dovanų iš Ispanijos ambasadoriaus. 

Tiek paprastų, tiek gerųjų vilnonių audinių manu- 
faktūrose naudojami įrengimai tais laikais buvo kur kas 
prastesni nei dabar. Nuo to laiko buvo padaryti trys la- 
bai svarbūs jų patobulinimai, tikriausiai greta daugelio 
smulkių pagerinimų, kurių skaičių ir svarbą nebūtų 
lengva tiksliai apibūdinti. Tie trys esminiai patobulini- 
mai buvo tokie: pirma, verpstė buvo pakeista verpimo 
rateliu, dėl to toks pat darbo kiekis galėjo padaryti dvi- 
gubai daugiau darbo. Antra, imtos naudoti kelios labai 
išradingos mašinos, kurios dar labiau palengvino ir pa- 
spartino šukuotų ir nevalytų vilnų gijų suvijimą arba 
deramą apmatų ir ataudų sudėliojimą prieš įveriant juos 
į stakles; tai operacija, kuri iki tų mašinų išradimo tu- 
rėjo būti nepaprastai varginanti ir sudėtinga. Trečia, im- 
ta naudoti vėlimo mašiną audiniams storinti, užuot min- 
džius juos vandenyje. Nei vėjo, nei vandens malūnai 
Anglijoje penkioliktojo amžiaus pradžioje dar nebuvo ži- 
nomi, nebuvo jų, kiek man žinoma, ir niekur kitur Eu- 
ropoje į šiaurę nuo Alpių. Kiek anksčiau jie pirmiausia 
atsirado Italijoje. 

Žinant šias aplinkybes tam tikru mastu galima pa- 
aiškinti, kodėl tiek paprasto, tiek gerojo audeklo realio- 
ji kaina tais senais laikais buvo žymiai didesnė nei da- 
bar. Reikėdavo įdėti daugiau darbo, kad prekės būtų 
pateiktos į rinką. Todėl jas pateikus už jas turėjo būti 
galima nupirkti arba jas išmainyti į didesnį kiekį. 

Tikriausiai tais senais laikais paprastas audeklas An- 
glijoje būdavo gaminamas tokiu būdu, koks yra įprastas 
šalyse, kur amatai ir manufaktūros tebėra ankstyvojoje 

stadijoje. Tai tikriausiai būdavo šeimos manufaktūra, 
skirtingas darbo dalis priešokiais atlikdavo visi beveik 
kiekvienos šeimos nariai; tai būdavo jų darbas tiktai tuo- 
met, kai nebūdavo ką daugiau dirbti, bet nebuvo jų pa- 
grindinė veikla, iš kurios jie pelnytųsi didžiąją pragyve- 
nimo dalį. Jau buvo pažymėta, kad taip atliekamas 
darbas visada pateikiamas į rinką daug pigiau nei tas, ku- 
ris yra pagrindinis ar vienintelis dirbančiojo egzistavimo 
šaltinis. Kita vertus, gerojo audeklo tais laikais Anglijo- 
je niekas negamino, jį audė turtinga ir prekiaujanti 
Flandrijos šalis, ir tikriausiai tuomet, kaip ir dabar, tuo 
užsiėmė žmonės, kurie visiškai arba daugiausia pragyve- 
no iš to darbo. Be to, tai buvo užsienio manufaktūros, to- 
dėl jos turėjo mokėti tam tikrą rinkliavą karaliui, bent 
jau nuo seno įprastą mokestį nuo svorio ar vertės. Tie- 
sa, toji rinkliava tikriausiai nebuvo didelė. Tais laikais 
Europos politika buvo ne varžyti nustatant dideles rin- 
kliavas užsienio gaminių įvežimą, bet veikiau jį skatin- 
ti, kad pirkliai galėtų tiekti didikams kuo prieinamiau- 
sia kaina jų geidžiamas patogumo ir prabangos prekes, 
kurių neįstengė pateikti jų pačių šalies pramonė. 
Atsižvelgdami į visas šias aplinkybes, tikriausiai ga- 
lėsime tam tikru mastu sau paaiškinti, kodėl tais senais 
laikais realioji paprasto audeklo kaina, palyginti su ge- 
ruoju audeklu, buvo tiek daug mažesnė nei šiais laikais. 


Skyriaus pabaiga 


Aš užbaigsiu šį labai ilgą skyrių pažymėdamas, kad 
kiekvienas visuomenės veiklos sąlygų pagerinimas daž- 
niausiai tiesiogiai ar netiesiogiai kelia realiąją žemės ren- 
tą, didina realųjį žemės savininko turtą, jo galią pirkti 
darbą arba kitų žmonių darbo vaisius. 

Žemės gerinimas ir žemdirbystės plėtojimas dažniau- 
siai tiesiogiai didina šią galią. Didėjant žemės produkci- 

jai, neišvengiamai didėja ir žemės savininkui priklausanti 
jos dalis. 

Žemės rentą taip pat tiesiogiai didina, ir netgi dar di- 
desne proporcija, tų neapdorotos žemės produkcijos da- 
lių, kurios iš pradžių yra išplėtoto žemės gerinimo ir dir- 
bimo rezultatas, o vėliau pačios tampa tolesnio jų plėto- 
jimo pagrindu, realiosios kainos didėjimas; pavyzdžiui, 
galvijų kainos didėjimas po kiek laiko pats ima tiesiogiai 
didinti žemės rentą, ir netgi dar didesne proporcija. Di- 
dėjant produkcijos realiajai vertei, padidėja ne tik realioji 
žemės savininko dalies vertė, jo realus disponavimas ki- 
tų žmonių darbu, bet kartu padidėja ir jam atitenkančios 
dalies santykis su visa produkcija. Žemės produkcijai gau- 
ti jos realiajai kainai padidėjus neprireikia daugiau dar- 
bo nei anksčiau. Todėl pakanka mažesnės jos dalies pa- 
dengti sankaupoms, įskaitant ir jų įprastinį pelną, išleis- 
toms šiam darbui. Taigi žemės savininkui atitenkanti 
dalis turės padidėti. 

Visi tie darbo gamybinės galios pagerinimai, kurie tie- 
siogiai mažina gaminių realiąją kainą, netiesiogiai didi- 
na realiąją žemės rentą. Tą dalį neapdorotos produkci- 
jos, kurios pats nesuvartoja, arba, kas yra tas pat, tos 
dalies kainą žemės savininkas iškeičia į manufaktūrų ga- 
minius. Kas sumažina pastarųjų realiąją kainą, pakelia 
neapdorotos produkcijos realiąją kainą. Todėl toks pat 
neapdorotos produkcijos kiekis tampa didesnio apdoro- 
tos produkcijos kiekio ekvivalentu; taigi žemės savinin- 
kas įstengia nusipirkti didesnį pageidaujamų patogumų 
ar prabangos prekių kiekį. 

Kiekvienas visuomenės realiojo turto padidėjimas, 
kiekvienas naudingo darbo kiekio padidėjimas turi ten- 
denciją netiesiogiai didinti realiąją žemės rentą. Tam tik- 
ra šio darbo dalis natūraliai atitenka pačiai žemei. Dau- 
giau žmonių ir galvijų panaudojama žemei dirbti, 
padidėjus sankaupoms, kurios skiriamos galvijams au- 

ginti, padidėja ir produkcija, o kartu su produkcija didė- 
ja ir renta. 

Kita vertus, priešingos aplinkybės — prastas žemės dir- 
bimas ir nesirūpinimas jos gerinimu, kurios nors neap- 
dorotos žemės produkcijos dalies realiosios kainos kri- 
timas, manufaktūrų gaminių realiosios kainos kilimas 
dėl gamintojų meistriškumo ir darbštumo nuosmukio, 
visuomenės realiojo turto sunykimas, - visi tie veiks- 
niai mažina realiąją žemės rentą, mažina realųjį žemės 
savininko turtą, menkina jo galią pirkti darbą arba kitų 
žmonių darbo vaisius. 

Kiekvienos šalies visa metinė žemės ir žmonių darbo 
produkcija arba, kas yra tas pat, bendra visos tos produk- 
cijos kaina natūraliai pasiskirsto, kaip jau esame sakę, 
į tris dalis - žemės rentą, darbo užmokestį ir sankaupų 
pelną ir sudaro trijų skirtingų žmonių klasių - gyvenan- 
čių iš rentos, gyvenančių iš darbo užmokesčio ir gyvenan- 
čių iš pelno - pajamas. Tai yra trys pagrindinės, pradi- 
nės kiekvienos civilizuotos visuomenės struktūrą 
sudarančios klasės, iš kurių pajamų galiausiai susidaro 
visų kitų klasių pajamos. 

Pirmosios iš tų trijų pagrindinių klasių interesas, kaip 
matyti iš to, kas buvo ką tik pasakyta, yra tvirtai ir ne- 
atskiriamai susijęs su bendruoju visuomenės interesu. 
Kas paremia ar pažeidžia vieną, neišvengiamai paremia 
arba pažeidžia ir kitą. Kai visuomenė svarsto kokią nors 
prekybos ar viešosios tvarkos normą, žemės savininkai 
niekada jos nesuklaidins remdami savo interesą turėti 
sau naudingą specifinę tvarką, jeigu tik jie teisingai su- 
vokia tą interesą. Tiesa, jie pernelyg dažnai stokoja to- 
kio suvokimo. Jie yra vieninteliai iš tų trijų klasių, ku- 
rių pajamos nekainuoja jiems nei darbo, nei rūpesčių, 
jie gauna jas, taip sakant, savaime ir nepriklausomai nuo 
savo pačių planų ar sumanymų. Dėl to tingumo, kuris 
yra natūrali jų dykumo ir saugumo pasekmė, jie perne- 

lyg dažnai ne tik daug ko nesuvokia, bet ir nesugeba 
mąstyti taip, kaip būtina mąstyti norint numatyti ir su- 
prasti bet kokios viešosios normos pasekmes. 

Antrosios klasės, gyvenančios iš darbo užmokesčio, 
interesas yra tvirtai susijęs su visuomenės interesu, ly- 
giai kaip ir pirmosios. Jau parodėme, kad samdomo dar- 
bininko atlyginimas didžiausias yra tada, kai darbo pa- 
klausa nuolat auga arba kai samdomųjų skaičius kasmet 
gerokai padidėja. Kai šis realusis visuomenės turtas tam- 
pa nekintamas, darbininko atlyginimas netrukus kren- 
ta iki tokio dydžio, kurio pakanka vien išlaikyti šeimai, 
arba tęsti samdomų darbininkų giminei. Kai visuome- 
nė išgyvena nuosmukį, atlyginimas krenta netgi žemiau 
tos ribos. Visuomenei klestint žemės savininkų klasė, 
matyt, gali laimėti daugiau nei samdomų darbininkų kla- 
sė; bet nėra kitos klasės, kuri taip žiauriai nukentėtų, 
kai visuomenė patiria nuosmukį. Tačiau nors samdomo 
darbininko interesas yra tvirtai susijęs su visos visuo- 
menės interesu, jis visiškai nesugeba nei suvokti tą in- 
teresą, nei suprasti jo ryšį su jo paties interesu. Jo gy- 
venimo sąlygos nepalieka jam nė kiek laiko būtinai 
informacijai gauti, o jo išsilavinimas ir įpročiai papras- 
tai yra tokie, kad jis nesugebėtų vertinti net ir tada, jei 
turėtų visą informaciją. Todėl viešuosiuose svarstymuose 
jo balsas mažai tegirdimas ir mažiau vertinamas, išsky- 
rus ypatingus atvejus, kai jo pasipiktinimą pakursto, pa- 
remia ir nukreipia jo darbdaviai - ne jo labui, bet siek- 
dami savų tikslų. 

Samdinių darbdaviai sudaro trečiąją klasę - gyvenan- 
čią iš pelno. Būtent sankaupos, naudojamos pelnui gau- 
ti, paleidžia veikti didžiąją naudingo darbo dalį kiekvie- 
noje visuomenėje. Sankaupų naudotojų planai ir 
sumanymai reguliuoja ir nukreipia visus svarbiausius 
darbo veiksmus, o pelnas yra visų tų planų ir sumany- 
mų tikslas. Tačiau pelno norma, kitaip nei renta ir dar- 

bo užmokestis, nekyla visuomenei klestint ir nekrenta 
jai patiriant nuosmukį. Priešingai, ji yra natūraliai ma- 
ža turtingose šalyse ir didelė skurdžiose šalyse, ir visa- 
da yra didžiausia tose, kurios sparčiausiai artėja prie žlu- 
gimo. Todėl šios trečiosios kasės interesas nėra taip pat, 
kaip anų dviejų klasių, susijęs su visuomenės bendruo- 
ju interesu. Pirkliai ir manufaktūrų šeimininkai šioje 
klasėje yra dvi žmonių grupės, kurios paprastai įdeda di- 
džiausius kapitalus ir kurios dėl savo turto turi didžiau- 
sią įtaką visuomenėje. Kadangi visą gyvenimą jie kuria 
planus ir sumanymus, jiems dažnai būdingas skvarbes- 
nis suvokimas nei daugumai kaimo žemvaldžių. Bet ka- 
dangi jų mintys paprastai susijusios su jų konkrečios 
verslo srities interesu, 0 ne su visuomenės interesu, jų 
vertinimai, net ir pateikiami labai atvirai (to anaiptol ne- 
pasakytum apie kiekvieną atvejį), daug labiau priklauso 
nuo jų pačių, 0 ne nuo visuomenės intereso. Jie prana- 
šesni už kaimo žemvaldžius ne tiek visuomenės intere- 
so suvokimu, kiek geresniu savo pačių intereso suvoki- 
mu. Būtent dėl tokio geresnio savo intereso suvokimo 
sankaupų savininkai dažnai pasinaudoja žemvaldžių dos- 
numu ir įtikina juos paaukoti tiek savo, tiek visuomenės 
interesą remiantis paprastu, bet nuoširdžiu įsitikinimu, 
kad būtent sankaupų savininkų, o ne jų pačių interesas 
ir yra visuomenės interesas. Tačiau tarpininkų interesas 
bet kurioje konkrečioje prekybos ar gamybos šakoje kai 
kuriais atžvilgiais visada skiriasi nuo visuomenės intere- 
so, o kartais yra net jam priešingas. Tarpininkų intere- 
sas visada yra išplėsti rinką ir sumažinti konkurenciją. 
Siekis išplėsti rinką dažnai gali būti priimtinas visuome- 
nės interesui, tačiau siekis sumažinti konkurenciją visa- 
da bus priešingas jam ir gali būti naudingas tik tarpinin- 
kams, nes padidina jų pelnus virš natūralaus lygio, taigi 
jie savo naudai surenka niekuo nepagrįstą mokestį iš tė- 

vynainių. Į pasiūlymus dėl naujų prekybos įstatymų ar 
taisyklių, pateikiamus šitos klasės žmonių, visada reikia 
žiūrėti labai atsargiai, ir jų niekada negalima priimti 
prieš tai gerai ir nuodugniai neištyrus - ne tik kruopš- 
čiai, bet ir įtariai. Tokius pasiūlymus pateikia žmonių 
klasė, kurios interesas niekada tiksliai nesutampa su vi- 
suomenės interesu, kurios bendras interesas yra apgauti 
ir netgi pavergti visuomenę ir kuri daugeliu atvejų iš tie- 
sų nesyk apgaudinėjo ir išnaudojo žmones. 


Metai Kviečių kvarterio Skirtingų Kiekvienų metų 
kaina kiekvienais tų pačių metų vidutinė kaina 
metais kainų vidurkis dabartiniais pinigais 
Sv. šil., pen- Sv. šil, pen- Sv. šil, pen- 
st., sai st., sai st., sai 
1202 - 12 - - - - 1 16  - 
— 12 2 
1205 - 13 4 - 13 5 2 - 3 
a 15 2 
1223 - 12 - - - - 1 16 - 
1237 - 3 4 - - - - 10  - 
1243 - 2 - - - - B 6 - 
1244 - 2 - - - - - 6 - 
1246 - 16  —- - - — 2 - 
1247 - 13 4 - - - 2 - - 
1257 1 4 - £ - — 3 12  —- 
1258 - 15 - - 17 —- 2 11 - 
2 16 ži 
1270 4 16  —- 5 12  —- 16 16 —- 
6 8 - 
1286 - 2 8 - 9 4 1 8 - 
2 16 = 


Iš viso 35 9 3 
Vidutinė kaina 2 19 1! 

Metai Kviečių kvarterio Skirtingų Kiekvienų metų 
kaina kiekvienais tų pačių metų vidutinė kaina 
metais kainų vidurkis dabartiniais pinigais 
Sv. šil., pen- Sv. šil, pen- Sv. šil, pen- 
st., sai st., sai st., sai 
1287 - 3 4 - - - - 10 — 
- - 8 
2 1 Ž 
- 1 4 
1288 - 1 6 - 3 - 9 J 
- 1 8 
2 9 2: 
- 3 4 
- 9 4 
2 12 — 
ži 6 * 
1289 - 2 - - 10 194 1 10 49,4 
- 10 8 
1 2 S 
1290 - 16  - - - - 2 - 
1294 - 16  - - - - 2 8 - 
1302 - 4 - - - - - 12 — 
1309 - 2 - - - 1 1 6 
1315 1 - - - - - 3 - - 
1 = - 
1316 1 10  - 1 10 6 4 11 6 
1 12  —- 
9 2 Ž 
2 4 - 
a 14 — 
1317 2 13  —- 1 19 6 5 18 6 
4 m a 
- 6 8 
1336 — 2 - - - - - 6 - 
1338 - 3 4 - - - - 10 —- 


Iš viso 23 4 11! 
Vidutinė kaina 1 18 8 

Metai Kviečių kvarterio Skirtingų Kiekvienų metų 


kaina kiekvienais tų pačių metų vidutinė kaina 
metais kainų vidurkis dabartiniais pinigais 
Sv. šil., pen- Sv. šil., pen- Sv. šil, pen- 
st., sai st., sai st., sai 
1339 - 9 - - - — 1 7 - 
1349 - 2 - - - - - 5 2 
1359 1 6 8 - - - 3 2 2 
1361 - 2 - - - — - 4 8 
1363 - 15 —- - - — 1 15  - 
1369 1 - - 1 2 - 2 9 4 
1 4 - 
1379 - 4 - - - - - 
1387 - 2 - — - - - 
- 13 4 
1390 - 14 —- - 14 5 1 13 7 
=> A6-. = 
1401 - 16 — - - - 1 17 4 
1407 - 4 4, - 3 10 - 8 11 
- 3 4 
1416 - 16 —- - - - 1 12  —- 


Iš viso 15 9 4 
Vidutinė kaina 1 5 9 


1423 = a = 6 5 

1425 = 4 = = "i 

1434 1 6 8 = B e 2 13 4 

1435 - 5 4 a 8 = - 10 8 

1439 L“ + 1 3 4 2 6 8 
1 6 8 

1440 L 4 < E 2 2 8 —- 

1444 = - 4 2 - 8 4 
2 4 2 

1445 = 4 6 = = = 40 B 

Metai Kviečių kvarterio Skirtingų Kiekvienų metų 


kaina kiekvienais tų pačių metų vidutinė kaina 
metais kainų vidurkis dabartiniais pinigais 

Sv. šil, pen- Sv. šil, pen- Sv. šil., pen- 

st., sai st., sai st., sai 
1447 - 8 - - - - - 16 —- 
1448 - 6 8 - - — - 13 4 
1449 - 5 - - - - - 10 —- 
1451 - 8 - - - - - 16 —- 


Iš viso 12 15 4 
Vidutinė kaina 1 1 3 


1453 - 5 4 - -- - 10 
1455 - 1 - -- — 2 4 
1457 - 7 8 - -- - 15 4 
1459 - 5 - - -- - 10 —- 
1460 - 8 - - -- - 16 —- 
1463 - 2 - - 1 10 - 3 8 
- 1 
1464 - 6 - - — - 10 —- 
1486 1 4 - - - - 1 17 — 
1491 - 14 8 - —- 1 2 - 
1494 - 4 - - — — 6 - 
1495 - 3 4 - -- - 5 — 
1497 1 - - - - — 1 11 — 
Iš viso 8 9 - 
Vidutinė kaina - 14 1 
499  — 4 S SS 8 
1504 - 5 8 - - - - 8 6 
1521 1 - - - - - 1 10 — 
BT 2 00 L (0 24 
ES L MOLO m L 4 B 

Metai Kviečių kvarterio Skirtingų Kiekvienų metų 
kaina kiekvienais tų pačių metų vidutinė kaina 
metais kainų vidurkis dabartiniais pinigais 
"Sv. šil, pen- Sv. šil, pen- | Sv. šil, pen- 
st., sai st., sai st., sai 
1554 - 8 - - -- - 8 - 
1555 - 8 - - -- - - 
1556 - 8 - - -- - 8 - 
Ė 4 Ž 
1557 - 5 - - 17 8 - 17 8h 
Ž 8 2 
2 13 4 
1558 — 8 3 > > > 2 8 L 
1559 - 8 - - —- - 8 - 
IG + M S — 0 > 0 
Iš viso 6 0 21 
000 Vidutinė kaina - 10 Škao 
1561 - - - -- - 8 - 
1562 - - - —- - - 
1574 2 16 — 2 -- 2 - - 
1 4 - 
1587 3 4 - - -- 3 4 - 
1594 2 16 — - —- 2 16 — 
1595 2 13 — - -- 2 13 — 
1596 4 - - - —- 4 - - 
1597 5 4 - 4 12 — 4 12 — 
4 e i: 
1598 2 16 8 - -- 2 16 8 
1599 1 19 2 - —- 1 19 2 
1600 1 17 8 - —- 1 17 8 
1601 1 14 10 - —- 1 14 10 


Iš viso 28 9 4 
Vidutinė kaina 2 7 5 

Devynių bušelių kvarterio geriausių arba labiausiai vertinamų kvie- 
čių kainos Vindzoro turguje Marijos Apreiškimo dieną ir per My- 
kolines nuo 1595 iki 1764 metų imtinai; kiekvienų metų kaina yra 
tų dviejų turgaus dienų didžiausių kainų vidurkis. 


Metai Sv. šil, pen- Metai Sv. šil, pen- 
st., sai st., sai 
1595 2 0 0 1621 1 10 4 
1596 2 8 0 1622 2 18 8 
1597 3 9 6 1623 2 12 0 
1598 2 16 8 1624 2 8 0 
1599 1 19 2 1625 2 12 0 
1600 1 17 8 1626 2 9 4 
1601 1 14 10 1627 1 16 0 
1602 1 9 4 1628 1 8 0 
1603 1 15 4 1629 2 2 0 
1604 1 10 8 1630 2 15 8 
1605 1 15 10 1631 3 8 0 
1606 1 13 0) 1632 2 13 4 
1607 1 16 8 1633 2 18 0 
1608 2 16 8 1634 2 16 0 
1609 2 10 0 1635 2 16 0 
1610 1 15 10 1636 2 16 8 
1611 1 18 8 16)40 0 0 
1612 2 2 4 2 10 0 
1613 2 8 8 
1614 2 1 8 
1615 1 18 8 
1616 2 0 4 
1617 2 8 8 
1618 2 6 8 
1619 1 15 4 
1620 1 10 4 
26)54 0 6h 
2 1 6/h 

Už kviečių kvarterį Už kviečių kvarterį 

Metai Sv. šil, pen- Metai Sv. šil, pen- 

st., sai st., sai 
1637 2 13 0 Atkelta 79 14 10 
1638 2 17 4 1671 2 2 0) 
1639 2 4 10 1672 2 1 () 
1640 2 4 8 1673 2 6 8 
1641 2 8 0 1674 3 8 8 
1642! 0 (0) 0 1675 3 4 8 
1643 0 0 0 1676 1 18 0 
1644 0 0 0 1677 2 2 0 
1645 0 0 0 1678 2 19 0) 
1646 2 8 0 1679 3 0 () 
1647 3 13 8 1680 2 5 0 
1648 4 5 0 1681 2 6 8 
1649 4 0 0 1682 2 4 0 
1650 3 16 8 1683 2 0 0 
1651 3 13 4 1684 2 4 0 
1652 2 9 6 1685 2 6 8 
1653 1 15 6 1686 1 14 0 
1654 1 6 0 1687 1 5 2 
1655 1 13 4 1688 2 6 0) 
1656 2 3 0) 1689 1 10 0 
1657 2 6 8 1690 1 14 8 
1658 3 5 0 1691 1 14 0 
1659 3 6 0 1692 2 6 8 
1660 2 16 6 1693 3 7 8 
1661 3 10 0 1694 3 4 0 
1662 3 14 0 1695 2 13 0 
1663 2 17 0 1696 3 11 (0) 
1664 2 0) 6 1697 3 0 0 
1665 2 9 4 1698 3 8 4 
1666 1 16 0) 1699 3 4 0 
1667 1 16 (0) 1700 2 (0 () 
1668 2 0 0) 60)153 1 8 
1669 2 4 4 2 1 0 
1670 2 1 8 


Nukelta 79 14 


-- 
O 


11 Trūksta duomenų. 1646 m. kainą pateikė vyskupas Fleet- 
woodas. 


310 


XI. Apie žemės rentą 


Už kviečių kvarterį Už kviečių kvarterį 

Metai Sv. šil, pen- Metai Sv. šil., pen- 

st., sai st., sai 
1701 1 17 8 Atkelta 69 8 8 
1702 1 9 6 1734 1 18 10 
1703 1 16 0 1735 2 3 0 
1704 2 6 6 1736 2 0 4 
1705 1 10 0 1737 1 18 0 
1706 1 6 0 1738 1 15 6 
1707 1 8 6 1739 1 18 6 
1708 2 1 6 1740 2 10 8 
1709 3 18 6 1741 2 6 8 
1710 3 18 0 1742 1 14 0 
1711 2 14 0 1743 1 4 10 
1712 2 6 4 1744 1 4 10 
1713 2 11 0 1745 1 7 6 
1714 2 10 4 1746 1 19 0 
1715 2 3 0 1747 1 14 10 
1716 2 8 0 1748 1 17 0 
1717 2 5 8 1749 1 17 0 
1718 1 18 10 1750 1 12 6 
1719 1 15 0 1751 1 18 6 
1720 1 17 0 1752 2 1 10 
1721 1 17 6 1753 2 4 8 
1722 1 16 0 1754 1 14 8 
1723 1 14 8 1755 1 13 10 
1724 1 17 0 1756 2 5 3 
1725 2 8 6 1757 3 0 0 
1726 2 6 0) 1758 2 10 0 
1727 2 2 0 1759 1 19 10 
1728 2 14 6 1760 1 16 6 
1729 2 6 10 1761 1 10 3 
1730 1 16 6 1762 1 19 0 
1731 1 12 10 1763 2 0) 9 
1732 1 6 8 1764 2 6 9 
1733 1 8 4 64)129 13 6 
Nukeliama 69 8 8 2 0 6Pk 

Už kviečių kvarterį Už kviečių kvarterį 

Metai Sv. šil, pen- Metai Sv. šil, pen- 

st., sai st., sai 
1731 1 12 10 1741 2 6 8 
1732 1 6 8 1742 1 14 0 
1733 1 8 4 1743 1 4 10 
1734 1 18 10 1744 1 4 10 
1735 2 3 0 1745 1 7 6 
1736 2 0 4 1746 1 19 0 
1737 1 18 0 1747 1 14 10 
1738 1 15 6 1748 1 17 0 
1739 1 18 6 1749 1 17 0 
1740 2 10 8 1750 1 12 6 

10)18 12 8 10)16 18 


1 17 34 1 13 94 


Antra knyga 


APIE SANKAUPŲ PRIGIMTĮ, 
KAUPIMĄ IR NAUDOJIMĄ 


ĮVADAS 


Toje nebrandžioje visuomenės pakopoje, kai nėra dar- 
bo pasidalijimo, kai mainai reti ir kiekvienas žmogus vis- 
kuo apsirūpina pats, nėra jokio reikalo iš anksto sukaup- 
ti ar sudaryti kokias nors sankaupas, kad visuomenės 
veikla nesutriktų. Kiekvienas žmogus stengiasi savo pa- 
ties galiomis patenkinti savo reikmes, kai tik jos atsi- 
randa. Kai jis išalksta, eina medžioti; kai susidėvi jo dra- 
bužis, jis apsidengia pirmo nudobto stambaus žvėries 
kailiu; o kai jo lūšna ima griūti, jis pataiso ją, kaip su- 
geba, panaudodamas tam arčiausiai augančius medžius 
arba velėną. 

Tačiau kai tik įsigali darbo pasidalijimas, atskiro žmo- 
gaus darbo produktai patenkina tik labai nedidelę jo pa- 
ties kasdienių reikmių dalį. Kur kas didesnę jų dalį pa- 
tenkina kitų žmonių darbo produktai, kuriuos jis įsigyja 
už savo paties darbo produktus arba, kas yra tas pat, už 
tų produktų kainą. Tačiau jis negali jų pirkti tol, kol jo 

paties darbo produktai nebus ne tik pagaminti, bet ir par- 
duoti. Todėl kur nors turi būti sukaupta pakankamai 
įvairių rūšių prekių, kad jis galėtų pragyventi ir būtų 
aprūpintas darbo medžiagomis bei įrankiais bent jau tą 
laiką, kol įvyks tie abu procesai. Audėjas negali visiškai 
atsidėti savo amatui, jeigu jis pats ar kitas asmuo iš 
anksto nebus sukaupę atsargų, pakankamų jam pragy- 
venti ir aprūpinti jį darbo medžiagomis bei įrankiais, kol 
jis ne tik išaus, bet ir parduos savo audeklą. Akivaizdu, 
kad šios atsargos turi būti sukauptos gerokai anksčiau, 
nei jis ilgam laikui imsis tokio specialaus amato. 
Kadangi sankaupų telkimas dėl pačios daiktų prigim- 
ties turi vykti pirm darbo pasidalijimo, tai darbas gali 
būti vis labiau skaidomas tik jei prieš tai sutelkiama vis 
daugiau ir daugiau sankaupų. Medžiagų kiekis, kurį gali 
perdirbti toks pat žmonių skaičius, sparčiai didėja, jei 
darbo pasidalijimas plečiasi; ir kai kiekvieno darbininko 
veiksmai palaipsniui tampa vis paprastesni, išrandama 
vis įvairesnių naujų mašinų, palengvinančių ir paspar- 
tinančių tuos veiksmus. Todėl norint suteikti pastovų 
darbą vienodam darbininkų skaičiui, kai darbo pasidali- 
jimas plečiasi, prireikia iš anksto sukaupti didesnes me- 
džiagų ir įrankių atsargas, nei būtų reikalinga esant 
mažiau išsivysčiusiai gamybai. Betgi darbininkų skaičius 
apskritai kiekvienoje verslo šakoje didėja plečiantis jo- 
je darbo pasidalijimui, tai yra veikiau tas jų skaičiaus di- 
dėjimas leidžia jiems skaidytis ir specializuotis. 
Išankstinis sankaupų telkimas yra būtinas darbo ga- 
mybinei galiai sparčiai didinti, ir pats tas telkimas savo 
ruožtu skatina šį didėjimą. Kai asmuo naudoja savo san- 
kaupas darbininkams išlaikyti, jis neišvengiamai siekia 
naudoti sankaupas tokiu būdu, kad būtų atliktas kuo di- 
džiausias darbo kiekis. Todėl jis stengiasi tinkamiausiai 
paskirstyti darbus savo darbininkams ir parūpinti jiems 
geriausias mašinas, kokias tik jis gali sukurti ar įsten- 

gia nupirkti. Abiem šiais atžvilgiais jo galimybės papras- 
tai yra proporcingos jo sankaupų dydžiui, tai yra žmo- 
nių skaičiui, kurį jis gali įdarbinti. Vadinasi, darbinės 
veiklos mastas kiekvienoje šalyje ne tik didėja didėjant 
sankaupoms, kurios sukuria užimtumą joje, bet ir dėl 
to didėjimo toks pat darbinės veiklos mastas atlieka 
daug didesnį darbo kiekį. 

Tokios apskritai yra sankaupų didinimo pasekmės 
pramonei ir jos gamybiniam pajėgumui. 

Šioje knygoje aš stengiausi paaiškinti sankaupų pri- 
gimtį, jų sukaupimo į įvairių rūšių kapitalus pasekmes 
ir įvairaus tų kapitalų naudojimo pasekmes. Knygą su- 
daro penki skyriai. Pirmajame skyriuje aš siekiau paro- 
dyti, kokios yra skirtingos dalys arba rūšys, į kurias na- 
tūraliai dalijasi sankaupos, ar jos būtų individualios, ar 
didelės visuomenės. Antrajame skyriuje stengiausi pa- 
aiškinti pinigų prigimtį ir veikimą, nes pinigai laikomi 
ypatinga bendrųjų visuomenės sankaupų rūšimi. San- 
kaupos, sukauptos kaip kapitalas, gali būti naudojamos 
tiek žmogaus, kuriam jos priklauso, tiek paskolintos 
kuriam nors kitam asmeniui. Trečiajame ir ketvirtaja- 
me skyriuose aš stengiausi išnagrinėti, kaip sankaupos 
veikia abiem tais atvejais. Penktajame, paskutiniame, 
skyriuje kalbama apie skirtingą poveikį, kurį skirtingas 
kapitalo panaudojimas tiesiogiai daro tiek šalies pramo- 
nės kiekybinei apimčiai, tiek metinei žemės ir darbo 
produkcijai. 

Kai žmogaus turimos sankaupos tėra pakankamos 
jam pragyventi keletą dienų ar savaičių, jis retai suma- 
nys gauti iš jų kokių nors pajamų. Jis vartos jas tau- 
piai, kaip tik begali, ir savo darbu stengsis įgyti ką nors 
tokio, kas papildys sankaupas prieš jas visiškai suvarto- 
jant. Šiuo atveju jo pajamos gaunamos vien iš jo darbo. 
Tokia yra didžiosios darbo varguolių dalies padėtis viso- 
se šalyse. 

Tačiau kai žmogus turi sankaupų, iš kurių gali pra- 
gyventi ištisus mėnesius arba metus, jis natūraliai steng- 
sis gauti pajamų iš jų didžiosios dalies, savo kasdieniam 
vartojimui palikdamas tik tiek, kiek pakanka pragyventi, 
kol ims rastis tos pajamos. Taigi visos jo sankaupos 
skirstosi į dvi dalis. Ta dalis, kuri, kaip jis tikisi, galėtų 
duoti jam pajamų, vadinama jo kapitalu. Kita dalis yra 
ta, kuri teikia jam viską, ką jis tiesiogiai suvartoja; ji 
susideda arba, pirma, iš tos visų jo sankaupų dalies, kuri 
iš pradžių ir buvo skirta šiam tikslui; arba, antra, iš jo 
pajamų, nesvarbu, iš kokio šaltinio jos būtų gaunamos, 
kai jos pamažu ima jam plaukti; arba, trečia, iš tokių 
daiktų, kurie buvo nupirkti už pirmąją arba antrąją iš 
minėtųjų dalių ankstesniais metais ir kurie nebuvo vi- 
siškai suvartoti, kaip, pavyzdžiui, drabužių, baldų ir pa- 
našių dalykų atsargos. Pirmosios, antrosios ar visų šių 

trijų rūšių sankaupas žmogus paprastai pasilieka tiesio- 
giniam vartojimui. 

Yra du skirtingi būdai, kuriais galima panaudoti ka- 
pitalą, kad jis duotų pajamų ar pelno jo naudotojui. 

Pirma, jį galima panaudoti auginti, gaminti gėrybėms 
arba pirkti prekėms ir vėl joms parduoti su pelnu. Ši- 
taip naudojamas kapitalas neteikia jokių pajamų ar pel- 
no jo naudotojui tol, kol jis lieka jo rankose arba išsau- 
go tą patį pavidalą. Pirklio turimos prekės neteiks jam 
jokių pajamų ar pelno, kol jis neparduos jų už pinigus, 
ir tiek pat mažai duos jam tie pinigai, kol jis vėl nenu- 
pirks už juos prekių. Pirklio kapitalas nuolat palieka jį 
vienu pavidalu ir grįžta pas jį kitu pavidalu, ir tik to- 
kios apyvartos būdu, tokiais nuolatiniais mainais jis tei- 
kia pirkliui pelną. Todėl tokius kapitalus labai pagrįstai 
galima vadinti apyvartiniais kapitalais. 

Antra, kapitalą galima naudoti žemei pagerinti, pirkti 
naudingoms mašinoms ir darbo įrankiams arba kito- 
kiems panašiems daiktams, kurie teikia pajamas arba 
pelną nekeisdami šeimininko ir nedarydami tolesnės 
apyvartos. Todėl tokius kapitalus labai pagrįstai galima 
vadinti pastoviaisiais kapitalais. 

Skirtingose veiklos srityse reikalingos labai skirtin- 
gos jose naudojamo pastoviojo ir apyvartinio kapitalo pro- 
porcijos. 

Pavyzdžiui, pirklio kapitalas yra grynai apyvartinis. 
Jam nereikia jokių mašinų ar darbo įrankių, jei nelai- 
kysime jais jo krautuvės ar sandėlio. 

Kiekvieno amato meistro ar manufaktūrininko vie- 
nokia ar kitokia kapitalo dalis turi būti įkūnyta jo dar- 
bo įrankiuose. Tačiau vienuose amatuose ji yra labai 
maža, kituose - labai didelė. Siuvėjui nereikia jokių ki- 
tų darbo įrankių, tik adatų rinkinio. Batsiuvio įrankiai 
jau truputį, nors nedaug, brangesni. Audėjo įrankiai jau 
bus gerokai brangesni už batsiuvio įrankius. Tačiau daug 

didesnė visų šių meistrų kapitalo dalis yra apyvartoje — 
arba kaip jų samdomų darbininkų darbo užmokestis, ar- 
ba kaip jų medžiagų kaina, ir sugrįžta kartu su pelnu 
per atlikto darbo kainą. 

Kitų rūšių darbuose reikia daug didesnio pastoviojo 
kapitalo. Pavyzdžiui, stambiose geležies dirbtuvėse dar- 
bo įrankiai yra rūdos lydymo krosnis, kalvė, valcavimo 
staklės, kurių neįrengsi be labai didelių išlaidų. Anglių 
ir kitokiose kasyklose įrengimai, reikalingi išsiurbti van- 
deniui bei kitiems tikslams, dažnai yra dar brangesni. 

Ta ūkininko kapitalo dalis, kuri įdėta į žemdirbystės 
padargus, yra jo pastovioji dalis, o ta, kuri naudojama 
darbo užmokesčiui ir jam dirbantiems samdiniams išlai- 
kyti, yra apyvartinis kapitalas. Ūkininkas gauna pelną iš 
pirmosios dalies turėdamas ją kaip nuosavybę, o iš ant- 
rosios - išleisdamas ją. Jo darbinių galvijų kaina arba 
vertė yra pastovusis kapitalas, lygiai kaip ir jo turimų pa- 
dargų vertė. O jų išlaikymas yra apyvartinis kapitalas, 
lygiai kaip ir jam dirbančių samdinių išlaikymas. Ūkinin- 
kas gauna pelną pasilaikydamas darbinius galvijus ir iš- 
leisdamas jų išlaikymui skirtą kapitalą. Galvijų, kurie 
auginami ir penimi ne darbui, bet parduoti, kaina bei jų 
išlaikymas yra apyvartinis kapitalas. Ūkininkas gauna 
pelną išsiskirdamas su jais. Avių pulkelis ar galvijų banda 
šalyje, kur jie auginami, nupirkti ne darbui ir ne parduo- 
ti, bet siekiant gauti pelno iš jų vilnos, iš jų pieno ir iš 
jų prieauglio, yra pastovusis kapitalas. Pelnas gaunamas 
juos laikant. Jų išlaikymas yra apyvartinis kapitalas. Pel- 
nas gaunamas išsiskiriant su juo; tas kapitalas sugrįžta 
tiek su savo pelnu, tiek su pelnu nuo visos galvijų kai- 
nos, įeinančiu į vilnos, pieno ir prieauglio kainą. Visa sėk- 
los vertė taip pat yra pastovusis kapitalas. Nors ji keliau- 
ja iš aruodo į dirvą ir atgal, ji niekad nekeičia šeimininko 
ir todėl faktiškai nėra apyvartoje. Ūkininkas čia gauna 
pelną ne parduodamas sėklą, bet jos priaugindamas. 

Bendrosios bet kurios šalies ar visuomenės sankau- 
pos yra tas pats, kas visų jos gyventojų ar narių sankau- 
pos, ir todėl natūraliai skirstosi į tokias pačias tris dalis, 
kurių kiekviena turi skirtingą paskirtį arba funkciją. 

Pirmoji yra ta dalis, kuri skiriama tiesioginiam var- 
tojimui ir ypatinga tuo, kad neteikia jokių pajamų ar pel- 
no. Ji susideda iš maisto, drabužių, baldų ir kitų san- 
kaupų, pirktų jų tiesioginių vartotojų, bet dar visiškai 
nesuvartotų. Visi kuriuo nors metu šalyje esantys gy- 
venamieji namai taip pat yra šios pirmosios dalies ele- 
mentas. Sankaupos, panaudojamos paties savininko gy- 
venamajam namui įrengti, nuo to momento nustoja būti 
kapitalu, tai yra duoti kokias nors pajamas savininkui. 
Pats gyvenamasis namas niekuo neprisideda prie jo gy- 
ventojo pajamų; ir nors jis, be jokios abejonės, tam gy- 
ventojui yra labai naudingas, tačiau tik taip, kaip jam 
naudingi drabužiai ir baldai, kurie vis dėlto sudaro dalį 
namo gyventojo išlaidų, bet ne pajamų. Jei namas išnuo- 
mojamas, kadangi namas nieko nesukuria, nuomininkas 
visada turi mokėti nuomą iš kokių nors kitų pajamų, ku- 
rias jis gauna ar iš darbo, ar iš sankaupų, ar iš žemės. 
Taigi nors savininkui namas gali duoti pajamų ir šitaip 
atlikti jam kapitalo vaidmenį, visuomenei jis neteikia 
nieko ir nėra jai kapitalas, ir visų žmonių pajamos dėl 
jo negali padidėti nė per nago juodymą. Lygiai taip pat 
pajamų kartais gali teikti ir drabužiai ar baldai ir dėl to 
konkretiems asmenims atlikti kapitalo funkciją. Šalyse, 
kur rengiama daug karnavalų, yra net verslas nuomoti 
karnavalo rūbus nakčiai. Baldų apmušėjai dažnai nuo- 
moja baldus mėnesiui ar metams. Daug žmonių išnuo- 
moja įrengtus namus ir gauna nuomą ne tik už namą, 
bet ir už naudojimąsi baldais. Tačiau pajamos, gauna- 
mos iš tokių dalykų, visada galiausiai turi būti paimtos 
iš kokio nors kito pajamų šaltinio. Iš visų individualių 
ar visos visuomenės sankaupų dalių, skirtų tiesioginiam 

vartojimui, namuose sutelktoji dalis vartojama lėčiau- 
siai. Drabužių sankaupa gali tarnauti kelerius metus, bal- 
dų sankaupa - pusę šimtmečio ar visą šimtmetį, 0 gy- 
venamųjų namų sankaupa, kai šie gerai pastatyti ir 
deramai prižiūrimi, gali išlikti daug šimtmečių. Tačiau 
nors jų visiško suvartojimo laikotarpis yra toks ilgas, jie 
vis tiek faktiškai yra sankaupa, skirta tiesioginiam var- 
tojimui, lygiai kaip drabužiai ar baldai. 

Antroji iš tų trijų dalių, į kurias skirstosi bendrosios 
visuomenės sankaupos, yra pastovusis kapitalas, kurio 
ypatumas tas, kad jis duoda pajamas arba pelną nedaly- 
vaudamas apyvartoje ir nekeisdamas šeimininkų. Jį su- 
daro keturi pagrindiniai elementai. 

Pirma, visos naudingos mašinos ir darbo įrankiai, pa- 
lengvinantys ir paspartinantys darbą. 

Antra, visi tie pelningi pastatai, kurie yra priemonė 
gauti pajamų ne tik juos išnuomojantiems savininkams, 
bet ir asmenims, kurie jais naudojasi ir moka už juos 
nuomą, - tokie kaip krautuvės, sandėliai, dirbtuvės, ūki- 
ninkų sodybos su visais būtinais statiniais: arklidėmis, 
svirnais ir t. t. Visi jie labai skiriasi nuo gyvenamųjų na- 
mų. Tai - darbo įrankių atmaina, taip jie ir turėtų būti 
traktuojami. 

Trečia, žemės pagerinimai - tai, kas buvo pelningai 
išleista jai išvalyti, nusausinti, aptverti, patręšti, kad ji 
būtų tinkamiausia dirbti ir derlinga. Ūkis, kurio žemė 
pagerinta, pagrįstai gali būti traktuojamas taip pat, kaip 
tos naudingos mašinos, kurios palengvina ir paspartina 
darbą ir kurias pasitelkus tokio pat dydžio apyvartinis 
kapitalas duoda kur kas didesnes pajamas jo naudoto- 
jui. Ūkis, kurio žemė pagerinta, yra lygiai toks pat pra- 
našus ir gerokai ilgaamžiškesnis nei bet kuri iš tų ma- 
šinų, jis dažnai nereikalauja jokio kitokio taisymo, kaip 
tik kuo pelningiausiai panaudoti jam dirbti skirtą ūki- 
ninko kapitalą. 

Ketvirta, įgyti naudingi visų gyventojų, visuomenės 
narių sugebėjimai. Talentų ugdymas, besimokančiojo iš- 
laikymas mokymosi, studijų ar mokinystės metais visa- 
da reikalauja realių išlaidų, kurios yra pastovusis kapi- 
talas ir įkūnijamos, taip sakant, besimokančiojo 
asmenyje. Sudarydami dalį to žmogaus turto, tokie su- 
gebėjimai kartu yra ir visuomenės, kuriai žmogus pri- 
klauso, turto dalis. Patobulinti samdomojo meistro įgū- 
džiai gali būti traktuojami taip pat, kaip traktuojama 
mašina ar darbo įrankis, palengvinantys ir paspartinan- 
tys darbą ir, nors reikalaujantys tam tikrų išlaidų, grą- 
žinantys tas išlaidas su pelnu. 

Trečioji, paskutinė iš trijų dalių, į kurias natūraliai 
pasiskirsto visuomenės sankaupos, yra apyvartinis ka- 
pitalas; jo ypatumas yra tas, kad jis duoda pajamas tik 
cirkuliuodamas arba keisdamas šeimininkus. Jis taip pat 
susideda iš keturių elementų: 

pirma, iš pinigų, kurie yra priemonė kitiems trims 
elementams patekti į apyvartą ir pasiskirstyti reikia- 
miems vartotojams; 

antra, iš sankaupų ir atsargų, susitelkusių pas mėsi- 
ninką, galvijų augintoją, ūkininką, grūdų pirklį, aludarį 
ir kt., kurie parduoda tas sankaupas tikėdamiesi gauti 
pelną; 

trečia, iš medžiagų, visiškai neapdorotų ar šiek tiek 
apdirbtų, drabužių, baldų bei pastatų, kurie dar nėra įgiję 
nė vieno iš šių trijų pavidalų ir tebėra augintojų, per- 
dirbėjų, prekiautojų audiniais ir drabužiais, miško pir- 
klių, dailidžių, mūrininkų ir kt. rankose; 

pagaliau, ketvirta, iš dirbinių, kurie pagaminti ir už- 
„baigti, bet tebėra pirklio ar gamintojo rankose, nepateikti 
ar nepaskirstyti jų tikriesiems vartotojams; tai tokie už- 
baigti dirbiniai, kokius dažnai randame gatavus kalvio, 
baldžiaus, auksakalio, juvelyro, porceliano pirklio ir ki- 
tų dirbtuvėse ir parduotuvėse. Taigi apyvartinis kapita- 

las susideda iš visokiausių rūšių atsargų, medžiagų bei 
gatavų gaminių, kurie tebėra jų pardavėjų rankose, bei 
iš pinigų, kurie būtini, kad tie gaminiai būtų paleisti į 
apyvartą ir paskirstyti tiems, kurie yra jų galutiniai var- 
totojai. 

Iš šių keturių elementų trys - maisto atsargos, me- 
džiagos ir užbaigti dirbiniai - yra reguliariai, kasmet ar- 
ba trumpesniais ar ilgesniais laiko tarpais, išimami iš 
apyvartinio kapitalo ir perkeliami į pastovųjį kapitalą ar- 
ba į sankaupas, skirtas tiesioginiam vartojimui. 

Kiekvienas pastovusis kapitalas yra atsiradęs iš apy- 
vartinio kapitalo ir turi būti kaskart iš jo papildomas. 
Visos naudingos mašinos ir darbo įrankiai iš pradžių ra- 
dosi iš apyvartinio kapitalo, kuris teikia medžiagas toms 
mašinoms pagaminti bei juos gaminančių meistrų išlai- 
kymą. To paties kapitalo reikia ir nuolatiniam tų maši- 
nų bei įrankių taisymui. 

Joks pastovusis kapitalas negali duoti pajamų kitaip 
nei per apyvartinį kapitalą. Pačios naudingiausios ma- 
šinos ir darbo įrankiai nieko nepagamins be apyvartinio 
kapitalo, kuris teikia medžiagas, apdirbamas tomis ma- 
šinomis ir tais įrankiais, ir išlaiko su jais dirbančius 
meistrus. Kad ir kaip būtų įdirbta žemė, ji neduoda j0- 
kių pajamų be apyvartinio kapitalo, kuris išlaiko sam- 
dinius, dirbančius žemę ir nuimančius derlių. 

Ir pastoviojo, ir apyvartinio kapitalo vienintelis sie- 
kis ir tikslas yra išlaikyti ir didinti sankaupas, kurias 
galima skirti tiesioginiam vartojimui. Būtent šios san- 
kaupos maitina, rengia žmones ir teikia jiems būstą. Jų 
gausumas ar stoka priklauso nuo to, daug ar mažai gė- 
rybių gali pateikti tos dvi kapitalo rūšys, kad papildytų 
sankaupas, skirtas tiesioginiam vartojimui. 

Taigi nuo apyvartinio kapitalo nuolat atsiskiria dide- 
lė jo dalis, nusėdanti kitose dviejose bendrųjų visuome- 
nės sankaupų rūšyse; todėl ir apyvartinį kapitalą savo 

ruožtu reikia nuolat papildyti, kitaip jo netrukus visai 
neliktų. Tas papildymas iš esmės gaunamas iš trijų šal- 
tinių - iš žemės, kasyklų ir žvejybos produkcijos. Šitie 
šaltiniai be perstojo teikia maistą ir medžiagas, kurių 
dalis vėliau perdirbama į gatavus dirbinius ir kuriais pa- 
keičiami maistas, medžiagos ir gatavi dirbiniai, nuolat 
išimami iš apyvartinio kapitalo. Be to, iš kasyklų išgau- 
nama ir tai, kas būtina norint palaikyti ir didinti iš pini- 
gų susidedančią visuomenės sankaupų dalį. Mat nors 
vykstant verslui ši dalis, kitaip nei kitos trys, nėra bū- 
tinai išimama iš apyvartos ir perkeliama į kitas dvi vi- 
suomenės sankaupų rūšis, bet, kaip ir visi daiktai, ji 
dėvisi ir galiausiai susidėvi, o kartais prarandama ar iš- 
siunčiama į užsienį, todėl turi būti nuolat papildoma, 
nors, žinoma, daug mažesniais kiekiais. 

Žemei, kasykloms, žvejybai reikia ir pastoviojo, ir apy- 
vartinio kapitalo, norint jas eksploatuoti; jų produkcija 
su pelnu grąžina ne tik šiuos kapitalus, bet ir visus ki- 
tus visuomenės kapitalus. Antai ūkininkas kasmet vėl 
pateikia manufaktūrininkui maistą, kurį šis per tą lai- 
ką suvartojo, bei medžiagas, kurias jis perdirbo per pra- 
ėjusius metus; manufaktūrininkas pateikia ūkininkui 
gatavus dirbinius, kuriuos šis sulaužė ar sudėvėjo per 
tą patį laiką. Tokie yra realieji mainai, kasmet vykstan- 
tys tarp tų dviejų žmonių klasių, nors ir retai būna taip, 
kad vieno pagaminta žaliava ir antrojo pagaminta pro- 
dukcija tiesiogiai išmainomos viena į kitą, nes retai pa- 
sitaikys, kad ūkininkas parduotų savo grūdus ir galvi- 
jus, linus ir vilną tam pačiam asmeniui, iš kurio 
nusprendžia pirkti jam reikalingus drabužius, baldus ir 
darbo įrankius. Taigi jis savo žaliavinę produkciją par- 
duoda už pinigus, už kuriuos gali pirkti iš bet kur jam 
reikalingus gatavus gaminius. Žemė netgi sugrąžina, 
bent jau iš dalies, kapitalus, naudojamus eksploatuoti ka- 
sykloms ir žvejybai. Juk su žemės produkcija žuvis iš- 

traukiama iš vandenų, ir su žemės paviršiaus produkci- 
ja kasami mineralai iš žemės gelmių. 

Žemės, kasyklų ir žvejybos produkcija, kai jų natū- 
ralus našumas vienodas, proporcinga joms eksploatuoti 
naudojamų kapitalų dydžiui ir teisingam pritaikymui. Jei 
kapitalų dydis yra vienodas ir jie vienodai gerai panau- 
dojami, tada produkcija. bus proporcinga tų šaltinių na- 
tūraliam našumui. 

Visose pakankamai saugiose šalyse kiekvienas svei- 
kos nuovokos žmogus stengsis panaudoti turimas san- 
kaupas arba tam, kad patenkintų savo dabartines reik- 
mes, arba tam, kad ateityje gautų pelną. Jei sankaupos 
naudojamos dabartinėms reikmėms patenkinti, jos bus 
skiriamos tiesioginiam vartojimui. Jei jos bus naudoja- 
mos siekiant ateityje gauti pelną, jos turės parūpinti tą 
pelną arba likdamos su tuo žmogumi, arba atsiskirda- 
mos nuo jo. Pirmuoju atveju jos yra pastovusis kapita- 
las, antruoju - apyvartinis kapitalas. Žmogus būtų ne 
viso proto, jei pakankamai saugioje šalyje nepanaudotų 
visų savo žinioje turimų sankaupų, ar jos priklausytų 
jam, ar būtų pasiskolintos iš kitų žmonių, vienu ar kitu 
iš tų trijų būdų. 

Tiesa, tose nelaimingose šalyse, kuriose žmonės be 
perstojo turi baimintis didžiūnų prievartos, jie dažnai už- 
kasa arba paslepia didžiąją savo sankaupų dalį, siekda- 
mi visada turėti jas po ranka, kad galėtų nusigabenti į 
kurią nors saugią vietą, jei jiems imtų grėsti viena iš 
tų nelaimių, kurios, jų nuomone, juos bet kada gali iš- 
tikti. Kalbama, kad būtent taip elgiamasi Turkijoje, In- 
dostane ir, manau, daugumoje kitų Azijos valstybių. Pa- 
našu, kad taip buvo įpratę elgtis ir mūsų protėviai 
feodalų valdžios prievartos metais. Paslėptų lobių pasi- 
savinimas tais laikais buvo laikomas visai nemenka di- 
džiausių Europos valdovų pajamų dalimi. Tai buvo to- 
kie lobiai, kurie būdavo aptinkami užkasti žemėje ir į 

kuriuos joks asmuo negalėdavo įrodyti turįs kokių nors 
teisių. Šie radiniai tais laikais būdavo tokie svarbūs, kad 
jie visada buvo laikomi priklausančiais valdovui, bet ne 
radėjui ir ne žemės savininkui, nebent teisė į radinį pas- 
tarajam būtų priskirta tiesiogine išlyga jam suteiktų pri- 
vilegijų rašte. Taip pat buvo traktuojamos ir aukso bei 
sidabro kasyklos, kurios, jei nebūdavo specialios išlygos, 
niekad nebuvo laikomos įtrauktomis į bendrą žemės su- 
teikimo aktą, nors švino, vario, alavo ir anglių kasyk- 
los, kaip mažos svarbos objektai, priklausydavo žemės 
savininkui. 


II skyrius 


APIE PINIGUS, LAIKOMUS YPATINGA 
VISUOMENĖS BENDRŲJŲ SANKAUPŲ RŪŠIMI, 
ARBA APIE NACIONALINIO KAPITALO 
PALAIKYMO IŠLAIDAS 


Pirmojoje knygoje parodėme, kad didžiosios prekių 
dalies kaina dalijasi į tris dalis, kurių viena skiriama dar- 
bo užmokesčiui, antra - sankaupų pelnui, trečia - že- 
mės, panaudotos joms pagaminti ir pateikti į rinką, ren- 
tai; taip pat parodėme, kad yra, beje, keletas prekių, 
kurių kaina susideda tik iš dviejų dalių, darbo užmokes- 
čio ir sankaupų pelno, ir labai nedaugelio prekių kaina 
turi išvis tik vieną dalį, darbo užmokestį; tačiau kiek- 
vienos prekės kaina neišvengiamai išsidalija į kurią nors 
vieną ar kitą, ar į visas tris dalis, ir kiekviena prekės 
kainos dalis, neatitenkanti nei rentai, nei darbo užmo- 
kesčiui, savaime tampa kieno nors pelnu. 

Jei, kaip pažymėjome, taip yra imant atskirai kiek- 
vieną konkrečią prekę, tas pats turi būti ir imant visas 
prekes, kurios sudaro visą kiekvienos šalies metinę že- 
mės ir darbo produkciją. Visos šios metinės produkcijos 
bendra kaina arba mainomoji vertė turi dalytis į tas pa- 
čias tris dalis ir pasiskirstyti tarp skirtingų šalies gyven- 
tojų - kaip jų darbo užmokestis arba kaip jų sankaupų 
pelnas, arba kaip jų žemės renta. 

Nors kiekvienos šalies metinės žemės ir darbo pro- 
dukcijos visa vertė šitaip pasidalija ir sudaro skirtingų 
gyventojų pajamas, tačiau kaip privataus nekilnojamo- 
jo turto atveju skiriame bendrąją rentą ir grynąją ren- 

tą, panašiai galime skirstyti ir visų didelės šalies gyven- 
tojų pajamas. 

Privataus nekilnojamojo turto bendroji renta apima 
viską, ką tik savininkui sumoka ūkininkas; grynoji renta 
yra tai, kas lieka žemės savininkui atėmus vadybos, tai- 
symų ir visokių kitokių sąnaudų išlaidas; kitaip sakant, 
tai, ką šis, nepakenkdamas savo nuomojamam turtui, 
gali pridėti prie savo sankaupų, skirtų tiesioginiam var- 
tojimui, tai yra išleisti maistui, karietoms, namo puo- 
šybai ir baldams, asmeniniams malonumams ir pramo- 
goms. Jo realusis turtas yra proporcingas ne jo bendrajai, 
bet grynajai rentai. 

Visų didelės šalies gyventojų bendrosios pajamos ap- 
ima visą metinę jų žemės ir darbo produkciją; grynosios 
pajamos yra tai, kas jiems lieka atėmus išlaidas, skirtas 
išlaikyti, pirma, jų pastoviajam kapitalui ir, antra, jų 
apyvartiniam kapitalui, taigi tai, ką jie gali, nesikėsinda- 
mi į savo kapitalą, pridėti prie sankaupų, skirtų tiesiogi- 
niam vartojimui, tai yra išleisti pragyvenimui, patogu- 
mams ir pramogoms. Jų realusis turtas taip pat yra pro- 
porcingas ne jų bendrosioms, bet grynosioms pajamoms. 

Akivaizdu, kad visos išlaidos pastoviajam kapitalui iš- 
laikyti turi būti atskirtos nuo grynųjų visuomenės paja- 
mų. Niekada į jas negali įeiti nei medžiagos, būtinos iš- 
laikyti jų naudingoms mašinoms ir darbo įrankiams, 
pelną teikiantiems pastatams ir kt., nei darbo produk- 
tai, būtini norint suteikti toms medžiagoms reikiamą for- 
mą. Tiesa, to darbo kaina gali būti grynųjų pajamų da- 
lis, nes jį dirbantys darbininkai visą savo atlyginimo vertę 
gali pridėti prie sankaupų, skirtų tiesioginiam vartoji- 
mui. Tačiau visų kitų darbo rūšių ir kaina, ir produkci- 
ja įeina į šias sankaupas - kaina atitenka darbininkams, 
produkcija atitenka visiems kitiems žmonėms, kurių pra- 
gyvenimo reikmenis, patogumus ir pramogas gausina tų 
meistrų darbas. 

Pastoviojo kapitalo paskirtis yra didinti darbo gamy- 
binę galią, tai yra įgalinti tokį patį darbininkų skaičių 
atlikti daug didesnį darbo kiekį. Ūkyje, kur visi būtini 
pastatai, aptvarai, grioviai, keliai ir kt. yra geriausios 
būklės, toks pat samdinių ir darbinių galvijų skaičius pa- 
gamins daug daugiau produkcijos nei tokiame, kuriame 
yra tiek pat ir tokios pačios žemės, bet nėra tokio lygio 
įrenginių. Manufaktūrose toks pat rankų skaičius, tal- 
kinamas geriausių mašinų, pagamins daug daugiau pre- 
kių nei su prastesniais darbo įrankiais. Lėšos, deramai 
įdėtos į bet kurios rūšies pastovųjį kapitalą, visada atsi- 
perka su dideliu pelnu ir padidina metinę produkciją 
daug didesne verte nei ta, kuri skiriama tiems patobu- 
linimams. Tačiau, žinoma, šis pastoviojo kapitalo sustip- 
rinimas pareikalauja dalies tos produkcijos. Ir tam tik- 
ra dalis medžiagų, ir tam tikro darbininkų skaičiaus 
darbas, kurie galėtų būti tiesiogiai panaudoti tam, kad 
visuomenė turėtų daugiau maisto, drabužių ir būstų, pra- 
gyvenimo reikmenų ir patogumų, šitaip yra nukreipia- 
mi kitokiam panaudojimui, nors ir labai pažangiam, ta- 
čiau vis dėlto kitokiam nei nusakytasis. Būtent dėl to 
visi tie mechaniniai patobulinimai, įgalinantys tokį patį 
darbininkų skaičių atlikti tokį patį darbo kiekį su piges- 
nėmis ir paprastesnėmis mašinomis nei ankstesnės, vi- 
sada laikomi naudingais kiekvienai visuomenei. Tam tik- 
ras medžiagų kiekis ir tam tikro darbininkų skaičiaus 
darbas, anksčiau naudoti išlaikyti sudėtingesnėms ir 
brangesnėms mašinoms, po tokių patobulinimų gali bū- 
ti panaudojami padidinti darbo, kurį atlikdamos tos ar 
kitos mašinos ir tebus naudingos, kiekį. Didelės manu- 
faktūros įmonininkas, panaudojantis tūkstantį svarų sa- 
vo Mašinoms išlaikyti, gavęs galimybę tas sąnaudas su- 
mažinti iki penkių šimtų, natūraliai kitus penkis šimtus 
skirs pirkti papildomam medžiagų kiekiui, kurį perdirbtų 
papildomi darbininkai. Vadinasi, tokio darbo, kokį jo ma- 

šinos ir tetiko atlikti, kiekis natūraliai padidės, o kartu 
padidės ir nauda bei patogumai, kuriuos visuomenė ga- 
li gauti iš tokio darbo. 

Didelės šalies pastoviojo kapitalo palaikymo išlaidos 
labai pagrįstai gali būti lyginamos su išlaidomis priva- 
taus dvaro priežiūrai. Tos išlaidos dažnai gali būti būti- 
nos norint palaikyti dvaro produktyvumą, taigi ir žemės 
savininko bendrąją bei grynąją rentą. Bet jei, tikslingiau 
jas naudojant, jos būtų sumažintos nė kiek nesumaži- 
nant produkcijos apimties, bendroji renta liktų bent jau 
kokia buvusi, o grynoji renta būtinai padidėtų. 

Tačiau nors visos pastoviojo kapitalo palaikymo išlai- 
dos jokiu būdu neįtraukiamos į visuomenės grynąsias pa- 
jamas, kitaip yra su apyvartinio kapitalo palaikymu. Iš 
keturių dalių, kurios sudaro pastarąjį, - pinigų, pragy- 
venimo reikmenų, medžiagų ir gatavų gaminių, - trys 
paskutinės, kaip jau esame pažymėję, reguliariai išima- 
mos iš jo ir patenka arba į visuomenės pastovųjį kapi- 
talą, arba į sankaupas, skirtas tiesioginiam vartojimui. 
Kokia tų vartojamųjų prekių dalis neskiriama palaikyti 
pirmajam, tokia įeina į antrąsias ir sudaro visuomenės 
grynųjų pajamų dalį. Todėl šių trijų apyvartinio kapita- 
lo dalių palaikymas sumažina visuomenės grynąsias pa- 
jamas tik tokia metinės produkcijos dalimi, kuri reika- 
linga pastoviajam kapitalui palaikyti. 

Šiuo požiūriu visuomenės apyvartinis kapitalas ski- 
riasi nuo individualaus. Individualus apyvartinis kapita- 
las visiškai neįeina į savininko grynąsias pajamas, ku- 
rios turi susidėti vien iš jo gaunamo pelno. Tačiau nors 
kiekvieno individo apyvartinis kapitalas yra visuomenės, 
kurios narys jis yra, apyvartinio kapitalo dalis, jis visiš- 
kai išskaitomas iš individo grynųjų pajamų ne dėl šios 
priežasties. Nors visos pirklio parduotuvėje esančios pre- 
kės jokiu būdu negali būti priskirtos prie jo paties san- 
kaupų, skirtų tiesioginiam vartojimui, jos gali būti kaip 

tik tam skirtos įeidamos į sankaupas kitų žmonių, ku- 
rie lėšomis, gaunamomis iš kitų šaltinių, gali regulia- 
riai sugrąžinti jų vertę pirkliui kartu su jo pelnu, nesu- 
mažindami nei jo, nei kitų pirklių kapitalo. 

Taigi pinigai yra vienintelė visuomenės apyvartinio 
kapitalo dalis, kurios palaikymas gali sumažinti jos gry- 
nąsias pajamas. 

Pastovusis kapitalas ir ta apyvartinio kapitalo dalis, 
kurią sudaro pinigai, savo poveikiu visuomenės paja- 
moms yra labai panašūs vienas į kitą. 

Pirma, mašinoms, darbo įrankiams ir kt. reikia tam 
tikrų išlaidų, iš pradžių jiems pagaminti, paskui jiems 
išlaikyti, ir abiejų rūšių išlaidos, nors jos yra visuome- 
nės bendrųjų pajamų dalis, yra išskaitomos iš visuome- 
nės grynųjų pajamų; lygiai taip pat ir piniginės sankau- 
pos, cirkuliuojančios kurioje nors šalyje, yra reikalingos 
tam tikrų išlaidų, iš pradžių joms sukaupti, vėliau joms 
palaikyti, ir abiejų rūšių išlaidos, nors jos yra visuome- 
nės bendrųjų pajamų dalis, lygiai kaip ir pirmuoju atve- 
ju yra išskaitomos iš visuomenės grynųjų pajamų. Tam 
tikra didelės vertės medžiagų - aukso ir sidabro - ir la- 
bai sudėtingo darbo dalis, užuot didinusi sankaupas, skir- 
tas tiesioginiam vartojimui, žmonių pragyvenimui, pa- 
togumams ir pramogoms, panaudojama palaikyti šiam 
svarbiam, bet brangiam prekybos įrankiui, kuris yra 
priemonė kiekvienam visuomenės nariui derama propor- 
cija paskirstyti pragyvenimo reikmenis, patogumus ir 
pramogas. 

Antra, kaip mašinos, darbo įrankiai ir kt., sudaran- 
tys individo ar visuomenės pastovųjį kapitalą, nėra nei 
pirmojo, nei antrosios bendrųjų ar grynųjų pajamų da- 
lis, taip ir pinigai, kurie yra priemonė visos visuomenės 
pajamas tvarkingai paskirstyti visiems jos nariams, nė- 
ra tų pajamų dalis. Didysis apyvartos ratas yra visai kas 

kita nei prekės, kurias jis įgalina cirkuliuoti. Visuome- 
nės pajamos susideda vien iš tų prekių, bet ne iš rato, 
kuris jas išskirsto. Todėl, skaičiuodami bet kurios visuo- 
menės bendrąsias ar grynąsias pajamas, iš jos bendros 
pinigų ir prekių apyvartos visada turime atimti visą pi- 
nigų vertę, nes nė vienas jų fartingas niekada negali būti 
vienos ar kitos pajamų rūšies dalis. 

Tik dėl kalbos dviprasmiškumo šis aiškinimas gali at- 
rodyti abejotinas ar paradoksalus. Deramai išdėstytas ir 
suprastas, jis yra bemaž savaime akivaizdus. 

Kai kalbame apie kokią nors konkrečią pinigų sumą, 
kartais neturime galvoje nieko daugiau, kaip tik juos su- 
darančius metalo gabalėlius; dar kartais į tą vaizdinį 
įjjungiame kažkokį miglotą ryšį su prekėmis, kurias ga- 
lėtume gauti mainais už juos, tai yra perkamąją galią, 
kurią suteikia pinigų turėjimas. Antai kai sakome, kad 
Anglijoje pinigų apyvartoje yra aštuoniolika milijonų, tuo 
tenorime pasakyti metalo gabalėlių kiekį, kurį kai ku- 
rie autoriai suskaičiavo ar veikiau mano cirkuliuojant 
toje šalyje. Tačiau kai sakome, kad žmogus vertas pen- 
kiasdešimties ar šimto svarų per metus, tuo paprastai 
norime apibūdinti ne tik jam mokamą metinį metalo ga- 
balėlių kiekį, bet ir prekių, kurias už tokią sumą galė- 
tume įsigyti arba suvartoti, vertę. Mes paprastai šitaip 
siekiame nusakyti, koks yra ar turėtų būti to žmogaus 
gyvenimo būdas, tai yra tų pragyvenimo reikmenų ir pa- 
togumų, kuriais jis teisėtai gali save pamaloninti, kokybė 
ir kiekis. 

O kai kokią nors konkrečią pinigų sumą suvokiame 
ne tik kaip ją sudarančių metalo gabalėlių kiekį, bet į 
jų reikšmę įjungiame ir vienokį ar kitokį miglotą supra- 
timą apie prekes, kurias būtų galima gauti mainais už 
juos, tai turtas arba pajamos, kurias ta suma šiuo atve- 
ju išreiškia, yra lygios tik vienai iš tų dviejų verčių, ku- 


331 


ANTRA KNYGA 


rios šiek tiek dviprasmiškai nusakomos tuo pačiu žodžiu, 
ir veikiau antrajai, o ne pirmajai, veikiau pinigų perka- 
majai galiai, o ne patiems pinigams. 

Antai jei kurio nors žmogaus savaitinis atlygis yra gi- 
nėja, tas žmogus per savaitę už ją gali nusipirkti tam 
tikrą kiekį pragyvenimo reikmenų, patogumų ir pramo- 
gų. Koks didelis ar mažas bus tas kiekis, toks bus ir tik- 
rasis jo turtas, jo realiosios savaitinės pajamos. Jo sa- 
vaitinės pajamos tikrai nėra kartu ir toji ginėja, ir tai, 
ką jis gali už ją nusipirkti, jos bus lygios tik vienai ar 
kitai iš tų dviejų vienodų verčių, ir antroji tas pajamas 
išreikš tiksliau nei pirmoji, ginėjos perkamoji galia - 
tiksliau nei pati ginėja. 

Jei to žmogaus atlygis būtų mokamas ne auksu, bet 
kassavaitiniu vienos ginėjos vekseliu, jo pajamos tikrai 
būtų ne tiek tas lakštas, kiek tai, ką jis už jį galėtų gauti. 
Ginėja galėtų būti laikoma vekseliu už tam tikrą būti- 
nų reikmenų ir patogumų kiekį, išrašytu visiems aplin- 
kiniams prekiautojams. Asmens, kuriam ta ginėja su- 
mokėta, pajamas sudaro ne tiek tas aukso gabalėlis, 
kiek tai, ką jis gali už jį gauti, tai yra į ką jis gali jį 1š- 
mainyti. Jei jo į nieką negalima išmainyti, jis bus ver- 
tas, kaip ir bankrutavusiojo išrašytas vekselis, ne dau- 
giau nei pats nereikalingiausias popiergalis. 

Nors visų įvairių bet kurios šalies gyventojų savaiti- 
nės ar metinės pajamos analogiškai gali būti ir faktiš- 
kai dažniausiai jiems yra mokamos pinigais, jų tikrasis 
turtas, jų visų kartu realiosios savaitinės ar metinės pa- 
jamos visada bus didelės ar mažos priklausomai nuo to, 
kokį vartojamųjų prekių kiekį visi jie už jas gali nusi- 
pirkti. Jų visų kartu visos pajamos akivaizdžiai nėra ly- 
gios ir pinigams, ir vartojamosioms prekėms, bet yra ly- 
gios tik vienai arba antrai iš tų dviejų verčių, ir veikiau 
antrajai, 0 ne pirmajai. 

Todėl nors mes dažnai kurio nors asmens pajamas 
apibūdiname jam per metus sumokamais metalo gabalė- 
liais, taip darome tik todėl, kad tų gabalėlių kiekis api- 
brėžia jo perkamosios galios mastą, tai yra vertę visų pre- 
kių, kurias jis per metus galės suvartoti. Mes vis dėlto 
jo pajamomis laikome tą perkamąją arba vartojamąją ga- 
lią, o ne tuos metalo gabalėlius, kurie perduoda tą galią: 

Individo atveju tai pakankamai akivaizdu, o juolab 
taip bus visuomenės atveju. Individui per metus sumo- 
kamas metalo gabalėlių kiekis dažnai yra tiksliai lygus 
jo pajamoms ir dėl to trumpiausiai ir geriausiai nusa- 
ko tų pajamų vertę. Tačiau visuomenėje cirkuliuojan- 
čių metalo gabalėlių kiekis niekada negali būti lygus vi- 
sų jos narių pajamoms. Kadangi ta pačia ginėja, kuria 
šiandien buvo sumokėtas savaitinis atlygis vienam žmo- 
gui, rytoj gali būti sumokėtas savaitinis atlygis kitam, 
o poryt - trečiam, tai metalo gabalėlių, kasmet esan- 
čių apyvartoje kurioje nors šalyje, kiekis visada turi būti 
metus jais išmokėti. Tačiau perkamoji galia, arba pre- 
kės, kurias galima nupirkti už visus tuos piniginius at- 
lygius kiekvienąkart, kai jie sumokami, visada turi bū- 
ti tiksliai lygiavertės tų atlygių vertei, lygiai kaip ir 
pajamos tų įvairių asmenų, kuriems tie pinigai buvo su- 
mokėti. Todėl tos pajamos negali susidėti vien iš tų me- 
talo gabalėlių, kurių kiekis yra daugsyk mažesnis už pa- 
jamų vertę, bet turi būti nusakomos perkamąja galia - 
prekėmis, kurias per visą tą laiką galima nusipirkti už 
tuos pinigus, einančius iš rankų į rankas. 

Vadinasi, nors pinigai, tas didysis apyvartos ratas, di- 
dysis prekybos įrankis, sudaro, kaip ir kiti darbo įran- 
kiai, netgi labai vertingą kapitalo dalį, jie nėra visuome- 
nės, kuriai jie priklauso, pajamų dalis; ir nors tie metalo 
gabalėliai, iš kurių jie susideda, darydami metinę apy- 

vartą paskirsto kiekvienam žmogui jam teisėtai priklau- 
sančias pajamas, patys jie nėra tų pajamų dalis. 

Pagaliau, trečia, mašinos ir darbo įrankiai, sudaran- 
tys pastovųjį kapitalą, taip pat primena tą apyvartinio 
kapitalo dalį, kuri susideda iš pinigų; lygiai kaip bet koks 
išlaidų toms mašinoms įrengti ir išlaikyti sumažinimas 
nemažinant darbo gamybinės galios yra visuomenės gry- 
nųjų pajamų padidinimas, taip ir kiekvienas sutaupymas 
kaupiant ir palaikant tą apyvartinio kapitalo dalį, kuri 
susideda iš pinigų, yra tos pačios rūšies padidinimas. 

Pakankamai akivaizdu ir iš dalies jau buvo paaiškin- 
ta, kokiu būdu bet koks išlaidų pastoviajam kapitalui pa- 
laikyti sumažinimas yra visuomenės grynųjų pajamų pa- 
didinimas. Bet ką gaminančio įmonininko visas kapitalas 
neišvengiamai dalijasi į pastovųjį ir apyvartinį. Visam 
kapitalui nekintant, kuo mažesnė viena dalis, tuo dides- 
nė turės būti kita dalis. Apyvartinis kapitalas parūpina 
medžiagas bei darbo užmokestį ir paleidžia pramonę 
veikti. Todėl bet koks išlaidų pastoviajam kapitalui pa- 
laikyti mažinimas nesumažinant darbo gamybinės galios 
būtinai padidins lėšas, kurios paleidžia pramonę veikti, 
ir kartu metinę žemės ir darbo produkciją, realiąsias 
kiekvienos visuomenės pajamas. 

Aukso ir sidabro pakeitimas popieriniais pinigais pa- 
keičia labai brangų prekybos įrankį daug pigesniu ir kar- 
tais tokiu pat patogiu. Apyvartą ima sukti naujas ratas, 
kurį pastatyti ir palaikyti kainuoja pigiau nei senąjį. Ta- 
čiau kaip tai atliekama ir kaip tas pakeitimas padidina 
bendrąsias arba grynąsias visuomenės pajamas, nėra vi- 
siškai akivaizdu ir todėl gali būti reikalinga tolesnio pa- 
aiškinimo. 

Yra kelių rūšių popieriniai pinigai, tačiau apyvartoje 
esantys bankų ir bankininkų lakštai yra geriausiai ži- 
nomi, todėl mūsų tikslui, regis, bus tinkamiausi. 

Kai kurios nors šalies žmonės taip pasitiki konkre- 
taus banko turtu, padorumu ir apdairumu, jog patikė- 
tų, kad jis visada yra pasirengęs pareikalavus apmokėti 
tiek savo vekselių, kiek jų bet kuriuo metu jam gali būti 
pateikta, tuomet tie lakštai ima cirkuliuoti lygiai taip pat 
kaip aukso ir sidabro pinigai, pasitikint, jog bet kada už 
lakštus bus galima gauti tuos metalo pinigus. 

Tarkime, kuris nors konkretus bankininkas savo 
klientams suteikia skolos lakštų už bendrą šimto tūks- 
tančių svarų sumą. Kadangi tie lakštai atlieka visas pi- 
nigų paskirtis, jo skolininkai moka jam tokias pat palū- 
kanas, kaip ir pinigų pasiskolinimo atveju. Tos palūkanos 
yra bankininko naudos šaltinis. Nors kai kurie lakštai 
nuolat grįžta pas jį, kad būtų apmokėti, dalis jų lieka apy- 
vartoje ištisus mėnesius ir metus. Todėl nors bankinin- 
kas iš viso apyvartoje turi šimto tūkstančių svarų vertės 
lakštų, dažniausiai dvidešimt tūkstančių svarų auksu ir 
sidabru bus pakankama atsarga patenkinti nenumaty- 
tiems reikalavimams. Taigi dėl tokios operacijos dvide- 
šimt tūkstančių svarų auksu ir sidabru atlieka visas 
funkcijas, kurias kitu atveju turėtų atlikti šimtas tūks- 
tančių. Su tais šimto tūkstančių svarų vertės skolos 
lakštais galima atlikti tiek pat mainų, paleisti į apyvar- 
tą ir paskirstyti tikriesiems vartotojams tiek pat varto- 
jamųjų prekių, kaip ir su tos pačios vertės aukso ir sidab- 
ro pinigais. Vadinasi, šitaip šalies apyvartoje galima 
sutaupyti aštuoniasdešimt tūkstančių svarų auksu ir si- 
dabruų; ir jei įvairias tokio pat pobūdžio operacijas tuo pat 
metu imtų vykdyti daug įvairių bankų ir bankininkų, vi- 
są apyvartą tada galėtų atlikti vos penktadalis to aukso 
ir sidabro, kurio prireiktų priešingu atveju. 

Tarkime, pavyzdžiui, kad kurioje nors šalyje visi apy- 
vartoje esantys pinigai konkrečiu momentu sudaro vie- 
ną milijoną svarų sterlingų, kurių pakanka paleisti į apy- 
vartą visą metinę tos šalies žemės ir darbo produkciją. 

Taip pat tarkime, kad po kurio laiko įvairūs bankai ir 
bankininkai išleido vieno milijono vertės skolos lakštų, 
apmokėtinų juos pateikus, atsargai į įvairias saugyklas 
atidėję du šimtus tūkstančių svarų patenkinti nenuma- 
tytiems reikalavimams. Taigi apyvartoje liks aštuoni 
šimtai tūkstančių svarų auksu ir sidabru bei milijonas 
banknotų, tai yra iš viso aštuoniolika šimtų tūkstančių 
svarų lakštais ir pinigais. Tačiau tos šalies metinės že- 
mės ir darbo produkcijos mainams ir paskirstymui ga- 
lutiniams vartotojams prieš tai reikėjo tik vieno milijo- 
no, ir ši produkcija negali iškart padidėti dėl tų bankų 
operacijų. Todėl jai paleisti į apyvartą pakaks vieno mi- 
lijono. Perkant ir parduodant lygiai tokias pačias pre- 
kes kaip anksčiau, joms pirkti ir parduoti pakaks tokio 
paties pinigų kiekio. Apyvartos kanalas, jei man bus leis- 
ta taip pasakyti, liks visiškai toks pat kaip anksčiau. Ta- 
rėme, kad užpildyti šiam kanalui pakaks vieno milijo- 
no. Todėl tai, kas bus pilama į jį virš tos sumos, jau 
nebetekės juo, o jį perpildys. Į jį išpilama vienas mili- 
jonas aštuoni šimtai tūkstančių svarų. Vadinasi, aštuo- 
ni šimtai tūkstančių svarų bus pertekliniai, ši suma bus 
perviršis tos, kuri gali būti įtraukta į apyvartą toje ša- 
lyje. Tačiau nors šios sumos šalyje neįmanoma panau- 
doti, ji per daug vertinga, kad būtų palikta nenaudoja- 
ma. Todėl ji bus išsiųsta į užsienį siekiant surasti 
pelningą panaudojimą, kurio jai negalima rasti savo ša- 
lyje. Betgi lakštai negali keliauti į užsienį - todėl, kad 
toli nuo juos išleidusių bankų ir nuo šalies, kurioje juos 
apmokėti gali pareikalauti įstatymai, jie negalės būti 
įprasta mokėjimo priemonė. Todėl į užsienį bus gabe- 
nami auksas ir sidabras, aštuonių šimtų tūkstančių sva- 
rų vertės, o vietinės apyvartos kanalas bus užpildytas 
milijonu popierinių pinigų vietoj prieš tai buvusio mili- 
jono tais metalais. 

Tačiau nors toks didelis aukso ir sidabro kiekis bus 
išsiųstas į užsienį, neturime manyti, jog tai bus padary- 
ta už nieką, it savininkai juos dovanotų užsienio valsty- 
bėms. Savininkai išmainys metalo pinigus į vienokias ar 
kitokias užsienio prekes, kad galėtų pateikti jas varto- 
tojams savo ar kurioje nors kitoje užsienio šalyje. 

Jei aukso ir sidabro savininkai panaudos pinigus pirk- 
ti prekėms vienoje užsienio šalyje, kad pateiktų jas var- 
totojams kitoje, tai yra pirks ir perparduos jas, tai pel- 
nas, kurį jie iš to gaus, bus priedas prie jų pačių šalies 
grynųjų pajamų. Tas pelnas bus it naujos lėšos, sukaup- 
tos naujam verslui; verslas savo šalyje dabar naudoja po- 
pierinius pinigus, o auksas ir sidabras tampa lėšomis tam 
naujam verslui. 

Jei aukso ir sidabro savininkai panaudoja pinigus 
pirkti užsienio prekėms, kad pateiktų jas vartotojams sa- 
voje šalyje, jie gali arba, pirma, pirkti tokias prekes, ku- 
rias linke vartoti nieko negaminantys dykinėjantys žmo- 
nės, - tokias kaip užsieninis vynas, užsienio šilkai ir kt., 
arba, antra, jie gali pirkti papildomas medžiagų, įrankių 
ir maisto atsargas, kad būtų galima išlaikyti ir įdarbinti 
papildomą skaičių darbščių žmonių, kurie reprodukuo- 
tų su pelnu jų metinio vartojimo vertę. 

Kiek tie pinigai panaudojami pirmuoju būdu, tiek jie 
skatina švaistymą, didina išlaidas ir vartojimą nedidin- 
dami gamybos, tai yra nesukurdami vienokio ar kitokio 
pastovaus fondo dengti tokioms išlaidoms, ir visais po- 
žiūriais yra žalingi visuomenei. 

Kiek tie pinigai panaudojami antruoju būdu, tiek jie 
plėtoja darbinę veiklą; ir nors jie didina visuomenės var- 
tojimą, jie teikia ir pastovų fondą, palaikantį tą vartoji- 
mą, - žmones, kurie vartodami reprodukuoja su pelnu 
visą jų metinio vartojimo vertę. Visuomenės bendrosios 
pajamos, jos žemės ir darbo metinė produkcija padidėja 
visa ta verte, kurią tų darbininkų darbas prideda prie 

jų perdirbamų medžiagų; o visuomenės grynosios paja- 
mos padidėja ta šitos vertės dalimi, kuri lieka atėmus 
verte, būtiną išlaikyti to darbo priemonėms ir įrankiams. 

Atrodo ne tik tikėtina, bet ir beveik neišvengiama, 
kad didžioji dalis aukso ir sidabro, kuris tomis bankų ope- 
racijomis būtų išstumtas į užsienį ir panaudotas pirkti 
užsienio prekėms vidaus vartojimui, būtų skirta pirkti 
šios antrosios rūšies prekėms. Nors vienas kitas žmo- 
gus kartais gerokai padidina savo išlaidas visai nepadi- 
dėjus jo pajamoms, turėtume būti tikri, kad taip niekad 
nesielgia visas žmonių sluoksnis ar klasė, nes nors ne 
visada kiekvienas individas vadovaujasi įprasto apdairu- 
mo principais, šie visada daro įtaką kiekvienos klasės 
ar sluoksnio daugumai. Dykinėjančių žmonių, kaip kla- 
sės ar sluoksnio, pajamos nė kiek negali padidėti dėl to- 
kių bankų operacijų. Todėl apskritai jų išlaidų tos ope- 
racijos negalės padidinti, nors kai kurių iš jų išlaidos gali 
padidėti ir kartais iš tikrųjų padidėja. Vadinasi, dykinė- 
jančių žmonių paklausai užsienio prekėms esant tokiai 
pat ar beveik tokiai pat kaip anksčiau, tik labai maža 
dalis tų pinigų, kurie tomis bankų operacijomis buvo iš- 
stumti į užsienį ir naudojami pirkti užsienio prekėms vi- 
daus vartojimui, veikiausiai bus panaudota pirkti užsie- 
nio prekėms tų žmonių reikmėms patenkinti. Didžioji 
tų prekių dalis natūraliai bus skirta naudoti pramonė- 
je, o ne dykinėjimui palaikyti. 

Kai skaičiuojame, kokį darbinės veiklos kiekį gali pa- 
leisti veikti bet kurios visuomenės apyvartinis kapita- 
las, visada turime atsižvelgti tiktai į tas jo dalis, kurios 
susideda iš pragyvenimo reikmenų, medžiagų ir gatavų 
gaminių; kita dalis, susidedanti iš pinigų ir reikalinga 
tik toms trims pirmosioms paleisti į apyvartą, visada turi 
būti išskaičiuojama. Visai darbinei veiklai reikalingi trys 
dalykai: perdirbamosios medžiagos, įrankiai, kuriais dir- 
bama, ir darbo užmokestis arba atlyginimas, dėl kurio 

ir dirbamas darbas. Pinigai nėra nei perdirbamoji me- 
džiaga, nei įrankis, kuriuo dirbama; ir nors darbininkui 
darbo užmokestis paprastai yra mokamas pinigais, jo re- 
aliąsias pajamas, lygiai kaip ir kitų žmonių, sudaro ne 
pinigai, bet tai, ko jie verti, ne metalo gabalėliai, bet tai, 
ką už juos galima gauti. 

Akivaizdu, kad darbinės veiklos kiekis, kurį gali pa- 
leisti veikti koks nors kapitalas, turi būti lygus tokiam 
darbininkų skaičiui, kokį jis gali aprūpinti medžiagomis, 
įrankiais ir jų darbą atitinkančiu išlaikymu. Pinigai ga- 
li būti būtini pirkti darbo medžiagoms bei įrankiams ir 
išlaikyti darbininkams. Tačiau tas darbinės veiklos kie- 
kis, kurį visas kapitalas gali paleisti veikti, tikrai nėra 
lygus ir pinigams, už kuriuos perkama, ir už juos per- 
kamoms medžiagoms, įrankiams bei darbininkų išlaiky- 
mui kartu, bet yra lygus tik vienai arba antrai iš tų ver- 
čių, ir veikiau antrajai nei pirmajai. 

Kai aukso ir sidabro pinigus jų srityse pakeičia po- 
pieriniai pinigai, medžiagų, įrankių ir pragyvenimo reik- 
menų kiekis, kurį gali pateikti visas apyvartinis kapita- 
las, gali būti padidintas visa aukso ir sidabro, paprastai 
naudojamo jiems pirkti, verte. Visa to didžiojo apyvar- 
tos ir paskirstymo rato vertė yra pridedama prie prekių, 
kurias jis paleidžia į apyvartą ir paskirsto. Tam tikru 
mastu ši operacija panaši į tą, kurią atlieka stambus įmo- 
nininkas, kai patobulėjus technikai išmeta savo senas 
mašinas ir skirtumą tarp senų ir naujų mašinų kainų 
prideda prie apyvartinio kapitalo - prie lėšų, už kurias 
jis perka medžiagas ir moka atlyginimus darbininkams. 

Tikriausiai neįmanoma nustatyti, koks yra kurios 
nors šalies apyvartoje esančių pinigų santykis su visos 
metinės produkcijos, kurią jie paleidžia į apyvartą, ver- 
te. Įvairūs autoriai jį yra apskaičiavę kaip vieną penk- 
tąją, dešimtąją, dvidešimtąją ir net trisdešimtąją tos ver- 
tės dalį. Tačiau nors apyvartoje esančių pinigų santykis 

su visa metinės produkcijos verte gali būti labai mažas, 
darbinei veiklai palaikyti skiriama tik dalis tos produk- 
cijos, ir dažnai tik maža dalis, todėl jų santykis su ta da- 
limi visada turi būti gana didelis. Todėl kai apyvartai bū- 
tino aukso ir sidabro pakeitimas popieriniais pinigais 
sumažina jų kiekį, ko gero, iki penktadalio ankstesnio- 
jo kiekio, pridėjus vien tik didesnę dalį tų likusių ketu- 
rių penktadalių prie darbinei veiklai palaikyti reikalin- 
gų lėšų, bus gautas labai ženklus priedas prie tos 
darbinės veiklos kiekio, taigi ir prie žemės ir darbo me- 
tinės produkcijos vertės. 

Per pastaruosius dvidešimt penkerius ar trisdešimt 
metų tokio pobūdžio operacija įvyko Škotijoje, įkūrus 
naujas bankų bendroves beveik kiekviename didesnia- 
me mieste ir net kai kuriuose kaimuose. Pasekmės bu- 
vo tiksliai tokios kaip aprašytosios. Verslas šalyje beveik 
ištisai vyksta naudojant tų įvairių bankų bendrovių lakš- 
tus, jais visuotinai atsiskaitoma už pirkinius ir atlieka- 
mi mokėjimai. Sidabras pasirodo labai retai, išskyrus 
tuos atvejus, kai prireikia duoti grąžos iš dvidešimties 
šilingų banknoto, auksas - dar rečiau. Tačiau nors va- 
dovavimas toms visoms bendrovėms nebuvo be priekaiš- 
tų ir todėl jų reguliavimui reikėjo parlamento akto, ša- 
lis vis dėlto akivaizdžiai gavo iš jų veiklos didžiulę naudą. 
Aš esu girdėjęs teigiant, kad verslas Glazgo mieste maž- 
daug per penkiolika metų nuo pirmųjų bankų įsikūri- 
mo jame padvigubėjo ir kad verslas Škotijoje išaugo 
daugiau nei keturiskart įsteigus Edinburge pirmuosius 
du viešuosius bankus, kurių vienas, vadinamas Škoti- 
jos banku, parlamento aktu buvo įkurtas 1695 metais, 
o antras, vadinamas Karališkuoju banku, - karaliaus raš- 
tu 1727 metais. Aš nesiimu teigti, kad verslas tiek viso- 
je Škotijoje, tiek Glazgo mieste per tokį trumpą laiko- 
tarpį iš tikrųjų išaugo tiek daug. Jei kuriuo nors atveju 
jis iš tikrųjų padidėjo tokiu mastu, tas padidėjimas yra 

per didelis, kad jį būtų galima sieti vien su ta priežasti- 
mi. Betgi nėra abejonių, kad prekyba ir pramonė Škoti- 
joje per tą laikotarpį išaugo labai smarkiai ir kad ban- 
kai čia suvaidino svarbų vaidmenį. 

Prieš 1707 metų uniją Škotijoje apyvartoje buvusių 
sidabro pinigų, kurie iškart po unijos sudarymo buvo grą- 
žinti į Škotijos banką perkaldinti, vertė sudarė 411 117 
svarų 10 šilingų 9 pensus sidabru. Nėra duomenų apie 
aukso monetas, bet iš ankstesnių Škotijos monetų kalyk- 
los sąskaitų matyti, jog metinė iš aukso kaldinamų mo- 
netų vertė buvo kiek didesnė už sidabro monetų verte!. 
Be to, buvo nemažai žmonių, kurie, nebūdami tikri at- 
gausią pinigus, nepateikė savo sidabro Škotijos bankui; 
ir dar buvo kažkiek Anglijos monetų, kurių nereikėjo 
perkaldinti. Todėl bendra aukso ir sidabro, buvusio apy- 
vartoje Škotijoje iki unijos, vertė negali būti vertinama 
mažesne nei milijono sterlingų suma. Galima manyti, 
kad tai buvo beveik visa tos šalies apyvarta, nes nors 
Škotijos banko, kuris tada neturėjo varžovų, apyvarta bu- 
vo didžiulė, ji, kaip atrodo, sudarė tik labai mažą visos 
apyvartos dalį. Dabartiniu metu visa apyvarta Šotijoje 
bus ne mažesnė nei du milijonai, o ta jos dalis, kurią su- 
daro auksas ir sidabras, greičiausiai nesiekia pusės mi- 
lijono. Tačiau nors Škotijoje cirkuliuojančių aukso ir si- 
dabro per tą laikotarpį taip smarkiai sumažėjo, to tikrai 
nepasakysi apie šalies tikrąjį turtingumą ir klestėjimą. 
Priešingai, jos žemės ūkis, manufaktūros, amatai, jos že- 
mės ir darbo metinė produkcija akivaizdžiai išaugo. 

Dauguma bankų ir bankininkų išleidžia savo skolos 
lakštus diskontuodami vekselius, tai yra išmokėdami pi- 
nigus avansu, prieš sueinant jų terminui. Nuo avansu 
išmokamos sumos jie visada atskaito teisėtas palūkanas 


1 Žr. Ruddimano pratarmę Andersono knygoje Diplomata Sco- 
tiae. 

iki sueis vekselio terminas. Vekselio apmokėjimas, kai 
ateina laikas jį išpirkti, sugrąžina bankui avansu išmo- 
kėtą vertę kartu su palūkanomis gautu grynu pelnu. 
Bankininkas, avansuojantis pirklį, kurio vekselį jis dis- 
kontuoja, ne auksu ir sidabru, bet savo skolos lakštais, 
turi naudingą galimybę diskontuoti didesnę sumą, nuo 
visos savo skolos lakštų, kurie, kaip jis iš patirties žino, 
paprastai yra apyvartoje, vertės. Šitaip jis pelno palū- 
kanas, kurios apskaičiuojamos nuo daug didesnės sumos. 

Prekyba Škotijoje, kuri dabar nėra labai didelė, buvo 
dar menkesnė, kai buvo įkurtos tos dvi pirmosios bankų 
bendrovės, ir toms pačioms bendrovėms būtų buvę ma- 
ža veiklos, jei jos būtų apribojusios savo veiklą vekselių 
diskontavimu. Todėl bankai išrado kitą būdą leisti savo 
skolos lakštus: suteikdami vadinamąsias grynųjų pinigų 
sąskaitas, tai yra duodami kreditą iki tam tikros sumos 
(pavyzdžiui, dviejų ar trijų tūkstančių svarų) bet kuriam 
asmeniui, pateikusiam dviejų nepriekaištingos reputaci- 
jos stambių dvarų savininkų laidavimą, jog visi pinigai, 
kurie jam bus paskolinti iš to kredito sumos, pareikala- 
vus bus grąžinti kartu su teisėtomis palūkanomis. Ma- 
nau, kad tokio pobūdžio kreditus visuotinai teikia bankai 
ir bankininkai visose įvairiausiose pasaulio vietose. Ta- 
čiau lengvos skolos grąžinimo sąlygos, kurias nustato 
Škotijos bankų bendrovės, yra, kiek žinau, jų ypatumas 
ir, ko gero, pagrindinė priežastis, lėmusi tiek plačią tų 
bendrovių apyvartą, tiek naudą, kurią šalis gauna iš jos. 

Kiekvienas, gavęs tokio pobūdžio kreditą iš vienos tų 
bendrovių ir pasiskolinęs, pavyzdžiui, tūkstantį svarų, tą 
sumą gali grąžinti dalimis, po dvidešimt ar trisdešimt sva- 
rų kaskart, o bendrovė kiekvienąkart tą dieną, kai to- 
kia suma yra įmokama, atskaito proporcingą dalį palū- 
kanų nuo visos sumos, kol šitaip bus grąžinta visa 
paskola. Todėl visiems pirkliams ir beveik visiems ver- 
slo žmonėms labai tiko turėti tokias grynųjų pinigų 5ą- 

skaitas, ir jie buvo pasirengę remti tokių bendrovių veik- 
lą, noriai priimdavo jų lakštus visiems mokėjimams ir 
ragindavo visus kitus, kuriuos galėjo paveikti, daryti taip 
pat. Bankai, kai jų klientai kreipiasi pinigų, paprastai 
avansuoja juos savo skolos lakštais. Juos gavę pirkliai 
moka tais lakštais prekes pagaminusiems manufaktūri- 
ninkams, šie - ūkininkams už medžiagas ir pragyveni- 
mo reikmenis, ūkininkai - rentą žemės savininkams, že- 
mės savininkai sugrąžina lakštus pirkliams, mokėdami 
už patogumų ir prabangos prekes, o pirkliai sugrąžina 
lakštus bankams subalansuodami savo grynųjų pinigų 
sąskaitas, tai yra padengdami tai, ką jie galbūt pasisko- 
lino iš jų; taigi beveik visos šalies piniginės operacijos 
atliekamos tais skolos lakštais. Tai ir yra didysis tų ben- 
drovių verslas. 

Turėdamas grynųjų pinigų sąskaitą, kiekvienas pir- 
klys gali nenusižengdamas apdairumui vykdyti didesnę 
prekybą nei antraip įstengtų. Jei yra du pirkliai, vienas 
Londone ir vienas Edinburge, kurie toje pačioje veiklos 
srityje naudoja vienodas sankaupas, Edinburgo pirklys 
nenusižengdamas apdairumui gali vykdyti didesnę pre- 
kybą ir samdyti daugiau žmonių nei Londono pirklys. 
Londono pirkliui nuolat reikia turėti nemažą sumą pi- 
nigų - savo skryniose ar pas savo bankininką, kuris už 
juos nemoka jokių palūkanų, - kad galėtų patenkinti be 
perstojo gaunamus reikalavimus sumokėti už prekes, įsi- 
gytas skolon. Tebūna, tarkime, vidutinė tokių reikala- 
vimų suma penki šimtai svarų. Londono pirklio sandė- 
liuose turimų prekių vertė visada bus penkiais šimtais 
svarų mažesnė nei būtų tada, jeigu jam nereikėtų lai- 
kyti nenaudojamos tokios sumos. Tarkime, kad jis pa- 
prastai išparduoda visas savo turimas sankaupas, arba 
prekes, kurių vertė lygi jo sankaupų vertei, kartą per 
metus. Priverstas laikyti tokią didelę sumą nenaudoja- 
mą, jis turės parduoti prekių už penkiais šimtais svarų 

mažesnę sumą, nei galėtų parduoti kitu atveju. Jo me- 
tinis pelnas bus mažesnis tiek, kiek jis uždirbtų parda- 
vęs prekių už penkiais šimtais svarų didesnę sumą; ir 
paruošti prekėms rinkai samdomų žmonių skaičius bus 
mažesnis tiek, kiek tos papildomos penkių šimtų svarų 
vertės sankaupos būtų jų pareikalavusios. Kita vertus, 
Edinburgo pirklys nelaiko nenaudojamų pinigų tokiems 
nenumatytiems reikalavimams patenkinti. Kai tokie rei- 
kalavimai pateikiami, jis patenkina juos pinigais iš są- 
skaitos banke ir palaipsniui padengia tą pasiskolintą su- 
mą pinigais ar skolos lakštais, kuriuos gauna pardavęs 
savo prekes. Todėl su tokiomis pačiomis sankaupomis 
jis gali nenusižengdamas apdairumui savo sandėliuose 
visąlaik turėti didesnį prekių kiekį nei Londono pirklys 
ir dėl to gali pats gauti didesnį pelną bei nuolat įdarbin- 
ti daugiau žmonių, ruošiančių jo prekes rinkai. Dėl to 
šalis gauna daugiau naudos iš tokio verslo. 

Tiesa, galima pamanyti, kad vekselių diskontavimas 
anglų pirkliams teikia tokių pat patogumų, kaip škotų 
pirkliams - tos grynųjų pinigų sąskaitos. Bet nepamirš- 
kime, kad škotų pirkliai taip pat lengvai, kaip ir anglų 
pirkliai, gali diskontuoti savo vekselius ir, greta to, dar 
turėti grynųjų pinigų sąskaitų teikiamus patogumus. 

Visi bet kurios rūšies popieriniai pinigai, galintys lais- 
vai cirkuliuoti bet kurioje šalyje, niekada negali viršyti 
aukso ir sidabro, kurių vietą jie užima ar kurie (esant 
to paties masto prekybai) cirkuliuotų ten, jei visai ne- 
būtų popierinių pinigų, vertės. Jei, pavyzdžiui, dvidešim- 
ties šilingų banknotai yra mažiausias popierinių pinigų 
vienetas, cirkuliuojantis Škotijoje, visa jų suma negali 
viršyti tos aukso ir sidabro sumos, kuri būtina sudaryti 
visiems dvidešimties šilingų ir didesnės vertės sando- 
riams toje šalyje. Jei apyvartoje esantys popieriniai pi- 
nigai viršytų tą sumą, perviršio nebūtų galima nei iš- 
siųsti į užsienį, nei paleisti į apyvartą toje šalyje, juos 

būtų būtina nedelsiant grąžinti bankams mainais į auk- 
są ir sidabrą. Daugelis žmonių iškart susigaudytų, kad 
jie turi daugiau tų lakštų nei būtina jų verslo sandoriams 
ir, negalėdami jų išgabenti į užsienį, tuojau pat parei- 
kalautų iš bankų juos apmokėti. Tuos atliekamus lakš- 
tus pavertę auksu ir sidabru, jie nesunkiai panaudotų 
gautus pinigus išsiųsdami juos į užsienį; bet jie nerastų 
būdų panaudoti pinigus, kol šie būtų lakštų pavidalu. To- 
dėl jie iškart kreiptųsi į bankus su visais tais atlieka- 
mais lakštais, o jei paaiškėtų, kad bankai turi kokių nors 
sunkumų ar dvejoja juos apmokėti, tai juo labiau; tokiu 
atveju kilusi panika dar padidintų plūdimą į bankus. 

Šalia kiekvienai darbinės veiklos rūšiai įprastų išlai- 
dų - patalpų nuomos, samdinių, klerkų, apskaitininkų 
ir kt. atlyginimų, - vien bankams būdingos išlaidos su- 
sideda iš esmės iš dviejų dalykų: pirma, išlaidų, susida- 
rančių visą laiką saugyklose laikant didelę sumą pini- 
gų, kurie reikalingi patenkinti nenumatytiems banko 
lakštų turėtojų reikalavimams ir už kuriuos praranda- 
mos palūkanos; ir, antra, išlaidų papildant tuos pinigus 
saugyklose taip sparčiai, kaip jie senka tenkinant tuos 
reikalavimus. 

Jei kuri nors banko bendrovė išleidžia daugiau lakš- 
tų nei gali būti panaudota tos šalies apyvartoje ir jų per- 
viršis nuolat grąžinamas į banką apmokėti, ji turi padi- 
dinti nuolat saugyklose laikomo aukso ir sidabro kiekį 
ne tik proporcingai tam apyvartoje esančių lakštų per- 
viršiui, bet kur kas didesne dalimi; kuo didesnis tas ban- 
ko lakštų perviršis, tuo sparčiau jie grįš atgal į banką. 
Todėl tokiam bankui teks padidinti pirmosios rūšies iš- 
laidas — ne tik proporcingai tam priverstiniam veiklos 
išsiplėtimui, bet daug didesne dalimi. 

Be to, tokios banko bendrovės saugyklos ne tik tu- 
rės būti pripildytos daug gausiau, bet ir tuštės daug grei- 
čiau, nei esant jos verslui labiau pagrįstose ribose, ir 

reikalaus ne tik didesnių, bet ir pastovesnių bei nepa- 
liaujamų išlaidų siekiant jas papildyti. Taip pat ir mone- 
tos, tokiais dideliais kiekiais nepaliaujamai traukiamos 
iš saugyklų, negalės būti panaudotos tos šalies apyvar- 
toje. Jos atsiranda vietoj tų lakštų, kurie viršijo galimą 
panaudoti apyvartoje kiekį, ir todėl pačios irgi viršija tą 
kiekį, kurį galima panaudoti. Bet monetoms neleistina 
dūlėti nenaudojamoms, todėl jas reikės vienokia ar ki- 
tokia forma išsiųsti į užsienį, siekiant surasti būdą pel- 
ningai jas panaudoti, kurio negalima rasti savo šalyje; 
ir tas nuolatinis aukso ir sidabro išvežimas, didindamas 
sunkumus, neišvengiamai dar labiau didins banko išlai- 
das siekiant rasti naujo aukso ir sidabro taip greitai 
tuštėjančioms banko saugykloms papildyti. Todėl tokiai 
banko bendrovei reikės proporcingai šitam priversti- 
niam veiklos išsiplėtimui padidinti antrąją išlaidų rūšį 
dar daugiau nei pirmąją. 

Tarkime, kad kurio nors banko visi lakštai, kuriuos 
šalies apyvarta nesunkiai suima ir naudoja, sudaro ly- 
giai keturiasdešimt tūkstančių svarų ir kad nenumaty- 
tiems reikalavimams patenkinti bankas privalo visą lai- 
ką turėti saugyklose dešimt tūkstančių svarų auksu ir 
sidabru. Jei bankas pabandys išleisti į apyvartą keturias- 
dešimt keturis tūkstančius svarų, keturi tūkstančiai sva- 
rų, viršijantys tai, ką apyvarta gali suimti ir panaudoti, 
sugrįš pas jį beveik taip pat greitai, kaip buvo išleisti. 
Todėl nenumatytiems reikalavimams patenkinti šis ban- 
kas turės saugyklose visuomet laikyti ne vienuolika 
tūkstančių svarų, bet keturiolika tūkstančių svarų. Dėl 
to jis negaus palūkanų už esančius apyvartoje pervirši- 
nius keturis tūkstančius svarų ir praras visas išlaidas, 
susidarančias nuolat surenkant keturis tūkstančius svarų 
auksu ir sidabru, kurie nuolat iškeliaus iš saugyklų taip 
pat greitai, kaip bus ten padedami. 

Jei kiekviena banko bendrovė visada suprastų savo 
interesus ir jais rūpintųsi, apyvartoje niekada nesusida- 
rytų popierinių pinigų perviršis. Tačiau kiekviena atskira 
banko bendrovė ne visada suprasdavo savo interesus ir 
jais rūpindavosi, todėl apyvartoje nesyk atsirasdavo per- 
teklinių popierinių pinigų. 

Išleisdamas per didelį kiekį lakštų, kurių perviršis 
nuolat sugrįždavo keitimui į auksą ir sidabrą, Anglijos 
bankas daugelį metų turėjo kaldinti nuo aštuonių šinn- 
tų tūkstančių iki milijono svarų vertės aukso monetų 
kasmet, tai yra vidutiniškai apie aštuonis šimtus pen- 
kiasdešimt tūkstančių svarų. Tokiam dideliam kiekiui 
nukaldinti bankas (dėl aukso monetų susidėvėjimo ir su- 
dilimo prieš kelerius metus) dažnai turėdavo pirkti aukso 
lydinius už labai didelę keturių svarų už unciją kainą ir 
netrukus išleido tą auksą monetomis po 3 svarus 17 ši- 
lingų 10!/; pensų už unciją, taigi dėl to prarado nuo dvie- 
jų su puse iki trijų procentų tokios didelės kaldinamos 
sumos. Nors bankas dėl to nemokėjo jokio senjoražo, 
nors valdžia padengė kaldinimo išlaidas, šis valdžios dos- 
numas visiškai neapsaugojo banko nuo išlaidų. 

Škotijos bankai dėl tokio paties pobūdžio perviršio bu- 
vo priversti nuolat įdarbinti agentus Londone monetoms 
pirkti, ir jų išlaidos tam retai būdavo mažesnės nei pus- 
antro arba du procentai. Surinkti pinigai būdavo siun- 
čiami krovininiu kinkiniu, vežėjai juos apdrausdavo ir 
dėl to turėdavo papildomų trijų ketvirčių procento arba 
penkiolikos šilingų už šimtą svarų išlaidų. Tie agentai 
ne visada sugebėdavo papildyti savo darbdavių saugyk- 
las taip greitai, kaip šios ištuštėdavo. Tokiu atveju išei- 
tis bankams būdavo išrašyti savo korespondentams Lon- 
done vekselius tokiai sumai, kokios šie norėdavo. Kai 
po to tie korespondentai pateikdavo vekselius reikalau- 
dami sumokėti tą sumą kartu su palūkanomis ir komi- 
siniais, kai kurie iš tų bankų dėl keblumų, kuriuos su- 

kėlė jų perviršinė apyvarta, kartais neturėdavo jokių kitų 
priemonių patenkinti tą stygių, kaip tik išrašyti antrą 
vekselių seriją kartais tiems patiems, kartais kitiems ko- 
respondentams Londone; šitaip ta pati suma, veikiau - 
vekseliai tokiai pačiai sumai atlikdavo retsykiais daugiau 
nei dvi ar tris keliones, o įsiskolines bankas kaskart mo- 
kėdavo palūkanas ir komisinius nuo visos sukauptos su- 
mos. Netgi tie Škotijos bankai, kurie niekad nepasižy- 
mėjo dideliu neapdairumu, kartais būdavo priversti 
pasinaudoti šitokia žlugdančia išeitimi. 

Anglijos banko arba Škotijos bankų mainais už tą dalį 
jų lakštų, kuri viršijo apyvartos galimybes šalyje, išmo- 
kėtos aukso monetos, kurios buvo tokios pat pertekli- 
nės ir netiko apyvartai, kartais būdavo išsiunčiamos į 
užsienį monetų pavidalu, kartais sulydomos ir siunčia- 
mos į užsienį kaip lydiniai, o kartais sulydomos ir par- 
duodamos Anglijos bankui už didelę keturių svarų už un- 
ciją kainą. Iš visų monetų būdavo išrenkamos ir 
siunčiamos į užsienį arba sulydomos tik naujausios, sun- 
kiausios ir geriausios. Likusios savo šalyje ir monetų pa- 
vidalu tos sunkiausios monetos neturėjo didesnės ver- 
tės nei lengvosios. Bet jos turėjo didesnę vertę užsienyje, 
o sulydytos į lydinį - savo šalyje. Anglijos bankas, nors 
kasmet kaldino tiek daug monetų, savo nuostabai nu- 
statė, kad kasmet jų trūksta taip pat, kaip ir prieš me- 
tus, ir kad, nors kasmet bankas išleisdavo didžiulį kiekį 
gerų ir naujų monetų, tų monetų būklė, užuot gerėju- 
si, kasmet darėsi vis prastesnė ir prastesnė. Kasmet ban- 
kas įsitikindavo esąs priverstas kaldinti beveik tiek pat 
aukso, kiek kaldino prieš metus, ir dėl nepaliaujamo 
aukso lydinių kainos kilimo, dėl nuolatinio monetų dė- 
vėjimosi bei apkarpymo to gausaus monetų kaldinimo 
išlaidos kasmet darėsi vis didesnės ir didesnės. Čia rei- 
kia pažymėti, kad Anglijos bankas, aprūpinantis savo 
saugyklas monetomis, netiesiogiai yra įpareigotas aprū- 

pinti jomis visą karalystę, į kurią monetos nepaliauja- 
mai plaukia iš tų saugyklų įvairiausiais būdais. Todėl ko- 
kių tik monetų prireikdavo palaikyti tai perviršinei ško- 
tiškų ir angliškų popierinių pinigų apyvartai, kad ir kiek 
ši perviršinė apyvarta sumažindavo karalystei būtiną 
monetų skaičių, Anglijos bankas turėjo jas pateikti. Nėra 
abejonių, kad Škotijos bankai labai brangiai mokėjo už 
savo neapdairumą ir nedėmesingumą. Tačiau labai bran- 
giai mokėjo ir Anglijos bankas - ne tik už savąjį neap- 
dairumą, bet ir už dar didesnį beveik visų Škotijos ban- 
kų neapdairumą. 

Pradinė tos perviršinės popierinių pinigų apyvartos 
priežastis buvo kai kurių drąsių sumanytojų perdėtai ak- 
tyvi veikla abiejose jungtinės karalystės dalyse. 

Tai, ką bankas pagrįstai gali avansuoti bet kuriam pir- 
kliui ar įmonininkui, nėra nei visas jo turimas kapitalas, 
nei netgi stambesnė jo dalis, bet yra tik tokia to kapita- 
lo dalis, kurią bankas antraip turėtų laikyti nenaudoja- 
mą ir grynaisiais pinigais patenkinti nenumatytiems rei- 
kalavimams. Jei banko avansuojami popieriniai pinigai 
niekada neviršija tos vertės, bankas niekada neviršys 
aukso ir sidabro, kurie būtų apyvartoje toje šalyje nesant 
popierinių pinigų, vertės; jis niekada neviršys to kiekio, 
kurį šalies apyvarta nesunkiai gali suimti ir panaudoti. 

Kai bankas pirkliui diskontuoja realų vekselį, kurį re- 
alus skolintojas išrašė realiam skolininkui ir kurį, kai tik 
sueina terminas, tas skolininkas iš tikrųjų apmoka, tai 
bankas tik avansuoja tam pirkliui dalį vertės, kurią ki- 
tu atveju jis turėtų laikyti nenaudojamą ir grynaisiais pi- 
nigais, reikalingais nenumatytiems reikalavimams pa- 
tenkinti. Vekselio apmokėjimas, kai sueina terminas, 
sugrąžina bankui tą avansuotą vertę kartu su palūkano- 
mis. Banko saugyklos, kiek jo operacijos apsiriboja to- 
kiais klientais, čia primena vandens tvenkinį, iš kurio 
viena srovė nepaliaujamai išteka, o kita nepaliaujamai 

įteka, ir pastaroji visiškai lygi pirmajai; taigi šis tvenki- 
nys visada yra vienodai arba beveik vienodai pilnas be jo- 
kių kitų pastangų ar rūpesčių. Tokio banko saugykloms 
papildyti vargu ar kada prireikia bent kiek išlaidų. 
Pirkliui, jei jis neviršija saiko sudarinėdamas sando- 
rius, dažnai gali prireikti vienokios ar kitokios sumos 
grynaisiais pinigais, net jei jis neturi vekselių diskon- 
tuoti. Kai bankas, greta pirklio vekselių diskontavimo, 
tokiu atveju dar suteikia avansu prašomą sumą per jo 
grynųjų pinigų sąskaitą ir sutinka su pinigų grąžinimu 
dalimis, kai šie įplaukia pardavus prekes, ir daro tai 
lengvomis Škotijos bankų bendrovių sąlygomis, tai jis 
visiškai išlaisvina pirklį nuo būtinumo laikyti tam tik- 
rą sankaupų dalį nenaudojamą, grynaisiais pinigais, 
kad būtų galima patenkinti nenumatytus reikalavimus. 
Kai tokie reikalavimai pateikiami, pirklys gali paten- 
kinti juos iš savo grynųjų pinigų sąskaitos banke. Ta- 
čiau bankas, dirbdamas su tokiais klientais, turi dėme- 
singai stebėti, ar per tam tikrą trumpą laikotarpį 
(pavyzdžiui, per keturis, penkis, šešis ar aštuonis mė- 
nesius) grąžinamų pinigų suma, jo paprastai gaunama 
iš tokių klientų, yra visiškai lygi avansų sumai, jo 
įprasta tvarka išmokamai klientams. Jei per tuos trum- 
pus laikotarpius tam tikrų klientų grąžinamų pinigų 
suma yra daugeliu atvejų visiškai lygi avansų sumai, 
bankas gali saugiai tęsti reikalus su tokiais klientais. 
Nors šiuo atveju srovė, ištekanti iš banko saugyklų, ga- 
li būti labai didelė, mažiausiai tokio paties dydžio bus 
ir srovė, įtekanti į saugyklas; todėl tos saugyklos grei- 
čiausiai visada bus vienodai ar beveik vienodai pilnos 
be jokio didesnio dėmesio ir rūpinimosi, ir vargu ar ka- 
da prireiks naujų išlaidų joms papildyti. Ir priešingai, 
jei kai kurių kitų klientų grąžinamų pinigų suma ap- 
skritai smarkiai skiriasi nuo banko jiems išmokėtų 
avansų, bankas negalės saugiai tęsti reikalų su tais 


350 


II. Apie pinigus, laikomus ypatinga sankaupų rūšimi 


klientais, bent jau jeigu jie ir toliau taip elgsis. Srovė, 
šiuo atveju nepaliaujamai ištekanti iš banko saugyklų, 
neišvengiamai bus daug didesnė nei toji, kuri nepaliau- 
jamai įteka į jas, todėl jei saugyklos nebus nuolat ir su 
didelėmis išlaidomis papildomos, jos greitai visiškai iš- 
tuštės. 

Todėl Škotijos bankų bendrovės ilgą laiką atkakliai 
reikalavo iš visų savo klientų dažnų ir reguliarių įmo- 
kų ir nesiėmė turėti reikalų nė su vienu asmeniu, kad 
ir koks turtingas ir patikimas jis būtų buves, jei šis ne- 
atlikdavo, kaip jie tai vadino, dažnų reguliarių operaci- 
jų su jais. Dėl tokio dėmesingumo bankai ne tik išven- 
gė beveik visų papildomų išlaidų savo saugykloms 
papildyti, bet ir įgijo dar du reikšmingus pranašumus. 

Pirma, dėl tokio dėmesingumo jie išmoko gana tei- 
singai įvertinti savo skolininkų padėtį, ar jie klesti, ar 
turi sunkumų, visai neieškodami dar kokių nors faktų 
šalia tų, kuriuos teikė jų pačių knygos; juk klientai mo- 
ka savo skolas reguliariai arba nereguliariai priklauso- 
mai nuo to, ar aplinkybės palankios jų verslui, ar smuk- 
do jį. Individualus asmuo, skolinantis savo pinigus, 
sakykim, pusei tuzino ar visam tuzinui žmonių, gali pats 
ar per savo patikėtinius nuolat ir įdėmiai stebėti kiek- 
vieno iš tų skolininkų veiksmus ir padėtį. Tačiau banko 
bendrovė, kuri skolina pinigus galbūt penkiems šimtams 
skirtingų žmonių ir kuri turi nuolat skirti dėmesį dau- 
geliui labai skirtingų dalykų, gali neturėti reguliarios in- 
formacijos apie didžiosios skolininkų dalies veiksmus ir 
aplinkybes, išskyrus tą, kuri yra jos knygose. Škotijos 
bankų bendrovės būtent šį privalumą ir turėjo galvoje, 
reikalaudamos iš savo klientų dažnų ir reguliarių sko- 
los grąžinimo įmokų. 

Antra, dėl tokio dėmesingumo jos apsisaugojo nuo ga- 
limybės išleisti daugiau popierinių pinigų, nei šalies apy- 
varta galėtų nesunkiai suimti ir panaudoti. Pastebėju- 

sios, kad vidutinės trukmės laikotarpiu kurio nors kon- 
kretaus kliento įmokos daugeliu atvejų visiškai atitiko 
jam išmokėtus avansus, jos galėjo būti tikros, jog tam 
klientui avansu išmokėti popieriniai pinigai niekad ne- 
viršys aukso ir sidabro kiekio, kurį šis antraip privalė- 
tų turėti grynaisiais pinigais, kad galėtų patenkinti ne- 
numatytus reikalavimus, ir jog tie popieriniai pinigai, 
paleisti į apyvartą per jo verslą, niekad neviršys aukso 
ir sidabro kiekio, kuris būtų šalies apyvartoje, jei joje 
iš viso nebūtų popierinių pinigų. To kliento įmokų daž- 
numas, reguliarumas ir sumos pakankamai parodytų, 
kad jo gauti avansai niekad neviršijo tos jo kapitalo da- 
lies, kurią jis antraip būtų priverstas laikyti nenaudo- 
jamą grynaisiais pinigais, kad patenkintų nenumatytus 
reikalavimus, tai yra kad kita jo kapitalo dalis nuolat 
būtų apyvartoje. Tik ši kapitalo dalis per vidutinį lai- 
kotarpį nuolat grįžta kiekvienam prekiautojui pinigais, 
popieriniais arba monetomis, ir nuolat tokiu pat pavi- 
dalu jį palieka. Jei banko avansai apskritai viršija šią 
kliento kapitalo dalį, įprastinis jo įmokų dydis viduti- 
nės trukmės laikotarpiu negali būti lygus įprastiniam 
jo gautų avansų dydžiui. Jo verslo kuriama srovė, įte- 
kanti į banko saugyklas, negalės būti lygi tai srovei, ku- 
ri dėl to paties verslo nuolat išteka iš jų. Avansavimas 
banko lakštais, viršijantis aukso ir sidabro kiekį, kurį, 
nesant tokio avansavimo, prekiautojas privalėtų laiky- 
ti grynaisiais pinigais, kad patenkintų nenumatytus rei- 
kalavimus, netrukus galėtų viršyti visą aukso ir sidab- 
ro kiekį, kuris (tariant, kad prekybos mastai lieka tokie 
patys) būtų tos šalies apyvartoje, nesant joje popierinių 
pinigų, taigi viršyti tą kiekį, kurį šalies apyvarta įstengtų 
lengvai suimti ir panaudoti; tokių popierinių pinigų per- 
viršis nedelsiant būtų grąžintas bankui iškeisti į auksą 
ir sidabrą. Šį antrąjį pranašumą, nors lygiai tokį pat re- 

alų, iš pradžių galbūt ne visos įvairios Škotijos bankų 
bendrovės gerai suvokė. 

Kai iš dalies dėl vekselių diskontavimo teikiamo pa- 
togumo ir iš dalies dėl grynųjų pinigų sąskaitų patogu- 
mo patikimi prekiautojai bet kurioje šalyje gali išsivaduo- 
ti nuo būtinumo laikyti vienokią ar kitokią savo sankau- 
pų dalį nenaudojamą ir grynaisiais pinigais, kad 
patenkintų nenumatytus reikalavimus, jie pagrįstai ne- 
begali tikėtis didesnės pagalbos iš bankų ir bankininkų, 
kurie, nuėję taip toli, paisydami savų interesų ir saugu- 
mo nebegali eiti dar toliau. Paisydamas savo interesų, 
bankas negali avansuoti prekiautojui visos ar netgi di- 
džiosios jo naudojamo apyvartinio kapitalo dalies; mat 
nors tas kapitalas nuolat grįžta prekiautojui pinigų pavi- 
dalu ir tokiu pat pavidalu jį palieka, visos įplaukos yra 
per daug toli nuo visų išlaidų, todėl jo įmokų suma ne- 
galės būti lygi jam išmokėtų avansų sumai per tokį vi- 
dutinės trukmės laikotarpį, koks yra patogus bankui. 
Dar sunkiau bankui būtų avansuoti verslininkui dalį jo 
pastoviojo kapitalo, pavyzdžiui, kapitalo, kurį geležies 
liejyklos įmonininkas panaudoja pastatyti krosniai ir ly- 
dymo įrangai, dirbtuvėms ir sandėliams, meistrų būs- 
tams ir pan.; arba kapitalo, kurį kasyklos verslovininkas 
panaudoja iškasti šachtoms, įrengti vandens siurbliams, 
nutiesti keliams ir vagonečių bėgiams ir pan.; arba ka- 
pitalo, kurį žemę dirbantis asmuo panaudoja išvalyti, 
nusausinti, aptverti, patręšti ir suarti apleistiems ir ne- 
dirbamiems laukams, pastatyti ūkiniams pastatams ir vi- 
siems būtiniems statiniams - arklidėms, svirnams ir 
t. t. Pastoviojo kapitalo grąža beveik visais atvejais yra 
lėtesnė nei apyvartinio kapitalo, todėl tokios išlaidos, net 
jei daromos labai apdairiai ir pagrįstai, labai retai grįž- 
ta įmonininkui anksčiau nei po daugelio metų, o tai toli 
gražu netenkina bankų. Prekiautojai bei kiti verslo žmo- 

nės, be abejo, visai pagrįstai gali įgyvendinti žymią dalį 
savo projektų už skolintus pinigus. Tačiau kad tai būtų 
teisinga jų kreditorių požiūriu, jų pačių kapitalas šiuo at- 
veju turi būti pakankamas apdrausti, jei taip galima pa- 
sakyti, tų kreditorių kapitalui, arba užtikrinti, kad kre- 
ditoriai nepatirs jokių nuostolių, net jei projektas visiš- 
kai nepateisintų sumanytojų lūkesčių. Bet net ir taip 
apsidraudus tie skolinami pinigai, grįšiantys tik po kele- 
rių metų, turėtų būti skolinami ne banko, bet, gavus už- 
statą ar įkeitus turtą, privačių asmenų, kurie nori gyven- 
ti iš palūkanų už savo pinigus, patys nesiimdami panau- 
doti tą kapitalą, ir kurie dėl to nori paskolinti jį tokiems 
pasitikėjimo vertiems žmonėms, kurie išlaikytų jį kele- 
rius metus. Tiesa, bankas, skolinantis pinigus be išlaidų 
herbiniam popieriui ar notaro honorarui už užstato ar 
įkeitimo įforminimą ir priimantis įmokas lengvatinėmis 
Škotijos bankų bendrovių sąlygomis, tokiems prekiauto- 
jams ir įmonininkams, žinoma, būtų labai patogus kre- 
ditorius. Tačiau tokie prekiautojai ir įmonininkai tikrai 
būtų patys nepatogiausi skolininkai tokiam bankui. 
Jau daugiau nei dvidešimt penkerius metus skirtin- 
gų Škotijos bankų bendrovių išleisti popieriniai pinigai 
yra visiškai lygūs tam kiekiui, kurį šalies apyvarta gali 
lengvai suimti ir panaudoti, ar veikiau truputį jį virši- 
ja. Taigi tos bankų bendrovės jau tiek laiko padeda pre- 
kiautojams ir kitiems Škotijos verslo žmonėms tiek, 
kiek bankai ir bankininkai paisydami savo interesų ga- 
li padėti. Jie netgi padarė šiek tiek daugiau. Jie išleido 
truputį per daug tų popierinių pinigų ir patys patyrė 
nuostolį ar bent jau pelno sumažėjimą, kuris šiame ypa- 
tingame versle visada lydi menkiausią perdėtą avansa- 
vimą. Tie prekiautojai ir kiti įmonininkai, kurie gavo 
tiek daug pagalbos iš bankų ir bankininkų, geidė gauti 
dar daugiau. Jie, kaip atrodo, manė, kad bankai galėtų 
be jokių išlaidų, išskyrus kelių popieriaus ritinėlių pir- 

kimą, išplėsti kreditavimą tiek, kiek tik prireiktų. Jie 
skundėsi tų bankų valdytojų trumparegišku požiūriu ir 
baikščia siela, kai bankai, kaip jie aiškino, nedidino kre- 
ditų proporcingai verslo plėtrai šalyje; verslo plėtra šiuo 
atveju jie, be abejo, laikė jų pačių sumanymų plėtojimą 
nepaisant galimybių ribos, nubrėžtos jų nuosavo kapi- 
talo arba jų galimybės gauti privačių asmenų kreditą, 
laiduotą skoliniais įsipareigojimais ar turto įkeitimu. Pa- 
rūpinti trūkstamas lėšas, pateikti visą kapitalą, kurį jie 
norėtų naudoti, buvo, jų manymu, garbinga bankų pa- 
reiga. Tačiau bankų nuomonė buvo kitokia, ir jiems at- 
sisakius didinti kreditus kai kurie tų prekiautojų grie- 
bėsi kitos priemonės, kuri tam tikrą laiką tenkino jų 
siekius, nors su daug didesnėmis išlaidomis, bet taip pat 
veiksmingai, kaip ir labiausiai išplėtus banko kreditus. 
Ta priemonė buvo ne kas kita, kaip gerai žinomas bū- 
das išrašyti ir perrašyti vekselius; jos kartais imasi pre- 
kiautojai, kai jiems nesiseka ir jie atsiduria ties bankroto 
riba. Anglijoje toks pinigų gavimo būdas jau seniai bu- 
vo žinomas, ir pastarojo karo metu, kai dideli prekybos 
pelnai gundė pernelyg išplėtoti verslą, juo, kaip pasako- 
jama, buvo labai plačiai naudojamasi. Iš Anglijos jis at- 
keliavo į Škotiją, kur, palyginti su gana ribota prekyba 
ir gana kukliu šalies kapitalu, netrukus išplito net daug 
labiau nei Anglijoje. 

Vekselių išrašymo ir perrašymo praktika yra taip ge- 
rai žinoma visiems verslo žmonėms, kad tikriausiai vi- 
sai nebūtina ją aiškinti. Tačiau kadangi ši knyga gali at- 
sidurti ir daugelio ne verslo žmonių rankose ir kadangi 
tokios praktikos pasekmes bankų veiklai, ko gero, ne 
visada suvokia netgi patys verslo žmonės, aš pasisteng- 
siu ją paaiškinti kiek galėdamas aiškiau. 

Pirklių papročiai, nusistovėję tais laikais, kai barba- 
riški Europos įstatymai neužtikrindavo jų sudarytų su- 
tarčių vykdymo, ir per pastaruosius du šimtmečius per- 

kelti į Europos valstybių įstatymus, vekseliams suteikė 
tokių neregėtų pranašumų, kad juos pateikus pinigai 
avansuojami noriau nei prisiėmus kokios nors kitokios 
rūšies įsipareigojimą, ypač kai vekseliai yra apmokėtini 
per labai trumpą dviejų ar trijų mėnesių laikotarpį po 
jų pasirašymo. Jei suėjus vekselio terminui vekselio ak- 
ceptantas neapmoka jo iškart jį pateikus, nuo to momen- 
tojis tampa bankrotu. Vekselis užprotestuojamas ir grįž- 
ta jo davėjui, kuris, jei tik nedelsiant jo neišperka, taip 
pat tampa bankrotu. Jei prieš atsidurdamas pas asme- 
nį, kuris pateikia jį akceptantui apmokėti, tas vekselis 
perėjo per kelių kitų asmenų rankas, kurie paeiliui avan- 
savo vienas kitam jo sumą pinigais arba prekėmis ir ku- 
rie patvirtindami, kad kiekvienas jų yra gavęs tą sumą, 
tą vekselį indosavo, tai yra pasirašė savo vardais kitoje 
vekselio pusėje, tai kiekvienas indosantas savo ruožtu 
tampa atsakingas vekselio savininkui už visą tą sumą 
ir, jei neįstengia vekselio apmokėti, taip pat nuo to mo- 
mento tampa bankrotu. Nors galbūt vekselio davėjas, 
akceptantas ir indosantas buvo abejotino pasitikėjimo as- 
menys, tačiau termino trumpumas vekselio savininkui 
suteikia šiek tiek saugumo. Nors labai tikėtina, kad vi- 
si tie asmenys bankrutuos, vis tiek būtų labai nelauk- 
ta, jei per tokį trumpą laiką tai atsitiktų visiems iškart. 
Tai sukiužęs namas, sako sau nuvargęs keleivis, ilgai 
jis nebeišstovės, bet nebūtinai sugrius šią naktį, todėl 
surizikuosiu jame pernakvoti. 

Tarkime, kad Edinburgo prekiautojas A išrašo vek- 
selį Londono prekiautojui B, apmokėtiną praėjus dviem 
mėnesiams nuo pasirašymo dienos. Iš tikrųjų londoniš- 
kis B nieko neskolingas asmeniui A iš Edinburgo, tačiau 
jis sutinka priimti A vekselį su sąlyga, kad prieš suei- 
nant mokėjimo terminui jis perrašys Edinburgo prekiau- 
tojui A kitą vekselį tokiai pačiai sumai kartu su palūka- 

nomis ir komisiniais, taip pat apmokėtiną po dviejų mė- 
nesių. Taigi asmuo B dar iki pasibaigiant pirmiesiems 
dviem mėnesiams perrašo šį vekselį edinburgiškiui A; 
šis savo ruožtu prieš sueinant kitiems dviem mėnesiams 
išrašo antrą vekselį londoniškiui B, vėl apmokėtiną po 
dviejų mėnesių; ir prieš pasibaigiant trečiajam dviejų 
mėnesių terminui asmuo B iš Londono perrašo asme- 
niui A iš Edinburgo kitą vekselį, apmokėtiną po dviejų 
mėnesių. Tokia praktika kartais tęsdavosi ne tik keletą 
mėnesių, bet netgi kelerius metus, vekselis kaskart grįž- 
davo asmeniui A iš Edinburgo su sukauptomis visų anks- 
tesniųjų vekselių palūkanomis ir komisiniais. Palūkanos 
buvo penki procentai per metus, o komisiniai niekada 
nebuvo mažesni nei pusė procento už kiekvieną vekse- 
lį. Jeigu tokie komisiniai pasikartodavo daugiau nei še- 
šis kartus per metus, tai kad ir kiek pinigų A būtų už- 
dirbęs šitokiu būdu, šitai jam turėjo kainuoti kiek 
daugiau nei aštuonis procentus per metus, o kartais net 
gerokai daugiau - tais atvejais, kai jis arba turėdavo mo- 
kėti didesnius komisinius, arba būdavo priverstas mo- 
kėti palūkanas ir nuo priskaičiuojamų palūkanų už anks- 
tesnius vekselius. Tokia praktika būdavo vadinama 
pinigų gavimu iš apyvartos. 

Jei šalyje įprastinis sankaupų pelnas realizuojant 
daugumą komercinių sumanymų yra, kaip manoma, 
nuo šešių iki dešimties procentų, tai tik labai sėkmin- 
go spekuliavimo pajamos ne tik padengtų tas milžiniš- 
kas išlaidas, kurių prireikė siekiant surinkti pinigus to- 
kiam verslui, bet dar ir duotų gerą pelną sumanytojui. 
Betgi daugelio plačių ir didelių sumanymų buvo imtasi 
ir jie kelerius metus buvo vykdomi nepasitelkiant jo- 
kių kitokių lėšų, išskyrus gautas šitokių milžiniškų iš- 
laidų būdu. Nekyla abejonių, kad sumanytojai savo auk- 
sinėse svajonėse matė didelio pelno viziją. Tačiau 

atsitokėję, sumanymą iki galo įgyvendinę ar toliau ne- 
bepajėgdami jį tęsti, jie, esu tikras, labai retai tepama- 
tydavo tokį pelną“. 


2 Tekste aprašytas metodas jokiu būdu nebuvo nei plačiau- 
siai paplitęs, nei pats brangiausias iš tų, kuriais tie nuotykių ieš- 
kotojai kartais prasimanydavo pinigų iš apyvartos. Dažnai būda- 
vo taip, kad asmuo A Edinburge įgalindavo asmenį B Londone 
apmokėti pirmąjį vekselį, kelios dienos prieš baigiantis jo termi- 
nui išrašydamas tam pačiam asmeniui B antrą vekselį trijų mė- 
nesių laikotarpiui. Šį vekselį, apmokėtiną jo paties nurodymu, A 
parduodavo Edinburge už nominalią vertę ir už gautą sumą pirk- 
davo londoniškiui išrašytus vekselius, apmokėtinus pateikus as- 
mens B, kuriam jis juos siųsdavo paštu, nurodymu. Pastarajam 
karui baigiantis mainai tarp Edinburgo ir Londono dažnai vyko 
Edinburgui primokant tris procentus, ir tie vekseliai, apmokėtini 
juos pateikus, dažnai asmeniui A turėjo kainuoti tuos tris pro- 
centus papildomai. Tokį sandorį pakartojus mažiausiai keturis 
kartus per metus ir kiekvienąkart nustačius mažiausiai pusę pro- 
cento komisinių, jis asmeniui A per metus turėjo kainuoti ma- 
žiausiai keturiolika procentų. Kitąkart A įgalindavo B apmokėti 
pirmą vekselį, kelios dienos prieš sueinant jo terminui išrašyda- 
mas antrą vekselį dviem mėnesiams - ne asmeniui B, bet ku- 
riam nors trečiajam asmeniui C (tarkime, irgi iš Londono). Šis 
antrasis vekselis buvo apmokėtinas B nurodymu, pastarasis, kai 
C vekselį akceptuodavo, diskontuodavo jį pas tą patį Londono ban- 
kininką, o A įgalindavo C apmokėti tą vekselį, kelios dienos prieš 
sueinant terminui išrašydamas trečią vekselį, irgi dviem mėne- 
siams, kartais savo pirmajam korespondentui, asmeniui B, o kar- 
tais ketvirtajam ar penktajam asmeniui, pavyzdžiui, D ar E. Šis 
trečiasis vekselis turėdavo būti apmokėtas C nurodymu, pastara- 
sis, kai tik vekselis būdavo akceptuotas, diskontuodavo jį tokiu 
pat būdu pas kurį nors Londono bankininką. Pakartojus tokias 
operacijas mažiausiai šešis kartus per metus ir nustačius už to- 
kią operaciją kaskart pusę procento komisinių kartu su teisėtais 
penkiais procentais palūkanų, šis pinigų gavimo būdas, analogiš- 
kai aprašytajam tekste, asmeniui A turėjo kainuoti kiek daugiau 
nei aštuonis procentus. Tačiau kadangi šis sandoris leido išvengti 
mainų tarp Edinburgo ir Londono, jis buvo ne toks brangus, 
kaip minėtas šioje pastaboje anksčiau; bet norint pasinaudoti šiuo 

Asmuo A Edinburge tuos vekselius, kuriuos jis išra- 
šė asmeniui B iš Londono, reguliariai diskontuodavo du 
mėnesiai prieš sueinant jų terminui kuriame nors ban- 
ke ar pas kurį nors bankininką Edinburge, o asmuo B 
Londone vekselius, kuriuos jis perrašydavo asmeniui iš 
Edinburgo, reguliariai diskontuodavo Anglijos banke ar- 
ba pas kai kuriuos Londono bankininkus. Kad ir kas būtų 
avansuojama pagal tuos į apyvartą paleistus vekselius, 
Edinburge būdavo avansuojama Škotijos bankų lakšiais, 
o Londone, kai jie būdavo diskontuojami Anglijos ban- 
ke, to banko lakštais. Nors tie vekseliai, kurių pagrin- 
du būdavo avansuojami tie lakštai, visi būdavo apmoka- 
mi, kai tik sueidavo jų terminas, bet vertė, avansuota 
pagal pirmąjį vekselį, niekada iš tikrųjų negrįždavo į 
tuos bankus, kurie ją avansavo, nes prieš sueinant kiek- 
vieno vekselio terminui būdavo išrašomas antras vek- 
selis, jau kiek didesnei sumai nei netrukus apmokėti- 
nas vekselis, ir diskontuoti šį antrąjį vekselį buvo vi- 
siškai būtina, kad būtų apmokėtas tas, kurio terminas 
netrukus sueis. Vadinasi, šis apmokėjimas buvo visiš- 
kai fiktyvus. Dėl tų į apyvartą paleistų vekselių atsiras- 
davusios srovės iš bankų saugyklų niekada neparėmė 
kokia nors srovė į jas. 

Popieriniai pinigai, išleisti tų į apyvartą paleistų vek- 
selių pagrindu, daugeliu atvejų sudarė visas lėšas, skir- 
tas įgyvendinti kokiam nors stambiam ir išplėtotam su- 
manymui žemės ūkyje, prekyboje ar pramonėje, o ne 
vien tik tą dalį, kurią, jei nebūtų popierinių pinigų, įmo- 
nininkas būtų priverstas turėti pats kaip nenaudojamus 
ir paruoštus patenkinti nenumatytiems reikalavimams 
grynuosius pinigus. Todėl didžioji tų lakštų dalis viršijo 


būdu, reikėjo turėti daugiau nei vienos tarpininkavimo kontoros 
Londone pasitikėjimą, o tokiu pranašumu daugelis panašių rizi- 
kuotojų anaiptol ne visada galėdavo pasigirti. 

aukso ir sidabro, kurie cirkuliuotų šalyje nesant apyvar- 
toje popierinių pinigų, vertę. Tai reiškia, kad tų lakštų 
buvo daugiau, nei šalies apyvarta galėjo lengvai suimti 
ir panaudoti, ir dėl šios priežasties jie iškart grįždavo į 
bankus keisti į auksą bei sidabrą, kurių bankai turėjo 
surasti kaip įmanydami. Tai buvo kapitalas, kurį tie su- 
manytojai labai meistriškai sugalvojo ištraukti iš ban- 
kų ne tik be pastarųjų žinios ir sąmoningo sutikimo, bet 
kurį laiką jiems galbūt net ir neįtariant, kad jie iš tiesų 
avansavo tokį kapitalą. 

Kai du žmonės nuolat išrašo ir perrašo vekselius vie- 
nas kitam ir diskontuoja juos vis tame pačiame banke, 
tai šis labai greit susivokia, kas daroma, ir aiškiai pa- 
mato, jog tuodu verčiasi ne kokiu nors nuosavu kapita- 
lu, bet banko jiems avansuojamu. Tačiau šito taip leng- 
vai nepamatysi, kai tuodu diskontuoja savo vekselius tai 
pas vieną, tai pas kitą bankininką ir išrašo vekselius ne 
visada vienas kitam, bet retkarčiais suburia platų ratą 
tokių sumanytojų, kurie susigaudo, kad šitaip padėti vie- 
nas kitam surinkti pinigų ir apsunkinti realaus vekse- 
lio atskyrimą nuo fiktyvaus, - vekselio, realaus kredi- 
toriaus išrašyto realiam skolininkui, nuo vekselio, kuris 
faktiškai neturi jokio realaus kreditoriaus, išskyrus jį dis- 
kontavusį banką, ir jokio realaus skolininko, išskyrus 
verslo projekto autorių, kuris naudoja tuos pinigus, - ati- 
tinka jų interesus. Kai pagaliau kuris nors bankininkas 
atskleidžia visą tiesą, jau gali būti per vėlu, ir jis suvoks, 
jog yra diskontavęs tų sumanytojų vekselių už tokią di- 
delę sumą, kad atsisakydamas diskontuoti toliau jis ne- 
išvengiamai sukels jų bankrotą ir šitaip sužlugdydamas 
juos sužlugdys galbūt ir save. Todėl savo paties intere- 
sų ir saugumo labui jis gali, esant tokiai pavojingai si- 
tuacijai, nuspręsti kurį laiką tęsti reikalus, tačiau steng- 
damasis palaipsniui atsitraukti ir dėl to kiekvieną dieną 
sudarydamas vis didesnių ir didesnių diskontavimo sun- 

kumų, kad priverstų tuos sumanytojus pamažu pereiti 
pas kitus bankininkus arba prie kitų pinigų gavimo bū- 
dų, o pats galėtų kaip galima greičiau išsiveržti iš to ra- 
to. Kai Anglijos bankas, pagrindiniai Londono bankinin- 
kai ir dar apdairesni Škotijos bankai po kurio laiko ir 
visiems nuėjus pernelyg toli pradėjo sudaryti tokių dis- 
kontavimo sunkumų, tie diskontavimo sunkumai ne tik 
suerzino, bet ir smarkiai supykdė tuos verslo sumany- 
tojus. Bankų apdairumo ir būtino atsargumo tiesiogiai 
ir nedelsiant sukeltus savo pačių vargus jie pavadino ša- 
lies žlugdymu; dėl šalies žlugdymo, teigė jie, kaltas tik 
bankų tamsumas, baikštumas ir netinkama elgsena, ban- 
kai nesuteikė pakankamai dosnios paramos dvasingiems 
tų žmonių, kurie taip stengėsi puošti, tobulinti ir tur- 
tinti šalį, sumanymams. Panašu, kad jie manė, jog ban- 
kų pareiga yra skolinti taip ilgai ir tiek daug, kiek jie 
panorės skolintis. Tačiau bankai, šitaip atsisakydami 
teikti daugiau kreditų tiems, kuriems jų ir taip suteikė 
per daug, pasirinko vienintelį būdą, kuriuo dabar buvo 
galima išgelbėti pasitikėjimą jais arba pasitikėjimą ša- 
lyje apskritai. 

Tesiantis šiam erzeliui ir sunkumams, Škotijoje bu- 
vo įkurtas bankas siekiant aiškiai apibrėžto tikslo - pa- 
lengvinti šalies problemas. Sumanymas buvo kilnus, ta- 
čiau jo įgyvendinimas - neapdairus, ir, matyt, tos 
įtampos, kurią jis siekė pašalinti, prigimtis bei priežas- 
tys nebuvo gerai suprastos. Tas bankas buvo dosnesnis 
už visus kitus tiek atidarydamas grynųjų pinigų sąskai- 
tas, tiek diskontuodamas vekselius. Pastarųjų atveju jis, 
kaip atrodo, vargiai darė kokį nors skirtumą tarp realių- 
jų ir cirkuliuojančiųjų vekselių ir visus diskontavo vie- 
nodai. To banko paskelbtas principas buvo avansuoti, jei 
užtikrinamas bet koks pagrįstas laidavimas, visą kapita- 
lą, naudojamą tokioms investicijoms, kurių grąža yra lė- 
čiausia ir ilgiausiai trunkanti, - tokioms kaip investici- 

jos į žemės gerinimą. Buvo netgi pasakyta, kad remti to- 
kias investicijas yra pagrindinis iš visuomenei naudingų 
tikslų, dėl kurių bankas buvo įsteigtas. Dėl savo dosnu- 
mo atidarant grynųjų pinigų sąskaitas ir diskontuojant 
vekselius bankas, be abejo, išleido gausybę savo bankno- 
tų. Tačiau didžioji dalis tų lakštų viršijo tą kiekį, kurį ša- 
lies apyvarta galėjo lengvai suimti ir panaudoti, ir buvo 
grąžinta į banką iškeisti į auksą ir sidabrą vos ne tuojau 
pat po jų išleidimo. Banko saugyklos niekada nebuvo pil- 
nos. Kapitalas, surinktas tam bankui per du pasirašy- 
mus, siekė šimtą šešiasdešimt tūkstančių svarų, iš ku- 
rių tik aštuoniasdešimt procentų buvo sumokėta. Ši 
suma turėjo būti sumokėta keliomis skirtingomis įmoko- 
mis. Daugelis pajininkų, sumokėję pirmąją įmoką, atsi- 
darė banke grynųjų pinigų sąskaitas, ir direktoriai, ma- 
nydami privalą traktuoti savo pajininkus taip pat 
liberaliai, kaip visus kitus žmones, leido daugeliui jų sko- 
lintis iš tų sąskaitų tiek pat, kiek jie buvo sumokėję sa- 
vo įmokomis. Taigi tokios įmokos į vieną saugyklą padė- 
davo tai, kas prieš akimirką buvo paimta iš kitos. Tačiau 
net jei banko saugyklos būtų pripildomos idealiausiai, per- 
nelyg didelė banko apyvarta turėjo jas ištuštinti greičiau, 
nei būtų įmanoma atstatyti jų turinį kokiu nors kitu 
veiksmingu būdu, išskyrus tokį žlugdantį, kaip vekselių 
išrašymas Londonui ir, suėjus vekselio terminui, jo ap- 
mokėjimas kartu su palūkanomis ir komisiniais vėl sko- 
linantis ten pat. Papildydamas saugyklas taip sunkiai, 
bankas, kaip pasakojama, jau po kelių mėnesių nuo 
veiklos pradžios buvo priverstas imtis to šaltinio. Banko 
pajininkų nekilnojamasis turtas buvo vertas keleto mi- 
lijonų, ir, jiems pasirašius banko steigimo obligacijas ar 
sutartį, jis buvo tikras garantas, kad bus patenkinti visi 
banko įsipareigojimai. Dėl didžiulio pasitikėjimo, kurį sa- 
vaime suteikė toks didelis garantas, bankas galėjo, ne- 
paisant pernelyg dosnaus elgesio, tęsti veiklą daugiau nei 

dvejus metus. Kai jis buvo priverstas sustoti, į apyvartą 
jau buvo paleidęs apie du šimtus tūkstančių svarų ban- 
knotais. Siekdamas išlaikyti apyvartoje tuos banknotus, 
kurie be perstojo būdavo grąžinami vos tik juos išleidus, 
bankas nuolat išrašinėdavo Londonui vekselius, kurių 
skaičius ir vertė kaskart didėjo ir, bankui sustabdžius 
veiklą, buvo pasiekusi šešis šimtus tūkstančių svarų. Va- 
dinasi, šis bankas per šiek tiek daugiau nei dvejus me- 
tus įvairiems žmonėms paskolino daugiau nei aštuonis 
šimtus tūkstančių svarų už penkis procentus. Tų dviejų 
šimtų tūkstančių svarų, kurie cirkuliavo banknotais, at- 
žvilgiu šitie penki procentai, matyt, galėtų būti laikomi 
grynu uždarbiu, nekainavusiu nieko, išskyrus valdymo 
išlaidas. Tačiau už likusius daugiau kaip šešis šimtus 
tūkstančių svarų, kuriems nuolat išrašydavo vekselius 
Londonui, bankas mokėjo daugiau kaip aštuonis procen- 
tus palūkanų ir komisinių, taigi apskritai daugiau nei tri- 
juose ketvirtadaliuose savo sandorių prarasdavo daugiau 
kaip tris procentus. 

Kaip atrodo, šito banko veikla davė priešingus rezul- 
tatus nei tie, kurių siekė jį sumanę ir valdę konkretūs 
asmenys. Jie siekė paremti, jų nuomone, drąsius suma- 
nymus, įgyvendinamus tuo metu įvairiose šalies vieto- 
se, ir kartu perimdami visą bankininkystės verslą iš- 
stumti visus kitus Škotijos bankus, ypač veikusius 
Edinburge, kurių atsilikimas diskontuojant vekselius tie- 
siog žeidė. Šis bankas, be abejo, suteikė tam tikrą lai- 
kiną paramą tiems sumanytojams ir įgalino juos tęsti 
savo sumanymus maždaug dvejais metais ilgiau, nei ant- 
raip jie būtų įstengę. Bet bankas kartu padėjo jiems daug 
giliau įklimpti į skolas, ir kai jis pats žlugo, tai daug sun- 
kiau prislėgė ir verslininkus, ir jų kreditorius. Taigi ši- 
to banko veikla, užuot palengvinusi, iš tikrųjų galiau- 
siai padidino problemas, į kurias tie sumanytojai įkliuvo 
patys ir įtraukė šalį. Ir sumanytojams, ir jų kredito- 

riams, ir šaliai būtų buvę daug geriau, jei didžioji jų da- 
lis būtų turėjusi sustoti dvejais metais anksčiau nei iš 
tiesų tai padarė. Tačiau toji laikina pagalba, kurią šis 
bankas suteikė tiems sumanytojams, kartu buvo tikra 
ir pastovi parama kitiems Škotijos bankams. Visi su vek- 
selių apyvarta susiję verslininkai tiems kitiems bankams 
taip nenoriai diskontuojant galėjo kreiptis į naująjį ban- 
ką, kur jie buvo sutinkami išskėstomis rankomis. To- 
dėl kiti bankai gavo galimybę labai lengvai išeiti iš to 
pragaištingo rato, iš kurio jie nebūtų išsivadavę niekaip 
kitaip, kaip tik patirdami didelių nuostolių ir galbūt net 
tapę tam tikru mastu nepatikimi. 

Todėl galiausiai šito banko veikla padidino realius 
sunkumus šalyje, kuriuos jis manė palengvinsiąs, ir ap- 
saugojo nuo didelių sunkumų tuos varžovus, kuriuos 
manė pakeisiąs. 

Pačioje šio banko steigimo pradžioje kai kurie žmo- 
nės manė, kad nors ir kaip greitai ištuštėtų jo saugyk- 
los, jis lengvai galės jas vėl pripildyti naudodamasis įkeis- 
tu turtu tų žmonių, kuriems avansavo savo banknotus. 
Esu tikras, patirtis greitai įtikino juos, jog toks pinigų 
surinkimo būdas yra pernelyg lėtas, kad atitiktų banko 
poreikius, ir jog saugyklos, kurios nuo pat pradžių buvo 
taip sunkiai pripildomos ir tuštėjo taip greitai, negali bū- 
ti vėl pripildytos jokiu kitu veiksmingu būdu, išskyrus 
žlugdantį vekselių išrašymą Londonui ir, atėjus laikui 
juos išpirkti, jų apmokėjimą iš naujo skolinantis ten pat 
jau sumą, į kurią įeina palūkanos ir komisiniai. Tačiau 
nors šitokiu būdu jie galėdavo surinkti pinigų taip grei- 
tai, kaip norėdavo, užuot gavę pelno, kiekvienos opera- 
cijos metu patirdavo nuostolių, dėl to galiausiai jie tu- 
rėjo žlugti kaip komercinė bendrovė, nors galbūt ne taip 
greitai, kaip nuostolingesnės praktikos skolintis ir per- 
skolinti atveju. Nebuvo jiems naudos ir iš lakštų duo- 
damų palūkanų, nes tie lakštai, viršydami tą kiekį, ku- 

rį šalies apyvarta galėjo suimti ir panaudoti, sugrįždavo 
pas juos keisti į auksą ir sidabrą, vos tik būdavo išlei- 
džiami, ir jie buvo priversti be perstojo skolintis pinigų 
jiems apmokėti. Priešingai, visos tokio skolinimosi iš- 
laidos, samdant agentus ieškoti skolinti galinčių žmonių, 
derėtis su tais žmonėmis ir išrašyti tinkamas obligaci- 
jas ar kitokius įsipareigojimus, tekdavo jiems ir sudarė 
gryną nuostolį jų sąskaitų balansuose. Sumanymą šitaip 
papildyti saugyklas būtų galima palyginti su sumanymu 
žmogaus, kuris turi vandens tvenkinį su nuolat iš jo iš- 
tekančia srove, bet be jokios įtekančios srovės, tačiau 
stengiasi išlaikyti jį nuolat pilną, pasamdydamas žmo- 
nes nuolat vaikščioti su kibirais prie versmės už kelių 
mylių ir nešioti vandenį tvenkiniui papildyti. 

Bet net jei tokia praktika būtų ne tik įmanoma, bet 
ir pelninga bankui kaip komercinei bendrovei, šaliai iš 
viso to negalėjo būti jokios naudos; priešingai, ji dėl to 
turėjo patirti žymių nuostolių. Tokia veikla nė kiek ne- 
galėjo padidinti skolinamų pinigų kiekio. Ji nebent ga- 
lėjo paversti šį banką visuotine paskolų įstaiga visai ša- 
liai. Norintys pasiskolinti turėtų tada kreiptis į tą banką, 
užuot kreipęsi į privačius asmenis, skolinančius savo pi- 
nigus. Tačiau bankas, skolinantis pinigus galbūt pen- 
kiems šimtams skirtingų žmonių, apie kurių daugumą 
direktoriai mažai ką težino, atrinkdamas savo skolinin- 
kus tikrai negalės būti išmintingesnis nei tas ar kitas 
privatus asmuo, skolinantis savo pinigus tik nedaugeliui 
gerai pažįstamų asmenų, dėl kurių blaivaus ir nuosai- 
kaus elgesio jis, jo įsitikinimu, gali būti tikras. Tokio ban- 
ko kaip tas, kurio veiklą čia aprašiau, skolininkai, bent 
didžioji jų dalis, veikiausiai buvo tikri fantazuotojai, į apy- 
vartą leidžiamų vekselių išrašytojai ir perrašytojai; jie 
buvo linkę panaudoti pinigus ekstravagantiškiems suma- 
nymams, kurių net gavę visą jiems įmanomą suteikti 
pagalbą tikriausiai niekada nesugebėtų įgyvendinti iki 

galo ir kurie, jei ir būtų užbaigti, niekada nepadengtų 
jiems padarytų išlaidų, niekada negalėtų pateikti tiek lė- 
šų, kad jų pakaktų norint išlaikyti darbo kiekį, lygų jiems 
įgyvendinti panaudotam darbui. Blaivūs ir nuosaikūs pri- 
vačių asmenų skolininkai, priešingai, labiausiai būtų lin- 
kę panaudoti pasiskolintus pinigus blaiviems sumany- 
mams, kurie būtų proporcingi jų kapitalams ir, nors 
galbūt ne tokie didingi ir įstabūs, būtų solidesni ir pel- 
ningesni, su dideliu pelnu padengtų jiems padarytas iš- 
laidas ir todėl parūpintų lėšų, reikalingų išlaikyti daug 
didesniam darbo kiekiui nei tas, kuris buvo jiems panau- 
dotas. Todėl tiek sėkmės ir tebūtų iš tokios operacijos, 
kad, nė mažiausiu mastu nepadidinusi šalies kapitalo, 
ji tik perkeltų didelę jo dalį iš apdairių ir pelningų su- 
manymų į neapdairius ir nepelningus. 

Garsiojo p. Law nuomone, Škotijos verslas nyko dėl 
pinigų, kuriuos jis panaudotų, stygiaus. Jis siūlė panai- 
kinti tą pinigų stygių įkuriant specialų banką, kuris, jo 
įsivaizdavimu, galėtų leisti tokį popierinių pinigų kiekį, 
kuris būtų lygus visos šalies žemės vertei. Škotijos par- 
lamentas, pirmasis gavęs jo projektą, nerado pagrindo 
jam pritarti. Tą projektą vėliau priėmė su kai kuriais 
pakeitimais Orleano hercogas, tuo metu buvęs Prancū- 
zijos regentu. Galimybės dauginti popierinius pinigus 
beveik bet kokiais kiekiais idėja buvo tikrasis pagrindas 
vadinamajai Misisipės bendrovės schemai, matyt, pa- 
čiam ekstravagantiškiausiam bankininkystės ir akcijų 
biržos projektui, kokį tik pasaulis regėjo. Ponas Du 
Verney analizuodamas pono Du Tot knygą „Politiniai 
samprotavimai apie prekybą ir finansus“ (Reflexions Po- 
litigues sur les Finances et le Commerce) taip išsamiai, 
aiškiai, nuosekliai ir vaizdžiai atskleidė įvairius tos 
schemos veikimo aspektus, kad aš nesiimsiu jų dėstyti. 
Schemos pagrindus yra išdėstęs pats p. Law samprota- 
vimuose apie pinigus ir prekybą, kurie buvo išleisti 

Škotijoje, kai jis pirmąsyk pateikė savo projektą. Tos 
įspūdingos, bet atitrūkusios nuo žemės idėjos, išdėsty- 
tos tame bei keliuose kituose darbuose apie tuos pačius 
principus, tebedaro įspūdį daugeliui žmonių ir tikriau- 
siai iš dalies prisidėjo prie pernelyg didelio bankinin- 
kystės išsiplėtojimo Škotijoje, dėl kurio pastaruoju me- 
tu buvo skundžiamasi ir Škotijoje, ir kitose šalyse. 

Anglijos bankas pagal apyvartą yra didžiausias ban- 
kas Europoje. 1694 m. liepos 27 d. statutu, patvirtintu 
didžiuoju antspaudu, vykdant parlamento aktą jam bu- 
vo suteiktos juridinio asmens teisės. Tuo metu jis pa- 
skolino vyriausybei 1 200 000 svarų sterlingų sumą už 
kasmetinį šimto tūkstančio svarų užmokestį, tai yra už 
96 000 svarų sterlingų metinių palūkanų, sudarančių 
aštuonis procentus, ir 4000 svarų sterlingų per metus 
administravimo išlaidų. Reikia manyti, kad pasitikėji- 
mas revoliucijos įkurta naująja vyriausybe buvo labai 
menkas, jei ji buvo priversta skolintis už tokias dideles 
palūkanas. 

1697 metais bankui buvo leista padidinti savo kapitalo 
sankaupas pridedant 1 001 171 svarą sterlingų 10 šilin- 
gų. Taigi tuomet jo kapitalas pasiekė 2 201 171 svarą 
sterlingų 10 šilingų. Tas padidinimas, kaip tada aiškin- 
ta, turėjo sustiprinti klientų pasitikėjimą. 1696 m. ban- 
ko kuponai buvo nuvertėję 40, 50 ir 60 procentų, bank- 
notai - dvidešimt?. Vykdant tuo metu didįjį sidabro mo- 
netų perkaldinimą, bankas nusprendė nutraukti savo 
banknotų apmokėjimą, o tai neišvengiamai pakenkė pa- 
sitikėjimui jais. 

Vykdydamas septintaisiais karalienės Onos valdymo 
metais išleisto dekreto 7-ąjį straipsnį, bankas avansa- 
vo ir įmokėjo į iždą 400 000 svarų sterlingų sumą, pa- 
didindamas iki 1 600 000 bendrą sumą, kurią jis buvo 


3 James Postlethwaite, History of the Public Revenue, p. 301. 

paskolinęs už pradines 96 000 svarų sterlingų palūka- 
nas ir 4000 svarų sterlingų administravimo išlaidų. 
Todėl 1708 m. pasitikėjimas vyriausybe buvo toks pat 
geras, kaip ir privačiais asmenimis, nes ji jau galėjo sko- 
lintis už šešis procentus, o tai buvo įprastinė teisėta pa- 
lūkanų norma rinkoje tuo metu. Vykdydamas tą patį ak- 
tą bankas išpirko 1 775 027 svarų sterlingų 17 šilingų 
10'/> pensų vertės iždo vekselius už šešis procentus pa- 
lūkanų, ir tuo pat metu jam buvo leista paskelbti pasi- 
rašymą savo kapitalui padvigubinti. Todėl 1708 metais 
banko kapitalas pasiekė 4 402 343 svarus sterlingų, o 
vyriausybei jis buvo paskolinęs 3 375 027 svarus ster- 
lingų 17 šilingų 10Y- pensų. 

1709 metais paskelbus penkiolikos procentų vertės 
aukcioną, buvo įmokėta ir sukaupta 656 204 svarai 
sterlingų 1 šilingas 9 pensai; per kitą dešimties procen- 
tų aukcioną 1710 metais gauta dar 501 448 svarai ster- 
lingų 12 šilingų 11 pensų. Surengus tuos du aukcionus, 
banko kapitalas pasiekė 5 559 995 svarus sterlingų 14 
šilingų 8 pensus. 

Vykdydamas trečiaisiais Jurgio I valdymo metais iš- 
leisto dekreto 8-ąjį straipsnį, bankas išpirko iždo vekse- 
lių už du milijonus. Vadinasi, tuo metu jis buvo pasko- 
linęs vyriausybei 5 375 027 svarus sterlingų 17 šilingų 
10 pensų. Vykdydamas aštuntaisiais Jurgio I valdymo 
metais išleisto dekreto 21-ąjį straipsnį, bankas nupirko 
Pietų jūros bendrovės akcijų už 4 000 000 svarų sterlin- 
gų, ir 1722 metais, atlikus pasirašymus, kuriuos jis pa- 
skelbė, kad galėtų nupirkti tas akcijas, jo kapitalo san- 
kaupos padidėjo 3 400 000 svarų sterlingų. Taigi tada 
bankas buvo avansavęs viešajam sektoriui 9 375 027 sva- 
rus sterlingų 17 šilingų 10'/ pensų, o jo kapitalas suda- 
rė tik 8 959 995 svarus sterlingų 14 šilingų 8 pensus. Bū- 
tent tada viešajam sektoriui paskolinta suma, už kurią 
bankas gaudavo palūkanas, pirmąsyk ėmė viršyti jo ka- 

pitalo sankaupas, tai yra sumą, už kurią jis mokėjo di- 
videndus banko pajininkams; arba, kitaip tariant, banko 
turimas neskirstomasis kapitalas ėmė viršyti paskirsty- 
tąjį kapitalą. Nuo tada tokia padėtis ir tęsėsi. 1746 me- 
tais įvairiomis progomis jis buvo avansavęs viešajam sek- 
toriui 11 686 800 svarų sterlingų, o jo paskirstytasis 
kapitalas įvairiais akcijų išplatinimais bei pasirašymais 
buvo padidintas iki 10 780 000 svarų sterlingų. Nuo to 
laiko tos dvi sumos nepakito. Vykdydamas ketvirtaisiais 
Jurgio III valdymo metais išleisto dekreto 25-ąjį straipsnį 
bankas sutiko už jo statuto atnaujinimą sumokėti vy- 
riausybei 110 000 svarų sterlingų be palūkanų ir negrą- 
žinamai. Taigi ši suma nepadidino nei vienos iš anų dvie- 
jų sumų. 

Banko dividendai keitėsi priklausomai nuo palūkanų, 
jo gaunamų už viešajam sektoriui suteiktus pinigus, nor- 
mos kitimo, taip pat nuo kitų aplinkybių. Palūkanų nor- 
ma palaipsniui sumažėjo nuo 8 iki 3 procentų. Kelerius 
pastaruosius metus banko mokami dividendai buvo 5!/> 
procento. 

Anglijos banko stabilumas - tai Britanijos vyriausybės 
stabilumas. Jo kreditoriai galėtų patirti kokių nors nuos- 
tolių tik tada, jei viskas, ką jis yra paskolinęs viešajam 
sektoriui, būtų prarasta. Jokia kita banko bendrovė An- 
glijoje negali būti įkurta parlamento aktu arba turėti 
daugiau nei šešis narius. Anglijos bankas veikia ne tik 
kaip paprastas bankas, bet ir kaip galingas valstybės va- 
riklis. Jis gauna ir išmoka didesnę metinių įmokų ir iš- 
mokų dalį, tenkančią viešojo sektoriaus kreditoriams, jis 
paleidžia į apyvartą iždo vekselius, jis avansuoja vyriau- 
sybei metinius žemės ir salyklo mokesčius, nors tie mo- 
kesčiai neretai po to nesumokami net kelerius metus. 
Atliekant šias įvairias operacijas banko pareiga viešajam 
sektoriui kartais jį priverčia ne dėl jo vadovų kaltės per- 
pildyti apyvartą popieriniais pinigais. Jis taip pat diskon- 

tuoja pirklių vekselius ir keletą kartų yra parėmęs kre- 
ditu valdovų rūmus, ne tik Anglijos, bet taip pat Ham- 
burgo ir Olandijos. Pasakojama, kad sykį, 1763 metais, 
jis tokiu tikslu per vieną savaitę avansavo apie 1 600 000 
svarų sterlingų, didžiąją jų dalį - lydiniais. Tačiau aš ne- 
siimu garantuoti nei sumos didumo, nei termino trum- 
pumo. O kitais atvejais ši didžiulė bendrovė yra buvusi 
priversta mokėti šešių pensų monetomis. 

Labiausiai apdairios bankų operacijos plėtoja šalies 
pramonę ne didindamos šalies kapitalą, bet padarydamos 
aktyvią ir produktyvią didesnę to kapitalo dalį, nei būtų 
priešingu atveju. Ta kapitalo dalis, kurią verslininkas 
priverstas laikyti nenaudojamą grynaisiais pinigais, kad 
patenkintų nenumatytus reikalavimus, yra iš esmės ne- 
produktyvios sankaupos, kurios, kol lieka tokioje padė- 
tyje, nieko negamina nei jam, nei šaliai. Apdairios ban- 
kų operacijos įgalina verslininką savo neproduktyvias 
sankaupas paversti aktyviomis ir produktyviomis san- 
kaupomis - medžiagomis, kurias reikės apdoroti, įran- 
kiais, kuriais tai bus daroma, ir tam reikalingo darbo 
išlaikymu, tai yra sankaupomis, kurios ką nors gamina 
ir jam, ir jo šaliai. Tokios pat nenaudojamos sankaupos, 
kaip to verslininko grynieji pinigai, yra bet kurios ša- 
lies apyvartoje esantys aukso ir sidabro pinigai, kurie 
yra priemonė šalies žemės ir darbo produkciją kasmet 
išmainyti ir paskirstyti jos tikriesiems vartotojams. Ši 
labai vertinga šalies kapitalo dalis nieko šaliai negami- 
na. Apdairios bankų operacijos, kuriomis didelė dalis to 
aukso ir sidabro pakeičiama lakštais, įgalina šalį didelę 
dalį šių neproduktyvių sankaupų paversti aktyviomis ir 
produktyviomis sankaupomis, sankaupomis, kurios ką 
nors šaliai gamina. Bet kurioje šalyje cirkuliuojantį auksą 
ir sidabrą pagrįstai galima palyginti su vieškeliu, kuris, 
nors leidžia išvežioti ir nugabenti į rinką visą šalies šie- 
ną ir javus, pats negamina nė žiupsnelio nei vieno, nei 


370 


II. Apie pinigus, laikomus ypatinga sankaupų rūšimi 


antro. Apdairios bankų operacijos, sukurdamos, jei man 
bus leista pavartoti tokią drastišką metaforą, tarsi kokį 
krovinių transportavimą oru, leidžia šaliai, taip sakant, 
didelę dalį savo vieškelių paversti geromis ganyklomis 
ir javų laukais ir šitaip gerokai padidinti šalies žemių ir 
darbo metinę produkciją. Tačiau reikia pripažinti, kad 
nors šalies prekyba ir pramonė gali šiek tiek išaugti, jos 
negali būti tokios saugios, būdamos, taip sakant, paka- 
bintos ant popierinių pinigų it ant Dedalo sparnų, ko- 
kios būtų remdamosi į tvirtą aukso ir sidabro pagrindą. 
Greta galimų netikėtumų, su kuriais šalies prekyba ir 
pramonė gali susidurti dėl tų popierinių pinigų valdyto- 
jų nekvalifikuotumo, jas gali ištikti ir keletas kitų ne- 
laimių, nuo kurių joks valdytojų meistriškumas negali 
apsaugoti. 

Pavyzdžiui, nesėkmingas karas, per kurį priešas pe- 
rėmė kapitalą ir, vadinasi, užgrobė tą turtą, kuris pa- 
laikė pasitikėjimą popieriniais pinigais, sukels daug di- 
desnį sąmyšį šalyje, kurioje visa apyvarta buvo vykdoma 
popieriniais pinigais, negu šalyje, kurioje didžioji apyvar- 
tos dalis buvo vykdoma auksu ir sidabru. Kai įprastas 
komercijos įrankis netenka savo vertės, nebevyks jokie 
mainai, išskyrus tiesioginius arba kreditu. Kadangi visi 
mokesčiai paprastai mokami popieriniais pinigais, val- 
dovas dėl to nebegalės mokėti algų savo kariuomenei ar- 
ba pripildyti savo podėlius, ir šalies padėtis bus daug la- 
biau nepataisoma nei tuo atveju, jei didžiąją jos 
apyvartos dalį sudarytų auksas ir sidabras. Valdovas, be- 
sirūpinantis visuomet išlaikyti savo valdas tokioje padė- 
tyje, kad jam būtų lengviausia jas apginti, dėl to turi sau- 
goti jas ne tik nuo perdėto popierinių pinigų dauginimo, 
kuris žlugdo ir pačius juos išleidusius bankus, bet netgi 
nuo tokio jų dauginimo, kuris leidžia jiems užpildyti di- 
džiąją šalies apyvartos dalį. 

Kiekvienos šalies apyvartą galima laikyti susidaran- 
čia iš dviejų dalių: apyvartos tarp prekiautojų ir apyvar- 
tos tarp prekiautojų ir vartotojų. Nors tie patys pinigi- 
niai vienetai, popieriniai arba metaliniai, gali būti 
vienąkart naudojami vienoje apyvartoje, kitąkart - ki- 
toje, kiekvienai iš jų reikia vienokios ar kitokios rūšies 
pinigų sankaupų, nes abi nepaliaujamai vyksta tuo pa- 
čiu metu. Tarp skirtingų prekiautojų cirkuliuojančių pre- 
kių vertė niekada negali viršyti tarp prekiautojų ir var- 
totojų cirkuliuojančių prekių vertės; kad ir ką pirktų 
prekiautojai, viskas galiausiai bus parduota vartotojams. 
Kadangi apyvarta tarp prekiautojų vyksta kaip didme- 
ninė, kiekvienam sandoriui čia reikia labai didelės su- 
mos. Priešingai, kadangi tarp prekiautojų ir vartotojų 
prekyba paprastai vyksta kaip mažmeninė, jai dažnai rei- 
kia labai smulkių sumų, nesyk pakanka šilingo ar netgi 
pusės penso. Tačiau mažos sumos cirkuliuoja daug grei- 
čiau nei didelės. Šilingas keičia šeimininkus dažniau nei 
ginėja, o puspensis - dažniau nei šilingas. Todėl nors visų 
vartotojų metiniai pirkiniai savo verte mažiausiai yra ly- 
gūs visų prekiautojų pirkiniams, jų sandoriams prirei- 
darydami spartesnę apyvartą, pabūna didesnio pirkimų 
skaičiaus įrankiu pirmuoju atveju nei antruoju. 

Popierinius pinigus galima būtų reguliuoti taip, kad 
jie daugiausia būtų apriboti apyvarta tarp skirtingų 
prekiautojų, arba išplėsti jų tarpininkavimą ir didelei 
apyvartos tarp prekiautojų ir vartotojų daliai. Kur apy- 
vartoje nėra smulkesnių nei dešimties svarų vertės 
banknotų, kaip Londone, popieriniai pinigai daugiausia 
naudojami apyvartai tarp prekiautojų. Kai dešimties sva- 
rų banknotas patenka į vartotojo rankas, šiam tenka iš- 
keisti jį pirmoje parduotuvėje, kur jis užsuko nusipirkti 
prekių už penkis šilingus, todėl toks banknotas dažnai 
grįžta į prekiautojo rankas prieš vartotojui išleidžiant ke- 

turiasdešimtąją tų pinigų dalį. Kur išleidžiami tokių 
smulkių sumų, kaip dvidešimt šilingų, banknotai, kaip 
yra Škotijoje, popieriniai pinigai sudaro gana didelę apy- 
vartos tarp prekiautojų ir vartotojų dalį. Iki išleidžiant 
parlamento aktą, užkirtusį kelią dešimties ir penkių ši- 
lingų banknotų apyvartai, jie sudarė didžiąją tos apyvar- 
tos dalį. Šiaurės Amerikoje buvo įprasta leisti net tokius 
smulkius kaip vieno šilingo banknotus, ir jie sudarė be- 
veik visą apyvartą tarp prekiautojų ir vartotojų. Kai kurie 
bankai Jorkšyre išleido net tokius smulkius kaip šešių 
pensų banknotus. 

Kur yra leidžiama išleisti labai mažų sumų bankno- 
tus, bankininkais gali ir skatinami tapti daugelis prastos 
reputacijos žmonių. Kokio nors asmens penkių svarų ar 
net ir dvidešimties šilingų vekselį atmes kiekvienas, bet 
jei jis bus išleistas tokiai mažai sumai, kaip šeši pensai, 
priims jį be jokio sąžinės graužimo. Tačiau dažni ban- 
krotai, kurie neišvengiamai ištiktų tokius varganus ban- 
kininkus, gali sukelti labai didelių problemų, o kartais 
net ir smarkiai nuskurdinti daugelį žmonių, kuriems bu- 
vo sumokėta tokiais banknotais. 

Matyt, būtų geriausia, kad nė vienoje karalystės da- 
lyje nebūtų išleidžiami mažesnės nei penkių svarų su- 
mos banknotai. Tuomet popieriniai pinigai visose kara- 
lystės dalyse veikiausiai būtų apriboti apyvarta tarp 
įvairių prekiautojų, kaip dabar iš esmės yra Londone, 
kur neišleidžiama smulkesnių nei dešimties svarų ver- 
tės banknotų; juk penki svarai daugumoje karalystės da- 
lių yra suma, kuri, nors įgalina nupirkti, ko gero, tik 
kiek daugiau nei pusę visų prekių, yra vertinama taip 
pat ir visa iškart išleidžiama taip pat retai, kaip dešimt 
svarų išlaidžiame Londone. 

Reikia pažymėti, kad ten, kur popieriniai pinigai yra 
beveik visiškai apriboti apyvarta tarp prekiautojų, kaip 
yra Londone, visada gausu aukso ir sidabro. O ten, kur 

popieriniai pinigai sudaro ir ženklią apyvartos tarp pre- 
kiautojų ir vartotojų dalį, kaip yra Škotijoje ir dar la- 
biau - Šiaurės Amerikoje, jie beveik visiškai išstumia 
auksą ir sidabrą iš šalies apyvartos; beveik visi įprasti- 
niai vidaus prekybos sandoriai tada sudaromi popieriniais 
pinigais. Dešimties ir penkių šilingų banknotų išėmimas 
truputį sumažino aukso ir sidabro stygių Škotijoje; dvi- 
dešimties šilingų banknotų išėmimas tą stygių tikriau- 
siai dar labiau sumažintų. Pasakojama, kad Amerikoje 
tų metalų pagausėjo, kai buvo sustabdytas kai kurių jos 
banknotų išleidimas. Taip pat teigiama, kad iki įvedant 
banknotus metalinių pinigų buvo kur kas gausiau. 
Nors popieriniai pinigai turėtų būti apriboti beveik 
vien apyvarta tarp pačių prekiautojų, bankai bei banki- 
ninkai ir toliau galėtų teikti beveik tokią pačią paramą 
šalies pramonei ir prekybai, kokią jie teikė popieriniams 
pinigams sudarant beveik visą apyvartą. Grynieji pini- 
gai, kuriuos prekiautojas priverstas laikyti nenumaty- 
tiems reikalavimams patenkinti, yra skirti išimtinai apy- 
vartai tarp jo ir kitų prekiautojų, iš kurių jis perka 
prekes. Jam nėra jokio reikalo laikyti bent kiek pinigų 
apyvartai tarp jo ir vartotojų, kurie yra jo klientai ir jam 
atneša grynuosius pinigus, 0 ne paima iš jo. Todėl nors 
buvo leidžiama išleisti tik tokių sumų popierinius pini- 
gus, kurios juos iš esmės apribotų apyvarta tarp prekiau- 
tojų, vis dėlto iš dalies diskontuodami realius vekselius, 
o iš dalies skolindami per grynųjų pinigų sąskaitas ban- 
kai ir bankininkai turėjo galimybę išvaduoti didžiąją dalį 
tų prekiautojų nuo būtinumo laikyti nemažą sankaupų 
dalį nenaudojamą ir grynaisiais pinigais, kad galėtų pa- 
tenkinti nenumatytus reikalavimus. Jie ir tada galėjo su- 
teikti visokeriopą paramą, kokią tik bankai ir bankinin- 
kai gali apdairiai suteikti įvairiausiems verslo žmonėms. 
Galima pažymėti ir tai, kad neleisti privatiems žmo- 
nėms priimti to ar kito bankininko skolos lakštus bet 

kokiai, didelei ar mažai, sumai, kai jie patys nori juos 
priimti, arba neleisti bankininkui išleisti tokius bankno- 
tus, kai visi jo kaimynai mielai juos priima, būtų aiš- 
kus pažeidimas tos prigimtinės laisvės, kurią ne pažeis- 
ti, o paremti ir yra tikroji teisės paskirtis. Nekyla 
abejonių, kad tokie įstatymai galėtų būti laikomi tam tik- 
rais atžvilgiais pažeidžiančiais prigimtinę laisvę. Tačiau 
toks kelių individų naudojimasis prigimtine laisve, ku- 
ris gali kelti pavojų visai visuomenei, yra ir turi būti var- 
žomas visų vyriausybių, tiek laisviausių, tiek despotiš- 
kiausių, įstatymais. Prievolė statyti perskiriamąsias 
sienas, kad nebūtų leidžiama plėstis gaisrui, yra prigim- 
tinės laisvės pažeidimas, visiškai tos pačios rūšies, kaip 
čia siūlomos bankų verslo taisyklės. 

Banknotų formos popieriniai pinigai, išleidžiami ne- 
abejotino pasitikėjimo žmonių, apmokėtini pareikalavus 
ir be jokių sąlygų ir faktiškai visada iškart apmokami, 
kai tik pateikiami, savo verte visais aspektais yra lygūs 
aukso ir sidabro pinigams, nes už juos bet kuriuo metu 
galima gauti aukso ir sidabro pinigus. Kad ir kas būtų 
parduodama ar perkama už tokius lakštus, be išlygų bus 
perkama arba parduodama taip pat pigiai, kaip būtų per- 
kama arba parduodama už auksą ir sidabrą. 

Teigiama, kad popierinių pinigų gausėjimas, didinda- 
mas visų apyvartoje esančių pinigų kiekį ir dėl to ma- 
žindamas jų vertę, neišvengiamai kelia prekių pinigines 
kainas. Tačiau kadangi aukso ir sidabro kiekis, šitaip iš- 
stumiamas iš apyvartos, visada yra lygus į ją išleistam 
lakštų kiekiui, tai popieriniai pinigai visai nebūtinai pa- 
didins bendrą pinigų kiekį apyvartoje. Nuo praėjusio 
šimtmečio pradžios iki šių dienų maistas Škotijoje nie- 
kada nebuvo toks pigus kaip 1759 metais, nors dėl iš- 
leistų į apyvartą dešimties ir penkių šilingų banknotų 
tada šalyje buvo daugiau popierinių pinigų nei dabar. 
Santykis tarp maisto kainų Škotijoje ir Anglijoje dabar 

yra toks pat, koks buvo prieš didįjį bankų bendrovių pa- 
gausėjimą Škotijoje. Javai Anglijoje beveik visais atve- 
jais yra tokie pat pigūs kaip ir Prancūzijoje, nors An- 
glijoje gana gausu popierinių pinigų, o Prancūzijoje jų 
lyg ir nėra. 1751 ir 1752 metais, kai p. Hume'as paskelbė 
savo „Politinius samprotavimus“ (Political Discourses) 
ir netrukus po to didžiojo popierinių pinigų pagausėji- 
mo Škotijoje, maisto kainos gerokai pakilo - bet vei- 
kiausiai dėl prastų orų, o ne dėl popierinių pinigų pa- 
gausėjimo. 

Tiesa, būtų kitaip, jei popierinius pinigus sudarytų 
skolos lakštai, kurių nedelsiamas apmokėjimas visais at- 
žvilgiais priklausytų nuo juos išleidusiojo geros valios ar- 
ba nuo vienos ar kitos sąlygos, kurią tų lakštų turėto- 
jas kartais gali būti nepajėgus įvykdyti, arba kurių 
apmokėjimo būtų galima reikalauti tik po kelerių metų 
ir kurie per tą laikotarpį neduotų jokių palūkanų. To- 
kie popieriniai pinigai, be abejo, turėtų daugiau ar ma- 
žiau mažesnę vertę už auksą ir sidabrą priklausomai nuo 
didesnio ar mažesnio jų nedelsiamo apmokėjimo netik- 
rumo arba priklausomai nuo ilgesnio ar trumpesnio lai- 
ko, po kurio bus galima pareikalauti juos apmokėti. 

Prieš kelerius metus įvairios Škotijos bankų bendro- 
vės buvo įpratusios į banknotus įrašyti vadinamąją pa- 
sirinkimo klauzulę, kuria jie įsipareigodavo banknoto tu- 
rėtojui sumokėti arba iškart pareikalavus, arba, jei 
direktoriai taip pasirinktų, praėjus šešiems mėnesiams 
po tokio pareikalavimo kartu su teisėtomis palūkano- 
mis už tuos šešis mėnesius. Kai kurių tų bankų direk- 
toriai kartais pasinaudodavo ta pasirinkimo klauzule, o 
kartais pagrasindavo tiems, kurie reikalaudavo aukso 
ir sidabro už didesnį to banko banknotų kiekį, kad pa- 
sinaudos klauzule, jei reikalautojai nepasitenkins įvyk- 
džius dalį jų reikalavimų. Tų bankų bendrovių skolos 
lakštai tuo metu Škotijoje sudarė didžiausią apyvarto- 

je esančių pinigų dalį, dėl to tas apmokėjimo netikru- 
mas nuvertino juos žemiau aukso ir sidabro pinigų ver- 
tės. Tokiam piktnaudžiavimui tęsiantis (iš esmės 1762, 
1763 ir 1764 metais) mainai tarp Londono ir Karlailio 
buvo paritetiniai, o tarp Londono ir Damfriso kartais 
siekdavo keturių procentų priemoką Damfriso atveju, 
nors šis miestas yra mažiau nei už trisdešimties mylių 
nuo Karlailio. Tačiau Karlailyje vekseliai būdavo apmo- 
kami auksu ir sidabru, o Damfrise mokėjo Škotijos ban- 
kų lakštais, ir tų lakštų iškeitimo į aukso ir sidabro mo- 
netas netikrumas nuvertino juos monetų atžvilgiu 
keturiais procentais. Tas pats parlamento aktas, kuriuo 
buvo išimti dešimties ir penkių šilingų banknotai, už- 
draudė ir tą pasirinkimo klauzulę ir šitaip sugrąžino mai- 
nus tarp Anglijos ir Škotijos prie natūralaus santykio, 
tai yra prie tokio, kurį lemia prekybos ir mokėjimų per- 
vedimu eiga. 

Jorkšyro popierinių pinigų atveju tokių mažų sumų 
kaip šeši pensai mokėjimas kartais būdavo susiejamas 
su sąlyga, kad banknoto turėtojas turi pateikti grąžą iš 
ginėjos asmeniui, kuris išleido tą banknotą; šią sąlygą 
tokių banknotų turėtojai dažnai galėjo laikyti labai sun- 
kiai įvykdoma, ir ji turėjo nuvertinti tuos pinigus žemiau 
aukso ir sidabro pinigų vertės. Todėl parlamento aktu 
visos tokios klauzulės buvo paskelbtos neteisėtomis ir 
visi mažesni nei dvidešimties šilingų vertės skolos lakš- 
tai, apmokėtini jų turėtojams, buvo, kaip ir Škotijoje, 
uždrausti. 

Šiaurės Amerikos popierinius pinigus sudarė ne ban- 
knotai, apmokėtini jų turėtojui pareikalavus, bet vyriau- 
sybės lakštai, kurie turėjo būti apmokami tik praėjus ke- 
leriems metams po jų išleidimo; ir nors kolonijų valdžia 
tų lakštų turėtojams nemokėjo jokių palūkanų, ji paskel- 
bė tuos lakštus esant legalia mokėjimo priemone, turin- 
čia visą verte, kokios jie buvo išleisti, ir iš tiesų tai įgy- 

vendino. Bet net jeigu kolonijų patikimumas buvo ne- 
priekaištingas, šimtas svarų, sumokėtinų po penkiolikos 
metų, pavyzdžiui, šalyje, kur palūkanos yra šeši procen- 
tai, šiandien yra verti tik šiek tiek daugiau nei keturias- 
dešimties svarų grynaisiais. Todėl bandymas priversti 
kreditorių priimti tokį lakštą kaip visišką šimto svarų 
skolos sumokėjimą grynaisiais pinigais buvo tokio aršaus 
neteisingumo aktas, kokio vargiai kada imtųsi bet ku- 
rios šalies, laikančios save laisva, vyriausybė. Jame ra- 
sime aiškius požymius to, kas, kaip mus patikina gar- 
bingasis ir teisingasis daktaras Douglasas, iš pradžių buvo 
sukčių skolininkų schema apgaudinėti savo skolinto- 
jams. Tiesa, Pensilvanijos vyriausybė, 1722 metais išlei- 
dusi pirmąją savo popierinių pinigų emisiją, bandė pa- 
daryti savo lakštus vienodos vertės su auksu ir sidabru, 
įvesdama baudas visiems tiems, kurie nustatydavo skir- 
tingas savo prekių kainas priklausomai nuo to, ar par- 
duodavo jas už kolonijos popierinius pinigus, ar už auk- 
sinius ir sidabrinius; tai tokia pat tironiška taisyklė, 
tiktai daug mažiau veiksminga nei toji, kurią paremti ji 
buvo skirta. Pozityvus įstatymas gali padaryti šilingą le- 
galia priemone sumokėti kaip ginėja, kadangi jis gali būti 
pagrindas teismams išteisinti skolininką, atlikusį tokį 
mokėjimą. Bet joks pozityvus įstatymas negali įpareigoti 
žmogaus, kuris parduoda prekes ir yra laisvas tai dary- 
ti kaip tinkamas, priimti šilingą kaip ginėjos ekvivalen- 
tą už jas sumokant. Nepaisant tokio pobūdžio taisyklių, 
vykstant mainams su Didžiąja Britanija išaiškėjo, kad 
šimtas svarų sterlingų sidabru kai kuriose kolonijose ret- 
karčiais būdavo laikomi šimto trisdešimties svarų ekvi- 
valentu, o kitose siekdavo net tokią didžiulę sumą, kaip 
tūkstantis šimtas svarų apyvartoje esančia valiuta; šis 
vertės skirtumas susidarydavo dėl įvairiose kolonijose 
išleistų lakštų kiekio skirtumo ir dėl jų galutinio išpir- 
kimo bei apmokėjimo sąlygų bei tikimybės. 

Vadinasi, negalėjo būti teisingesnio įstatymo už par- 
lamento aktą, kuriuo taip nepagrįstai buvo skundžiama- 
si kolonijose ir kuris skelbė, kad nuo šiol jokia ten lei- 
džiama popierinė valiuta negali būti teisėta mokėjimo 
priemonė. 

Pensilvanija visada buvo nuosaikesnė išleisdama sa- 
vo popierinius pinigus nei bet kuri kita mūsų kolonija. 
Todėl jos popierinė valiuta, kaip teigiama, niekada nė- 
ra smukusi žemiau aukso ir sidabro, kurie buvo apyvar- 
toje prieš pradedant leisti popierinius pinigus, vertės. 
Prieš tą emisiją kolonija buvo padidinusi savo monetų 
nominalus ir savo susirinkimo aktu nustačiusi 5 šilin- 
gus sidabru priimti kaip 6 šilingus 3 pensus, o vėliau kaip 
6 šilingus 8 pensus. Taigi svaras kolonijos valiuta, net 
jei ta valiuta buvo auksas ir sidabras, buvo daugiau nei 
30 procentų mažesnės vertės negu svaras sterlingų si- 
dabru, o kai ta valiuta būdavo popierinė, ji retai siekda- 
vo daugiau nei 30 procentų tos vertės. Dingstis padidin- 
ti monetų nominalą buvo siekimas sukliudyti išvežti 
auksą ir sidabrą padarant tokį patį tų metalų kiekį ko- 
lonijos apyvartoje vertingesnį nei metropolijoje. Tačiau 
paaiškėjo, kad visų prekių iš metropolijos kainos pakilo 
tiksliai tokiu santykiu, kokiu buvo padidintas monetų no- 
minalas, todėl auksas ir sidabras buvo išvežami taip pat 
sparčiai kaip ir anksčiau. 

Kadangi kiekvienos kolonijos lakštai mokant vietinius 
mokesčius buvo priimami pagal jų visą nominalią ver- 
te, dėl to jie neišvengiamai įgijo papildomą vertę virš tos, 
kurią būtų turėję priklausomai nuo tikrojo ar spėjamo 
jų galutinio išpirkimo ir apmokėjimo termino. Ši papil- 
doma vertė buvo didesnė arba mažesnė priklausomai nuo 
to, kiek tų lakštų buvo išleista virš to kiekio, kurio rei- 
kėtų sumokėti juos išleidusios kolonijos mokesčiams. Vi- 
sose kolonijose lakštų kiekis buvo daug didesnis, nei jų 
tam tikslui reikėtų. 

Valdovas, kuris nurodytų, kad tam tikra jo mokesčių 
dalis turi būti mokama tam tikros rūšies popieriniais pi- 
nigais, irgi galėtų suteikti tam tikrą vertę tiems popie- 
riniams pinigams, netgi jei jų galutinio išpirkimo ir ap- 
mokėjimo terminas visiškai priklausytų nuo jo valios. Jei 
tokius lakštus išleidęs bankas pasirūpintų išlaikyti jų kie- 
kį visada šiek tiek mažesnį, nei jų be problemų būtų nau- 
dojama tokiam tikslui, jų paklausa būtų tokia, kad net- 
gi būtų mokama priemoka, tai yra jie būtų parduodami 
rinkoje šiek tiek brangiau nei tas aukso ir sidabro pini- 
gų kiekis, vietoj kurio jie buvo išleisti. Kai kurie žmonės 
šiuo atveju nurodo vadinamąjį ažio Amsterdamo banke, 
tai yra banko pinigų pranašumą apyvartoje esančių mo- 
netų atžvilgiu, nors tie banko pinigai, kaip tie žmonės tei- 
gia, negali būti paimti iš banko savininkui panorėjus. Di- 
džioji užsienio vekselių dalis turi būti apmokėta banko 
pinigais, tai yra atliekant pervedimą to banko knygose, 
ir banko direktoriai, kaip teigia tie žmonės, stengiasi iš- 
laikyti bendrą banko pinigų sumą mažesnę už dėl tokio 
jų naudojimo susidarančią paklausą. Būtent todėl, sako 
jie, banko pinigai parduodami su priemoka, tai yra ima- 
mas 4 ar 5 procentų ažio virš tokios pat nominalios tos 
šalies aukso ir sidabro valiutos sumos. Tačiau toks pasa- 
kojimas apie Amsterdamo banką, kaip vėliau paaiškės, 
iš esmės yra chimeriškas. 

Popierinė valiuta, kurios vertė tampa mažesnė nei 
aukso ir sidabro monetų vertė, dėl to nesumažina tų me- 
talų vertės, tai yra nepadaro taip, kad tokie pat jų kie- 
kiai dabar bus mainomi į mažesnius kurių nors kitų pre- 
kių kiekius. Santykis tarpo aukso bei sidabro vertės ir 
kurių nors kitų prekių vertės visais atvejais priklauso 
ne nuo tų ar kitų konkrečių popierinių pinigų prigim- 
ties ar kiekio, kuris yra tos šalies apyvartoje, bet nuo 
kasyklų, kurios tuo konkrečiu metu aprūpina didesnią- 
sias prekiaujančio pasaulio rinkas tais metalais, turtin- 

gumo ar skurdumo. Tas santykis priklauso nuo santy- 
kio tarp darbo kiekio, būtino pateikti į rinką tam tik- 
ram aukso ir sidabro kiekiui, ir darbo kiekio, būtino pa- 
teikti į ją tam tikram kitų prekių kiekiui. 

Jei bankininkams neleidžiama išleisti vienokius ar 
kitokius cirkuliuojančius banknotus, tai yra lakštus, ap- 
mokėtinus jų pateikėjui mažesne nei tam tikra suma, ir 
jei jie laikosi įsipareigojimo iškart ir besąlygiškai apmo- 
kėti tokius banknotus, kai tik jie pateikiami, jų verslas, 
nekeldamas pavojaus klientų saugumui, visais kitais at- 
žvilgiais gali būti vykdomas visiškai nevaržomai. Bankų 
bendrovių gausėjimas pastaruoju metu abiejose jungti- 
nės karalystės dalyse, dėl kurio daugelis žmonių ėmė 
smarkiai nerimauti, užuot mažinęs, didina klientų sau- 
gumą. Tas procesas visus bankus įpareigoja elgtis atsar- 
giai ir stengiantis, kad jų lakštų kiekis neviršytų dera- 
mo santykio su jų grynaisiais pinigais, apsisaugoti nuo 
tų pragaištingų klientų antplūdžių, kuriuos varžymasis 
su tokia daugybe konkurentų visada gali sukelti. Bankų 
gausėjimas kiekvienos konkrečios banko bendrovės apy- 
vartą apriboja siauresniu ratu ir sumažina jų į apyvar- 
tą leidžiamų banknotų skaičių. Kai visa apyvarta dalijasi 
į didesnį dalių skaičių, vienos bendrovės žlugimas - tai 
versle privalo kartais atsitikti - turės mažesnių pasek- 
mių klientams. Be to, ši laisva konkurencija visus ban- 
kininkus įpareigoja tvarkant reikalus su klientais būti 
liberalesnius, kad jų neperimtų varžovai. Apskritai jei 
kuri nors verslo šaka, tai yra kuri nors darbo pasidali- 
jimo atšaka, turi būti naudinga klientams, tai kuo pla- 
tesnė ir laisvesnė yra konkurencija, tuo labiau ta šaka 
visada bus tokia. 

APIE KAPITALO KAUPIMĄ, 
ARBA APIE PRODUKTYVŲJĮ 
IR NEPRODUKTYVŲJĮ DARBĄ 


Yra viena darbo rūšis, pridedanti vertės tam objek- 
tui, kuriam tas darbas yra skiriamas, ir yra kita darbo 
rūšis, kuri nesukelia tokios pasekmės. Pirmoji, kurian- 
ti vertę, gali būti vadinama produktyviuoju darbu, ant- 
roji - neproduktyviuoju!. Antai manufaktūrininko dar- 
bas paprastai prie medžiagų, kurias jis apdoroja, vertės 
prideda jo išlaikymo ir jo šeimininko pelno vertę. Prie- 
šingai, namų tarno darbas niekam vertės nedidina. Nors 
manufaktūrininkas gauna savo darbo užmokestį iš šei- 
mininko avansu, jis faktiškai šeimininkui nieko nekai- 
nuoja, nes to užmokesčio vertę kartu su pelnu atkuria 
padidėjusi to objekto, kuriam buvo skirtas jo darbas, ver- 
tė. O namų tarno išlaikymas niekaip neatkuriamas. Žmo- 
gus turtėja įdarbindamas daug manufaktūrininkų ir pra- 
randa turtą išlaikydamas daugybę namų tarnų. Tačiau 
pastarųjų darbas turi savo vertę ir nusipelno būti atly- 
ginamas taip pat kaip ir pirmųjų. Bet manufaktūrinin- 
ko darbas sutelkiamas ir įkūnijamas kokiame nors kon- 
krečiame objekte ar parduoti skirtame gaminyje, kuris 


1 Kai kurie didžiai išsilavinę ir išmoningi prancūzų autoriai 
yra vartoję tuos pavadinimus kita prasme. Ketvirtosios knygos 
paskutiniame skyriuje aš pasistengsiu įrodyti, kad jų interpreta- 
cija yra neteisinga. 

tebeegzistuoja bent jau kurį laiką ir po to, kai darbas 
baigtas. Čia, taip sakant, tam tikras darbo kiekis sukau- 
piamas ir saugojamas, kad būtų panaudotas, jei prireik- 
tų, kita atsiradusia proga. Tas objektas arba, kas yra tas 
pat, to objekto kaina vėliau, jei reikėtų, gali būti panau- 
dota paleisti veikti tokį darbo kiekį, koks prieš tai su- 
kūrė tą objektą. Priešingai, namų tarno darbas nėra su- 
telkiamas ir įkūnijamas kokiame nors konkrečiame 
objekte ai prekėje. Jo paslaugos paprastai išnyksta pa- 
čiu jų atlikimo momentu ir retai palieka po savęs kokį 
nors pėdsaką ar vertę, už kurią vėliau būtų galima gau- 
ti tokios pat vertės paslaugą. 

Kai kurių itin gerbtinų visuomenės sluoksnių darbas, 
kaip ir namų tarnų darbas, visai nekuria vertės ir nėra 
sutelkiamas ir įkūnijamas kuriame nors nenykstančia- 
me objekte ar prekėje, kuri lieka ir pabaigus darbą ir 
už kurią vėliau galima gauti ekvivalentišką darbo kie- 
kį. Neproduktyvūs darbuotojai yra, pavyzdžiui, valdovas 
su visais jam tarnaujančiais teisėtvarkos ir karo reika- 
lų pareigūnais, visa armija ir karo laivynas. Jie yra vi- 
suomenės tarnai ir išlaikomi iš kitų žmonių darbinės 
veiklos metinės produkcijos dalies. Jų tarnyba, kad ir 
kokia garbinga, naudinga ir būtina, nepagamina nieko, 
už ką vėliau būtų galima gauti tokį patį kiekį paslaugų. 
Visuomenės gerovės apsauga, saugumas ir gynyba, jų šių 
metų darbo rezultatas, negali būti išmainyti į apsaugą, 
saugumą ir gynybą kitais metais. Tam pačiam sluoks- 
niui turi būti priskirtos kai kurios iš rimčiausių bei svar- 
biausių ir kai kurios iš lengvabūdiškiausių profesijų: dva- 
sininkai, advokatai, gydytojai, visų rūšių literatai, 
aktoriai, klounai, muzikantai, operos dainininkai ir šo- 
kėjai ir t. t. Ir menkiausio iš jų darbas turi tam tikrą 
vertę, nulemiamą tų pačių principų, kurie reguliuoja bet 
kurios rūšies darbo verte, bet ir pats kilniausias ir nau- 
dingiausias iš tų darbų nepagamina nieko, už ką vėliau 

būtų galima nusipirkti arba gauti mainais tokį patį dar- 
bo kiekį. Jų visų darbas išnyksta tuo momentu, kai jis 
atliekamas, kaip aktoriaus deklamacija, oratoriaus kal- 
ba ar muzikanto melodija. 

Ir produktyvieji, ir neproduktyvieji darbuotojai, taip 
pat ir tie, kurie išvis nedirba, vienodai išlaikomi iš ša- 
lies žemės ir darbo metinės produkcijos. Kad ir kokia 
didelė būtų ši produkcija, ji niekad negali būti begalinė, 
bet turi ribas. Todėl priklausomai nuo to, mažesnė ar 
didesnė jos dalis kuriais nors metais panaudojama išlai- 
kyti neproduktyviems žmonėms, didesnė dalis pirmuo- 
ju atveju ir mažesnė antruoju atveju liks produktyvie- 
siems, ir kitų metų produkcija bus atitinkamai didesnė 
arba mažesnė, kadangi visa metinė produkcija, jei ne- 
skaičiuosime pačios žemės natūralių produktų, yra pro- 
duktyvaus darbo rezultatas. 

Nors kiekvienos šalies visa metinė žemės ir darbo 
produkcija galiausiai, be abejo, yra skirta jos gyvento- 
jams vartoti ir jų pajamoms gauti, pradžioje ji, žemės 
ar produktyviųjų darbuotojų rankomis sukurta, natūra- 
liai skirstosi į dvi dalis. Viena jų, dažniausiai didesnioji, 
pirmiausia skiriama atkurti kapitalui, tai yra atnaujinti 
maisto ir medžiagų atsargoms bei gataviems gaminiams, 
kurie iš kapitalo buvo paimti; antroji tenka pajamoms 
formuoti - to kapitalo savininkui kaip jo sankaupų pel- 
nas arba kuriam nors kitam asmeniui kaip jo žemės ren- 
ta. Taigi viena žemės ūkio produkcijos dalis atkuria ūki- 
ninko kapitalą, kita dalis teikia pelną jam bei rentą 
žemės savininkui ir taip sukuria pajamas - tiek to ka- 
pitalo savininkui kaip jo sankaupų pelną, tiek kuriam 
nors kitam asmeniui kaip jo žemės rentą. Lygiai taip pat 
viena didelės manufaktūros produkcijos dalis, kuri visada 
yra didžiausia, atkuria įmonininko kapitalą, kita dalis yra 
jo pelnas, taigi sudaro to kapitalo savininko pajamas. 

Ta bet kurios šalies žemės ir darbo metinės produk- 
cijos dalis, kuri atkuria kapitalą, niekad iškart nepanau- 
dojama niekam kitam, kaip tik produktyviajam darbui. 
Iš jos mokamas atlyginimas vien produktyviesiems dar- 
buotojams. O ta dalis, kuri iškart skiriama pajamoms 
sudaryti kaip pelnas arba kaip renta, gali būti naudoja- 
ma tiek produktyviajam, tiek neproduktyviajam darbui 
išlaikyti. 

Kad ir kokią sankaupų dalį žmogus naudotų kaip ka- 
pitalą, jis visada tikisi atkurti jį su pelnu. Todėl jis nau- 
doja kapitalą tik produktyviajam darbui išlaikyti, ir at- 
likusi jam kapitalo funkciją ši sankaupų dalis suteikia 
pajamas tiems produktyviems darbuotojams. Kada tik 
žmogus panaudos kokią nors to kapitalo dalį bet kokiam 
neproduktyviajam darbui išlaikyti, ta dalis nuo to mo- 
mento bus išimta iš kapitalo ir atsidurs sankaupose, skir- 
tose tiesioginiam vartojimui. 

Neproduktyvieji darbuotojai ir tie, kurie išvis nedir- 
ba, yra išlaikomi iš pajamų: arba, pirma, iš tos metinės 
produkcijos dalies, kuri iš pradžių skiriama sudaryti kon- 
krečių asmenų pajamoms kaip žemės renta arba kaip 
sankaupų pelnas; arba, antra, iš tos dalies, kuri, nors iš 
pradžių numatyta vien tik atkurti kapitalui ir išlaikyti 
produktyviesiems darbuotojams, tačiau patekusi į pas- 
tarųjų rankas gali būti panaudota - ta jos dalis, kuri vir- 
šija jų pragyvenimui būtinas lėšas, - išlaikyti tiek pro- 
duktyviajam, tiek neproduktyviajam darbui. Taigi ne tik 
stambus žemės savininkas ar turtingas priklys, bet net 
ir paprastas darbininkas, jei jo darbo užmokestis yra de- 
ramas, gali laikyti namų tarną; arba jis gali retsykiais 
nueiti į spektaklį ar lėlių teatrą ir šitaip prisidėti prie 
vienos neproduktyviųjų darbuotojų grupės išlaikymo; ar- 
ba jis gali mokėti kai kuriuos mokesčius ir šitaip padėti 
išlaikyti kitą grupę, tiesa, garbingesnę ir naudingesnę, 
bet lygiai tokią pat neproduktyvią. Tačiau jokia metinės 

produkcijos dalis, iš pradžių skirta atkurti kapitalui, iš 
esmės niekada negali būti skirta išlaikyti neprodukty- 
viajam darbui, kol ji nepaleido veikti visos savo produk- 
tyviojo darbo visumos, tai yra viso to darbo, kurį ji gali 
paleisti veikti tuo būdu, kuriuo ji naudojama. Darbinin- 
kas pirma turi uždirbti savo darbo užmokestį padarytu 
darbu, tik tada jis galės panaudoti kokią nors to užmo- 
kesčio dalį minėtu būdu. Be to, ta dalis visada bus ma- 
ža. Tai tik jo atliekamos pajamos, kurių produktyvūs 
samdomieji darbininkai retai kada turi bent kiek dau- 
giau. Betgi truputį turi, ir mokant mokesčius jų skai- 
čiaus didumas tam tikru mastu gali kompensuoti jų įmo- 
kų smulkumą. Todėl žemės renta ir sankaupų pelnas 
visur yra pagrindiniai šaltiniai, iš kurių išlaikomi nepro- 
duktyvūs darbuotojai. Tai dvi pajamų rūšys, kurių savi- 
ninkai daugiausia gali taupyti. Iš abiejų galima išlaikyti 
tiek produktyvųjį, tiek neproduktyvųjį darbą. Tačiau, kaip 
atrodo, abi tos pajamų rūšys labiau krypsta prie pasta- 
rojo. Stambių žemės savininkų išlaidos apskritai maiti- 
na daugiau dykūnų nei darbščių žmonių. Nors turtingas 
pirklys iš savo kapitalo išlaiko vien darbščius žmones, 
betgi savo išlaidomis, tai yra naudodamas savo pajamas, 
paprastai maitina tos pačios rūšies žmones kaip ir stam- 
bus žemės savininkas. 

Vadinasi, santykis tarp produktyviųjų ir neprodukty- 
viųjų darbuotojų šalyje labai priklauso nuo santykio 
tarp tos metinės produkcijos dalies, kuri, išauginta že- 
mės ar pagaminta produktyviųjų darbuotojų, skiriama 
atkurti kapitalui, ir tos dalies, kuri skiriama sudaryti 
pajamoms - rentos arba pelno pavidalu. Turtingose ša- 
lyse šis santykis labai skiriasi nuo susidarančio skurdes- 
nėse šalyse. 

Antai šiuo metu turtingose Europos šalyse labai di- 
delė, dažnai didžiausia žemės produkcijos dalis skiriama 
atkurti turtingo ir nepriklausomo ūkininko kapitalui; ki- 

ta tos produkcijos dalis yra ūkininko pelnas ir žemės sa- 
vininko renta. Tačiau anksčiau, kai viešpatavo feodalų 
valdžia, žemei dirbti naudojamam kapitalui atkurti bu- 
vo skiriama labai maža produkcijos dalis. Tą kapitalą pa- 
prastai sudarė keletas sumenkusių galvijų, šeriamų vien 
tuo, ką natūraliai duodavo nedirbama žemė, ir dėl to 
juos pačius buvo galima laikyti tos natūralios produkci- 
jos dalimi. Galvijai paprastai taip pat priklausydavo že- 
mės savininkui ir žemės nuomininkams būdavo atiduo- 
dami naudotis. Visa kita produkcija taip pat teisėtai 
priklausė žemės savininkui - arba kaip jo žemės renta, 
arba kaip to menkučio kapitalo pelnas. Žemės naudoto- 
jai paprastai būdavo baudžiauninkai, taigi jie patys ir jų 
darbo vaisiai taip pat buvo žemės savininko nuosavybė. 
Tie, kurie nebuvo baudžiauninkai, nuomojosi žemę be 
terminuotų sutarčių, ir nors jų mokama renta dažnai no- 
minaliai būdavo ne ką didesnė nei atsiskaitomosios ren- 
tos dydis, faktiškai ją sudarydavo visa tos žemės produk- 
cija. Žemės naudotojams feodalas visada galėdavo 
nurodyti dirbti taikos metu ir pašaukti tarnybon karo 
atveju. Nors jie gyvendavo toli nuo feodalo namų, jie bū- 
davo taip pat priklausomi nuo jo, kaip ir kartu su juo 
gyvenantys išlaikytiniai. Visa žemės produkcija neabe- 
jotinai priklausė jam, nes jis disponavo visų jos išlaiko- 
mų žmonių darbu ir paslaugomis. Šiuo metu Europoje 
žemės savininko dalis retai viršija trečdalį, kartais ne- 
siekia nė ketvirtadalio iš žemės gautos produkcijos. Ta- 
čiau žemės renta visose pažengusiose mūsų šalies daly- 
se nuo tų senųjų laikų padidėjo tris ar net keturis 
kartus, ir ta trečioji ar ketvirtoji metinės produkcijos da- 
lis, kaip atrodo, dabar yra tris ar keturis kartus dides- 
nė nei visa produkcija anksčiau. Vykstant pažangai, ren- 
tos dydis didėja, tačiau santykio su visa žemės produkcija 
atžvilgiu ji mažėja. 

Turtingose Europos šalyse stambūs kapitalai dabar 
panaudojami prekyboje ir manufaktūrose. Ankstesniais 
laikais tiek gyvai smulkiai prekybai, tiek retoms kuk- 
lioms ar primityvioms manufaktūroms reikėjo labai ne- 
didelio kapitalo. Tačiau jis davė labai didelį pelną. Palū- 
kanų norma niekur nebūdavo mažesnė nei dešimt 
procentų, ir kapitalo pelnas turėjo būti pakankamas, kad 
pakeltų tokias dideles palūkanas. Dabar pažangiuose Eu- 
ropos kraštuose palūkanų norma niekur nėra didesnė 
nei šeši procentai, o labiausiai išsivysčiusiuose ji tesie- 
kia keturis, tris ar du procentus. Nors gyventojų paja- 
mų dalis, gaunama iš sankaupų pelno, turtingose šaly- 
se visada didesnė nei skurdžiose, šitaip yra todėl, kad 
sankaupos jose yra daug didesnės, o pelno santykis su 
sankaupomis yra gerokai mažesnis. 

Taigi ta metinės produkcijos dalis, kuri, užauginta ar 
pagaminta produktyviųjų darbuotojų, skiriama atkurti 
kapitalui, ne tik yra didesnė turtingose šalyse nei skur- 
džiose, bet ir yra santykiškai daug didesnė nei ta dalis, 
kuri iškart skiriama pajamoms rentos ar pelno pavida- 
lu. Produktyviųjų darbuotojų išlaikymui skirtos lėšos ne 
tik yra daug didesnės pirmuoju atveju nei antruoju, bet 
ir yra santykiškai daug didesnės už tas, kurios, nors gali 
būti panaudojamos tiek produktyviesiems, tiek nepro- 
duktyviesiems darbuotojams išlaikyti, paprastai daugiau- 
sia naudojamos neproduktyviesiems. 

Tų dviejų skirtingų lėšų rūšių santykis kiekvienoje 
šalyje neišvengiamai nulemia jos gyventojų charakterį — 
jų darbštumą ar tingumą. Mes darbštesni už savo protė- 
vius, nes šiais laikais darbinei veiklai išlaikyti skirtos lė- 
šos yra santykiškai daug didesnės už tas, kurios veikiau- 
siai bus panaudotos dykinėtojams išlaikyti, nei prieš du 
ar tris šimtus metų. Mūsų protėviai dykinėjo dėl to, kad 
stokojo paskatų veiklai. Kaip sako priežodis, geriau už 
nieką žaisti nei už nieką dirbti. Prekybos ir manufaktū- 

rų miestuose, kur žemesniuosius gyventojų sluoksnius 
daugiausia išlaiko jiems įdarbinti skirtas kapitalas, žmo- 
nės paprastai yra darbštūs, blaivūs ir apsirūpinę, kaip yra 
daugelyje Anglijos ir daugumoje Olandijos miestų. O tuo- 
se miestuose, kurie iš esmės išsilaiko dėl nuolatinio ar 
epizodiško karaliaus dvaro buvimo ir kuriuose žemesnieji 
gyventojų sluoksniai daugiausia išlaikomi dvariškiams iš- 
leidžiant savo pajamas, žmonės paprastai yra dykinėto- 
jai, ištvirkę ir skurdžiai, kaip yra Romoje, Versalyje, 
Kompjene ir Fontenblo. Išskyrus Ruaną ir Bordo, Pran- 
cūzijos parlamentiniuose miestuose maža prekybos arba 
pramonės ir žemesnieji gyventojų sluoksniai, daugiausia 
išlaikomi iš teismo narių bei atėjusiųjų pas juos skųstis 
išlaidų, paprastai yra dykinėtojai ir skurdžiai. Išplėtota 
prekyba Ruane ir Bordo, kaip atrodo, yra grynai jų pa- 
dėties pasekmė. Ruanas tiesiog neišvengiamai yra vieta, 
kur sandėliuojamos visos prekės, atgabenamos iš užsie- 
nio šalių arba Prancūzijos užjūrio teritorijų ir skirtos di- 
džiulio Paryžiaus miesto vartojimui. Bordo analogiškai 
yra vynų, kuriems vynuogės auginamos Garonos upės ir 
jos intakų šlaituose, viename iš turtingiausių vyno kraš- 
tų pasaulyje, kuris, kaip atrodo, gamina geriausius eks- 
portui tinkamus vynus, tai yra labiausiai tinkamus užsie- 
nio tautų skoniui, sandėliavimo vieta. Tokia palanki 
abiejų miestų padėtis neišvengiamai pritraukia stambų 
kapitalą, nes sudaro puikias galimybes jį panaudoti; to 
kapitalo naudojimas ir yra tų miestų veiklumo priežas- 
tis. Kituose parlamentiniuose Prancūzijos miestuose, 
kaip galima spręsti, naudojama ne ką daugiau kapitalo, 
nei būtina palaikyti vartojimui mieste; kitaip tariant, ne 
ką daugiau nei pats mažiausias kapitalas, kurį ten gali- 
ma panaudoti. Tą patį galima pasakyti ir apie Paryžių, 
Madridą ir Vieną. Iš šių trijų miestų Paryžius neabejo- 
tinai yra veikliausias, bet jis pats ir yra svarbiausia rin- 
ka jame įsikūrusioms manufaktūroms, paties miesto 

vartojimas ir yra svarbiausias visos jo darbinės veiklos 
objektas. Londonas, Lisabona ir Kopenhaga yra, ko ge- 
ro, vieninteliai trys miestai Europoje, kurie yra ir kara- 
liaus dvaro nuolatinė buveinė, ir kartu gali būti laikomi 
prekybos miestais, tai yra miestais, kurie gamina ne tik 
savo vartojimui, bet ir kitiems miestams bei šalims. Jų 
visų trijų padėtis yra nepaprastai palanki ir natūraliai le- 
mia jų tinkamumą būti daugelio prekių, skirtų vartoti to- 
limose vietose, sandėliavimo vieta. Mieste, kur išleidžia- 
ma daugybė pajamų, naudingai panaudoti kapitalą 
kokiam nors kitam tikslui nei patenkinti to miesto var- 
tojimo reikmėms yra, ko gero, daug sunkiau nei tokia- 
me mieste, kur žemesnieji gyventojų sluoksniai neturi 
jokio kito pragyvenimo šaltinio, išskyrus tai, ką uždirba 
iš tokio kapitalo naudojimo. Tikėtina, kad didelės dalies 
žmonių, išlaikomų išleidžiant pajamas, dykinėjimas pa- 
kerta veiklumą tų, kurie turėtų būti išlaikomi naudojant 
kapitalą, dėl to naudoti kapitalą tame mieste pasidaro ne 
taip naudinga kaip kituose. Iki unijos Edinburge buvo ma- 
ža prekybos ar pramonės. Kai jame nustojo rinktis Ško- 
tijos parlamentas, kai jis nustojo būti stambiausių Ško- 
tijos aristokratų ir kitų kilmingųjų būtina gyvenimo 
vieta, jis tapo prekybos ir pramonės miestu. Tiesa, jis te- 
bėra pagrindinių Škotijos teismų, muitinės bei akcizų val- 
dybų ir kt. buveinė. Todėl jame tebeišleidžiama nemažai 
pajamų. Prekybos ir pramonės požiūriu Edinburgas 
smarkiai atsilieka nuo Glazgo, kurio gyventojai daugiau- 
sia pragyvena iš kapitalo naudojimo. Pastebėta, kad di- 
delio miesto gyventojai, gerokai pasistūmėję steigdami 
manufaktūras, tampa dykinėtojais ir skursta, kai jų kai- 
mynystėje įsikuria stambus didžiūnas. 

Vadinasi, santykis tarp kapitalo ir pajamų, kaip at- 
rodo, visur nulemia santykį tarp produktyvios veiklos ir 
dykinėjimo. Kur vyrauja kapitalas, ten pirmauja produk- 
tyvi veikla, kur vyrauja pajamos - pirmauja dykinėji- 

mas. Todėl kiekvienas kapitalo padidėjimas ir sumažė- 
jimas turi tendenciją didinti arba mažinti realiąją darbi- 
nės veiklos apimtį, produktyviojo darbo kiekį ir kartu 
tos šalies žemės ir darbo metinės produkcijos mainomąją 
vertę, visų jos gyventojų realųjį turtą ir pajamas. 

Kapitalus didina taupumas ir mažina išlaidavimas bei 
nederamas gyvenimas. 

Visa tai, ką žmogus sutaupo iš savo pajamų, jis pri- 
deda prie savo kapitalo ir arba pats panaudoja išlaikyti 
papildomam produktyviojo darbo kiekiui, arba įgalina tai 
padaryti kitą žmogų skolindamas jam kapitalą už palū- 
kanas, tai yra už dalį pelno. Kadangi asmens kapitalą 
galima padidinti tiktai tuo, ką jis sutaupo iš savo meti- 
nių pajamų ar metinio prieaugio, tai lygiai tokiu pat būdu 
gali būti didinamas ir visuomenės kapitalas, kuris yra 
ne kas kita, kaip visų jos narių kapitalų suma. 

Tiesioginė kapitalo padidėjimo priežastis yra taupu- 
mas, o ne darbinė veikla. Tiesa, darbinė veikla teikia 
tai, kas taupumu kaupiama. Tačiau kad ir ką įgytume 
darbine veikla, jei taupumu tai neišsaugoma ir nekau- 
piama, kapitalas niekada nepadidės. 

Didindamas lėšas, skiriamas produktyviojo darbo iš- 
laikymui, taupumas paprastai didina to darbo, kuris pa- 
didina apdorojamo objekto vertę, kiekį. Todėl taupumas 
didina šalies žemės ir darbo metinės produkcijos maino- 
mąją vertę. Jis paleidžia veikti papildomą darbinės veik- 
los, padidinančios tos metinės produkcijos vertę, kiekį. 

Kas per metus sutaupoma, tas suvartojama taip pat 
reguliariai kaip ir tai, kas kasmet išleidžiama, ir, be to, 
beveik per tą patį laiką, tačiau suvartojama jau kitokių 
žmonių grupės. Ta turtingo žmogaus pajamų dalis, ku- 
rią jis kasmet išleidžia, daugiausia yra suvartojama dy- 
kinėjančių svečių ir namų tarnų, nieko nepaliekančių 
mainais už tai, ką suvartojo. O ta dalis, kurią jis kas- 
met sutaupo, kadangi ji siekiant pelno nedelsiant panau- 

dojama kaip kapitalas, yra suvartojama tokiu pat būdu 
ir beveik per tą patį laiką, tačiau kitokių žmonių gru- 
pės - samdomųjų darbininkų, manufaktūrininkų ir ama- 
tininkų, kurie atkuria savo metinio vartojimo vertę su 
pelnu. Manykime, kad tas žmogus pajamas gauna pini- 
gais. Jei jis jas visas išleistų, už jas pirktas maistas, dra- 
bužiai ir būsto išlaikymas pasiskirstytų tarp pirmosios 
grupės žmonių. Jei dalis tų pajamų būtų sutaupoma, tai, 
kadangi ta dalis siekiant pelno nedelsiant jo paties ar 
kurio nors kito žmogaus būtų panaudota kaip kapitalas, 
už tas lėšas įsigyjamas maistas, drabužiai, būsto išlai- 
kymas jau atitektų antrajai žmonių grupei. Vartojimas 
yra toks pat, bet vartotojai skirtingi. 

Iš to, ką taupus žmogus kasmet sutaupo, jis ne tik 
įstengia tais ar paskesniais metais išlaikyti papildomą 
produktyviųjų darbuotojų skaičių, bet ir, it viešųjų dar- 
bo namų steigėjas, įkuria, taip sakant, amžiną fondą iš- 
laikyti tokiam darbuotojų skaičiui visą laiką. Tiesa, to- 
kio fondo amžiną skyrimą ir paskirtį ne visada saugo 
pozityvūs įstatymai, patikėjimo ar paveldėjimo teisė. Ta- 
čiau jį visada saugo vienas itin galingas principas - tie- 
sioginis ir akivaizdus kiekvieno individo, kuriam kada 
nors priklausys kokia nors jo dalis, interesas. Fondui 
pradėjus veikti, jokia jo dalis po to jau negali būti pa- 
naudota kitaip nei produktyviajam darbui išlaikyti be aki- 
vaizdaus nuostolio tam žmogui, kuris šitaip iškreiptų jo 
tikrąją paskirtį. 

Švaistūnas taip ir daro. Neapribodamas savo išlaidų 
pajamomis, jis pasikėsina į savo kapitalą. Lygiai kaip 
žmogus, kuris kokio nors dievobaimingos paskirties fon- 
do pajamas panaudoja pasaulietiniams tikslams, jis mo- 
ka dykinėtojams atlyginimus lėšomis, kurias jo protė- 
vių taupumas, taip sakant, pašventino darbinės veiklos 
išlaikymui. Sumažindamas produktyviojo darbo išlaiky- 
mui skirtas lėšas, jis neišvengiamai sumažina, kiek tai 

nuo jo priklauso, to darbo, kuris didina apdorojamų ob- 
jektų vertę, kiekį, taigi ir visos tos šalies žemės ir dar- 
bo metinės produkcijos vertę, jos gyventojų realųjį tur- 
tą ir pajamas. Jei vienų švaistymo nepadengs kitų 
taupumas, kiekvieno švaistūno, dykinėtojus maitinančio 
triūsiančiųjų duona, elgesys ims grėsti elgetos lazda ne 
tik jam, bet nuskurdins visą šalį. 

Nors visos švaistūno išlaidos gali būti skiriamos vie- 
tiniams gaminiams, nė kiek neišleidžiama užsienio pre- 
kėms, tų išlaidų poveikis visuomenės produktyviosioms 
sankaupoms vis tiek bus toks pat. Kasmet tam tikras 
maisto ir drabužių kiekis, kuris turėtų išlaikyti produk- 
tyviuosius darbuotojus, atitektų neproduktyviųjų išlai- 
kymui. Todėl kasmet šiek tiek sumažėtų tos šalies že- 
mės ir darbo metinės produkcijos vertė, palyginti su ta, 
kokia ji būtų priešingu atveju. 

Tiesa, reikia pasakyti ir tai, kad tokios išlaidos, skir- 
tos ne užsienio prekėms ir nesukeliančios jokio aukso 
ir sidabro išvežimo, paliks šalyje tokį patį pinigų kiekį, 
koks buvo. Tačiau jei neproduktyviųjų darbuotojų suvar- 
totas maisto ir drabužių kiekis būtų paskirstytas produk- 
tyviesiems, jie atgamintų su pelnu visą savo vartojimo 
vertę. Šiuo atveju taip pat šalyje liktų toks pat pinigų 
kiekis, be to, dar būtų atkurta analogiška vartojamųjų 
prekių vertė. Vietoj vienos vertės būtų dvi. 

Be to, jokioje šalyje, kurios metinės produkcijos ver- 
tė mažėja, pinigų kiekis negali ilgai likti toks pat. Vie- 
nintelė pinigų paskirtis yra leisti judėti vartojamosioms 
prekėms. Jiems tarpininkaujant maistas, medžiagos, ga- 
tavi gaminiai yra perkami ir parduodami ir šitaip pa- 
skirstomi jų tikriesiems vartotojams. Todėl pinigų kie- 
kį, kasmet panaudojamą toje ar kitoje šalyje, turi lemti 
per metus apyvartoje atsiduriančių vartojamųjų prekių 
vertė. Tas prekes turi sudaryti arba tiesioginė metinė 
tos šalies žemės ir darbo produkcija, arba tai, kas buvo 

pirkta už dalį tos produkcijos. Taigi jų vertė turės su- 
mažėti produkcijai sumažėjus, o drauge su ja - ir pini- 
gų kiekis, naudotinas jų apyvartai užtikrinti. Tačiau dėl 
šio metinės produkcijos sumažėjimo iš vietinės apyvar- 
tos iškritusiems pinigams nebus leista likti nenaudoja- 
miems. Kas tik jų turės, bus suinteresuotas leisti juos į 
apyvartą. Nesant galimybių savoje šalyje, tie pinigai, ne- 
paisant visų įstatymų ir draudimų, bus išsiųsti į užsienį 
ir panaudoti pikti vartojamosioms prekėms, tinkamoms 
vartoti šalyje. Šitaip kasmetinis pinigų išvežimas kurį 
laiką šiek tiek padidins šalies metinį vartojimą virš jos 
pačios metinės produkcijos apimties. Kas jos klestėjimo 
dienomis iš tos metinės produkcijos buvo sutaupyta ir 
panaudota pirkti auksui ir sidabrui, tas kurį laiką prisi- 
dės prie vartojimo palaikymo nepriteklių metu. Šiuo at- 
veju aukso ir sidabro išvežimas yra ne šalies padėties 
pablogėjimo priežastis, bet pasekmė ir kurį laiką netgi 
gali palengvinti padėtį. 

Ir priešingai, kiekvienoje šalyje pinigų kiekis turi na- 
tūraliai padidėti, kai didėja metinės produkcijos vertė. 
Padidėjus per metus šalyje į apyvartą patekusių varto- 
jamųjų prekių vertei, prireiks didesnio pinigų kiekio tai 
apyvartai palaikyti. Vadinasi, dalis išaugusios produkci- 
jos natūraliai bus panaudota pirkti, kur tik galima, pa- 
pildomam aukso ir sidabro kiekiui, reikalingam to prie- 
augio apyvartai palaikyti. Šiuo atveju tų metalų 
pagausėjimas bus visuomenės klestėjimo pasekmė, bet 
ne priežastis. Dėl tų pačių priežasčių auksas ir sidabras 
perkami visose šalyse. Maistas, drabužiai ir būstas, pa- 
jamos ir išlaikymas visų tų, kieno darbas ar sankaupos 
panaudojami tiems metalams iš kasyklų pateikti į rin- 
ką, yra kaina, mokama už juos tiek Peru, tiek Anglijo- 
je. Šalis, turinti iš ko sumokėti tą kainą, neilgai stokos 
tų jai reikalingų metalų, lygiai kaip jokia šalis neišlai- 
kys jų ilgėliau, jeigu jai jų nereikės. 

Vadinasi, ar mes įsivaizduotume, kad tos ar kitos ša- 
lies realųjį turtą ir pajamas sudaro jos žemės ir darbo 
metinės produkcijos vertė, kaip teigtų sveikas protas, ar 
kad jį sudaro joje cirkuliuojančių brangiųjų metalų kie- 
kis, kaip teigtų vulgarūs prietarai, abiem atvejais kiek- 
vienas švaistūnas atrodo esąs visuomenės priešas, 0 
kiekvienas taupus žmogus - jos geradarys. 

Netinkamo elgesio pasekmės dažnai yra tos pačios 
kaip ir švaistymo. Kiekvienas neapgalvotas ar nesėk- 
mingas sumanymas žemės ūkyje, kalnakasyboje, žvejy- 
boje ar manufaktūrose paprastai taip pat mažina lėšas, 
skirtas išlaikyti produktyviajam darbui. Nors įgyvendi- 
nant kiekvieną tokį sumanymą kapitalą suvartoja vien 
produktyvūs darbuotojai, dėl neapgalvoto jų darbo pa- 
naudojimo jie neatkuria visos jų suvartotos vertės, to- 
dėl neišvengiamai šiek tiek sumažėja visuomenės pro- 
duktyviosios sankaupos, palyginti su tomis, kokios jos 
būtų priešingu atveju. 

Tiesa, retai pasitaiko, kad nesaikingas individų išlai- 
davimas ir netinkamas elgesys galėtų ženkliau paveikti 
didelės valstybės padėtį; vienų išlaidavimą ar neapdai- 
rumą visada su kaupu padengia kitų taupumas ir dera- 
mas elgesys. 

Kalbant apie išlaidavimą pažymėtina, jog nuostata, 
skatinanti išlaidauti, yra malonumų aistra; ji, nors daž- 
nai ūmi ir sunkai sulaikoma, apskritai yra momentinė 
ir atsitiktinė. O principas, skatinantis taupyti, yra troš- 
kimas pagerinti savo padėtį, kuris, paprastai ramus ir 
be aistros, lydi mus nuo pat gimimo ir nepalieka iki kars- 
to lentos. Per visą laikotarpį tarp šių dviejų momentų 
vargu ar aptiktume bent vieną atvejį, kai kuris nors žmo- 
gus būtų taip visiškai patenkintas savo padėtimi, kad ne- 
beturėtų jokio noro ką nors pakeisti ar patobulinti. Tur- 
to didinimas yra priemonė, kuria didžioji žmonių dalis 
siekia ir geidžia pagerinti savo padėtį. Tai pati papras- 

čiausia ir akivaizdžiausia priemonė, ir tinkamiausias bū- 
das didinti žmonių turtą yra taupyti ir kaupti dalį to, ką 
jie reguliariai ir kasmet ar tik išimtiniais atvejais įgyja. 
Todėl nors išlaidavimo nuostata kai kuriais atvejais už- 
valdo beveik visus žmones, o dalį žmonių - beveik vi- 
sais atvejais, didžioji žmonių dalis, galima sakyti, visą 
gyvenimą ne tik laikosi taupymo nuostatos, bet ir yra 
labai stipriai jai atsidavę. 

Kalbant apie netinkamą elgesį pažymėtina, kad ap- 
dairių ir sėkmingų sumanymų skaičius visur yra daug 
didesnis nei nepagrįstų ir nesėkmingų. Kad ir kiek skųs- 
tumėmės bankrotų dažnumu, tie nelaimingi, nesėkmės 
ištikti žmonės sudaro labai mažą visų prekyba ir kitais 
verslais užsiimančių žmonių dalį, ko gero, ne daugiau 
kaip vieną iš tūkstančio. Bankrotas yra, ko gero, didžiau- 
sia ir labiausiai žeminanti nelaimė, kokia tik gali ištikti 
nekaltą žmogų. Todėl dauguma žmonių yra pakankamai 
rūpestingi, siekdami jo išvengti. Tiesa, kai kas vis dėlto 
neišvengia, kaip kai kurie neišvengia kartuvių. 

Didžiųjų tautų niekada nenuskurdins privačių asme- 
nų švaistymas ir netinkamas elgesys, tačiau gali nuskur- 
dinti visuomenės švaistymas ir netinkamas elgesys. Vi- 
sos ar beveik visos valstybės pajamos daugumoje šalių 
panaudojamos išlaikyti neproduktyviajam darbui. Tai 
žmonės, sudarantys gausų ir prabangų karaliaus dvarą, 
aukštąją bažnyčios valdžią, didžiuosius laivynus ir armi- 
jas, kurie taikos metu nieko negamina, o karo metais 
neįgyja nieko, kas galėtų padengti jų išlaikymo išlaidas, 
netgi kol vyksta karas. Kadangi tokie žmonės patys nie- 
ko nepagamina, jie visi yra išlaikomi kitų žmonių dar- 
bo vaisiais. Todėl jei jų atsiranda daugiau nei būtina, jie 
per metus gali suvartoti tokią didelę produkcijos dalį, kad 
likusios nebepakaktų išlaikyti produktyviesiems darbuo- 
tojams, kurie kitais metais pagamintų vėl tiek pat pro- 
dukcijos. Taigi kitų metų produkcija būtų mažesnė nei 

ankstesniųjų, ir jei tokia netvarka tęstųsi, trečiaisiais 
metais produkcijos būtų mažiau nei antraisiais. Tie ne- 
produktyvūs darbuotojai, kurie turi būti išlaikomi vien 
iš produktyviųjų darbuotojų atliekamų pajamų dalies, 
gali suvartoti tokią didelę jų visų pajamų dalį ir tiek 
daug tų žmonių priversti atriekti nuo savų kapitalų, nuo 
lėšų, skirtų išlaikyti produktyviajam darbui, kad visas 
paskirų asmenų taupumas ir deramas elgesys gali ne- 
bepajėgti kompensuoti produkcijos švaistymo ir nuosmu- 
kio, kilusio dėl tokio aršaus ir prievartinio kapitalo su- 
mažinimo. 

Tačiau tas taupumas ir deramas elgesys, kaip gali- 
ma spręsti iš patirties, daugeliu atvejų yra pakankamas 
kompensuoti ne tik privatų švaistymą ir netinkamą in- 
dividualių asmenų elgesį, bet ir valdžios išlaidavimą. Ne- 
kintamos, nuolatinės ir nepaliaujamos kiekvieno žmo- 
gaus pastangos gerinti savo padėtį, ta nuostata, iš kurios 
kyla visuomenės ir valstybės, taip pat ir privati gerovė, 
dažnai yra pakankamai galinga jėga, palaikanti natūra- 
lią pažangą, nepaisant valdžios išlaidavimo ir didžiausių 
administravimo klaidų. Lygiai kaip tas nežinomas orga- 
nizmų gyvybingumo principas, ji dažnai atstato organiz- 
mo sveikatą ir energiją, nepaisant ne tik ligos, bet ir ab- 
surdiškų gydytojo nurodymų. 

Nė vienos tautos žemės ir darbo metinės produkci- 
jos vertė negali padidėti jokiu kitu būdu, kaip tik didi- 
nant arba produktyviųjų darbuotojų skaičių, arba jau 
įdarbintų darbuotojų gamybinį pajėgumą. Akivaizdu, kad 
šalies produktyviųjų darbuotojų skaičius negali daug pa- 
didėti nepadidinus kapitalo, tai yra sankaupų, skirtų 
jiems išlaikyti. Nekintamo produktyviųjų darbuotojų 
skaičiaus gamybinio pajėgumo negalima padidinti kitaip, 
kaip tik arba pagausinus ir pagerinus tas mašinas ir įran- 
kius, kurie palengvina ir paspartina darbą, arba tiksliau 
padalijus darbą ir paskirsčius darbuotojus. Abiem atve- 

jais beveik visada reikia papildomo kapitalo. Tik taip ko- 
kio nors verslo sumanytojas gali parūpinti savo samdo- 
miems darbininkams geresnes mašinas arba tiksliau pa- 
skirstyti jiems darbą. Kai atliktinas darbas susideda iš 
daugelio dalių, išlaikyti kiekvienam žmogui, atliekan- 
čiam tik vieną operaciją, reikia daug didesnio kapitalo 
nei tuomet, kai kiekvienas darbuotojas prireikus imasi 
visų įvairių to darbo operacijų. Todėl jei palyginsime 
valstybės padėtį dviem skirtingais laikotarpiais ir nusta- 
tysime, kad jos žemės ir darbo metinė produkcija yra 
aiškiai didesnė vėlesniuoju nei ankstesniuoju laikotar- 
piu, kad jos žemės yra geriau dirbamos, manufaktūros 
gausesnės ir sėkmingiau dirba, kad jos prekyba labiau 
išsiplėtojusi, tai galime būti tikri, kad per tą laiką ša- 
lies kapitalas padidėjo ir prie jo buvo daugiau pridėta dėl 
deramo vienų elgesio, negu buvo nuo jo atplėšta dėl ki- 
tų privataus nederamo elgesio arba dėl valdžios išlaida- 
vimo. Tačiau įsitikinsime, kad taip yra beveik visose tau- 
tose visais pakankamai ramiais ir taikingais laikais, net 
ir tokiose tautose, kurioms neteko džiaugtis apdairiau- 
sia ir itin taupia valdžia. Tiesa, norėdami teisingai tai 
įvertinti, turėtume palyginti šalies padėtį labiau nuto- 
lusiais vienas nuo kito laikotarpiais. Pažanga dažnai yra 
tokia laipsniška, kad lyginant artimus laikotarpius pa- 
gerėjimas ne tik nebus pastebimas, bet dėl kai kurių ga- 
mybinės veiklos šakų arba kai kurių šalies regionų su- 
nykimo, kas tikrai retkarčiais atsitinka šaliai apskritai 
klestint, dažnai kils įtarimas, jog visos šalies turtingu- 
mas ir gamybinė veikla smunka. 

Pavyzdžiui, Anglijoje žemės ir darbo metinė produk- 
cija tikrai yra daug didesnė nei buvo prieš šiek tiek dau- 
giau nei šimtą metų, Karoliui II grįžus į sostą. Nors šian- 
dien, manau, gal tik vienas kitas tuo suabejotų, tačiau 
per tą laikotarpį vargu ar rečiau kaip kas penkeri me- 
tai vis pasirodydavo knyga ar brošiūra, parašyta taip ta- 

lentingai, kad pelnytų tam tikrą publikos pripažinimą, 
ir siekianti parodyti, kad tautos turtas sparčiai mažėja, 
gyventojų lieka vis mažiau, žemės ūkis apleistas, ma- 
nufaktūros yra, o prekyba žlunga. Ir anaiptol ne visos 
tokios publikacijos buvo vien partinės brošiūros, apgai- 
lėtina melo ir parsidavėliškumo apraiška. Daugelį jų pa- 
rašė labai sąžiningi ir labai protingi žmonės, kurie rašo 
vien tai, kuo patys tiki, ir vien todėl, kad tuo tiki. 

Kita vertus, Anglijos žemės ir darbo metinė produk- 
cija restauracijos laikotarpiu tikrai buvo daug didesnė, 
nei galime manyti ją buvus prieš šimtą metų, įžengiant 
į sostą Elžbietai. Turime tvirtą pagrindą manyti, kad tuo 
metu šalis buvo kur kas labiau pažengusi į priekį negu 
maždaug prieš šimtą metų, baigiantis Jorkų ir Lankas- 
terių dinastijų nesantaikai. Netgi ir tada šalies būklė 
buvo geresnė nei normanų užkariavimo metais, o nor- 
manų užkariavimo metais —- geresnė nei Septynių anglo- 
saksų karalysčių sumaišties laikotarpiu. Netgi tais anks- 
tyvaisiais laikais Anglija neabejotinai buvo labiau 
pažengusi šalis nei Julijaus Cezario įsiveržimo metais, 
kai jos gyventojų būklė buvo beveik tokia pati kaip lau- 
kinių Šiaurės Amerikoje. 

Tačiau kiekvienu iš tų laikotarpių būdavo ne tik daug 
privataus ir valstybinio išlaidavimo, daug brangių ir ne- 
reikalingų karų, daug ydingo metinės produkcijos panau- 
dojimo neproduktyviųjų darbuotojų išlaikymui vietoj pro- 
duktyviųjų, - kartkartėmis, kilus pilietinės nesantarvės 
sumaiščiai, kaip galima numanyti, prasidėdavo toks ab- 
soliutus sankaupų švaistymas ir naikinimas, kuris ga- 
lėdavo ne tik sustabdyti (ir iš tikrųjų sustabdydavo) na- 
tūralų turtų kaupimą, bet ir padaryti visą šalį laikotarpio 
pabaigoje skurdesnę nei jo pradžioje. Taigi net pačiu lai- 
mingiausiu ir sėkmingiausiu iš visų tų laikotarpių, pra- 
sidėjusiu po restauracijos, kiek buvo neramumų ir ne- 
laimių, dėl kurių, jei jas būtų buvę galima iš anksto 

numatyti, būtų laukta jau ne tik šalies nuskurdimo, bet 
ir visiško sugriuvimo! Londono gaisras ir maras, du 
Olandijos karai, revoliucijos sumaištys, karas Airijoje, 
keturi brangūs karai su Prancūzija 1688, 1702, 1742 ir 
1756 metais, dar du maištai 1715 ir 1745 metais. Per 
tuos keturis karus su Prancūzija valstybė įsiskolino dau- 
giau nei šimtą keturiasdešimt penkis milijonus, be kitų 
nenumatytų tų karų sukeltų metinių išlaidų, dėl to vi- 
są skolą reikėtų laikyti ne mažesne kaip du šimtai mi- 
lijonų. Taigi po revoliucijos didžiulė šalies žemės ir dar- 
bo metinės produkcijos dalis dėl įvairių priežasčių buvo 
panaudota išlaikyti labai padidėjusiam neproduktyviųjų 
darbuotojų skaičiui. Jei tie karai nebūtų tam nukreipę 
tiek daug kapitalo, didžioji to kapitalo dalis natūraliai bū- 
tų buvusi panaudota išlaikyti produktyviesiems darbuo- 
tojams, kurių darbas atkurtų su pelnu visą jų vartoji- 
mo vertę. Jų darbas kasmet gerokai padidintų šalies 
žemės ir darbo metinės produkcijos vertę, ir kiekvienų 
metų prieaugis kitais metais dar labiau didintų tą augi- 
mą. Daugiau namų būtų pastatyta, daugiau žemių pa- 
gerinta, o tos, kurios jau buvo pagerintos, būtų geriau 
įdirbamos, būtų įkurta daugiau manufaktūrų, o anksčiau 
įkurtosios būtų išplėstos; tikriausiai nebūtų lengva įsi- 
vaizduoti, iki kokio lygio šalies realusis turtas ir paja- 
mos iki šių dienų būtų pakilę. 

Bet nors valdžios išlaidavimas neabejotinai sutrukdė 
natūralų Anglijos vystymąsi gerovės ir pažangos linkme, 
sustabdyti to proceso jis neįstengė. Jos žemės ir darbo 
metinė produkcija dabar neabejotinai yra daug didesnė 
nei buvo restauracijos ar revoliucijos metais. Taigi ir ka- 
pitalas, kasmet panaudojamas dirbti žemei ir išlaikyti 
produktyviajam darbui, taip pat turi būti daug didesnis. 
Nepaisant visų valdžios ekscesų, tą kapitalą tykiai ir pa- 
laipsniui kaupė privatus taupumas ir deramas individų 
elgesys, jų visuotinės, nepaliaujamos ir nesutrikdomos 


400 


III. Apie kapitalo kaupimą 


pastangos gerinti savo padėtį. Būtent tos pastangos, įsta- 
tymų saugojamos ir laisvės elgtis racionaliausiu būdu ska- 
tinamos, užtikrino Anglijos pažangą klestėjimo ir tobu- 
lėjimo link beveik visais ankstesniais laikais ir, reikia 
tikėtis, užtikrins tai ateityje. Bet Anglija niekada nebu- 
vo tokia palaiminga, kad turėtų labai taupią valdžią, dėl 
to taupumas nėra ir jos gyventojams būdinga dorybė. To- 
dėl mūsų karaliai ir ministrai elgiasi itin šiurkščiai ir 
arogantiškai, kai imasi prižiūrėti privačių žmonių eko- 
nomiją ir varžyti jų išlaidas ar tam skirtais įstatymais, 
ar drausdami importuoti iš užsienio prabangos prekes. 
Jie patys, ir be jokių išimčių, yra didžiausi visuomenės 
išlaidautojai. Težiūri jie verčiau savo išlaidų, o privačių 
žmonių išlaidas tepalieka jiems patiems. Jei jų pačių be- 
saikis išlaidavimas nesužlugdo valstybės, juolab tai ne- 
įvyks dėl jų valdinių išlaidavimo. 

Kaip taupymas didina, o švaistymas mažina visuome- 
nės kapitalą, taip tų žmonių, kurių išlaidos lygios jų pa- 
jamoms ir kurie nei kaupia kapitalą, nei atsiriekia iš jo, 
elgesys jį nei didina, nei mažina. Tačiau vieni išlaidų bū- 
dai, kaip galima spręsti, daro didesnį poveikį visuome- 
nės gerovei nei kiti. 

Asmuo savo pajamas gali išleisti arba iškart vartoja- 
miems daiktams, ir tos dienos išlaidos jiems tada nei pa- 
lengvins, nei parems kitos dienos išlaidas, arba ilgiau tve- 
riantiems daiktams, kurie dėl to gali būti kaupiami, ir 
kiekvienos dienos išlaidos jiems to asmens nuožiūra gali 
palengvinti arba paremti bei padidinti kitos dienos išlai- 
dų pasekmes. Turtingas žmogus gali, pavyzdžiui, išleis- 
ti savo pajamas ekstravagantiškoms ir prabangioms vai- 
šėms, daugybei tarnų ir gausybei šunų bei arklių 
išlaikyti, arba jis gali pasitenkinti saikingomis vaišėmis 
bei keletu svečių ir didžiąją pajamų dalį išleisti savo na- 
mui ar užmiesčio vilai puošti, naudingiems ar puošniems 
statiniams, naudingiems ar puošniems baldams, kny- 

goms, skulptūroms, paveikslams rinkti; arba labiau 
lengvabūdiškiems daiktams, papuošalams, nieknie- 
kiams, įvairiausiems išradingiems mažmožiams; arba, 
kas yra itin beprasmiška, kaupti didžiulius kiekius puoš- 
nių drabužių, kaip tas vieno didžio valdovo favoritas ir 
patikėtinis, miręs prieš kelerius metus. Jei du vieno- 
dai turtingi žmonės taip leistų savo pajamas - vienas 
vienu būdu, kitas antru, to asmens, kurio išlaidos dau- 
giausia būtų skirtos ilgai naudojamiems daiktams, di- 
dybė nuolat augtų, nes kiekvienos dienos išlaidos šiek 
tiek paremtų bei padidintų kitos dienos išlaidų pasek- 
mes, o kito žmogaus didybė, priešingai, laikotarpio pa- 
baigoje nebūtų nė kiek didesnė nei pradžioje. Be to, pir- 
masis laikotarpio pabaigoje taptų turtingesnis iš 
jųdviejų. Jis turėtų vienokių ar kitokių daiktų, kurie, 
nors gal ir nebūtų verti tiek, kiek kainavo, vis dėlto būtų 
ko nors verti, sankaupą. O iš antrojo išlaidų neliktų jo- 
kio pėdsako nė ženklo, ir dešimties ar dvidešimties metų 
išlaidavimo pasekmės būtų taip išnykusios, tarsi jų nie- 
kada nebūtų buve. 

Kaip vienas išlaidų būdas individo gerovei yra palan- 
kesnis nei kitas, taip yra ir visos tautos gerovės atžvil- 
giu. Turtingųjų namai, baldai, drabužiai neilgai trukus 
ima tarnauti žemesniesiems ir viduriniesiems žmonių 
sluoksniams. Jie įstengia juos nusipirkti, kai šie nusibos- 
ta turtingesniems už juos, taigi bendros visų žmonių gy- 
venimo sąlygos pagerėja, kai toks išlaidų būdas paplin- 
ta turtingųjų sluoksnyje. Nuo seno turtingose šalyse jūs 
dažnai aptiksite žemesniųjų sluoksnių žmones turint ga- 
nėtinai gerus ir sveikus namus ir baldus, kurie negalė- 
jo būti pastatyti ar pagaminti tiems žmonėms. Anksčiau 
buvusi Seymourų šeimos tėvonija dabar yra nakvynės 
namai prie Bato vieškelio. Didžiosios Britanijos karaliaus 
Jokūbo Pirmojo vedybinė lova, kurią karalienė atsigabe- 
no iš Danijos kaip dovaną, valdovo dovanojamą valdovui, 

prieš kelerius metus puošė Danfermino aludę. Kai ku- 
riuose senuose miestuose, kurie ilgai nesikeitė arba šiek 
tiek smuktelėjo, jūs dažnai vargiai rasite bent vieną na- 
mą, pastatytą jo dabartiniams gyventojams. Įžengę į tuos 
namus neretai rasite daug puikių, nors pasenusių baldų, 
kurie ir dabar puikiausiai tebetinkami naudoti ir kurie 
taip pat retai buvo pagaminti tiems žmonėms. Prašmat- 
nūs rūmai, didingos vilos, didžiulės knygų, skulptūrų, pa- 
veikslų ir kitokių įdomybių kolekcijos dažnai yra ne tik 
tos vietovės, bet ir visos šalies, kuriai jos priklauso, puoš- 
mena ir pasididžiavimas. Versalis yra Prancūzijos puoš- 
mena ir pasididžiavimas, Stou ir Viltonas - Anglijos. Ita- 
lija vis dar tebesižavima dėl daugelio joje esančių tokio 
pobūdžio monumentų, nors juos sukūrę turtai sumenko, 
o juos sukūrę talentai, kaip atrodo, išsisėmė, galbūt to- 
dėl, kad nebegalėjo toliau tuo užsiimti. 

Greta to, išlaidos ilgai naudojamoms prekėms skati- 
na ne tik kaupimą, bet ir taupymą. Jei kuriuo nors me- 
tu asmuo jas viršytų, jis gali nesunkiai pasitaisyti nesu- 
keldamas viešo pasmerkimo. Smarkiai sumažinti tarnų 
skaičių, nuo besaikio puotavimo pereiti prie kuklių vai- 
šių, atsisakyti turimos gausios palydos, - visa tai yra po- 
kyčiai, kurie neišvengs kaimynų akies ir bus laikomi 
tam tikru ankstesnio blogo elgesio pripažinimu. Todėl 
retas iš tų žmonių, kurie sykį pernelyg toli leidosi į to- 
kio pobūdžio išlaidas, vėliau turėjo drąsos ką nors keis- 
ti, kol jų neprivertė tai daryti žlugimas ir bankrotas. Bet 
jei kuris nors asmuo kada nors pernelyg padidino išlai- 
das statyboms, baldams, knygoms ar paveikslams, jokių 
išvadų apie neapdairumą jam keičiant elgesį negalės būti 
daroma. Tai situacija, kai ankstesnės išlaidos dažnai to- 
lesnes išlaidas padaro nebereikalingas; ir kai asmuo nu- 
stoja išlaidavęs, kitiems atrodo, jog jis taip elgiasi ne dėl 
to, kad peržengė savo galimybių ribas, bet dėl to, kad 
įgyvendino savo svajones. 

Be to, išlaidos ilgai naudojamoms prekėms paprastai 
išlaiko daugiau žmonių nei tos, kurios skiriamos išlai- 
džiausiam svetingumui. Iš dviejų ar trijų centnerių mais- 
to, kartais paruošiamo didelėms iškilmėms, galbūt pu- 
sė išmetama į atliekų duobę, ir visada daug jo iššvaistoma 
ir sugadinama. O jei tokio pasilinksminimo išlaidos bū- 
tų panaudotos užsakyti mūrininkų, dailidžių, baldų ap- 
mušėjų, mechanikų ir kt. darbams, tokios pat vertės 
maistas atitektų daug didesniam skaičiui žmonių, kurie 
pirktų jį vos pensais vertinamais ir tik svarais matuoja- 
mais kiekiais ir neišmestų lauk nė vienos uncijos. Be 
to, pusė tokių išlaidų išlaiko produktyviuosius, kita pu- 
sė - neproduktyviuosius darbuotojus. Vadinasi, vienu bū- 
du jos didina šalies žemės ir darbo metinės produkcijos 
mainomąją vertę, o kitu - jos nedidina. 

Tačiau aš nenorėčiau, jog visa tai būtų suprasta taip, 
esą aš teigiu, kad viena išlaidų rūšis visada išreiškia li- 
beralesnę ar dosnesnę dvasią nei kita. Kai turtingas žmo- 
gus išleidžia savo pajamas daugiausia svetingumui, jis 
didžiąją jų dalį dalijasi su savo draugais ir bendrais; o 
kai jis skiria jas pirkti ilgai naudojamoms prekėms, daž- 
nai viską išleidžia sau pačiam ir niekam nieko neduoda 
neatlygintinai. Todėl pastaroji išlaidų rūšis, ypač jei ski- 
riama lengvabūdiškiems dalykams, smulkioms drabužių 
ir baldų puošmenoms, juvelyriniams dirbiniams, mažmo- 
žiams, niekniekiams, dažnai parodo ne tik trivialumą, 
bet ir amoralų bei savanaudišką nusistatymą. Aš norė- 
jau pasakyti tik tai, kad viena išlaidų rūšis, visada ska- 
tinanti tam tikrų vertingų daiktų kaupimą, yra palan- 
kesnė privačiam taupumui, o dėl to visuomenės kapitalo 
didėjimui ir, išlaikydama veikiau produktyvųjį, o ne ne- 
produktyvųjį darbą, labiau nei antroji rūšis prisideda prie 
visuomenės gerovės augimo. 

APIE UŽ PALŪKANAS 
SKOLINAMAS SANKAUPAS 


Už palūkanas skolinamas sankaupas jų skolintojas vi- 
sada laiko kapitalu. Jis tikisi, kad nustatytu laiku tos 
sankaupos jam bus sugrąžintos, o iki tol skolininkas su- 
mokės jam tam tikrą metinę rentą už naudojimąsi jo- 
mis. Skolininkas gali naudoti sankaupas arba kaip ka- 
pitalą, arba kaip sankaupas, skiriamas tiesioginiam 
vartojimui. Jei jis naudoja tas sankaupas kaip kapitalą, 
jis skiria jas išlaikyti produktyviesiems darbuotojams, 
kurie atkuria tą vertę su pelnu. Šiuo atveju jis gali ir 
sugrąžinti kapitalą, ir sumokėti palūkanas nepasinaudo- 
damas kitais pajamų šaltiniais ar nieko iš jų neatrėžda- 
mas. Jei jis naudoja jas kaip sankaupas, skiriamas tie- 
sioginiam vartojimui, jis atlieka švaistūno vaidmenį ir 
dykinėtojams išlaikyti išeikvoja tai, kas buvo skirta 
darbštiesiems. Šiuo atveju jis negali nei sugrąžinti ka- 
pitalo, nei sumokėti palūkanų nepasinaudodamas kokiu 
nors kitu pajamų šaltiniu, pavyzdžiui, žemės nuosavybe 
ar renta, nieko iš jų neatrėždamas. 

Už palūkanas skolinamos sankaupos, be abejo, yra 
panaudojamos abiem būdais, tačiau pirmuoju daug daž- 
niau nei antruoju. Žmogus, kuris skolinasi išlaidoms, la- 
bai greitai žlugs, o tas, kuris jam paskolino, paprastai 
turės progą apgailėti savo kvailumą. Todėl skolintis ar- 
ba skolinti tokiam tikslui visais atvejais, kai tai nesusi- 

ję su lupikiškomis palūkanomis, prieštarauja abiejų pu- 
sių interesams; ir nors kartais tikrai atsitinka, kad žmo- 
nės daro ir viena, ir kita, bet galime būti tikri, kad vi- 
siems žmonėms paisant savų interesų tai negali atsitikti 
taip dažnai, kaip nesyk esame linkę įsivaizduoti. Pa- 
klauskite bet kurį įprastu apdairumu pasižymintį turtingą 
žmogų, kuriai iš tų dviejų žmonių rūšių jis daugiausia 
yra skolinęs savo sankaupas - tiems, kurie, jo manymu, 
panaudos jas pelningai, ar tiems, kurie išleis jas bergž- 
džiai, ir jis pasijuoks iš jūsų klausimo. Todėl net tarp 
labiausiai mėgstančių skolintis, ne itin taupumu pasau- 
lyje garsėjančių žmonių, taupiųjų ir darbščiųjų skaičius 
gerokai lenkia išlaidautojus ir dykūnus. 

Vieninteliai žmonės, kuriems paprastai skolinamos 
sankaupos nesitikint labai pelningo jų panaudojimo, yra 
provincijos dvarininkai, kurie skolinasi įkeisdami nekil- 
nojamąjį turtą. Bet ir jie vargu kada nors skolinasi vien 
tik išlaidoms. Galima pasakyti, kad tai, ką jie skolina- 
si, jau prieš pasiskolinant būna išleista. Jie paprastai 
būna suvartoję tokį didelį kiekį prekių, krautuvininkų 
ir prekiautojų pateiktų jiems iš anksto kreditan, kad 
jiems prireikia skolintis už palūkanas norint sumokėti 
skolas. Paskolintasis kapitalas atkuria tų krautuvinin- 
kų ir prekiautojų kapitalus, kurių dvarininkai nebūtų 
galėję sugrąžinti iš savo žemių rentos. Tiksliai kalbant, 
čia skolinamasi ne išlaidoms, o anksčiau išleistam ka- 
pitalui grąžinti. 

Beveik visos paskolos už palūkanas teikiamos pini- 
gais —- popieriniais arba auksu ir sidabru. Bet tai, ko iš 
tikrųjų nori skolininkas ir ką iš tikrųjų skolintojas jam 
suteikia, yra ne pinigai, bet pinigų vertingumas, tai yra 
prekės, kurias už juos galima nupirkti. Jei skolininkas 
nori pinigų kaip tiesiogiai vartojimui skirtų sankaupų, 
tai tik tokias prekes jis ir norės tose sankaupose turėti. 
Jei jis nori pinigų kaip kapitalo darbinei veiklai, tai jam 

reikės tik tų prekių, kurios bus įrankiai bei medžiagos 
produktyviesiems darbuotojams ir jų pačių išlaikymas, 
kad jie galėtų dirbti. Suteikdamas paskolą skolintojas, 
taip sakant, perduoda skolininkui savo teisę į tam tikrą 
šalies žemės ir darbo metinės produkcijos dalį, leidžia 
jam naudoti ją kaip tinkamam. 

Todėl sankaupų kiekis arba, kaip paprastai sakome, 
pinigų kiekis, kuris toje ar kitoje šalyje gali būti pasko- 
lintas už palūkanas, priklauso ne nuo pinigų, popierinių 
ar monetomis, vertės, bet nuo vertės tos metinės pro- 
dukcijos dalies, kuri, kai tik yra užauginta ar pagamin- 
ta produktyviųjų darbuotojų, skiriama atkurti ne šiaip 
kapitalui, bet tokiam kapitalui, kurį jo savininkas ne- 
norėtų pats vargintis panaudoti. Kadangi tokie kapita- 
lai paprastai yra skolinami ir grąžinami pinigais, jie su- 
daro vadinamąjį pinigų verslą. Šis verslas skiriasi ne tik 
nuo žemės ūkio, bet ir nuo prekybos ar manufaktūrų 
verslo, nes pastaruosiuose savininkai patys naudoja sa- 
vo kapitalus. Tačiau netgi pinigų versle pinigai tėra, taip 
sakant, tik perdavimo aktas, kuriuo iš vienų rankų į ki- 
tas perduodami kapitalai, kurių jų savininkai patys ne- 
siima panaudoti. Tie kapitalai gali būti daug didesni nei 
pinigų kiekis, panaudojamas kaip tokio perdavimo įran- 
kis; tie patys pinigų vienetai gali būti paeiliui panaudo- 
jami daugeliui skirtingų paskolų bei daugeliui skirtingų 
pirkimų. Pavyzdžiui, asmuo A paskolina asmeniui W 
tūkstantį svarų, už kuriuos W iškart perka iš asmens B 
tūkstančio svarų vertės prekių. Asmuo B, pats nereika- 
lingas tų pinigų, tuos pačius pinigų vienetus paskolina 
asmeniui X, už kuriuos šis tuoj pat perka iš asmens C 
vėl tūkstančio svarų vertės prekių. Asmuo C lygiai to- 
kiu pat būdu ir dėl tokių pat priežasčių paskolina gau- 
tus pinigus asmeniui Y, kuris vėl už juos perka prekių 
iš asmens D. Šitaip tie patys pinigų vienetai, monetos 
ar popieriniai, per keletą dienų gali pabūti trijų skirtin- 

gų paskolų ir trijų skirtingų pirkimų, kurių kiekvienas 
savo verte lygus visam tų vienetų kiekiui, įrankiu. Tie 
trys pinigų savininkai, asmenys A, B ir C, faktiškai per- 
duoda trims skolininkams, asmenims W, X ir Y, galią 
atlikti tokius pirkimus. Ši galia susideda iš tų paskolų 
vertės ir jų naudojimo. Tų trijų pinigų savininkų pasko- 
lintos sankaupos yra lygios prekių, kurias už jas gali- 
ma įsigyti, vertei ir yra tris kartus didesnės nei pinigų, 
už kuriuos tos prekės buvo nupirktos, vertė. Tačiau šios 
paskolos gali būti gerai apdraustos, skirtingų skolinin- 
kų pirktos prekės gali būti panaudotos taip, kad sutar- 
tu laiku sugrąžintų su pelnu tokią pačią vertę moneto- 
mis ar popieriniais pinigais. Ir kadangi tie patys pinigų 
vienetai gali būti triskart arba dėl tų pačių priežasčių 
ir trisdešimt kartų didesnės vertės paskolų įrankiu, tai 
lygiai taip pat jie paeiliui gali būti ir skolų grąžinimo 
įrankiu. 

Taigi už palūkanas paskolintas kapitalas gali būti lai- 
komas tam tikros ženklios metinės produkcijos dalies 
perdavimu iš skolintojo skolininkui su sąlyga, kad sko- 
lininkas už tai per visą paskolos suteikimo laiką kasmet 
perduos skolintojui mažesnę dalį, vadinamą palūkano- 
mis, o pasibaigus paskolos terminui jis perduos tokią pat 
ženklią dalį, kokia iš pradžių jam buvo suteikta, - tai 
vadinama skolos grąžinimu. Nors pinigai, monetos ar po- 
pieriniai, paprastai naudojami kaip tiek mažesnės, tiek 
didesnės metinės produkcijos dalies perdavimo priemo- 
nė, jie visiškai skiriasi nuo to, kas jais perduodama. 

Tai metinės produkcijos daliai, kuri, kai tik yra že- 
mės užauginta ar produktyviųjų darbuotojų pagaminta, 
yra skiriama kapitalui atkurti, kurioje nors šalyje di- 
dėjant, kartu auga ir vadinamasis pinigų verslas. Vyks- 
tant bendram kapitalų augimui natūraliai didėja ir tie 
kapitalai, iš kurių jų savininkai nori gauti pajamų neuž- 
sikraudami jų panaudojimo rūpesčių; arba, kitais Žo- 

džiais tariant, didėjant sankaupoms, už palūkanas sko- 
linamų sankaupų kiekis palaipsniui darosi vis didesnis 
ir didesnis. 

Už palūkanas skolinamų sankaupų kiekiui didėjant, 
palūkanos, tai yra už naudojimąsi tomis sankaupomis 
mokama kaina, neišvengiamai mažėja - ne tik dėl tų 
bendrų priežasčių, dėl kurių daiktų rinkos kaina papras- 
tai mažėja jų kiekiui didėjant, bet ir dėl kitų priežasčių, 
būdingų vien šiems atvejams. Kai toje ar kitoje šalyje 
kapitalų pagausėja, iš jų naudojimo gaunamas pelnas ne- 
išvengiamai mažėja. Darosi vis sunkiau ir sunkiau ras- 
ti toje šalyje pelningą būdą panaudoti naują kapitalą. 
Tarp įvairių kapitalų kyla konkurencija, kai vieno jų sa- 
vininkas siekia panaudoti kapitalą ten, kur jau naudo- 
jamas kitas. Tačiau daugeliu atvejų tas kapitalo savinin- 
kas negali tikėtis išstumti kitą iš tos veiklos srities 
jokiais kitais būdais, kaip tik veikdamas dar racionaliau. 
Jis privalo ne tik parduoti tai, kuo verčiasi, šiek tiek pi- 
giau, bet ir, kad tai parduotų, kartais pirkti brangiau. 
Kai produktyviojo darbo išlaikymui skiriamų lėšų gau- 
sėja, jo paklausa kasdien darosi vis didesnė ir didesnė. 
Samdomieji darbuotojai lengvai randa vietas, tačiau ka- 
pitalo savininkams tampa sunku rasti samdomų darbuo- 
tojų. Kapitalo savininkų konkurencija pakelia darbo už- 
mokestį ir mažina sankaupų pelną. Tačiau pelnui, kurį 
galima gauti iš kapitalo panaudojimo, mažėjant, taip sa- 
kant, iš abiejų pusių, kaina, kurią galima mokėti už nau- 
dojimąsi juo, tai yra palūkanų norma, taip pat neišven- 
giamai turi mažėti. 

Kaip atrodo, p. Locke'as, p. Law ir p. Montesguieu, 
kaip ir daug kitų rašytojų, laikėsi nuomonės, jog palū- 
kanų normos sumažėjimo didžiojoje Europos dalyje tik- 
roji priežastis buvo aukso ir sidabro kiekio padidėjimas 
atradus ispanų Vakarų Indiją. Sumažėjus pačių tų me- 
talų vertei, sako jie, taip pat neišvengiamai krito ir bet 

kurios jų dalies panaudojimo vertė, o dėl to ir kaina, mo- 
kėtina už tai. Ši mintis, iš pirmo žvilgsnio atrodanti to- 
kia pagrįsta, p. Hume'o buvo taip išsamiai išdėstyta, kad, 
ko gero, nėra reikalo ką nors daugiau apie tai sakyti. 
Tačiau toliau pateikiami glausti ir paprasti argumentai 
turėtų padėti aiškiau atskleisti tą apsirikimą, kuris, re- 
gis, suklaidino minėtus džentelmenus. 

Iki atrandant ispanų Vakarų Indiją, didžiojoje Euro- 
pos dalyje dešimt procentų buvo įprastinė palūkanų nor- 
ma. Nuo to laiko įvairiose šalyse ji nusmuko iki šešių, 
penkių, keturių ir trijų procentų. Sakykime, kad kiek- 
vienoje šalyje sidabro vertė smuko tokiu pat santykiu 
kaip ir palūkanų norma ir kad tose šalyse, kur, pavyz- 
džiui, palūkanų norma sumažėjo nuo dešimties iki pen- 
kių procentų, už tokį pat sidabro kiekį dabar galima nu- 
pirkti perpus mažiau prekių nei anksčiau. Tokia 
prielaida, manau, vargu ar kur nors atitiks realybę, bet 
ji tinkamiausia tai nuomonei, kurią čia imamės anali- 
zuoti; ir netgi darant tokią prielaidą yra visiškai neįma- 
noma, kad sidabro vertės mažėjimas bent kiek skatintų 
palūkanų normos mažėjimą. Jei tose šalyse šimtas sva- 
rų dabar verti ne daugiau nei penkiasdešimt svarų anks- 
čiau, dešimt svarų dabar turi būti verti ne daugiau kaip 
penki svarai anksčiau. Kad ir kokios būtų priežastys, su- 
mažinusios kapitalo vertę, tos pačios priežastys neišven- 
giamai turėjo sumažinti ir palūkanų vertę, ir būtent to- 
kiu pat santykiu. Santykis tarp kapitalo vertės ir 
palūkanų vertės turi likti toks pat, nes palūkanų nor- 
ma visai nebuvo pakeista. Priešingai, pakeitus palūka- 
nų normą santykis tarp tų dviejų dydžių neišvengiamai 
pasikeis. Jei šimtas svarų dabar verti ne daugiau nei pen- 
kiasdešimt svarų anksčiau, penki svarai dabar negali bū- 
ti verti daugiau nei du svarai ir dešimt šilingų anksčiau. 
Todėl, sumažinę palūkanų normą nuo dešimties iki pen- 
kių svarų, mes už kapitalo, kurį dabar laikome teturin- 

čiu pusę ankstesnės vertės, naudojimą mokėtume palū- 
kanas, sudarančias tik vieną ketvirtąją ankstesniųjų pa- 
lūkanų vertės dalį. 

Bet koks sidabro kiekio padidėjimas, kai jo tarpinin- 
kaujamos prekių apyvartos apimtis lieka tokia pati, ne- 
gali turėti jokio kito poveikio, kaip tik sumažinti šio me- 
talo vertę. Visų rūšių prekių nominali vertė taptų dides- 
nė, tačiau reali jų vertė liktų lygiai tokia pati, kokia 
buvo. Prekės būtų keičiamos į didesnį sidabro monetų 
kiekį, tačiau darbo kiekis, kuriuo už jį būtų galima dis- 
ponuoti, žmonių skaičius, kurį jis galėtų išlaikyti ir įdar- 
binti, būtų visiškai toks pat. Šalies kapitalas liktų toks 
pat, nors dabar reikėtų didesnio sidabro monetų skai- 
čiaus norint perduoti tokias pat jo dalis iš vienų rankų 
į kitas. Kapitalo perdavimo aktai, kaip daugžodžiaujan- 
čio teisininko parengti dokumentai, taptų sudėtingesni, 
tačiau pats perduodamas daiktas būtų visiškai toks pat 
kaip anksčiau ir teiktų tokius pačius rezultatus. Sankau- 
pos produktyviajam darbui išlaikyti būtų tokios pačios, 
jo paklausa liktų tokia pati. Todėl ir jo kaina, tai yra 
darbo užmokestis, nors nominaliai didesnis, realiai bū- 
tų toks pat. Darbo užmokestis būtų mokamas didesniu 
sidabro monetų skaičiumi, bet už jas būtų galima nusi- 
pirkti tik tokį patį prekių kiekį. Sankaupų pelnas liktų 
toks pat tiek nominaliai, tiek realiai. Darbo užmokestis 
paprastai apskaičiuojamas sidabro kiekiu, sumokamu 
samdomajam darbuotojui. Todėl kai šis kiekis padidėja, 
jo darbo užmokestis atrodo išaugęs, nors kartais jis gali 
būti nė kiek ne didesnis nei buvo. O sankaupų pelnas 
apskaičiuojamas ne sidabro monetų, kuriomis jis sumo- 
kamas, skaičiumi, bet tų monetų santykiu su visu pa- 
naudotu kapitalu. Taigi kurioje nors konkrečioje šalyje 
penki šilingai per savaitę laikomi įprastiniu darbo užmo- 
kesčiu, o dešimt procentų - įprastiniu sankaupų pelnu. 
Tačiau jei visas šalies kapitalas išlieka nepakitęs, kon- 

kurencija tarp skirtingų individualių kapitalų, į kuriuos 
jis yra susiskirstęs, taip pat bus nepakitusi. Visų jų vers- 
las turės tokių pačių pranašumų ir trūkumų. Todėl bend- 
ras santykis tarp kapitalo ir pelno liks toks pat, o dėl to 
nepasikeis ir įprastinės palūkanos už pinigus, nes kiek 
paprastai gali būti duodama už naudojimąsi pinigais, ne- 
išvengiamai priklauso nuo to, ką paprastai galima gauti 
juos naudojant. 

Ir priešingai, bet koks šalyje perkamų ir parduoda- 
mų prekių kiekio padidėjimas, kai jų apyvartai tarpinin- 
kaujančių pinigų kiekis nesikeičia, sukels daug kitokių 
svarbių pasekmių, greta pinigų vertės padidėjimo. Ša- 
lies kapitalas, nors nominaliai gali likti toks pat, realiai 
padidėtų. Jį ir toliau galėtų išreikšti toks pat pinigų kie- 
kis, tačiau jis disponuos didesniu darbo kiekiu. Produk- 
tyviojo darbo kiekis, kurį jis galėtų išlaikyti ir panaudo- 
ti, padidėtų, vadinasi, padidėtų ir tokio darbo paklausa. 
Kartu su paklausa natūraliai padidėtų ir darbo užmokes- 
tis, nors galėtų atrodyti, kad jis smuko. Samdomiesiems 
darbuotojams galbūt būtų mokamas mažesnis pinigų kie- 
kis, tačiau už tą mažesnį kiekį būtų galima nupirkti di- 
desnį nei anksčiau prekių kiekį. Sankaupų pelnas su- 
mažėtų ir realiai, ir iš pažiūros. Padidėjus visam šalies 
kapitalui, kartu natūraliai sustiprėtų ir konkurencija 
tarp skirtingų kapitalų, iš kurių jis susideda. Tų indivi- 
dualių kapitalų savininkai būtų priversti pasitenkinti ma- 
žesne to darbo, kurį panaudoja jų kapitalas, produkci- 
jos dalimi. Palūkanos už pinigus, visada besilygiuojančios 
į sankaupų pelną, tokiu atveju galėtų gerokai sumažė- 
ti, nors pinigų vertė, tai yra už juos perkamų prekių kie- 
kis, smarkiai padidėtų. 

Kai kuriose šalyse palūkanos už pinigus yra uždraus- 
tos įstatymu. Tačiau kadangi visur ką nors galima su- 
kurti naudojant pinigus, tai visur už naudojimąsi jais turi 
būti sumokama. Užuot užkirtęs kelią lupikavimui, toks 

draudimas, kaip parodė patirtis, tik padidino šį blogį, nes 
skolininkas priverstas mokėti ne tik už naudojimąsi pi- 
nigais, bet ir už riziką, kurios imasi skolintojas priim- 
damas užmokestį už tą naudojimąsi. Skolininkas čia įpa- 
reigotas, jei galima taip pasakyti, apdrausti savo 
skolintoją nuo baudos už lupikavimą. 

Tose šalyse, kur palūkanos leidžiamos, siekiant ne- 
leisti imti lupikiškas palūkanas įstatymai paprastai api- 
brėžia didžiausią normą, kurią galima nustatyti neuž- 
sitraukiant baudos. Ši norma visada turėtų būti šiek 
tiek didesnė už mažiausią rinkos kainą, tai yra už tą 
kainą, kurią paprastai už naudojimąsi pinigais moka 
tie, kurie gali pateikti patikimiausias garantijas. Jei ši 
įstatyminė norma būtų mažesnė už mažiausią rinkos 
normą, tokio nustatymo pasekmės turėtų būti beveik 
tokios pačios kaip ir visiško palūkanų uždraudimo. Sko- 
lintojas neskolins savo pinigų už mažiau, nei jų naudo- 
jimas yra vertas, o skolininkas privalės mokėti jam už 
riziką, kurios šis imasi priimdamas visą pinigų naudo- 
jimo vertę. Jei įstatyminė norma nustatyta tiksliai pa- 
gal mažiausią rinkos kainą, ji žlugdys pasitikėjimą są- 
žiningais, savo šalies įstatymus gerbiančiais žmonėmis, 
rodomą visų tų, kurie negali pateikti geriausių garan- 
tijų, ir privers juos kreiptis į besaikius lupikautojus. 
Tokioje šalyje, kaip Didžioji Britanija, kur vyriausybei 
pinigai skolinami už tris procentus, o privatiems asme- 
nims, pateikusiems gerą garantiją, už keturis ir ketu- 
ris su puse, dabartinė įstatymo apibrėžta penkių pro- 
centų norma yra, matyt, tinkamiausia. 

Reikia pažymėti, jog nors įstatymo nustatyta norma 
turi būti šiek tiek didesnė nei mažiausia rinkos norma, 
ji neturėtų būti daug didesnė už ją. Jei, pavyzdžiui, įsta- 
tyminė norma Didžiojoje Britanijoje būtų nustatyta aš- 
tuonių ar dešimties procentų, didžioji skolintinų pinigų 
dalis būtų paskolinta švaistūnams ir fantazuotojams, ku- 

rie vieni tesutiktų mokėti tokias dideles palūkanas. Blai- 
viai galvojantys žmonės, kurie už naudojimąsi pinigais 
atiduotų tik dalį to, ką iš jų tikėtųsi uždirbti, nesiimtų 
dėl jų varžytis. Todėl didelė šalies kapitalo dalis aplenks 
rankas tų, kurie geriausiai sugebėtų panaudoti jį pel- 
ningai ir naudingai, ir atsidurs pas tuos, kurie labiau- 
šingai, įstatyminė palūkanų norma būtų nustatyta tik 
vos viršijanti mažiausią rinkos palūkanų normą, blai- 
viems žmonėms kaip skolininkams visuotinai būtų tei- 
kiama pirmenybė prieš švaistūnus ir fantazuotojus. Pi- 
nigus skolinantis žmogus iš pirmųjų gauna beveik tokias 
pačias palūkanas, kokias ryžtasi imti iš antrųjų, bet jo 
pinigai pirmųjų rankose yra daug saugesni nei antrųjų 
rankose. Taigi didelė šalies kapitalo dalis šitaip atiteks 
tiems, kurie geriausiai sugebės vaisingai jį panaudoti. 

Joks įstatymas negali sumažinti palūkanų normos že- 
miau mažiausios įprastinės rinkos normos, esančios iš- 
leidžiant įstatymą. Nepaisant 1766 metų edikto, kuriuo 
Prancūzijos karalius bandė sumažinti palūkanų normą 
nuo penkių iki keturių procentų, pinigai Prancūzijoje ir 
toliau buvo skolinami už penkis procentus, apeinant įsta- 
tymą keliais skirtingais būdais. 

Reikia pažymėti ir tai, kad nuo įprastinės rinkos pa- 
lūkanų normos visur priklauso ir įprastinė žemės rin- 
kos kaina. Asmuo, turintis kapitalą, už kurį nori gau- 
ti palūkanas ir nenori pats imtis jį naudoti, svarsto, 
ar jam už jį pirkti žemę, ar paskolinti jį už palūka- 
nas. Didesnis žemės saugumas kartu su kai kuriais ki- 
tais pranašumais, kuriais beveik visur pasižymi ši ne- 
kilnojamojo turto rūšis, paprastai paskatina kapitalo 
savininką pasitenkinti mažesnėmis pajamomis iš žemės 
nei tos, kurias gautų skolindamas savo pinigus už pa- 
lūkanas. Tie žemės pranašumai yra pakankami, kad 
kompensuotų tam tikrą pajamų skirtumą, bet jie kom- 

pensuoja tik tam tikrą skirtumą, ir jei žemės renta at- 
siliks nuo palūkanų už pinigus didesniu skirtumu, nie- 
kas nebepirks žemės, dėl to netrukus jos kaina turės 
sumažėti. Priešingai, jei tie pranašumai bus didesni nei 
reikalingi kompensuoti tam skirtumui, visi pirks že- 
mę, dėl to jos įprastinė kaina pakils. Kai palūkanos bu- 
vo dešimt procentų, žemė visur buvo parduodama už 
dešimties ir dvylikos metų pajamas. Kai palūkanos kri- 
to iki šešių, penkių ir keturių procentų, žemės kaina 
pakilo iki dvidešimties, dvidešimt keturių ir trisdešim- 
ties metų pajamų sumos. Prancūzijoje palūkanų rin- 
kos norma yra didesnė nei Anglijoje, ir įprastinė že- 
mės kaina ten mažesnė. Anglijoje žemė parduodama 
normalia kaina už trisdešimties, Prancūzijoje - už dvi- 
dešimties metų pajamas. 


V skyrius 
APIE SKIRTINGĄ KAPITALŲ PANAUDOJIMĄ 


Nors visi kapitalai skirti vien produktyviajam darbui 
išlaikyti, tačiau to darbo, kurį vienodi kapitalai įstengia 
paleisti veikti, kiekis labai smarkiai skiriasi priklauso- 
mai nuo to, kaip tie kapitalai panaudojami; taip pat ski- 
riasi ir vertė, kurią tas panaudojimas prideda prie ša- 
lies žemės ir darbo metinės produkcijos. 

Kapitalas gali būti panaudojamas keturiais skirtin- 
gais būdais: pirma, tiekti žaliavai, kuri kasmet reika- 
linga visuomenei naudoti ir vartoti; arba, antra, per- 
dirbti tai žaliavai ir paruošti tiesioginiam naudojimui 
ir vartojimui; arba, trečia, atgabenti neapdorotai arba 
perdirbtai produkcijai iš vietų, kur jos gausu, į vietas, 
kur yra jos paklausa; arba, pagaliau, išskirstyti tam tik- 
riems abiejų rūšių produkcijos kiekiams į tokias ma- 
žas porcijas, kurios atitinka norinčiųjų ją pirkti kas- 
dienę paklausą. Pirmuoju būdu kapitalus naudoja visi 
tie, kurie imasi įdirbti arba eksploatuoti žemę, kasyk- 
las, žvejybos plotus, antruoju būdu - visi, kurie turi 
manufaktūras, trečiuoju — visi didmeniniai pirkliai ir 
ketvirtuoju — visi mažmenininkai. Sunku įsivaizduoti 
kapitalą, panaudojamą kokiu nors būdu, kuris negalė- 
tų būti priskirtas prie vieno ar kito iš šių keturių. 

Kiekvienas iš tų keturių kapitalo panaudojimo būdų 
yra gyvybiškai būtinas tiek kitų trijų egzistavimui ar- 
ba plėtojimui, tiek bendram visuomenės patogumui. 


416 


V. Apie skirtingą kapitalų panaudojimą 


Jei kapitalas nebūtų panaudojamas užtikrinti tam tik- 
ram žaliavos gausumui, negalėtų egzistuoti nei manu- 
faktūros, nei joks kitas amatas. 

Jei kapitalas nebūtų panaudojamas perdirbti tai ža- 
liavos daliai, kuri reikalinga nemažo paruošimo, kad tap- 
tų tinkama naudoti ar vartoti, tai toji dalis arba išvis ne- 
būtų gaminama, nes tada nebūtų jos paklausos, arba, jei 
ji pasigamintų savaime, ji neturėtų mainuose jokios ver- 
tės ir nieko negalėtų pridėti prie visuomenės turto. 

Jei kapitalas nebūtų panaudojamas atgabenti žalia- 
voms ar perdirbtai produkcijai iš vietų, kur jų gausu, į 
vietas, kur yra jų paklausa, abiejų nebūtų gaminama 
daugiau nei būtina vartoti toje apylinkėje. Pirklio kapi- 
talas išmaino vienos vietovės produkcijos perviršį į ki- 
tos vietovės produkcijos perviršį ir šitaip skatina darbi- 
nę veiklą bei didina vartojimą abiejose vietovėse. 

Jei kapitalas nebūtų panaudojamas skaidyti ir skirs- 
tyti tam tikriems neapdorotos ar perdirbtos produkcijos 
kiekiams į tokias mažas porcijas, kurios atitinka norin- 
čiųjų ją pirkti kasdienę paklausą, kiekvienas žmogus bū- 
tų priverstas pirkti didesnį norimų prekių kiekį, nei jam 
tąkart reikia. Jei, pavyzdžiui, nebūtų tokio amato kaip 
mėsininko, kiekvienas žmogus būtų priverstas pirkti iš- 
kart visą jautį arba visą avį. Tai apskritai būtų nepato- 
gu turtingiesiems, bet dar labiau - skurstantiesiems. Jei 
skurdžius darbininkas būtų priverstas iškart nusipirkti 
maisto mėnesiui ar šešiems mėnesiams, didele dalį san- 
kaupų, kurias jis naudoja kaip kapitalą įsigyti amato 
įrankiams arba įsirengti dirbtuvei ir kurios jam duoda 
pajamas, jis būtų priverstas perkelti į tą savo sankaupų 
dalį, kuri skiriama tiesioginiam vartojimui ir neteikia 
jokių pajamų. Tokiam žmogui patogiausia turėti galimy- 
bę pirkti pragyvenimo reikmenis diena po dienos ar net- 
gi tik tą valandą, kada jų prireikia. Šitaip jis gauna ga- 
limybę beveik visas savo sankaupas panaudoti kaip 

kapitalą. Šitaip jis gauna galimybę atlikti didesnės ver- 
tės darbą, todėl jo gaunamas pelnas daugiau nei padengs 
tą antkainį, kurį mažmenininkas, siekdamas pelno, už- 
deda prekėms. Kai kurių politinių rašytojų nusistatymas 
prieš krautuvininkus ir pirklius yra visiškai nepagrįstas. 
Taip pat visai nebūtina juos apmokestinti arba apriboti 
jų skaičių, nes jų negali tiek pagausėti, kad jie imtų da- 
ryti žalą visuomenei, nors gali pagausėti tiek, kad jie i1m- 
tų kenkti vienas kitam. Pavyzdžiui, maisto ir kasdienių 
prekių kiekį, kurį galima parduoti konkrečiame mies- 
te, apriboja to miesto ir jo apylinkių paklausa. Todėl pre- 
kybai maisto ir kasdienėmis prekėmis naudojamas ka- 
pitalas negali viršyti to kiekio, kuris pakankamas tam 
prekių kiekiui įsigyti. Jei tas kapitalas yra pasiskirstęs 
tarp dviejų krautuvininkų, jų konkurencija vers abu par- 
duoti pigiau nei tuo atveju, jeigu prekyba būtų tik vie- 
no jų rankose; o jei kapitalas būtų pasiskirstęs tarp dvi- 
dešimties krautuvininkų, jų konkurencija būtų tiek pat 
kartų stipresnė, o tikimybė, kad jie susitars tarpusavy- 
je pakelti kainas, tiek pat kartų mažesnė. Jų konkuren- 
cija, matyt, kai kuriuos iš jų sužlugdys; tačiau tuo rū- 
pintis yra jų pačių reikalas, ir tai galima drąsiai palikti 
jų nuožiūrai. Ta konkurencija niekada nepadarys žalos 
nei vartotojui, nei gamintojui; priešingai, ji vers maž- 
menininkus parduoti pigiau ir pirkti brangiau, nei esant 
prekybai monopolizuotai vieno ar dviejų asmenų. Gali 
būti, jog kai kurie iš jų kartais suvilios silpnesnį klien- 
tą pirkti tai, ko šis nesiruošė pirkti. Tačiau ši blogybė 
yra pernelyg nereikšminga, kad patrauktų visuomenės 
dėmesį, ir nebūtinai jai užkirs kelią krautuvininkų skai- 
čiaus apribojimas. Ne aludžių gausumas, jei imtume 1a- 
biausiai įtartiną atvejį, sukelia bendrą paprastų žmonių 
polinkį girtauti, bet tas polinkis, kylantis dėl kitų prie- 
žasčių, neišvengiamai lemia aludžių gausumą. 
Asmenys, kurių kapitalai naudojami vienu iš tų ke- 
turių būdų, patys yra produktyvieji darbuotojai. Jų dar- 

bas, kai yra tinkamai nukreiptas, susitelkia ir įsikūnija 
tame daikte ar prekėje, kuriai jis skiriamas, ir papras- 
tai prie jos kainos prideda bent jau paties kapitalo savi- 
ninko išlaikymo ir vartojimo vertę. Ūkininko, manufak- 
tūrininko, pirklio ir mažmenininko pelnas randasi iš 
kainos tų prekių, kurias du pirmieji gamina, o du pas- 
tarieji perka ir parduoda. Tačiau vienodi kapitalai, pa- 
naudojami kiekvienu iš tų keturių būdų, tiesiogiai pa- 
leidžia veikti labai skirtingus produktyviojo darbo 
kiekius ir padidina tos visuomenės, kuriai jie priklau- 
so, žemės ir darbo metinės produkcijos vertę taip pat la- 
bai skirtingu mastu. 

Mažmenininko kapitalas atkuria su pelnu pirklio, iš 
kurio jis perka prekes, kapitalą ir šitaip įgalina jį tęsti 
verslą. Pats mažmenininkas yra vienintelis produktyvu- 
sis darbuotojas, kurį tas kapitalas tiesiogiai įdarbina. 
Mažmenininko pelnas yra visa ta vertė, kurią jo įdarbi- 
nimas prideda prie visuomenės žemės ir darbo metinės 
produkcijos. 

Pirklio didmenininko kapitalas atkuria su pelnu ūki- 
ninkų ir manufaktūrininkų, iš kurių jis perka neapdo- 
rotą bei perdirbtą produkciją ir paskui ją parduoda, ir 
šitaip įgalina juos tęsti savo veiklą, kapitalus. Iš esmės 
būtent šia veikla pirklys netiesiogiai paremia visuome- 
nės produktyvųjį darbą ir prisideda prie jos metinės pro- 
dukcijos vertės padidėjimo. Jo kapitalas taip pat įdarbi- 
na jūrininkus ir vežėjus, gabenančius jo prekes iš vienos 
vietos į kitą, ir padidina tų prekių kainas ne tik jo pel- 
no, bet ir tų žmonių darbo užmokesčio verte. Visa tai 
yra produktyvusis darbas, kurį pirklio kapitalas tiesio- 
giai paleidžia veikti, ir visa vertė, kurią jis tiesiogiai pri- 
deda prie metinės produkcijos vertės. Abiem šiais atžvil- 
giais pirklio kapitalo veikimas yra gerokai pranašesnis 
už mažmenininko kapitalo veikimą. 

Dalis manufaktūros šeimininko kapitalo panaudoja- 
ma kaip pastovusis kapitalas, įdedamas į jo darbo įran- 

kius, ir atkuria kartu su pelnu kurio nors kito amati- 
ninko, iš kurio jis perka tuos įrankius, kapitalą. Dalis 
manufaktūrininko apyvartinio kapitalo panaudojama 
pirkti medžiagoms ir atkuria su pelnu ūkininkų ir kal- 
nakasių, iš kurių jis jas perka, kapitalus. Tačiau didelė 
to kapitalo dalis visada, kasmet ar daug trumpesniais lai- 
kotarpiais, yra paskirstoma tarp skirtingų jo įdarbina- 
mų darbininkų. Tas kapitalas padidina tų medžiagų vertę 
darbininkų atlyginimais ir jų šeimininkų pelnais iš visų 
sankaupų, panaudotų darbo užmokesčiui, medžiagoms ir 
darbo įrankiams tame versle. Todėl šis kapitalas tiesio- 
giai paleidžia veikti daug didesnį produktyviojo darbo kie- 
kį ir prideda daug didesnę vertę prie visuomenės meti- 
nės žemės ir darbo produkcijos negu tokio pat dydžio 
kapitalas bet kurio pirklio didmenininko rankose. 
Joks tokio pat dydžio kapitalas nepaleidžia veikti di- 
desnio produktyviojo darbo kiekio nei ūkininko kapita- 
las. Ne tik jo samdiniai, bet ir jo darbiniai galvijai yra 
produktyvieji darbuotojai. Be to, žemės ūkyje gamta 
triūsia podraug su žmogum, ir nors jos darbas nieko ne- 
kainuoja, jos produktas turi vertę, lygiai kaip paties 
brangiausio darbuotojo produktas Svarbiausieji žemės 
ūkio darbai, kaip galima numanyti, yra skirti ne tiek 
padidinti gamtos vaisingumą, nors jie daro ir tai, kiek 
nukreipti jį gaminti pelningiausius žmogui augalus. Erš- 
kėčių ir gervuogių krūmais apaugęs laukas dažnai gali 
užauginti tokią daugybę daržovių, kaip geriausiai įdirb- 
tas vynuogynas ar javų laukas. Augalų sodinimas ir 
priežiūra dažniau reguliuoja nei paskatina aktyvųjį 
gamtos vaisingumą, ir po viso žmonių darbo dar daug 
lieka padaryti gamtai. Todėl žemės ūkio darbininkai ir 
darbiniai galvijai reprodukuoja, kaip samdomieji darbi- 
ninkai manufaktūrose, ne tik vertę, lygią jų pačių var- 
tojimui, tai yra kapitalui, kuris panaudojamas jiems 
įdarbinti, kartu su jo savininko pelnu, bet daug didesnę 

vertę. Greta ir virš ūkininko kapitalo ir visų jo pelnų, 
jie reguliariai reprodukuoja žemės savininko rentą. Šią 
rentą galima laikyti tų gamtos galių, kurias žemės savi- 
ninkas paskolina naudotis ūkininkui, produktu. Ji yra 
didesnė arba mažesnė priklausomai nuo numanomo tų 
galių masto, arba, kitaip tariant, nuo numanomo žemės 
natūralaus ar pagerinto derlingumo. Kas lieka atėmus 
arba padengus viską, kas gali būti laikoma žmogaus 
darbu, yra gamtos darbas. Ši dalis retai mažesnė nei 
ketvirtadalis ir dažnai viršija trečdalį visos produkcijos. 
Joks toks pat produktyviojo darbo kiekis manufaktūrose 
negali reprodukuoti tiek daug. Manufaktūrose gamta 
nieko neveikia, viską daro žmogus, ir gamyba tenai vi- 
sada bus proporcinga joje dalyvaujančių veikėjų pastan- 
goms. Todėl žemės ūkyje panaudojamas kapitalas ne tik 
paleidžia veikti didesnį produktyviojo darbo kiekį nei 
toks pat kapitalas manufaktūroje, bet ir proporcingai jo 
įdarbintų produktyviųjų darbuotojų skaičiui prideda 
daug didesnę vertę prie šalies žemės ir darbo metinės 
produkcijos, prie jos gyventojų realiojo turto ir pajamų. 
Iš visų būdų, kuriais gali būti naudojamas kapitalas, šis 
visuomenei yra pats naudingiausias. 

Kurios nors visuomenės kapitalai, naudojami žemės 
ūkyje ir mažmeninėje prekyboje, visada turi ir būti toje 
visuomenėje. Jų naudojimo vieta yra apribota beveik vi- 
sai tiksliai - ūkininko ūkiu ir mažmenininko parduotu- 
ve. Be to, jie paprastai, nors būna ir išimčių, turi pri- 
klausyti toje vietoje gyvenantiems visuomenės nariams. 

Pirklio didmenininko kapitalas, priešingai, niekur, 
kaip atrodo, neturi nuolatinės ar privalomos buvimo vie- 
tos, tačiau gali klajoti iš vietos į vietą priklausomai nuo 
to, kur jis gaus pigiai pirkti ar brangiai parduoti. 

Manufaktūrininko kapitalas, be abejonės, turi būti 
ten, kur veikia manufaktūra; tačiau kur tai bus, anaip- 
tol nėra nustatyta. Manufaktūra neretai gali būti gana 

toli tiek nuo tos vietos, kur auginamos jos žaliavos, tiek 
nuo tos, kur vartojami jos gaminiai. Lionas yra labai toli 
ir nuo tų vietų, iš kurių jis gauna medžiagas savo gami- 
niams, ir nuo tų vietų, kur jie vartojami. Aukštuome- 
nės žmonės Sicilijoje rengiasi šilkais, austais kitose ša- 
lyse iš siciliečių pagamintų medžiagų. Dalis Ispanijos 
vilnos yra perdirbama Didžiojoje Britanijoje, ir dalis au- 
deklo po to siunčiama atgal į Ispaniją. 

Ar pirklys, kurio kapitalas eksportuoja kurics nors 
visuomenės perviršinę produkciją, yra vietinis, ar užsie- 
nietis, neturi didelės reikšmės. Jei jis užsienietis, tos vi- 
suomenės produktyviųjų darbuotojų skaičius tada bus 
mažesnis nei tuo atveju, jei jis būtų vietinis, tik vienu 
žmogumi, ir visuomenės metinės produkcijos vertė bus 
mažesnė tik to vieno žmogaus pelno dydžiu. Jo samdo- 
mi jūrininkai ar vežėjai be jokių kliūčių gali būti arba 
iš jo šalies, arba iš šitos šalies, arba iš kurios nors tre- 
čiosios šalies, lygiai kaip ir tada, jei pirklys būtų vieti- 
nis. Užsieniečio kapitalas suteikia jų perviršinei produk- 
cijai tokią pačią vertę kaip vietinio pirklio kapitalas, 
išmainydamas ją į ką nors, kas čia turi paklausą. Tas 
kapitalas adekvačiai atkuria tą perviršį gaminančio žmo- 
gaus kapitalą ir lygiai taip pat adekvačiai įgalina jį tęsti 
verslą; tai ir yra paslauga, kuria pirklio didmenininko 
kapitalas daugiausia prisideda prie produktyviojo darbo 
palaikymo ir visuomenės, kuriai jis priklauso, metinės 
produkcijos vertės didinimo. 

Svarbiau, kad manufaktūrininko kapitalas būtų vie- 
tinis. Jis neišvengiamai paleidžia veikti didesnį produk- 
tyviojo darbo kiekį ir prideda didesnę vertę prie tos vi- 
suomenės žemės ir darbo metinės produkcijos. Tačiau 
jis gali nebūti tos šalies kapitalas ir vis tiek bus jai la- 
bai naudingas. Britų manufaktūrininkų kapitalai, nau- 
dojami apdirbti linams ir kanapėms, kasmet atgabena- 
moms iš Baltijos jūros pakrančių, neabejotinai yra labai 
naudingi tą produkciją auginančioms šalims. Tos medžia- 

gos yra tų šalių perviršinė produkcija, kuri, jei kasmet 
nebūtų išmainoma į ką nors, kas ten turi paklausą, ne- 
turėtų jokios vertės, ir netrukus būtų nustota jas au- 
ginti. Jas eksportuojantys pirkliai atkuria jas auginan- 
čių žmonių kapitalą ir taip skatina juos tęsti gamybą; o 
britų manufaktūrininkai atkuria tų pirklių kapitalus. 

Kuri nors konkreti šalis, lygiai kaip ir kuris nors kon- 
kretus žmogus, dažnai gali neturėti pakankamai kapi- 
talo, kad pajėgtų ir įdirbti bei gerinti visas savo žemes, 
ir apdoroti bei paruošti tiesioginiam naudojimui ir var- 
tojimui tų žemių neapdorotą produkciją, ir nuvežti tą ne- 
apdorotą arba perdirbtą produkciją į tas tolimas rinkas, 
kur ją būtų galima išmainyti į tai, kas turi paklausą to- 
je šalyje. Daugelio įvairių Didžiosios Britanijos vietų gy- 
ventojai neturi pakankamai kapitalo, kad galėtų įdirbti 
ir gerinti visą savo žemę. Didelė dalis Škotijos pietinių 
grafysčių vilnos gabenama toli labai blogais keliais ir per- 
dirbama Jorkšyre, nes trūksta kapitalo apdoroti ją vie- 
toje. Didžiojoje Britanijoje gausu mažų manufaktūrinių 
miestų, kurių gyventojai neturi pakankamai kapitalo nu- 
gabenti savo gaminius į tas tolimas rinkas, kur jie turi 
paklausą ir yra vartojami. Jei tarp jų ir yra pirklių, jie 
veikiausiai tėra turtingesniųjų pirklių, gyvenančių ku- 
riame nors prekybiniame didmiestyje, patikėtiniai. 

Kai kurios nors šalies kapitalas yra nepakankamas 
visiems tiems trims tikslams, tai kuo didesnė jo dalis 
yra naudojama žemės ūkyje, tuo didesnis bus jo toje ša- 
lyje paleidžiamas veikti produktyviojo darbo kiekis ir tuo 
didesnė bus vertė, kurią jo naudojimas prideda prie tos 
visuomenės žemės ir darbo metinės produkcijos. Po že- 
mės ūkio didžiausią produktyviojo darbo kiekį paleidžia 
veikti ir didžiausią vertę prie metinės produkcijos pri- 
deda manufaktūrose naudojamas kapitalas. O tas, ku- 
ris įdedamas į eksporto verslą, iš visų trijų yra mažiau- 
siai veiksmingas šiuo atžvilgiu. 

Iš tiesų, jei šaliai nepakanka kapitalo visiems šiems 
trims tikslams, ji nebus pasiekusi ir to turtingumo ly- 
gio, kuris jai natūraliai lyg ir būtų pasiekiamas. Tačiau 
bandyti įgyvendinti visus tris tikslus pirma laiko ir su 
nepakankamu kapitalu visuomenei, kaip ir atskiram in- 
dividui, tikrai nebūtų trumpiausias kelias pasiekti pa- 
kankamą turtingumo lygį. Visų kurios nors tautos indi- 
vidų kapitalas turi ribas, lygiai kaip ir atskiro individo 
kapitalas, ir su juo galima įgyvendinti tik apibrėžtus tiks- 
lus. Visų kurios nors tautos individų kapitalas didinamas 
lygiai taip pat, kaip ir atskiro individo kapitalas, nuolat 
kaupiant ir pridedant prie jo tai, ką pavyko sutaupyti iš 
pajamų. Todėl, žinoma, sparčiausiai kapitalas didės tuo- 
met, kai jis bus naudojamas tos šalies gyventojams di- 
džiausias pajamas teikiančiu būdu, nes tada jie galės su- 
daryti didžiausias santaupas. Tačiau visų šalies gyventojų 
pajamos neišvengiamai yra proporcingos jų žemės ir dar- 
bo metinės produkcijos vertei. 

Mūsiškių Amerikos kolonijų spartaus turtėjimo ir 
stiprėjimo pagrindinė priežastis ir buvo tai, kad beveik 
visi jų kapitalai lig šiol buvo naudojami žemės ūkyje. 
Ten nėra manufaktūrų, neskaitant tų naminių ir primi- 
tyvių, kurios neišvengiamai atsiranda vykstant žemės 
ūkio pažangai ir kuriose dirba kiekvienos šeimos mote- 
rys ir vaikai. Didžioji tiek eksporto, tiek pakrančių pre- 
kybos dalis Amerikoje vyksta naudojant Didžiojoje Bri- 
tanijoje gyvenančių pirklių kapitalus. Netgi saugyklos ir 
sandėliai, iš kurių prekės patenka pas mažmenininkus 
kai kuriose provincijose, daugiausia Virdžinijoje ir Me- 
rilande, daugeliu atvejų priklauso tiems pirkliams, ku- 
rie gyvena metropolijoje ir sudaro vieną iš kelių visuo- 
menės mažmeninės prekybos grandžių, išlaikomų iš ten 
negyvenančių žmonių kapitalų. Jei amerikiečiai susita- 
rę ar kokiu kitokiu prievartos būdu nustotų importuoti 
iš Europos apdorotus gaminius ir, šitaip suteikę mono- 

polį savo tėvynainiams, galintiems gaminti tokias pre- 
kes, skirtų stambesnę savo kapitalo dalį tokiam panau- 
dojimui, jie, užuot paspartinę, sulėtintų tolesnį jų meti- 
nės produkcijos vertės augimą ir, užuot parėmę, 
sukliudytų savo šalies realų turtėjimą ir stiprėjimą. Taip 
juolab atsitiktų, jei jie pabandytų analogiškomis priemo- 
nėmis monopolizuoti visą eksporto verslą. 

Iš tiesų žmonių gerovės kilimo procesas, kaip atrodo, 
vargu ar kada truko taip ilgai, kad įgalintų bet kurią di- 
delę šalį sukaupti visiems trims tikslams pakankamą ka- 
pitalą, nebent patikėtume nuostabiais pasakojimais apie 
turtus ir žemdirbystę Kinijoje, taip pat senovės Egipte ir 
senovinėje Indostano valstybėje. Net tos trys šalys, pa- 
sak visų pasakojimų, pačios turtingiausios, kokios tik yra 
buvusios pasaulyje, daugiausia garsėjo savo žemdirbys- 
te ir manufaktūromis. Nepanašu, kad jos pasižymėjo už- 
sienio prekyba. Senovės egiptiečiai jautė prietaringą an- 
tipatiją jūrai, beveik toks pat prietaringas nusistatymas 
būdingas indams, kinai taip pat niekada nebuvo garsūs 
užjūrio prekyba. Didžiąją tų trijų šalių perviršinės pro- 
dukcijos dalį, kaip atrodo, visada eksportavo užsieniečiai, 
kurie mainais už ją pateikdavo ką nors tokio, kas ten tu- 
rėjo paklausą, dažnai aukso ir sidabro. 

Taigi bet kurioje šalyje toks pat kapitalas paleidžia 
veikti didesnį ar mažesnį produktyviojo darbo kiekį ir 
prideda didesnę ar mažesnę vertę prie jos žemės ir dar- 
bo metinės produkcijos priklausomai nuo to, kokiomis 
proporcijomis jis panaudojamas žemės ūkyje, manufak- 
tūrose ir didmeninėje prekyboje. Be to, tie skirtumai la- 
bai priklauso ir nuo to, kokiai didmeninės prekybos rū- 
šiai kapitalas yra naudojamas. 

Visą didmeninę prekybą, visą pirkimą ketinant vėl 
parduoti didmenomis galima suskirstyti į tris skirtingas 
rūšis - vidaus prekybą, užsienio prekybą vartojamosio- 

mis prekėmis ir tranzitinę prekybą. Vidaus prekybą su- 
daro šalies darbo produktų pirkimas vienoje šalies vie- 
toje ir pardavimas kitoje. Ji apima tiek prekybą šalies 
viduje, tiek pakrantėse. Užsienio prekyba vartojamosio- 
mis prekėmis vyksta perkant užsienio prekes vidaus var- 
tojimui. Tranzitinė prekyba vykdo mainus tarp užsienio 
šalių, tai yra perveža perviršinę produkciją iš vienos už- 
sienio šalies į kitą. 

Kapitalas, panaudojamas pirkti šalies darbo produk- 
tams vienoje šalies dalyje siekiant juos parduoti kitoje, 
paprastai kiekviena tokia operacija atkuria du skirtin- 
gus kapitalus, kurie abu buvo naudojami tos šalies že- 
mės ūkyje arba manufaktūrose, ir šitaip įgalina juos tęs- 
ti tą veiklą. Kai tas kapitalas iš pirklio gyvenamosios 
vietos išsiunčia tam tikros vertės prekes, jis paprastai 
grąžina atgal mažiausiai tokios pat vertės kitų prekių. 
Kai abiejų rūšių prekės yra vietinės gamybos, kapitalas 
kiekviena tokia operacija būtinai atkuria du skirtingus 
kapitalus, kurių kiekvienas buvo naudojamas palaikyti 
produktyviajam darbui, ir šitaip įgalina juos tęsti tą pa- 
laikymą. Kapitalas, kuris Škotijos manufaktūrininkų pre- 
kes siunčia į Londoną ir atgal į Edinburgą atveža Angli- 
jos grūdų bei gaminių, kiekviena tokia operacija būtinai 
atkuria du britų kapitalus, kurie abu naudojami Didžio- 
sios Britanijos žemės ūkyje ir manufaktūrose. 

Tas kapitalas, kuris naudojamas pirkti užsienio pre- 
kėms vidaus vartojimui, kai perkama mainais į vietinius 
darbo produktus, taip pat kiekviena tokia operacija at- 
kuria du skirtingus kapitalus, tačiau tik vienas jų nau- 
dojamas vietinei gamybai palaikyti. Kapitalas, kuris 
siunčia britų prekes į Portugaliją ir pargabena portuga- 
lų prekes į Didžiąją Britaniją, kiekviena tokia operacija 
atkuria tiktai vieną britų kapitalą. Antrasis yra portu- 
galų kapitalas. Todėl nors užsienio prekyboje vartojamo- 
siomis prekėmis kapitalas grįžtų taip pat greitai kaip vi- 

daus prekyboje, jai naudojamas kapitalas šalies produk- 
tyviajam darbui suteiks tik pusę palaikymo. 

Tačiau užsienio prekybos vartojamosiomis prekėmis 
grąža labai retai būna tokia greita kaip vidaus prekybo- 
je. Vidaus prekyboje kapitalas paprastai grįžta prieš bai- 
giantis metams, o kartais tris ar keturis kartus per me- 
tus. Užsienio prekyboje vartojamosiomis prekėmis 
kapitalas retai grįžta nesibaigus metams, o kartais tik 
po dvejų ar trejų metų. Todėl vidaus prekybai naudoja- 
mas kapitalas kartais atliks dvylika operacijų, tai yra bus 
išsiųstas ir grįš dvylika kartų, o į užsienio prekybą var- 
tojamosiomis prekėmis įdėtas kapitalas bus atlikęs tik 
vieną operaciją. Taigi, jei kapitalai bus vienodo dydžio, 
vienas suteiks dvidešimt keturis kartus daugiau palai- 
kymo ir paramos šalies darbinei veiklai nei kitas. 

Užsienio prekės vidaus vartojimui kartais gali būti 
perkamos ne mainais į vietinės pramonės gaminius, bet 
mainais į tas ar kitas užsienio prekes. Tačiau pastaro- 
sios turi būti nupirktos arba tiesiogiai mainais į vieti- 
nės pramonės gaminius, arba mainais į tai, kas už juos 
buvo įsigyta, nes, jei atsiribosime nuo karų ir užkaria- 
vimų, užsienio prekes galima įsigyti tik mainais į tai, 
kas buvo pagaminta vietoje, arba tiesiogiai, arba po dvie- 
jų ar trijų skirtingų mainų aktų. Todėl kapitalo, naudo- 
jamo tokioje aplinkinėje užsienio prekyboje vartojamo- 
siomis prekėmis, pasekmės visais atžvilgiais yra tokios 
pačios kaip ir tada, kai jis be išlygų naudojamas tiesio- 
ginėje tokios rūšies prekyboje, išskyrus tai, kad visiš- 
kas kapitalo grįžimas bus dar lėtesnis, nes priklausys nuo 
dviejų ar trijų skirtingų užsienio prekybos operacijų spar- 
tos. Jei Rygos linai ir kanapės perkami mainais į Vir- 
džinijos tabaką, pirktą už britų gaminius, pirklys turės 
laukti grąžos iš dviejų skirtingų užsienio prekybos ope- 
racijų, kol galės tą patį kapitalą vėl panaudoti pirkti pa- 
našiam kiekiui britų gaminių. Jei Virdžinijos tabakas bū- 

tų nupirktas ne už britų gaminius, bet už Jamaikos cuk- 
rų ir romą, įsigytus už tuos britų gaminius, pirkliui rei- 
kėtų laukti grąžos iš trijų operacijų. Jei tos dvi ar trys 
užsienio prekybos operacijos būtų atliekamos dviejų ar 
trijų skirtingų pirklių, kurių antrasis perka pirmojo im- 
portuotas prekes, turėdamas tikslą vėl jas eksportuoti, 
tai iš tiesų kiekvienas pirklys greičiau sulauktų sugrįž- 
tant savo kapitalo; tačiau galutinė viso šiai prekybai pa- 
naudojamo kapitalo grąža bus tokia pat lėta, kaip ir bet 
kuriuo kitu atveju. Ar tokiai aplinkinei prekybai nau- 
dojamas kapitalas priklauso vienam pirkliui, ar trims, 
šalies požiūriu nėra jokio skirtumo, tačiau gali būti skir- 
tumas individualių pirklių požiūriu. Abiem atvejais no- 
rint tam tikros vertės britų gaminių kiekį iškeisti į tam 
tikrą linų ir kanapių kiekį reikia triskart daugiau kapi- 
talo, negu jo prireiktų, jei tie gaminiai būtų tiesiogiai 
mainomi į linus ir kanapes. Todėl visas tokiai aplinki- 
nei prekybai vartojamosiomis prekėmis panaudojamas 
kapitalas paprastai suteiks mažesnį paskatinimą ir pa- 
laikymą šalies produktyviajam darbui nei tokio pat dy- 
džio kapitalas, panaudotas analogiškai, bet labiau tiesio- 
ginei prekybai. 

Kad ir kokia būtų ta užsienio produkcija, už kurią 
perkamos užsienio prekės vidaus vartojimui, tai iš esmės 
nepakeis nei prekybos pobūdžio, nei paskatinimo ir pa- 
laikymo, kurį ji gali suteikti tos šalies, kur ji vykdoma, 
produktyviajam darbui. Jei tos prekės perkamos, pavyz- 
džiui, už auksą iš Brazilijos arba už sidabrą iš Peru, šis 
auksas ir sidabras, lygiai kaip ir Virdžinijos tabakas, tu- 
ri būti įsigytas mainais arba į kokį nors tos šalies darbo 
produktą, arba į tai, kas buvo nupirkta už šį produktą. 
Todėl šalies produktyviojo darbo atžvilgiu užsienio pre- 
kyba vartojamosiomis prekėmis, vykdoma naudojant auk- 
są ir sidabrą, turi visus bet kurios tokios pat aplinkinės 
užsienio prekybos vartojamosiomis prekėmis privalumus 

ir visus jos nepatogumus ir lygiai taip pat greitai arba 
taip pat lėtai atkurs kapitalą, kuris yra tiesiogiai naudo- 
jamas palaikyti produktyviajam darbui. Tokia prekyba 
netgi, matyt, turi vieną pranašumą prieš bet kurią kito- 
kią aplinkinę užsienio prekybą. Tų metalų gabenimas iš 
vienos vietos į kitą dėl jų mažos apimties ir didelės ver- 
tės yra pigesnis nei beveik visų kitų tokios pat vertės 
prekių. Jų svoris daug mažesnis, o jų draudimas ne di- 
desnis, ir, ko gero, nėra kitų prekių, tokių atsparių ga- 
benimui. Todėl toks pat užsienio prekių kiekis tarpinin- 
kaujant auksui ir sidabrui dažnai gali būti nupirktas už 
mažesnį vietinės gamybos prekių kiekį, nei perkant jas 
už kitas užsienio prekes. Vadinasi, šitaip šalies paklau- 
sa dažnai gali būti patenkinta geriau ir mažesnėmis są- 
naudomis nei bet kuriuo kitu būdu. Ar tokia prekybos rū- 
šis dėl nuolatinio tų metalų išvežimo kokiu nors būdu 
nenuskurdins tos šalies, iš kurios jie išvežami, aš turė- 
siu progą išsamiau patyrinėti kiek vėliau. 

Ta bet kurios šalies kapitalo dalis, kuri naudojama 
tranzitinei prekybai, visiškai nedalyvauja palaikant tos 
šalies produktyvųjį darbą ir palaiko tų ar kitų užsienio 
šalių produktyvųjį darbą. Nors toks kapitalas kiekviena 
operacija gali atkurti du skirtingus kapitalus, nė vienas 
išjų nepriklauso tai šaliai. Olandų pirklio kapitalas, ku- 
ris naudojamas gabenti javams iš Lenkijos į Portugaliją 
ir atgal vežti vynui iš Portugalijos į Lenkiją, kiekviena 
tokia operacija atkuria du kapitalus, kurių nė vienas nėra 
panaudojamas Olandijos produktyviajam darbui palaiky- 
ti; vienas iš tų kapitalų palaiko produktyvųjį darbą Len- 
kijoje, kitas - Portugalijoje. Tik pelnas reguliariai grįž- 
ta į Olandiją ir sudaro visą tą priedėlį, kurį ši prekyba 
būtinai prideda prie tos šalies žemės ir darbo metinės 
produkcijos. Tiesa, kai kurios nors šalies tranzitinė pre- 
kyba vyksta tos šalies laivais ir pasitelkus jos jūrinin- 
kus, ta tai prekybai panaudojamo kapitalo dalis, kuria 

sumokama už pervežimą, skiriama tam tikram tos ša- 
lies produktyviųjų darbuotojų skaičiui ir įgalina juos 
veikti. Beveik visos tautos, turinčios nemažą tranzitinės 
prekybos dalį, faktiškai vykdo ją būtent šiuo būdu. Pati 
ta prekyba, matyt, gavo tokį pavadinimą dėl to, kad to- 
kių šalių žmonės ir buvo vežėjai kitoms šalims. Tačiau 
prekybos pobūdžiui neturi didelės reikšmės tai, kas ga- 
bena prekes. Olandų pirklys gali, pavyzdžiui, naudoti sa- 
vo kapitalą prekybai tarp Lenkijos ir Portugalijos gaben- 
damas dalį vienos šalies perviršinės produkcijos į kitą 
ne olandų, bet britų laivais. Galima būtų tarti, kad kai 
kuriais atvejais jis taip ir daro. Tačiau būtent šiuo po- 
žiūriu tranzitinė prekyba buvo laikoma ypač naudinga 
tokiai šaliai kaip Didžioji Britanija, kurios gynyba ir sau- 
gumas priklauso nuo jūrininkų ir laivų skaičiaus. Tačiau 
tas pats kapitalas vykdant užsienio prekybą vartojamo- 
siomis prekėmis ar netgi vidaus prekybą, kai jai pasi- 
telkiami pakrančių laivai, gali įdarbinti tiek pat jūrinin- 
kų ir laivų, kiek jų įdarbintų tranzitinėje prekyboje. 
Jūrininkų ir laivų skaičius, kurį konkretus kapitalas gali 
įdarbinti, priklauso ne nuo prekybos pobūdžio, bet iš da- 
lies nuo prekių apimties, palyginti su jų verte, ir iš da- 
lies nuo nuotolio tarp uostų, iš kurių ir į kuriuos jas rei- 
kia gabenti, - daugiausia nuo pirmosios iš šių dviejų 
aplinkybių. Pavyzdžiui, prekyba anglimi tarp Niukaslio 
ir Londono sudaro didesnę pervežimų jūra dalį nei visa 
Anglijos tranzitinė prekyba, nors tuodu uostai nėra la- 
bai nutolę vienas nuo kito. Todėl pastangos ypatingais 
paskatinimais priversti imtis tranzitinės prekybos dides- 
nę kurios nors šalies kapitalo dalį, nei ji natūraliai pri- 
traukia, nebūtinai visada padidins tos šalies laivyną. 
Taigi į kurios nors šalies vidaus prekybą įdėtas kapi- 
talas paprastai paskatins ir palaikys didesnį tos šalies 
produktyviojo darbo kiekį ir labiau padidins jos metinės 
produkcijos vertę nei toks pat kapitalas, įdėtas į užsie- 

nio prekybą vartojamosiomis prekėmis, o į pastarąjį įdė- 
tas kapitalas abiem atžvilgiais turi dar didesnį pranašu- 
mą prieš tokį patį kapitalą, įdėtą į tranzitinę prekybą. 
Kiekvienos šalies turtingumas ir jos galia, kadangi ji pri- 
klauso nuo turtingumo, visada turi būti proporcinga jos 
metinės produkcijos vertei, sudarančiai fondą, iš kurio 
galiausiai sumokami visi mokesčiai. O svarbiausias kiek- 
vienos šalies politinės ekonomijos tikslas yra padidinti 
tos šalies turtus ir galią. Todėl politinė ekonomija ne- 
turi teikti jokios pirmenybės ar didesnio paskatinimo nei 
užsienio prekybai vartojamosiomis prekėmis, palyginti 
su vidaus prekyba, nei tranzitinei prekybai, palyginti su 
viena ar kita iš tų dviejų pirmųjų. Ji neturi nei versti, 
nei skatinti nukreipti į vieną ar kitą iš tų dviejų kanalų 
didesnę šalies kapitalo dalį, nei savaime natūraliai ten 
nutekėtų. 

Kiekviena iš šių skirtingų prekybos šakų yra ne tik 
naudinga, bet ir būtina ir neišvengiama, kai susiklosčius 
aplinkybėms ji natūraliai, be varžymų ir prievartos, at- 
siranda. 

Kai kurios nors konkrečios gamybos šakos produk- 
cija ima viršyti šalies paklausą, perviršis turi būti siun- 
čiamas į užsienį ir išmainomas į tai, kas šalyje turi pa- 
klausą. Jei jis nebūtų išvežamas, dalis produktyviojo 
darbo šalyje turėtų sustoti, o jos metinės produkcijos ver- 
tė - sumažėti. Didžiosios Britanijos žemė ir darbas ap- 
skritai pagamina daugiau javų, vilnos ir įvairių metalo 
dirbinių, nei reikalauja paklausa vidaus rinkoje. Todėl 
šių prekių perviršis turi būti siunčiamas į užsienį ir iš- 
mainomas į tai, kas turi paklausą šalies rinkoje. Tik iš- 
vežamas tas perviršis gali įgyti vertę, pakankamą atly- 
ginti už darbą ir kompensuoti jo pagaminimo išlaidoms. 
Jūros pakrantės bei visų laivybinių upių krantai teikia 
pranašumą darbinei veiklai tik todėl, kad palengvina tos 
perviršinės produkcijos išvežimą ir išmainymą į ką nors 
kita, kas turi didesnę paklausą. 

Kai užsienio prekės, nupirktos už perviršinę vietos 
pramonės produkciją, viršija vidaus rinkos poreikį, jų li- 
kusi dalis vėl turi būti siunčiama į užsienį ir išmaino- 
ma į tai, kas šalyje turi didesnę paklausą. Už dalį britų 
darbinės veiklos perviršinės produkcijos Virdžinijoje ir 
Merilande kasmet perkama apie devyniasdešimt šeši 
tūkstančiai statinių tabako. Tačiau Didžiosios Britanijos 
paklausa nėra didesnė nei galbūt keturiolika tūkstančių. 
Todėl jei likusieji aštuoniasdešimt du tūkstančiai stati- 
nių nebūtų išsiųsti į užsienį ir iškeisti į ką nors labiau 
paklausaus šalyje, jų importas turėtų būti nedelsiant nu- 
trauktas, o kartu sustotų ir visų tų Didžiosios Britani- 
jos gyventojų, kurie dabar ruošia prekes, už kurias tie 
aštuoniasdešimt du tūkstančiai statinių kasmet perka- 
ma, produktyvusis darbas. Tos prekės, Didžiosios Brita- 
nijos žemės ir darbo produkcijos dalis, neturėdamos rin- 
kos šalyje ir netekusios turėtos rinkos užsienyje, turėtų 
būti nebegaminamos. Todėl didžioji dalis aplinkinės pre- 
kybos vartojamosiomis prekėmis tam tikromis aplinky- 
bėmis gali būti tokia pat būtina palaikyti šalies produk- 
tyviajam darbui ir jos metinės produkcijos vertei, kaip 
ir visiškai tiesioginė prekyba. 

Kai kurios nors šalies kapitalo sankaupos padidėja to- 
kiu mastu, kad jis visas nebegali būti panaudojamas tos 
šalies vartojimo reikmėms tenkinti ir jos produktyvia- 
jam darbui palaikyti, jo perviršis natūraliai persilieja į 
tranzitinę prekybą ir panaudojamas atliekant tas pačias 
funkcijas kitoms šalims. Tranzitinė prekyba yra natū- 
rali didelio nacionalinio turto pasekmė ir požymis; ta- 
čiau neatrodo, kad ji būtų jo natūrali priežastis. Tie vals- 
tybės vyrai, kurie buvo linkę palaikyti ją ypatingais 
paskatinimais, šiuo atveju, matyt, buvo supainioję pa- 
sekmę ir požymį su priežastimi. Olandija, kuri, atsižvel- 
giant į jos žemės plotą ir gyventojų skaičių, yra turtin- 
giausia šalis Europoje, turi savo rankose ir didžiausią 

Europos tranzitinės prekybos dalį. Anglija, tikriausiai 
antroji pagal turtingumą Europoje, taip pat, kaip mano- 
ma, turi nemenką tos prekybos dalį, nors tai, kas pa- 
prastai priskiriama Anglijos tranzitinei prekybai, dažnai, 
matyt, yra ne kas kita, kaip aplinkinė prekyba vartoja- 
mosiomis prekėmis. Būtent tokia prekyba iš esmės yra 
Rytų ir Vakarų Indijos, taip pat Amerikos prekių gabe- 
nimas į įvairias Europos rinkas. Tos prekės paprastai 
perkamos arba tiesiogiai už britų gaminius, arba už ką 
nors, kas buvo nupirkta už tuos gaminius, ir galutinė 
grąža iš tų mainų paprastai yra naudojama arba varto- 
jama Didžiojoje Britanijoje. Britų laivais vykdoma pre- 
kyba tarp įvairių Viduržemio jūros uostų ir dalis tokios 
pat britų pirklių vykdomos prekybos tarp įvairių Indijos 
uostų ir sudaro, matyt, pagrindines Didžiosios Britani- 
jos tranzitinės prekybos šakas. 

Vidaus prekybos ir jai panaudojamo kapitalo mastą 
dėsningai riboja perviršinės produkcijos vertė visose to- 
se tolimose šalies vietovėse, kurioms pravartu keistis sa- 
vo produkcija vienai su kita; užsienio prekybos vartoja- 
mosiomis prekėmis ir jai panaudojamo kapitalo mastą 
riboja visos šalies perviršinės produkcijos ir to, ką gali- 
ma už ją įsigyti, vertė; tranzitinės prekybos ir jai panau- 
dojamo kapitalo mastą riboja visų įvairiausių pasaulio 
šalių perviršinės produkcijos vertė. Taigi tranzitinės pre- 
kybos galimi mastai yra tam tikra prasme beribiai, pa- 
lyginti su dviem pirmosiomis, ir gali absorbuoti didžiau- 
sius kapitalus. 

Nuosavo privataus pelno galimybė yra vienintelis mo- 
tyvas, kuris paskatina bet kurio kapitalo savininką pa- 
naudoti tą kapitalą žemės ūkyje, manufaktūrose arba 
kurioje nors atskiroje didmeninės ar mažmeninės pre- 
kybos šakoje. Jis niekad negalvoja apie skirtingus pro- 
duktyviojo darbo kiekius, kuriuos jo kapitalas gali pa- 
leisti veikti, ir įvairaus dydžio vertę, kurią jis pridės prie 


433 


ANTRA KNYGA 


visuomenės žemės ir darbo metinės produkcijos priklau- 
somai nuo to, kurioje iš tų skirtingų veiklos sričių bus 
panaudotas. Todėl tose šalyse, kur žemės ūkis yra pel- 
ningiausia iš visų kapitalo panaudojimo sričių ir žemės 
dirbimas bei gerinimas yra tiesiausias kelias į didingus 
turtus, individualių asmenų kapitalai bus panaudojami 
šituo pačiu naudingiausiu visai visuomenei būdu. Ta- 
čiau, kaip atrodo, pelnas iš žemės ūkio jokioje Europos 
dalyje neturi jokio pranašumo prieš pelną, gaunamą 
naudojant kapitalą kitose veiklos srityse. Tiesa, visuo- 
se Europos kampuose pastaruosius kelerius metus fan- 
tazuotojai linksmino publiką apskaičiuotais įspūdingiau- 
siais pelnais, kuriuos būtų galima gauti iš žemės dirbimo 
ir gerinimo. Nesiimdami konkrečiau aptarinėti jų skai- 
čiavimų, pasitenkinsime viena paprasta pastaba, rodan- 
čia, kad tų skaičiavimų rezultatai yra klaidingi. Kas dieną 
matome didingiausius turtus, kurie buvo įgyti per vie- 
nos kartos gyvenimą iš prekybos ir manufaktūrų, daž- 
nai pradėjus su labai mažu kapitalu, kartais išvis be jo- 
kio kapitalo. Per pastarąjį šimtmetį, atrodo, Europoje 
neatsirado nė vieno tokio turto, kuris per tokį patį lai- 
kotarpį ir pradėjus su tokiu pačiu kapitalu būtų įgytas 
dirbant žemę. Tačiau visose didžiosiose Europos šalyse 
daug geros žemės tebėra nedirbama. O didžioji dalis dir- 
bamos žemės dar toli gražu neįdirbta taip, kaip galėtų 
būti. Taigi žemės ūkis beveik visur galėtų suimti daug 
daugiau kapitalo, nei ligi šiol į jį įdedama. Kitose dvie- 
jose knygose aš pasistengsiu išsamiai paaiškinti, kokios 
Europos politikos aplinkybės suteikė miestuose plėtoja- 
mai darbinei veiklai tokį didelį pranašumą prieš darbą 
kaime, kad privatiems asmenims dažnai naudingiau pa- 
naudoti kapitalus tolimiausiai tranzitinei prekybai Azi- 
joje ir Amerikoje nei gerinti ir dirbti derlingiausią že- 
mę čia pat, kaimynystėje. 


434 


Trečia knyga 


APIE NEVIENODĄ ĮVAIRIŲ TAUTŲ 
GEROVES PLETRĄ 


I skyrius 
APIE NATŪRALŲ GEROVĖS KILIMĄ 


Kiekvienos civilizuotos visuomenės pagrindinė preky- 
ba vyksta tarp miesto ir kaimo gyventojų. Ją sudaro ža- 
liavinės produkcijos mainymas į perdirbtą produkciją ar- 
ba tiesiogiai, arba tarpininkaujant pinigams ar kokiems 
nors juos atstojantiems vertės popieriams. Kaimas aprū- 
pina miestą pragyvenimo reikmenimis ir žaliavomis. 
Miestas atlygina už tuos tiekimus siųsdamas atgal dalį 
perdirbtos produkcijos kaimo gyventojams. Neklysime 
teigdami, kad miestas, kuriame nėra ir negali būti rep- 
rodukuojami pragyvenimo reikmenys, visą savo turtą ir 
pragyvenimą gauna iš kaimo. Tačiau tuo remdamiesi ne- 
turėtume įsivaizduoti, kad miesto nauda kaimui yra pra- 
radimas. Abiejų nauda yra abipusė ir savitarpiška, čia, 
kaip ir kitais atvejais, darbo pasidalijimas yra naudingas 
visiems skirtingiems žmonėms, atliekantiems skirtingų 
profesijų darbus, į kuriuos yra padalytas bendras darbas. 
Kaimo gyventojai perka iš miesto didesnį gaminių kiekį 
už daug mažesnį savo darbo kiekį nei tas, kurio prireik- 

tų, jei tuos gaminius patys darytųsi. Miestas suteikia rin- 
ką kaimo perviršinei produkcijai, tai yra produkcijai, ku- 
ri viršija kiekį, reikalingą patiems žemdirbiams pragy- 
venti, ir būtent mieste kaimiečiai iškeičia tą perviršinę 
produkciją į ką nors iš to, ko jiems reikia. Kuo daugiau 
mieste gyventojų ir kuo didesnės jų pajamos, tuo dides- 
nę rinką jis suteikia kaimo gyventojams; ir kuo didesnė 
ta rinka, tuo ji visada bus naudingesnė daugeliui kaimie- 
čių. Mylios atstumu nuo miesto auginami javai tame 
mieste parduodami už tokią pačią kainą kaip ir javai, at- 
vežami iš už dvidešimties mylių. Pastarųjų kaina turi ne 
tik padengti auginimo bei pristatymo į rinką išlaidas, bet 
ir duoti įprastinį žemės ūkyje pelną ūkininkui. Todėl 
miesto pašonėje esančios žemės savininkai ir ją dirban- 
tys ūkininkai pardavę savo produkciją gauna ne tik 
įprastinį žemės ūkyje pelną, bet ir tą jos kainos dalį, ku- 
ri padengia tokios pat produkcijos atgabenimo iš toles- 
nių vietų vertę, ir, greta to, sutaupo visą parsigabenimo 
vertę, kai perka ką nors savo reikmėms. Palyginkite bet 
kurio svarbesnio miesto kaimynystėje esančių žemių 
kultivavimą su žemdirbyste, plėtojama atokesnėse vie- 
tovėse, ir lengvai įsitikinsite, kiek daug laimi kaimas iš 
prekybos su miestu. Nė viename iš absurdiškų sampro- 
tavimų apie prekybos balansą vis dėlto nė karto nebuvo 
net užsiminta, kad arba kaimas praranda prekiaudamas 
su miestu, arba miestas - prekiaudamas su jį išlaikan- 
čiu kaimu. 

Kadangi natūraliai pragyvenimo reikmenys yra svar- 
besni už patogumus ir prabangą, tai pramonė, parūpi- 
nanti pirmuosius, yra svarbesnė už pramonę, teikiančią 
antruosius. Todėl pragyvenimo reikmenimis aprūpinan- 
čio kaimo veiklos plėtra ir pažanga būtinai turi būti pir- 
mesnė už miesto, teikiančio vien patogumo ir praban- 
gos dalykus, augimą. Miestų egzistavimą užtikrina vien 
tik kaimo produkcijos perviršis, taigi tai, kas lieka nuo 

pačių žemdirbių pragyvenimo, todėl ir miesto augimas 
įmanomas tik didėjant tai perviršinei produkcijai. Tie- 
sa, miestas nebūtinai visada gauna visus pragyvenimo 
reikmenis vien iš kaimo netoliese arba iš tos šalies kai- 
mo, bet gali juos gauti iš labai tolimų šalių, ir tai, nors 
ir nėra jokia bendros taisyklės išimtis, sukelia nemažus 
įvairių epochų ir tautų gerovės skirtumus. 

Tokia būtinybės nulemta tvarka, nebūtinai pasireiš- 
kianti kiekvienoje šalyje, visur yra palaikoma natūra- 
lių žmogaus polinkių. Jei žmonių institucijos nebūtų 
stabdžiusios šių natūralių polinkių, miestai niekada ne- 
būtų išsiplėtę daugiau, nei leistų žemdirbystė ir jos pa- 
žanga toje teritorijoje, bent jau tol, kol visa ta teritorija 
bus įdirbta ir pagerinta. Galėdami gauti tokį patį ar be- 
veik tokį patį pelną, dauguma žmonių pasirinks įdėti sa- 
vo kapitalą į žemės dirbimą ir jos gerinimą, bet ne į pra- 
monę ar užsienio prekybą. Įdėjęs kapitalą į žemės ūkį, 
žmogus gali geriau jį stebėti ir valdyti, ir jo turtas daug 
mažiau priklauso nuo atsitiktinumų negu prekiautojo, 
kuris dažnai priverstas patikėti turtą ne tik vėjui ir ban- 
goms, bet ir kur kas mažiau prognozuojamiems žmogiš- 
kųjų aistrų bei neteisingumo veiksniams, kai jam toli- 
mose šalyse reikia pasitikėti žmonėmis, apie kurių 
charakterį ar padėtį jis retai kada gali ką nors išsamiau 
žinoti. Priešingai, žemės savininko valdoms gerinti skir- 
tas kapitalas atrodo esąs toks saugus, koks tik gali būti 
dėl žmogaus veiklos prigimties. Be to, kaimo vietovių 
grožis, kaimiškojo gyvenimo malonumai, jo žadama dva- 
sios ramybė ir realiai teikiamas nepriklausomumas, jei 
tik žmogiškųjų įstatymų neteisingumas jo nesudrums- 
čia, turi žavesio, kuris daugiau ar mažiau traukia kiek- 
vieną; o kadangi pats pirmasis žmogaus pašaukimas buvo 
dirbti žemę, tai kiekviename savo egzistavimo etape jis 
išsaugo polinkį į šį neįmantrų užsiėmimą. 

Be tų ar kitų amatininkų pagalbos žemės darbai, be 
abejo, vyktų labai sunkiai ir su nuolatiniais pertrūkiais. 
Žemdirbiui dažnai prisireikia kalvių, dailidžių, račių, plū- 
gų dirbėjų, mūrininkų, akmenskaldžių, odadirbių, bat- 
siuvių bei siuvėjų paslaugų. Patiems tiems amatinin- 
kams taip pat kartkartėmis reikia vienas kito pagalbos, 
ir kadangi jų gyvenamoji vieta nėra, kaip žemdirbio, bū- 
tinai „pririšta“ prie konkretaus žemės sklypo, jie natū- 
raliai įsikuria vienas kito kaimynystėje, šitaip įkurdami 
nedidelį miestą ar miestelį. Prie jų netrukus prisijungia 
mėsininkas, aludaris ir kepėjas kartu su daugeliu kitų 
amatininkų ir meistrų, patenkinančių jų būtinus ar ret- 
karčiais atsirandančius poreikius ir prisidedančių prie dar 
didesnio miesto augimo. Miesto ir kaimo gyventojai tar- 
nauja vieni kitiems. Miestas - tai nuolatinė mugė ar tur- 
gus, į kurį atvyksta kaimo gyventojai, norintys iškeisti 
savo žaliavinę produkciją į perdirbtą produkciją. Būtent 
ši prekyba aprūpina miestiečius tiek darbo medžiagomis, 
tiek pragyvenimo reikmenimis. Jų perkamas žaliavos bei 
maisto produktų kiekis priklauso nuo kaimo gyvento- 
jams parduodamo gatavų gaminių kiekio. Todėl miestie- 
čių užimtumas bei perkamų pragyvenimo reikmenų kie- 
kis gali didėti tik proporcingai gatavų gaminių paklausos 
didėjimui kaime, o ši paklausa auga tik proporcingai žem- 
dirbystės plėtojimuisi bei tobulėjimui. Taigi, jei žmonių 
įstatymai niekada nebūtų trikdę natūralaus vyksmo, 
miestų plėtimasis bei turtėjimas kiekvienoje politinėje 
visuomenėje būtų buvęs nulemtas teritorijos ar šalies 
žemdirbystės masto bei lygio ir jiems proporcingas. 

Mūsiškėse Šiaurės Amerikos kolonijose, kur vis dar 
nesunku įsigyti nedirbamos žemės, nėra nė vieno mies- 
to, kuriame būtų plėtojama gamyba tolimai prekybai. 
Amatininkas, sukaupęs bent kiek daugiau sankaupų nei 
reikia jo verslui, aprūpinančiam aplinkinius kaimus, ten, 
Šiaurės Amerikoje, nebando už jas plėsti savo gamybą 

tolimesnei prekybai, bet panaudoja jas įsigyti ir gerinti 
nedirbamai žemei. Iš amatininko jis tampa ūkininku, ir 
nei dideli uždarbiai, nei lengvas pragyvenimas, toje ša- 
lyje tenkantys amatininkams, nebeprivers jo dirbti ki- 
tiems žmonėms, užuot dirbus sau pačiam. Jis suvokia, 
kad amatininkas yra savo pirkėjų, kurių dėka jis pragy- 
vena, tarnas; o ūkininkas, dirbantis nuosavą žemę ir pel- 
nantis pragyvenimą savo šeimos darbu, yra tikrasis šei- 
mininkas, nepriklausantis nuo nieko pasaulyje. 

Ir priešingai, šalyse, kuriose nėra nedirbamos žemės 
arba ji labai sunkiai įsigyjama, kiekvienas amatininkas, 
sukaupęs didesnes sankaupas nei reikia jo neregulia- 
riems darbams kaimynystėje, stengiasi pasirengti ir to- 
limesnei prekybai. Kalvis įsirengia kokią nors liejyklą, 
audėjas - lininių ar vilnonių audinių manufaktūrą. Lai- 
kui bėgant tos įvairios manufaktūros palaipsniui specia- 
lizuojasi, todėl tobulėja ir tikslėja įvairiausiais būdais, 
kuriuos nesunku suprasti ir dėl to nebūtina plačiau aiš- 
kinti. 

Kai ieškoma būdų kapitalui panaudoti, esant vieno- 
dam arba beveik vienodam pelnui, manufaktūroms na- 
tūraliai teikiama pirmenybė prieš užsienio prekybą - dėl 
tos pačios priežasties, dėl kurios žemdirbystei natūraliai 
teikiama pirmenybė prieš pramonę. Kaip žemvaldžio ar 
ūkininko kapitalas yra saugesnis nei manufaktūrininko, 
taip manufaktūrininko kapitalas, kurį pastarasis visuo- 
met gali geriau stebėti bei valdyti, yra saugesnis nei pir- 
klio, prekiaujančio su užsieniu. Žinia, bet kurioje visuo- 
menėje bet kuriuo metu tiek neapdorotos, tiek 
perdirbtos produkcijos perviršis, tai yra ta dalis, kuri ne- 
turi paklausos vietoje, turi būti išvežtas į užsienį, kad 
būtų iškeistas į ką nors, kas turi paklausą šalyje. Ta- 
čiau ar tą perviršinę produkciją gabens į užsienį vieti- 
nis kapitalas, ar užsieninis, neturi didesnės reikšmės. 
Jei visuomenė nesukaupė pakankamai kapitalo, kad 

įstengtų ir įdirbti visas savo žemes, ir visiškai perdirbti 
visą žaliavinę produkciją, tai bus netgi labai naudinga, 
jei tas žaliavas eksportuos užsienio kapitalas, nes tada 
visuomenė sankaupas galės panaudoti naudingesniems 
tikslams. Senovės Egipto, senovės Kinijos ir Indostano 
turtai pakankamai parodo, jog tautos gali pasiekti labai 
aukštą gerovės lygį, nors didžiąją jų eksportinės preky- 
bos dalį vykdo užsieniečiai. Mūsiškių Šiaurės Amerikos 
ir Vakarų Indijos kolonijų pažanga būtų daug lėtesnė, 
jei jų perviršinei produkcijai eksportuoti būtų naudoja- 
mas vien tik joms priklausantis kapitalas. 

Todėl natūraliai didžioji kiekvienos besivystančios vi- 
suomenės kapitalo dalis pirmiausia nukreipiama į žemės 
ūkį, po to į manufaktūras ir tik po to į užsienio preky- 
bą. Šitokia eilės tvarka yra tokia natūrali, kad ją, esu 
tikras, tam tikru mastu aptiksime kiekvienoje visuome- 
nėje, turinčioje savo teritoriją. Kiekvienos jų Žemės tu- 
rėjo būti dirbamos dar iki tol, kai galėjo būti įkurtas bent 
kiek didesnis miestas, ir vienoks ar kitoks primityvus 
žaliavų apdorojimas turėjo vykti tuose miestuose dar iki 
tol, kai jie galėjo pradėti rimtai galvoti apie užsienio pre- 
kybos verslą. 

Betgi nors ši natūrali įvykių eiga vienokiu ar kito- 
kiu mastu turėjo reikštis kiekvienoje tokioje visuome- 
nėje, visose šiuolaikinės Europos valstybėse ji daugeliu 
atžvilgių buvo visiškai atbula. Kai kuriuose šių valsty- 
bių miestuose užsienio prekyba įdiegė visas jų sudėtin- 
gesnes manufaktūras, tai yra tokias, kurių gaminius bu- 
vo galima parduoti tolimose vietovėse, o manufaktūros 
ir užsienio prekyba paskatino pagrindinius žemės ūkio 
patobulinimus. Tų valstybių pradinės valdžios pobūdžio 
įdiegti papročiai ir įpročiai, išlikę ir po to, kai ta valdžia 
smarkiai pasikeitė, neišvengiamai nuvedė tas tautas to- 
kiu nenatūraliu ir atžagareivišku keliu. 

APIE KLIŪTIS ŽEMĖS ŪKIUI SENOVĖS 
EUROPOJE ŽLUGUS ROMOS IMPERIJAI 


Kai germanų ir skitų gentys užplūdo Romos imperi- 
jos vakarines sritis, sumaištys, lydėjusios tokį didelį per- 
versmą, tęsėsi kelis šimtmečius. Barbarų plėšimai ir 
prievarta prieš tų sričių gyventojus sutrikdė prekybą 
tarp miesto ir kaimo. Miestai ištuštėjo, kaime nustota 
dirbti žemę, ir Europos vakarų provincijos, kurios Ro- 
mos imperijos laikais buvo pasiekusios gana aukštą ge- 
rovės lygį, nusmuko iki didžiausio skurdo ir barbarišku- 
mo. Vykstant toms sumaištims tų genčių vadai ir 
didikai įsigijo ar užgrobė didesnę tų šalių žemių dalį. 
Nemažai tų žemių buvo nedirbamos, tačiau joks skly- 
pas, dirbamas ar nedirbamas, neliko be savininko. Vi- 
si jie buvo sujungti į masyvus, ir didžioji jų dalis atite- 
ko saujelei stambiausių savininkų. 

Šis pradinis nedirbamų žemių sutelkimas galėjo būti 
nors ir didžiulė, bet laikina nelaimė. Netrukus jos vėl 
galėjo būti išsidalytos ir suskaidytos į mažus sklypus 
juos paveldint arba perleidžiant kitiems. Bet pirmagi- 
mystės teisė neleido paveldint juos suskaidyti, majora- 
to įvedimas užkirto kelią sklypų smulkinimui perlei- 
džiant juos kitiems. 

Kai žemė, kaip ir kilnojamasis turtas, laikoma vien 
pragyvenimo ir poreikių tenkinimo priemone, prigimtinė 
paveldėjimo teisė padalija ją, kaip ir kilnojamąjį turtą, 

visiems šeimos vaikams, nes visų jų pragyvenimas ir 
poreikių tenkinimas tėvui, kaip galima numanyti, yra 
vienodai svarbūs. Tokia prigimtine teise naudojosi ro- 
mėnai, kurie žemės paveldėjimo atveju nedarė skirtu- 
mo tarp vyresnio ir jaunesnio, vyro ir moters, kaip mes 
jo nedarome dalydami kilnojamąjį turtą. Tačiau kai že- 
mę imta laikyti ne vien pragyvenimo, bet ir galios bei 
apsaugos priemone, tuomet buvo manoma, kad ją nepa- 
dalytą turėtų paveldėti vienas asmuo. Tais sąmyšio lai- 
kais kiekvienas stambus žemvaldys buvo it mažytis val- 
dovas. Jo nuomininkai buvo jo valdiniai. Jis buvo jų 
teisėjas ir kai kuriais atžvilgiais jų įstatymų leidėjas tai- 
kos metu ir vadas karo atveju. Jis surengdavo karą sa- 
vo paties nuožiūra, dažnai prieš kaimynus, o kartais ir 
prieš savo valdovą. Todėl žemės valdos saugumas ir ten 
gyvenančiųjų apsauga, kurią jos savininkas įstengdavo 
suteikti, priklausė nuo tos valdos dydžio. Skaidyti ją 
reiškė ją žlugdyti, nes tuomet kiekvieną jos dalį būtų 
galėję puldinėti ir užgrobti kaimynai. Todėl nors ne iš- 
kart, bet laikui bėgant žemės valdų paveldėjimą ėmė 
reguliuoti pirmagimystės teisė, - dėl tos pačios priežas- 
ties, dėl kurios ji įsitvirtino monarchijų atžvilgiu, nors 
ir ne visada nuo jų įsikūrimo. Kad monarchijos galia, o 
todėl ir saugumas nesusilpnėtų ją skaidant, ji visa turi 
pereiti vienam iš vaikų. Kuriam iš jų turi būti suteikta 
tokia didelė privilegija, turi lemti tam tikra bendra tai- 
syklė, grindžiama ne abejotinu asmeninių nuopelnų iš- 
skyrimu, bet kuriuo nors paprastu ir akivaizdžiu skirtu- 
mu, kurio nebūtų įmanoma užginčyti. Tarp vienos 
šeimos vaikų neginčijami skirtumai gali būti tik lyties 
ir amžiaus atžvilgiu. Visur vyriškajai lyčiai teikiama 
pirmenybė prieš moteriškąją, o kai visi kiti dalykai vie- 
nodi, vyresnysis visada eina pirm jaunesniojo. Iš to ir 
atsirado pirmagimystės teisė ir tai, kas vadinama tie- 
sioginiu paveldėjimu. 

Įstatymai dažnai tebeveikia ilgai po to, kai nebelie- 
ka tų aplinkybių, kurios buvo jų priežastis ir kurios vie- 
nintelės suteikė jiems pagrįstumą. Dabartinėje Europo- 
je vieno vienintelio akro žemės sklypo savininkas yra 
toks pat saugus dėl savo valdos, kaip ir šimto tūkstan- 
čių akrų savininkas. Tačiau pirmagimystės teisės tebe- 
silaikoma, ir, iš visų institucijų būdama tinkamiausia pa- 
laikyti pasididžiavimą šeimos nuopelnais, ji tikriausiai 
dar galios daug šimtmečių. Visais kitais atžvilgiais ne- 
gali būti nieko priešingesnio realiems gausios šeimos in- 
teresams nei teisė, kuri dėl to, kad turtas būtų suteik- 
tas vienam vaikui, paleidžia elgetomis visus kitus. 

Majoratas yra natūrali pirmagimystės teisės pasek- 
mė. Tas apribojimas buvo įvestas siekiant išsaugoti tam 
tikrą tiesioginį paveldėjimą, kurio idėją pirmiausia da- 
vė pirmagimystės teisė, ir neleisti, kad kokia nors pra- 
dinio nekilnojamojo turto dalis būtų atidalyta nuo nu- 
statytos paveldėjimo linijos dėl dovanojimo, palikimo ar 
perleidimo arba dėl kurio nors iš paeiliui turtą paveldin- 
čiųjų kvailumo ar nesėkmių. Romėnams majoratas bu- 
vo visiškai nežinomas. Majorato niekuo neprimena nei 
jų substitucijos, nei fideikomisai, nors kai kuriems pran- 
cūzų teisininkams atrodė įmanoma įvilkti modernias ins- 
titucijas į tų senovinių institucijų kalbą ir apdarus. 

Kai stambiosios žemės valdos buvo it kunigaikštys- 
tės, majoratas galėjo pasiteisinti. Panašiai kaip kai ku- 
rių Monarchijų pagrindiniai įstatymai, jis dažnai su- 
trukdydavo vieno žmogaus kaprizams ar ekstravagan- 
tiškumui sukelti pavojų tūkstančių žmonių saugumui. 
Tačiau dabartinėje Europoje, kai ir mažų, ir didelių val- 
dų saugumą užtikrina tos šalies įstatymai, nieko absur- 
diškesnio už tokią teisę negali būti. Ji grindžiama pačia 
absurdiškiausia iš visų įmanomų prielaidų, kad kiekvie- 
na nauja žmonių karta neturi vienodų teisių į žemę ir 
viską, kas joje yra, kad dabartinės kartos nuosavybė 

turi būti apribota ir reguliuojama pagal užgaidas tų, ku- 
rie mirė galbūt prieš penkis šimtus metų. Ir vis dėlto 
majoratas vis dar gerbiamas didžiojoje Europos dalyje, 
ypač tose šalyse, kuriose aristokratinė kilmė yra būtina 
sąlyga norint siekti civilinės arba karinės tarnybos 
aukštumų. Tose šalyse laikomasi nuomonės, kad norint 
išlaikyti tokią išimtinę kilmingųjų privilegiją gauti aukš- 
tus postus ir pelnyti pagarbą majoratas yra būtinas, ir 
šitara luomui uzurpavus vieną neteisėtą pranašumą 
prieš kitus tėvynainius nuspręsta, kad jis pagrįstai turi 
turėti ir kitą privilegiją, baiminantis, kad jo skurdas 
nepadarytų tos privilegijos juokingos. Tiesa, sakoma, 
kad Anglijos paprotinė teisė nepakenčianti amžinai vei- 
kiančių normų, ir dėl to jos šioje šalyje labiau suvaržy- 
tos nei bet kurioje kitoje Europos monarchijoje, nors ir 
Anglijoje jų yra. Škotijoje daugiau nei penktadalis, gal- 
būt net daugiau nei trečdalis visų šalies žemių dabar lai- 
komos paveldimomis pagal majoratą. 

Šitaip dideli nedirbamų žemių plotai buvo ne tik su- 
telkti atskirų šeimų rankose, bet ir, kiek tai įmanoma, 
amžinai buvo panaikinta galimybė vėl juos išskaidyti. 
Betgi retai būna taip, kad stambus savininkas yra puikus 
žemdirbys. Tais sumaišties laikais, kuriais radosi šitos 
barbariškos institucijos, stambus savininkas buvo visiš- 
kai užsiėmęs savo nuosavų teritorijų gynimu arba savo 
įstatymų ir valdžios plėtimu kaimynų teritorijose. Jis vi- 
siškai neturėjo laiko rūpintis žemės dirbimu ir gerinimu. 
Kai įstatymų ir viešosios tvarkos įsigalėjimas suteikė jam 
laiko, jis dažnai stokodavo polinkio ir beveik visada - rei- 
kiamų sugebėjimų. Jei jo dvaro ir jo šeimynos išlaidos 
prilygdavo jo pajamoms ar jas viršydavo, kas nutikdavo 
labai dažnai, jis neturėdavo jokių sankaupų, reikalingų 
žemei dirbti. Jei jis būdavo taupus žmogus, paprastai nu- 
spręsdavo, kad metines santaupas geriau panaudosiąs 
naujiems pirkiniams nei senųjų valdų gerinimui. Norint 

gerinti žemę ir gauti pelną reikia, kaip ir įgyvendinant 
kitus komercinius sumanymus, uoliai rūpintis smulkia 
ekonomija ir mažu grynuoju uždarbiu, o tą labai retai su- 
geba daryti žmogus, nuo gimimo turintis didžiulį turtą, 
tegul ir taupus iš prigimties. Tokio asmens padėtis na- 
tūraliai nuteikia jį siekti puošmenų, patenkinančių jo už- 
gaidas, o ne pelno, kuriam jo nelabai stinga. Jo užgaidos 
įpratina jį labiau rūpintis savo drabužių, ekipažo, namų, 
baldų elegantiškumu. Tokia mąstysena, šio įpročio natū- 
raliai suformuota, būdinga tokiam žmogui ir tada, kai jis 
imasi planuoti žemės pagerinimą. Jis išgražina, ko gero, 
keturis ar penkis šimtus akrų žemės aplink namus, iš- 
leisdamas dešimtkart daugiau, nei ta žemė būna verta po 
tokio pagerinimo, ir susivokia, kad jei jis lygiai taip pat 
gerins visas savo valdas, tai bankrutuos nesusidorojęs nė 
su dešimtadaliu. Abiejose jungtinės karalystės dalyse te- 
bėra keletas didžiulių žemės valdų, be jokių pokyčių iš- 
likusių tos pačios šeimos rankose nuo feodalinės anarchi- 
jos laikų. Palyginkite dabartinę tų valdų būklę su 
smulkių žemės savininkų sklypais jų kaimynystėje, ir 
jums nebereikės jokių kitų argumentų, kad įsitikintu- 
mėte, kokios nepalankios žemdirbystės pažangai yra to- 
kios didžiulės valdos. 

Jei iš tokių stambių žemvaldžių negalima tikėtis di- 
delės žemdirbystės pažangos, tai dar mažiau jos galima 
laukti iš tų, kurie naudoja taip valdomą žemę. Senovės 
Europoje visi žemės naudotojai buvo savininko valioje. 
Jie visi arba beveik visi buvo vergai, tačiau jų vergovė bu- 
vo švelnesnio pobūdžio nei senovės Graikijoje ir Romo- 
je ar net ir mūsų Vakarų Indijos kolonijose. Jie buvo lai- 
komi labiau priklausančiais žemei nei savo šeimininkui. 
Todėl jie galėjo būti parduodami kartu su ja, bet ne at- 
skirai. Jie galėdavo vesti, jei gaudavo šeimininko suti- 
kimą, ir šis tada nebegalėdavo išardyti santuokos, par- 
duodamas vyrą ir žmoną skirtingiems asmenims. Jei 

šeimininkas suluošindavo arba užmušdavo kurį nors iš 
tų žmonių, jam tekdavo tam tikra bausmė, nors papras- 
tai nedidelė. Tačiau tie žmonės negalėjo įsigyti nuosavy- 
bės. Ką jie užgyvendavo, viskas priklausydavo jų šeimi- 
ninkui, ir šis kada panorėjęs galėdavo tuo turtu naudotis. 
Kad ir kaip tie vergai būtų dirbę ir gerinę žemę, tai fak- 
tiškai buvo jų šeimininko veikla. Ji buvo vykdoma jo są- 
skaita. Sėkla, galvijai, visi ūkio padargai buvo šeiminin- 
ko. Ir jam tekdavo visa nauda. Tokie vergai nieko, 
išskyrus jų kasdieniam gyvenimui būtinus reikmenis, 
negalėdavo įsigyti. Todėl faktiškai šiuo atveju pats savi- 
ninkas naudojo ir įdirbdavo savo žemę nuosavų bau- 
džiauninkų rankomis. Tokia vergovės atmaina išlikusi 
Rusijoje, Lenkijoje, Vengrijoje, Bohemijoje, Moravijoje 
bei kitose Vokietijos dalyse. Tik Europos vakarų ir piet- 
vakarių provincijos palaipsniui ją visiškai panaikino. 

Bet jeigu retai galima tikėtis didesnių pagerinimų iš 
stambiųjų savininkų, tai išvis jų negalima tikėtis, jei sa- 
vininkams dirba vergai. Esu tikras, kad visų tautų ir visų 
amžių patirtis rodo, jog vergų darbas, nors atrodo tekai- 
nuojantis vien jų išlaikymą, galiausiai yra iš visų bran- 
giausias. Žmogus, negalintis įsigyti jokios nuosavybės, 
negali turėti jokio kito intereso, kaip tik valgyti kuo dau- 
giau ir dirbti kuo mažiau. Bet koks darbas virš to, ku- 
rio pakanka nusipirkti savo paties išlaikymui, iš jo gali 
būti išspaustas tik prievarta, o ne dėl kokio nors jo pa- 
ties intereso. Ir Plinijus, 17 Kolumela yra pažymėję, kaip 
smarkiai išsigimė javų auginimas, koks nepelningas šei- 
mininkui jis tapo senovės Italijoje, kai buvo patikėtas 
vergams. Ne ką geriau buvo ir senovės Graikijoje Aris- 
totelio laikais. Kalbėdamas apie idealią valstybę, apra- 
šytą Platono „Įstatymuose“, jis sako, kad norint išlaikyti 
penkis tūkstančius laisvų vyrų (toks karių skaičius bu- 
vo laikomas būtinu valstybei apginti) kartu su jų mote- 
rimis ir tarnais prireiktų beribio ploto ir derlingumo te- 
ritorijos, panašios į Babilonijos lygumas. 

Žmogaus išdidumas verčia jį siekti dominavimo, ir 
niekas nepažemina jo labiau kaip būtinumas nusižemin- 
ti siekiant įtikinti savo valdinius. Todėl visada, kai tik 
įstatymas tai leidžia, o dėl darbo pobūdžio yra įmano- 
ma, jis paprastai teiks pirmenybę vergų, o ne laisvų 
žmonių paslaugoms. Cukraus ir tabako auginimas gali 
atlaikyti vergų darbo išlaidas. Javų auginimas šiais lai- 
kais, kaip atrodo, to negali. Anglijos kolonijose, kurių 
pagrindinė produkcija yra javai, didžiausią darbo dalį at- 
lieka laisvieji žmonės. Pastarasis Pensilvanijos kvake- 
rių sprendimas suteikti laisvę visiems jų vergams ne- 
grams liudija, kad pastarųjų skaičius negali būti labai 
didelis. Jei jie sudarytų nemažą kvakerių turto dalį, toks 
sprendimas niekada nebūtų buvęs priimtas. Priešingai, 
mūsų cukranendrių kolonijose visą darbą atlieka ver- 
gai, o mūsų tabako kolonijose - labai didelę jo dalį. Bet 
kurioje mūsiškėje Vakarų Indijos kolonijoje cukranen- 
drių plantacijos pelnas paprastai yra daug didesnis ne- 
gu auginant bet kurią kitą Europoje ar Amerikoje ži- 
nomą kultūrą; o tabako plantacijų pelnas, nors mažesnis 
nei cukranendrių plantacijų, yra didesnis nei javus au- 
ginančių plantacijų, kaip jau buvo pažymėta. Abi kul- 
tūros atlaiko vergų darbo išlaidas, bet auginant cukra- 
nendres tai vis dėlto pavyksta dar geriau nei auginant 
tabaką. Atitinkamai ir negrų skaičius, palyginti su bal- 
tųjų skaičiumi, mūsų cukranendrių kolonijose yra daug 
didesnis nei tabako kolonijose. 

Senovės laikais vyravusį vergų darbą palaipsniui pa- 
keitė tokia ūkininkų rūšis, kuri dabar Prancūzijoje va- 
dinama laukininkų (metayers) vardu. Lotyniškai jie va- 
dinami. Coloni Partiarii. Anglijoje jų nebėra jau taip 
seniai, kad šiuo metu aš net nežinau jų angliško pavadi- 
nimo. Savininkas aprūpindavo juos sėkla, galvijais ir ūkio 
padargais, trumpai tariant, visomis sankaupomis, būtino- 
mis dirbti žemei. Produkcija būdavo po lygiai padalijama 


447 


TREČIA KNYGA 


savininkui ir ūkininkui, atidėjus tai, kas buvo būtina iš- 
saugoti sankaupoms, kurios sugrįždavo savininkui, kai 
ūkininkas išvykdavo arba būdavo išvaromas iš ūkio. 

Tokių valstiečių naudojama žemė taip pat yra dirba- 
ma jos savininko lėšomis, kaip ir ta, kurią naudoja ver- 
gai. Tačiau yra vienas esminis skirtumas. Laukininkai, 
būdami laisvi žmonės, gali įsigyti turto ir, gaudami tam 
tikrą žemės produkcijos dalį, yra suinteresuoti, kad vi- 
sa produkcija būtų kiek įmanoma didesnė, nes tada di- 
desnė bus ir jų dalis. Ir priešingai, vergas, kuris negali 
turėti nieko, išskyrus pragyvenimo reikmenis, siekia ne- 
persidirbti ir pagamina žemės produkcijos virš jo pragy- 
venimui reikalingo kiekio tiek mažai, kiek tik įmano- 
ma. Tikriausiai iš dalies būtent dėl šio pranašumo, o iš 
dalies dėl laipsniško stambiųjų žemvaldžių valdžios sil- 
pnėjimo, kadangi valdovas, nuolat jiems pavydėdamas, 
skatindavo baudžiauninkus priešintis jų valdžiai ir tas 
pasipriešinimas galiausiai taip iškerojo, kad ši vergijos 
atmaina tapo visiškai neparanki, baudžiavinis žemės 
naudojimas palaipsniui prarado prasmę visoje didžiojoje 
Europos dalyje. Tačiau laikas ir būdas, kada ir kaip įvy- 
ko ši tokia svarbi revoliucija, tebėra vienas iš neaiškiau- 
sių šiuolaikinės istorijos klausimų. Romos bažnyčia čia 
didelius nuopelnus prisiskiria sau; iš tikrųjų dar dvylik- 
tajame amžiuje Aleksandras III paskelbė bulę dėl visuo- 
tinio vergų išlaisvinimo. Tačiau tai buvo, kaip atrodo, 
veikiau dievobaimingas paraginimas, o ne įstatymas, ku- 
rio tikintieji privalėjo laikytis. Vergija po to beveik vi- 
sur dar išliko kelis šimtmečius, kol ją palaipsniui panai- 
kino suvienytas dviejų anksčiau minėtų interesų — 
žemės savininko bei valdovo - veikimas. Baudžiaunin- 
kas buvo išlaisvintas, ir kartu jam buvo leista toliau nau- 
dotis žeme neturint jokių nuosavų sankaupų, tad jis ga- 
lėjo ją dirbti tik žemės savininko jam suteiktomis 
priemonėmis, dėl to turėjo būti tuo, ką prancūzai vadi- 
na laukininku. 

Tačiau net ir šios rūšies žemės naudotojai vargu ar 
galėjo būti suinteresuoti dėl tolesnio žemės gerinimo iš- 
leisti bent kokią iš jų gautos produkcijos dalies sutau- 
pytų sankaupų dalį, nes savininkas, nieko tam neišleis- 
damas, vis tiek turėdavo gauti pusę produkcijos, kad ir 
kokia ji būtų. Dešimtinė, nors tėra dešimtoji produkci- 
jos dalis, laikoma labai didele kliūtimi žemdirbystės pa- 
žangai. Todėl mokestis, sudarantis pusę visos produkci- 
jos, visiškai užkirsdavo kelią tokiai pažangai. Tas 
laukininkas galėjo būti suinteresuotas gauti iš žemės tiek 
produkcijos, kiek tik galima jos gauti naudojant savinin- 
ko parūpintas sankaupas; tačiau jis niekad negalėjo bū- 
ti suinteresuotas prie tų sankaupų pridėti bent kiek sa- 
vųjų. Prancūzijoje, kur, kaip pasakojama, penkis 
šeštadalius visos karalystės vis dar dirba šios rūšies žem- 
dirbiai, savininkai skundžiasi, kad jų laukininkai nau- 
dojasi kiekviena proga šeimininko galvijus panaudoti 
produkcijai gabenti, o ne žemei dirbti, nes pirmuoju at- 
veju jie visą uždarbį gauna sau, o antruoju - dalijasi su 
žemės savininku. Šios rūšies nuomininkų yra išlikę ir 
kai kuriose Škotijos vietovėse. Jie vadinami nuominin- 
kais su plieniniais lankais (steel-bow tenants). Tie anks- 
tyvieji nuomininkai Anglijoje, kuriuos vyriausiasis tei- 
sėjas Gilbertas ir daktaras Blackstone'as yra apibūdinę 
kaip veikiau žemvaldžio parankinius, o ne tikruosius ūki- 
ninkus, buvo, matyt, tos pačios rūšies. 

Šią nuomininkų rūšį pakeitė, nors labai laipsniškai, 
tikraisiais vadintini ūkininkai, kurie dirbo žeme naudo- 
dami nuosavas sankaupas, mokėdami žemės savininkui 
nustatytą rentą. Jei tokie ūkininkai išsinuomodavo žemę 
apibrėžtam metų skaičiui, jie galėdavo būti suinteresuoti 
išleisti dalį savo kapitalo tolesniam ūkio gerinimui, nes 
jie kartais galėdavo tikėtis susigrąžinti tą kapitalą su di- 
deliu pelnu dar prieš baigiantis nuomos terminui. Tačiau 
net ir tokių ūkininkų padėtis ilgai buvo itin nepatikima, 

daugumoje Europos vietų taip tebėra ir dabar. Naujas že- 
mės pirkėjas teisėtai galėjo nutraukti nuomą dar termi- 
nui nesuėjus, Anglijoje tai galėjo būti padaryta net patei- 
kus fiktyvų ieškinį dėl turto grąžinimo. Jei šeimininkas 
prievarta neteisėtai nuvarydavo nuomininkus nuo že- 
mės, skriaudos atitaisymas vykdavo nepaprastai netobu- 
lai, jiems ne visada grąžindavo turėtą sklypą, o apskai- 
čiuoti jų nuostoliai niekada neprilygdavo tikrajai žalai. 
Net Anglijoje, Europos šalyje, kur laisvųjų valstiečių tei- 
sės, matyt, buvo labiausiai gerbiamos, tik maždaug 14- 
aisiais Henriko VII valdymo metais buvo nustatyta ieš- 
kinio dėl iškeldinimo procedūra, kurią taikant nuomi- 
ninkui ne tik būdavo padengiami nuostoliai, bet jis 
atgaudavo ir naudotą valdą, o neapibrėžtas žemesnio- 
sios instancijos teismo sprendimas dėl jo ieškinio nebū- 
tinai būdavo laikomas galutiniu. Ši procedūra pasirodė 
esanti tokia veiksminga priemonė, kad dabartinėje prak- 
tikoje, kai žemvaldys teisiasi dėl žemės valdos, jis retai 
naudojasi procedūromis, nustatytomis jam kaip žemės 
savininkui, - ieškiniu dėl turto grąžinimo arba ieškiniu 
dėl galimybės valdyti, bet teisiasi savo nuomininko var- 
du, pateikdamas ieškinį dėl iškeldinimo. Todėl Anglijo- 
je nuomininko saugumas yra toks pat kaip savininko. 
Be to, Anglijoje nuoma iki gyvos galvos už keturiasde- 
šimt šilingų per metus laikoma laisvu sklypu ir suteikia 
nuomininkui teisę balsuoti renkant parlamento narį; ir 
kadangi didelė laisvųjų valstiečių dalis turi tokius lais- 
vus sklypus, tai visas šis valstiečių sluoksnis žemval- 
džiui pasidaro gerbtinas politiniais sumetimais. Manau, 
jog niekur Europoje, išskyrus Angliją, nėra atvejų, kad 
nuomininkas statytųsi žemėje, kuri nėra jam išnuomo- 
ta, ir būtų tikras, jog jo žemvaldžio garbė neleis pasta- 
rajam pasinaudoti tokiu svarbiu žemės pagerinimu. To- 
kie palankūs laisviesiems valstiečiams įstatymai ir papro- 

čiai, ko gero, daugiau prisidėjo prie dabartinės Anglijos 
didybės nei visi tie išgirtieji prekybos įstatymai kartu 
sudėjus. 

Įstatymas, saugantis ilgiausios trukmės nuomą nuo 
bet kurios rūšies paveldėtojų, yra, kiek aš žinau, Didžio- 
sios Britanijos ypatybė. Škotijoje jis buvo įvestas dar 1449 
metais Jokūbo II. Tačiau jam naudingai veikti smarkiai 
trukdė majoratas, nes paveldėtojams paprastai buvo 
draudžiama nuomoti žemę bent kiek ilgesniam laikui, 
dažnai netgi ilgiau nei vieneriems metams. Neseniai pri- 
imtas parlamento aktas šiuo požiūriu kiek atleido pan- 
čius, nors jie ir dabar tebėra per griežti. Be to, Škotijo- 
je, kur jokia nuomos forma nesuteikia balso parlamento 
rinkimuose, laisvieji valstiečiai šiuo požiūriu nėra jų 
žemvaldžiams tokie gerbtini kaip Anglijoje. 

Kitose Europos dalyse išryškėjus, kad pravartu ap- 
saugoti nuomininkus tiek nuo paveldėtojų, tiek nuo pir- 
kusiųjų žemę, garantijos trukmė vis dar buvo apribota 
labai trumpu laikotarpiu; pavyzdžiui, Prancūzijoje tai bu- 
vo devyneri metai nuo nuomos pradžios. Tiesa, tas lai- 
kotarpis ten vėliau buvo pailgintas iki dvidešimt septy- 
nerių metų, tačiau ir to vis dar buvo per maža, kad 
skatintų nuomininką daryti esmines investicijas. Žemių 
savininkai anksčiau visur Europoje buvo įstatymų lei- 
dėjai. Todėl visi žemės įstatymai buvo suformuluoti sie- 
kiant, kad jie atitiktų tai, ką tie žmonės laikė savinin- 
ko interesais. Savininkas yra suinteresuotas, manė 
įstatymų leidėjai, kad jokia jo pirmtakų suteikta nuoma 
jam ilgus metus netrukdytų naudotis visa jo žemės ver- 
te. Turto gviešimasis ir neteisingumas visada yra trum- 
paregiški, ir tie žmonės neįžvelgė, kaip smarkiai tokia 
taisyklė kliudys pažangai ir dėl to ilgainiui pažeis tik- 
ruosius žemvaldžio interesus. 

Be to, senovėje buvo manoma, kad ūkininkai, be nuo- 
mos mokėjimo, dar privalo atlikti žemvaldžiui ir gausy- 

bę prievolių, kurios retai tebūdavo išvardijamos nuomos 
sutartyje ar apibrėžtos kokios nors konkrečios taisyk- 
lės ir priklausė tik nuo dvaro ar to didiko privilegijų ir 
papročių. Būdamos beveik visiškai savavališkos, tos prie- 
volės sukeldavo nuomininkui daug sunkumų. Visų to- 
kių prievolių, jei jos nebūdavo tiksliai apibrėžtos nuo- 
mos sutartyje, panaikinimas Škotijoje per kelerius 
metus smarkiai pakeitė į gera tos šalies laisvųjų vals- 
tiečių sąlygas. 

Laisvųjų valstiečių viešosios prievolės buvo ne ma- 
žiau savavališkos nei privačios. Prievolė tiesti ir prižiū- 
rėti vieškelius, tebeegzistuojanti, manau, visur, nors 
įvairiose šalyse nevienodai slegianti, nebuvo vienintelė. 
Kai karaliaus armija, jo dvaras arba jo įvairiausi parei- 
gūnai keliaudavo per kurią nors šalies dalį, laisvieji vals- 
tiečiai turėdavo aprūpinti juos žirgais, vežimais ir mais- 
tu intendanto nustatytomis kainomis. Kiek žinau, 
Didžioji Britanija yra vienintelė monarchija Europoje, 
kur tokio privalomo aprūpinimo jungas buvo visiškai pa- 
naikintas. Jis tebėra Prancūzijoje ir Vokietijoje. 

Tokie pat neapibrėžti ir išnaudotojiški kaip tos prie- 
volės buvo ir valstybiniai mokesčiai. Senovės žemval- 
džiai, visokiais būdais besistengiantys išvengti bet kokios 
piniginės paramos teikimo savo valdovui, lengvai leis- 
davo jam apmokestinti savo nuomininkus ir būdavo to- 
kie neišmanėliai, jog nesugebėdavo įžvelgti, kaip smar- 
kiai tai galiausiai paveiks jų pačių pajamas. Prancūzijoje 
teberenkama talja (ta:!le) gali būti tų senovės rinkliavų 
pavyzdys. Tai mokestis nuo numatomo ūkininko pelno, 
kurį žemvaldžiai įvertindavo pagal ūkyje turimas san- 
kaupas. Todėl ūkininkas buvo suinteresuotas parodyti 
tų sankaupų turįs kiek galima mažiau ir atitinkamai 
kiek įmanoma mažiau jų naudoti dirbant žemę ir nieko 
neįdėti į jos gerinimą. Jei prancūzų ūkininko rankose 
atsirasdavo bent kokių nors sankaupų, tas mokestis be- 

veik prilygdavo draudimui kada nors panaudoti jas žem- 
dirbystei. Be to, šis mokestis laikomas žeminančiu kiek- 
vieną juo apmokestintąjį ir rikiuojančiu jį ne tik žemiau 
bajorų luomo, bet ir žemiau miestiečio, o juo buvo ap- 
mokestinamas kiekvienas, kuris nuomodavosi svetimą 
žemę. Joks bajoras ir netgi joks miestietis, turintis san- 
kaupų, nesutiktų su tokiu degradavimu. Todėl šis mo- 
kestis ne tik sutrukdo žemės ūkyje sukauptas sankau- 
pas naudoti žemės gerinimui, bet veja šalin nuo jo ir 
visas kitas sankaupas. Pagal savo poveikį žemei, kaip 
atrodo, tos pačios prigimties kaip ir talja buvo ir seno- 
vės dešimtinės bei penkioliktinės, tokios įprastos Angli- 
joje ankstesniais laikais. 

Esant tokioms kliūtims, maža žemės gerinimo reikė- 
davo tikėtis iš jos naudotojų. Šis žmonių sluoksnis, kad 
ir kiek laisvės ir garantijų įstatymas jiems suteikdavo, 
visada turėjo siekti ūkininkavimo pažangos įveikdamas 
dideles kliūtis. Palyginti su žemės savininku, ūkininkas 
yra tarsi pirklys, kuris prekiauja naudodamasis skolin- 
tais pinigais, palyginti su kitu, kuris prekiauja naudo- 
damas nuosavus pinigus. Abiejų sankaupos gali padidė- 
ti, bet pirmojo, jam taip pat gerai verčiantis, jos visada 
didės lėčiau nei antrojo, nes didelę pelno dalį atims pa- 
lūkanos už paskolą. Lygiai taip pat ir nuomininko dir- 
bama žemė, kai kitos sąlygos vienodos, bus gerinama lė- 
čiau nei savininko dirbama žemė, nes didelė produkcijos 
dalis bus sunaudota nuomos mokesčiui, kurį ūkininkas, 
jei jis pats būtų žemės savininkas, galėtų panaudoti to- 
lesniam žemės gerinimui. Be to, žemės nuomininko vi- 
suomeninė padėtis natūraliai yra prastesnė nei savinin- 
ko. Didesnėje Europos dalyje laisvieji valstiečiai laikomi 
žemesniuoju žmonių sluoksniu, žemesniu net už pre- 
kiautojus ir amatininkus, o visoje Europoje - žemesniu 
už stambiuosius pirklius ir manufaktūrų šeimininkus. 
Todėl retai gali atsitikti taip, jog žmogus, turintis stam- 

besnių sankaupų, atsisakytų savo aukštesnės padėties 
tam, kad atsidurtų žemesnėje. Dėl to net dabartinėmis 
Europos sąlygomis mažai tikėtina, kad bent kiek dau- 
giau sankaupų iš bet kurios kitos veiklos rūšies būtų pa- 
naudota žemei gerinti, ėmus joje ūkininkauti. Ko gero, 
dažniau nei kur kitur taip atsitinka Didžiojoje Britani- 
joje, nors net ir čia didelės sankaupos, kai kuriose vie- 
tovėse panaudojamos žemdirbystei, paprastai buvo įgy- 
tos iš ūkininkavimo, tai yra iš amato, kur sankaupos 
tikriausiai telkiamos lėčiausiai iš visų veiklos rūšių. Ta- 
čiau po smulkiųjų žemės savininkų kiekvienoje šalyje 
pagrindiniai žemės gerintojai yra turtingi ir stambūs ūki- 
ninkai. Anglijoje tai yra turbūt labiau paplitę nei bet ku- 
rioje kitoje Europos monarchijoje. Pasakojama, kad ne 
blogesnė ūkininkų padėtis yra ir Olandijos bei Šveicari- 
jos Berno respublikose. 

Šalia viso šito, senoji Europos politika buvo nepalanki 
žemės dirbimui bei gerinimui nepriklausomai nuo to, ar 
ją dirbo savininkas, ar nuomojantis žemę ūkininkas; pir- 
ma, dėl to, kad buvo visiškai uždrausta eksportuoti ja- 
vus be specialaus leidimo ir tai, kaip atrodo, buvo bene 
visuotinė taisyklė; ir, antra, dėl to, kad absurdiškais įsta- 
tymais, nukreiptais prieš žemių monopolizuotojus, su- 
pirkinėtojus bei spekuliuotojus, ir mugėms bei turgavie- 
tėms suteiktomis privilegijomis buvo suvaržyta vidaus 
prekyba ne tik javais, bet beveik visomis ūkininkų pro- 
dukcijos rūšimis. Jau esame nurodę, kokiu būdu javų 
eksporto draudimas kartu su tam tikru užsienio javų im- 
porto skatinimu trikdė žemdirbystę senovės Italijoje, 
gamtos lemtoje derlingiausioje Europos šalyje ir tuo me- 
tu didžiausios pasaulio imperijos buveinėje. Sunku net 
įsivaizduoti, kokiu mastu tokie vidaus prekybos šia pre- 
ke suvaržymai drauge su visišku eksporto draudimu tu- 
rėjo stabdyti mažiau derlingų ir esančių šalyse, kur są- 
lygos ne tokios palankios, žemių dirbimą. 


454 


III skyrius 


APIE MIESTŲ IŠKILIMĄ 
IR VYSTYMĄSI ŽLUGUS ROMOS IMPERIJAI 


Žlugus Romos imperijai miestų ir miestelių gyven- 
tojai nebuvo labiau privilegijuoti nei kaimiečiai. Tiesa, 
šie miestiečiai labai skyrėsi nuo pirmųjų Graikijos ir Ita- 
lijos senųjų respublikų gyventojų. Pastarieji daugiausia 
buvo žemių savininkai, kuriems iš pradžių buvo padaly- 
ta valstybės teritorija ir kurie nusprendė, kad jiems pa- 
togiausia statytis namus vienas kito kaimynystėje ir ben- 
dros gynybos labui apsupti juos mūro siena. Žlugus 
Romos imperijai buvo priešingai - žemių savininkai daž- 
niau gyveno sutvirtintose pilyse, suręstose jiems priklau- 
sančiose žemėse, nuomininkų bei valdinių apsuptyje. 
Miestuose daugiausia gyveno įvairūs amatininkai, kurių 
padėtis tais laikais prilygo arba beveik prilygo tarnų pa- 
dėčiai. Kai kurių reikšmingesnių Europos miestų pilie- 
čiams senųjų chartijų suteiktos privilegijos pakankamai 
aiškiai rodo gyventojų padėtį iki jas gaunant. Jei gavę 
tas privilegijas miestiečiai galėdavo išleisti dukteris už 
vyrų be savo pono sutikimo, jei po jų mirties jų turtas 
galėdavo atitekti jų vaikams, o ne ponui, ir jei savo gė- 
rybes jie galėdavo paskirstyti testamentu, tai negavę to- 
kių privilegijų savo padėtimi jie visiškai arba beveik pr- 
lygo toje žemėje gyvenantiems baudžiauninkams. 

Tie miestų gyventojai, kaip atrodo, buvo vargani ir 
nekilmingi žmonės, vežioję savo prekes iš vienos vietos 

kitą, iš mugės į mugę, kaip mūsų laikų keliaujantys pre- 
keiviai ir komivojažieriai. Visose tų laikų Europos vals- 
tybėse, lygiai kaip dabar kai kuriose totorių valdomose 
Azijos šalyse, žmonės ir keliautojų gabenamos prekės, 
kai jie vykdavo per kai kurias žemės valdas, važiuodavo 
per kai kuriuos tiltus, pergabendavo prekes iš vienos vie- 
tos į kitą mugėje, pasistatydavo ten palapinę ar prekys- 
talį, būdavo apmokestinami. Tie įvairūs mokesčiai Angli- 
joje buvo žinomi kelio, tilto, svarstyklių ir prekystalio 
mokesčių pavadinimais. Kartais tai karalius, tai kuris 
nors aukštas didikas, kaip atrodo, tam tikrais atvejais tu- 
rėjęs galią tai daryti, kai kuriuos prekiautojus, ypač gy- 
venusius jų valdose, atleisdavo nuo šių mokesčių. Šie pre- 
kiautojai, nors visais kitais atžvilgiais priklausomi ar 
beveik priklausomi, buvo vadinami laisvaisiais pirkliais. 
Jie savo ruožtu savo globėjams paprastai mokėdavo tam 
tikrą metinį pagalvės mokestį. Tais laikais globa retai 
kada buvo suteikiama be nemenko atlygio, tad šis mokes- 
tis, matyt, galėtų būti laikomas kompensacija už tai, ką 
globėjas praranda atleisdamas tuos pirklius nuo kitų mo- 
kesčių. Iš pradžių tiek pagalvės mokestis, tiek atleidimas 
nuo mokesčių, kaip atrodo, buvo grynai asmeninio pobū- 
džio ir buvo taikomi tik pavieniams asmenims - iki gy- 
vos galvos arba kol to norėdavo jų globėjas. Labai apy- 
tikslėse ataskaitose, išspausdintose iš kai kurių Anglijos 
miestų žemės valdų registracijos knygų, dažnai minimas 
kai kurių miestiečių mokėtas mokestis karaliui arba ku- 
riam nors kitam aukštam didikui, suteikusiam jiems to- 
kio pobūdžio globą, o kartais minima tik bendra tų mo- 
kesčių suma!. 

Tačiau kad ir kokia priklausoma iš pradžių buvo 
miestiečių padėtis, aiškiai regime, jog laisvę ir nepriklau- 


1 Žr. Brady, Historical Treatise of Cities and Buroughs, 
p. 3, etc. 

somumą jie įgijo žymiai anksčiau nei valstiečiai. Kara- 
liaus pajamų dalis, susidaranti iš konkrečiame mieste 
surinkto pagalvės mokesčio, paprastai už tam tikrą su- 
mą sutartam laikotarpiui būdavo perleidžiama rinkti kar- 
tais grafystės šerifui, kartais kitiems asmenims. Patys 
miestiečiai neretai pelnydavo tokį pasitikėjimą, kad 
jiems patiems būdavo leidžiama surinkti tas karaliaus 
pajamas, taigi jie tapdavo visi drauge ir kiekvienas at- 
skirai atsakingi už visą mokėtiną sumą?. Šitaip perleis- 
ti mokesčių rinkimą buvo, mano manymu, įprasta visų 
Europos šalių valdovams, kurie dažnai išnuomodavo vi- 
sus dvarus visiems tų dvarų žemių nuomininkams, ir šie 
tapdavo visi drauge ir kiekvienas atskirai atsakingi už 
visą rentą; bet savo ruožtu jiems būdavo leista rinkti ją 
patiems ir mokėti ją karaliaus iždininkui per savo gra- 
fystės mokesčių administratorių, šitaip išvengiant kara- 
liaus pareigūnų įžūlumo, o tai tais laikais buvo laikoma 
nepaprastai svarbia aplinkybe. 

Iš pradžių mokesčių rinkimas miestiečiams buvo per- 
leidžiamas tikriausiai taip pat kaip ir žemės nuominin- 
kams, - tam tikram metų skaičiui. Tačiau ilgainiui, ma- 
tyt, tapo visuotinai įprasta suteikti jiems teisę rinkti tuos 
mokesčius už tam tikrą išpirką, tai yra visiems laikams, 
nustatant apibrėžtą rentą, kuri niekada vėliau negalėjo 
būti didinama. Šitaip tas užmokestis tapdavo netermi- 
nuotas, ir taip pat neterminuoti pasidarydavo tie atlei- 
dimai nuo mokesčių, už kuriuos atsilyginti ir buvo įves- 
tas tas užmokestis. Todėl tos išimtys nustojo būti 
asmeninės ir vėliau jau nebegalėjo būti laikomos priklau- 
sančiomis asmenims kaip individams, bet tik kaip kon- 
kretaus miesto gyventojams, ir dėl to tą miestą imta va- 
dinti laisvuoju miestu, o jo gyventojus - laisvaisiais 
miestiečiais arba laisvaisiais amatininkais. 


2 Žr. Madox, Firma Burgi, p. 18; History of the Excheguer, 
chap. 10, sect. V, p. 223, first edition. 

Kartu su šia dovana tokio miesto gyventojams pa- 
prastai atitekdavo ir anksčiau minėtos svarbios privile- 
gijos: galimybė išleisti dukteris už vyro, perduoti vai- 
kams savo verslą ir teisė skirti savo turtą testamentu. 
Ar šios privilegijos konkretiems miestiečiams kaip in- 
dividams būdavo suteikiamos ir anksčiau kartu su pre- 
kybos laisve, aš nežinau. Manau, jog nėra neįtikima, 
kad taip būdavo, nors ir negaliu pateikti jokių tiesiogi- 
nių įrodymų. Šiaip ar taip, dabar, pašalinus pagrindi- 
nius baudžiavos bei vergystės atributus, miestų gyven- 
tojai pagaliau tapo iš tikrųjų laisvi dabartine žodžio 
„laisvė“ prasme. 

Tai dar ne viskas. Miestiečiai paprastai kartu susi- 
burdavo į bendruomenes kaip juridinį asmenį, įgydavo 
teisę turėti savus teisėjus bei miesto tarybą, leisti po- 
įstatyminius teisės aktus savivaldos reikalams, mūryti 
gynybines sienas ir nustatyti gyventojams pusiau kari- 
nę tvarką, įpareigojant juos stebėti ir budėti, tai yra, kaip 
tai buvo suprantama senovėje, saugoti ir ginti tas sie- 
nas nuo visų galimų užpuolimų bei netikėtumų tiek nak- 
timis, tiek dieną. Anglijoje miestiečiai paprastai būdavo 
atleidžiami nuo bylinėjimosi apylinkės ir grafystės teis- 
muose, ir visi tarp jų kilę bylinėjimaisi, išskyrus kara- 
liaus valdžios keliamas bylas, būdavo paliekami spręsti 
jų pačių teisėjams. Kitose šalyse jiems dažnai būdavo su- 
teikiamos ir dar didesnės bei platesnės teisminės galios“. 

Galėjo, ko gero, būti taip, jog miestams, turėjusiems 
teisę už išpirką patiems rinkti savo pajamas, buvo būti- 
na suteikti tam tikrą priverčiamąją teisminę galią, no- 
rint įpareigoti jų gyventojus mokėti mokesčius. Tais pa- 
krikusiais laikais palikti miestus siekti teisingumo šiais 


3 Žr. Madox, Firma Burgi. Taip pat žr. Pfeffelį apie ypatingus 
atsitikimus valdant Frydrichui II ir jo įpėdiniams iš Švabijos di- 
nastijos. 

klausimais kokiame nors kitame teisme galėjo būti be 
galo nepatogu. Bet argi nestebina tai, kad visų įvairių 
Europos šalių valdovai šitaip iškeitė tą savo pajamų da- 
lį, kuri tikriausiai turėjo daugiausia galimybių didėti dėl 
natūralios įvykių eigos, be jokių pačių valdovų išlaidų 
ar dėmesio, į pastovią, niekada nepadidinamą rentą ir 
kad jie, be to, tokiu būdu savo valia įkūrė nepriklauso- 
mas respublikas pačiame savo valdų viduryje? 
Norėdami tai suprasti, turime prisiminti, jog anuo 
metu praktiškai nė vienos Europos šalies valdovas nega- 
lėjo visose savo valdose apginti silpnesniųjų valdinių nuo 
stambiųjų didikų priespaudos. Tie, kurių negynė įstaty- 
mai ir kurie nebuvo pakankamai pajėgūs apsiginti patys, 
turėjo arba ieškotis kokio nors įtakingo didiko apsaugos 
ir dėl jos tapti jo vergais arba vasalais, arba įstoti į tar- 
pusavio gynybos sąjungą, kad bendrai gintų vienas kitą. 
Kaip atskiri individai miestų ir miestelių gyventojai bu- 
vo bejėgiai apsiginti, tačiau kartu su savo kaimynais su- 
sivieniję į tarpusavio gynybos sąjungą jie tapdavo pajė- 
gūs smarkiai pasipriešinti. Didikai niekino miestiečius, 
ne tik priskyrė juos kitam luomui, bet tiesiog laikė į lais- 
vę paleistų vergų šutve, bemaž išvis kitokia nei jie patys 
žmonių rūšimi. Miestiečių turtas niekuomet nepaliovė 
kurstyti didikų pavydo ir pasipiktinimo, ir jie plėšė mies- 
tiečius kiekviena pasitaikiusia proga be jokio gailesčio ar 
sąžinės graužimo. Miestiečiai, suprantama, nekentė ir 
bijojo didikų. Karalius taip pat nekentė didikų ir jų bijojo, 
bet neturėjo jokios priežasties nekęsti ar bijoti miestie- 
čių, nors galbūt ir niekino juos. Todėl abipusis interesas 
skatino miestiečius remti karalių, o karalių - remti 
miestiečius jų santykiuose su didikais. Miestiečiai buvo 
karaliaus priešų priešai, ir savo paties labui jis kiek ga- 
lėdamas stengėsi juos išlaikyti saugius ir nepriklauso- 
mus nuo tų priešų. Suteikdamas jiems nuosavus teis- 
mus, teisę nustatyti savivaldos taisykles, mūryti sienas 

savo teritorijos gynybai ir pajungti gyventojus pusiau ka- 
rinei tvarkai, karalius jiems suteikė visas, kokias tik ga- 
lėjo, saugumo bei nepriklausomumo nuo vietinių didžiū- 
nų priemones. Neįkūrus tam tikros pastovios valdžios, 
neturint tam tikros galios priversti gyventojus elgtis pa- 
gal tokį ar kitokį nustatytą planą ar sistemą, joks sava- 
noriškas tarpusavio gynybos susivienijimas nebūtų užtik- 
rinęs miestiečiams nuolatinio saugumo ir įgalinęs juos 
teikti karaliui apčiuopiamą paramą. Už nekintamą išpir- 
ką leisdamas miestiečiams rinkti savo mokesčius, kara- 
lius iš tų, kuriuos norėjo išlaikyti savo draugais arba, jei 
galima taip pasakyti, sąjungininkais, atėmė bet kokį pa- 
grindą pavydėti ar įtarinėti, kad jis kada nors ims juos 
engti padidindamas jų miesto žemės rentą ar perleisda- 
mas ją kitam nuomininkui. 

Tie valdovai, kurie labiausiai nesutarė su savo didi- 
kais, buvo, kaip atrodo, dosniausi apdovanodami minė- 
tomis teisėmis savo miestus. Anglijos karalius Jonas, 
pavyzdžiui, pasirodė esąs dosniausias savo miestų gera- 
darys'. Prancūzijos karalius Pilypas Pirmasis buvo pra- 
radęs visą valdžią savo didžiūnams. Baigiantis jo valdy- 
mui, jo sūnus Liudvikas, vėliau žinomas Liudviko Sto- 
rojo vardu, anot tėvo Danieliaus, tarėsi su karališkųjų 
valdų vyskupais dėl tinkamiausio būdo aukštųjų didikų 
savivalei sutramdyti. Vyskupų patarimas susidėjo iš 
dviejų skirtingų pasiūlymų. Vienas - įkurti naują tei- 
sėtvarkos formą įsteigiant miestų teismus, vadinamus 
magistratais, ir miesto tarybą kiekviename didesniame 
karaliaus valdų mieste. Kitas - sukurti naują gyvento- 
jų kariuomenę ir įpareigoti tų miestų gyventojus vieti- 
niams teismams paliepus ir reikalui esant paremti ka- 
ralių. Būtent šiuo laikotarpiu, kaip liudija senosios 
prancūzų knygos, reikia datuoti teismų ir miestų tary- 


4 Žr. Madox. 

bų įsikūrimą Prancūzijos miestuose. O didžiajai Vokie- 
tijos laisvųjų miestų daliai pirmosios privilegijos buvo 
suteiktos ir garsioji Hanzos sąjunga pirmąkart pasiekė 
savo galybę būtent nelabai sėkmingo Švabijos dinasti- 
jos valdovų valdymo metu“. 

Panašu, kad tais laikais miestų gyventojų kariuome- 
nė nenusileido šalies armijai, o kadangi staiga prireikus 
ją būdavo lengviau sušaukti, ji nesyk būdavo ir prana- 
šesnė kilus nesutarimams su kaimynystėje įsikūrusiais 
didikais. Tokiose šalyse kaip Italija ir Šveicarija, kurio- 
se ar dėl miestų tolumo nuo vyriausybės rezidencijos, 
ar dėl pačios šalies vietovių natūralios gynybinės galios, 
ar dėl kokios nors kitos priežasties valdovas galiausiai 
prarasdavo visą savo valdžią, miestai dažniausiai tapda- 
vo nepriklausomomis respublikomis ir nukariaudavo visą 
aplinkinę diduomenę, priversdavo ją nugriauti savo pi- 
lis ir gyventi miestuose kaip kiti taikingi piliečiai. Bū- 
tent tokia yra Berno respublikos, taip pat kelių kitų Švei- 
carijos miestų trumpa istorija. Išskyrus Veneciją, nes šio 
miesto istorija klostėsi kiek kitaip, šitaip formavosi vi- 
sos svarbesnės Italijos respublikos, kurių tiek daug iš- 
kilo ir pranyko nuo dvyliktojo amžiaus pabaigos iki še- 
šioliktojo amžiaus pradžios. 

Tokiose šalyse kaip Prancūzija ar Anglija, kur val- 
dovo valdžia, nors neretai ir labai silpna, niekad nebu- 
vo visai išnykusi, miestai neturėjo galimybės tapti visiš- 
kai nepriklausomi. Tačiau jie tapo tokie svarbūs, kad 
valdovas be jų pačių sutikimo negalėjo uždėti jiems jo- 
kių mokesčių, išskyrus minėtąją miesto mokamą išpir- 
ką. Todėl miestai būdavo raginami siųsti atstovus į vi- 
suotinį karalystės luomų susirinkimą, kur šie galėtų 
prisijungti prie dvasininkų bei didžiūnų, neatidėliotinam 
reikalui iškilus suteikti kokią nors ypatingą paramą ka- 


5 Žr. Pfeffel. 

raliui. Be to, karalius, kaip atrodo, miestų atstovus, kaip 
dažniausiai palankesnius savo valdžiai, tuose susirinki- 
muose kartais panaudodavo tarsi atsvarą aukštųjų didi- 
kų galiai. Šitaip prasidėjo miestų atstovų dalyvavimas 
visuotiniuose luomų susirinkimuose visose didžiosiose 
Europos monarchijose. 

Taigi tvarka ir deramas valdymas, o kartu ir laisvė 
bei asmens saugumas nusistovėjo miestuose tuo metu, 
kai kaimo gyventojams grėsė visokeriopa prievarta. Bet 
būdami tokie nesaugūs žmonės natūraliai pasitenkina tik 
būtiniausiais pragyvenimo reikmenimis, kadangi įsigyti 
daugiau reikštų kurstyti savo engėjus dar labiau juos 
skriausti. Ir priešingai, kai žmonės gali saugiai naudo- 
tis savo darbo vaisiais, jie natūraliai dar labiau triūsia, 
kad pagerintų savo padėtį ir įsigytų ne tik pačių būti- 
niausių, bet ir patogumus bei grožį teikiančių dalykų. 
Todėl tokia darbinė veikla, kurios tikslas yra šis tas dau- 
giau nei vien tik pragyvenimas, miestuose prasidėjo kur 
kas anksčiau, nei ji išplito tarp kaimo gyventojų. Jei tik 
neturtingas žemdirbys, spaudžiamas baudžiavos prievo- 
lių, sukaupdavo nors kiek turto, jis natūraliai kuo rū- 
pestingiausiai nuslėpdavo jį nuo savo šeimininko, ku- 
riam antraip tas turtas būtų priklausęs, ir pasinaudojęs 
pirma pasitaikiusia galimybe sprukdavo į miestą. Tų lai- 
kų teisė buvo tokia atlaidi miesto gyventojams ir taip 
troško sumažinti didikų valdžią kaimiečiams, kad jei bėg- 
lys sugebėdavo vienerius metus išbūti mieste pasislėpęs 
nuo savo pono persekiojimo, jis tapdavo laisvas visiems 
laikams. Taigi bet koks turtas, susikaupdavęs darbštes- 
niųjų kaimo gyventojų rankose, natūraliai rasdavo prie- 
globstį miestuose, tose vienintelėse priebėgose, kurios 
užtikrindavo turto saugumą jį įsigijusiam žmogui. 

Žinoma, miestiečiai galiausiai visuomet turi įsigyti 
savo pragyvenimo reikmenis ir visas savo darbinės veik- 
los medžiagas bei priemones iš kaimo. Bet miesto, esan- 

čio prie jūros ar laivybinės upės pakrantėje, gyventojai 
nėra priversti įsigyti tuos daiktus iš kaimyninių apylin- 
kių. Jų pasirinkimas kur kas platesnis, medžiagas jie gali 
atsivežti iš tolimiausių pasaulio kampelių mainais už sa- 
vos gamybos produktus ar gabendami prekes iš vienos 
tolimos šalies į kitą ir keisdami vienos jų gaminius į ki- 
tos gaminius. Šitaip miestas gali labai praturtėti ir su- 
klestėti, nors ne tik gretimi kaimai, bet ir šalys, su ku- 
riomis jis prekiauja, skursta ir menksta. Kiekviena iš 
tų šalių atskirai miestui galbūt išgalėtų teikti tik mažy- 
tę pragyvenimo reikmenų ar jo veiklai reikalingos pa- 
klausos dalį, bet visos kartu jos įstengia suteikti gausy- 
bę tiek pragyvenimo reikmenų, tiek užsakymų. Vis dėlto 
siaurame tų laikų prekybos rate buvo ir kelios turtin- 
gos bei darbščios šalys. Tokia buvo Graikijos imperija 
per visą savo gyvavimo laikotarpį, Saracėnų imperija val- 
dant Abasidams. Toks buvo ir Egiptas, iki jį nukariavo 
turkai, dalis Berberijos pakrantės ir visos maurų valdo- 
mos Ispanijos provincijos. 

Reikia manyti, kad Italijos miestai pirmieji Europo- 
je pasiekė aukštą gerovės lygį dėl prekybos. Italija bu- 
vo to meto pažengusios ir civilizuotos pasaulio dalies cen- 
tre. Greta viso kito, kai kurių Italijos miestų pažangą 
nepaprastai paskatino ir kryžiaus žygiai, nors sunioko- 
dami didžiules sankaupas ir išnaikindami gyventojus jie 
neišvengiamai sulėtino didesnės Europos dalies vystymą- 
si. Didžiulės armijos, iš visų kraštų žygiavusios užkariau- 
ti Šventosios Žemės, ypač pagyvino Venecijos, Genujos 
ir Pizos laivybą, nes jas kartkartėmis reikėdavo ten pluk- 
dyti ir nuolat aprūpinti maisto atsargomis. Šie miestai 
buvo, jei galima taip pasakyti, tų armijų intendantai, o 
pats destruktyviausias siautėjimas, užgriuvęs Europos 
tautas, buvo tų respublikų gerovės šaltinis. 

Prekybos miestų gyventojai, iš turtingiausių šalių 
įveždami geresnius gaminius bei daug kainuojančias 

prabangos prekes, patenkino stambiųjų savininkų tuš- 
tybę, - šie noriai jas pirko už didelius iš savo žemės 
gaunamos neapdorotos produkcijos kiekius. Taigi tais 
laikais didesnės Europos dalies prekyba iš esmės susi- 
dėjo iš jų nuosavos neapdorotos produkcijos mainų į la- 
biau civilizuotų tautų pagamintas prekes. Antai Angli- 
jos vilna buvo mainoma į Prancūzijos vynus bei 
puošnius audeklus iš Flandrijos, lygiai kaip šiandien 
Lenkijos javai keičiami į Prancūzijos vynus ir konjakus 
ar Prancūzijos bei Italijos šilkus ir aksomus. 

Šitokiu būdu šalyse, kuriose anksčiau nebuvo gami- 
namos sudėtingesnės bei aukštos kokybės prekės, užsie- 
nio prekyba paskatino tų gaminių poreikį. Bet kai po- 
mėgis vartoti prabangos prekes išplito tiek, kad sukūrė 
nemažą jų paklausą, pirkliai, norėdami sumažinti per- 
vežimo kaštus, natūraliai stengėsi įsteigti nors kiek tas 
prekes gaminančių manufaktūrų ir savo šalyje. Taip at- 
sirado pirmosios manufaktūros, gaminusios prekes toli- 
majai prekybai, įkurtos, kaip galima spręsti, vakarinė- 
se Europos provincijose po Romos imperijos žlugimo. 
Reikia pažymėti, kad nebuvo didesnės šalies, kurioje ne- 
būtų buvę ar kuri būtų galėjusi išsilaikyti be joje vei- 
kiančių kurios nors rūšies manufaktūrų; ir kai sakoma, 
kad vienoje ar kitoje iš tokių šalių nėra manufaktūrų, 
tai visada reikia suprasti taip, kad nėra tokių, kuriose 
gaminamos aukštesnės kokybės ir sudėtingesnės arba 
tolimajai prekybai skirtos prekės. Kiekvienoje didesnė- 
je šalyje tiek daugumos gyventojų drabužiai, tiek jų na- 
mų apyvokos reikmenys yra vietinės gamybos. Netur- 
tingose šalyse, apie kurias paprastai sakoma, kad jose 
nėra manufaktūrų, tai dar labiau įprasta nei turtingo- 
se, kurios laikomos turinčiomis daug manufaktūrų. Pas- 
tarosiose žemesniųjų gyventojų sluoksnių drabužiai bei 
namų apyvokos daiktai kur kas dažniau bus pagaminti 
užsienyje nei pirmosiose. 

Tolimajai prekybai gaminančios manufaktūros įvai- 
riose šalyse, kaip atrodo, buvo įkuriamos dviem skirtin- 
gais būdais. 

Kartais jos būdavo įkuriamos jau anksčiau minėtu bū- 
du, impulsyviai, jei galima taip pasakyti, panaudojant 
sankaupas atskirų pirklių bei įmonininkų, kurie jas 
įsteigė mėgdžiodami kurias nors tokio pat pobūdžio už- 
sienio manufaktūras. Todėl tokios manufaktūros yra už- 
sienio prekybos vaisius, ir būtent tokios buvo senosios 
šilko, aksomo ir brokato audyklos, klestėjusios Lukoje 
tryliktajame amžiuje. Jas iš ten ištrėmė vieno iš Machia- 
velli'o herojų, Castruccio Castracani'o, tironija. 1310 me- 
tais iš Lukos buvo išvaryta devyni šimtai šeimų, iš ku- 
rių trisdešimt viena persikėlė į Veneciją ir pasisiūlė ten 
pradėti šilko gamybą. Jų pasiūlymas buvo priimtas, joms 
buvo suteikta daug privilegijų, ir su trimis šimtais dar- 
bininkų jos pradėjo gamybą". Tokios pat, regis, buvo ir 
aukštos kokybės audinių manufaktūros, senovėje kles- 
tėjusios Flandrijoje, o Elžbietos valdymo pradžioje pra- 
dėjusios rastis Anglijoje; tokios yra ir dabartinės šilko 
manufaktūros Lione bei Spitalfildse. Šitokiu būdu įsteig- 
tos manufaktūros, būdamos užsienio manufaktūrų imi- 
tacija, dažniausiai naudoja ir užsienines medžiagas. Kai 
buvo įkurta manufaktūra Venecijoje, medžiagos jai bu- 
vo gabenamos iš Sicilijos ir Levanto. Senesnioji Lukos 
manufaktūra taip pat veikė apdorodama užsienio žalia- 
vas. Iki šešioliktojo amžiaus, kaip atrodo, šiaurinėje Ita- 
lijos pusėje šilkmedžių auginimas bei šilkaverpių veisi- 
mas dar nebuvo paplitę. Prancūzijoje ši veikla nebuvo 
žinoma iki pat Karolio IX valdymo. Flandrijos manufak- 
tūros daugiausia naudojo vilną iš Ispanijos ir Anglijos. 
Ispaniška vilna buvo žaliava ne apskritai pirmajai An- 
glijos vilnos manufaktūrai, bet pirmajai šioje šalyje, ga- 


6 Žr. Sandi, Istoria Civile de Vinezia, part ii, vol. I, p. 247, 
256. 

minusiai tolimajai prekybai. Liono šilko manufaktūroje 
didesnė pusė šiandien naudojamų žaliavų atvežama iš 
užsienio; tik ją įsteigus, užsieninė buvo visa ar beveik 
visa žaliava. Spitalfildso manufaktūroje išvis nebuvo nau- 
dojama angliška žaliava. Kadangi tokios manufaktūros 
paprastai įkuriamos pagal keleto asmenų sumanymus ir 
planus, jos atsiranda kartais pajūrio mieste, kartais — 
šalies gilumoje, nelygu kaip lėmė tų žmonių interesai, 
sprendimai ar užgaidos. 

Kartais tolimajai prekybai gaminančios manufaktūros 
išsiplėtoja natūraliai, taip sakant, savaime, palaipsniui 
gerinant tų šalyje gaminamų šiurkščių gaminių, be ku- 
rių gamybos visais laikais neapsieina net ir neturtingiau- 
si bei primityviausi kraštai, kokybę. Tokiose manufaktū- 
rose paprastai naudojamos vietinės žaliavos, ir jas, kaip 
atrodo, pirmiausia imta tobulinti bei gerinti tokiose že- 
myno gilumoje esančiose šalyse, kurios buvo nors ne to- 
liausiai, bet pakankamai atokiai nuo jūros pakrantės, o 
kartais ir nuo kitų laivybinių vandenų. Atokiau nuo jū- 
ros esanti šalis, kurios žemės natūraliai derlingos ir leng- 
vai dirbamos, pagamina didelį pragyvenimo reikmenų 
perviršį, palyginti su žemdirbių reikmėmis, o dėl sausu- 
mos transporto brangumo bei nepatogumo gabenti upė- 
mis tą perviršį dažnai sunku išvežti į užsienį. Taigi gausa 
lemia pigų pragyvenimą ir skatina tose apylinkėse įsikur- 
ti daugelį darbininkų, kurie pamato, kad čia jų darbas 
gali parūpinti jiems daugiau gyvenimui būtinų ir patogu- 
mus teikiančių dalykų nei kur kitur. Jie perdirba vieti- 
nes žaliavas ir iškeičia savo gaminius arba, kas yra tas 
pat, jų kainą į daugiau žaliavų bei pragyvenimo reikme- 
nų. Jie suteikia naują vertę tai perviršinei neapdorotos 
produkcijos daliai, sutaupydami jos gabenimo iki vandens 
ar į kokią nors tolimą prekyvietę išlaidas; mainais žem- 
dirbiams jie pateikia tai, kas jiems naudinga arba priim- 
tina, nes gaunama palankesnėmis nei iki tol sąlygomis. 
Žemdirbiai parduoda savo perviršinę produkciją už geres- 

nę kainą ir gali pigiau įsigyti jiems reikalingų gaminių. 
Šitaip jie ir skatinami, ir įgalinami didinti tą perviršinę 
produkciją toliau gerindami ir geriau įdirbdami žemę, ir 
kaip žemės derlingumas davė pradžią žaliavų perdirbi- 
mui, taip perdirbimo vystymasis savo ruožtu veikia žem- 
dirbystę ir dar labiau kelia žemės derlingumą. Perdirbė- 
jai pirmiausia aprūpina ūkininkus kaimynystėje, o 
vėliau, jų darbui gerėjant ir tobulėjant, ir tolimesnes rin- 
kas. Taip yra todėl, kad neperdirbtas žaliavas ar menkai 
apdirbtą produkciją vargiai apsimoka gabenti sausuma 
bent kiek tolimesniais atstumais, užtat tokias išlaidas 
lengvai padengia aukštesnės kokybės ir tobulesni gami- 
niai. Net nedidelio jų krovinio kaina dažnai prilygsta di- 
džiulio neperdirbtos žaliavos kiekio kainai. Pavyzdžiui, į 
aukštos kokybės audeklo rietimo, sveriančio vos aštuo- 
niasdešimt svarų, kainą įeina ne tik aštuoniasdešimties 
svarų vilnos kaina, bet kartais ir kelių tūkstančių svarų 
grūdų, reikalingų pragyventi įvairiems vilnos apdorojimo 
darbininkams ir jų tiesioginiams darbdaviams, kaina. Ši- 
taip grūdai, kuriuos būtų sunku išvežti į užsienį jų na- 
tūraliu pavidalu, faktiškai išgabenami gatavo gaminio pa- 
vidalu ir gali lengvai pasiekti tolimiausius pasaulio 
kampelius. Taip natūraliai ir tarsi savaime išaugo Lidso, 
Halifakso, Šefildo, Birmingamo ir Vulverhamptono ma- 
nufaktūros. Tokios manufaktūros yra žemdirbystės pa- 
darinys. Šiuolaikinėje Europos istorijoje jos paprastai 
plėtojosi ir tobulėjo vėliau nei tos, kurios atsirado dėl 
užsienio prekybos poveikio. Anglija aukštos kokybės au- 
dinių iš ispaniškos vilnos gaminimu pagarsėjo daugiau 
nei šimtmečiu anksčiau, negu bet kuri iš minėtų kles- 
tinčių manufaktūrų ėmė tiekti užsienio prekybai tinkan- 
čią produkciją. Pastarosios galėjo plėstis ir tobulėti tik 
plėtojantis ir tobulėjant žemdirbystei, o tai buvo pasku- 
tinė ir svarbiausia užsienio prekybos ir jos tiesiogiai 
įkurtų manufaktūrų pasekmė, kurią aš dabar imsiuosi 
paaiškinti. 

KAIP MIESTŲ PREKYBA 
PRISIDĖJO PRIE KAIMO PAZŽANGOS 


Prekybos ir manufaktūrų miestų augimas bei turtai 
prisidėjo prie jų kaimynystėje esančių kaimų pažangos 
ir augimo trimis skirtingais būdais. 

Pirma, suteikdami plačią ir imlią rinką iš kaimo gau- 
namai neapdorotai produkcijai, miestai skatino žemės 
dirbimą bei tolesnį gerinimą. Šis palankus poveikis netgi 
neapsiribojo vien miestus supančiais kaimais, bet aprė- 
pė visus kraštus, su kuriais jie vykdė savo sandorius. 
Miestai teikė rinką daliai visų tų kraštų neapdorotos arba 
apdorotos produkcijos ir tuo skatino jų visų darbinę veik- 
lą ir pažangą. Tačiau tų miestų apylinkės neišvengiamai 
gaudavo didžiausią naudą iš šios rinkos. Mažiau mokė- 
dami už žaliavų gabenimą, prekiautojai galėjo daugiau 
mokėti žemdirbiams ir kartu pateikti jas vartotojams 
taip pat pigiai, kaip ir atvežtąsias iš toli. 

Antra, miesto gyventojai įgytą turtą dažnai panaudo- 
davo pirkti parduodamai žemei, kurios didelė dalis ne- 
retai būdavo nedirbama. Įprasta, kad pirkliai siekia tapti 
dvarininkais, ir kai jais tampa, jie paprastai būna geriau- 
si novatoriai. Pirklys įpratęs skirti savo pinigus iš es- 
mės pelningiems projektams, o paprastas dvarininkas 
dažniausiai įpratęs juos išleisti. Pirmasis dažnai regi, 
kaip jo pinigai išeina ir grįžta su pelnu; antrasis, kai kar- 
tą sujais išsiskiria, labai retai kada tikisi vėl išvysti nors 

dalį jų. Tokie skirtingi įpročiai natūraliai daro įtaką jų 
nusiteikimui ir nuostatoms bet kokioje darbinėje veik- 
loje. Pirklys paprastai yra pasitikintis savimi įmoninin- 
kas, dvarininkas - neryžtingas. Pirmasis nebijo iškart 
pakloti didelę sumą savo žemės pagerinimui, kai mato 
galimybę pakelti jos vertę proporcingai išlaidoms. Ant- 
rasis, jei turi kokį nors kapitalą, kas ne visada pasitai- 
ko, retai kada išdrįsta jį taip panaudoti. Jei jis ir užsii- 
ma žemės gerinimu, tai paprastai daro įdėdamas ne 
kapitalą, o tik tai, ką gali sutaupyti iš metinių pajamų. 
Visi, kuriems yra tekę gyventi prekybos mieste, apsup- 
tame menkai dirbamų žemių, dažnai galėjo pastebėti, 
kaip smarkiai pirklių veiksmai savo energingumu pra- 
noksta paprastų dvarininkų veiksmus. Tvarkos, taupu- 
mo, dėmesingumo įgūdžiai, kuriuos pirkliui savaime su- 
formuoja prekybinė veikla, taip pat įgalina jį kur kas 
pelningiau ir sėkmingiau vykdyti bet kokį žemės geri- 
nimo projektą. 

Trečias, paskutinis, dalykas - prekyba bei manufak- 
tūros palaipsniui įdiegė tvarką ir gerą valdymą, o kartu 
užtikrino kaimo gyventojų, kurie iki tol gyveno beveik 
nuolatinio karo su kaimynais padėtyje ir vergiškai pr1i- 
klausė nuo savo ponų, asmens laisvę ir saugumą. Nors 
mažiausiai pastebėtas, šis dalykas, be jokių abejonių, sa- 
vo pasekmėmis yra pats svarbiausias. Ponas Hume'as, 
kiek aš žinau, yra vienintelis autorius, iki šiol atkrei- 
pęs į tai dėmesį. 

Kai šalyje nėra nei užsienio prekybos, nei kokią nors 
sudėtingesnę produkciją gaminančių manufaktūrų, stam- 
bus žemvaldys, neturėdamas į ką iškeisti didesnę jo že- 
mės duodamos produkcijos dalį, viršijančią žemdirbių 
pragyvenimui būtiną kiekį, viską suvartoja savo kaimiš- 
kai vaišinguose namuose. Jei tos perviršinės produkci- 
jos pakanka išlaikyti šimtui ar tūkstančiui žmonių, tai 
vienintelis būdas jam ją panaudoti ir bus išlaikyti šimtą 

ar tūkstantį žmonių. Todėl jį visąlaik supa gausybė dva- 
riškių bei išlaikytinių, kurie, neturėdami kuo atsimokėti 
už išlaikymą, tačiau nevaržomai naudodamiesi jo dosnu- 
mu, turi jam paklusti, lygiai kaip kareiviai privalo pa- 
klusti jiems algą mokančiam valdovui. Europoje prieš iš- 
plintant prekybai bei manufaktūroms turtingųjų ir 
didžiūnų, nuo valdovo iki nežymiausio barono, vaišingu- 
mas pranoko viską, ką galime išvysti šiandien. Vilhel- 
mas Rudasis kaip valgomuoju naudojosi Vestminsterio 
rūmais, ir šie dažnai, regis, būdavo ne per dideli jo svi- 
tai. Kai Thomas Becketas šviežiu šienu ar meldais iš- 
klojo savo menės grindis, kad riteriai ir dvarininkai, ku- 
riems neužteko kėdžių ar suolų, sėsdamiesi valgyti ant 
grindų neišsiteptų savo prabangių drabužių, tai buvo pa- 
laikyta jo didybės požymiu. Apie Voriko grafą pasakoja- 
ma, kad šis savo įvairiuose dvaruose kasdien vaišinda- 
vo trisdešimt tūkstančių žmonių, ir nors skaičius šiuo 
atveju yra galbūt kiek perdėtas, tačiau jis vis vien turė- 
jo būti labai didelis, jei davė pagrindą tokiam padaugi- 
nimui. Dar ne taip seniai beveik tokio pat pobūdžio vai- 
šingumas buvo paplitęs įvairiose Škotijos aukštumų 
vietovėse. Panašu, kad tai bendra visoms tautoms, ku- 
rioms mažai žinomos prekyba ir manufaktūros. „Esu ma- 
tęs, - sako daktaras Pocockas, - kaip vienas Arabijos šei- 
chas, atvykes į miestą parduoti galvijų, pietauja gatvėje 
ir kviečia visus praeivius, net ir paprasčiausius elgetas, 
sėstis šalia jo ir vaišintis drauge.“ 

Patys žemdirbiai visais atžvilgiais buvo taip pat pri- 
klausomi nuo žemvaldžio, kaip ir dvariškiai. Netgi tie, 
kurie nebuvo baudžiauninkai, buvo nuomininkai be pa- 
stovios sutarties, mokėję rentą nepriklausomai nuo jų 
dirbamos žemės teikiamo išlaikymo. Krona, pusė kro- 
nos, avis ar ėriukas prieš kiek laiko Škotijos aukštumų 
vietovėse buvo įprastinė renta už žemę, išmaitinusią visą 
šeimą. Kai kur taip yra iki šiol, ir už pinigus ten šiuo 

metu nenusipirksi daugiau daiktų nei kitose vietose. 
Kur nors kaime, kur dideliame dvare gaunamos produk- 
cijos perviršį turi suvartoti pats dvaras, savininkui ne- 
retai bus patogiau, kad dalis to perviršio būtų suvartota 
toliau nuo jo namų, su sąlyga, kad tie vartotojai yra jam 
tokie pat pavaldūs, kaip ir jo dvariškiai ar namų tarnai. 
Tokiu atveju jo netrikdys nei pernelyg gausi svita, nei 
per didelė šeimyna. Nuomininkas be pastovios sutarties, 
kuris naudojasi žeme, pakankama šeimai išlaikyti, už 
vos didesnę nei minimali rentą, yra taip pat priklauso- 
mas nuo žemvaldžio, kaip ir bet kuris tarnas ar dvariš- 
kis, ir privalo jam paklusti beveik be išlygų. Kaip žem- 
valdys maitina tarnus ir dvariškius savo namuose, lygiai 
taip pat jis maitina savo nuomininkus jų namuose. Tiek 
vieni, tiek kiti pragyvena iš jo dosnumo, 0 tos gerovės 
testinumas priklauso nuo jo malonės. 

Senovės didikų galybė ir rėmėsi valdžia, kurią stam- 
būs žemvaldžiai neišvengiamai tokiomis sąlygomis turėjo 
savo nuomininkams ir išlaikytiniams. Visiems, gyvenu- 
siems jų dvaruose, taikos metu jie būtinai tapdavo tei- 
sėjais, karo metu - karvedžiais. Savo valdose jie pajėgė 
išlaikyti tvarką ir vykdyti teisingumą, kadangi bet ku- 
ris jų ten galėjo nukreipti visų gyventojų jėgas prieš vie- 
no iš jų neteisingumą. Joks kitas asmuo neturėjo pakan- 
kamai valdžios palaikyti tvarką ir teisingumą. Ypač 
karalius. Tais senais laikais jis buvo ne ką daugiau nei 
stambiausias žemvaldys savo valdose, kuriam bendros 
gynybos nuo bendrų priešų vardan kiti stambūs žemval- 
džiai reiškė tam tikrą pagarbą. Norėdamas priversti su- 
mokėti nedidelę skolą stambaus žemvaldžio valdose, kur 
visi gyventojai ginkluoti ir įpratę veikti ranka rankon, 
karalius, jei jis, kliaudamasis savo autoritetu, būtų pa- 
bandęs tai daryti, būtų turėjęs įdėti beveik tiek pat pa- 
stangų, kaip ir siekdamas numalšinti pilietinį karą. To- 
dėl jis buvo priverstas perleisti įstatymų vykdymo 


471 


TREČIA KNYGA 


priežiūrą didesnėje šalies dalyje tiems, kurie buvo pajė- 
gūs tai daryti; ir dėl tos pačios priežasties jis turėjo pa- 
tikėti vadovavimą šalies liaudies kariuomenei tiems, ku- 
riems ta kariuomenė paklusdavo. 

Klaidinga įsivaizduoti, kad ta ar kita teritorinė juris- 
dikcija kilo iš feodalinės teisės. Ne tik aukščiausioji ci- 
vilinė ir baudžiamoji jurisdikcija, bet ir galia surinkti ka- 
riuomenę, kaldinti monetas ir netgi leisti potvarkius savo 
valdiniams valdyti - visos šios teisės priklausė stambie- 
siems žemvaldžiams kaip alodas, be jokių prievolių, ke- 
lis šimtus metų prieš pirmąkart paminint patį feodali- 
nės teisės pavadinimą Europoje. Iki užkariavimo saksų 
didikų galios ir teisės Anglijoje, kaip atrodo, buvo tokios 
pačios, kaip ir bet kurio normandų didiko po jo. Tačiau 
manoma, kad iki užkariavimo feodalinė teisė nebuvo ta- 
pusi paprotine Anglijos teise. O tai, kad aukštiems Pran- 
cūzijos didikams kuo plačiausia suvereni valdžia bei teis- 
minės galios priklausė jau gerokai anksčiau, nei šioje 
šalyje buvo įvesta feodalinė teisė, mums nekelia jokių 
abejonių. Ta valdžia ir teisminės galios neišvengiamai 
kilo iš ką tik nupasakotos tų asmenų turtinės padėties 
bei papročių. Nenuklysdami į tolimą Prancūzijos ar An- 
glijos monarchijų praeitį, gerokai vėlesniais laikais taip 
pat galime rasti daugybę įrodymų, kad tokios priežas- 
tys neišvengiamai sukelia tokias pasekmes. Dar nepra- 
ėjo nė trisdešimt metų nuo to laiko, kai Cameronas iš 
Lochielio, dvarininkas iš Lochabaro Škotijoje, be jokio 
įstatyminio pagrindo, nebūdamas, kaip juos tuomet va- 
dino, karalystės lordas ir netgi pagrindinis žemių nuo- 
mininkas, o tik Argailio kunigaikščio vasalas, ir nebū- 
damas netgi taikos teisėjas, vis vien vykdė aukščiausią 
baudžiamąją jurisdikciją savo žmonių atžvilgiu. Sakoma, 
kad jis tai darė labai nešališkai, nors ir be jokių teismi- 
nių formalumų; ir labai gali būti, kad tais laikais to krašto 
padėtis privertė jį imtis tokios valdžios viešajai tvarkai 

palaikyti. Šis dvarininkas, kurio metinė renta niekuo- 
met neviršijo penkių šimtų svarų, 1745 metais į sukili- 
mą atsivedė aštuonis šimtus savo žmonių. 

Feodalinės teisės įvedimas anaiptol neišplėtė nepri- 
klausomų aukštųjų didikų valdžios, tai veikiau galima 
laikyti bandymu ją apriboti. Ši teisė nustatė apibrėžtą 
pavaldumą, susijusį su ilga virtine prievolių ir pareigų, 
pradedant karaliumi ir baigiant smulkiausiu savininku. 
Kol žemės savininkas nepilnametis, jo renta kartu su 
jo žemių valdymu atitenka jam artimiausiam aukštes- 
niajam didikui, taigi stambiųjų žemvaldžių atveju viskas 
pereina karaliui, kuris tampa atsakingas už globotinio 
išlaikymą bei lavinimą ir kuris, naudodamasis savo kaip 
globėjo valdžia, buvo laikomas turinčiu teisę apvesdinti 
globotinį, su sąlyga, kad vedybos atitiktų pastarojo luo- 
mą. Bet nors feodalinė teisė ir turėjo stiprinti karaliaus 
valdžią ir susilpninti stambiųjų žemvaldžių galias, jos toli 
gražu nepakako tvarkai šalyje ir tinkamam gyventojų 
valdymui užtikrinti, nes ji neįstengė pakankamai pakeis- 
ti tos nuosavybės ir papročių padėties, kuri tą netvarką 
kėlė. Valdžios galia tebebuvo, kaip ir iki tol, pernelyg 
silpna viršūnėje ir pernelyg stipri žemutinėse grandyse, 
ir pernelyg stipri pastarųjų galia lėmė viršūnių silpnu- 
mą. Įvedus feodalinį pavaldumą, karalius, kaip ir anks- 
čiau, nepajėgė nuslopinti aukštųjų didikų savivalės. Jie 
ir toliau kada panorėję skelbė nesiliaujančius karus vie- 
nas kitam ir labai dažnai - karaliui; ir neapsaugota ša- 
lis, kaip ir seniau, tebebuvo prievartos, plėšimų ir ne- 
tvarkos kraštas. 

Tačiau tai, ko nepajėgė padaryti jokia feodalinių ins- 
titucijų prievarta, palaipsniui įgyvendino tyli ir nejun- 
tama užsienio prekybos bei manufaktūrų veikla. Ji pa- 
mažu parūpino stambiesiems žemvaldžiams tai, į ką jie 
galėjo iškeisti visą savo žemių produkcijos perviršį ir kuo 
jie galėjo naudotis patys, nesidalydami nei su nuominin- 

kais, nei su išlaikytiniais. Viskas mums ir nieko kitiems, 
regis, visais amžiais buvo apgailėtina žmonijos galingų- 
jų taisyklė. Taigi, kai tik jie rado būdą, kaip visą savo 
rentos vertę suvartoti patiems, nebeliko jokių ketinimų 
dalytis ja su kitais. Gali būti, jog mainais už porą dei- 
mantinių sagčių ar ką nors kita, taip pat tuščia ir ne- 
naudinga, jie atiduodavo metinį tūkstančio žmonių išlai- 
kymą, tai yra metinio tūkstančio žmonių išlaikymo 
kainą, o drauge ir visą tos vertės jiems teikiamą svorį 
bei valdžią. Tačiau sagtys juk tapdavo vien jų, jie nesi- 
dalydavo jomis su jokia kita žmogiškąja būtybe, o išlai- 
daudami ankstesniuoju būdu jie dalytųsi ta verte su ma- 
žiausiai tūkstančiu žmonių. Todėl tiems, kurie turėdavo 
rinktis, šis skirtumas neabejotinai buvo lemiamas, tai- 
gi, patenkindami pačią vaikiškiausią, niekingiausią bei 
savanaudiškiausią iš visų tuštybių, stambieji žemvaldžiai 
palaipsniui neteko visos savo galios bei valdžios. 
Šalyje, kurioje nėra nei užsienio prekybos, nei sudė- 
tingesnių manufaktūrų, dešimties tūkstančių svarų me- 
tines pajamas gaunantis savininkas negali gerai jų pa- 
naudoti jokiu kitu būdu, kaip tik išlaikydamas, tarkime, 
tūkstantį šeimų, dėl to neišvengiamai esančių jo val- 
džioje. Dabartinėje Europos situacijoje dešimt tūkstan- 
čių svarų per metus gaunantis asmuo gali išleisti - tai 
jis paprastai ir daro - visas savo pajamas tiesiogiai neiš- 
laikydamas nė dvidešimties žmonių ar neturėdamas sa- 
vo žinioje daugiau nei dešimties to nevertų liokajų. Ne- 
tiesiogiai jis, galimas dalykas, išlaiko tiek pat ar net 
daugiau žmonių nei išlaidaudamas ankstesniuoju būdu. 
Taip yra todėl, kad nors brangių prekių, į kurias jis iš- 
keičia visas savo pajamas, kiekis labai mažas, žmonių, 
prisidėjusių prie jų gamybos bei ruošimo, skaičius neiš- 
vengiamai turi būti labai didelis. Didelė tų prekių kaina 
paprastai susidaro iš visų tų žmonių darbo užmokesčio 
bei visų jų tiesioginių darbdavių pelno. Mokėdamas tokią 

kainą, tas žemvaldys netiesiogiai sumoka visus tuos at- 
lyginimus ir pelnus, taip netiesiogiai prisidėdamas prie 
visų darbininkų ir jų darbdavių išlaikymo. Tačiau jo įna- 
šas paprastai sudaro labai mažą kiekvieno jų pajamų da- 
lį, labai nedaugelio galbūt dešimtąją, daugelio - mažes- 
nę nei šimtąją, kai kurių mažesnę nei tūkstantąją ar 
netgi mažesnę nei dešimttūkstantąją metinių pajamų 
dalį. Taigi nors jis ir prisideda prie jų visų išlaikymo, vi- 
si jie yra daugiau ar mažiau nuo jo nepriklausomi, ka- 
dangi paprastai gali išsiversti ir be jo. 

Kai stambieji žemvaldžiai savo pajamas skiria nuo- 
mininkų ir dvariškių išlaikymui, kiekvienas jų visiškai 
išlaiko visus savo nuomininkus ir visus savo dvariškius. 
Tačiau kai jie pajamas išleidžia išlaikydami pirklius bei 
amatininkus, jie visi drauge tikriausiai išlaiko tiek pat 
ar, atsižvelgiant į nuo kaimiškojo svetingumo neatsie- 
jamą švaistymą, netgi daugiau žmonių nei prieš tai. Ta- 
čiau kiekvienas jų atskirai dažniausiai prisideda prie 
kiekvieno atskiro individo išlaikymo tik labai maža da- 
limi. Kiekvienas pirklys ar amatininkas užsidirba pra- 
gyvenimą ne iš vieno, 0 iš šimto ar tūkstančio skirtin- 
gų pirkėjų. Todėl nors tam tikru požiūriu jis pajamas 
gauna iš jų visų, jis nėra visiškai priklausomas nė nuo 
vieno iš pirkėjų. 

Žemvaldžių asmeninėms išlaidoms palaipsniui didė- 
jant, neišvengiamai taip pat palaipsniui mažėjo jų dva- 
riškių skaičius, kol pagaliau jų buvo visiškai atsisakyta. 
Dėl tos pačios priežasties žemės savininkai po truputį 
atsisakė ir nereikalingos savo nuomininkų dalies. Ūkiai 
buvo padidinti, ir juose gyvenančių žmonių, nepaisant 
nepasitenkinimo dėl gyventojų skaičiaus mažėjimo, li- 
ko tik tiek, kiek buvo būtina dirbti žemei, atsižvelgiant 
į netobulą tų laikų žemdirbystę ir jos pažangą. Atsikra- 
tęs nereikalingų burnų ir išreikalaudamas iš žemdirbio 
visą ūkio vertę, žemės savininkas gaudavo didesnį per- 

viršį arba, kas yra tas pat, to didesnio perviršio kainą, 
kurią panaudoti savo labui, kaip jis darė su kita dalimi, 
negaišdami sudarė sąlygas pirkliai bei manufaktūrinin- 
kai. Dėl tos pačios priežasties jis troško labiau padidinti 
žemės rentą, nei leido jos esama būklė. Jo nuominin- 
kai galėjo su tuo sutikti tik su viena sąlyga - kad jų dir- 
bama žemė išliktų jų rankose tiek metų, kiek jų gali pri- 
reikti, kad su kaupu atsipirktų visos lėšos, įdėtos į jos 
tolesnį gerinimą. Brangiai kainuojanti žemvaldžio tuš- 
tybė vertė jį sutikti su šia sąlyga; taip atsirado ilgalai- 
kės nuomos sutartys. 

Netgi nuomininkas be pastovios sutarties, sumokan- 
tis visą žemės vertę, nėra visiškai priklausomas nuo že- 
mės savininko. Piniginė nauda, kurią jie gauna vienas 
iš kito, yra abipusė ir vienoda, ir tarnaudamas savinin- 
kui toks nuomininkas nerizikuos nei savo gyvenimu, nei 
turtu. Bet jei jo nuoma ilgalaikė, jis yra visiškai nepri- 
klausomas; tada žemvaldys negali tikėtis iš jo nė ma- 
žiausios paslaugos, išskyrus tai, kas aiškiai aptarta nuo- 
mos sutartyje arba ką daryti įpareigoja įprasti ir visiems 
žinomi šalies įstatymai. 

Nuomininkams šitaip tapus nepriklausomiems, o iš- 
laikytinių atsisakius, stambieji žemvaldžiai daugiau ne- 
begalėjo kištis į nustatytą teisingumo vykdymą ar 
drumsti krašto ramybę. Pardavę savo pirmagimystės tei- 
sę ne už viralo dubenėlį bado ir nepriteklių metu kaip 
Ezavas, bet, išlepinti pertekliaus, už dailius mažmožius 
ir niekniekius, labiau tinkančius vaikams džiaugtis nei 
būti rimtais vyrų siekiniais, jie tapo tokie pat nereikš- 
mingi, kaip ir bet kuris turtingesnis miesto amatinin- 
kas ar prekiautojas. Kaime, kaip ir mieste, įsigalėjo nu- 
statytas valdymas, ir tiek vienur, tiek kitur niekas 
neturėjo pakankamai galios jį sutrikdyti. 

Galbūt tai nesusiję su čia nagrinėjamu klausimu, ta- 
čiau negaliu susilaikyti nepažymėjęs, kad prekiaujančio- 

se šalyse itin reta labai senų šeimų, turinčių didžiulius 
žemės plotus, kurie karta po kartos pereina iš tėvo sū- 
nui. Ir priešingai, šalyse, kur mažai išplitusi prekyba, 
tokiose kaip Velsas ar Škotijos aukštumos, tokių šeimų 
gausu. Arabų istorijos, kaip galima spręsti, visos pilnos 
genealogijų, o vienoje iš tokių istorijų, parašytoje vieno 
totorių chano ir išverstoje į keletą Europos kalbų, be- 
veik nieko kito ir nėra; tai įrodymas, kad tose tautose 
senos šeimos yra įprastas reiškinys. Šalyse, kur turtin- 
gas asmuo savo pajamas gali išleisti vieninteliu būdu - 
išlaikydamas tiek žmonių, kiek pajėgia, jis nebus linkęs 
viską iššvaistyti, ir jo dosnumas, kaip atrodo, retai ka- 
da taip įsismarkauja, kad skatintų jį išlaikyti daugiau 
nei pajėgtų. Tačiau ten, kur turtingas asmuo didžiąją sa- 
vo pajamų dalį išleidžia savo paties reikmėms, jis daž- 
nai neriboja išlaidų, kadangi dažnai neribota būna jo tuš- 
tybė arba savimeilė. Todėl prekybinėse šalyse turtas, 
nepaisant griežčiausių įstatymų, ribojančių jo švaistymą, 
labai retai kada ilgai lieka toje pačioje šeimoje. Ir prie- 
šingai, primityviose tautose turtas dažnai lieka šeimoje 
be jokio įstatyminio reguliavimo, kadangi piemenų tau- 
tose, tokiose kaip totoriai ar arabai, vartotojiškas jų nuo- 
savybės pobūdis visą tokį reguliavimą neišvengiamai pa- 
daro neįmanomą. 

Taigi neapsakomą svarbą visuotinei gerovei turėju- 
sį perversmą įvykdė dvi skirtingos žmonių klasės, ne- 
turėjusios nė menkiausio ketinimo tarnauti bendram la- 
bui. Didžiųjų žemvaldžių vienintelis motyvas buvo 
patenkinti vaikiškiausią tuštybę. Kur kas mažiau juo- 
kingi pirkliai bei amatininkai veikė paprasčiausiai vien 
siekdami sau naudos ir vadovaudamiesi smulkių pre- 
kiautojų taisykle - išspausti skatiką iš visko, iš ko tik 
įmanoma. Nei vieni, nei kiti nesuvokė ir nenumatė, ko- 
kį didelį perversmą palaipsniui daro pirmųjų kvailystės 
ir antrųjų darbštumas. 

Vadinasi, didžiojoje Europos dalyje miestų prekyba ir 
manufaktūros buvo ne žemdirbystės plėtros ir kaimo pa- 
žangos pasekmė, bet priežastis ir veiksnys. 

Tačiau tokia raida, priešinga natūraliam vystymuisi, 
neišvengiamai yra lėta ir negarantuota. Palyginkite lė- 
tą pažangą tose Europos šalyse, kurių gerovė didžiuliu 
mastu priklauso nuo prekybos ir manufaktūrų, su spar- 
čiu mūsiškių Šiaurės Amerikos kolonijų, kurių visa ge- 
rovė remiasi žemės ūkiu, turtėjimu. Didesnėje Europos 
dalyje gyventojų skaičius, kaip manoma, padvigubės ne 
greičiau nei per penkis šimtus metų. Apskaičiuota, kad 
keliose mūsų Šiaurės Amerikos kolonijose šis skaičius 
padvigubėja per dvidešimt ar dvidešimt penkerius metus. 
Europoje pirmagimystės teisė bei įvairios neterminuotos 
prievolės neleidžia išskaidyti didžiųjų žemės valdų, šitaip 
užkirsdamos kelią smulkių savininkų gausėjimui. Tačiau 
būtent smulkusis savininkas, pažįstantis kiekvieną savo 
žemės pėdą, žvelgiantis į ją su meile, kurią savaime įkve- 
pia nuosavybė, ypač jei ji nedidelė, ir dėl to su malonu- 
mu ne tik ją dirbantis, bet ir gražinantis, paprastai yra 
pats darbščiausias, protingiausias ir sėkmingiausias že- 
mės gerintojas. Be to, tie patys apribojimai už rinkos ri- 
bų laiko tiek daug žemės, kad kapitalo žemei pirkti vi- 
suomet yra daugiau nei žemės parduoti, todėl jei kas ir 
būna parduodama, tai visuomet monopolinėmis kaino- 
mis. Renta niekada neprilygsta už žemę sumokėtų pini- 
gų palūkanoms ir, be to, ją dar slegia inventoriaus tai- 
symo ir kitokios nenumatytos išlaidos, kurių niekad 
nebūna gaunant palūkanas. Visoje Europoje žemės įsigi- 
jimas yra pats nepelningiausias smulkaus kapitalo pa- 
naudojimas. Tiesa, vidutiniškai pasiturintis asmuo, se- 
natvėje pasitraukdamas iš verslo, kai kada nusprendžia 
įdėti savo nedidelį kapitalą pirkdamas žemės - kad su- 
stiprintų savo saugumą. Laisvųjų profesijų žmonės, pa- 
jamas gaudavę iš kito šaltinio, dažnai mėgsta tokiu bū- 

du apsaugoti savo santaupas. Tačiau jaunas žmogus, ku- 
ris, užuot ėmęsis verslo ar įgijęs kokią nors profesiją, pa- 
naudoja savo dviejų ar trijų tūkstančių svarų kapitalą 
nedideliam žemės lopiniui įsigyti ir jam dirbti, iš tiesų ga- 
li tikėtis labai laimingo ir labai nepriklausomo gyvenimo, 
tačiau privalo amžinai atsisveikinti su visomis viltimis 
sukaupti didelį turtą ar įgyti skambią šlovę, kuriuos jis, 
kaip ir kiti žmonės, būtų turėjęs galimybę pasiekti, jei 
savo kapitalą būtų panaudojęs kitaip. Be to, toks asmuo, 
nors ir negalėdamas pretenduoti tapti žemvaldžiu, daž- 
nai bjaurisi būti smulkiu ūkininku. Taigi mažas į rinką 
pakliūnančios žemės kiekis ir didelė žemės kaina nelei- 
džia daugelį kapitalų panaudoti tos žemės dirbimui bei 
gerinimui, kas kitokiu atveju būtų daroma. Šiaurės 
Amerikoje, priešingai, penkiasdešimties ar šešiasdešim- 
ties svarų sumos neretai pakanka norint pradėti dirbti 
žemę. Ten dirvonuojančios žemės įsigijimas bei dirbimas 
yra pelningiausias tiek smulkiausio, tiek stambiausio ka- 
pitalo panaudojimas ir tiesiausias kelias į visą turtą bei 
šlovę, kokius tik toje šalyje galima įgyti. Tiesa, kad to- 
kias žemes Šiaurės Amerikoje galima įsigyti beveik už 
dyka, tai yra už kainą, daug mažesnę nei jos teikiamų gė- 
rybių vertė, - Europoje ar, tiesą sakant, bet kurioje ša- 
lyje, kur visa žemė ilgą laiką buvo privati nuosavybė, tai 
yra neįmanoma. Bet jei mirus didelę šeimą turėjusiam 
žemvaldžiui jo valdos būtų paskirstytos po lygiai visiems 
jo vaikams, ta žemė greičiausiai būtų parduota. Į rinką 
patektų tiek daug žemės, kad ją parduoti monopolinėmis 
kainomis būtų nebeįmanoma. Laisvai susiklostanti tos 
žemės renta savo dydžiu priartėtų prie jai pirkti skirtų 
pinigų palūkanų, ir žemės įsigijimas galėtų būti toks pat 
pelningas smulkaus kapitalo įdėjimas, kaip ir kiti jo pa- 
naudojimo būdai. 

Anglija dėl savo dirvožemio natūralaus derlingumo, 
nepaprastai ilgos jūros pakrantės, palyginti su visos ša- 

lies plotu, ir daugybės ją vagojančių laivybinių upių, su- 
teikiančių galimybę naudotis vandens transportu netgi 
kai kurioms giliausiai šalyje esančioms vietovėms, tik- 
riausiai yra taip pat, kaip ir bet kuri kita didelė Euro- 
pos šalis, gamtos pritaikyta būti tinkama vieta užsienio 
prekybai, manufaktūroms, gaminančioms prekes toli- 
miems kraštams, ir viso to skatinamai pažangai. Be to, 
nuo pat Elžbietos valdymo pradžios Anglijos įstatymų 
leidyba buvo itin dėmesinga prekybos bei manufaktūrų 
interesams, ir faktiškai Europoje nėra kitos šalies, neiš- 
skiriant nė pačios Olandijos, kurios įstatymai apskritai 
būtų palankesni tokio pobūdžio darbinei veiklai. Todėl 
prekyba bei manufaktūros tuo laikotarpiu nuolat plėto- 
josi. Be abejo, žemės dirbimas bei gerinimas taip pat to- 
bulėjo, tačiau tai, kaip atrodo, vyko lėtai ir atsiliko nuo 
spartaus prekybos bei manufaktūrų augimo. Didžioji ša- 
lies žemių dalis tikriausiai jau turėjo būti dirbama dar 
iki Elžbietos įžengimo į sostą, ir labai ženkli žemių dalis 
vis dar lieka nedirbama, o dar didesnė dalis dirbama 
daug prasčiau nei galėtų būti. Tačiau Anglijos įstatymai 
globoja žemės ūkį ne tik netiesiogiai, skatindami preky- 
bą, bet ir teikdami kelias tiesiogines paskatas. Išskyrus 
nepriteklių metus, grūdų išvežimas yra ne tik neapmo- 
kestintas, bet ir skatinamas priemokomis. Vidutiniško 
derliaus metais grūdų įvežimas iš užsienio apdedamas 
tokiais muito mokesčiais, kad tai prilygsta uždraudimui. 
Įvežti gyvus galvijus, išskyrus iš Airijos, buvo draudžia- 
ma visais laikais, o ir draudimas įvežti iš Airijos buvo 
panaikintas tik pastaraisiais metais. Todėl žemdirbiai 
savo tėvynainių atžvilgiu turi dviejų svarbiausių žemės 
teikiamų gėrybių, duonos ir mėsos, monopolį. Tokios 
paskatos, nors, kaip aš pasistengsiu vėliau įrodyti, iš es- 
mės veikiau yra visiškai apgaulingos, pakankamai gerai 
parodo bent jau gerus įstatymų leidėjų ketinimus globo- 
ti žemės ūkį. Bet svarbiau už viską yra tai, kad Anglijos 

laisvieji valstiečiai yra tokie saugūs, tokie nepriklauso- 
mi ir tokie gerbiami, kokius tik juos gali padaryti įsta- 
tymas. Todėl jokioje kitoje šalyje, kur galioja pirmagi- 
mystės teisė, renkama dešimtinė ir kur, nors ir priešta- 
raujant įstatymų dvasiai, kai kuriais atvejais leidžiamos 
neterminuotos prievolės, žemdirbystė nėra skatinama 
labiau nei Anglijoje. Ir nepaisant visų tų aplinkybių, to- 
kia tebėra jos žemdirbystės būklė. Tai kas būtų buvę, 
jei įstatymai nebūtų tiesiogiai parėmę žemės ūkio, jei jį 
tik netiesiogiai skatintų prekybos plėtra ir laisvųjų vals- 
tiečių sąlygos būtų tokios pačios, kaip daugumoje kitų 
Europos šalių? Prabėgo jau daugiau nei du šimtai metų 
nuo Elžbietos valdymo pradžios - laiko tarpas, per kurį 
paprastai pasiekiamas klestėjimas. 

Prancūzija, kaip galima spręsti, turėjo gana išplėto- 
tą užsienio prekybą beveik šimtmečiu anksčiau, nei An- 
glija tapo prekiaujančia šalimi. Prancūzijos jūrų laivy- 
nas, tų laikų požiūriu, iki Karolio VIII ekspedicijos į 
Neapolį buvo gana didelis. Tačiau apskritai žemdirbys- 
tė ir žemės ūkio pažanga Prancūzijoje atsilieka nuo An- 
glijos. Tos šalies įstatymai niekada taip tiesiogiai neska- 
tino žemės ūkio plėtros. 

Gana išplėtota yra ir Ispanijos bei Portugalijos užsie- 
nio prekyba su kitais Europos kraštais, nors jų prekės 
gabenamos dažniausiai kitų šalių laivais. Su savo kolo- 
nijomis jos prekiauja nesikišant kitoms valstybėms, o dėl 
tų kolonijų turtingumo bei dydžio prekyba yra daug di- 
desnė. Tačiau ši prekyba nė vienoje iš tų šalių niekad 
nepaskatino bent kiek stambesnių tolimoms rinkoms ga- 
minančių manufaktūrų susikūrimo, ir didesnė abiejų ša- 
lių žemių dalis vis dar nedirbama. Portugalijos užsienio 
prekyba yra senesnė už bet kurios kitos didesnės Euro- 
pos šalies, išskyrus Italiją. 

Italija yra vienintelė didelė Europos šalis, kurios vi- 
sa teritorija buvo dirbama ir gerinama dėl užsienio pre- 

kybos ir tolimoms rinkoms gaminančių manufaktūrų. 
Jau iki Karolio VIII įsiveržimo Italijoje, pasak Guicciar- 
dini'o, kalnuočiausios ir skurdžiausios šalies dalys buvo 
dirbamos ne mažiau nei lygiausios ir derlingiausios. Pa- 
lanki šalies padėtis ir didelis tuo metu joje buvusių ne- 
priklausomų valstybių skaičius tikriausiai nemenkai pri- 
sidėjo prie šios visuotinės žemdirbystės. Tačiau nėra 
negalimas dalykas, kad, nepaisant šio apibendrinto vie- 
no protingiausių ir santūriausių šiuolaikinių istorikų pa- 
sakymo, Italijos žemdirbystė tuo metu nebuvo geresnė 
nei šiuo metu Anglijoje. 

Bet kurioje šalyje iš prekybos ir manufaktūrų įgytas 
kapitalas vis vien išlieka labai nepatikimas ir netvirtas 
turtas, kol jo dalis nėra apsaugoma panaudojant ją tos 
šalies žemių dirbimui bei gerinimui. Pirklys, kaip kaž- 
kas yra tikrai taikliai pasakęs, nebūtinai yra kurios nors 
konkrečios šalies pilietis. Jam tikrai nelabai svarbu, ku- 
rioje šalyje jis prekiauja; ir menkiausias nepasitenkini- 
mas pastūmės jį perkelti savo kapitalą, o su juo ir visą 
to kapitalo palaikomą darbinę veiklą iš vienos šalies į 
kitą. Apie jokią to kapitalo dalį negalima pasakyti, kad 
ji priklauso kuriai nors konkrečiai šaliai, kol jis nėra, 
taip sakant, paskleistas tos šalies paviršiuje, pastatuose 
ar ilgalaikėse investicijose į žemės gerinimą. Didelių tur- 
tų, priklausiusių, kaip pasakojama, daugumai Hanzos 
miestų, šiandien nėra likę nė žymės, išskyrus miglotas 
tryliktojo ir keturioliktojo šimtmečių istorijas. Netgi ne- 
aišku, kur buvo kai kurie iš tų miestų ir kuriems Euro- 
pos miestams priklauso jiems suteikti lotyniški pavadi- 
nimai. Tačiau nors penkioliktojo šimtmečio pabaigos ir 
šešioliktojo šimtmečio pradžios Italijos nesėkmės smar- 
kiai sumenkino Lombardijos ir Toskanos miestų preky- 
bą bei manufaktūras, šios šalys vis vien tebėra vienos 
tankiausiai apgyventų ir geriausiai įdirbamų Europoje. 
Flandrijos pilietiniai karai ir po jų įvestas Ispanijos val- 

dymas išgujo klestėjusią prekybą iš Antverpeno, Gento 
1r Briugės. Tačiau Flandrija tebėra vienas turtingiausių, 
geriausiai įdirbamų ir daugiausia gyventojų turinčių Eu- 
ropos kraštų. Paprasčiausi karų ar valdžių kaitos sukelti 
perversmai lengvai išsekina vien iš prekybos kylančios 
gerovės šaltinius. O turtas, sukuriamas esminio žemdir- 
bystės plėtojimo, yra kur kas patvaresnis, ir jį sunaikinti 
gali tik tokie nežaboti sukrėtimai, kokius sukelia šimt- 
metį ar net du besitęsiantys priešiškų ir barbariškų tautų 
niokojimai —- tokie, kokie vyko kurį laiką prieš Romos 
imperijos žlugimą ir po jo vakarinėse Europos srityse. 


ADAMO SMITHO MORALINĖS 
IR EKONOMINĖS ĮŽVALGOS 


Adamo Smitho gyvenamasis metas - XVIII amžius - su- 
brandino svarbiausias socialines, dvasines ir technologines prie- 
laidas susiformuoti rinkos sistemai kaip visuotinai priimtinam ir 
įsigalinčiam ūkinio gyvenimo būdui, politinių, kultūrinių ir net 
etinių santykių pagrindui. Tos prielaidos — tai pirmiausia pre- 
kybos intensyvėjimas ir pinigų naudojimo išplitimas, jų apskai- 
tos poreikis ir techninė gamybos pažanga. Ne naujų Žemių gro- 
bimas, kolonijų užkariavimas, kaip buvo įprasta iki tol, bet pel- 
no ir turto kaupimas tapo tautų ir valstybių gyvastingumo 
šaltiniu. Kartu formavosi ir vadinamojo „ekonominio žmo- 
gaus“, įnikusio į išteklių naudojimo racionalizavimą, tipas. 

Smithui istorija lėmė būti vienu iš autoritetingiausių šių nau- 
jų visuotinių gyvenimo apraiškų ir tendencijų teorinių pagrin- 
dėjų. Jis parašė du veikalus - „Moralinių jausmų teoriją“ (The 
Theory of Moral Sentiments, 1759) ir „Tautų turtą“ (1776), - ku- 
riuose, įžvalgiai išanalizavęs dvi svarbiausias visuomenės ir in- 
divido gyvenimo sritis — dvasinę ir materialinę, siekė filosofiš- 
kai pagrįsti minėtus naujus epochos pokyčius kaip geriausiai 
atitinkančius Žmogaus prigimtį, tautų dvasinį būvį ir užtikri- 
nančius materialinę gerovę. 


Gyvenimo kelias. Smithas gimė 1723 m. birželio 5 d. Ker- 
koldžio (Kirkcaldy) miestelyje netoli Edinburgo. Jo tėvas, mui- 
tinės kontrolierius, mirė dar prieš sūnui gimstant. Likusi be vy- 
ro motina susitaikė su našlės dalia ir visą gyvenimą paskyrė 
sūnui. Šeima gyveno neturtingai, nors ir neskurdo. Iš mažens 
Adamas buvo silpnos sveikatos. Ketverių metų jis buvo pa- 

grobtas keliaujančių čigonų, bet netrukus sėkmingai surastas. 
Aštuonerių metų pradėjo lankyti Kerkoldžio mokyklą, kurio- 
je dirbo sumanūs mokytojai. Adamas buvo stropus mokinys, 
nors ir labai išsiblaškęs. Skaityti knygas buvo mėgstamiausias 
jo užsiėmimas. Vos sulaukęs penkiolikos metų Smithas įstojo 
į Glazgo universitetą - vieną geriausių to meto Britanijoje. Čia 
jis pasirinko studijuoti moralės filosofiją, kuri tais laikais apė- 
mė pagrindinius visuomenės mokslus, tarp jų ir ekonomiką. 
Tačiau lankė ir gamtos filosofijos paskaitas, žavėjosi matema- 
tika, uoliai mokėsi senovės graikų kalbos. Tuo metu Glazgo 
universitete moralės filosofiją dėstė vienas autoritetingiausių 
škotų švietėjų Francis Hutchesonas (1694-1747), kuris Smithui 
padarė didelę įtaką. Vadovaujamas Hutchesono Smithas gili- 
nosi į olandų juristo Hugono Grocijaus (1583-1645) mokslą, 
studijavo filosofų Francio Bacono (1561-1626), Johno Locke'o 
(1632-1704) raštus. 

Po trejų metų studijų Glazgo universitete Smithas, teturė- 
damas vos septyniolika metų, gavo menų magistro laipsnį ir 
stipendiją toliau studijuoti Oksfordo Baliolio (Balliol) koledže. 
Praleidęs vasaros atostogas gimtajame Kerkoldyje, į Oksfor- 
dą jis išvyko raitas ant arklio (tuo metu tai buvo įprasta su- 
sisiekimo priemonė). Oksforde jis išbuvo šešerius metus be- 
veik niekur neišvykdamas. Čia jis susipažino su ką tik pasi- 
rodžiusiu škotų filosofo Davido Hume'o (1711-1776) „Traktatu 
apie Žmogaus prigimtį“ (A Treatise of Human Nature, 1739), iš- 
leistu anonimiškai ir draudžiamu skaityti kaip laisvamaniška 
lektūra. (Beje, Smithas prižiūrėtojo buvo užkluptas, ir už tai 
jo vos nepašalino iš universiteto.) Oksfordas jam paliko slo- 
gius prisiminimus. Mokymo procesas tuo metu čia buvo ap- 
leistas, profesūra tik dėjosi dirbanti. Studentai per paskaitas 
skaitė romanus. Bet Smithas čia laiko veltui neleido - užsiė- 
mė savišvieta, skaitė viską, kas pakliūdavo į rankas. 

Grįžęs į Kerkoldį pas motiną, porą metų jis niekur nedir- 
bo, tik skaitė įvairiausią literatūrą neapsispręsdamas, ką toliau 
daryti: imtis anksčiau planuotos dvasininko karjeros ar ne, gal- 
vojo net užsiverbuoti kareiviu. 1748 m. vienas draugas supa- 
žindino jį su rašytoju, kritiku, meno globėju Henry'u Home'u 
(lordu Kamesu, 1696-1782), kuris Edinburge vadovavo literatų 
būreliui. Jis pasiūlė Smithui Edinburge skaityti viešas paskaitas 

apie literatūrą ir teisę. Smithas sutiko. Jo paskaitos sutraukda- 
vo daug klausytojų ne tik iš Anglijos, bet ir iš kitų Europos 
kraštų. Jis pasidarė populiarus. Edinburge Smithas išgyveno vie- 
nintelę savo meilę kažkokiai Džinai, galvojo net ją vesti, bet, 
deja, liko viengungis visą gyvenimą kaip daugelis garsių moks- 
lo žmonių (Newtonas, Hume'as), nesiryžusių savo gyvenimą 
susieti dar su kuo nors, išskyrus mokslą. Edinburge 1750 m. 
jis susipažino su garsiuoju škotų filosofu Hume'u, ir ši pažintis 
virto ilgaamže dviejų mąstytojų draugyste. 

Pasitaikius progai 1751 m. Smithas nusprendė pretenduoti 
į laisvą logikos profesoriaus vietą Glazgo universitete ir uni- 
versiteto tarybos vienbalsiai buvo juo išrinktas. Yra žinoma, 
kad pradėdamas eiti šias pareigas jis perskaitė inauguracinę pa- 
skaitą „Apie idėjų kilmę“ (De origine idearum), kurios rankraš- 
tis dingęs. (Manoma, kad jos tekstas galėjo sudaryti vienos iš 
šešių po mirties paskelbtų jo filosofinių esė, kurioje kalbama 
apie antikos logiką ir metafiziką, skyrių.) Po metų mirus mo- 
ralės filosofijos profesoriui Thomui Craigie, perėmusiam ka- 
tedrą iš buvusio Smitho mokytojo Hutchesono, Smithas tapo 
moralės filosofijos profesoriumi. Šias pareigas jis ėjo trylika 
metų. Jo paties vertinimu, tai buvo pats naudingiausias ir lai- 
mingiausias jo gyvenimo tarpsnis. 

Iš pradžių moralės filosofijos kursą jis skaitė remdamasis 
Hutchesonu, bet vėliau vis labiau tolo nuo savo mokytojo, pa- 
pildė savo paskaitas sociologijos ir ekonomikos klausimais. 

Profesoriaudamas Glazge Smithas išgarsėjo, įsigijo nemaža 
naujų bičiulių, buvo gerbiamas miesto gyventojų. Po kelerių me- 
tų, 1759 m., savo paskaitų pagrindu jis išleido pirmąjį veikalą 
„Moralinių jausmų teorija“, kuris sulaukė plataus atgarsio, bu- 
vo išverstas į prancūzų, vokiečių ir kitas Europos kalbas. 

Netrukus po šios knygos pasirodymo Smithas gavo nepa- 
prastai malonų ir naudingą pasiūlymą: būti jaunojo kunigaikš- 
čio Buccleucho mokytoju ir palydovu kelionėje po Prancūziją. 
Jam buvo pažadėta padengti visas kelionės išlaidas, 500 svarų 
metinė alga ir 500 svarų metinė pensija iki gyvos galvos. Kas 
galėjo atsisakyti tokio pasiūlymo, juo labiau kad Smitho alga 
siekė vos 170 svarų! 

1764 m. Smithas išvyko į Prancūziją. Pusantrų metų jis pra- 
leido Tulūzoje, lankėsi Bordo, Prancūzijos pietuose, Ženevoje 

susitiko su Voltaire'u (1694-1778). Pagaliau jis apsistojo Pary- 
žiuje. Čia susipažino su garsiuoju prancūzų ekonomistu, kara- 
liaus Liudviko XV rūmų ir markizės de Pompadour asmeniniu 
gydytoju Francois GOuesnay (1694-1774), ekonominės fiziokra- 
tų mokyklos įkūrėju, vadinamosios „ekonominės lentelės“ (tab- 
leau ėconomigue), paskelbtos 1758 m., autoriumi. Paryžiuje Smi- 
thas susitiko ir su Žymiausiais prancūzų Apšvietos filosofais — 
Jeanu Le Rond'u d'Alembert'u (1717-1783), Claude'u Adrienu 
Helvecijumi (1715-1771), Denis Diderot (1713-1784), Pauliu Hen- 
ri Thiry d'Holbachu (1721-1789). Kaip tik pas Helvecijų jis su- 
sitiko su kitu žymiu to meto prancūzų ekonomistu Anne'u Ro- 
bert'u Jacgues'u Turgot (1727-1781). Būdamas Prancūzijoje Smi- 
thas patyrė keblumų dėl nepakankamo prancūzų kalbos 
mokėjimo (šios kalbos jis buvo pramokęs savarankiškai). Tai 
trukdė jam bendrauti su jį dominusiomis to meto Paryžiaus 
mokslo įžymybėmis. 

Po dvejų metų Smitho kelionė po Prancūziją netikėtai nu- 
trūko — mirus kunigaikščio broliui, teko grįžti į Angliją. Tačiau 
į Glazgo universitetą jis jau nebegrįžo. Pakeliui aplankęs Lon- 
doną, Smithas apsistojo gimtajame Kerkoldyje, kur ištisą de- 
šimtmetį rašė savo opus magnus - „Tautų turtą“, retkarčiais 
išvykdamas į Londoną susitikti su draugais. Čia jam pasitaikė 
proga susitikti su žymiu amerikiečių politiku ir išradėju Benja- 
minu Franklinu (1706-1790), pateikusiu vertingų faktų apie 
Amerikos kolonijas. 1776 m. „Tautų turtas“ buvo išspausdin- 
tas ir iškart buvo pripažintas reikšmingu mokslo veikalu. Dar 
autoriui gyvam esant jis buvo išverstas į danų, ispanų, pran- 
cūzų, vokiečių kalbas. 

Nors politinė ekonomija buvo dėstoma dar iki Smitho, bet 
tik po „Tautų turto“ pasirodymo ji tapo mokslu ir visuotine 
akademine disciplina. 

Netrukus Smithas gavo gerai apmokamą Škotijos muitinių 
įgaliotinio tarnybą ir apsigyveno Edinburge. 1787 m. jis buvo 
išrinktas Glazgo universiteto lordu kancleriu (garbės rektoriu- 
mi). Edinburge kartu su motina, kuri išgyveno devyniasdešimt 
metų, Smithas praleido paskutinius viengungiško gyvenimo 
metus, vis tobulindamas savo didžiuosius veikalus. 

Mirė Smithas 1790 m. liepos 17 d., būdamas 67 metų. Pa- 
laidotas Edinburge. 

Kūrybinis palikimas. Smithas, galima sakyti, yra tik dvie- 
jų veikalų autorius, bet užtat kokių reikšmingų ir paveikių! 
Vienas jų skirtas etikai, kitas - ekonomikai. Rengdamas nau- 
jas jų laidas, jis iki pat gyvenimo pabaigos juos nuolat taisi- 
nėdavo, papildydavo. „Moralinių jausmų teorijos“ jam gyvam 
esant išėjo šešios laidos (trečioji laida (1767) buvo papildyta 
priedu „Disertacija apie kalbų kilmę“ - Dissertation on the Ori- 
gin of Languages), o „Tautų turto“ - penkios laidos. Smithas 
yra užsiminęs, jog puoselėja sumanymą parašyti dar trečią di- 
delį veikalą, skirtą istorijos teorijai (politikai, teisei, filosofijai), 
tačiau, atrodo, šio sumanymo neįgyvendino. Po jo mirties 
1795 m. buvo išleistas ankstyvųjų darbų rinkinys, pavadintas 
„Esė filosofijos klausimais“ (Essays on Philosophical Subjects), 
kuriame, be šešių filosofinių esė apie astronomijos, fizikos, 1o- 
gikos ir metafizikos istoriją ir meno prigimtį bei poeziją, bu- 
vo išspausdinti jo straipsniai iš 1755 m. leisto Edinburę Review, 
kurio išėjo tik du numeriai, ir pati pirmoji Smitho publikacija - 
pratarmė 1748 m. išleistam škotų poeto Williamo Hamiltono 
(1665-1751) poezijos tomeliui. 

Iš rankraštinio Smitho palikimo beveik nieko nėra išlikę, 
nes prieš pat mirtį jo paties prašymu visas jo archyvas buvo 
sudegintas. Tačiau yra išlikę keletas Glazgo universitete 1762- 
1764 m. skaitytų paskaitų konspektų, užrašytų Smitho studen- 
tų. Vieni iš tokių užrašų buvo atrasti XIX a. pabaigoje pava- 
dinimu Juris Prudence or Notes from the Lectures on Justice, Po- 
lice, Revenue, and Arms delivered in the University of Glasgow 
by Adam Smith (1766). Tyrinėtojų nuomone, tai Smitho skaity- 
to moralės filosofijos kurso baigiamoji dalis, skirta teisei ir eko- 
nomikai. Čia trumpai išdėstytos pagrindinės idėjos (darbo pa- 
sidalijimo reikšmė, darbo vertė, natūralioji kaina ir rinkos kai- 
na, merkantilizmo kritika ir prekybos laisvė), kurios vėliau 
buvo išsamiai analizuojamos „Tautų turte“. Tai galutinai pa- 
neigė ekonomisto Pierre'o Samuelio Dupont'o de Nemours'o 
(1739-1817) nuomonę, kad svarbiausios „Tautų turto“ idėjos 
perimtos iš Turgot. 

Visas išlikęs Smitho kūrybinis palikimas telpa į šešis soli- 
džius jo „Raštų“ tomus. Be jau minėtų darbų, ketvirtajame „Raš- 
tų“ tome išspausdintos studentų užrašytos Smitho paskaitos 
apie retoriką ir literatūrą, o šeštajame tome - Smitho laiškai. 

Asmenybės bruožai. Smithas buvo knyginis žmogus, per- 
skaitęs, ko gero, visus svarbiausius to meto mokslo ir literatū- 
ros veikalus. Amžininkai jį laikė labiausiai apsiskaičiusiu ir in- 
formuotu įvairiais klausimais žmogumi po Aristotelio. Buvo jis 
be galo ramaus būdo, linkęs daugiau klausytis negu diskutuo- 
ti, nors nevengdavo lankytis intelektualų klubuose ir būreliuo- 
se. Be to, nepasižymėjo stipria sveikata, dažnai sirguliuodavo, 
buvo nevedęs, visą gyvenimą nugyveno globojamas savo rū- 
pestingos motinos ir tarnaičių. 

Jo išvaizda buvo niekuo neišsiskirianti. Save jis laikė negra- 
žiu. Buvo vidutinio ūgio, mėlynų akių, truputį atsikišusia apa- 
tine lūpa, ereliška nosimi. Rengėsi kukliai, bet nuolat dėvėjo 
peruką; nepasižymėjo ir aukštuomenės manieromis. Tačiau 
kaip ir daugelis žymių žmonių Smithas turėjo tam tikrų būdo 
keistenybių. Pirmiausia visiems į akis krito jo nepaprastas išsi- 
blaškymas ir keista eisena. Dėl to jam nutikdavo gana juokin- 
gų, tiesiog anekdotiškų nutikimų. Vaikščiodavo jis su bambu- 
kine lazda, nuolat krutindamas lūpas, tarsi pats su savimi kal- 
bėdamasis, akis įsmeigęs į vieną tašką, kas porą Žingsnių vis 
stabtelėdamas ir svarstydamas, kur link pasukti. Šitaip užsisva- 
jojęs jis kartais nuklysdavo labai toli. Vienas jo bičiulis tokią 
Smitho eiseną vadino kirmėliška. 

Keista buvo ir jo kalbos maniera. Kalbėjo jis užsikirsdamas. 
Dėl tokios eisenos ir kalbos manieros aplinkiniams jis tapo 
mėgstamu pamėgdžiojimo objektu. Tačiau, nepaisant visų tų 
keistenybių, kaip dėstytojas Smithas buvo labai dalykiškas ir 
mėgstamas ne tik savo kolegų profesorių ir studentų, bet ir 
miesto gyventojų. Kalbėdavo jis lakoniškai, be jokių oratori- 
nių puošmenų. Svarbiausia jam buvo ne gražbyliauti, o įrodi- 
nėti — tiksliai, kone matematiškai. Skaitydamas paskaitas jis ne 
vaikštinėdavo po klasę kaip jo buvęs mokytojas Hutchesonas, 
bet ramiai stovėdavo katedroje, padėjęs ant jos abi rankas. 

Smithas buvo labai humaniška asmenybė, nemėgo netei- 
sybės, žiaurumo, giliai užjautė vargšus, tačiau nebuvo kovoto- 
jas ir ramiai taikstydavosi su realybe. 


Moralės filosofija. Smitho moralės filosofija rėmėsi škotų 


sensualistinės etikos kūrėjų principais, kuriuos suformulavo 
Locke'o mokinys Anthony Ashley Cooperis (lordas Shaftesbu- 

ry, 1671-1713). Jis racionalistinei etikai priešpriešino „moralinio 
jausmo“, kuris žmogui esąs būdingas kaip prigimtinė savybė, 
idėją. Pasak jo, dorovė yra visiškai autonomiška, nepriklauso 
nuo išorinių įtakų, nesusijusi su naudos siekiu. Dorybė savai- 
me teikianti žmogui pasitenkinimą ir laimę. Sekdamas Shaftes- 
bury'u, „moralinio jausmo“ teoriją toliau plėtojo škotų filoso- 
fas švietėjas Hutchesonas. Pasak jo, žmonės iš prigimties ap- 
dovanoti ypatingais jausmais, įgalinančiais suvokti grožį ir gėrį. 
Moralinis jausmas skatina žmogų pritarti gėriui ir nepritarti blo- 
giui. Hutchesonas pasisakė prieš racionalistinį ir utilitarinį do- 
rovės traktavimą. Egoistiniai sumetimai ir asmeninė nauda ne- 
pajėgia pranokti meilės žmogui. Nesavanaudiška dorybė yra 
tikrosios laimės šaltinis, jai negali prilygti jokie malonumai. 

Smithas, buvęs Hutchesono mokinys, o vėliau pats tapęs 
moralės filosofijos profesoriumi, toliau kūrybiškai plėtojo ško- 
tų sensualistinės etikos mokyklos idėjas, kartu išsakydamas ir 
savitą požiūrį į daugelį žmogaus prigimties pažinimo ir doro- 
vės problemų. 

Škotų mokyklos atstovai pirmiausia siekė paaiškinti žmo- 
gaus, kaip visuomeninės būtybės, elgesio prigimtį. Jie laikėsi 
požiūrio, kad pažinti žmogaus prigimties ypatumus mus įgali- 
na empirinis stebėjimas ir protas. Jiems rūpėjo atsakyti į du 
moralės filosofijai ypač svarbius klausimus: kodėl protas teikia 
pirmenybę vienam elgesio tipui prieš kitą ir kas yra dorybė, 
arba kokie būdo bruožai ir koks elgesio tipas sudaro puikų ir 
pagirtiną charakterį? Gvildendamas šiuos klausimus Smithas 
stengėsi paaiškinti žmogaus polinkį į visuomeninį gyvenimą ir 
tinkamumą jam. Tačiau jis pripažino, kad Žmogui būdingi ir 
priešingi, egoistiniai polinkiai. Žmogus yra aktyvi būtybė, sie- 
kianti pagerinti savo materialinę ir socialinę padėtį, todėl jo el- 
gesys kartais gali turėti žalingų pasekmių kitiems. Dorovinio 
tobulėjimo uždavinys - stengtis kaip galima labiau riboti savo 
egoistinius polinkius. 

Moralinių jausmų teoriją Smithas grindžia savo bičiulio Hu- 
me'o simpatijos afekto samprata. Pasak Smitho, nepaisant 
egoistinių žmogaus polinkių, jo prigimtyje glūdi tam tikri pra- 
dai, kurie jam neleidžia būti abejingam kitų likimui. Mes džiau- 
giamės kitų laime ir sielvartaujame dėl jų nelaimės. Taip elgtis 
mus skatina simpatija - sugebėjimas įsijausti į kito Žmogaus 

jausmus, suprasti, ką jis patiria tam tikroje situacijoje. Tačiau 
mes sprendžiame iš šalies, kaip Žiūrovai, nes negalime tiesio- 
giai patirti to, ką jaučia kiti žmonės, todėl suprasti, ką jie išgy- 
vena, galime tik įsivaizduodami, ką patys jaustume panašioje 
situacijoje. Taigi simpatija kitiems susijusi su refleksija ir vaiz- 
duote, nes stebėdami kito situaciją mes galime susidaryti nuo- 
monę tik vaizduotėje susikeisdami vietomis su juo. 

Šis simpatijos jausmas, pasak Smitho, yra įgimta žmogaus 
savybė, lemianti jo socialumą. Smitho požiūriu, ne prigimti- 
nis polinkis į dorybę, kaip manė Shaftesbury ir Hutchesonas, 
o kaip tik simpatija ir užuojauta suartina Žmones ir yra mo- 
ralaus elgesio pagrindas. Ji skatina individą atsižvelgti į kitų 
žmonių interesus ir kartu siekti jų pritarimo savo veiksmams. 
Tačiau dėl egoistinių Žmogaus polinkių vien jos nepakanka, 
kad visuomenė būtų harmoninga. Kitaip tariant, būtinos tam 
tikros priemonės kontroliuoti egoistiniams individualaus žmo- 
gaus veiksmams, tokios kaip teisingumo ir moralės normos, 
kurias privalo žinoti ir kurių privalo laikytis kiekvienos socia- 
linės grupės nariai. Tačiau yra ir kitų Žmogaus prigimties as- 
pektų, kurie užtikrina šias kontrolės priemones. Pasak Smi- 
tho, socialinė tvarka tampa įmanoma dėl to, kad individai su- 
varžo patys save ir taip realizuoja bent dalį dieviškojo plano, 
visiškai nesuvokdami tikslo, kurį savo veiksmais padeda įgy- 
vendinti. 

Smithas kitaip negu jo pirmtakai traktavo dorybės sąvoką. 
Jis skyrė paprastą padorumą nuo tikrosios dorybės. Padorus 
kasdienis poelgis nereikalauja iš žmogaus tokio kilnumo ir tau- 
rumo, kokiu pasižymi tikrai dorybingi žmonės. Taigi padorus 
ir iš tikrųjų dorybingas poelgis skiriasi tik dorovinio turinio 
laipsniu. Ypatingu moraliniu jausmu, skatinančiu žmogų dorai 
elgtis, Smithas laikė pareigą, kurią traktavo kaip veikiau sulai- 
kančią nuo nedorų veiksmų, neleidžiančią peržengti ribų, o ne 
nurodančią, ką reikia daryti. 

Visas žmonėms būdingas aistras Smithas skirsto į visuome- 
nines ir antivisuomenines. Antivisuomeninėmis aistromis jis lai- 
ko pyktį, neapykantą, apmaudą ir pan. Jos gali sukelti mūsų 
simpatiją tik tokiu atveju, jeigu jas išgyvenantis žmogus val- 
dosi, stengiasi joms nepasiduoti. Tokios aistros slegia ir tuos, 
kuriuos jos užvaldo. Jos nuodija žmogaus sielą, trikdo dvasios 

ramybę - būtiną laimės ir pasitenkinimo sąlygą. Kita vertus, 
mes negalime pritarti, kai žmogus abejingai susitaiko su jam 
padaryta skriauda. 

Visuomeninės aistros — tai didžiadvasiškumas, gerumas, at- 
jauta, draugystė, abipusė pagarba. Jos palankiai veikia ir tuos, 
kurie jas patiria, ir tuos, kurie tampa jų objektais. Jos yra lai- 
mės, santarvės, draugystės ir gerovės šaltinis. 

Iš visų dorybių Smithas pirmiausia išskiria teisingumą. Būti 
teisingi mes privalome bet kokiu atveju, o tokios dorybės, kaip 
draugiškumas, atjauta, didžiadvasiškumas, priklauso nuo mū- 
sų geros valios. Žinoma, jų turėjimas vertas pagyrimo, tačiau 
jos nėra būtinos. O teisingumas yra privaloma dorybė, nes ji - 
visuomeninės sanklodos pagrindas. Nesant teisingumo, žmo- 
nių visuomenės rūmas tuoj pat sugriūtų. Kitos neprivalomos, 
savanoriškai reiškiamos dorybės nesudaro to visuomenės rū- 
mo pagrindo, tačiau jų turėjimas jį gražiai papuošia. 

Prievartinis teisingumo dorybės pobūdis panaikina ribą tarp 
moralės ir teisės. Panašią koncepciją šiek tiek anksčiau išdėstė 
Thomas Hobbesas (1588-1679), tapatinęs moralės normas su 
valstybės įstatymais. Skirtumas tik tas, kad Hobbesas Žmogų 
laikė iš prigimties nesugebančiu gyventi visuomenėje, todėl jį 
turinti priversti valstybės valdžia, o Smithas manė, kad žmo- 
gus iš prigimties apdovanotas tokiomis gyvenant visuomenėje 
būtinomis savybėmis, kaip polinkis dorai ir kilniai elgtis, sim- 
patijos artimui jausmas. 

Tiesa, Smithas neidealizuoja žmonių. Jis pabrėžia, kad žmo- 
nės, teikdami vieni kitiems reikalingas paslaugas, ne visada va- 
dovaujasi meile ir simpatija vienas kitam. Keitimąsi paslaugo- 
mis gali lemti ir žmonių egoistiniai interesai, ir tai ypač būdin- 
ga pirklių luomui. „Tautų turte“ Smithas rašo, kad žmogus 
greičiau pasiekia savo tikslą apeliuodamas į kitų egoizmą negu 
į Žmoniškumą, jeigu jis kalba ne apie savo poreikius, bet apie 
abipusę naudą: duok man tai, ko man reikia, ir tu gausi tai, ko 
tau reikia. 

Teisingumas, Smitho požiūriu, yra šventas įstatymas, už ku- 
rio laikymąsi ar nesilaikymą sulaukiama atpildo. Atpildo pro- 
blemą Smithas siejo su sąžinės sąvoka. Sąžinės graužatis, pa- 
sak jo, yra pats baisiausias jausmas, kurį išgyvena nedorai pa- 
sielgęs Žmogus. Sąžinė priverčia gėdytis nedoro poelgio ir 

atgailauti. Ir priešingai, dorai pasielgęs žmogus patiria didžiulį 
malonumą ir įgyja dvasios ramybę. Sąžinę Smitas laiko ne tik 
stipriausiu moraliniu jausmu, bet ir aukščiausiu teisėju, teisian- 
čiu griežtai ir nešališkai. Todėl toks savęs teisimas esąs morali- 
nio tobulėjimo šaltinis. 

Kaip matome, Smithas į dorybę ir ydą žvelgia per tų mo- 
ralinių jausmų, kuriuos jos sukelia ne tiek mums, kiek kitiems 
žmonėms, prizmę. Tuo jo etika skiriasi nuo sensualistinės eti- 
kos, teigusios, kad dorybė ir yda pirmiausia veikia patį žmo- 
gų nepriklausomai nuo kitų požiūrio į jį ir padaro jį pirmuoju 
atveju laimingą, o antruoju - nelaimingą. 

Smitho supratimu, tik aplinkinių reakcija į žmogaus poel- 
gius įgalina juos vertinti, traktuoti kaip dorus arba nedorus ir 
nustatyti tam tikras bendras moralaus elgesio taisykles. Ir jei- 
gu Žmonės jas vieningai pripažįsta, jos įsitvirtina visuomenės 
sąmonėje ir tampa mūsų moralinių sprendimų pagrindu, kri- 
terijumi vertinant gėrį ir blogį, teisingumą ir neteisybę. Taigi 
moralės normų pagrindą sudaro patyrimo, kokiam elgesiui vi- 
suomet buvo pritariama ir kokie poelgiai visuomet buvo smer- 
kiami, apibendrinimas. Tačiau kartu Smithas pripažino, kad 
svarbiausios moralės normos - tai Dievo įsakymai ir priesa- 
kai, už kurių vykdymą Dievas kada nors atlygins. Šiuo atžvil- 
giu Smithas neišsiskiria iš to meto Apšvietos filosofų. 

Kita vertus, Smithas pabrėžia, kad bendros moralės nor- 
mos pasižymi neapibrėžtumu ir negali būti tiksliai reglamen- 
tuojamos. Šiuo požiūriu jos panašios į estetikos normas, ku- 
riomis vadovaujamasi vertinant meno kūrinius. Moralaus el- 
gesio normos tik padeda numanyti, koks poelgis yra moralus, 
o koks ne, tačiau jos nenurodo priemonių, kuriomis galima įgyti 
dorybę ir išvengti ydų. Išimtį sudaro tik teisingumo normos, 
kurios tiksliai nusako, koks poelgis teisingas, o koks ne. 

Smithui, priešingai negu jo amžininkams Hume'ui, Jere- 
my'ui Benthamui (1748-1832), o vėliau ir Johnui Stuartui Mil- 
liui (1806-1873), nebūdingas utilitarinis požiūris į dorovines ver- 
tybes. Jo nuomone, moralūs poelgiai sulaukia pritarimo ne dėl 
to, kad jie yra naudingi, bet dėl to, kad jie dera su Žmonių 
simpatija vienas kitam. 

Nors Smithas ir pripažino, kad dorovinį vertinimą gali pa- 
veikti mada, papročiai, nacionaliniai ypatumai, profesinė veik- 

la, auklėjimas, tačiau jis pabrėžė bendrą žmogiškųjų moralės 
normų pastovumą, kurį lemia socialinė moralės prigimtis, 
bendri žmonių interesai, neleidžiantys iškreipti jų moralinių 
jausmų. 

Smithas pripažino, kad didžiosios dorybės nėra kasdien pa- 
sireiškiančios Žmogaus savybės. Tačiau esama tokių kasdie- 
niškų dorybių, kurios būdingos paprastam Žmogui, nes jos ne- 
reikalauja didelių pastangų. Tarp tokių dorybių Smithas mini 
protingą praktiškumą, apdairumą. Šia savybe pasižymintis 
žmogus rūpinasi savo sveikata, gerove, yra apdairus, kuklus, 
santūrus, nuoširdus, sąžiningas, ištikimas, darbštus ir pan. Jis 
gyvena iš savo uždarbio, kuris dėl minėtų savybių užtikrina 
jo gerovę, padeda išsilaisvinti iš sunkaus darbo. Tai tipiškas 
vadinamojo „ekonominio žmogaus“, kurio portretą Smithas 
vėliau nupiešė savo „Tautų turte“, prototipas. Tačiau, įspėja 
Smithas, šios savybės neturėtų paversti Žmogaus užkietėjusiu 
egoistu. Rūpindamasis savo gerove ir laime, jis privalo pasi- 
rūpinti ir savo artimaisiais, pirmiausia savo šeimos nariais, gi- 
mine, o paskui draugais, pažįstamais, kaimynais, pagaliau vi- 
suomene, savo valstybe ir tėvyne. Smithas pasisako už tai- 
kius, draugiškus santykius tarp įvairių tautų, pabrėžia 
tarpusavio sutarčių, užtikrinančių abipusiškai naudingus pre- 
kybos santykius, sudarymo svarbą. 

Taigi Smitho etikoje nuskamba ir stojiška meilės visai žmo- 
nijai, nevaržomos jokių politinių ir geografinių ribų, idėja. Stoi- 
cizmo etikos motyvai būdingi ir Smitho nupieštam „ekono- 
miniam Žmogui“. Jis neatsitiktinai kaip svarbią dorovinę sa- 
vybę nurodo savitvardą, kuri padeda žmogui valdyti savo 
poelgius ir vykdyti moralines priedermes. Kartu jis smerkia 
tokias Žmogaus savybes, kaip savimyla, išdidumas, saviklio- 
va, pernelyg gera nuomonė apie save. Ypač pavojinga, kai šio- 
mis savybėmis pasižymi politikai, valstybės veikėjai, karo va- 
dai. Tiesa, kartais išdidumas, garbės troškimas paskatina kil- 
niems poelgiams, bet dažniausiai nuveda kaprizų tenkinimo, 
žiaurumo ir tironijos keliu. Ir priešingai, kukliomis dorybė- 
mis pasižymintis žmogus, sugebantis blaiviai, kritiškai vertin- 
ti save, pripažįstantis savo trūkumus ir silpnybes, stengiasi 
nuolat kovoti su savo ydomis, ugdyti simpatijos jausmą ir gė- 
rio pradus, lemiančius dorovinį tobulėjimą. 

Smitho moralės filosofija turi nemaža tiesioginių ir netie- 
sioginių sąsajų su jo ekonomikos teorija. Ją netgi būtų galima 
apibūdinti kaip socialinę moralės filosofiją. Smithas moralistas 
ir Smithas ekonomistas ne prieštarauja vienas kitam, bet or- 
ganiškai papildo ir paremia vienas kitą. Teigdamas moralinių 
vertybių prioritetą, Smithas kartu atskleidžia jų vaidmenį vi- 
suomeninių santykių sistemoje bei rinkos ekonomikoje. Jis įsi- 
tikinęs, kad ir „ekonominis žmogus“ gali būti dorovingas, są- 
žiningas ir teisingas, kad „tautų turtą“ ir gerovę kuria indivi- 
dai, pasižymintys didelėmis dorybėmis. 


Ekonomikos teorija. „Moralinių jausmų teorijoje“ Smithas 
stengėsi paaiškinti, kokiais moraliniais principais grindžiamas 
žmonių visuomeninis gyvenimas, o „Tautų turte“ išsamiai ana- 
lizuojama, kaip funkcionuoja visuomenės gyvenimas klostan- 
tis vienokiems ar kitokiems ekonominiams santykiams bei rin- 
kos sistemai. 

Smitho veikalas „Tautų turto prigimties ir priežasčių tyri- 
mas“, sutrumpintai vadinamas „Tautų turtu“, susideda iš pen- 
kių knygų. Pirmojoje knygoje („Apie darbo gamybinės galios di- 
dėjimo priežastis ir apie tvarką, kuria darbo produktai natūra- 
liai pasiskirsto įvairiems visuomenės sluoksniams“) dėstoma 
Smitho vertės ir jos pasiskirstymo visuomenėje teorija. Knyga 
prasideda įrodymu, kad didžioji darbo gamybinės galios pa- 
slaptis ir priežastis - darbo pasidalijimas. Jo mastą lemia rinka. 
Kuo didesnė rinka, tuo didesnis bus darbo pasidalijimas, taigi 
ir darbo gamybinė galia, kurianti tautos turtą ir gerovę. Pas- 
kui pereinama prie pinigų, kurie užtikrina mainus rinkoje. Rin- 
kos ir pinigų tyrimas tęsiamas kainų analize; kaina skyla į tris 
pajamų rūšis (beje, nulemiančias skirtingų visuomenės klasių 
egzistavimą) —- darbo užmokestį, pelną ir rentą. Šių trijų paja- 
mų rūšių sąveika su kaina lemia pastarosios svyravimus. Rin- 
kos kaina tai nukrypsta nuo prekės natūraliosios kainos, tai 
grįžta prie jos. Iki prekinės gamybos atsiradimo pastarąją, Smi- 
tho nuomone, lemia vien darbo kiekis, reikalingas jai pagamin- 
ti. Bet prekinės gamybos sąlygomis prekės vertė yra suma ver- 
čių, kurias gauna jos gamyboje dalyvavę gamybos veiksniai 
kaip darbo užmokestį, žemės rentą ir pelną. Šios trys vertės 

formos pačios yra darbo, žemės ir kapitalo natūralioji kaina. 
Detaliam darbo užmokesčio, pelno ir rentos nagrinėjimui Smi- 
thas skiria 8-11 pirmosios knygos skyrius. 

Antrojoje knygoje („Apie sankaupų prigimtį, kaupimą ir nau- 
dojimą“) Smithas tiria sankaupų prigimtį ir rūšis, nagrinėja pi- 
nigus ir bankų funkcijas, aiškina kapitalo kaupimą ir jo vaid- 
menį užtikrinant produktyvų darbo panaudojimą. Čia Smithas 
parodo, kaip kaupiant sankaupas sukuriamas kapitalas. Kuo di- 
desnis darbo pasidalijimas, tuo daugiau reikia sankaupų, kad 
specializuoti darbo procesai galėtų prasidėti ir vykti, kol bus 
sukurtas darbo produktas, kurį bus galima išmainyti į kitus už- 
baigtus ir vartoti tinkamus darbo produktus. Šitaip atsiranda 
skirtingos kapitalo rūšys — pastovusis ir apyvartinis kapitalas. 
Toliau Smithas aptaria pinigus ir piniginį kapitalą, taupymą ir 
palūkanas; beje, jis nedvejodamas pasisako už palūkanų dydžio 
ribojimą. 

Trečiojoje knygoje („Apie nevienodą įvairių tautų gerovės plėt- 
rą“) parodoma, kad natūralus gerovės kilimas vyksta nuosek- 
liai, iš pradžių kapitalą įdedant į žemės gerinimą ir žemdirbys- 
tės pažangą, po to plėtojant amatus ir manufaktūras, dar vė- 
liau pereinant prie intensyvesnės užsienio prekybos. Smithas 
apgailestauja, kad Europos šalių vyriausybių politika dažniau- 
siai buvo priešinga šiam natūraliam procesui - toleravo didelę 
žemvaldžių savivalę, stabdančią žemdirbystės pažangą, lengva 
ranka leido įteisinti verslų plėtrą stabdančias amatininkų cechų 
ir pirklių gildijų privilegijas ir buvo gana palanki užsienio pre- 
kyba (labiausiai —- eksportu) užsiimantiems pirkliams. Smitho 
nuomone, pirmiausia ir labiausiai globotinas (visokių sustaba- 
rėjusių papročių, taisyklių, tradicijų šalinimo prasme) žemės 
ūkis, nes jis teikia pragyvenimo reikmenis visiems Žmonėms. 
Miestų amatai lengvina žmonių darbinę veiklą ir buitį, suteikia 
jiems patogumų. Užsienio prekyba daugiausia parūpina pra- 
bangos ir - tvirto moralisto ir kritiško aukštuomenės gyveni- 
mo vertintojo Smitho nuomone - dar niekingesnių dalykų, ku- 
riems tiesiog iššvaistoma darbu sukurta vertė. 

Ketvirtoji knyga vadinasi „Apie politinės ekonomijos siste- 
mas“ ir skirta dviem tuo metu susiklosčiusioms ekonominių 
pažiūrų sistemoms — merkantilizmui ir fiziokratizmui — nagri- 


497 


Jonas Čičinskas, Antanas Rybelis 


nėti ir įvertinti. Ypač negailestingai Smithas kritikuoja absur- 
dišką merkantilistų siekį muitais apsaugoti vidaus rinką nuo im- 
porto, kartu visokeriopai skatinant eksportą. 

Penktojoje knygoje („Apie valdovo arba valstybės pajamas“) 
nagrinėjama, kaip turi būti sutvarkyta valdovo pajamų siste- 
ma, kad jis galėtų atlikti savo pareigas, ir kokios gali būti pa- 
sekmės, kai jo išlaidos viršija pajamas. Čia Smithas gilinasi į 
išlaidų gynybai struktūrą, aptaria išlaidas teismams, švietimui, 
viešiesiems darbams, bažnyčios institucijoms. 


Smithas nebuvo politinės ekonomijos pradininkas. Šio 
mokslo pagrindus padėjo jo garsūs pirmtakai airis Richardas 
Cantillonas (apie 1680-1734) ir prancūzų ekonomistai Ouesnay 
ir Turgot. Bet Smithas ne tik žengė toliau už juos žmonių ūki- 
nės veiklos pažinimo srityje — jis pirmasis tas Žinias pavertė 
nuoseklia turto (vertės) kūrimo bei pasiskirstymo teorija ir sa- 
vo išvadas pritaikė tuometinei valdovų ekonominei politikai 
vertinti. 

Smithas išsamiai paaiškino, kaip vadovaudamiesi privačiais 
interesais individai tam tikromis sąlygomis kartu įgyvendina 
ir visuomenės interesus. Tos sąlygos - tai tobulos konkurenci- 
jos sistema, t. y. tokia sistema, kai privati ūkinė iniciatyva yra 
praktiškai kiekvieno individo reikalas ir kiekvienas individas 
veikia vadovaudamasis nepriklausomai nuo jo veiklos ir norų 
susiklostančiomis rinkos kainomis. 

Savo ruožtu kainos susiklosto ne kokio nors išorės veiks- 
nio valia ar dėl jo įsikišimo, bet kaip gausių privačių gaminto- 
jų sprendimų bendra pasekmė. Šį tobulą pasiūlos ir paklausos 
susibalansavimą tarpininkaujant kainų mechanizmui nevaržo- 
mos konkurencijos sąlygomis Smithas pavadino „nematoma 
ranka“. Tai ji taip lengvai ir sklandžiai egoistinį kiekvieno indi- 
vido naudos siekimą įjungia į tuo metu vykstantį visuomenės 
gerovės kilimo procesą. 

Savanaudiškas elgesys buvo laikomas antivisuomenišku, jis 
buvo tapatinamas su išnaudojimu, t. y. su naudos, atsirandan- 
čios dėl žmonių nelygybės jų tarpusavio santykiuose, gavimu. 
Tokiu nepagrįstu asmeninės naudos siekimo ir išnaudojimo ta- 
patinimu spekuliavo XIX a. socialistai, pasiūlę netikrą alterna- 

tyvą — panaikinti privatinę gamybos priemonių nuosavybę ir 
taip pakirsti pačias savanaudiškos veiklos šaknis ir galimybes. 

Kaip parodė Smithas, naudos sau siekimu pagrįsta dirban- 
čio žmogaus veikla kuo efektyviausiai užtikrina visų visuome- 
nės narių reikmių patenkinimą. Pirmosios knygos 7-ame sky- 
riuje jis parodo, kaip, kainoms netrukdomai reaguojant į pa- 
siūlos ir paklausos santykį, prekės kaina priartėja prie jos 
natūraliosios kainos, t. y., kaip pasakytume šiandien, kaina pa- 
sidaro lygi visoms prekės gamybos išlaidoms, atlyginančioms 
visų ją gaminant dalyvavusių gamybos veiksnių indėlį. Šitaip 
konkrečios prekės gamybai angažuojamas tik būtinas išteklių 
kiekis, t. y. optimalus jų kiekis. Analogiškas procesas vyksta ir 
gamybos veiksniams išsidėstant įvairiose ūkio šakose. 

Šie Smitho apibendrinimai tiesiogiai padėjo pagrindus vė- 
lesniems tyrimams, susijusiems su optimaliu visuomenės ištek- 
lių paskirstymu (alokacija) įvairiems gamybos tikslams. 

Savanaudiškas žmonių elgesys yra natūralus jų elgesys, tei- 
gia Smithas. „Moralinių jausmų teorijoje“ bandęs ieškoti mo- 
ralės pagrindų žmonėms būdinguose atjautos, simpatijos, užuo- 
jautos kitiems Žmonėms jausmuose, „Tautų turte“ jis jau ne- 
dvejoja — galima tokia socialinė sistema, kurioje individai, 
siekdami naudos sau, esant reikiamoms ir visiškai įmanomoms 
sąlygoms, kartu patenkina ir visuomenės reikmes, veikia vi- 
suomenei tinkamiausiu būdu. Jis netgi švelniai pasišaipo iš tuo 
metu neretų utopiškų bandymų rasti būdų pakeisti prekybos 
motyvus ir tikslus, kad ji vyktų ne siekiant naudos sau, o dėl 
„Visuomenės intereso“. 

Smithas neidealizuoja savo atrastosios „nematomos rankos“. 
Jis žino, kad nevaržoma laisvė siekti naudos sau tam tikromis 
aplinkybėmis (suardžius laisvos konkurencijos sistemą sukuriant 
rinkos dalyvių nelygybę arba pasinaudojant ja) gali paskatinti 
žmones elgtis antivisuomeniškai, išnaudotojiškai arba žalingai vi- 
suomenės gerovei ir neefektyviai naudoti išteklius. Pavyzdžiui, 
jis rašo: „Vieno amato Žmonės nedažnai susiburia kartu net pa- 
silinksminti ar pramogauti, bet susitikus jų pokalbis baigiasi są- 
mokslu prieš visuomenę arba kokiu nors sumanymu pakelti kai- 
nas. Žinoma, jokiu įstatymu, kuris pats arba jo įgyvendinimas 
nepažeistų laisvės ir teisingumo, neįmanoma užkirsti kelio to- 
kiems susitikimams. Tačiau nors įstatymas negali trukdyti to pa- 

ties amato žmonėms kartais susirinkti draugėn, jis neturi remti 
tokių susirinkimų, juolab padaryti jų privalomų.“! 

Toks neįprastai jautrus reagavimas į bet kokius verslo (šiuo 
atveju - amatininkų cecho) ar valdžios veiksmus, ribojančius lais- 
vą konkurenciją vidaus rinkoje ir tarptautinėje prekyboje, rodo, 
kokiu dideliu pavojumi žmonių santykių moralumui ir ūkinės 
veiklos efektyvumui Smithas laikė bandymus pasinaudoti dides- 
ne galia rinkos santykiuose, t. y., kaip šiandien pasakytume, im- 
tis monopolinės praktikos veiksmų. Jo giliu įsitikinimu, subjek- 
to ekonominė laisvė negali pažeisti kito ūkio dalyvio laisvės. Jei 
kas nors rinkoje tapo laisvesnis apribodamas kito laisvę (tai įma- 
noma, jei tų dviejų šalių galia nevienoda), laisvės rinkoje suma- 
žėja, „nematoma ranka“ nebegali veikti visu pajėgumu. 

Kad „nematoma ranka“ egzistuotų ir veiktų, būtina dera- 
ma institucinė aplinka, t. y. žmonių istorinės patirties ir val- 
džios klaidų bei bandymų gludinamos teisės normos ir taisyk- 
lės. Valdžios priedermė yra užtikrinti, kad tobulos konkuren- 
cijos struktūra rinkoje išliktų nepažeidžiama, o jos aplinka - 
netrikdoma. Deja, valdžia pernelyg dažnai ne tik toleruoja mo- 
nopolinę praktiką (pavyzdžiui, amatininkų cechų nusistatytas 
privilegijas), bet netgi pati imasi analogiškų priemonių. Laisvą 
darbo jėgos judėjimą šalyje varžantys įstatymai, prekybos po- 
litika, muitais apsauganti vietinius gamintojus ir pirklius nuo 
efektyviau dirbančių užsienio konkurentų, - tai ryškiausi val- 
džios ekonominės politikos veiksmai, trukdantys veikti „nema- 
tomai rankai“. 


! Žr. šios knygos p. 157-158. 

? Pavyzdžiui, Anglijos vyriausybė XVII amžiuje priėmė nemaža 
vadinamųjų laivybos įstatymų, kuriais buvo siekiama suvaržyti olan- 
dų pirklių dalyvavimą prekyboje tarp Anglijos ir jos Šiaurės Ameri- 
kos kolonijų. Pagal tuos įstatymus visa prekyba tarp Anglijos ir jos 
kolonijų turėjo vykti tik anglams arba kolonistams priklausančiais 
laivais, o tris ketvirtadalius šių laivų įgulos turėjo sudaryti Anglijos 
arba kolonijų gyventojai. Išskyrus kelias išimtis, visas importas iš 
Europos į Anglijos kolonijas turėjo vykti per Anglijos uostus, o kai 
kurios prekės iš kolonijų turėjo būti eksportuojamos tik į Angliją. 
(Žr. Ross M. Robertson. History of the American Economy / 2nd ed. - 
New York: Harcourt, Brace ėc World, 1964, p. 47.) 

Teisėta vyriausybės veikla visuomenėje, teigė Smithas, turi 
apsiriboti šiomis sritimis: apsauga nuo išorės ir vidaus grėsmių 
šalies saugumui, teisėtvarka, kuri užtikrina įstatymų viršenybę, 
kiekvieno Žmogaus teisių apsauga ir viešųjų gėrybių teikimu, nes 
rinka išvis negali jų teikti arba („negrynųjų“ viešųjų gėrybių at- 
veju) teikia nepakankamai. Pastarasis momentas svarbus dėl to, 
kad Smithas kartais vaizduojamas kaip nevaržomos (išskyrus 
įstatymus, kurie užtikrina nuosavybės teisių apsaugą ir garantuo- 
ja sutarčių vykdymą) laisvos rinkos apologetas. Taip nėra. 

Didžiausias priekaištas, kurį šiandien Smitno skaitytojai ga- 
li jam pareikšti, - tai, kad jis deramai neatkreipė dėmesio į ar- 
tėjantį gamybos ir ekonomikos plėtros tempų perversmą, ku- 
rį lėmė mašinos; kaip pasakytume šiandien - į technologinę pa- 
žangą. Taip, Pramonės revoliucija dar nebuvo prasidėjusi ar 
bent kiek labiau išryškėjusi?. Dar buvo toli iki masiško garo 
mašinos naudojimo kaip variklio darbo mašinoms sukti. Ta- 
čiau garo mašina jau buvo išrasta. (Gal net kurioziška gali at- 
rodyti tai, jog Smithas asmeniškai pažinojo jos išradėją Jamesą 
Wattą (1736-1819), Glazgo universiteto laborantą, ir net sykį 
padėjo jam apeiti vieno iš miesto amatininkų cechų draudimą 
tęsti bandymus. Watto garo mašina buvo sukurta 1756 metais, 
1784 m. jis ją patobulino tiek, kad ją jau buvo galima naudoti 
kaip variklį.) Apskritai XVIII a. 6-7 dešimtmečiais praūžė stul- 
binanti išradimų ir patobulinimų banga, iš esmės pakeitusi pre- 
kių gamybos būdus ir galimybes. 

Smithas pastebi ir vertina technikos pažangą, kuri galima ten, 
kur didelė rinka leidžia plėtoti didelio masto gamybą ir didinti 
darbo pasidalijimą. Bet technikos pažanga jam yra tik priemo- 
nė, leidžianti tęsti darbo pasidalijimo procesą ir šitaip didinti žmo- 
gaus darbo našumą. Žmogaus rankų darbo produktyvumas 
(našumas) ir dirvos derlingumas - štai du dalykai, nuo kurių 
priklauso vidutinis vienam vartotojui tenkantis gėrybių kiekis. 


3 Daugelio ekonomikos istorikų nuomone, Pramonės revoliuci- 
ja prasidėjo XVIII a. paskutiniame dešimtmetyje, nors yra ma- 
nančių, kad jos pradžia turi būti laikomas septintasis ar net šeš- 
tasis XVIII a. dešimtmetis, t. y. tas metas, kai buvo rašomas „Tau- 
tų turtas“ (žr. Mark Blaug. Economic Theory in Retrospect. - 
Homewood, Il.: Richard D. Irwin, Inc., 1968, p. 40). 

Kai 1784 m. pasirodė trečioji autoriaus pataisyta „Tautų tur- 
to“ laida, knygoje vis dar nebuvo nė užuominos apie anksčiau 
ar neseniai padarytus didžiuosius anglų tekstilės pramonės iš- 
radimus - Richardo Arkwrighto (1732-1792) 1769 m. užpaten- 
tuotą vandens varomą verpimo mašiną, Kay'aus „skrajojančią“ 
šaudyklę, Jameso Hargreaveso (m. 1778) verpstę, Samuelio 
Cromptono (1753-1827) 1783 m. patobulintą verpimo mašiną. 

„Tautų turto“ pasirodymo ir jo pakartotinių laidų laikotar- 
pis buvo esminių, fundamentalių gamybos technologijų ir eko- 
nomikos permainų pradžia. Bet Smithui nebuvo lemta tapti Pra- 
monės revoliucijos pranašu. Jis rašė jos išvakarėse ir rėmėsi iki 
jos buvusia ūkio raida. Tačiau ir neįžvelgęs mašinų sukelto tech- 
nologijų perversmo ir dėl to prasidėjusio gamybos plėtojimosi 
ligi tol neregėtais tempais, Smithas sugebėjo atskleisti žmonių 
ekonominių santykių struktūrą ir varomąsias jėgas, sukurti ir 
šiandien tebedominuojantį ekonomikos mokslo pagrindą. 

Nepamirškime - jo gyvenamuoju laikotarpiu vyravo mer- 
kantilistinės pažiūros ir valstybė, tenkindama stambių ir įtakin- 
gų nacionalinių verslo grupių interesus, stipriai reguliavo ir reg- 
lamentavo ūkinę veiklą. Smithas pirmasis ėmėsi įrodyti, jog so- 
cialiniame pasaulyje pažanga ir gerovė įmanomos tik suteikus 
natūralią laisvę žmonių ūkinei veiklai (ir, suprantama, visai kitai, 
nes nelaisvas žmogus nebus laisvas ir savo ūkinėje veikloje). 

Kita vertus, Smithui likimas lėmė gyventi Škotijoje tuo me- 
tu, kai ši skurdi, ekonomine raida atsiliekanti nuo Anglijos ir 
dar galutinai nesusitaikiusi su susivienijimu su ja po 1707 metų 
unijos šalis patyrė didelį intelektinio gyvenimo pakilimą, išgy- 
veno vadinamąjį Škotijos apšvietos laikotarpį. Jis tęsėsi maž- 
daug nuo 1740 iki 1790 metų, taigi apėmė visą kūrybingąjį Smi- 
tho gyvenimą. Būtent šiuo laikotarpiu buvo paskelbti svarbiau- 
sieji škotų filosofų Hume'o, Hutchesono, Adamo Fergusono 
(1723-1816), Johno Millaro, Thomo Reido (1710-1796), Dugal- 
do Stewarto (1753-1828), Williamo Robertsono, Jameso Stewar- 
to darbai. 

Visoje Europoje tai buvo Apšvietos epocha. Prancūzų en- 
ciklopedistų sąjūdis, intensyvi Voltaire'o ir Jean-Jacgues'o Rous- 
seau (1712-1778) intelektualinė veikla ir jųdviejų ginčai, po Re- 
formacijos sukeltų religinių karų ir sumaiščių vykusi viešoji dis- 
kusija — visa tai skatino teorines pastangas, sudarė palankias 

sąlygas teoriniam diskursui ir intelektualiniams atradimams. 
Smithas gyveno ir dirbo tokioje aplinkoje ir pats ją formavo. 

Gilios įžvalgos, puiki argumentų logika, tobulas saiko jaus- 
mas, apibūdinimų ir išvadų tikslumas, o kita vertus, atviras ir 
pamatuotas moralinis vieno ar kito reiškinio vertinimas, švel- 
nus pasišaipymas iš visiems žinomų ydų, užuojauta vargstan- 
tiesiems - tokie yra pagrindinio Smitho veikalo esminiai bruo- 
žai. Talento, išsilavinimo ir įtempto intelektinio darbo nulemta 
sėkmė tyrinėjant ir aiškinant visuomenei aktualius reiškinius ir 
jų vertinimas pagal visos visuomenės pažangos ir žmonių eti- 
kos kriterijus padarė Smithą gerbiamu mokslininku ir didžiulę 
amžininkų pagarbą pelniusiu piliečiu. Mūsų laikų visuomenė yra 
pasiilgusi tokio tipo socialinių mokslų kūrėjų, kurie „siekė in- 
tegruoti etiką, moralę, politinę ekonomiją ir jurisprudenciją į 
sudėtingomis paradigmomis, teorijomis, modeliais ir koncepci- 
jomis socialines problemas narpliojančių mokslininkų ir to, kas 
iš tiesų rūpi visiems. Mokslas juda į priekį, tačiau vis mažesnis 
jo vartotojų būrys išplečia veiklos lauką ir kitam poliui — sava- 
moksliams ar pusiau išsilavinusiems aiškintojams, siūlantiems 
savus, labai paprastus ir neva veiksmingus opių socialinių pro- 
blemų sprendimus. Naujo Smitho mums labai trūksta. „Ver- 
tindami Adamą Smithą ar bet kurį kitą ekonomistą, — rašo ži- 
nomas ekonominės minties tyrinėtojas Blaugas, - visada turi- 
me atsiminti, kad tobulas operavimas grynai analitinėmis 
sąvokomis yra visai ne tas pat, kas aiškus ekonominių santy- 
kių esminės logikos suvokimas. Aukščiausio lygio technika ne- 
būtinai paskatins giliausias ekonomines įžvalgas, ir atvirkščiai. 
Vertinant pagal analitinio meistriškumo standartus, Smithas nė- 
ra didžiausias XVIII amžiaus ekonomistas. Bet jei vertinsime 
ne pagal teorinį užbaigtumą, bet pagal ekonominio proceso 
įžvalgos aštrumą, ekonominę išmintį, niekas neprilygsta Smi- 
thui ne tik XVIII, bet net ir XIX amžiuje.“ 


Jonas Cičinskas, 


Antanas Rybelis 


* Robert L. Formaini. Adam Smith: Capitalism's Prophet // Eco- 
nomic Insights, vol. 7, No 1, p. 3. - www .dallasfed.org. 
> Mark Blaug. Economic Theory in Retrospect, p. 64. 

